
CAPITOLUL 1 
GENEZA CONCEPȚIILOR LIBERALE 


Vechiul regim politic absolutist de tip oriental, revitalizat prin Regu- 
lamentul organic, nu permitea, în realitate, efectuarea nici unei reforme 
temeinice, întrucât, pe această cale, s-ar fi transformat într-un regim de- 
mocratic, semnificând dispariţia privilegiilor, deci a rangurilor sociale şi 
inechităţii ocupării funcţiilor în stat. Încercările de reforme cu caracter 
social-politic eşuează, iniţiatorii lor fiind sortiţi surghiunului sau exilului, 
căci nu dispuneau de mijloacele necesare de acţiune într-un regim politic 
închistat în dogme asupra imobilismului social şi sprijinit pe tratate care 
să-i confere stabilitate politică, în condiţiile fremătării poporului, lipsit de 
drepturi şi libertăţi civice. 

Subminarea permanentă a relaţiilor dintre oameni, făcând imposibilă 
apariţia unei opinii publice, interzicerea accesului la informaţie, prin 
oprirea pătrunderii presei care sosea din Transilvania, presiunile exerci- 
tate asupra boierilor spre a-şi rechema fiii de la studiile efectuate în capi- 
tala Franţei, constituie trăsături definitorii ale regimului politic absolutist 
regulamentar, menit să izoleze Principatele Române de cadrul civilizaţiei 
europene, căci, în primul rând, se urmărea a se limita evoluţia spirituali- 
tăţii româneşti în conexiune cu marile curente de idei ale contemporanei- 
tăţii. 

Opoziția politică în cadrul unui astfel de regim politic era cu uşurinţă 
zdrobită, fruntaşii ei neurmărind altceva decât tronul sau un mai mare ac- 
ces la funcţiile în stat, nicidecum o democratizare. Se voia, aşadar, crea- 
rea de condiţii acceptabile pentru toţi privilegiaţii societăţii, o anume 
egalizare la vârf, ceea ce ar fi permis regimului politic să evolueze spre 
absolutism luminat, de esenţă occidentală, sub care trăiau supuşii Impe- 
riului habsburgic sau ai Regatului prusian. Însuşi Mihail Ghica, fratele 
fostului domnitor, era adeptul apropierii de lumea spirituală germanică, 
în care vedea modelul viitoarei dezvoltări. 

Sub povara grea a unui îndelungat despotism de tip oriental, Princi- 
patele se aflau în situaţia de a nu mai suporta nici un fel de absolutism, 
tinzând în mod vădit spre modernizare rapidă, posibilă doar într-un regim 


politic democratic. Oamenii care să promoveze noua ideologie în ţările 
române nu se integrau castei privilegiate, spre a milita din rândurile ei 
pentru reforme. Pentru a ieşi din impasul secular al imobilismului social- 
politic era nevoie de o sciziune produsă în rândurile clasei dominante, 
care să dea naştere unei pleiade de militanţi revoluționari, menită să înlă- 
ture vechiul regim. Acesta, aşa cum era alcătuit, nu permitea reforme ra- 
dicale, de structură căci se opunea progresului accelerat, modernizării în 
toate domeniile vieţii sociale. 

Oricât de bune intenţii ar fi avut domnitorii români şi oricâte înlesniri 
ar fi reuşit să pună în aplicare, ele nu constituiau decât ameliorări de mo- 
ment, pasāgere, fără urmări de durată, fiind, cu timpul, anihilate de regi- 
mul politic. El trebuia, deci, înlăturat. Operă grea, istovitoare, dar posi- 
bilă, sub auspiciile unei noi ideologii, fremătătoare, dătătoare de speranţă 
şi viaţă pentru popoarele încă aflate sub apăsarea tiranici şi- despotismu- 
lui. Din pleiada oamenilor politici care au ştiut să lupte şi să învingă, 
pentru a face loc şi statornici un regim democratic în Principatele Româ- 
ne a fost şi Ion Ghica. 

Descendent din marea şi ilustra familie care a dat Principatelor Ro- 
mâne 10 domnitori, în decursul a două secole, Ion Ghica era fiul lui Di- 
mitrie (Tache) Ghica şi nepotul marelui ban Scarlat Dimitrie Ghica, fra- 
tele celor doi domnitori dintre 1822 şi 1842. Bunicul lui Ion Ghica era, 
aşadar, fiu din a doua căsătorie a marelui ban Dimitrie Ghica, cu Maria 
Văcărescu, frate bun cu Grigore al IV-lea Ghica şi generalul Costache 
Ghica. Născut la 1750, Scarlat Ghica urmează cursurile Academiei dom- 
neşti din Bucureşti, instruindu-se la cel mai înalt nivel pentru fiii de mari 
boieri din acel timp. Mare logofăt în 1794, el ajunge mare vistier în 
1797, mare ban în 1802, rang cu care încetează din viaţă, chiar în anul 
dobândirii. Căsătorit cu Maria „fiica lui Nicolae Dudescu, Scarlat Ghica 
are mai mulţi copii: Alexandru (Barbă Roşie), născut la 1785 şi decedat’ 
în 1868, fost căminar şi mare vornic, Dimitrie (Tache), născut la 1793 şi 
decedat la 1845, apoi Nicolae, Iancu, Maria şi Ruxandra. 

Tatăi iui Ion Ghica, Dimitrie, ajunge isprăvnicel de curte, în timpul 
domniei lui loan Caragea, ispravnic de Focşani, în 1824, mare hatman, în 
1828, mare ban, în 1832, şi mare logofăt, rang cu care încetează din viaţă 
în 1845. Căsătorit cu Maria, fiica vornicului “Scarlat Câmpineanu, deci 

sora fraţilor Constantin şi lon Câmpineanu, Tache Ghica are mai mulţi 
copii: Ion, născut la 12 august 1816, Scarlat, 1817-1819, Sofia, 1818- 
1824, Maria 1821-1897, căsătorită cu Pană Olănescu, Smaranda, 1828- 
1833, Temistocle, 1830-1832, Pantazi, 1831-1882, căsătorit cu Camille 
Guyet de Fernex.! 

În 1835, când Ion Ghica se afla la studii în capitala Franţei, având 
nevoie de un certificat care să-i ateste data naşterii, spre a fi consemnată 
în diplomele dobândite, a cerut să i se trimită din ţară un astfel de act. În 
loc de certificat de naştere se dădea o “mărturie de la ocârmuirea Sf. Mi- 
tropolii a Ungro-V lahiei”, prin care se atesta că loan, fiul hatmanului Di- 
mitrie Ghica, ce'se afla la studii în capitala Franţei, s-a născut la Bucu- 
reşti, în ziua de 12 august 1816, de religie ortodoxă, botezat de mitropoli- 
tul Dionisie, având ca naş pe Grigore Dimitrie Ghica. Atestatul avea data 
de 30 septembrie 1835 şi peceţile episcopiilor de Râmnic şi Argeş, cu 
semnăturile episcopilor Neofit şi Ilarion. Documentul purta viza pentru 
legalizare la Secretariatul de stat, având semnătura serdarului Gheorghe 
Zossima Arsaki, secretar de stat provizoriu, precum şi semnătura şi pece- 
tea consulului general al Franţei, pentru autenticitatea semnăturii lui Ar- 
saki, cu data de 4/16 octombrie 1835.2 

După studii elementare în particular, cu dascăli greci, români şi fran- 
cezi, Ion Ghica este înscris la clasa de limba franceză a profesorului J. A. 
Vaillant de la Colegiul Sf. Sava, în 1830, unde are colegi fii de boieri, 
precum: Costache C. Bălăceanu, Nae Budişteanu, Gr. Sc. Grădişteanu, 
Sc. N. Filipescu, Costache A. Rosetti. La cei şase colegi se mai adăuga 
unul, Grigore Alexandrescu, care deşi venit mai târziu, recita foarte bine 
în limba franceză. Ion Ghica s-a împrietenit cu el, l-a invitat acasă, unde 
a făcut cunoştinţa poetului Iancu Văcărescu, lui Ion Heliade Rădulescu, 
care l-a luat, apoi, în casa lui din mahalua Dudești. Pe când Ion Ghica se 
afla la studii în capitala Franţei, tatăl său îl ia, de asemenea, pe Gr. Ale- 
xandrescu în casa lui, pentru mai mulţi ani.3 

La Colegiul de la Sf. Sava, Ion Ghica l-a cunoscut şi pe Nicolae Băl- 
cescu, desigur elev într-o clasă inferioară. Împrietenindu-se cu el, mărtu- 
riseşte că îl obişnuise cu felul lui de viaţă. Tânăr, el se culca foarte târziu, 
uneori chiar la ziuă, dormind pe scaun rezemat de masă, fără a se aşeza 
pe pat cu săptămânile. Cu Nicolae. Bălcescu, lon Ghica petrecea serile 

până târziu, după aceea ei doi, împreună, se plimbau până la casa părin- 
tească, apoi în grădina lui Câmpineanu, unde stăteau până la 4-5 dimi- 
neaţa, după care se reîntorceau.4 

Pasiunea lui Ion Ghica, în anii de studii ai tinereţii sale, s-a îndreptat 
spre ştiinţele naturii. Cu aviditate percepea descoperirile ştiinţifice cu 
privire la, evoluţia pământului şi a speciei umane. Alţi oameni de ştiinţă 
făceau accesibile probleme dintre cele mai complicate ale descoperirilor, 
care se succedau cu rapiditate, îmbogăţind cunoaşterea. Îndeosebi experi- 
mentele şi descoperirile lui Alexander von Humboldt le urmărea lon 
Ghica cu mare interes; “Dar -afirmă el - evenimentele, la care mi-a fost 
cu neputinţă să nu iau şi eu parte, m-au distras de la studiile mele de pre- 
dilecţiune, m-au deslipit de-acele ocupaţiuni liniştite şi plăcute şi m-au 
aruncat în vârtejul cari se urmează la noi continuu de câţiva ani''5. Aṣa- 
dar, de la pasiunea pentru ştiinţele naturii, a trecut la pasiunea pentru po- 
litică, animat, ca mulţi colegi de generaţie, de dorinţa fierbinte de a îm- 
plini idealul naţional al unităţii şi independenţei statale. 

La Şcoala, apoi Colegiul, de la Sf. Sava, elevul Ion Ghica se dove- 
deşte unul dintre cei mai sârguincioşi, cu înclinații spre studiul matemati- 
cilor. Astfel, dintr-un atestat de învăţătură şi purtare pe anul 1831/1832, 
rezultă că “a urmat cu multă silinţă cursul public de Aritmetică în Cole- 
giu din Bucureşti şi învăţăturile umanioare, şi că la eczamenul anului s-a 
aşăzat în clasul întâi cu eminenţă. Despre purtare, după legile academice, 
s-a arătat cu prea bună orânduială.6” Atestatul era semnat de G. Pop, pro- 
fesor public, purtând pecetea Eforiei Şcoalelor cu data de 28 august 
1832. 

Un alt atestat, de data aceasta semnat de Petrache Poenaru directorul 
Colegiului Naţional Sf. Sava şi profesor de trigonometrie aplicată, men- 
ționa calificativele obţinute şi purtarea elevului Ion Ghica pe anul şcolar 
1833-1834. Astfel, el urmase cursul de trigonometrie şi topografie prac- 
tică “cu multă silință”, la examenul public final obținând, la teoria trigo- 
nometriei “clasul întâi, cu: eminenţă”, la aplicaţia trigonometriei pentru 
ridicare de planuri topografice “clasul întâi”, iar la măsurătoarea topo- 
grafică, “ci(asul) întâi”. “Purtarea după legile academice i-a fost prea 
bună”! i 

După terminarea studiilor la Colegiul Naţional Sf. Sava Ion Ghica 

este trimis la studii în capitala Franţei, unde se înscrie la Sorbona, pentru 
a obţine bacalaureatul în litere. Atmosfera politică la Paris era de mare 
tensiune, ca urmare a ridicării poporului contra opresiunii sociale. Tinerii 
români se înmulţeau însă în capitala Franţei, venind la studii, atât moldo- 
veni, cât şi munteni, plini de optimism. Astfel, evocând lui Vasile Ale- 
csandri evenimente petrecute în anii lor de studii la Paris, Ion Ghica 
menţiona cum, prin 1835, şase români munteni, care locuiau în Str. St. 
Hyacinthe la pensiunea Ducolombier, s-au întâlnit cu alţi şase români 
moldoveni, între care şi Alexandru loan Cuza, fiecare vorbind în graiul 
provinciei natale, dar înțelegându-se perfect. O adevărată revelaţie se 
produsese prin întâlnirea lor. De atunci, şi-au spus numai români. În tim- 
pul anilor de studii la Paris, străinii nici nu cunoşteau numele de român şi 
România, românii fiind confundați cu turcii, muscalii sau greci. Tocmai 
în această atmosferă de confuzie asupra numelui de român, Ion Ghica a 
fost invitat la o recepţie dată de o familie franceză filoelenă. Acolo a avut 
marea decepţie de a fi considerat grec, chiar de către un membru al Aca- 
demiei franceze, profesor al lui Ion Ghica la Sorbona, care-l examinase 
la limba greacă. Cu toate explicaţiile date, profesorul n-a reuşit să se con- 
vingă de existenţa unei naţiuni române.* 

Cu mare emoție, gazda seratelor filoelene pariziene, doamna de 
Champy, aştepta, într-una din seri, pe generalul Ioan Coletti, trimisul ex- 
traordinar al regelui Greciei. Ion Ghica a fost prezentat generalului, care 1- 
a întrebat dacă era grec. I-a răspuns că nu, dându-i explicaţii cu privire la 
originea românilor. Generalul a replicat că şi el vorbeşte aromâneşte, dar 
este grec. lon Ghica a observat că poate fi grec prin religie şi sentimente, 
dar, după vorbă şi înfăţişare, e român. La remarcă, generalul preciza că 
părinţii lui vorbeau numai româneşte, părându-i bine că ţine la seminţia 
românească, deci sunt simpatrioţi. Constatând că Ion Ghica nu accepta să 
fie considerat de alt neam decât român, loan Coletti a început să is- 
torisească din viaţa sa, apoi l-a întrebat pe interlocutorul său dacă românii 
au scriitori şi care sunt ei. Ion Ghica a găsit Istoria vechii Dachii, a 
Transilvaniei, a Valahiei şi a Moldovei de Dionisie Fotino, pe care a tri- 
mis-o generalului Coletti, spre a se informa asupra trecutului românilor.” 

Educat în spiritul dragostei de ţară şi neam, Ion Ghica se vedea lezat 
în mândria sa naţională, de român, poporul său fiind atât de puţin cunos- 


cut, uneori chiar necunoscut peste hotae. El lăsase în urmă o ţară în care 
se instaurase un regim politic straşnic păzit de un Regulament organic 
prezentat boierilor ca să fie adoptat “numai de formă”, căci fusese dina- 
inte pregătit „botezat de “preotul Minciaki”, adică “un fel de leturghie cu 
bragă”. În realitate, aşadar, “nici boierii chemaţi nu puteau face cum ar fi 
crezut că era bine, nici poporul român nu lua direct sau indirect vreo par- 
te la facerea acelor legiuiri, sub domnia cărora a stat până în anul 
185910. 

În Regulamentul organic, Ion Ghica nu vede altceva decât opera Pu- 
terii protectoare, menit a-i facilita scopurile, adică supremaţia politică 
asupra Principatelor, prin privarea totală de drepturile lor la autonomie. 
Sesizând marea primejdie pentru patria şi națiunea sa, Ion Ghica, încă 
din 1835, intră în legături cu Armand Carrel, redactorul şef al ziarului 
parizian “Le National” şi cu polonezul Michal Czajkovski (Czajka), refu- 
giat după răscoala din 1831, secretar al principelui Adam Czartoryski. 
Lor le-a relatat despre evenimentele din timpul războiului ruso-turc din 
1828-1829, despre marile suferinţe ale româilor, pentru a vedea, apoi, re- 
latările publicate în mod fidel într-un articol din “Le National”, apoi într- 
un altul, semnat de M. Czajkovski în “Le Constitutionel”. Ion Ghica în- 
suşi publică sub pseudonim broşura: Coup d'oeil sur l'État actuel de la 
Valachie, elaborată cu sprijinul profesorului său Satur, după notele trimi- 
se de Ion Câmpineanu, unchiul său dinspre mamă. Sub titlul: Correspon- 
dance de Bucarest, Armand Carrel îi admitea lui lon Ghica să publice 
orice articol, continuând astfel chiar după moartea redactorului şef, căci 
intrase în relaţii cu redactorii. Astfel că, săptămânal, era publicată o co- 
respondenţă din Bucureşti, care intriga foarte mult pe tinerii cu vederi 
conservatoare, precum fraţii Gheorghe Bibescu şi Barbu Ştirbei, pe Bar- 
bu Catargiu ș.a., care căutau cu febrilitate să afle numele autorului artico- 
lelor şi broşurilor “căci ideile exprimate într-însele difereau cu totul de 
modul de vedere şi de a vorbi al acestor domni (...) cari vedeau salvarea 
ţării în întărirea protectoratului rusesc”.!! 

Michal Czajkovski îl prezentase, apoi, pe lon Ghica principelui A- 
dam Czartorysky, om politic cu mare influenţă pe lângă guvernele Angli- 
ei şi Franţei, de care era consultat în problemele estului eruopean. Astfel 
că, tânărul lon Ghica se afla sub cele mai bune auspicii pentru a desfăşu- 

ra o rodnică şi atât de folositoare activitate publicistică, menită a eviden- 
ţia, în primul rând, pericolul care ameninţa, la fel ca odinioară Polonia, 
„cele două Principate Române. În broşura publicată la Paris în 1835, Ion 
Ghica stăruie asupra politicii expansioniste a Rusiei şi consecinţelor 
acesteia pentru ţările române. Astfel, o analiză mai atentă a acestei poli- 
tici pe o perioadă de timp mai îndelungată evidenţiază cu claritate că Ru- 
sia preferă când soluţia armelor, când pe cea a negocierilor, pentru a-şi 
atinge scopul. Prin agenţii săi, care folosesc corupția. şi disoluția internă, 
ea pregăteşte terenul unei viitoare dominaţii directe. În această situaţie se 
află principatul Valahiei, supus unor vexaţiuni, care au ca scop final pier- 
derea totală a autonomiei. O instabilitate guvernamentală, concomitentă 
cu un fast oficial care generează frivolitatea, o încălcare curentă a legilor 
în vigoare constituie indiciile unei eventuale catastrofe, provocând teamă 
locuitorilor celor mai înţelepţi şi luminaţi.!?2 
Îndoctrinat deja cu principiile democratice şi liberale ale Franţei ani- 
lor premergători declanşării revoluţiei de la 1848, crescut în ţară sub 
cumplitele poveri a două ocupaţii străine succesive, care hărăzeau în mod 
vădit patriei sale un sumbru viitor, lon Ghica se deosebea categoric de 
spiritualitatea românească de nuanţă conservatoare, care acţiona pentru 
îmbunătăţiri în cadrul Regulamentului organic, dornică, deci, de a-şi 
menţine privilegiile cu orice preţ, chiar al unor concesii trecătoare, fără 
urmări de durată, menite să antreneze schimbări structurale. Sub influen- 
ţa doctrinei democratice liberale, Ion Ghica atribuie alte semnificaţii eve- 
nimentelor din patria sa, renunțând la condiţia de privilegiat, pentru a mi- 
lita contra privilegiilor şi deţinătorilor lor, precum şi a ocrotitorilor aces- 
tora din afară. El stabilise conexiuni temeinice între asuprirea internă şi 
opresiunea externă care tindeau a statornici o ordine durabilă, impusă 
prin Regulamentul organic, menit a uzurpa drepturile la autonomie. Pen- 
tru a demonstra grava deteriorare a acestor drepturi, lon Ghica recurge la 
menţionarea condiţiilor de vasalitate faţă de Poartă, modificate, treptat, 
cu trecerea timpului, în dezavantajul Principatelor Române, mai ales în 
vremea fanarioţilor, abia în 1822 revenindu-se la numirea domnilor 
pământeni. Convenţia de la Akkerman, din 1826, recunoscând dreptul 
Porții de a înlătura din domnie pe un principe înaintea împlinirii terme-, 
nului de 7 ani, în cazul unei greşeli grave, stabilită ca atare de ambasado- 

rul Curţii din Petersburg la Constantinopol, punea pe domn în dependen- 
tă totală faţă de Rusia ca putere protectoare. Consulii acestei puteri în 
Principatele Române, în jurul izbucnirii răscoalei de la 1821, acționau 
asupra conducerii lor pentru a le aservi scopurilor urmărite. Printr-o poli- 
tică de protecţie aparentă a celor oprimaţi, pe care-i incitau la o ridicare 
contra unei cârmuiri opresive, dându-le de inţeles că vor fi sprijiniți ar- 
mat, agenţii diplomatici la Constantinopol se îmbogăţeau pe seama aces- 
tor obidiţi. După moartea lui Al. Suţu, a izbucnit răscoala condusă de Tu- 
dor Vladimirescu, fost ofiţer în armata rusă în campania din 1806-1812. 
Planurile Curţii din Petersburg au eşuat, Poarta intrând singură în Princi- 
pate, pentru a o înăbuşi. Relaţiile dintre cele două mari puteri au fost rup- 
te. Grigore al IV-lea Ghica, noul domn pământean, a trebuit să plătească 
datoriile contractate în vederea întreţinerii trupelor de ocupaţie, în total 
ridicându-se la cinci milioane de piaştri.!? 

În 1828, trupele ruse treceau Prutul, manifestul țarului din luna apri- 
lie garantând privilegiile şi imunităţile Principatelor Române, confir- 
mând astfel tratatele ruso-turce. O ocupaţie armată îndelungată se stabi- 
leşte însă în Principate, la început cu un efectiv de 180000 de oameni, 
găzduiţi şi hrăniţi de locuitori. “Toate obiectele de primă necesitate s-au 
scumpit aproape de zece ori”. Grava situaţie în care fuseseră aduse Prin- 
cipatele a determinat sentimente de compasiune pentru însuşi generalul 
Jeltuhin, cunoscut prin faptele sale de maximă asprime. Greului efort de 
război i-a urmat tratatul de pace de la Adrianopol, apoi redactarea Regu- 
lamentului orgnaic, de către comisii sub preşedinţia consulului general 
Minciaki. Rusia a intervenit cu două articole: primul prevedea ca decre- 
tele votate de Adunarea obştească şi aprobate de domni să nu aibă putere 
de lege decât după sancţiunea lor de către cele două Curți protectoare şi 
suzerană, al doilea prevedea ca şeful carantinelor să fie numit de domn în 
deplin acord cu consulul general rus. În acest fel, se leza grav dreptul la 
autonomie, nimic însemnat nefiind posibil în Principatele Române fără a- 
cordul Puterii protectoare. Conducerea statului se afla la discreţia sa.14 

În 1834, ţarul a evacuat Principatele, numindu-se domnii, în loc de a 
lăsa să fie aleşi, precum prevedea Regulamentul organic: “Prinţul Ale- 
xandru Ghica, înaintea venirii sale, a ştiut să-şi câştige o reputaţie onora- 
bilă; dar abia urcat pe tron, s-a dovedit un personaj care şi-a aruncat mas- 

ca; el debutează prin acte dintre cele mai arbitrare, prin infracţiuni la cele 
mai multe articole din constituţie (Regulament - n.n.); înconjurat de o 
curte abjectă, de miniştri fără capacitate sau odioşi; el conferă grade civi- 
le şi militare de o manieră cu totul contrarie modului prescris de constitu- 
tie; destituie chiar din postul de conducere un membru al Adunării obş- 
teşti în disprețul drepturilor cele mai scumpe ale naţiunii, fără a se sinchi- 
si de faptul că şi-a depăşit prerogativele sale; totuşi acest atentat a fost 
respins cu demnitate”!5 

Adversar al absolutismului de orice nuanţă, Ion Ghica împărtășea i- 
dealurile democratice ale stângii franceze cu care venise în contact, ea 
însăşi militantă contra regimului politic cenzitar al lui Ludovic Filip. Sub 
înrâurirea unor curente democratice ale timpului său, tânărul student ro- 
mân supune unei analize atente şi unei critici aspre regimul politic din ţa- 
ra sa, începând cu şeful statului, care nu era altul decât ruda sa apropiată 
Alexandru al II-lea Ghica, fratele bunicului, Scarlat Dimitrie Ghica. Prin 
această critică vehementă fără rezerve de natură: sentimentală, Ion Ghica 
nu numai că se distanțează, dar efectiv se rupe de casta privilegiaţilor, de 
care era legat prin naştere. Democrat în convingeri, lon Ghica nu conce- 
pea decât înlăturarea monarhiei de tip absolutist oriental. În broşura pu- 
blicată la Paris, în 1835, el menţiona că în fiecare zi se produceau abu- 
zuri ale administraţiei, fiind dificil de consemnat toate. Şi cum să nu fie 
astfel, când din statul major alcătuit din cinci, doar doi ofiţeri superiori 
erau români, restul străini:” Spiritul de ameliorare - scria Ion Ghica -, spi- 
ritul naţional, instrucţia îndeosebi sunt cei mai mari duşmani ai acestui 
bun principe. Pentru a le combate, el a găsit totdeauna o energie pe care 
niciodată n-a ştiut s-o întrebuinţeze în activitatea guvernului” .16 

Domnitorul Alexandru al II-lea Ghica era recunoscut ca un om bun, 
însă era dominat de un spirit conservator, antidemocratic şi antiliberal. 
Mândria şi demnitatea sa naţională se circumscriau unei concepţii înve- 
chite: despre rosturile culturii în eliberarea conştiințelor de tenebrele tre- 
cutului, fiind temător de perspectiva pătrunderii noilor curente de idei în 
țară spre a face prozeliţi. Pentru el propăşirea semnifica o ameliorare ad- 
ministrativă sau-o restrângere a abuzurilor boierimii-în relaţiile cu ţăranii 
clăcaşi. Desigur, aceste bune intenţii, aplicate în parte, însemnau totuşi 
ceva, comparativ cu actele arbitrare ale domnului Moldovei, Mihail 

Sturdza, foarte lacom de înavuţire şi prea plecat Curţii protectoare, dar 
toate acestea aveau prea puţină importanţă pentru necesităţile stringente 
ale unei evoluţii accelerate spre progres -a ţărilor române. Or, Ion Ghica 
tocmai acest progres îl avea în vedere când descria grava situaţie internă 
şi externă a patriei sale. El preciza că, împreună, cele două Principate 
Române aveau patru milioane de locuitori, putând hrăni de trei ori mai 
mult şi chiar peste. Ţara Românească nu era locuită decât pe o şesime 
din întinderea sa. Ea dispunea de un pământ deosebit de fertil, de nume- 
roase alte bogății ale solului şi subsolului. O ţară cu adevărat privilegiată 
de natură, care poate fi pusă în legătură cu Apusul Europei prin Dunăre 
şi Mare. Principatelor Române nu le lipseşte decât un regim politic care 
să le permită dezvoltarea economică, aşa precum şi-o doresc. În scopul 
urmărit, ele trebuie să intre sub protecţia Puterilor europene, interesate 
desigur într-un schimb economic rentabil la gurile Dunării. Altminteri 
“protecţia Rusiei nu poate fi pentru aceste două țări decât o posesiune an- 
ticipată”!7 Puterile europene pot şi trebuie să întindă o mână de ajutor u- 
nui popor care aspiră la libertate, pentru a fi primit în rândul statelor li- 
bere şi constituţionale!t. 

Prin broşura scrisă şi publicată, la vârsta de numai 19 ani, tânărul Ion 
Ghica, aflat la studii în capitala Franţei, se dovedea un militant deja iniţi- 
at pe calea dobândirii progresului, posibil numai prin transformări demo- 
cratice. Când aşternea pe hârtie gândurile şi sentimentele pentru patria sa 
aflată într-un dramatic impas istoric, Ion Ghica nici măcar nu obținuse 
vreo diplomă pentru studiile sale, căci abia se afla la începuturile lor. 
Prima dintre diplome este cea de bacalaureat în litere a Universităţii 
Franţei, acordată la 19 ianuarie 1836. Rectorul Universităţii, care era şi 
ministru secretar de stat la Departamentul Instrucțiunii Publice, François 
Guizot, în numele regelui, semna diploma de bacalaureat în litere, pe 
baza certificatului de aptitudine pentru acest grad, acordat la data de 11 
ianuarie 1836 de către decanul şi profesorii Facultăţii de litere ai 
Academiei din Paris lui lon Ghica, purtând semnătura rectorului, care 
avea funcţia de inspector general. Diploma acordată, în baza menţionatu- 
lui certificat, îi era dată lui lon Ghica spre a-i servi în limitele prevăzute 
de legi şi regulamente!?. 

După obţinerea diplomei de bacalaureat în litere, Ion Ghica se adre- 

sează Şcolii Centrale de Arte şi Manufacturi din Paris, pentru a obţine 
aprobarea înscrierii la cursuri. La 2 noiembrie 1836, directorul Şcolii îl 
înştiinţa că i se aprobase de către Consiliul de studii să urmeze cursurile. 
În anexă, i se trimitea şi un program general al şcolii, spre a-l consulta, 
cursurile deschizându-se la 10 noiembrie 1836, dată înaintea căreia avea 
să se prezinte20. Pe baza rezultatelor obținute la studii în anul I, la 18 au- 
gust 1837, Consiliul Şcolii aproba trecerea în anul II, începând cu 6 no- 
iembrie 1837. În buletinul notelor obținute la examenele generale, la fi- 
nele anului 1836-1837, sunt consemnate note între 12 şi 19, notarea fă- 
cându-se de la O la 20. În final, se menţiona: “Dacă d. Ghica ar fi mai si- 
litor, ar fi un elev excelent. Purtarea sa la şcoală este foarte bună?2!. 

Mult prea silitor nu avea cum deveni lon Ghica, întrucât, concomi- 
tent studia ştiinţele matematice pentru a obţine diploma de bacalaureat de 
la Universitatea Franţei. Dovada o constituie diploma acordată la 31 au- 
gust 1838 de către rectorul Universităţii, Narcisse-Achille de Salvandy, 
ministru secretar de stat la Departamentul Instrucțiunii Publice şi mem- 
bru al Academiei Franceze, pe baza certificatului de aptitudine în gradul 
de bacalaureat în ştiinţe, acordat la 18 august 1838 de către decanul şi 
profesorii Facultăţii de ştiinţe ai Academiei din Paris?. 

În toamna aceluiaşi an, lon Ghica înainta cerere de înscriere la Şcoa- 
la de Mine din Paris, la 9 octombrie 1838. Direcţia generală a Şcolii îi 
trimitea o adresă, la 17 octombrie 1838, prin care-i făcea cunoscută apro- 
barea cererii, invitându-l să se prezinte inspectorului de studii pentru a 
primi indicaţiile necesare. La 1 noiembrie 1838, aceeaşi Direcţie genera- 
lă a Şcolii răspundea unei cereri a lui Ion Ghica de a fi admis pentru lo- 
curile de elev extern. În acest caz, i se făcea cunoscut că va trebui să se 
supună unui examen preliminar în faţa unui inginer şef de mine, la o dată 
ce se va anunţa ulterior2. Examinarea, desigur, a avut loc, Ion Ghica 
fiind admis, de îndată ce la 20 noiembrie 1840 se certifica de către ins- 
pectorul general de Mine, vicepreşedinte al Consiliului Şcolii de Mine, 
L. Cordier, că Ion Ghica, născut la Bucureşti în 12 august 1816, admis ca 
elev străin, la 17 octombrie 1838, “a urmat cursurile şi exerciţiile acestei 
şcoli cu mult zel şi sârguință, în timpul anilor şcolari 1838-1839 şi 1839- 
1840”. Se mai menţiona că s-a prezentat la examenele finale, răspunzând 
într-un mod satisfăcător. la diferite ştiinţe predate la Şcoala de Mine şi 

anume: exploatare, mineralurgia, geologia, mineralogia şi dosimasia. În 
afară de acestea “a mai urmat exerciţiile de ridicare de planuri şi a făcut o 
călătorie în principalele uzine metalurgice din centrul Franței”? 

Cursurile Şcolii de Mine din Paris sunt terminate de Ion Ghica în va- 
ra anului 1840, când dobândeşte dreptul de a practica profesia de inginer 
în ţara sa. Timp de aproape o lună călătoreşte în Anglia, în scopuri profe- 
sionale, anume de a lua cunoştinţă de procesul de producţie în minele din 
această ţară dar şi în scopuri politice2$. 

Nu numai lon Ghica, dar şi alţi tineri aflaţi la studii în capitala Fran- 
tei scriu articole şi broşuri pentru a evidenția dramatica stare de lucruri 
din ţară, aflată sub povara asupririi externe şi oprimării interne. În timpul 
anilor de studiu la Paris, Ion Ghica a studiat cu vădit interes cursurile de 
economie politică de la Sorbona ale lui Jean Baptiste Say, apoi a studiat 
lucrări ale unor renumiţi economişti, precum: Pellegrino Rossi, C.J. Gar- 
nier, E. R. Laboulaye, Adolphe Blanqui, Adam Smith, David Ricardo, 
John Stuart Mill. În mod egal îl interesează diversele curente literare, 
ideologice şi politice. Animat de sentimentul ardent al dragostei de ţară, 
else va dedica cu pasiune sprijinirii cauzei naţionale româneşti. Nepot de 
soră al lui lon Câmpineanu, şeful partidei naţionale şi principalul opozant 
în Adunarea obştească la introducerea articolului adiţional în Regula- 
mentul organic, Ion Ghica îl admiră, împărtăşindu-i idealurile. Târziu, la 
28 martie 1880, va rosti un discrus la Academia Română, evocându-i 
înaltele însuşiri de militant, puse în serviciul patriei sale, timp de peste o 
jumătate de secol. Prin lon Câmpineanu lupta politică în scopul apărării 
autonomiei s-a redeschis cu vigoare, culminând cu revoluţia de la 1848. 
Cu devotament şi înaltă dăruire de sine, prin sacrificii de tot felul, Ion 
Câmpineanu a binemeritat recunoştinţa contemporanilor şi generaţiilor 
următoare: “Suferințele. şi nenorocirile unei. țări fac de multe ori educa- 
țiunea oamenilor politici; ele, când nu corump şi nu omoară spiritul, înal- 
tă inima, întăresc credinţele şi devin o şcoală de patriotism, de praz 
şi de abnegaţiune”26. 

În timpul dezbaterilor din Adunarea dtigtezacă, referitoare la revizui- 
rea Regulamentului organic, Adam Czartoryski trimisese uñ secretar al 
său, Woronicz, sub numele de Werner, spre a intra în legătură cu lon 
Câmpineanu şi cu gruparea opoziţionistă contra protectoratului rus. Un 

funcţionar din Ministerul Afacerilor Extemme al Franţei sprijinea acţiunea 
principelui polonez, deşi guvernul ţării sale ducea o politică de expecta- 
tivă. Secretarul consulatului francez la Bucureşti, F. Colson, contrar ve- 
derilor şefului său, avea relaţii făţişe cu Ion Câmpineanu şi alți români 
militanţi pentru cauza naţională. În 1839, el publica o'carte despre Princi- 
pate, care i-ar fi putut periclita cariera. Un fragment din această carte l-a 
publicat însuşi Jon Ghica, în 1839, sub titlul Précis des droits des Molda- 
ves et des Valaques fondé sur le droit de genset sur les traites%. 

În acel timp, acasă la principele A. Czartorysky, Ion Ghica l-a cunos- 
cut pe tânărul scoţian David Urquhart, care făcuse studii strălucite la U- 
niversitatea din Edinburgh. El luptase, alături de lordul Byron, pentru in- 
dependenţa Greciei. După revenirea în Anglia, a fost numit prim secretar 
al ambasadei britanice la Constantinopol, dobândind o mare influenţă 
asupra sultanului. Intră în conflict cu ambasadorul şi este rechemat la 
Londra, unde este ales în Camera Comunelor. El atacă pe ambasadorul 
englez la Petersburg, Ponsomby, şi pe lordul Palmerston, ca “vânduți Ru- 
siei”. Guvernul nu era de acord cu poziţia lui D. Urquhart, însă, prin ati- 
tudinea sa dârză şi curajoasă, s-a iniţiat o rivalitate anglo-rusă. El publi- 
case cartea La Turquie et ses ressources, precum şi faimosul Portofolio, 
care cuprindea importante documente secrete. Eugène Poujade, consulul 
Franţei la Bucureşti, căsătorit cu fiica lui Constantin Ghica, l-a pus în 
legătură cu Ion Ghica. 

Întâlnindu-l pe D. Urquhart, Ion Ghica i-a vorbit îndelung despre po- 
litica Rusiei în Principatele Române, de arogarea unor drepturi pe care 
nu le avea, de nesocotirea tratatelor cu românii de către Poartă, de atitu- 
dinea stânjenitoare a paşalelor din serhaturile dunărene. La cele auzite, el 
s-a înfuriat peste măsură, încât Ion Ghica evita să-l mai întâlnească2?. 
David Urquhart era un susţinător frenetic al integrităţii Imperiului oto- 
man şi un adversar vehement al politicii imperiale ruse. El a reacţionat 
foarte violent la remarcile lui Ion Ghica despre abuzurile Porții faţă de 
Principate, găsind virtuţi imaginare pentru Imperiul otoman şi exagerând 
asupra pericolului expansiunii ruseşti. În colecţia sa de documente, inti- 
tulate Portofolio, publică, în 1836 şi 1837, unele informaţii despre Princi- 
patele Române, între care şi articolul: Despre starea actuală a Țării Ro- 
mâneşti. 

Spre deosebire de celelalte note şi articole referitoare la țările româ- 
ne, la comerţul dintre cele două Principate şi resursele lor comerciale, 
articolul menţionat nu provenea din Bucureşti, ci de la un român din ca- 
pitala Franţei, anonim atunci, dar identificat ulterior a fi fost lon Ghica. 
El a folosit unele însemnări ale unchiului său Ion Câmpineanu. Înainte de 
toate, autorul articolului stăruia aşupra amestecului permanent, cu conse- 
cinţe din cele mai grave, al Puterii protectoare în afacerile interne ale 
Principatelor, căutând să intereseze puterile occidentale în susţinerea pro- 
blemei româneşti. Domnul şi boierii sunt stigmatizaţi pentru atitudinea 
lor, care îngăduie Curţii protectoare luarea în stâpânire morală a ţării, cu 
intenţia de a o trece sub suveranitatea sa în perspectivă. Se insistase asu- 
pra ocupaţiei ruse din 1829-1834, considerată ca o adevărată calamitate, 
apoi asupra Regulamentului organic, deja preconizat şi alcătuit în linii 
generale, în momentul ocupării Principatelor, încât unele prevederi ale 
sale reduc la neant pe cele pozitive, ceea ce lezează nu numai demnitatea 
dar însăşi fiinţa naţională. Domnul nu era altceva decât un instrument al 
dominaţiei ruseşti. Articolul se dovedea a fi redactat la Paris de Ion Ghi- 
ca, după notele lui Ion Câmpineanu, pe baza cărora fusese elaborată lu- 
crarea tipărită deja în 1835, sub pseudonim, tradusă în limba engleză şi 
retipărită în Portofolio?!. 

G. Zane afirma cu certitudine că articolul din Portofolio aparţine lui 
Jon Ghica, contraargumentând cele susținute de N. Georgescu-Tistu, care 
considera altfel. Broşura lui Ion Ghica interesa în cel mai înalt grad pe D. 
Urquhart, încât a tradus-o şi introdus-o în Portofolio. lon Ghica nu amin- 
teşte nicăieri publicarea broşurii sale în menţionata colecţie, însă, la 
Constantinopol, după 1848, s-a întâlnit de mai multe ori cu David 
Urqubhart?2. După trei luni de la prima conversaţie între ei, care a avut loc 
în casa principelui Adam Czartorysky, Ion Ghica l-a reîntâlnit pe violen- 
tul său interlocutor, care i-a recomandat să-şi iubească patria şi să nu lase 
pe nimeni să facă din ea ceea ce a făcut Anglia din Scoţia. Cunoscând 
mai bine problemele româneşti, David Urquhart a devenit unul din cei 
mai buni prieteni ai românilor, cu condiţia, numai, de a nu cere indepen- 
denţa faţă de Imperiul otoman, pe care-l considera singura stavilă posi- 
bilă în calea expansiunii ruse. De-a lungul timpului, lon Ghica l-a întâlnit 
mereu, văzând în el unul din propovăduitorii autonomiei şi Unirii Princi- 

patelor Române. Ion Ghica apreciază că David Urquhart ar fi avut un 
mare rol politic dacă nu ar fi fost atât de absolutist în ideile sale33. 
Relatând despre el unui prieten, probabil Vasile Alecsandri, anume 
momentul în care a făcut cunoştinţă cu el şi funcţia îndeplinită la 
Constantinopol, Ion Ghica preciza că va avea încă multe de spus “despre 
acest om extraordinar care prin scrierile sale şi stăruințele sale a avut uă 
mare influenţă asupra evenimentelor petrecute în Orient”34. 

Intens preocupat de soarta patriei sale, aflată sub o dominație ruseas- 
că tot mai stăruitoare în planurile ei expansioniste spre sud-estul euro- 
pean, Ion Ghica publică o a doua broșură la Paris, în 1838, tot sub pseu- 
donim, intitulată Poids de la Moldovalachie dans la question d'Orient; 
Coup d'oeil sur la dernière occupation militaire russe de ces Provinces. 
În această broşură, însumând 25 pagini, lon Ghica apreciază problema 
orientală ca una de o extremă gravitate, fără precedent în epoca-modernă, 
prin consecinţele pe care le antrenează, interesând întreg continentul 
european. Dintre toate marile puteri, Anglia şi Franţa pot avea o mare 
influenţă, prin preponderența lor politică. Problema orientală generează 
complicaţii, îndeosebi pentru Principatele Române, care se interpun între 
cele două mari imperii vecine, în continuă divergență. Aceste Principate 
au fost timp îndelungat puţin cunoscute, neglijate. Presa a adus în 
actualitate problema românească. Prin rezolvarea ei, aproape că s-ar 
rezolva însăşi problema orientală, căci s-ar pune capăt necontenitelor in- 
vazii ruseşti spre sud-estul curopean. Românii nu se miră că nu există 
despre ei decât câteva noţiuni nesigure, căci diplomaţii marilor puteri nu 
observau şi nu relatau asupra fenomenelor politice româneşti. Cu excep- 
ţia lui George Canning, care se opunea prin mijloace diplomatice, desi- 
gur, presiunilor din Nord, şi a lui David Urquhart, prim-secretar al amba- 
sadei britanice la Constantinopol, ceilalţi diplomaţi nu s-au ridicat la 
înălțimea misiunii lor. Încă şi mai puţin pătrunşi de propriile misiuni şi 
responsabilităţi s-au dovedit consulii marilor puteri în Principate. Or, 
Franţa, Anglia şi Austria sunt Puterile care ar trebui să fie cel mai bine 
reprezentate la Bucureşti şi laşi35. 

Ion Ghica acorda o mare importanţă reprezentării diplomatice efici- 
ente a marilor puteri europene în Principate, în condiţiile lipsirii lor trep- 
tate de drepturile la autonomie, prin încălcarea însăşi a Regulamentului 

organic. Pentru a-şi atinge scopurile sale ascunse - insista el - Curtea din 
Petersburg uzează de cuvântul coreligionar şi de existenţa unei comuniuni 
între popoarele slave. Pe acestea le proclamă în mod deschis. În realitate, 
Principatele nu sunt decât un cap de pod pentru înaintarea Rusiei spre 
Apus şi Sud. Aceste Principate sunt bogate, brăzdate de numeroase râuri, 
dispun de porturi care rivalizează cu Odessa, au o populaţie de 3-4 mili- 
oane de locuitori. Curtea din Petersburg doreşte şi urmăreşte, fără îndoială, 
să devină suverana lor. A încercat adeseori să-şi pună planul în aplicare, la 
1734, 1789, 1807 şi 1828, cu prilejul războaielor ruso-turce, însă s-au opus 
Austria şi Prusia, apoi şi Anglia. Atunci, s-a resemnat, în expectativă, pen- 
tru un moment mai potrivit, utilizând toate resursele diplomatice. Astfel, 
Rusia determina numirea unor domni în Principate favorabili planurilor 
sale, numea direct şefi de carantine dintre funcţionarii ruşi, ca o veritabilă 
suverană, proceda, prin diverse mijloace, la sporirea numărului celor 
devotați, gata a trăda interesele naţionale, se amesteca în afacerile inteme 
ale Principatelor, stăvilind avântul spre progres. Partizanii săi erau câştigaţi 
prin decoraţii şi alte însemne de distincţie. Ea întreținea animozităţi între 
grupările politice, fiind permanent preocupată de a provoca noi şi noi di- 
sensiuni, numai în scopul îndeplinirii planurilor sale36. 

Edificat asupra tuturor consecinţelor ocupaţiei armate ruseşti, după 
1828, Ion Ghica stăruia să susţină că întreaga nenorocire a poporului ro- 
mân, în condiţiile existente, provenea din lipsa de preocupare faţă de 
soarta lui grea, de pericolul pe care l-ar antrena desprinderea şi include- 
rea Principatelor sub suveranitatea ţarului. Protectoratul Rusiei instaurat 
asupra lor îi asigură aplicarea proiectelor sale. Pentru români, problema 
care se pune este de a învinge sau a muri, căci nu pot supravieţui fără in- 
dependenţă. Cu totul stranie şi nefondată este propaganda întreprinsă în 
legătură cu pretinsele binefaceri ale protectoratului străin. În realitate, 
precizează lon Ghica, nici un popor supus protectoratului rus nu a scăpat 
aservirii şi subordonării directe. Un exemplu îl constituie însăşi partea 
din ţara Moldovei, separată samavolnic în 1812 dar şi altele. Intrarea u- 
nor popoare sau părţi din ele sub autocraţia ţarului Rusiei stă mărturie 
pentru aneantizarea unor sentimente de revoltă până într-atât, încât, im- 
posibilitatea de a reacţiona la forţa brutală, la opresiune este interpretată 
ca un indiciu de mulţumire şi de acceptare. Forţa morală nu lipseşte însă 

popoarelor asuprite. Au dovedit-o grecii, polonezii, care su suportat un 
jug îndelungat al asupririi străine. Lor nu le trebuie decât arme pentru a 
lupta, căci voinţa nu le lipseşte. Nici un popor nu renunţă la independen- 
ţa sa. Pentru a publica articole care să nege această realitate, trebuie să 
fie cineva corupt, laş, deci foarte interesat în vreun fel. 

Indignat de cutezanţa şi falsitatea unei anumite propagande care răs- 
pândea ştiri lipsite de orice temei pe seama Principatelor Române, Ion 
Ghica le expune pentru a le demonstra absurditatea, inadvertenţa. Una 
dintre acestea este cea care caută a acredita ideea că Principatele Române 
ar fi două provincii otomane, iar locuitorii lor nu mai mult decât două tri- 
buri de mici dimensiuni. Autorul broşurii susţine, însă, argumentat, că lo- 
cuitorii Principatelor sunt urmaşii romanilor şi nu sunt răspândiţi numai 
în Ţara Românească şi Moldova, dar încă şi în alte provincii, aflate sub 
dominaţia directă a imperiilor vecine. Ion Ghica susţinea, cu deplin te- 
mei, că românii au o limbă a lor, obiceiuri, credinţe religioase, spirit na- 
tional, instituţii şi legi proprii. Ar dispune de toate mijloacele pentru a se 
dezvolta, precum popoarele englez, german, francez, dacă protectoratul 
rusesc n-ar tăia orice avânt spre progres, tot elanul patriotic, orice măsură 
de civilizare. Toţi cei care s-au ocupat şi au scris despre Principatele Ro- 
mâne pot dovedi că acestea oferă elementele necesare în vederea consti- 
tuirii unui stat unitar, o veritabilă garanţie pentru pacea orientului euro- 
peansă. 

Conştient că numai prin propriile forţe românii nu vor reuşi să se 
descătuşeze de dominaţia Rusiei tot mai dăunătoare fiinţei statale şi na- 
tionale, Ion Ghica argumenta în sensul interesării marilor puteri europene 
în sprijinirea rezolvării echitabile a problemei româneşti, ca una din com- 
ponentele esenţiale ale chestiunii orientale. Înainte de orice, el susţinea 
că marile puteri ar trebui reprezentate în cele două Principate prin consuli 
eminenţi, cu misiuni diplomatice şi nu numai comerciale. Cei de până la 
1835 n-au ştiut nici să se opună politicii Rusiei, nici să dobândească în- 
crederea guvernelor pe lângă care au fost acreditaţi. Mai mult, încă, nu 
dispun de mijloacele necesare spre a cunoaşte realitatea din cele două 
Principate. Ei doresc menţinerea şi fortificarea Imperiului otoman, având 
tot interesul să acţioneze astfel. Fără un stat putemic şi independent ro- 
mânesc între cele două imperii este însă greu de conceput împlinirea sco- 

purilor propuse. Acesta este adevăratul remediu. Pierderea tributului 
plătit de Principate Porții reprezintă prea puţin faţă de avantajele acordă- 
rii independenţei. Războaiele ruso-turce au ameninţat Constantinopolul, 
au micşorat imperiul cu câteva provincii. Ce înseamnă pierdere tributului 
raportată la pierderile trecute şi cele viitoare? Poarta nu primeşte decât 
un modic tribut, neputând să se amestece în treburile inteme ale Princi- 
patelor Române, nici să aibă garnizoane sau să recruteze trupe, nici să 
clădească moschei. Nici Turcia, nici Austria n-ar trebui să aibă motive să 
se opună constituirii unui stat românesc puternic şi independent la 
frontierele lor39. 

Raţionamentele lui Ion Ghica, temeinic sprijinite pe realităţile exis- 
tente, treceau însă pe plan secund în politica marilor puteri europene, su- 
bordonată menţinerii integrităţii Imperiului otoman. Acordarea indepen- 
denţei unui stat românesc puternic la frontierele celor două imperii ar fi 
creat un precedent considerat periculos pentru dezagregarea lor, căci in- 
cludeau fiecare şi alți români, decât cei ce locuiau cele două Principate. 
Apoi pierderile teritoriale otomane nu afectau decât moral Poarta, căci 
provinciile cedate nu erau locuite de turci. Decăderea treptată şi ireversi- 
bilă a Imperiului otoman, incapabil să se adapteze noilor cerinţe de mo- 
dernizare prin reforme structurale, antrena agravarea situaţiei statelor va- 
sale, cărora nu le mai putea acorda protecţia necesară în schimbul plăţii 
tributului. În putere protectoare se erijează, profitând de această slăbiciu- 
ne, Rusia, care-şi depăşeşte atribuţiile, amestecându-se în afacerile inter- 
ne ale Principatelor Române. Pentru a evidenția consecinţele nefaste ale 
ultimei ocupaţii armate, Ion Ghica revine cu insistenţă asupra ei, pre- 
cizând că nu a fost o ocupaţie obişnuită, cu caracter pasager, ci una care 
a secătuit toate resursele Principatelor. Răul atinsese culmile sale, încât 
la cel mai mic semnal se putea iniţia o ridicare generală, pentru a scutura 
jugul unei opresiuni ruseşti care nu avea nimic comun cu o protecţie sau 
sprijiz. În trecere prin Principate, armatele au devastat satele, punând în 
pericol viaţa locuiicrilor. Drama acestei ocupaţii atât de lungă şi penibilă 
se prelungeşte şi după încetarea ei formală, căci a fost instituit regimul 
regulamentar care să-i statornicească consecintele. Din toate motivele in- 
vocate, Ion Ghica trage concluzia că numai constituirea Principatelor Ro- 
mâne într-un singur stat independent va pune capăt conflictelor armate pe 

teritoriul lor, lăsând cale liberă dezvoltării comerţului. Prin această solu- 
tionare a problemei româneşti, Poarta va obține securitatea imperiului său, 
Austria va ieşi din apatie, Anglia şi Franța îşi vor asigura debuşec pentru 
comerţul lor. Constituirea unui stat independent românesc concordă astfel 
cu interesele Porții, ale puterilor europene şi cu pacea în Orient. 

La fel ca alţi tineri români, aflaţi la studii în capitala Franţei, între 
care Dumitru Brătianu şi Al. G. Golescu-Negru, lon Ghica se concentra 
asupra scopului primordial al luptei pentru emanciparea şi unitatea naţio- 
nală, anume crearea unui stat românesc independent şi mai puternic prin 
unirea celor două Principate Române, singurele care se bucurau de un 
statut politic de autonomie. Pentru atingerea acestui scop, românii trebu- 
iau luminaţi asupra mijloacelor de a lupta şi a învinge, căci oricât sprijin 
extern ar fi avut, fără o temeinică organizare politică internă, nimic nu 
era posibil de întreprins. Astfel că, împreună cu cei doi tineri studenţi ro- 
mâni din Paris, lon Ghica înființează, la 20 august 1839, Societatea pen- 
tru învățătura poporului român, având ca scop răspândirea învăţăturii de 
către fiecare membru al ei în locul în care se afla, fiecare contribuind cu 
o sumă de bani pe timp de cinci anif!. 


i ro; 

Îndată după terminarea studiilor la Şcoala de Mine din Paris, Ion 
Ghica efectuează o călătorie de informare profesională în Anglia, urmă- 
rind însă şi scopuri politice. 

Revenit în ţară, Ion Ghica scrie lui D. Brătianu, la Paris, despre abu- 
zurile administraţiei de stat. Astfel, într-una din scrisori, după unele men- 
ţiuni cu privire la problemele referitoare la publicarea unor articole în pre- 
sa franceză, el face un aspru rechizitoriu la adresa domnului, care nu era 
altul decât unchiul tatălui său. Ion Ghica dă exemple de acte arbitrare 
exercitate în Adunarea obştească, care au determinat o reacţie contrarie. 
În acest timp, Ion Câmpineanu zăcea în închisoare, de asemenea membrii 
mişcării din octombrie 1840, între care se distingeau Dimitrie Filipescu şi 
tânărul junker N. Bălcescu. În mod arbitrar, domnul numise o comisie din 
patru pentru a ancheta şi a întocmi procesul-verbal. Judecata nu a avut loc 
în mod legal, procurorul nefiind de acord cu audierea martorilort?. 

Într-o astfel de atmosferă politică deosebit de apăsătoare şi ostilă 

oricărei manifestări în sensul progresului, Ion Ghica, bănuit de activitate 
de stânga, instruit la înaltele şcoli ale capitalei Franţei şi îndoctrinat cu 
preceptele ideologiei liberale, nu avea cum să-şi pună în aplicare proiec- 
tele sale de reînnoire, de reforme. Povăţuit de unchiul său Ion Câmpinea- 
nu, se îndreaptă spre laşi, în 1842, unde măcar avea promisiuni pentru 
ocuparea unui post în învăţământ, căci la Bucureşti i se refuzase cererea. 
După cinci zile de călătorie, el ajungea la laşi, plătind 800 lei vechi, echi- 
valentul a 300 de franci. Mai întâi, a fost găzduit la hotel, apoi invitat să 
locuiască la prietenul său, căpitanul E. Alcaz, unde a stat o iarnă, după 
care s-a mutat la Vasile Alecsandri. Mulțumită prietenilor săi, a fost bine 
primit la laşi. La câteva zile după sosire, Ion Ghica a fost primit în audi- 
enţă de domnitorul Mihail Sturdza, la intervenţiile aghiotantului său Mi- 
hail Kogălniceanu şi adjutantului acestuia, căpitanul E. Alcaz. După o 
conversaţie cu domnul Moldovei, lon Ghica i-a prezentat scrisoarea bo- 
ierilor munteni, care i-a făcut deosebită plăcere, căci îi măgulea vanitatea 
prin propunerea de a accepta tronul Ţării Româneşti. O considera totuşi 
intempestivă, datorită imposibilității de a obţine acordul Curţii din Pe- 
tersburg. S-a întreţinut apoi cu domnul, care era om învăţat, asupra unor 
subiecte de filosofie, literatură şi estetică. După un anume timp trecut de 
la audienţă, Mihail Sturdza l-a invitat, chiar, pe Ion Ghica să ia masa îm- 
preună, după care urmau obişnuitele conversații. 

Activitatea didactică la Academia Mihăileană o începea Ion Ghica în 
primele luni ale anului 184244. În februarie 1842 se iniţia un curs de 
agronomie cu durata de trei ani de către Ion Ghica, Hommaire de Hell şi 
Al. Costinescu. Dintre absolvenţi se recrutau inginerii45. Pasiunea depusă 
în predarea obiectelor de studiu la Academia Mihăileană a dat rezultate 
dintre cele mai bune, care determină pe domnul Mihail Sturdza, după un 
an de la începere, să acorde lui Ion Ghica diploma de ridicare în rangul 
de mare spătar. Astfel, analizând situaţia învăţământului public din prin- 
cipat, domnul menţiona că s-a convins de utilitatea predării geologiei şi 
mineralogiei de către noul profesor. Meritele deosebite în dezvoltarea în- 
văţământului în limba română îl recomandă bunăvoinţei domneşti, care-i 
conferă rangul de mare spătar: “După aciasta ne rămâne încredire că 
Dum-ta râvnitoriu întru luminare învățăturilor ce au fost obiectul ostinili- 
lor jertfite, te vei sârgui şi de acum a da din nou dovezi a talentului Dum- 

tale, prin care vei trage a Noastră osăbită recunoştinţă”"46. 

Pe baza rezultatelor obținute ca profesor de geologie şi mineralogie la 
Academia Mihăileană şi pe cea a temeinicei sale pregătiri ştiinţifice la in- 
stituţiile de învăţământ din străinătate, Ion Ghica era numit profesor de e- 
conomie politică la clasele superioare, spre marele folos al tineretului stu- 
dios. De asemenea, era numit inspector la Institutul academic, funcţie ne- 
cesară educaţiei şi îndrumării elevilor, pentru care urma să primească in- 
strucţiunile necesare, fiind, totodată, membru al Comitetului academic. 
Pentru îndeplinirea tuturor funcţiilor încredințate în cele mai bune condi- 
ţii, epitropia învățăturilor publice îi acorda, în afara unei locuinţe în Insti- 
tut, lumină, căldură şi mâncare, precum şi suma de 12000 lei pe an, dintre 
care 6000 ca profesor, 4000 ca inspector şi 2000 diurnă de începător”. 

Deschis la 23 noiembrie 1843 cu prelegerea “Despre importanţa eco- 
nomiei politice”, cursul încredinţat lui Ion Ghica spre a fi predat era cel 
dintâi de nivel universitar, fiind urmărit de multă lume „boieri şi intelec- 
tuali,chiar de Mihail Sturdza, dornici de a afla noutăţile expuse cu real 
talent. Din păcate, a rămas doar un rezumat al primei prelegeri, publicat 
în “Propăşirea”, revistă înfiinţată de lon Ghica şi câţiva intelectuali mol- 
doveni, cu apariţie între ianuarie şi octombrie 1844, cu adaosul de “foaie 
ştiinţifică şi literară”. Cum n-a fost posibilă publicarea cu titlul “Propăşi- 
rea”, căci cuvântul progres nu era admis în nici un fel, revista a apărut 
numai cu titulatura de “Foaie ştiinţifică şi literară”, pentru a fi apoi inter- 
zisă apariţiei ei, numai după câteva lunit?. 

În primul număr al revistei “Propăşirea” a fost inclus studiul: Uniu- 
nea vămilor între Moldova şi Valachia, care însă a fost oprit de cenzură. 
lon Ghica publică apoi: Ochire asupra ştiinţelor şi Măsuri şi greutăţii”. 
El este considerat a fi fost primul mare economist român. Din lucrările 
sale cu caracter economic rezultă cu evidenţă temeinica sa pregătire în 
spiritul liberalismului francez. El a cunoscut şi doctrina socialismului 
utopic profesat de Michel Chevalier, Félicien David, Victor Considérant, 
apoi de Charles Fourier, la ale cărui conferințe participă cu deosebit 
interes. Mai puţin cunoscute sau ignorate sunt lucrările germane de eco- 
nomie politică. N. Suţu, şi el un economist, a scris numai în limba fran- 
ceză, încât Ion Ghica este primul economist român care scrie în limba 
patriei sale despre probleme economice de interes primordial în acel 


25 


timp. Scriind în limba română, el devine creatorul unei terminologii spe- 
'cifice, sub influenţa limbii franceze. Cunoscător al doctrinelor cele mai 
avansate ale timpului său, Ion Ghica şi-a dat seama de nivelul general al 
societăţii româneşti, încât nu procedează la elaborarea unor lucrări ştiin- 
ţifice savante, ci de popularizare. Ca atare, adoptă forma convorbirilor 
economice sau a unor expuneri cu caracter quasi-didactic. Opera sa eco- 
nomică, mai ales, constituie o îmbinare de principii abstracte cu eveni- 
mente şi diverse întâmplări din trecutul istoric, prin-care dovedeşte reale 
calităţi de profesor şi educator. Prin satiră şi ironie fină, el stigmatizează 
vechile moravuri, prejudecăţi, deprinderi etc. Înainte de a fi un mare om 
de ştiinţă, Ion Ghica este un mare propagator al ştiinţei în cele mai di- 
verse cercuri de interesaţis0. 

Depunând un interes aparte, în calitate de inspector şi membru al Co- 
mitetului academic, pentru organizarea şi dezvoltarea învăţământului, 
lon Ghica şi-a atras antipatii şi proteste. El elaborase un plan pentru reor- 
ganizarea învăţământului, prezentat lui Alecu Balş, unul dintre epitropi, 
alături de N. Suţu şi C. Mavrocordat. Planul a şi fost publicat în “Propă- 
şirea” din 1844. Măsurile întreprinse, precum desfiinţarea pedepsei cor- 
porale, respectarea programului de către profesori, noi norme de notare a 
cunoştinţelor etc. au iritat corpul didactic, devenit dintr-odată ostil. Însuşi 
Gh. Asachi s-a alăturat protestelor, încât, lipsit de înţelegerea necesară, 
lon Ghica demisionează din funcţia de inspector, pretextând nevoia unui 
timp mai îndelungat pentru pregătirea predării economiei politice. “Cu 
multă părere de rău”, epitropia aproba demisia, dar numai pentru motivul 
indicat, adică permisiunea de a “face cursul de Economie politică mai cu 
multă băgare de samă şi cu o mai mare osârdie încă decât ace vrednică 
de laudă, ce până acum ai întrebuinţat”s!. Era însă îndemnat să nu re- 
nunţe la funcţia de membru al Comitetului academic. 

Concepţiile democratice despre organizarea învăţământului nu aveau 
cum să fie împărtăşite de oamenii vechiului regim, fie ei dintre cei mai 
învăţaţi, căci nu depăşeau limita unor reforme în cadrul lui. 

Înainte de înființarea revistei “Propăşirea” la Iaşi, la 9 ianuarie 1844, 
alături de M. Kogălniceanu, V. Alecsandri şi P. Balş, numai cu câteva 
luni înainte, într-una din nopţile anului 1843 “prin culesul viilor”, lon 
Ghica se întâlnise cu căpitanul Chr. Tell, care se îndrepta spre cazarma 

de la Mihai Vodă din Bucureşti, şi cu Nicolae Bălcescu. Discuţii aprinse 
au avut loc între cei trei, pe tema lipsei de acţiune şi de patriotism, în 
timp ce ţara gemea sub un regim politic de opresiune. De starea jalnică 
din ţară se făceau deopotrivă răspunzători; încât ajunseseră să jure că se 
vor consacra cu trup şi suflet emancipării ci. S-au legat ca fraţi de cruce, 
prin care să se-supună unul altuia cu preţul vieţii şi al averii. În ziua care 
a urmat, au alcătuit statutele şi regulamentul societății “Frăția”. Membrii 
săi se constituiau în grupuri de câte zece, fiecare cunoscând numai pe su- 
periorul său, care-l iniţia şi-i dădea dispoziţii, datorându-i supunere şi 
obligaţia de a păstra secretul absolut. Deviza lor: Dreptate; Frăţie. Statu- 
tele aveau un cifru cheie păstrat de lon Ghica în biblioteca sa, între co- 
pertele Algebrei lui Bourdon. În 1848, când a plecat la Constantinopol, a 
predat manualul lui N. Bălcescu, care l-a dus însă înapoi, de teamă. Ion 
Ghica a încuiat într-o ladă cartea cu statutele şi alte cărţi ale sale, a as- 
cuns-o în pivniţa generalului N. Mavros, mistuită de foc împreună cu 
casa în 1856. Acolo au ars cărţi, documente, tablouri, mobilă ale lui Ion 
Ghica®?. 

După decesul tatălui său, survenit în primele zile ale anului 1845, Ion 
Ghica nu mai rămâne mult în țară, ci doar pentru a lichida datoriile răpo- 
satului părinte şi ale sale. În februarie 1845 soseşte la Bucureşti V. Ale- 
csandri, pentru a obţine, împreună cu Ion Ghica, aprobarea publicării 
“Propăşirii” la Bucureşti, căci la Iaşi fusese interzisă. S-a aprobat publi- 
carea unei gazete cu titlul “Săptămâna”, fără însă să fi apărut vreun nu- 
mărs3, 

O convorbire cu Gheorghe Bibescu nu are rezultate pozitive pentru 
lon Ghica, decis să plece în străinătate. La finele lunii iulie 1845 se în- 
dreaptă spre Viena, apoi în Germania şi în Italia, de unde soseşte la Paris 
în martie 1846. Lipsa lui din țară era intens resimţită de către prieteni, 
mai ales în împrejurările unei efervescente activităţi generate de dorinţa 
unor schimbări imperios necesare. În țară, fiind încă, se înființase Aso- 
ciaţia literară a României, în februarie 1845. Actul de înfiinţare purta 
semnăturile lui Ion Ghica, A. T. Laurian, Ion Voinescu II, A. G. Golescu, 
D. Brătianu, C. A. Rosetti, Şt. Golescu ş.a.54. Eforturile acestei societăţi 
din ţară sunt dublate prin înființarea Societăţii studenţilor români de la 
Paris, la 2/14 decembrie 1845. Preşedinte a fost ales lon Ghica, deşi el 

nu a stat la Paris decât din martie până în august 184655. Pusă sub patron- 
ajul poetului francez Al. de Lamartine, Societatea din Paris avea atât 
membri munteni, cât şi moldoveni. 

În toamna anului 1846, Ion Ghica revine în ţară, angajându-se faţă de 
comitetul Societăţii, în calitate de preşedinte, că va căuta să obţină sume 
de bani prin subscriere, în sprijinul ei. El intenţiona să candideze în ale- 
gerile de deputaţi pentru Adunarea obştească, în luna decembrie 1846, în 
care, dacă va intra, să alcătuiască un partid politic, menit să antreneze o 
amplă mişcare pentru reforme. Domnitorul Gh. Bibescu nu admite însă 
candidatura sa în alegeri, încât încă unul din proiectele lui Ion Ghica se 
năruie. Interesante de remarcat sunt totuşi unele concepții ale sale din 
acel timp, potrivit cărora regimul politic era pasibil de ameliorări prin re- 
forme. Eşuând în scopurile sale politice, Ion Ghica se căsătoreşte, la în- 
ceputul anului 1847, cu Alexandrina Mavros, fiica lui Nicolae Mavros, 
un om care avea strânse relaţii cu consulatul rus. Aflând vestea ,C. A. 
Rosetti îl felicită, deşi regretă că s-a “lepădat de ci”, ieşind din “clasa cea 
nomadă”, spre a nu mai zbura din floare în floare: “Mulţi pe aci te osân- 
deau şi mulţi pe acolo să vor fi silind să tălmăcească în limba inimii lor 
căsătoria ta - însă ce ne pasă! Faptele tale îi vor sili piste puţin să înveţe 
şi ei să te strige ca şi noi, pe numele tău cel adevărat''S€. 

Într-o scrisoare din 1 martie 1847, C. A. Rosetti îşi mărturisea invi- 
dia sau egoismul: “Spune-mi tu mie, - i se adresa el - tot omul, oare, este 
egoist? Sau eu numai sunt atât de mic, atât de pătat încât fericirea ta chiar 
am primit-o? Aşa te-am pismuit, te pismuiam de mult, pismuiam ştiinţa 
ta, puterea ce ai pe tine şi pe dorinţele tale, şi pe sufletu tău, însă mă 
mângâiam zicându-mi: «le voi dobândi şi eu acestea»,dar când am aflat 
că nu mai eşti singur (...) am plâns, am plâns pismuindu-te, am plâns bu- 
curându-mă de fericirea ta, şi am plâns de mila mea; aş fi voit să nu fiu 
astfel, dar pentru că sunt, trebuie cel puţin să ţi-o spui”5?7. C. A. Rosetti, 
aflat la Paris, îl îndemna pe lon Ghica, fericit şi tânăr, să lucreze, “acum ` 
mai mult decât totdeauna” şi, prin puterea exemplului său bun, va fi ur- 
mat şi de alţii. 

Ion Ghica va avea, într-adevăr, o căsătorie fericită şi îndelungată, dă- 
ruită cu mulți copii. Cât priveşte activitatea, el se va dedica, prin toate 
eforturile sale, marii opere de redeşteptare şi regenerare naţională. La 

Bucureşti, Ion Ghica participă săptămânal la şedinţele Asociaţiei Litera- 
re. El ajută pe Dim. Bolintineanu în publicarea poeziilor sale. La şedinţa 
din 2 mai 1847, se decide acordarea a doi galbeni de coală lui Ion Ghica, 
N. Bălcescu şi Şt. Golescu pentru elaborarea unor lucrări cu caracter di- 
dactic. Ulterior, s-a pus chiar-problema publicării unui tratat alcătuit de 
lon Ghica referitor la Calculul probabilităților, vizând aceleaşi scopuri. 
Un astfel de tratat nu a apărut însă. Se publică un Album ştiinţific şi lite- 
rar sub redacţia lui C. N. Brăiloiu, dar de fapt din iniţiativa şi sub direc- 
ţia lui Ion Ghica, dovedindu-se o continuare a interzisei reviste “Propăşi- 
rea”. În noua publicaţie, Ion Ghica include un articol, intitulat Despre 
mijloacele de comunicaţie, în care argumenta marea importanţă a acesto- 
ra pentru modernizarea ţării. După două numere, Albumul este însă-su- 
primat, căci nu conveneau guvernului propagarea unor idei democratice 
şi nici accentele sale critice la adresa deplorabilei stări de lucruri exis- 
tente în continuă agravares8. 

Tinerii români din capitala Franţei, dornici de a căuta mijloace pen- 
tru emanciparea politică a Principatelor Române de sub apăsătoarea po- 
vară a relaţiilor de dependenţă externă, se gândesc la folosirea calităţilor 
politice şi diplomatice ale lui Ion Ghica, în relaţii bune cu noul vizir Re- 
şid-paşa, pentru a încerca obţinerea unei suzeranități nominale din partea 
Porții. Ion Ghica iniţiază, apoi, publicarea mai multor articole în “Journal 
de Constantinople”, menite a evidenția realităţile din Principatele Româ- 
ne. Un prim articol trimis argumentează în favoarea Unirii Principatelor, 
nefiind bine primit de redactorul şef5%. 

Pretutindeni în Europa sufla un vânt de libertate. În Italia apare ideea 
de unitate naţională, în Germania cea de constituție. În Franţa, ideile de- 
mocratice şi republicane prindeau teren din zi în zi. Mii de studenţi audi- 
au cursurile liberalilor Jules Michelet, Ed. Quinet şi A. Mickiewicz. Ro- 
mânii de pretutindeni nu puteau rămâne în afara mişcării de eliberare na- 
ţională şi socială. Domnitorii regulamentari încep a fi aspru judecaţi pen- 
tru actele lor. În societăţile literare discuţiile degenerează în dezbateri po- 
litice, care blamau grava stare de lucruri existentă. Toţi ajunseseră la 
convingerea schimbării acestei stări, prin măsuri radicale, adică pe cale 
revoluţionară, căci încercările de reforme eşuaseră, sub presiunea con- 
trară a forţelor reacţiunii, fervente susținătoare ale vechiului regim. 

Între tinerii români dornici de schimbări structurale se afla Ion Ghi- 
` ca. Descendent din mari boieri, rude apropiate cu domnitori ai Principa- 
telor Române, deci făcând parte din casta privilegiată, el se desprinde 
treptat de clasa căreia îi aparţinea prin origină, pentru a se dedica idea- 
lurilor noii clase în ascensiune, în vederea făuririi României moderne, 
unite şi independente. Instruit la cele mai înalte şcoli din capitala Franţei, 
iniţiat în principiile doctrinei liberale, Ion Ghica devine un democrat con- 
vins, un militant pentru progres-prin transformări democratice, fără a îm- 
părtăşi însă calea măsurilor radicale, ci moderate, de prefacere economi- 
că, politică şi socială. El participă la acţiunile pregătitoare ale revoluţiei 
de la 1848, încredinţându-i-se misiunea diplomatică de reprezentant al 
Comitetului revoluţionar, apoi al Guvernului Provizoriu, în scopul apără- 
rii cauzei naţionale româneşti în capitala Imperiului otoman. 

CAPITOLUL II 
ADEPT AL EMANCIPĂRII POLITICE 
ŞI SOCIALE PE CALE REVOLUŢIONARĂ 


În pregătirea şi motivarea declanşării 
revoluţiei române de la 1848 la Constantinopol 

Reîntors din străinătate la finele anului 1847, pentru a candida la ale- 
geri, Ion Ghica se afla în ţară în momentul declanşării revoluţiei europe- 
ne. Împreună cu C.A. Rosetti, luase iniţiativa înfiinţării Comitetului re- 
voluţionar prin reactivarea comitetului de conducere al Societăţii Frăția, 
întemeiată în 1843. Încât, tinerii sosiți la Bucureşti din străinătate aveau 
deja un nucleu de conducere. Consulul Angliei la Bucureşti sesizase con- 
ducerea de către cei doi oameni politici români a aşa-numitei partide 
liberale din Ţara Românească, unul radical, altul moderat. Din raportul 
adresat, la 6 aprilie 1848, ambasadorului la Constantinopol, Stratford 
Canning, rezultă simpatia sa pentru moderatul Ion Ghica. Referindu-se la 
C.A. Rosetti “om cu minte vioaie dar cu idei nu foarte sănătoase, strict o- 
nest şi onorabil (...) partizanul unor măsuri foarte radicale”, R. G. Col- 
quhoun scria că Ion Ghica, celălalt conducător al partidei liberale din Ţa- 
ra Românească, era un om cu totul deosebit, ca temperament, neavând 
nici entuziasmul, nici înflăcărarea patriotică a celui dintâi: “Este un om 
rece, calculat şi cu cred că este omul care se ridică acum în ţara sa”.! 

Ion Ghica se situa ferm pe poziţia recurgerii la sprijinul Porții otoma- 
ne, pentru redobândirea drepturilor la autonomie ale Principatelor Româ- 
ne. Desigur, în acest scop intenţionase el să se ducă la Constantinopol, la 
începutul anului 1848. Renunţase la plecare, din motive obiective, deter- 
minate de organizarea începerii revoluţiei, dar nu va renunţa niciodată la 
idee, căci i se părea singura salvatoare, în condiţiile date. R. G. Colqu- 
houn însuşi este determinat să constate liberalismul incontestabil al con- 
cepţiilor sale şi punerea accentului pe sprijinul Porții în politica externă. 

Argumentele lui Ion Ghica constau în aceea că Poarta nu mai dis- 
punea în Principatele Române decât de influenţa pe care i-o permitea 
Cunea din Petersburg, primind anual un tribut neînsemnat. Astfel că, Ța- 
ra Românească putea să-şi răscumpere independenţa prin plata unei sume 
de 10 sau 15 ori mai mari decât acest tribut anual. După răscumpărare „ar 

rămâne de stabilit forma de guvernare şi garantarea independenţei astfel 
dobândite de către Puterile europene. În acest fel, Ţara Românească ar 
putea constitui o barieră spre Nord pentru Imperiul otoman. Astfel de 
concepţii i se păreau clare şi deplin formate consulului englez, spre deo- 
sebire de cele ale lui C. A. Rosetti “departe de a fi tot atât de sănătoase 
sau precis fixate”.2 

Om politic şi diplomat cu vederi moderate, ca mai toți compatrioţii 
săi, R. G. Colquhoun, susţinător al integrităţii Imperiului otoman, nu a- 
vea cum să agreeze concepţiile radicale ale liberalismului românesc, care 
susţinea emanciparea politică deplină nu numai de protectoratul Rusiei, 
dar şi de Poarta otomană învinuită adeseori de inconsecvenţă, de laşitate 
în faţa adversarului său şi de neglijare a intereselor țărilor vasale, ba 
chiar de trădarea lor. Principial, deci, în mod teoretic, ideal, radicalii li- 
berali aveau adevărul faptelor de partea lor. Împrejurările existente le 
erau însă potrivnice şi de acestea ţine seama lon Ghica. O independenţă 
astfel concepută atât prin desprinderea de Poartă cât şi de Curtea protec- 
toare, devenea iluzorie, căci românii aveau de întâmpinat două puternice 
adversităţi, care antrenau opoziții şi din partea altor mari puteri. 

Evenimentele se precipitau, represiunile deja începute făcând imi- 
nentă declanşarea revoluţiei. La 17/29 mai 1848 se definitivase compo- 
nenţa Comitetului revoluţionar din Ţara Românească, în vederea declan- 
şării. S-a adoptat proclamația către popor şi programul revoluţionar. Co- 
mitetul revoluţionar a ales o comisie executivă alcătuită din trei membri, 
N. Bălcescu, Al. G. Golescu şi Ion Ghica. În urma refuzului lui I. H. Ră- 
dulescu şi Ştefan Golescu de a pleca în misiune diplomatică la Constanti- 
nopol, Ion Ghica accepta sarcina din partea Comitetului revoluţionar din 
Ţara Românească spre a-l reprezenta la Poartă, în locul său, în comisia 
executivă, fiind numit C. A. Rosetti. Membrii Comitetului revoluţionar, 
acţionând în secret, vroiau totuşi să informeze Poarta asupra desfăşurării 
evenimentelor. Iniţial, domnitorul a refuzat să acorde paşaport lui Ion 
Ghica, încât, la 17/29 mai 1848, el se îndrepta spre Constantinopol, cu 
împuternicirea de a expune Porții adevărata stare de lucruri, adevăratele 
sentimente ale românilor faţă de Poartă şi foloasele pentru aceasta din 
evoluţia evenimentelor.? 

Ion Ghica se dovedea omul politic cel mai indicat să reprezinte Co- 

mitetul revoluţionar la Constantinopol. În pregătirea revoluției, el avuse- 
se un rol de frunte, de fapt iniţiatorul Comitetului revoluţionar, apoi unul 
dintre cei trei membri ai Comisiei executive, pentru a pune în aplicare 
deciziile toate la ultima întrunire de la 17/29 mai 1848. Fuseseră aleşi N. 
Bălcescu, Ion Ghica şi Al. G. Golescu, pentru că numai ei susţinuseră cu 
fermitate includerea articolului 13 în Proclamaţia revoluţionară, care 
avea să devină Constituţie. Românii aveau de întâmpinat, în perspectiva 
declanşării revoluţiei lor, ostilitatea Marilor Puteri, chiar reprezentantul 
Franţei manifestând rezerve. În pofida existenţei unor mari dificultăţi, 
lon Ghica va reuşi, datorită neasemuitelor sale calităţi personale. Actul 
de împuternicire dat lui Ion Ghica, pentru a lucra în numele Țării Ro- 
mâneşti la Constantinopol, din 17 mai 1848, era emis de comitetul re- 
voluţionar, deşi oficial se menţiona că era dat în numele câtorva români 
precum: N. Golescu, Dim. Ghica, C.A. Rosetti, I. H. Rădulescu, C. Băl- 
cescu, St. Golescu, A. G. Golescu, D. Brătianu, I. C. Brătianu, N. Băl- 
cescu, C. Bolliac, Radu C. Golescu, Al. C. Golescu, I. Câmpineanu. În 
actul dat lui lon Ghica se argumenta: “Câţiva români, dintre cei mai in- 
fluenţi, dornici de a asigura prosperitatea internă a ţării lor sub egida in- 
tegrităţii Imperiului otoman, au onoarea de a trimite pe domnul Ion Ghi- 
ca în calitate de agent confidenţial şi reprezentant al ideilor şi dorințelor 
lor pe lângă ministerul imperial al Înălţimii Sale Sultanului. Bunii români 
nutresc speranţa fermă de a vedea reuşind misiunea domnului Ion Ghica, 
misiune care are ca scop de a face să intre Principatele pe calea veritabilă 
a vechilor sale legături cu Sublima Poartă, conform instrucţiunilor date 
domnului lon Ghica şi pe care acesta este autorizat a le comunica oral 
sau prin scris ministerului imperial”.4 

Instrucţiunile date lui lon Ghica, pentru misiunea sa la Constanti- 
nopol erau concepute de românii semnatari ai actului de împuternicire, 
dornici de a asigura intacte vechile relaţii cu Poarta. Prin instrucţiuni, ei 
trasau linia de conduită a trimisului lor pe lângă guvernul otoman în cali- 
tate de agent confidenţial. În primul rând, se menţiona necesitatea unei 
înţelegeri a tuturor popoarelor din Orient în faţa unor eventuale opresiuni 
din partea Rusiei. Convingerea românilor consta în necesitatea de a fi 
strâns legaţi de Imperiul otoman pentru a-şi asigura o existenţă temeinică 
şi durabilă. Drept urmare, proclamau ca Ţara Românească să-şi menţină 

autonomia sub egida Imperiului otoman, Poarta, de acord cu Puterile oc- 
cidentale, urmând să pună capăt ingerințelor agenţilor Curţii din Peters- 
burg în problemele interne ale ţării, ca fiind nedrepte şi în contradicţie cu 
interesele comune ale Turciei şi Principatelor Române. Se exprima îngri- 
jorarea cu privire la iminenţa unei intervenţii armate ruse. Ion Ghica era 
împuternicit să apeleze la guvernul otoman pentru a întreprinde măsurile 
necesare care să preîntâmpine o astfel de intervenţie armată. 

Rusia nu numai că ameninţa cu intervenţia armată, dar trecuse Prutul 
în sprijinul domnitorului Mihail Sturdza. Trimiterea generalului rus Al. 
O. Duhamel la Bucureşti constituia un indiciu al unor eventuale decizii 
de folosire a forţei. Deocamdată nu existau nici măcar pretexte pentru o 
intervenţie armată, însă Comitetul revoluţionar, stăpân pe situaţie, deci- 
sese deja planul şi programul revoluţionar. Poarta otomană, sprijinită de 
Puterile occidentale, era singura în măsură să acorde protecţie românilor, 
în momentul ridicării lor contra protectoratului Rusiei. Atâta doar că ro- 
mânii semnatari ai actului de împutemicire dat lui Ion Ghica, cu câteva 
excepții, erau necunoscuţi ca oameni politici şi de stat, căci nu ocupaseră 
vreo funcţie administrativă înainte de 1848. Era cazul lui lon Ghica, apoi 
al fraţilor Brătianu, al lui C. A. Rosetti. De aceea, primul semnatar era 
Nicolae Golescu, fost aghiotatnt domnesc, procuror şi director în Minis- 
terul de Interne, apoi Dimitrie Ghica, fiul fostului domn Grigore al IV- 
lea Ghica, fost cadet în armata imperială rusă, Ştefan Golescu, şi el fost 
aghiotant domnesc. În final, era adăugat şi numele lui [on Câmpineanu, 
dar numai pentru prestigiul dobândit odinioară, prin opoziţia din Aduna- 
rea Obştească contra includerii articolului adiţional. Despre el, nepotul 
său de soră, Ion Ghica, scria că, la 1848, când s-a pus problema aplicării 
ideilor de libertate şi egalitate, misiunea sa fusese deja împlinită. Un bă- 
trân, gârbovit înainte de vreme, devenise vajnicul luptător pentru cauza 
naţională din deceniul precedent. Din el rămăsese doar o umbră a celui 
care protestase contra încălcării vechilor drepturi ale ţării, contra abuzuri- 
lor şi opresiunilor.6 

Alegerea lui lon Ghica spre a reprezenta interesele partidei naţionale 
la Constantinopol se va dovedi una dintre cele mai bine inspirate. El va 
acţiona atât pe plan diplomatic, cât şi politic, fiind un susţinător fervent 
al ideii potrivit căreia cauza revoluţiei depinde în primul rând de români, 

de fermitatea şi demnitatea afirmării ei. Împotriva intervenţiei străine, la 
fel ca N. Bălcescu, el a susţinut necesitatea rezistenţei armate. Chiar îna- 
inte de izbucnirea revoluţiei, Ion Ghica preconizase rezistenţa în faţa 
unui eventual atac din afară. În cazul unei superiorități numerice a inva- 
datorului, detaşamentele revoluţionare înarmate urmau să se retragă lup- 
tând în Transilvania. Cât timp va dura revoluţia, Ion Ghica va rămâne fi- 
del acestei soluţii de rezistență armată: “Numai acei care ştiu a se bate 
pentru apărarea ţării - spunea el mai tărziu - pot avea patrie, numai acei 
care ştiu a se bate şi a muri pentru apărarea instituţiilor ţerii pot avea 
dreptate şi libertate”.? 

Moderat în cuget şi în acţiune, dar îndoctrinat cu principiile democ- 
ratice ale marii revoluţii franceze, lon Ghica se folosea de toate împreju- 
rările favorabile pentru a-şi pune în aplicare fermele sale decizii de 
voinţă de a se face cât mai util cauzei naționale româneşti. Înzestrat cu “o 
inteligenţă lucidă şi mobilă, el dispune de resurse surprinzătoare de înde- 
mânare şi tact; sub aparenţa unei concesivităţi afabile, el ascundea o fer- 
mitate nebănuită de voinţă şi caracter. Reprezentant plenipotent nerecu- 
noscut, el reuşeşte să stabilească contacte cu cercurile politice turceşti şi 
cu cercurile diplomatice în care spera sprijin şi, deşteptând cu o desăvâr- 
şită artă diplomatică interesele interlocutorilor săi, poate discuta şi susţi- 
ne mişcarea românească. Este uimitor de bine informat de tot ce se petre- 
ce la Poartă şi în cercurile internaţionale”.8 

În 17/29 mai 1848, Ion Ghica pleca din Brăila spre Constantinopol 
cu un vapor austriac, după trei zile de călătorie ajungând la Cornul de 
Aur, cu depline împuterniciri de a trata cu Poarta în baza relaţiilor sale 
speciale cu Principatele Române şi de a o determina să acţioneze contra 
politicii Rusiei, în deplin acord cu românii, în cazul izbucnirii revoluţiei. 
Când a plecat din Bucureşti, procurase scrisoare de recomandare nu nu- 
mai din partea lui L. Mand! către generalul Aupick, dar şi de la consulul 
englez R. G. Colquhoun către ambasadorul ţării sale la Constantinopol. 
În afară de acestea, cunoştea foarte bine, încă de la Paris, pe Mathurin- 
Joseph Cor, primul interpret al ambasadorului Franţei, şi pe Michal 
Czajkowski, agentul prinţului Adam Czartoryski.9 

Încă de la primele sale contacte diplomatice, lon Ghica se dovedea 
un foarte abil diplomat, care sesiza de îndată intenţiile interlocutorului şi 

gradul său de cultură, înclinațiile spre mărturisiri sincere în replică la 
mărturisiri similare. El ştia, şi reuşea adeseori, să capteze atenţia şi bună- 
voinţa interlocutorilor, printr-o neasemuită artă a conversaţiei, care-i 
conferea posibilităţi nebănuite de penetrare în cele mai diverse locuri, 
pentru a-şi procura informaţii şi relaţii utile. Îndeosebi vechile sale cu- 
noştinţe din capitala Franţei le utiliza cu tact şi nepreţuit profit: “Reuşea 
ca puţini alţii să fie primit, oricând, de miniştrii cu vază ai sultanului, de 
ambasadorului Angliei sau cel al Franţei, să fie ascultat cu interes, solici- 
tat să dea informaţii, incitat să revină, ori să prezinte memorii. La rândul 
său, ştia să observe, să asculte, să descoasă, să înţeleagă aluziile. De 
aceea, era totdeauna foarte bine informat despre ce se discuta, în secret, 
la Poartă, ce tratative mai duc ambasadorii, ce cancanuri sau intrigi se 
mai ţes în culisele diplomaţiei locale. Era discret şi corect cu partenerii 
săi, dar, când credea că este util cauzei, ştia cum să-şi procure acte de 
prin cancelarii şi la nevoie, fără prea multă ezitare să le treacă, neştiut, în 
presa europeană”.10 

Deosebit de surprinzător de constatat cum Ion Ghica, agent diploma- 
tic neconfirmat, trimis al unor români prea puţin sau deloc cunoscuţi 
demnitarilor otomani, reuşise să le capteze atenţia şi bunăvoința să ascul- 
te până şi observaţii critice, chiar reproşuri cu privire la politica ezitantă 
şi dăunătoare a Porții faţă de Principatele Române. La rândul său, Ion 
Ghica putea afla soluţii de la demnitarii otomani, pe care numai cei mai 
cutezători şi vizionari dintre români reuşiseră să le formuleze în scrierile 
lor precum şi unirea Principatelor Române. lon Ghica era unul dintre ei. 
Va fi fost desigur plăcut impresionat să ia act de opinia similară a unui 
demnitar otoman, denotând reflecţii şi preocupări pentru rezolvarea adec- 
vată a unei probleme de interes comun, în acel moment istoric de grea 
cumpănă, atât pentru Principatele Române, cât şi pentru Imperiul Oto- 
man, aflat în defensivă continuă, mereu pierzând teritorii şi influenţă din 
conflictele militare cu Imperiul rus. 

Contactul direct cu demnitarii otomani era deosebit de util, dar insu- 
ficient pentru scopul urmărit de Ion Ghica, întrucât Poarta se menținea de 
multă vreme numai datorită sprijinului Puterilor apusene. Or, tocmai 
sprijinitorii Imperiului otoman trebuiau, concomitent, contactaţi, spre a 
determina un efort simultan şi energic în susţinerea drepturilor la autono- 

mie ale Principatelor Române sub egida Porții, suzerana lor din vechime, 
singura în măsură şi în drept a le acorda sprijin şi ocrotire contra oricăror 
ingerinţe din afară. Demersurile pentru primire în audienţă de către am- 
basadorul Franţei fuseseră deja întreprinse. Generalul J. Aupick l-a pri- 
mit pe Ion Ghica “cu acea bunătate care caracterizează soldatul francez”. 
I-a vorbit mai întâi, fireşte, despre misiunea lui. A fost ascultat îndelung 
şi cu interes. lon Ghica i-a prezentat pretenţiile legitime ale românilor 
faţă de Turcia, nedreptăţile ce li s-au făcut de aproape două secole, peri- 
colul de care sunt amenințate Europa şi civilizaţia din estul continentului. 
Nou în demnitatea de ambasador, generalul Aupick nu cunoştea detaliile 
problemei, dar, fiind convins de justeţea cauzei naţionale româneşti şi 
dispunând de calităţile recunoscute ale unui francez, cu judecata dreaptă, 
format prin temenice studii ştiinţifice, el a înţeles în întregime problema 
românească. De altfel, fusese bine informat din telegramele consulului 
francez la Bucureşti, Doré de Nion, precum că acţiunea Rusiei devenea 
amenințătoare şi energică, din moment ce va dispune de latitudinea de a 
manevra totul aşa cum îi va conveni. lon Ghica, fără a pune la îndoială 
capacitatea politică şi caracterul loial al consulului Franţei la Bucureşti, 
observa că el nu putea vedea totuşi decât prin ochii lui Gh. Bibescu, căci 
nu avea legături cu nimeni, iar ceca ce transmitea guvernului său erau 
numai impresiile domnului, devotat Rusiei. Generalul Aupick a mărturi- 
sit că, într-adevăr, relatările lui Ion Ghica asupra ţării şi românilor erau 
mult mai exacte decât ale lui Gh. Bibescu, care a căutat să-l inducă în e- 
roare pe Doré de Nion, arătându-i telegrame ale sale care menţionau 
exact contrariul.!! 

Reprezentanţii diplomatici ai Franţei la Constantinopol, din motive 
diverse, nu mai ofereau nici măcar sprijin moral românilor, în caz de iz- 
bucnire a unei mişcări revoluţionare, lăsând totul la latitudinea Rusiei. 
lon Ghica recurge la întrevederi cu demnitarii otomani. A doua zi, după 
întrevederea de la ambasada franceză, el conversa cu Emin Efendi, care 
tocmai primise ştiri de la comisarul Porții, Talaat Efendi, şi o notă de la 
N. Aristarchi. Din acestea, rezulta că Gh. Bibescu se simţea capabil să 
înăbuşe orice tentativă revoluţionară, solicitând Porții de a acţiona deose- 
bit de viguros.I? 

Revoluţia din Ţara Românească izbucnise, iar Ion Ghica, aflat în mi- 

siune diplomatică pentru a determina Poarta şi Puterile prietene să acţio- 
neze pentru a preveni o eventuală intervenţie armată ţaristă, se afla în di- 
ficultate, cel puţin faţă de Poartă, şi ea o putere absolutistă, conservatoare 
şi ostilă oricăror reforme structurale, la fel ca Imperiul rus. Cunoscând 
bine prevederile Proclamaţiei şi caracterul ei revoluţionar pronunţat, ca 
unul care luase parte activă la dezbaterea şi adoptarea ei în Comitetul re- 
voluţionar, Ion Ghica se străduia să-i minimalizeze conţinutul sau să 
treacă pe seama unor exagerări sau greşeli, determinate de exaltarea mo- 
mentană, specifică oricărui început de acest fel. El trebuia să atenueze 
susceptibilitatea Porții, folosind un limbaj adecvat, conjunctural, tocmai 
pentru a-şi atinge scopul urmărit: “Cui se adresa Ion Ghica? - se întreabă 
un cunoscut editor al operelor sale -. Se adresa guvemului otoman preo- 
cupat de menţinerea integrităţii imperiului, într-un moment în care şi alte 
popoare din cadrul acestui imperiu se agitau. Se adresa reprezentanţilor 
unor mari puteri europene sensibilizate şi ele de recente mişcări revolu- 
ţionare. Cum puteau fi apărate în aceste condiţii o revoluţie şi reformele 
preconizate de ea, şi încă dintr-o ţară mică şi dependentă”?.12 

Ion Ghica nu numai că vorbea în numele unei țări mici şi dependen- 
te, dar nici măcar nu era reprezentantul ei acreditat oficial, ci al unui aşa- 
numit partid naţional, care, în realitate era Comitetul revoluţionar. Revo- 
luţia izbucnise fără vărsare de sânge. Ion Ghica reuşise să evite o inter- 
pretare defavorabilă din partea Porții, aflată în expectativă pentru clarifi- 
carea evoluţiei evenimentelor. Oricum, fusese determinată să trimită doi 
comisari, care să ajungă la o înţelegere cu conducătorii revoluţiei. Ion 
Ghica informa pe ministrul de externe al Guvernului provizoriu că Sulei- 
man Paşa şi Emin Efendi veneau în Ţara Românească cu instrucţiuni ca 
să se comporte cu o aspră severitate, dezaprobând conduita românilor, 
pentru maniera în care au comis schimbările. Mai trebuiau să facă obser- 
vaţii asupra radicalismului Proclamaţiei revoluţionare şi să se înţeleagă 
cu Guvernul provizoriu pentru a trimite câțiva delegaţi spre a discuta ar- 
ticolele şi a le modifica. Ion Ghica era de părere că Poarta va fi cât se 
poate de condescendentă, fiind dispusă la concesii. Ţinând puţin la for- 
mă, ea va face concersii de fond românilor: “Trebuie numai foarte multă 
demnitate şi un pic de supleţe şi cred că-i vom putea cu uşurinţă menaja 
susceptibilitatea. Există o dreptate care-i trebuie făcută: ea a luptat foarte 

mult contra ideii de intervenţie armată şi - voi zice - fără a fi susţinută de 
nimeni, căci trebuie să vă mărturisesc că am ieşit de la di. Canning cu 
inima mâhnită, iar generalulAupick nu poate avea încă o influenţă direc- 
tă”.14 

Într-adevăr, Poarta se afla singură în fața unei decizii, ambasadorul 
britanic, Stratford Canning, dovedindu-se ostil oricăror mişcări revoluțio- 
nare, iar reprezentantul Franței, generalul J. Aupick, neavând nici el, la 
fel ca Ion Ghica, un statut oficial, nefiind recunoscut ca ambasador, ci ca 
un emisar al guvernului Republicii franceze care să conducă o misiune 
diplomatică în capitala Imperiului otoman. Se bucura totuşi de influenţă, 
facilitând lui Ion Ghica unele întrevederi utile cu demnitarii otomani. În 
condiţiile existente, diplomatul român, adresându-se ministrului de exter- 
ne al ţării sale, opina că unirea Principatelor nu era dificil de obţinut. De 
aceea, îndemna pe conducătorii revoluţiei să se înţeleagă cu moldovenii 
“pentru a face o manifestaţie demnă şi paşnică Comisiei”, adică celor doi 
comisari otomani, de a căror severitate verbală nu aveau de ce să fie im- 
presionaţi, atitudinea lor fiind determinată mai degrabă de necesitate de- 
cât de sentimentele lor. Viitorul aparţine românilor, sublinia el cu opti- 
mism. Cât priveşte poziţia sa, Ion Ghica aflase că fusese numit în locul 
lui N. Aristarchi. Avea o situaţie relativ uşoară înainte de revoluţie, după 
declanşarea ei poziţia era mai dificilă, căci devenise reprezentantul unui 
guvern nerecunoscut. Astfel că, nu putea fi primit de demnitarii otomani 
decât în secret şi înşelând vigilenţa lui N. Aristarchi şi a altora. Spera că, 
venind în Ţara Românească, comisarii vor intra în legătură cu Guvernul 
provizoriu şi reprezentantul său la Constantinopol va fi oficial recunos- 
cut, pentru ca N. Aristarchi să-i remită scrisorile de acreditare care-i fu- 
seseră adresate. Pe de altă parte, în calitatea sa de agent diplomatic, a tre- 
buit să cheltuiască peste mijloacele disponibile, fiind necesară deschide- 
rea unui credit la un bancher din Constantinopol.15 

O primă etapă din activitatea politică şi diplomatică a lui Ion Ghica 
se încheie, cu rezultate dintre cele mai folositoare cauzei naţionale româ- 
neşti, în ţară şi în capitala Imperiului otoman. Iniţiatorul Comitetului re- 
voluţionar, alături de C. A. Rosetti, încă înainte de sosirea viitorilor con- 
ducători ai revoluţiei din străinătate, el s-a situat la loc de funte în acţiu- 
nea de pregătire a documentelor programatice şi a declanşării revoluţiei 

în Ţara Românească. Adept convins al necesităţii emancipării 'clăcaşilor 
şi împroprietăririi lor, împreună cu N. Bălcescu şi Al. G. Golescu, lon 
Ghica a susţinut cu dârzenie şi tenacitate, în pofida unor opinii contrare 
în Comitetul revoluţionar, includerea articolului 13 în Proclamaţia revo- 
luţionară: “Cui datorăm includerea acestui articol în proclamația noastră 
revoluţionară şi promisiunea de a acorda fiecărui ţăran cel puţin 9 pogoa- 
ne? Nu lui Ghica, lui A. Golescu şi lui N. Bălcescu? - întreba Al. C. Go- 
lescu pe fratele său Ştefan şi alţi emigranţi români din Paris. Amintiţi-vă 
discuţia pe care am avut-o în această privinţă în sânul Comitetului revo- 
luţionar, puţinul pe care ceilalţi vroiau să-l dea (din ignoranță fără îndo- 
ială) şi necesitatea de a acorda măcar 9 pogoane pusă în evidenţă de cei 
menţionaţi”.16 

Consecvent cu sine însuşi, temeinic îndoctrinat cu principiile demo- 
cratice ale revoluţiei franceze, cu o concepție ştiinţifică despre lume, na- 
tură şi societate, Ion Ghica nu avea cum să evolueze spre idei utopice, 
spre idealizarea realităţilor existente. Niciodată nu şi-a făurit scopuri im- 
posibil de atins. Alţi compatrioți ai săi i-au găsit defecte imaginare, pen- 
tru că nu-l înțelegeau, unii, sau îl invidiau, alţii, pentru pregătirea lui in- 
telectuală cu adevărat enciclopedică în lumea românească a mijlocului 
secolului al XIX-lea. Obiect al unor sentimente reprobabile de invidie şi 
calomnie, datorită în primul rând bogăției sale spirituale, dar şi materiale, 
descinzând din mari boieri, înrudit cu o ilustră familie domnitoare, apoi 
cu Dudeştii, Câmpinenii, căsătorit cu fiica lui Nicolae Mavros, general în 
armata rusă, bogat şi cu întinse relaţii, Ion Ghica devine tot mai conşti- 
ent, cu trecerea timpului, de nocivitatea socială a unor astfel de senti- 
mente: “Invidia este patima care roade mai mult sufletul în care a intrat - 
reflecta el în anii de după Unirea Principatelor -; ea este mai neîmpăcată 
decât ura, este sorgintea celor mai mari rele, ea naşte vrajba şi ura. Invi- 
diosul îşi exersează acţiunea sa mai cu deosebire asupra oamenilor-de. oa- 
recare valoare. Arma cea mai obişnuită cu care să servă este calomnia; 
pismuieşte de preferinţă pe cel care i-a putut face bine, pentru că recu- 
noştinţa fiind unul din sentimentele cele mai plăcute unui suflet curat şi 
bun, este supărătoare şi nesuferită sufletului stricat şi turmentat al invi- 
diosului, în inima căruia s-au stins toate facultăţile cele nobile, toate sen- 
timentele cele frumoase, toate simţirile cele plăcute. Nimic nu corumpe 

pe om ca această nenorocită patimă”.!7 

Descendent direct al unei mari familii boiereşti, Ion Ghica era sus- 
pectat de idei aristocratice şi de aspirație de a prelua tronul Ţării Româ- 
neşti din partea celor proveniţi din alte categorii sociale. Îndoctrinat cu 
principii democratice, adversar al privilegiilor sociale, adept al abolirii 
clăcii şi împroprietăririi ţăranilor şi al unor profunde transformări de 
Structură ale societăţii româneşti, el este acuzat şi calomniat de marii bo- 
ieri conservatori, chiar de către membrii marcanţi ai familiei sale, care-l 
considerau un trădător şi un detractor al intereselor aristocrației româ- 
neşti. Astfel că, nici unul din oamenii revoluţiei de la 1848 nu a avut par- 
te de atâtea înverşunate şi îndârjite aversiuni, generate de porniri pătima- 
şe, care n-au cunoscut limite în defăimarea şi ponegrirea lui. Literat şi 
om de ştiinţă talentat, gânditor social-politic perspicace, Ion Ghica găseş- 
te mijloacele cele mai adecvate pentru a-şi desprinde imaginea din cercul 
vicios al intrigii şi calomniei, încredinţând hârtiei nepreţuitele sale reflec- 
ţii asupra oamenilor şi evenimentelor, asupra lumii, naturii şi societăţii, 
mărturii de necontestat ale unei înalte trăiri spirituale şi ale unei îndelun- 
gate experienţe de viaţă, între marii făuritori ai României moderne. 

Scrierile din anii tinereţii, corespondenţa politică şi diplomatică evi- 
denţiază o profunzime în gândire şi o tenacitate în acţiune caracteristice 
marilor militanţi pentru cauza naţională românească, pe care a servit-o cu 
pasiune, utilizând la maximum intensele sale disponibilităţi intelectuale, 
recurgând, adeseori, la întrebuinţarea propriilor resurse materiale, într- 
adevăr roari, dar nu inepuizabile. 

Trimis al Partidului naţional din Ţara Românească pe lângă Poartă, 
în fapt al Comitetului revoluţionar, în momentul izbucnirii revoluţiei, lon 
Ghica se află, de îndată, în postura de reprezentant nerecunoscut al unui 
Guvern provizoriu, şi el nerecunoscut. Cu abilitatea cunoscută, el acţio- 
pează cu aceeaşi pasiune şi tenacitate, de data aceasta pentru salvgarda- 
rea revoluţiei în Țara Românească şi a cucennior saie. 


Eşuarea misiunii diplomatice a lui lon Ghica la Constantinopol 
pentru apărarea cauzei revoluţiei din Ţara Românească 


Bine informat asupra a tot ce se întâmpla în capitala Imperiului Oto- 
man, interesând îndeaproape ţara sa, Ion Ghica reușea să fie informat şi 

asupra evoluţiei evenimentelor din Ţara Românească care se precipitau 
spre deznodământul firesc, dinainte preconizat, al izbucnirii revoluţiei. 
După arestările făcute la începutul lunii iunie, cei care au reuşit să scape 
s-au îndreptat spre Islaz, unde se afla maiorul Chr. Tell şi căpitanul N. 
Pleşoianu cu două companii de infanterie. În faţa mulţimii adunate, s-a 
ridicat steagul revoluţiei şi s-a dat citire proclamaţiei: “Pretutindeni - 
scria el mai târziu - ştirea răsculării a fost primită cu mulţumire şi entuzi- 
asm. Ţara întreagă s-a deşteptat ca dintr-o letargie adâncă”. 18 

Din Constantinopol, Ion Ghica privea cu îngrijorare evoluţia eveni- 
mentelor din ţară, stăruind, în scrisorile sale către N. Bălcescu, secretar al 
Guvernului provizoriu, să îndemne la acţiuni menite a contracara com- 
ploturile reacţiunii interne, apoi la o solidarizare a tuturor românilor con- 
tra reacţiunii externe. Pentru o mai mare eficienţă a acţiunilor întrerpinse, 
ştiind că o unire a tuturor românilor era imposibilă în acel moment isto- 
ric, Ion Ghica se pronunţa pentru unitatea politică a românilor, aflaţi în 
stare de dependenţă directă sau indirectă, în cadrul celor trei imperii ve- 
cine, căci erau divizați, în interiorul lor, spre a fi mai uşor dominați. 

Adept şi propagator al ideii Unirii Principatelor Române, încă din 
timpul studiilor la Paris, în care scop scrisese articole şi broşuri, Ion Ghi- 
ca, cunoscând opiniile unor înalţi demnitari otomani, susținea cu convin- 
gere necesitatea înfăptuirii măreţului ideal, pe care-l vedea, la 1848, mai 
posibil ca oricând. Menţinând bune relaţii cu demnitarii otomani, cărora 
le detecta opiniile cu privire la eventualitatea Unirii Principatelor, Ion 
Ghica nu trecea cu vederea atitudinea arogantă a Porții faţă de români, 
aflaţi în plină revoluţie. Într-o notă, pe care i-o adresa, în luna iulie 1848 
după venirea comisarilor otomani în Ţara Românească, el afirma răspicat 
că poporul nu era dispus la concesii. Cunoscând poziţia Porții de a im- 
pune concesii românilor, lon Ghica stăruia să afirme că “membrii Guver- 
nului provizoriu, adică toţi oamenii care sunt în fruntea mişcării actuale, 
sunt dispuşi la toate concesiile „dar poporul nu este. Națiunea nu înţelege 
toate exigenţele politice şi, încurajată de succes, este dificil de a fi con- 
dusă chiar de către conducătorii săi. Proclamaţia E. S. Suleiman Paşa a 
rănit amorul propriu al românilor, ea n-a fost redactată cu atâta abilitate 
şi poate excita o nemulţumire”.!9 

Neplăcut impresionat de duritatea expresiilor folosite în proclamația 

lui Suleiman Paşa către români, Ion Ghica informa pe Ion Voinescu II că 
ea pornise direct de la Rifaat Paşa, ministrul de externe otoman. Comisa- 
rul otoman n-a avut ce face, decât să se supună ordinului primit de la un 
om slab, asupra căruia îşi exercita influenţa nu numai V. P. Titov, dar 
chiar şi N. Aristarchi. Sultanul l-a înlăturat însă atât pe el, cât şi pe mare- 
le vizir, Sarim Paşa, în locul cărora au fost numiţi Reşid Paşa şi Ali Paşa. 
Cunoscându-i ca potenţiali reformatori ai Imperiului otoman şi deci favo- 
rabili românilor, în perspectiva evenimentelor, Ion Ghica aprecia cu vădit 
optimism schimbarea de guvern produsă la Constantinopol. 

Aspru în formă, Suleiman Paşa a fost totuşi concesiv în fond, pri- 
mind formula unei Locotenenţe domneşti alcătuită din trei membri în lo- 
cul Guvemului provizoriu care continua să acţioneze prin cei trei foşti 
membri ai săi. Admiţându-se o Locotenenţă din trei şi nu un singur cai- 
macam, aceasta procedează, la rândul său, la facerea unor concesii, anu- 
me în privinţa modificării anumitor articole, cele mai importante, din 
Constituţia aflată în proiect. Intrată pe calea concesiilor şi compromisuri- 
lor, politica Locotenenţei eşuează, căci nu exista alternativă mai bună la 
cea urmată de Guvernul provizoriu. O va spune însuşi N. Bălcescu, 
membru al deputăţiei de cinci, menită a se duce la Constantinopol pentru 
a supune aprobării Constituţia modificată. La 5 august 1848, se afla la 
Giurgiu, spre a se îmbarca, în vederea călătoriei, împreună cu ceilalţi pa- 
tru, spre Constantinopol. Încă de la plecare, el considera că problema fu- 
sese deja compromisă, prin acceptarea modificării unor articole cerute de 
Poartă, înainte de ajungerea deputăţiei la Constantinopol?! Îndeosebi, fra- 
ţii Goleşti au fost cei care au îndemnat la modificări: “Eu m-am opus la 
toate aceste urmări - scria N. Bălcescu lui Al. G. Golescu -, am arătat că, 
Constituţia n-o putem modifica fără voinţa poporului că chiar după cum 
ne zicea Ghica de la Constantinopol, noi trebuie să ne ţinem bine, că tre- 
buia a se lăsa comisia de a trata; că acum nu mai putem trata, cum ar fi 
trebuit, de vreme ce prin greşeli s-a compromis trataţia şi rola comisiei 
este numai ca să ducă petiția Locotenenţei la Poartă. Am vrut să scap de 
această însărcinare, dar nu s-a putut” 2 

Recunoscut de Suleiman Paşa, noul guvern, la fel ca şi cel precedent, 
nu este recunoscut de Poartă, determinată să procedeze la dezavuarea mi- 
siunii şi actelor lui Suleiman Paşa şi trimiterea lui Fuad Paşa, în vederea 


44 


înăbuşirii revoluţiei. Prin sosirea deputăţiei muntene la Constantinopol, 
lon Ghica se simţea împuternicit să acţioneze în sprijinul ei. Astfel că, la 
10 august 1848, trimite o notă Porții, pentru a informa că deputăţia, com- 
pusă din Ştefan Golescu, N. Bălcescu, D. Brătianu, N. Vasiliadi şi Gr. 
Grădişteanu, era găzduită în casa lui Raghib Efendi, care va prezenta de 
îndată Porții petiția poporului român către sultan, după care Poarta primi- 
se deja o copie de la lon Ghica, purtând zeci de mii de semnături. În afa- 
ră de aceasta, mai exista o adresă către sultan din partea Locotenenţei cu 
modificările făcute, potrivit îndemnurilor celor doi comisari otomani. lon 
Ghica îşi exprimase speranţa că şi comisarii vor fi trimis depeşe, din par- 
tea lor, Ministerului Afacerilor Externe al Turciei, expunând realitatea 
despre sentimentele românilor față de Poartă. Într-un post-scriptum, Ion 
Ghica menţiona că deţinea deja o copie a proclamaţiei guvernului impe- 
rial din Petersburg pentru intrarea trupelor în Principatele Române.2 
Rămasă fără sprijin în faţa presiunilor diplomaţiei ruseşti, Poarta oto- 
mană cedează şi înaintează asupra capitalei Ţării Româneşti, înăbuşind 
cu forţa armată revoluţia română: “Turcii au voit să ne susţie - scria Ion 
Ghica lui Nicolae Bălcescu -, dar n-au găsit reazem în Englitera, şi Rifaat 
Paşa este un ticălos”.24 Ion Ghica nu excludea însă o eventuală ciocnire 
armată ruso-turcă, dat fiind faptul că ambele Puteri îşi trimiseseră trupe 
în Principate. El îndemna pe N. Bălcescu să se retragă în munţi şi să se 
organizeze, să scrie lui Gh. Magheru ca să-l găsească pe polonezul Le- 
noir şi să se înţeleagă cu el la Pesta, căci tindea la o alianţă slavo-ma- 
ghiară contra unei invazii ruse. La Constantinopol, conchidea Ion Ghica: 
“Englitera a sfătuit rău pe Poartă”. Considera că nu mai are de stat la 
Constantinopol, mai mult de câteva zile, apoi va trece în Transilvania, pe 
la Braşov.25 3 , 
Ion Ghica nu va părăsi însă capitala Imperiului otoman, având multe 
de întreprins în anii care vor urma: În primul râd, adresează 'o'hută Por- 
tii, pentru a protesta contra reprimării revoluţiei române, care a dobândit 
“o tristă soluţie”. Împotriva “violării legilor divine şi umane” au protestat 
câţiva soldaţi fortificaţi în cazarmă. Cazarma a fost distrusă, iar ei obli- 
gaţi să se predea, cedând astfel comisarului Porții otomane. Românii au 
prevăzut încă de la început acest deznodământ, însă au trebuit să demon- 
streze Eurpei că “nu erau o naţiune moartă. Ei aveau nevoie de o diplo- 

mă; au obținut-o”, dovedind lumii că nu se aflau înfeudaţi nimănui. Au 
mai dovedit-o, punând foc Regulamentului organic, dându-şi instituţiile 
pe care le voiau, împotriva reacţiunii interne, însă nu puteau să lupte cu 
forţele din afară ale celor două mari imperii. Când popoarele Europei vor 
restabili un sistem politic bazat pe drept şi justiţie, sustrăgând omenirea 
de sub forţă şi arbitrariu, atunci ele nu vor putea să afirme că nu există un 
popor român: “Poarta, violând teritoriul românesc, luând asupră-şi sarci- 
na de a aranja afacerile Ţării Româneşti, şi-a asumat o mare responsabili- 
tate: ea a intrat pe calea progresului şi a civilizaţiei. Vrea ea să menţină 
Ţara Românească sub opresiune şi abuz?2 

Mai bine informat asupra înăbuşirii revoluţiei, Ion Ghica revenea, -la 
finele lunii septembrie, cu a doua notă către Poartă, pentru a prezenta a- 
trocităţile comise prin represiune. El susținea că Fuad Efendi, de la înce- 
put, a venit cu gândul de a .reprima, căci, sosit în apropierea Bucureştiu- 
lui, n-a luat legătura cu Locotenenţa, nici cu consulii Marilor Puteri. Po- 
pulaţia Capitalei „deosebit de impresionată, se întreba asupra soartei care 
o aştepta, după atitudinea binevoitoare a lui Suleiman Paşa şi tăcerera 
grea a lui Fuad Efendi, care refuza să primească orice deputăţie, în timp 
ce în tabăra sa se aflau boierii şi alţi duşmani ai revoluţiei. Fuad s-a decis 
totuşi să adreseze o scrisoare mitropolitului spre a întreprinde măsurile 
necesare restabilirii liniştii în oraş. Scrisoarea a fost remisă Locotenenţei, 
uimită de a vedea că nu se trata direct cu ea, deşi fusese recunoscută. Ul- 
terior, Fuad Efendi a invitat pe boieri şi notabili să vină în tabăra sa pen- 
tru a le face cunoscute dorinţele sultanului. Prin aceasta se dădea de înţe- 
les că Locotenenţa nu mai avea o existenţă legală. De îndată, a fost numit 
caimacam Constantin Cantacuzino, Regulamentul organic fiind întru to- 
tul restabilit. Astfel, s-a violat grav dreptul ginţilor. S-a procedat, apoi, la 
o arestare în masă. Populaţia paşnică, fără arme, s-a aşezat în calea trupe- 
lor otomane, cerând constituție. Au fost zdrobiţi sub copitele cailor toți 
cei care nu s-au dat la o parte. Armata otomană a intrat, apoi, în marş for- 
ţat asupra Capitalei, ocupând punctele principale, dar nu a fost de ajuns 
că au intrat trupele otomane, că au mai intrat şi cele ţariste, în număr de 
25000 de oameni, chemaţi de generalul Al. Duhamel să ocupe milităreşte 
Principatele Române, trebuind să fie întreţinute pe seama locuitorilor. 
Astfel se ruina una dintre cele mai bogate tări.” 

Îndurerat de soarta hărăzită patriei şi poporului său, care trebuiau să 
suporte povara unei duble ocupaţii armate, Ion Ghica afirma că nu mai 
putea spera la nimic în faţa faptului împlinit, fiind deosebit de dificil a 
reuni ceea ce a fost odată separat. Totuşi, spera ca Poarta să între în pose- 
sia unor informaţii adevărate, pentru ca românii să nu se mai afle sub ca- 
lomniile duşmanilor, fiind cu totul nedrept a fi pedepsiţi pentru greşeli pe 
care nu le-au comis.28 

Ion Ghica situa mai presus de orice organism politic, revoluţie sau 
altă mişcare politică, problema românească. Ea trebuia să fie servită ori- 
când, cu alte mijloace, în funcţie de evoluţia situaţiei politice interne şi 
externe. Or, cauza românească nu putea fi servită, după înăbuşirea revo- 
luţiei, decât pe cale diplomatică, începând cu Constantinopolul, unde se 
împleteau diversele interese ale Orientului european, în conexiune cu ce- 
le existente între toate marile puteri. Scopul de atins rămăsese acelaşi 
pentru lon Ghica, anume anihilarea supremaţiei protectoratului exclusiv 
al Rusiei în Principatele Române, prin sprijinul consecvent pe politica 
Porții otomane, care accepta revenirea lor la dreptul de autonomie depli- 
nă, după care s-ar proceda la reforme interne cu caracter moderat, de na- 
tură a permite înfăptuirea Unirii şi Independenţei. lon Ghica ţinea seama 
de coincidenţa intereselor Porții cu cele româneşti în problema înlăturării 
protectoratului rus, pericolul expansiunii Rusiei în sud-estul european 
planând deopotrivă asupra Imperiului otoman şi Principatelor Române. 
Atitudinea deferentă faţă de Poartă trebuia judicios conexată cu senti- 
mentul dragostei de ţară pentru a atinge scopul urmărit. Neîntrevăzând o 
emancipare în perspectiva imediată de sub dominaţia străină, din cauza 
împrejurărilor externe defavorabile, Ion Ghica se pronunţa pentru aflarea 
de sprijin la cea mai slabă dintre dominaţiile străine, anume cea otomană, 
care nu mai era capabilă a produce un rău mai mare Principatelor Româ- 
ne, decât cel deja existent. El avea convingerea fermă că, fără menţinerea 
Imperiului otoman, expansiunea Rusiei nu ar mai avea nici un obstacol la 
îndeplinirea scopurilor sale. 

Documentele vremii stau mărturie unei activităţi realmente utilă, îm- 
plinită cu abnegaţie, tenacitate şi perseverenţă de către un mare patriot şi 
un neobosit militant pentru cauza naţională românească. Superior dotat 
cu capacitatea intelectuală de a pătrunde fenomenele şi evenimentele, na- 

tura umană şi relaţiile evoluţiei istorice, Ion Ghica, un spirit novator şi un 
om politic moderat, dacă n-a reuşit să contribuie la evitarea unei invazii 
străine contra revoluţiei, căci nu stătea în putinţa românilor în acel timp, 
a împlinit, ca nimeni altul, în capitala Imperiului otoman, o misiune di- 
plomatică asiduă, care necesita abilitate şi tact, intuiţie şi spirit de pătrun- 
dere, discreţie şi solicitudine, pe care o va continua cu aceeaşi dăruire în 
anii exilului. 


Note 

CAPITOLUL III 


PRIN ORGANIZAREA EMIGRAŢIEI ŞI SOLIDARIZAREA 
CU ALTE POPOARE LA O NOUĂ REVOLUŢIE 


iniţiativele lui Ion Ghica în problema organizării emigrației 
i a sprijinirii iei di iIvani 

Înăbuşirea brutală a revoluţiei din Țara Românească, prin dubla in- 
tervenţie armată străină, a avut consecinţe dintre cele mai grave asupra 
întregului popor, supus la vexaţiuni permanente, determinate de întreţi- 
nerea trupelor de ocupaţie. Prigoana, urmăririle, arestările, teroarea gene- 
ralizată, ruperea legăturilor cu străinătatea, aspra cenzură, abuzurile de 
tot felul, silniciile şi samavolniciile constituiau practici curente în Princi- 
patele Române. 

Dezamăgirile încercate faţă de manevrele disimulate ale diplomaţiei 
otomane s-au atenuat, cu trecerea timpului, făcând loc unor reveniri for- 
male la atitudini mai concilante faţă de Poartă, căci, de fapt, era singura 
mare putere în drept să acorde ocrotire şi sprijin intereselor românilor în 
situaţia gravă în care se aflau Principatele. Ion Ghica se situa printre 
adepţii unei constante şi temeinice sprijiniri pe Puterea suzerană, altmin- 
teri neconcepând alternativă pentru abolirea protectoratului rusesc. Ră- 
masă în continuare obiectiv de împlinit pe cale revoluţionară, prin con- 
centrarea eforturilor tuturor popoarelor oprimate şi dorice de eliberare 
naţională, abolirea protectoratului Rusiei constituia, ca şi în revoluţia de 
la 1848, ideea politică fundamentală a luptei de emancipare naţională, 
căci se opunea dezideratului de unitate politică, fără de care nu se putea 
concepe nici progres, nici independenţă naţională. 

Astfel că, neîntrezărindu-se alte mijloace eficiente pentru emancipare 
politică şi socială, emigraţii români se orientează tot spre revoluţie, dar 
printr-o organizare mai temeinică şi în solidarizare cu alte popoare opri- 
mate, considerate condiţii fără de care nu era posibilă o victorie. Spirit 
moderat în concepţii şi în acţiune, Ion Ghica nu concepe un alt mijloc 
mai bun decât revoluţia, până la mijlocul anului 1850, când renunţă la a- 
ceastă idee, adoptând mijloacele politice şi diplomatice. Continuarea re- 
voluţiei în Transilvania şi Ungaria, consecinţele antrenate de încheierea 
Convenţiei de la Balta-Liman din 1849 mai îngăduiau încă păstrarea 

unor speranţe într-o eventuală ridicare revoluţionară a popoarelor. Înăbu- 
şirea revoluţiei maghiare şi a oricăror tentative de acest fel, chiar şi în 
Franţa, nu va mai îngădui speranţe iluzorii, căci numai o înfruntare mili- 
tară între Marile Puteri va fi în măsură să modifice echilibrul de putere 
pe continent, de natură a permite abolirea protectoratului rusesc şi adop- 
tarea unui nou statut internaţional pentru Principatele Române. 

Inclus în firmanul de exilare, împreună cu ceilalţi conducători ai re- 
voluţiei române, Ion Ghica reuşeşte să-şi menţină poziţia la Constantino- 
pol, fără a fi internat sau arestat. El nu a fost surprins de evenimentele 
care au avut ca deznodământ înăbuşirea revoluţiei în Ţara Românească. 
După o perioadă de răceală a relaţiilor sale cu înalții demnitari otomani, 
el revine la legăturile anterioare, fiind consultat şi dorit ca interlocutor, 
nu numai de aceştia, dar şi de către ambasadorul Angliei. Fără a mai re- 
prezenta vreun organism politic, lon Ghica continua să rămână la Cons- 
tantinopol, ca reprezentant al românilor, intitulându-se, în corespondenţa 
trimisă către demnitarii străini, agent al pazțidului național valah. Într-un 
anume fel, el este unul dintre şefii emigrației române, semnând, în orice 
caz, în numele unui şef, adresele sau memoriile. În această calitate a sa, 
fie chiar şi de şef nerecunoscut al unei părţi a emigrației române după 
1848, Ion Ghica a ajutat pe mulţi compatrioți exilați pe lângă Poartă, pe 
lângă ambasadele străine, precum şi pe lângă emigraţiile altor popoare: 
“A muncit enorm în acest timp - scria G. Zane - a alcătuit zeci de memo- 
rii şi notce pentru a susţine revoluţia română şi a purtat o vastă corespon- 
denţă, a făcut zeci, poate sute de demersuri personale pe lângă oamenii 
influenţi”! 

După înăbuşirea revoluţiei şi retragerea conducătorilor în diversele 
capitale şi oraşe europene, Ion Ghica a trimis lui N. Golescu, la Paris, o 
scrisoare prin care se propunea alegerea unui singur conducător al emi- 
grației în persoana fostuiui domn reguiamentar Alexandru al II-lea Ghi- 
ca, după ce va fi acceptat, în prealabil, programul revoluţionar de la 
1848. El mai trimitea şi o scrisoare către fostul domn, în care-i solicita 
personal să accepte. În caz că Alexandru al II-lea Ghica nu ar fi fost de a- 
cord, lon Ghica sugera ca să se declare însuşi N. Golescu şef al emigrați- 
ei, căci se bucura de prestigiu, apoi devenise apropiat al lui Suleiman Pa- 
şa, în timpul revoluţiei. Mai scria Ion Ghica să se ceară lui Gh. Magheru 

să nu depună armele şi să nu-şi licenţieze trupele, ci să treacă în Transil- 
vania, împreună cu dorobanţii şi pandurii săi.? 

Prea multe nu ştia Ion Ghica despre emigraţi şi locurile unde se a- 
flau, având corespondenţă îndeosebi cu Al. G. Golescu, agentul diploma- 
tic al Guvernului provizoriu la Paris, cu loan Maiorescu, agentul la 
Frankfurt, care-i scriau la Constantinopol,spre a-l informa şi a schimba 
opinii. El nu aflase încă despre alegerea la Sibiu a celor trei foşti locote- 
nenţi domneşti, în calitate de conducători ai emigrației, propunând fie pe 
Alexandru al II-lea Ghica, fie pe N. Golescu. În propunerile sale, se o- 
rienta în sensul unui prestigiu dobândit la conducerea statului, căci, alt- 
minteri, chiar reprezentanţii guvernelor apusene evitau relaţii cu foştii 
conducători ai revoluţiei. 

La câteva zile după înăbuşirea revoluţiei muntene, sosea la Constan- 
tinopol J. A. Ubicini cu ştiri din ţară şi cu o petiție către Ministerul Afa- 
cerilor Străine al Turciei, din partea fostei Locotenenţe, cu scrisori ale lui 
R. Colquhoun către ambasadorul englez, cât şi ale consulului francez că- 
tre generalul Aupick. lon Ghica mărturisea, mai târziu, că a ezitat să pre- 
zinte petiția celor trei foşti locotenenţi domneşti, considerând că avea o 
redactare nepotrivită cu situaţia ţării după 13 septembrie 1848, însă, în 
cele din urmă, a înmânat-o personal lui Aali Paşa, care, citind-o, afirma 
că este deplorabilă, apoi a promis că o va înainta sultanului. Nu s-a ţinut 
de cuvânt, căci, după doi ani, Ion Ghica a zărit-o exact unde o pusese. I-a 
cerut-o înaltului demnitar otoman, argumentând că odată va folosi istori- 
ei ţării sale. Aali Paşa i-a dat nu numai petiția, dar şi alte documente refe- 
ritoare la problema românească.? 

Împreună cu J. A. Ubicini, Ion Ghica a elaborat un proiect de organi- 
zare a emigrației române, spre a-l susţine în prezenţa exilaţilor din Paris. 
Ideea fundamentală consta în alegerea unui singur şef, acceptată şi de N. 
Bălcescu, Al. G. Golescu, Ion Bălăceanu ș.a., respinsă însă de C. A. Ro- 
setti şi fraţii Brătianu. Majoritatea fiind împotriva, proiectul a fost res- 
pins. C.A. Rosetti propunea un comitet de trei subordonat unui consiliu 
lărgit. În acelaşi timp, Chr. Tell şi I. H. Rădulescu susțineau că fuseseră 
deja aleşi conducători ai emigrației, la Sibiu.4 

Proiectul elaborat de Ion Ghica şi J. A. Ubicini prevedea stabilirea 
centrului de acţiune la Constantinopol, cu agenţi în toate capitalele euro- 

pene, în scopul de a susţine pe lângă guvernele respective cauza româ- 
nească şi de a facilita propaganda în presă şi în opinia publică asupra 
Principatelor Române, aflate sub regimul politic reinstaurat şi susţinut cu 
forţa din afară. Se mai prevedea o înţelegere cu toţi conducătorii liberali 
din Ungaria, Transilvania, Banat, Bucovina, Italia, Polonia, Germania, 
înfiinţarea unui organ de presă al tuturor, necesar propagandei pentru 
unire, înfrățire şi înţelegere. Ion Ghica aprecia ca favorabile condiţiile 
pentru o înţelegere şi unire a popoarelor asuprite. Românii aflaţi la Cons- 
tantinopol intraseră chiar în relaţii cu unii italieni influenţi care facilitau 
propaganda în diverse ziare. De asemenea, intraseră în legături cu agenţii 
principelui Adam Czartorysky, cu radicalii maghiari şi cu generalii polo- 
nezi aflaţi la comanda detaşamentelor armate ale ungurilor şi italienilor, 
în scopul organizării unei legiuni române în Transilvania, pentru a deter- 
mina înţelegerea şi o acţiune comună româno-maghiară. Generalii Bem, 
Czanowski, Vysocki şi Dembinski promiseseră sprijinul lor. Ion Ghica 
crezuse posibilă chiar trecerea generalului Gh. Magheru în Transilvania 
cu pandurii şi dorobanţii săi. La Sibiu, însă, mare influenţă avea I. H. Ră- 
dulescu, potrivnic lui N. Bălcescu, C. A. Rosetti şi fraţilor Brătianu. Pe 
toţi cei care nu acționau conform vederilor sale îi acuza de trădare şi spi- 
onaj, în serviciul Puterii protectoare. Pentru care motiv, ceilalţi exilați 
s-au decis să rămână în afara acţiunilor celor trei foşti locotenenţi dom- 
neşti, erijaţi în conducători ai emigrației. Considerând revoluţia un indi- 
ciu al trezirii conştiinţei naţionale, un preludiu sau un episod al îndelun- 
gatului proces al înfăptuirii României, fiecare lucra cum aprecia mai bine 
pentru înfăptuirea acestui ideal.5 

Problema conducerii emigrației române va fi una dintre cele mai difi- 
cil de rezolvat, căci intrau în divergență de opinii oameni politici pe ca- 
re-i unise sentimentul patriotic şi de solidaritate la conducerea revoluţiei. 
Fără prea multe legături între ei înainte de izbucnire, s-au ivit apoi suspi- 
ciuni, neîncredere, mai ales în lon Ghica, trimis la Constantinopol încă 
din luna mai 1848. În pofida unor explicabile şi de înțeles divergențe de 
opinii, care nu au sfârşit prin a scinda în mod detestabil, exilaţii români 
au căutat şi găsit soluţii provizorii, care să atenueze disputele şi să permi- 
tă concentrarea eforturilor în scopul comun al apărării şi servirii cauzei 
naţionale româneşti peste hotare. 

Opiniile lui Ion Ghica referitoare la organizarea emigrației şi concen- 
trarea eforturilor la Constantinopol nu erau întâmpinate cu refuz din par- 
tea tuturor exilaţilor. Dimpotrivă, unii le găseau foarte interesante, bune 
de aplicat. Astfel, Al. G. Golescu îi scria, la 17 decembrie 1848: “Planu- 
rile tale de a ne aduna, ca să determinăm modul uniform după care trebu- 
ie să lucrăm, îmi place foarte mult, dar cum să-l pun în lucrare când nu 
sunt bani?”6. În aceeaşi zi, îi scria şi Ştefan Golescu, din Paris: “Sunt şi 
am fost totdeauna de părere ca cea mai multă parte a emigrației trebuie să 
tragă la Constantinopol, atât ca să dăm curagiu turcilor să se împotriveas- 
că ruşilor, cât ca să ne opunem la orice prefacere a instituţiilor noastre, 
până când mai întâi ruşii nu vor eşi din ţeară”.7 Şi Nicola Bălcescu, aflat 
la Belgrad, îi scria că vroia să vină la Constantinopol, dornic “de o viaţă 
activă”. Considera însă propunerea lui Ion Ghica de a se înfiinţa o legiu- 
ne română, pentru a se duce în Italia, ca nerealizabilă, din lipsă de oa- 
meni. Doar vreo 20-30 tineri emigranţi ar fi dispuşi să se înroleze şi să 
lupte. Cât priveşte însă propunerea pentru organizarea unui comitet, fă- 
cută de lon Ghica, o considera bună, fiind de acod cu punerea ei în apli- 
care, despre ea vorbind şi cu fruntaşii revoluţiei aflaţi pe ghimii pe Dună- 
re, apoi la Semlin, de unde aveau să se răspândească în diverse unghiuri 
ale Europei. Planul expus de N. Bălcescu includea propunerea de a se 
duce în Transilvania, unde să se alăture celorlalţi emigranţi, în vederea 
alegerii unui comitet. După debarcarea la Semlin, n-au mai fost însă de 
acord, opinând să se ducă mai întâi la Viena şi după aceea să se reîntoar- 
că în Transilvania. Deocamdată, nici nu ştia unde se mai aflau. La fel ca 
Al. G. Golescu, N. Băcescu menţiona impedimentul lipsei de bani pentru 
organizare, în timp ce conducerea revoluţiei era acuzată că ar fi luat mai 
multe milioane din Vistierie, deşi, pe cât ştia el “revoluţia n-a costisit pe 
teară mai nimic”.8 | b 

Învinuiri din cele mai grave la adresa conducătorilor exilați ai revo- 
luţiei române erau formulate şi propagate în țară şi străinătate, pentru a 
determina măsuri de urmărire contra lor şi chiar de vindere sau confis- 
care a averilor, pentru a-i lipsi de mijloace de existență. Astfel Sfatul ad- 
ministrativ dădea curs cererii logofătului Nicolae Aristarchi, agentul Ță- 
rii Româneşti la Constantinopol, pentru îndeplinirea unei executări silite 
asupra averii lui Ion Ghica. Străin de neam şi ţară, emisarul diplomatic al 


53 


caimacamului Constantin Cantacuzino reclama achitarea lefii şi cheltuie- 
lilor de cancelarie pe trimestrele II şi III ale anului 1848, în total: 122079 
lei şi 36 parale. Departamentul Vistieriei dăduse 32663,20 lei lui lon 
Ghica, în calitate de reprezentant al fostului guvern provizoriu. În jurna- 
lul Sfatului administrativ extraordinar se conchidea: “Sfatul, intrând în 
cercetarea acestei împrejurări şi chibzuind că cu necuviinţă d. Ion Ghica 
şi-a însuşit acel titlu de reprezentant, şi prin urmare şi drepturile cuvenite 
lui, găseşte cu cale ca acei lei 32663 par(ale) 20, ce rău şi fără nici o că- 
dere s-au luat de d-lui, să se împlinească din orice stare sau venit va avea 
în Prinţipat d. lon Ghica şi să se întoarcă iarăşi în cassa Vistierei”.9 Şi, 
astfel, se decidea a se recupera şi alte sume dovedite că au fost acordate 
de fostul guvern provizoriu. 

La 16 decembrie 1848, Ef. Grant, secretarul consulatului britanic din 
Bucureşti, scrie lui lon Ghica despre această decizie a Sfatului adminis- 
trativ informându-l că Pantazi Ghica, fratele lui Ion, îi vorbise despre 
rambursarea sumei către Vistierie. Ef. Grant promitea să se adrerseze lui 
Fuad Efendi, fiind convins că va obţine dreptate. Argumentul va consta 
în aceea că suma a fost primită de la Locotenenţa domnească, recunoscu- 
tă de Suleiman Paşa ca guvern de drept şi de fapt. Însă, desigur, boierii 
vor da dovadă de laşitate şi meschinărie în această privinţă.!0 După o zi, 
îi scria, din nou, lui lon Ghica, solicitându-i să intereseze ambasadele 
străine asupra problemei confiscării bunurilor conducătorilor revoluţiei. 
Cererea a fost avansată de generalul Al. Duhamel lui Fuad Efendi, care a 
primit-o cu indignare, iritat, de altfel, că fusese dat la o parte în toate pro- 
blemele importante, autorităţile ruseşti dând ordine direct caimacamu- 
lui. 

Propunerea generalului Al. Duhamel, deosebit de gravă, nu a fost ac- 
ceptată de Poartă, care, primind sprijin din partea ambasadorilor Franţei 
şi Angliei, a devenit mai fermă în atitudinea sa faţă de pretenţiile neînte- 
meiate şi cu totul cutezătoare al diplomaţiei ruse. Scriindu-i lui Dumitru 
Brătianu, la 25 decembrie 1848, lon Ghica aprecia că, la Constantinopol, 
se ajunsese la o înţelegere ruso-turcă în privinţa Principatelor Române, 
încât se va recurge curând şi la o soluţie. Guvernul rus a răspuns celui 
englez că-şi va retrage trupele din Principate oricând va cere Poarta şi 
când va considera că-şi poate asuma răspunderi pentru “siguranţa boe- 

rilor”. Guvernul englez şi ambasadorul său la Constantinopol dădeau sfa- 
turi Porții să nu-şi asume asemenea răspunderi, ci să se menţină ocupaţia 
rusă, până se va ajunge la o stabilizare temeinică a situaţiei în Principate. 
Între timp, diplomaţii ruşi au acceptat înfăptuirea unor îmbunătăţiri în 
Principate, de această problemă ocupându-se îndeaproape V. P. Titov şi 
Aali Paşa. lon Ghica aprecia că Poarta nu dorea revenirea pe tron a lui 
Gh. Bibescu. Încheind, el îşi exprima multe speranţe pentru viitor, în- 
demnând pe D. Brătianu să intereseze presa germană şi franceză în trata- 
rea problemei alcătuirii unui stat românesc neutru, după exemplul Elve- 
tiei, precum şi a problemei poloneze, care trebuie în mod constant să fie 
la ordinea zilei “căci atunci este peste putinţă a nu trata şi pe a noastră” 12 

Românii din Paris acționau cu febrilitate oriunde considerau că pot 
găsi audienţă şi înţelegere pentru cauza naţională românească. Scriind lui 
AL. G. Golescu, la 6 ianuarie 1849, Ion Ghica mărturisea că-i produseseră 
mare plăcere adresele trimise către Adunarea Naţională a Franţei şi către 
lordul Palmerston. Îndemna să se includă tot mai mult în scrierile lor 
“dorinţa de a rămâne uniţi cu Poarta, căci aceasta face o bună impresie şi 
către streini şi către turci”. Să întreprindă tot ce le stă în putinţă în vede- 
rea susţinerii cauzei româneşti. Ion Ghica se simţea izolat la Constantino- 
pol, având nevoie de legături permanente cu toţi exilaţii: “ar fi fost de 
mare importanţă pentru mine aici să am relaţii regulate. Fără asemenea 
relaţii sunt cu totul de prisos aici şi de nici un folos. O să ajung piste pu- 
țin a crede că nu am nici un cuvânt a-mi mânca amarul vieţii în Pera cu 
peroţii. Atunci voi prefera a mă trage într-un orăşel al Italiei sau la Paris 
unde pot găsi o viaţă materială plăcută. Eu primesc a lucra din toate pute- 
rile şi din toate mijloacele; dar voesc o organizaţie sistematică căci soco- 
tesc că fără organizaţie nu putem ajunge la nici un rezultat şi mă voi ho- 
tări a veni şi eu la Paris”.13 

Exilaţii români din Paris nu resimţeau lipsa unei organizări, în sensul 
dorit de lon Ghica, pentru că erau deja laolaltă, se întruneau, discutau, 
atât munteni cât şi moldoveni, întreprindeau demersuri politice şi diplo- 
matice de comun acord sau pe cont propriu. lon Ghica se afla cu adevărat 
izolat de prietenii săi de idei şi sentimente, voind cu tot dinadinsul să tră- 
iască lângă ei. Împrejurările nu-i vor îngădui, însă, împlinirea dorinţei de 
a părăsi Constantinopolul, mereu ivindu-se câte ceva care să-l rețină. El 

scrisese lui N. Bălcescu să vină în capitala Imperiului otoman, unde era 
mare nevoie de el, demnitarii otomani având o consideraţie aparte. A tri- 
mis, chiar, pe I. I. Filipescu să-l caute şi să se înţeleagă cu el şi cu româ- 
nii din Transilvania şi de la Viena, în vederea unei organizări temeinice. 
În genere, la Constantinopol demnitarii otomani se arătau bine dispuşi 
faţă de români. La Bucureşti s-au adunat boierii la generalulAlexandr Ni- 
colaevici Liiders, decizând proclamarea legii marţiale: “oricine va vorbi 
de libertate va fi împuşcat în 24 de ceasuri”.14 

Ion Ghica era foarte bucuros de a se fi regăsit prin intermediul core- 
spondenţei cu Nicolae Bălcescu, în acel timp aflat la Belgrad. Agrea pă- 
rerea lui de a veni la Constantinopol, unde, deşi nu puteau fi “cu totul în 
siguranţă”, totuşi nu credea că vor avea de suferit mai mult ca în alte 
părți. Aşteptându-l, Ion Ghica i se adresa în scris, rugându-l să lase un a- 
gent la Belgrad, care să le dea informaţii de tot ce se petrecea, eventual 
cifrat. Mai considera necesară înfiinţarea unei agenţii în Transilvania. 
Trimisese pe I. I. Filipescu ca să se înţeleagă cu N. Golescu şi N. Ghica- 
Comăneşti în scopul organizării unui guvern central al emigrației ro- 
mâne, menit a trata cu Poarta şi celelalte Mari Puteri, în vederea Unirii 
Principatelor. Goleştii, Brătianu, Voinescu, Grădişteanu şi alţii se aflau 
în continuă mişcare de la Paris la Frankfurt, de acolo la Londra. lon Ghi- 
ca mărturisea că se temea de greşeli din partea lor, de natură a compro- 
mite pe români faţă de demnitarii otomani, precum şi ai marilor puteri 
binevoitoare. El trimisese şi un memoriu către Adunarea Naţională a 
Franţei şi unul către lordul Palmerston. Scrisorile lui Alexandru G. Go- 
lescu le găsea pline de idei bune, însă se temea ca nu cumva să fie atras 
de unii şi să vină în contradicţie cu ambasadorul Turciei la Londra, care 
este binevoitor faţă de Principate. Astfel, a apărut un articol într-un ziar 
englez, semnat de Un român, ireverenţios la adresa regilor şi împăraţilor, 
care ar putea indispune guvernul britanic. 15 

Ion Ghica îşi punea mari speranţe în sprijinul acordat de Poarta oto- 
mană Principatelor Române, deşi, personal, nu avea o bună părere despre 
caracterul şi practicile politice ale majorităţii demnitarilor. Era totuşi sin- 
gura pârghie prin care se putea acţiona în greul mecanism politic instituit 
în relaţiile internaţionale, prin cedarea vremelnică în faţa forţelor absolu- 
tismului. Astfel, la Constantinopol, agenţii ţarului Rusiei puneau la cale 

fel şi fel de intrigi, căutând să ajungă la o învoială cu Poarta în privinţa 
Principatelor Române: “boierii noştri sunt fusul intrigii acestiea -scria 
Ion Ghica lui N. Bălcescu; dar nădăjduiesc să nu izbutească”. El găsea ca 
foarte bune sfaturile lui N. Bălcescu date în Transilvania. Miopia politică 
a conducerii revoluţiei maghiare, cauzată de “orgoliul naţional”, consti- 
tuie “o nenorocire fatală tuturor naționalităților”. Dacă ar fi ajuns la o în- 
ţelegere cu românii şi croații, altfel ar fi fost situaţia pentru toţi. Ion Ghi- 
ca apreciază că a fost şi orbire din partea conducerii maghiare şi nedes- 
toinicie din cea a românilor de nu s-a ajuns la o înţelegere. Oricum, ro- 
mânii din Transilvania s-au văzut puşi în dilema, fie de a lupta contra 
principiilor liberale, fie contra naționalități lor. În acest sens, considera 
că românii “trebuie să ajute căderea Ungariei ca să-şi scape existenţa po- 
litică”. Mai sugera el lui N. Bălcescu ca emigranții români să lupte de 
partea cui vor, dar organizaţi în corp aparte, îndeosebi în Italia, căci se 
pare că “au repugnanţă a să bate contra ungurilor”. Deci, o legiune româ- 
nească în Italia “unde mi se pare resboiu neapărat”.16 

Concilierea sau înţelegerea românilor cu conducerea revoluţiei ma- 
ghiare constituiau deziderate nu numai pentru lon Ghica, dar şi pentru 
alţi oameni politici români din Principate, dornici de a fortifica forţele 
care acționau împotriva absolutismului. A acorda însă prioritate princi- 
piilor democratice alături de un guvern maghiar care nu recunoştea iden- 
titatea naţională a românilor transilvăneni, însemna a renunţa la existenţa 
naţională. O dureroasă dilemă, asupra căreia lon Ghica va reflecta, după 
trecerea anilor. El aprecia că, dintre cele trei naţiuni existente, fiecare do- 
rea Transilvania pentru sine însăşi: maghiarii sub pretextul cuceririi, saşii 
sub cel al actelor regale care-i stabiliseră colonişti, iar românii pentru că 
se considerau cei mai vechi dintre locuitorii ei, fiind şi de trei-patru ori 
mai numeroşi decât toate celelalte la un loc: “Guvernul împărătesc, folo- 
sindu-se de ideea nenorocită a ungurilor, de a voi să maghiarizeze pe ro- 
mâni, ştiuse să semene şi să hrănească ura şi gelozia între români şi un- 
guri, ură care crescuse din zi în zi, mai ales de când părăsise limba latină, 
care unia fără rivalitate deosebitele naţionalităţi; şi acum lupta degene- ` 
rase în război de exterminare”.!? 

Ion Ghica aprecia că ideea de maghiarizare se dovedea deosebit de 
periculoasă, iar ideea de unire cu ţara, aclamată la marea adunare de la 

Blaj, adică îndepărtarea de Ungaria, era totuşi intempestivă. Ambele idei 
aţâţau pe unii contra altora, fiind de folos numai absolutimsmului. Emi- 
granţii români trebuiau să convingă pe maghiari că ei fiind în număr de 4 
milioane nu puteau asimila 20 milioane de alte naţionalităţi: “Kossuth în- 
ţelegea bine aceasta şi convenia, însă numai între patru ochi, dar oficial 
zicea lui Bălcescu că, dacă renunţă la ideea maghiarizării, n-ar mai fi el 
Kossuth”. În vorbe, recunoştea că ungurii şi românii erau popoare izolate 
în Europa centrală şi răsăriteană, trebuind să se unească. O conciliere cu 
românii din partea ungurilor ar fi adus o contribuţie de peste 200000 de 
luptători contra absolutismului imperial, sprijinul ţarului Rusiei rămâ- 
nând fără efect. 18 

Solidarizarea popoarelor care luptau pentru libertate şi democraţie 
împotriva absolutismului se impunea cu necesitate, dacă doreau să obțină 
victoria. loan Maiorescu scria lui Al. G. Golescu despre greşeala care a 
comis-o conducerea revoluţiei române de a-şi pune mari speranţe în 
Franţa republicană şi a neglija ponderea guvernului britanic în problema 
orientală, îndeosebi în cea românească. Cu toţii, conducătorii revoluţiei 
considerau că influenţa cea mai mare asupra guvernului otoman o avea 
cel francez: “De la începutul revoluţiunii până astăzi, Franţa n-a avut nici 
o politică, n-a fost sigură nici de sine acasă”. Influență la Constantinopol 
au avut şi au Rusia şi Anglia” pentru că numai ele au rămas până acum 
neclintite de cutremurul modem”. Curtea din Petersburg nu putea trata 
problema românească în interesul românilor. Singur guvernul englez o 
putea face, dar n-a întreprins nimic.!? 

Ion Ghica nu se sprijinea totuşi exclusiv pe politica guvernului Fran- 
tei în acţiunile sale politice şi diplomatice, utilizând adeseori relaţii bune 
cu ambasadorul şi diplomaţii britanici la Constantinopol. Guvernul en- 
glez nu agrea mişcările revoluţionare, din care motiv a rămas în expecta- 
tivă până la înăbuşirea lor. La 21 ianuarie 1849, lon Ghica informa pe N. 
Bălcescu precum că Puterile occidentale se arătau dispuse să sprijine pe 
români, pentru a obține fie chiar şi numai jumătate din ceea ce au sperat. 
Generalul Al. Duhamel a propus lui Fuad Efendi trimiterea de trupe 
ruseşti şi turceşti în Transilvania, dar guvernul otoman s-a opus. Ţarul 
era însă decis să treacă munţii în Transilvania, pentru a înăbuşi revoluţia. 
Al. Duhanel a cerut chiar confiscarea averilor emigraţilor români.20 

Toţi românii se aflau în condiţii deosebit de nefavorabile luptei lor 
pentru libertate naţională şi socială. Cei din Transilvania, în plină revolu- 
ție, îşi puseseră mari speranţe în fraţii lor de peste Carpaţi. Transilvania 
fusese prevăzută ca loc de refugiu pentru revoluționarii din Principate, în 
caz de nereuşită. Locotenenţii domneşti au uitat însă de deciziile luate în 
Comitetul revoluţionar înainte de declanşarea revoluţiei şi n-au trimis 
ajutoare armate în Transilvania după 13 septembrie 1848. Astfel, consid- 
era lon Ghica, dacă generalul Gh. Magheru ar fi trecut cu 5 000 de ro- 
mâni în Transilvania spre a aduce pacea între români şi unguri, ar fi dez- 
angajat o armată de 40 000 de unguri “ţinută în respect şi paralizată în 
toate mişcările de un pumn de români fără arme, comandaţi de Iancu şi 
Axentie”. În acest caz, generalul Bem ar fi acceptat toate condiţiile puse 
de români, pentru cooperare militară. Nici măcar armele strânse de Gu- 
vernul provizoriu din Bucureşti nu au fost trimise mai înainte de 13 sep- 
tembrie 1848 românilor din Transilvania, ci saşilor, de către caimacamul 
Constantin Cantacuzino, după înăbuşirea revoluţiei, deşi românii ar fi 
avut absolută necesitate de ele, căci erau atacați cu sălbăticie şi jefuiţi, 
apărându-se doar cu ciomege. Fie chiar şi numai în condiţii rudimentare 
de tehnică de luptă, românii erau foarte dârzi, atacând periculos, respin- 
gând şi ţintuind o armată de 40 000 de oameni. Faptele lor de neasemuit 
eroism vor fi tratate cu răceală şi indiferenţă de Curtea din Viena după 
înăbuşirea revoluţiei maghiare. Încât la 1848-1849 românii n-au dobândit 
nimic, în afară de înfruntarea lor dârză cu asupritorii de veacuri ai 
naţiunii lor.?! 

La începutul anului 1849, veniseră la Constantinopol N. Bălcescu şi 
Ion Bălăceanu. Împreună cu Ion Ghica, ei au preconizat alcătuirea unei 
legiuni române care să lupte alături de maghiari contra absolutismului 
imperial şi pentru eliberare naţională. Întrucât ungurii şi românii se aflau 
în conflict, se impunea cu necesitate concilierea lor. N. Bălcescu şi I. Bă- 
lăceanu se angajau să se ducă în Munţi Apuseni spre a se înţelege cu A- 
vram lancu şi Axente Sever. Conducerea revoluţiei române din Transil- 
vania era sfătuită de cei trei, prin scrisori, să ajungă la o înţelegere cu gu- 
vernul maghiar, căci o victorie a revoluţiei ungare, fără sprijinul români- 
lor, ar determina nerecunoaşterea drepturilor naţionale. Pe deasupra ori- 
căror interese materiale existau ideile care se adresau cugetului şi senti- 

mentului. Revoluţia constituia o idee sublimă. Se preconizase chiar în- 
fiinţarea unei legiuni italiene care, împreună cu cea românească, să lupte 
alături de unguri. La începutul anului 1849, armata revoluţionară ma- 
ghiară învinsese peste tot armatele imperiale, încât împăratul Franz Jo- 
seph n-a avut altă soluţie de salvare decât apelul la ajutorul ţarului Rusi- 
ci: “Transilvania - scria lon Ghica - este o cetate tare pentru Ungaria, dar 
pentru români este ceva mai mult, este o chestiune de naţionalitate, o 
chestiune vitală. Situaţiunea dificilă în care se aflau atunci ungurii îi silia 
să lase la o parte trufia maghiară şi erau nevoiţi a primi condiţiunile ro- 
mânilor, ca să-i poată avea alături cu dânşii în lupta pentru libertate”.22 

Animaţi de o arzătoare dorinţă a înfrângerii forțelor reacţiunii, cei 
trei oameni politici români regăsiţi la Constantinopol luau dorința drept 
posibilitate, neintuind că opoziţia categorică, profund dăunătoare, a con- 
ducerii revoluţiei maghiare la orice încercare de conciliere cu românii, pe 
baza respectării drepturilor lor naţionale, avea să constituie un obstacol 
de netrecut, riscând chiar înăbuşirea revoluţiei. Contele L. Teleki dădea 
asigurări, la Paris, că soarta românilor din Transilvania va fi identică cu a 
croaților şi sârbilor, precum şi a altor naţionalităţi din regatul maghiar, 
însă nimic clar nu se contura, în perspectivă, afară de vagi promisiuni 
verbale. 

În împrejurările existente, se imaginau soluții plauzibile, dar rămase 
iluzorii, căci prejudecățile prevalau asupra raţiunii, neîngăduind unor po- 
poare să se solidarzeze în lupta pentru libertate. Prejudecăţile prevalau 
chiar în tendinţele de solidarizare în cadrul aceleiaşi naţiuni şi chiar în 
cadrul aceluiaşi guvern sau grupare politică. Emigraţia română suferea 
din cauza unor prejudecăţi, a unor resentimente, a unor divergențe de na- 
tură a compromite realizarea unei propagande eficiente pentru cauza na- 
ţională. Din Constantinopol, Ion Ghica scria lui Al. G. Golescu, la Paris, 
că timpul trecea, cu lunile, cu anii, fără a se realiza tot ce era necesar. Nu 
aveau nici măcar consolarea de a fi făcut tot ceea ce se considera ome- 
neşte posibil. El se temea de divizări şi zâzanie între exilați. Românii din 
Paris nu se înțelegeau între ei, însă natura împrejurărilor îi constrângea să 
acţioneze unitar. Nu trebuia să-şi facă însă prea mari iluzii, ci să ia reali- 
tăţile aşa cum sunt. Astfel, Anglia şi Franţa nu vor să vorbească în favoa- 
rea românilor, invocând respectarea principiului integrităţii Imperiului 

otoman. Ca atare - aprecia lon Ghica -, ajutorul nu putea veni decât din 
partea Turciei. De aici, necesitatea de a coopera cu demnitarii otomani, 
căci altfel nimeni nu va asculta pe români, nici nu le va acorda vreo aten- 
ție. Trebuia demonstrat guvernului otoman că românii constituie o forţă, 
că dispun de mijloace de acţiune. Or, pentru aceasta erau necesare unirea 
eforturilor şi a inteligenţelor, exercitarea unei influenţe în țară. În ochii 
Porții românii nu se puteau menţine decât prin organizarea sistematică, 
adică printr-un şef care să țină sub voinţa sa pe toți românii din Moldova 
şi Ţara Românească. Deşi un democrat convins, totuşi Ion Ghica, atunci 
când patria se află în pericol, propune dictatura în persoana generalului 
Gh. Magheru. Trebuia ţinut seama că emigraţii români nu păreau altceva 
în ochii cabinetelor europene decâ conspiratori, dar de aceste cabinete au 
nevoie. Ca atare, se impune discreţie între exilați, indiscreţiile în condi- 
tiile existente fiind totuna cu trădarea.” 

Ion Ghica susţinea, ca şi alteori în scrisorile sale, că rolul emigraţilor 
consta în a acţiona pe lângă Poartă pentru a o determina să pună în vi- 
goare aşa-numitele capitulaţii şi să acorde reforme în Principate. Era ne- 
cesar de a o convinge că exilaţii români reprezentau adevăratele interese 
ale țării, că reprezentau opinia generală. Or, acestea nu deveneau posibile 
decât printr-o înţelegere între ei, prin îndepărtarea tuturor pretextelor de 
discordie, în vederea realizării unei acţiuni comune. N. Golescu nu veni- 
se încă la Constantinopol, unde toate decurgeau fără participarea români- 
lor, fără a ţine seama în vreun fel de existenţa lor. Ion Ghica menţiona că, 
dacă a fost ţinut la curent cu diverse ştiri, apoi aceasta o datora relaţiilor 
sale amicale cu unele persoane din Constantinopol, căci altminteri a făcut 
greşeala de a-şi paraliza acţiunea în capitala Imperiului otoman, ţinându- 
se pe planul doi, voind să demonstreze că sunt alţii mai impozanţi decât 
el, din dorinţa de a imprima mai multă vigoare emigrației. A comis însă o 
greşeală, în condiţiile unor indolenţe şi indiferenţe manifestate. Conside- 
ra că numai Al. G. Golescu îşi îndeplinea cu demnitate misiunea.25 

În realitate, exilaţii români acționau peste tot şi cu deosebită stăruin- 
ță, însă cei mai mulţi nu erau pe placul unor moderați ca Ion Ghica şi Al. 
G. Golescu, prea mult ataşaţi ideii de căutare cu prioritate a unui sprijin 
la Poarta otomană. Îndeosebi lon Ghica “în toate ocaziile invita la mode- 
raţie, la abandonarea oricărui exces de limbaj şi la repudierea extremis- 

mului”26. Dacă din punctul de vedere al perspectivelor imediate el scruta 
cu luciditate viitorul, în cele îndepărtate nu se mai situa la aceeaşi înălți- 
me de vederi. Exilaţii români căutau şi ei diverse soluţii pentru o organi- 
zare, însă deveneau dificil de conciliat părerile extreme. Astfel, Gh. Ma- 
gheru informa pe Al. G. Golescu asupra unei alte încercări de organizare 
din partea emigrației române din Constantinopol, care a alcătuit un pro- 
iect menit a organiza emigrația moldoveană, având ca secretar pe Th. 
Răşcanu, şi pe cea munteană, având ca secretar pe lon Ghica, până la ale- 
gerea şefilor. Gh. Magheru respingea categoric propunerea de constituire 
a două emigraţi, ca un act “impolitic şi imprudent”. El nu era de acord 
nici cu alegerea unui singur şef al emigrației.” 

În pofida calităţilor personale, care-l recomandaseră pe Ion Ghica să 
reprezinte “partidul naţional” român la Constantinopol, îndeplinind 
această misiune şi după 13 septembrie 1848, în numele aceluiaşi partid, 
ideea alegerii sale ca şef al emigrației nu era agreată de ceilalţi, căci pro- 
fesa concepţii liberal-moderate, care-l izolau fie de o extremă, fie de cea- 
laltă, adică de majoritate. Radicalii, îndeosebi fraţii Brătianu şi C. A. Ro- 
setti, concepeau o politică mai flexibilă şi mijloace virulente de acţiune, 
pentru a determina Poarta să iasă din letargie, comportându-se fără me- 
najamente, căci o considerau vinovată şi laşă faţă de români. Şi Ion Ghi- 
ca observa realităţile existente, dar propunea alte mijloace pentru propa- 
gandă şi acţiune. Astfel, cu deplin temei, el mărturisea lui Al. G. Golescu 
că trăiau într-o epocă foarte interesantă, că asistau la cel mai mare dezno- 
dământ politic pe care l-au văzut vreodată. Reacţiunea va întreprinde 
multe contra progresului, dar acesta va ieşi victorios, căci nimic nu va 
împiedica omenirea să meargă înainte. Principiile tratatului Sfintei Ali- 
anţe din 1815 erau zdruncinate şi nu mai puteau servi unei societăţi mo- 
deme. Astfel că, principiul naționalităților va triumfa şi va servi ca bază 
viitoarei organizări. Un congres care va avea loc mai curând sau mai târ- 
ziu nu va favoriza o naţiune sau alta: “Noi am dat semnul de viaţă în tim- 
pul celor trei luni cât a durat revoluţia noastră în anul din urmă care a 
fost de un foarte bun efect prin moderaţia sa şi prin atitudinea sa calmă şi 
demnă - scria Ion Ghica lui Al. G. Golescu -; dar noi n-am făcut încă atât 
pentru a ne culca pe lauri; avem încă nevoie de a nu lăsa să se uite şi mai 
ales de a nu ne purta de o manieră care să ducă la distrugerea bunului 

efect pe care l-am produs. Noi trebuie să multiplicăm eforturile, să acţio- 
năm asupra tuturor problemelor, să dăm peste tot semn de viaţă; să ne 
impunem Europei nu prin importanţa noastră materială, căci ea este (...), 
dar şi prin importanţa noastră politică”.28 

Elogiind marile merite din timpul revoluţiei, care a evitat oricare ex- 
ces, lon Ghica nu considera de ajuns ceea ce se întreprinsese, ci necesar 
de continuat eforturile în vederea organizării temeinice a unei noi ridicări 
la luptă, cu sorţi de izbândă. Pentru aceasta - aprecia el - nu era nevoie de 
oameni de geniu, ci de oameni de bun simţ, activi şi energici, lipsiţi de 
vanitate. Considera o mare greşeală de a sta cineva departe de teatrul 
desfăşurării unor grave evenimente. Astfel că, toate eforturile trebuiau 
concentrate în vederea realizării unui scop comun. lon Ghica îndeamnă 
pe Al. G. Golescu să acţioneze în maniera de până atunci, adică modera- 
tă, pe care o găseşte excelentă, aducând importante servicii cauzei naţio- 
nale româneşti. El se afla în serviciul patriei şi, prin urmare, trebuia să 
facă abstracţie de grupuri politice şi de oameni, care nu ştiu decât să po- 
zeze spre a fi admiraţi. Cât îl privea, Ion Ghica se angaja a contribui pe 
măsura slabelor sale mijloace, servindu-şi patria. Oricum, la Constanti- 
nopol, trimişii celor trei locotenenţi nu vor avea nici o trecere. Prezenţa 
lor înşişi la Constantinopol ar întâmpina dificultăţi. De altfel, în Transil- 
vania n-a fost nici o alegere a foştilor locotenenţi la conducerea emigrați- 
ei. Aşadar, se impunea cu necesitate alegerea unui singur şef cu un con- 
siliu de două persoane. Potrivit opiniei lui lon Ghica, şeful trebuia să în- 
deplinească următoarele condiţii: să reprezinte cele două Principate Ro- 
mâne a căror soartă nu putea fi separată; să fie om de bun simţ, bun patri- 
ot şi devotat. Aceasta era, de altfel, concepţia emigraţilor români din 
Constantinopol.29 

Moderat în concepţii, omul politic liberal lon Ghica preconiza totuşi 
mijloace radicale de organizare a emigrației, cu un singur şef, care să-şi 
asume chiar atribuţii dictatoriale, pentru a reuşi în scopul propus. El de- 
zagrea atitudinea foştilor locotenenţi, I. H. Rădulescu şi Chr. Tell, pe Ni- 
colae Golescu disociindu-l şi propunându-l chiar unic şef. Într-adevăr, 
cei doi se impuseseră ca şefi, printr-o alegere formală, la Sibiu, de către 
emigraţii români aflaţi acolo, după 13 septembrie 1848, nu însă dintre cei 
mai proeminenţi. La Paris, s-au considerat ca atare, stârnind adversităţi. 

Cu toate acestea, Locotenenţa domnească fusese recunoscută de Sulei- 
man Paşa şi îndeplinise funcţii de conducere o lună şi jumătate. Se apre- 
cia, în temeiul acestui considerent, că va avea audienţă pe lângă guver- 
nele europene şi la Poartă, încât, măcar temporar şi de către exilaţii din 
Paris a fost acceptată. Ion Ghica şi emigraţii din Brussa nu o acceptau 
însă, făcând repetate propuneri pentru alegerea unui şef la conducerea u- 
nei emigraţii unite muntene şi moldovene, căci foştii locotenenţi repre- 
zentau doar emigrația munteană. 

În condiţiile existente la începutul anului 1849, Ion Ghica nu credea 
în eventualitatea unui război ruso-turc. Ţara Românească se afla complet 
ruinată, Poarta se va mulţumi cu restabilirea Regulamentului organic, 
Rusia va impune noi condiţii, de natură să legitimeze ingerinţele în pro- 
blemele interne. Gruparea politică din emigrație, care se sprijinea pe Tur- 
cia, va fi zdrobită pentru totdeauna. Şi turcii, şi românii au fost înşelaţi în 
speranţele lor. J. A. Ubicini se afla la Constantinopol, dar şansele sale de 
a înfiinţa un ziar se dovedeau nule. Ţarul Rusiei nu va evacua Principate- 
le, căci nu avea o poziţie mai bună de a acţiona de îndată asupra tuturor 
popoarelor slave din Turcia şi Austria.30 

Evident, Ion Ghica încerca sentimente de decepţie, dacă nu de descu- 
rajare, în momentul în care nu întrevedea perspective mai bune pentru 
ţara sa, aflată la discreţia forţelor arbitrariului şi absolutismului. În astfel 
de moment, referindu-se şi la o scrisoare a lui Al. G. Golescu, Ion Ghica 
mărturisea că niciodată n-a aspirat să fie nici un om de răspântie, nici 
unul care să cerşească admiraţia publică: “eu mă stimez - scria el lui Al. 
G. Golescu - pentru a fi un om devotat ţării mele, dintotdeauna nimic 
n-am precupeţit pentru a-i fi util; dacă n-am putut să-i aduc servicii, 
aceasta nu este desigur lipsa bunăvoinţei. Dacă am reuşit vreodată în câte 
ceva, n-am devenit vanitos. Am lucrat totdeauna fără ostentaţie, fără gân- 
duri ascunse, fără nici o consideraţie personală pentru mine sau pentru 
prietenii mei atât de ambiţioşi, cum se spune. Îți mărturisesc cu scrupu- 
lozitate şi cu mândrie, niciodată n-am găsit altă ambiţie în inima mea 
decât aceea de a vedea patria mea liberă şi fericită şi aşi putea reduce la 
tăcere pe calomniatorii mei, dovedindu-le matematic că am mai multă 
abnegaţie şi dezinteres decât ei”.31 

Om de certă valoare intelectuală, Ion Ghica era bănuit de acţiuni ab- 

sconse, duse pe cont propriu, în interes personal, sub imboldul unor am- 
biții personale sau ale prietenilor săi. Neavând posibilitatea să-i controle- 
ze acţiunile la Constantinopol, adversarii politici, îndeosebi I. H. Rădu- 
lescu, răspândeau tot felul de presupuneri, menite a-i crea dificultăţi sau 
a-l prezenta într-o postură defavorizantă în faţa exilaţilor, pentru a-l 
discredita. De aceea, ţinea atât de mult Ion Ghica să-l prevină pe Al. G. 
Golescu, aflat la Paris, asupra insinuărilor perfide la adresa sa, din partea 
unor oameni intriganţi. 

'Tenace şi perseverent, convins că tot ce întreprindea pentru cauza na- 
țională era de folos, Ion Ghica nu descuraja în faţa dificultăţilor, necum 
în faţa unor “insinuări perfide” din partea unor compatrioți, prea vanitoşi, 
pentru a reuşi să depăşească resentimentele personale, în favoarea unui 
interes superior, de ordin general. Adresându-se lui Al. G. Golescu, el 
opina ca românii aflaţi la Constantinopol să se ducă în Transilvania. De- 
zaproba însă categoric pe cei care susțineau ridicarea poporului în Țara 
Românească, considerând că, prin aceasta, ar determina Poarta la un răz- 
boi. Astfel, s-ar face jocul Rusiei, căci s-ar ajunge la o înţelegere între 
cele două Mari Puteri pentru a zdrobi din nou pe români. Ion Ghica apre- 
cia că, în acel moment, Poarta era foarte slabă, pentru a o angaja în acţi- 
uni în favoarea românilor. Numai guvernele Angici şi Franţei ar putea-o 
stimula, dar problema se afla în curs de aranjare, încât românii trebuiau 
să se ferească de a încurca lucrurile. Oricum, aprecia lon Ghica, era ne- 
cesar ca exilaţii să fie gata pentru a reintra în ţară înarmaţi, spre a ridica 
poporul la luptă în momentul declarării războiului. Însă, dacă se vor ridi- 
ca precum în anul trecut, Omer Paşa va trage cu tunul.32 

Sesizând greşelile comise de compatrioţii săi radicali, Ion Ghica nu 
este dominat de resentimente, înţelegându-le totuşi pomirea entuziastă, 
generată de neţărmurita dragoste de patria şi poporul lor. De aceea, într-o 
scrisoare către Al. G. Golescu, îl îndeamnă la o înţelegere cu radicalii li- 
berali. Astfel, în privinţa lui Ion Voinescu al II-lea, C. A. Rosetti şi fraţii 
Brătianu, Ion Ghica aprecia că “sunt oameni capabili şi care-şi iubesc ţa- 
ra tot atât de mult ca noi”. Ca atare, să se înţeleagă cu ei şi să acţioneze 
în acelaşi scop, fiind folositori cauzei naţionale, căci existau mijloace. 
Legăturile cu radicalii se dovedeau, astfel, necesare, fără însă a merge 
prea departe .33 

Nedepăşirea anumitor limite în colaborarea cu radicalii însemna, în 
accepțiunea lui Ion Ghica, neantrenarea în acţiuni considerate utopice, 
realizabile, şi în propagandă care să irite Poarta otomană. În scrisoarea 
sa către Al. G. Golescu, el se pronunţa categoric contra calomniilor şi în- 
vinuirilor nefondate, iar în cazul că nu se va putea ajunge la o înţelegere 
pe planul general al emigrației române, fiecare să acţioneze în cercul său 
de relaţii personale. Astfel, el va fi mulţumit să colaboreze cu loan Maio- 
rescu, căci aprecia că urmărea acelaşi scop, adică prăbuşirea celor trei 
imperii şi formarea de state naţionale confederate pentru a contrabalansa 
tendinţele celor puternici şi a le garanta independența şi naționalitatea. În 
acest scop, lon Ghica opina că trebuie acţionat sistematic, ţinând seama 
că micile popoare asuprite n-au nici mijloacele de a se înţelege între ele 
mai dinainte şi nici forţa necesară de a lupta contra urei şi prejudecăţilor, 
cu abilitate aţâţate între ele, pentru a le slăbi: “Dacă revoluţia noastră n-a 
servit la altceva, ea a servit cel puţin a împiedica înţelegerea între Rusia 
şi Turcia şi o intervenţie serioasă contra Ungariei. Fără acest different şi 
fără teama pe care o avea Rusia de a vedea izbucnind un război între ca 
şi Turcia, ea ar fi intervenit cu 100 de mii de oameni şi poate chiar de a- 
cord cu această putere, de la începutul mişcării maghiare, care ar fi fost 
zdrobită. Astăzi, chiar dacă Rusia intervine şi se va înţelege ea însăşi în 
această privinţă cu Turcia, va găsi pe maghiari în plină desfăşurare şi atât 
de bine organizaţi pentru a putea respinge trupele moscovite”.34 

De data aceasta, lon Ghica intra el însuşi sub incidenţa unor concep- 
ţii iluzorii, dovedite utopice, irealizabile. Precum C. A. Rosetti aprecia, 
nerealist desigur, că va izbucni o revoluţie în Franţa şi se va întemeia o 
Republică democratică şi socială, noţiuni existente doar în imaginaţia sa 
înflăcărată de idealuri, realizabile în alte timpuri şi alte împrejurări istori- 
ce, la fel Ion Ghica, Nicolae Bălcescu, Cezar Bolliac şi alţii considerau 
posibilă o conciliere dintre românii din Transilvania şi conducerea revo- 
luţiei maghiare, în vederea unei lupte comune contra absolutismului 
habsburgic. Entuziasmat de venirea la conducere a armatei revoluţionare 
maghiare a generalilor polonezi, lon Ghica întrevedea o posibilitate de 
ajungere la o înţelegere cu guvemul revoluţionar, prin intermediul lor. 
Astfel, într-o scrisoare adresată generalilor polonezi comandanţi ai arma- 
telor maghiare îşi exprima convingerea că Principatele Române nu vor 


66 


avea cu adevărat o existenţă politică demnă de luat în consideraţie, fără 
ca Polonia să reintre în drepturile sale istorice. Duşmanul comun al celor 
două popoare le determină la solidaritate pentru împlinirea aceloraşi as- 
piraţii naţionale. De altfel, timp de 18 ani, românii n-au făcut decât să în- 
treţină cele mai cordiale relaţii cu emigrația polonă. Cu multă satisfacţie 
au aflat apoi despre generalii polonezi, cărora li s-a încredinţat conduce- 
rea armatelor revoluţionare maghiare, constituind o garanţie pentru bune- 
le relaţii între popoarele vecine. În ceea ce-i priveşte, românii sperau ca 
generalii polonezi să contribuie la anihilarea urii între naţiuni, atât de in- 
tens şi abil întreţinută de Curtea din Viena, între românii din Transilvania 
şi Banat, pe de o parte, şi maghiari, de altă parte. De aici, necesitatea 
ajungerii la un acord, la o înţelegere. Din partea lor - dădea asigurări Ion 
Ghica -, românii promiteau că vor depune toate eforturile în vederea în- 
deplinirii unei astfel de nobile sarcini. Ca atare, ruga pe generalii polo- 
nezi ca, după ce vor lua cunoştinţă de instrucţiunile speciale date lui Ni- 
colae Bălcescu, să-i acorde asistenţa necesară pentru îndeplinirea misiu- 
nii sale, ca agent al partidului naţional din Ţara Românească .35 

Nicolae Bălcescu urma să plece din Constantinopol în Ungaria, pen- 
tru a întrerpinde demersuri în scopul unei concilieri româno-maghiare. În 
acelaşi sens, adresa Ion Ghica o scrisoare şi către L. Kossuth. Astfel, pre- 
cum în scrisoarea către generalul Josef Bem, el apela la Kossuth să acţio- 
neze pentru solidarizarea popoarelor maghiar şi român în vederea atinge- 
rii unui scop comun, interesele lor fiind strâns legate, pericolul fiind ace- 
laşi pentru ambele popoare. Pentru care motiv, partidul naţional din Ţara 
Românească acredita pe lângă L. Kossuth, ca agent plenipotenţiar, pe N. 
Bălcescu, pe care-l autoriza să ia, în numele acestui partid, toate angaja- 
mentele considerate necesare cauzei româneşti 36 

Concomitent cu aceste demersuri întreprinse pe lângă conducerea 
revoluţiei şi armatei maghiare, în vederea facilitării şi îndeplinirii misiu- 
nii de conciliere dintre români şi maghiari, Ion Ghica se dedica unei in- 
tense activităţi diplomatice la Constantinopol, menite a evidenția Porții şi 
reprezentanţilor Marilor Puteri prietene necesitatea evacuării Principate- 
lor Române de către trupele de ocupaţie, abolirii protectoratului rusesc şi 
reintrării în drepturile depline de autonomie. Astfel, într-o notă-memoriu 
adresată Porții şi misiunilor diplomatice ale Puterilor străine, în luna mai 

1849, Ion Ghica menţiona că problema Principatelor Române se punea 
cu acuitate, în mod tranşant şi fără echivoc. După 1829, deşi a fost ridi- 
cată în decursul tratativelor dintre Poartă şi guvernul din Petersburg, fie 
din neglijenţa Porții, fie din greşeală s-a cedat necontenit presiunilor di- 
plomaţiei ruse. Astfel că, Principatele Române au ajuns întru totul la dis- 
creţia Puterii protectoare. Firmane după firmane au fost promulgate sub 
presiunea acestei diplomaţii, menite a pedepsi sever pe români, atunci 
când, pe baza relaţiilor speciale cu Poarta, se cereau respectate drepturile 
lor la autonomie sub suzeranitatea otomană. Cu satisfacţie au salutat ro- 
mânii tratatul din 1841, considerându-l un mijloc important pentru Poar- 
tă, în sensul de a se preocupa de viitorul Principatelor Române. Speranțe- 
le le-au fost însă înşelate, căci solicitudinea Puterii suzerane a continuat 
să le lipsească, existenţa politică fiindu-le tot mai periclitată. Ocuparea 
armată a Principatelor, cu un an în urmă, a fost întârziată, ca apoi să se 
profite de slăbiciunea Puterilor occidentale, spre a se efectua în condiţiile 
deja cunoscute.37 

Întemeiat pe drepturile din vechime ale Principtelor la autonomie sta- 
tală, Ion Ghica menţiona că românii au adresat proteste Puterilor suzera- 
nă şi protectoare contra ocupării armate, spre a face cunoscută Europei 
situaţia deplorabilă pe care le-a creat-o Regulamentul organic. Aranja- 
mentul diplomatic între guvernul otoman şi generalul rus P. H. Grabbe 
l-a determinat pe lon Ghica să se adreseze ministrului otoman de exter- 
ne, semnalându-i câteva aspecte ale problemei Principatelor Române. 
Spre a evita perspectiva sumbră a amenințării fiinţei statale, Ion Ghica 
susţinea că Principatele Române făceau parte din Imperiul otoman, fiind 
conduse, din vechime, în virtutea drepturilor speciale acordate de sultani, 
în schimbul supunerii de bună voie,drepturi recunoscute de Curtea din 
Petersburg şi incluse chiar în articolul V al Tratatului de la Adrianopol 
din 1829. În loc de respectarea acestor drepturi de către Puterea protec- 
toare, de la sine înţeleasă prin menţionarea într-un tratat ruso-turc, româ- 
nii se vedeau pedepsiţi atunci când îşi exprimau dezideratele naţionale.3% 

Pe baza drepturilor cunoscute la autonomie, lon Ghica recurgea la ar- 
gumente de necontestat pentru afirmarea lor. Astfel, preciza că n-a fost 
de ajuns ocuparea armată a Principatelor Române de către trupele oto- 
mane, că au mai intrat şi cele ruse, deşi intrarea nu cra efectiv necesară, 


68 


căci situaţia se restabilise oricum prin înăbuşirea revoluţiei. O invazie ar- 
mată rusească nu putea avea ca scop în nici un fel înfrângerea unei rezis- 
tenţe, ci numai pedepsirea aspră a românilor de a se fi arătat fideli Puterii 
suzerane şi de a le demonstra că nu pot obţine nimic din partea ei fără 
acordul Curţii protectoare. În cazul unei prelungiri, ocupaţia armată ru- 
sească se va dovedi dintre cele mai funeste. Carantinele de pe Dunăre se 
aflau în mâna acestei armate, ele nefiind altceva “decât un cordon politic 
servind a împiedica şi a supraveghea relaţiile între Principate şi Turcia”. 
Or, drepturile românilor recunoscute de Poartă constau într-o administra- 
ție naţională independentă cu un şef de stat aparţinând ţării şi o legislaţie 
naţională. A încerca numirea unor domni, în dauna unor alegeri, şi a sus- 
penda Adunările obşteşti însemna îndepărtarea locuitorilor Principatelor 
de ataşamentul datorat Porții, căci se nesocoteau drepturile lor naţionale 
recunoscute prin tratate.39 

Invocarea unor drepturi acordate din vechime românilor nu putea 
semnifica altceva decât reintrarea Principatelor în drepturile depline de 
autonomie, considerată o condiţie fără de care nu era posibilă evoluţia 
spre unire şi independenţă. Vanităţile Porții otomane erau cu grijă mena- 
jate pentru a o angaja mai ferm în procesul desprinderii Principatelor de 
regimul pernicios al protectoratului exclusiv. Constituind un simulacru 
de reprezentare naţională, lon Ghica invoca şi anularea suspendării Adu- 
nărilor obşteşti. Aceste Adunări constituiau o reprezentare la vârf, adică 
numai la nivelul clasei dominante, întrevăzându-se totuşi un început de 
viaţă parlamentară, care să permită trecerea la reforme de structură, vi- 
zând democratizarea vieţii publice, în perspectivă, prin antrenarea în pro- 
cesul de modernizare a tuturor claselor sociale. 

Eminentul cunoscător al stărilor de lucruri din Principatele Române, 
fostul profesor de economie politică de la Acadmeia Mihăileană, recurge 
la analiza compoziţiei sociale. În total, Ion Ghica menţiona existenţa a 
nouă milioane de români pe teritoriul vechii Dacii, aproape jumătate lo- 
cuind în Moldova şi Ţara Românească, dependente de Imperiul otoman. 
Ţara Românească număra până la două milioane şi jumătate de locuitori, 
dintre care două milioane ţărani şi 500 000 meseriaşi. Comerţul ei se afla 
aproape în întregime în mâna. străinilor. În afara celor două- clase trudi- 
toare, se afla clasa boierilor, circa două mii de familii, alcătuind o aristo- 

craţic birocratică, fără a dispune de vreuna din calităţile care caracterizau 
aristocraţiile din ţările occidentale. Ion Ghica aprecia că boierii se împăr- 
teau în mari şi mici. Primii, în număr de 70-80, erau aproape în întregime 
fanarioți, fie prin origine, fie prin căsătorii. Boierii mici erau creaturile şi 
oamenii servili ai celor dintâi, fiindu-le supuşi cu devotament, neavând 
altă voinţă decât a patronilor lor. Nici pe departe nu se putea face o 
analogie între aristocrația română şi cea occidentală.40 

În condiţiile existenţei unui regim absolutist oriental, Ion Ghica avea 
să constate o aristocrație de funcţii în Principatele Române. Boierii ră- 
maşi fără ranguri deveneau mazili, iar rudele lor apropiate neamuri. Într- 
un studiu dedicat claselor privilegiate, el îi inlcude alături de categoria 
celor aproximativ 24 000 de indivizi trecuţi în registre ca infirmi şi inca- 
pabili de a-şi îndeplini datoriile către stat. În Regulamentul organic exis- 
tau dispoziţii speciale în privinţa lor. În afara acestora, mai figurau 5 500 
de indivizi cu titlul de boieri de neam sau de mică nobilime, urmaşi ai 
vechilor familii care au avut un rol în ţară. Ei erau scutiţi din tată în fiu 
de dări, până la ultima generaţie, constituind singura aristocrație pe care 
o recunoștea Regulamentul organic. Pe viitor, acest drept nu mai putea fi 
acordat, deoarece boierii existenţi nu se mai bucurau ei înşişi de acest 
drept decât până la prima generaţie, încât nepoţii lor intrau în domeniul 
dreptului comun, dacă nu obțineau un rang.4! 

În vechime românii au avut o nobilime, alcătuită dintre vitejii ce se 
distingeau pe câmpurile de luptă în timpul războaielor purtate în Evul 
Mediu. Astfel că, vechea boierime românească se distingea prin patrio- 
tism în lupta cu popoarele invadatoae. Cei mai mulţi dintre boieri au pie- 
rit în bătălii sau au căzut în mizerie şi uitare pe vremea domniilor fana- 
riote, păstrându-şi titlurile şi unele privilegii sub denumirea de neamuri. 
Noua aristocrație - preciza lon Ghica -, reprezentată de boierii existenţi, 
era opusă intereselor fundamentale ale Principatelor Române. Ea a trecut 
de partea străinilor, în loc să lupte ca odinioară contra lor, acţionând îm- 
potriva existenţei politice, dispreţuind drepturile sacre ce-i reveneau în 
calitate de clasă conducătoare a societăţii. Atunci când Ţara Românească 
s-a ridicat printr-un suprem efort să-şi restabilească drepiui deplin la au- 
tonomie “aceşti pretinşi nobili, ahtiaţi după privilegiile lor, au recurs la 
intervenţia străină. Ei au făcut chiar mai r wult, au abandonat ţara la dis- 

creţia unei puteri ale cărei proiecte ne sunt atât de bine cunoscute” 42 
Descendent direct din această mare boierime, dar trecut de partea 
noii clase în ascensiune, ca militant revoluţionar şi ideolog liberal-demo- 
crat, Ilon Ghica supunea unui aspru rechizitoriu casta privilegiată, înstrăi- 
nată de nevoile ţării şi ale poporului din care făcea parte, servind atât de 
bine forţele reacţiunii externe care-o ocrotea şi-i susţinea interesele ego- 
iste. În acest sens, el afirmă, cu deplin temei, că nu un exces de patrio- 
tism poate fi reproşat boierimii, care găseşte sprijin permanent pentru 
menţinerea privilegiilor şi monopolului puterii în stat în protecţia abso- 
lutismului Rusiei, deosebit de abilă în folosirea pornirilor pătimaşe ale 
celor avizi de câştiguri materiale şi de putere politică, atât de indestruc- 
tibil legate. Între apărarea intereselor generale şi cele personale, în condi- 
tiile apăsării tot mai accentuate a domniilor fanariote, boierii au ales a 
doua alternativă, pentru a-şi salva interesele de clasă: “de aproape două 
secole - scria lon Ghica -, ţara se află pradă jafurilor şi trădărilor din par- 
tea acestei nobilimi care nu are nici un drept la recunoştinţa românilor”.43 
În contrast cu aristocrația ahtiată după puterea politică prin deținerea 
tuturor privilegiilor, Ion Ghica prezintă, în memoriul său către Poartă şi 
reprezentanţii Marilor Puteri, aşa-numita partidă naţională, care s-a con- 
stituit abia la începutul secolului al XIX-lea, ca o contrapondere faţă de 
influenţa dăunătoare a fanarioţilor. Deşi puţin numeroasă la început, a- 
ceastă partidă sau partid va avea un mare viitor, căci şi-a alcătuit un pro- 
gram cuprinzând justiţia şi drepturile ţării, denumit turcofil. Acest partid 
a avut menirea de a dejuca planurile eteriştilor dirijate în Principatele Ro- 
mâne de consulul general rus Al. Pini şi de cei doi secretari ai săi, Gh. 
Leventis şi Dominic Domandos, care au atras de partea lor pe boierii 
conservatori. Se dorea o mişcare politică a românilor şi grecilor în profi- 
tul ţarismului. Tudor Vladimirescu a sesizat primejdia şi, în loc de a se 
uni cu mişcarea eteristă şi a desprinde ţara de sub suzeranitatea Porții, a 
acţionat dimpotrivă, dorind să restabilească vechiul drept al Principate- 
lor, acela de a-şi alege domni. Aşadar, o partidă naţională, zisă turcofilă, 
şi una greco-rusă, care nu s-a dat bătută, deşi a fost învinsă la 1821. Cei 
mai importanţi dintre boieri s-au refugiat în Transilvania, unde acționau 
febril sub îndrumarea şi cu sprijinul direct al consulului Al. Pini, reuşind 
să introducă în Convenţia de la Akkerman, apoi în Tratatul de la Adria- 

nopol şi în Regulametul organic, articole atingătoare drepturilor Princi- 
patelor şi Puterii suzerane. Concomitent, partidul naţional a slăbit, prin 
dezorganizarea care a urmat după succesele dobândite de adversarii poli- 
tici, adică de boierii conservatori. Abia în 1837 a reapărut manifestarea 
partidei naţionale prin atitudinea unor deputaţi în Adunarea obştească a 
Ţării Româneşti. Treptat, treptat a dobândit importanţă, prin aderenţa u- 
nor elemente provenite din starea a treia şi din rândurile tinerilor întorşi 
de la studii în străînătate, care au înţeles că viitorul patriei lor depinde de 
recucerirea şi conservarea drepturilor naţionale sub suzeranitatea Porții 
otomane.44 

În contrast cu acţiunea patriotică a partidului naţional, se aflau boierii 
conservatori sprijiniți de Puterea protectoare. Această grupare politică se 
afla izolată, în mijlocul unei populaţii ostile, în timpul revoluţiei, colabo- 
rând cu trupele de ocupaţie după 13 septembrie 1848. În atari dramatice 
împrejurări, lon Ghica apreciază că partidul boierilor conservatori este 
“duşmanul cel mai periculos al ţării”. Astfel că, dacă Poarta doreşte o 
stabilitate politică în Principate, în interesul său şi al românilor, atunci nu 
are nici un fel să se consulte cu acest partid. În Principate exista o opinie 
care era împiedicată să se manifeste: “Cu boierii şi prin boieri, toate mo- 
dificările, toate ameliorările ce se vor introduce în instituţii se vor resimţi 
de spiritul de reacțiune şi de partidul care acţionează asupra lor”. Există, 
aşadar, un pericol foarte grav, asupra căruia Poarta trebuie să reflecteze 
intens. Poporul român va suporta tot mai greu opresiunile, așteptând mo- 
mentul favorabil spre a încerca recucerirea drepturilor sale naţionale. În 
perspectiva evenimentelor, nu se cunoaşte până la ce punct vor evolua 
excesele şi răzbunările făcute inevitabile de comportarea boierilor. Poar- 
ta, printr-o politică abilă şi înţeleaptă, poate preveni asemenea eventuali- 
tăţi.45 

lon Ghica stăruia în analiza sa asupra clasei dominante, căci ei se 
adresase şi se adresa Poarta în diversele împrejurări, îndeosebi în timpul 
revoluţiei, când făcea abstracţie de existenţa unui guvern provizoriu în 
Ţara Românească, desigur pentru a restabili vechea ordine de lucruri. 
Pentru a-i evidenția toate trăsăturile negative, el recurge la nedreptatea 
relaţiilor agrare, stabilite arbitrar în interesul egoist al boierimii privile- 
giate. Pe cuprinsul Ţării Româneşti locuiau două milioane de ţărani a că- 

ror ocupaţie exclusivă era cultivarea pământului. Acest pământ aparţinea 
aproape în întregime boierimii, clerului indigen şi străin. Unii dintre re- 
cenţii boieri s-au îmbogăţit pe seama vechii nobilimi, redusă, în parte, la 
condiţia de clăcaşă. În loc să îndrepte o stare de lucruri, Regulamentul 
organic a consolidat-o, perpetuând nedreptatea, stabilind obligaţiile între 
boieri şi clăcaşi, acordând o valoare artificială, cu mult mai ridicată faţă 
de valoarea intrinsecă. Astfel că, ţăranii s-au văzut copleșiți de sarcini 
ilegale şi exploataţi în profitul unei minorităţi, care n-a avut niciodată în 
trecut alte titluri în ţară afară de acela de a fi servit drept instrument al 
abuzului şi corupţiei. Prin urmare, clasa ţărănească, cea mai numeroasă şi 
mai oprimată, are dreptul la toată solicitudinea Porții. Situaţia ei grea 
comportă îmbunătăţiri multiple şi de urgenţă, precum şi temeinice garan- 
ţii pentru viitor contra abuzurilor de tot felul. Cunoscând îndelungatul 
trecut de abuzuri, nedreptăţi, răpiri de pământuri, care au dus la la a- 
servirea în masă a ţăranilor, este-imposibil să nu se recunoască necesita- 
tea eliberării lor de clacă şi dreptul la arendarea de pământ la preţuri e- 
chitabile şi nu unul arbitrar, contravenind tuturor legilor economice.46 

Adept al împroprictăririi ţăranilor, vajnic susținător al includerii arti- 
colului 13 în Proclamaţia revoluţionară, alături de N. Bălcescu şi Al. G. 
Golescu, lon Ghica se vede nevoit, în noile condiţii create de ocupaţia 
armată străină şi restabilirea vechiului regim, să solicite Porții măsuri 
pentru abolirea clăcii şi arendrea de pământ în condiţii acceptabile. Sin- 
cer animat de dorinţa îmbunătăţirii situaţiei ţărănimii, el scria: “Această 
clasă, care din timpuri memoriale suportă singură toate sarcinile statului, 
are dreptul la toată solicitudinea administraţiei şi justiţiei. Dincolo de 
bunăstarea generală care rezultă din dezvoltarea materială şi intelectuală, 
țara va găsi o garanţie de linişte şi tărie pentru viitor. Îmbunătăţind 
condiţia acestei clase, se va obţine în privinţa ei un progres similar cu cel 
al celorlalte naţiuni, căci de când există stări civile în Ţara Românească 
s-a constatat cum clasa țăranilor s-a micşorat în loc să crească”.47 

Atât de numeroasă, reprezentând 80 de procente din totalul po- 
pulaţiei, țărănimea era completamente lipsită de drepturi politice. Alături 
de ea, în număr de 500 000, se afla clasa burgheză. Răspândită în toate 
oraşele Ţării Româneşti, ea se distingea prin principiile sale de ordine şi 
probitate, aflată la discreţia funcţionarilor administraţiei de stat şi tratată 

_„—— =? respect. Din acest motiv, remarca Ion Ghica, această clasă 
recurge la protecţia străină, spre a se feri de abuzurile de tot felul şi a se 
sustrage de sub autoritatea locală. În baza situaţiei sale, de a treia stare în 
stat, burghezia reclamă pe bună dreptate controlul activităţii guvernului 
şi supravegherea aplicării legilor. Prin acordarea de drepturi politice 
celor stabiliţi şi care plătesc patente, îndeosebi de drepturi electorale, s-ar 
forma un corp electoral capabil să menţină echilibrul între guvern şi 
guvemaţi. Alături de celelalte clase şi categorii sociale, burghezia oferă 
garanţii de securitate pentru ţară, determinând guvernul să acţioneze în 
limitele legale ale puterii48. 

Burghezia românească de la mijlocul secolului al XIX-lea nu era 
altceva decât o mică burghezie alcătuită din meseriaşi şi comercianţi. În 
ea Ion Ghica vedea clasa viitorului. Teoretician predilect al stării a treia, 
el îi atribuie un rol însemnat în prefacerile economico-sociale ale proce- 
sului devenirii României moderne. În memoriul său adresat Porții, Ion 
Ghica susţinea că Principatele Române, suportând timp îndelungat pova- 
ra unei administrații vicioase, spre a nu crea noi inconveniente Porții, 
deci de a le feri de orice primejdii viitoare, era necesar ca toate clasele 
sociale să participe la îndeplinirea sarcinilor către stat, să se proclame 
egalitatea tuturor în faţa legii, independenţa puterii judiciare, organizarea 
învăţământului public în mod gratuit, în interesul tuturor claselor sociale, 
ţinând seama de nevoile lor specifice. Astfel “existenţa politică va fi asi- 
gurată, şi prin aceasta, instituţiile nou create, punându-se capăt agitaţiei 
continue care are drept rezultat favorizarea intri gei şi cupidităţii”"49. 

Superior înzestrat cu darurile firii şi inteligenţei umane, Ion Ghica se 
desprinsese încă din anii studenţiei de vechea ideologie, în spiritul căreia 
fusese educat în casa părintelui său, un mare boier, pentru a se integra 
definitiv în rândul marilor militanţi pentru cauza naţională, semnificând 
progresul în toate direcţiile, în scopul realizării României moderne. De- 
sigur, Poarta otomană depindea ea însăşi de un regim politic despotic de 
tip oriental, fiind direct interesată în menţinerea unei caste privilegiate, ai 
cărei membri se distingeau numai prin atitudinea servilă faţă de monar- 
hul absolut. Totuşi, casta privilegiată din Principatele Române contrave- 
nea formal intereselor Porții, prin atitudinea ei servilă, chiar umilă faţă de 
Curtea protectoare, care-i ocrotea permanent interesele şi privilegiile. 

Mulţi boieri datorau rangurile şi situaţia lor socială privilegiată regimului 
regulamentar, aflat la discreţia diplomaţiei ruse. Adresându-se Porții, Ion 
Ghica înţelegea s-o intereseze în acţiuni menite a conduce la abolirea 
protectoratului Rusiei şi la redobândirea pentru Principate a drepturilor la 
autonomie. Prin toate demersurile întreprinse, el urmărea să contribuie la 
declanşarea unui război ruso-turc, considerat a avea sorţi de izbândă pen- 
tru Poarta otomană, sprijinită de Puterile occidentale aliate. În contextul 
izbucnirii unui astfel de conflict nu mai era deosebit de dificil de ridicat 
poporul la luptă revoluţionară, pentru emanciparea de sub protectoratul 
rus. 

Suspectat de filoturcism de către majoritatea exilaţilor români, Ion 
Ghica susţinea, înainte de orice, cauza românească, prin sprijinirea pe 
Imperiul otoman, neîntrevăzând altă cale pentru emanciparea politică de 
sub protectoratul exclusiv. Din Constantinopol, unde acţiona tenace şi 
consecvent în sensul vederilor sale politice, el deplângea din toată inima 
dureroasa neînțelegere dintre emigraţii munteni. Mărturisea lui Al. G. 
Golescu precum că nu a întreprins nimic pentru a provoca o astfel de ne- 
înţelegere, acţionând totdeauna pentru a avea o unitate, pentru a fi împre- 
ună şi a dispune de mijloace comune. A şi declarat că nu va servi decât 
unui singur şef şi nu unor oameni care n-au ştiut să tragă cel mai mic fo- 
los pentru patrie. Constata că Al. G. Golescu se separase şi el de foştii lo- 
cotenenţi, cel puţin în teorie, fiind destituit şi lucrând individual, în cer- 
cul moderaţilor, drept pe care îl are fiecare exilat. Desperă totuşi de a-i 
vedea pe munteni în dezacord, pe motive egoiste, de ordin personal. Do- 
rea o colaborare cu loan Maiorescu şi cu D. Brătianu, însă nu le putea 
nici scrie, nici să le propună să lucreze în afara instrucţiunilor primite de 
la şefii lor, dacă existau cumva astfel de instrucţiuni. lon Ghica opina ca 
românii să se unească cu mişcările poloneză şi maghiară. Îndeosebi Polo- 
nia, care nu se vădea interesată direct în preponderența asupra românilor, 
precum Ungaria, va servi drept garant între români şi maghiari. După 
realizarea unei astfel de solidarizări cu polonii şi maghiarii, considera ne- 
cesar să se acţioneze în ţară pentru a ridica poporul atunci când se va ivi 
prilejul, desigur prin izbucnirea unui război ruso-turc, când cele două po- 
poare aliate l-ar putea ajuta. Ion Ghica aprecia că exista în concepţia 
oamenilor politici ai Europei ideea alcătuirii unui stat maghiaro-polon. 

Maghiarii nici nu vor mai mult, căci în acest stat vor găsi forţa necesară 
spre a menţine alte popoare sub dominaţia lor. Nu considera însă realiz- 
abilă această idee, căci polonezii nu vor fi de acord, preferând înfăptuirea 
unui stat naţional aparte, independent .50 

Concomitent, lon Ghica se adresează Comitetului emigrației române 
din Paris, cu observaţii şi întrebări referitoare la organizare. Astfel, refe- 
rindu-se la alegerea unui comitet din cinci membri cu un şef, el întreba 
dacă se înţelegea prin acest comitet un fel de guvern numit de şef, repre- 
zentativ pentru toată emigrația, fie o Cameră sau o Adunare a deputaţilor, 
care să reprezinte voinţa întregii emigraţi. Ion Ghica opina că acest lucru 
ar fi imposibil pentru o emigrație atât de dispersată, de la Brussa la Lon- 
dra. Astfel că nu se putea impune şefului un comitet cu care “să trăiască 
oricum”, pentru că ar fi pus în situaţia ca uneori să acţioneze contra con- 
vingerilor sale “care ar fi un lucru de clacă, căci nu s-ar resemna pe o 
opinie bine simțită sau de va fi un om cu cuget, de a se trage şi una şi alta 
rău”. A lucra contra convingerilor sale nu va aduce folosul aşteptat. Prin 
retragerea sa, în urma alegerii altui şef, se vor pierde experienţe şi rela- 
tiile dobândite, ştiindu-se că toate acţiunile şi contactele au loc în secret. 
În atare situaţie, Ion Ghica nu ezita să-şi spună deschis părerea cu privire 
la planul de organizare elaborat şi trimis emigraţilor către românii din 
Paris: “Machina dumneavoastră, daţi-mi voe să v-o zic, mi se pare vici- 
oasă, nu are elementele trebuincioase unei organizaţii serioase; vă mărtu- 
risesc că nu înţeleg cum un om care se respectă şi care să bizue ceva în 
capacitatea sa ar putea primi să se înhame sau ca şef sau ca membru al 
Comitetului la un car care niciodată nu se va urni din loc”.5! 

Ion Ghica mai semnala şi alte impedimente în realizarea planului de 
organizare a emigrației elaborat de unii exilați din Paris, între care impo- 
sibilitatea de a găsi şi concentra la un loc şase oameni capabili să îndepli- 
nească astfel de funcţii de oameni de stat şi încă alţi cinci-şase, ca agenţi 
în diversele capitale sau oraşe. Se mai punea problema locului unde va 
rezida comitetul, căci dacă s-ar stabili Constantinopolul, apoi, Chr. Tell 
şi I. H. Rădulescu nu puteau veni, deocamdată, acolo. Plecarea lui Al. G. 
Golescu la Constantinopol, în cazul alegerii sale în Comitet, ar însemna o 
mare pierdere căci avea întinse relaţii la Paris. Nicolae Bălcescu, care se 
afla mai pretutindeni, nu putea veni nici el la locul de rezidenţă al Comi- 

tetului. În consecință, Ion Ghica, expunând opiniile şi observaţiile sale, 
se pronunţa pentru alegerea unui singur şef “care să poată vorbi şi tracta 
în numele românilor”s2. 

Prea mult antrenat în soluţionarea organizării emigrației. Ion Ghica 
nu reuşea să-şi lămurească imposibilitatea admiterii propunerii sale, căci 
devenea foarte dificilă indicarea unuia dintre exilați. Evident, el sconta în 
alegerea prietenilor săi N. Bălcescu şi Al. G. Golescu sau a oricărui om 
politic cu vederi moderate, apropiate de ale sale, în ultimă instanţă chiar 
lon Ghica însuşi, aflat deja la Constantinopol, semnatar al unor adrese, 
memorii sau scrisori în numele şefului emigrației române. Încheindu-se 
Convenţia de la Balta-Liman, la 19 aprilie/1 mai 1849, prin care se con- 
sacrau înăbuşirea revoluției şi restabilirea vechiului regim regulamentar, 
a fost adresat un protest din partea Comitetului democratic român, sem- 
nat de radicalii C. A. Rosetti, I. C. Brătianu şi Vasile Mălinescu. Ion 
Ghica se şi adresează lui Al. G. Golescu, la Paris, mărturisind că stimea- 
ză şi iubeşte foarte mult pe aceşti confraţi, dar nu este de acord cu denu- 
mirea pe care şi-au dat-o, adică de Comitet democratic. Dacă şi-ar fi zis 
Comitet naţional, ar fi aderat şi lon-Ghica: “numele democratic sperie 
chiar Franţa şi ei trebuie să ştie că naționalitatea ne va conduce pe alţi ro- 
mâni la democraţie”. De altminteri, nici nu există o organizaţie posibilă 
între exilați. I. H. Rădulescu îşi îndemna partizanii să evite orice legături 
cu N. Bălcescu şi Ion Ghica, afirmând că ultimul ar avea relaţii cu diplo- 
maţia rusă, că n-a aderat la revoluţie decât pentru a profita şi a-şi face o 
poziţie: “Spune-i din partea mea - scria lon Ghica lui Al. G. Golescu - că 
în ţara mea, cu regimul contra căruia m-am ridicat, eu puteam pretinde 
totul, nici o carieră nu-mi era închisă”. Deşi ruinat, el trăieşte la Cons- 
tantinopol din puţinul pe care-l are, fără a cere stipendii la Poartă şi fără a 
căuta să-şi facă prozeliţi. Tot ce întreprinde este numai de unul singur, 
încât, atât el, cât şi prietenii săi se vor prezenta cu fruntea sus în această 
lume şi nu dorea decât să se prezinte şi I. H. Rădulescu asemeneas?. 

Preopinentul şi adversarul politic al lui lon Ghica avea într-adevăr 
prozeliţi şi multă influenţă în rândul exilaţilor lipsiţi de o puternică per- 
sonalitate, aflaţi mai ales la Brussa. Izolarea lui Ion Ghica se datora în 
bună parte acţiunilor denigratoare ale lui I-H. Rădulescu, om de cultură 
şi de mare pestigiu între contemporani, dar deosebit de pătimaş contra 

unui om de erudiţia şi moralitatea lui Ion Ghica. Conștient de răul provo- 
cat prin răspândirea unor false presupuneri la adresa lui, Ion Ghica acţio- 
nează cum poate izolându-se şi mai mult în capitala Imperiului otoman, 
fără a renunța însă nici miăcar o clipă la demersurile sale diplomatice. În 
dezacord cu denumirea pe care şi-o dădeau radicalii în protestul adresat 
contra Convenţiei de la Balta-Liman, lon Ghica întocmeşte el însuşi un 
memoriu relativ la Principatele Române după semnarea Convenţiei. De 
la început, el se pronunţă contra unui Regulament organic revizuit. Încă 
de mulţi ani - preciza lon Ghica, Principatele Române nu se bucură de 
securitate internă, atât de necesară dezvoltării lor materiale şi morale. A- 
gitaţii, mişcări şi tulburări se declanşează periodic în vederea schimbării 
instituţiilor învechite, anacronice. Nimic însă nu reuşeşte, pepetuând do- 
rinţa pentru alte noi şi noi ridicări. Puterile suzerană şi protectoare au fost 
determinate să constate cauzele răului. Astfel, în Convenţia de la Akker- 
man cele două puteri semnatare au recunoscut că evenimentele din 1821 
au fost generate de viciile administraţiei, în Convenţia de la Balta-Liman 
aceleaşi două mari puteri au menţionat că vor proceda la îmbunătăţiri or- 
ganice pe care le reclamă starea existentă, adică înlăturarea abuzurilor. 
Constatarea răului nu înseamnă însă şi înlăturarea lui. Astfel că, sunt 
necesare remedii grabnice şi eficientes4. 

Îndoctrinat cu principiile democratice ale înfăpturii progresului, Ion 
Ghica nu putea fi de acord cu simulacrul de îmbunătăţiri concepute prin 
modificarea Regulamentului organic, prevăzulă în Convenţia de la Balta- 
Liman. În fond, el considera Regulamentele organice cu care fuseseră 
dotate Principatele după Convenţia de la Akkerman şi Tratatul de la A- 
drianopol “instituţii pompoase în aparenţă şi în formă, dar abuzive în 
fond, stabilite pe principiile cele mai false, pe bazele cele mai puţin 
solide”ss. Încât, după o amară experienţă de 18 ani, în Convenţia de la 
Balta-Liman se stipulează că experienţa a dovedit necesitatea unor modi- 
ficări ale Regulamentului organic din 1831. Fără îndoială că, prin aceste 
modificări, nu se vor distruge germenii răului. Pentru cine nu cunoaşte 
adevărata stare de lucruri din Principate, un Regulament organic modifi- 
cat poate părea o binefacere, precum cele similare din Occident. În reali- 
tate, nu este decât o copie foarte palidă a acestora. Spre a-i descoperi vi- 
ciile este necesar a-i cerceta conţinutul, bazele sale. În esență, Regula- 

mentul organic nu face decât să neutralizeze acţiunea poporului român 
asupra lui însuşi, reducându-l la pasivitates6. 

Stăruinţa lui Ion Ghica în a demonstra reprezentanţilor marilor puteri 
occidentale că, de fapt, în Principatele Române nu se urmărea altceva, 
prin stipulaţiile Convenţiei de la Balta-Liman, decât o simulare de schim- 
bări, se dovedea pe deplin întemeiată, căci un Regulament organic, fie şi 
modificat, perpetua răul. Astfel, argumenta că prin modificările ce se 
propuneau prin articolul 3 al Convenţiei se tindea mai ales să se aţâţe 
pofta de înavuţire a boierilor şi să se sporească nemulțumirea contribua- 
bililor. Trecutul demonstra că, pe această cale, nu se va ajunge la rezul- 
tate pozitive. Mai bine de un secol, problemele interne ale Principatelor 
Române au fost abandonate unui mic număr de oameni, alcătuind boieri- 
mea, oligarhia aristocratică, fără vreo asemănare cu aristocraţiile occi- 
dentale, a căror origine este întemeiată pe patriotism şi merite personale 
incontestabile. În vechime şi românii au avut o asemenea nobilime, re- 
zultată din luptele pentru apărarea ţării şi neamului lor, însă în prezent nu 
a mai rămas nici o trăsătură a fostei nobilimi. Mai mult chiar, odată cu 
virtuțile a dispărut şi ea, în favoarea alteia compusă din străini corupți 
sau coruptibili, cu care domnii fanarioți au umplut Principatele. De a- 
ceea, boierimea existentă nu trebuia confundată cu ceea ce se numea altă 
dată aristocrație”. 

În fond, Ion Ghica deplângea distrugerea vechii aristocrații româneşti, 
ridicată prin merite în marile bătălii pentru apărarea țării, şi crearea uneia 
de funcţii, aservită total domnilor fanarioți şi înstrăinată de neam. Plaga 
s-a accentuat în timpul Regulamentului organic, care întăreşte privilegiile 
boierimii, separând-o de interesele fundamentale ale naţiunii, anume 
emanciparea politică şi unitatea naţională. Astfel, clasa conducătoare nu 
se impunea nici prin caracter, nici prin merit, constituind prin ea însăşi un 
pericol real şi permanent. Numai prin forţă - preciza Ion Ghica - nu se 
poate însă perpetua o dominație, căci, la momentul oportun, orice popor 
caută să se debaraseze de ea. Dorinţa de reforme a cuprins inimile ro- 
mânilor, pe măsură ce ţara era exploatată doar în folosul unei minorităţi. 
Străinii care vizitează capitala sunt frapaţi de luxul şi de plăcerile clasei 
dominante, în comparaţie cu starea deplorabilă a restului populaţiei. 

Stigmatizând racilele fundamentale ale unei aristocrații vicioase, 

ahtiată după privilegii, pentru a duce o viaţă luxoasă, în mijlocul unui 
popor redus la o stare de mizerie extremă, lon Ghica încerca să convingă 
reprezentanţii Marilor Puteri, cărora le adresa memoriul, că nu exista ca- 
le mai eficientă pentru ieşirea din impasul istoric în care se aflau Princi- 
patele Române decât aplicarea unor reforme reale, nu simulate. Altmin- 
teri, prin modificări ale Regulamentului organic îşi vor pierde speranţa că 
li se va ameliora soarta lor grea. Între altele, aplicarea articolului 1 din 
Convenţie este contrară acestei dorințe. Astfel, alegerea domnului este 
lăsată la dispoziţia unor oameni compromişi şi decăzuţi în ochii opiniei 
publice. Întemeiaţi pe sprijinul activ al armatei de ocupaţie, boierii conti- 
nuă în abuzurile lor fără număr, crescând nemulţumirea, care nu aşteaptă 
decât un moment potrivit pentru a se transforma în izbucnire de propor- 
ţii, în scopul îndeplinirii unei reforme pe care de atâta vreme şi atât de in- 
tens şi-o doresc româniis8, 

Când scria despre eventualitatea unei noi ridicări la luptă a poporului 
român, lon Ghica era convins de inevitabilitatea ei, în cazul neadmiterii 
unor reforme reale. Convingerea lui se întemeia pe solidarizarea 
românilor cu revoluţia maghiară în care-şi puneau mari speranţe. El apre- 
cia că intrarea generalului Bem în Ţara Românească va provoca o ridi- 
care generală, mai mare şi mai gravă decât cea precedentă. Românii ridi- 
caţi astfel - considera Ion Ghica - vor rămâne fideli puterii suzerane, căci 
vor avea de luptat contra protectoratului rusesc, redutabilul său adversar. 
S-ar putea totuşi ca Poarta să fie determinată a acţiona contra fidelilor săi 
vasali, care nu mai puteau suporta o situaţie grea şi anormală sub 
ocupaţia armată rusă. Pentru a evita această dramatică eventualitate, nu 
exista decât un mijloc, anume revizuirea instituţiilor sociale ale ţării şi 
acordarea drepturilor cerutes?. 

În speranţa pusă în izbânda revoluţiei maghiare, Ion Ghica nu vedea 
o izbăvire a poporului român de sub dominaţia străină, ci numai un prilej 
pentru a îndepărta pentru totdeauna pericolul grav al protectoratului 
Rusiei. Altminteri, el realiza similitudinile dintre dominaţia otomană şi 
cea maghiară, găsindu-le indentice în principiu. Astfel, precum în Turcia, 
în Ungaria se aflau multe naţionalităţi unite la un loc numai prin forţă şi 
spirit de dominație naţională. Nici o libertate pentru naţionalităţi în cele 
două ţări, care ar face posibile dezintegrarea şi autodeterminarea. De 

aceea, maghiarii au nevoie de a-şi asigura neutralitatea Turciei, căci exis- 
tenţa Ungariei, aşa cum o înţeleg conducătorii săi, este strâns legată de 
existenţa şi puterea Imperiului otoman. Poarta trebuia să fie foarte atentă 
la desfăşurarea evenimentelor, întrucât o ridicare a românilor, oricât de 
mică, în afara cadrului special al relaţiilor de suzeranitate - vasalitate, va 
zdruncina considerabil autoritatea Imperiului otoman asupra 
Principatelor Române“. 

La fel ca Nicolae Bălcescu, lon Ghica spera într-o conciliere 
româno-maghiară, pentru a face faţă unei invazii armate ruseşti în 
Transilvania, la insistenţele Curţii din Viena, în desperare de cauză. Într- 
o notă adresată Porții referitoare la evenimentele din Transilvania, el 
Stăruie asupra importanţei acestora pentru Principatele Române, cât şi 
pentru provinciile otomane din sudul Dunării. În cazul unei victorii a 
revoluţiei maghiare, toate popoarele din Imperiul habsburgic se vor 
îndrepta contra Rusiei. Problema înfrângerii revoluţiei maghiare devine 
astfel un obiectiv de prestigiu pentru politica ţaristă în orientul european. 
Oricum, aprecia Ion Ghica, nu va putea deplasa mai mult de 100 000 de 
militari în Transilvania şi aceasta doar în cazul că elimină diferendul 
existent între Rusia şi Poartă, în condiţiile creşterii considerabile a efec- 
tivelor armate ale generalului Bem. În împrejurările nou create, când ar 
putea recuceri teritoriile pierdute în 1812, precum şi cele din Crimeea, 
Poarta rămâne neutră faţă de evenimentele din Ungaria. Lucrurile se vor 
schimba însă în cazul când un detaşament maghiar ar intra pe teritoriul 
Ţării Româneşti spre a urmări pe inamic. Se conta mult pe înţelepciunea 
conducerii revoluţiei maghiare de a nu crea nici o dificultate Porții 
otomane, însă o măsură de prevedere se impunea. Ca atare, lon Ghica 
propune trimiterea unor agenţi în Tansilvania pe lângă generalul J. Bem 
pentru acţiona asupra românilor din acel principat şi din Banat, în scopul 
ajungerii la o totală înţelegere între români şi maghiari, spre a împiedica 
o eventuală încălcare a teritoriului Principatelor Române şi a determina 
Poarta să nu acţioneze de comun acord cu celelalte două imperii, căci ar 
însemna o mare nenorocire. Pentru a acţiona în Transilvania de o 
manieră eficientă, românii aveau nevoie de mijloace. În consecinţă, Ion 
Ghica solicită Porții de a li se pune la dispoziţie de către guvernatorul 
Vidinului 10 000 de puşti şi 10 tunuri, veghind ca acţiunee românească 

să se desfăşoare conform cu intenţiile şi scopurile urmărite de guvernul 
otomanfi. 


Atât de multe speranţe îşi pusese Ton Ghica într-o reconciliere 
româno-maghiară şi, drept urmare, într-o victorie a revoluţiei maghiare 
încât nici măcar ştirea eşecului acesteia nu-l descuraja. Scriindu-i lui Al. 
G. Golescu, el îl informa despre ceie rezultate din informaţiile transmise 
de N. Bălcescu, anume compromiterea cauzei revoluţiei maghiare, “prin 
orbirea şi ambiția oamenilor”. Considera însă că nu trebuia desperat, căci 
lupta se va prelungi până la declanşarea unui război general, care să-i 
oblige pe conducătorii maghiari să acorde românilor tot ceea ce ei cer, în 
vederea garantării naţionalităţii lor şi unui viitor politic. Ion Ghica se 
angaja să acţioneze asupra reprezentanţilor maghiari la Constantinopol, 
nu direct, ca până atunci, ci prin intermediul ambasadorului britanic şi al 
lui Reşid Paşa, spre a-i determina să înţeleagă precum că succesul lor 
depindea numai de înţelegerea cu românii. Contele Gyula Andrâssy 
însuşi urma să fie convins că va trebui recunoscută naționalitatea 
română. În acel moment, Ion Ghica nu se îndoia că maghiarii vor accepta 
cererile formulate de N. Bălcescu, Avram lancu fiind dispus să lupte 
contra unei invazii ruse. Ca atare, nu se simte necesitatea trimiterii unui 
alt român în Transilvania, căci se afla acolo Nicolae Bălcescu şi dacă el 
nu va reuşi, nimeni nu o va putea face mai bine. Aşadar, Al. G. Golescu 
era îndemnat să manifeste încredere în acţiunile întreprinse de N. 
Bălcescu şi Ion Ghica€?. 

Contradicţiile existente între marile imperii vecine şi necesitatea pen- 
tru conducerea revoluţiei maghiare de a ajunge la o înţelegere cu românii 
erau, desigur, supraevaluate de Ion Ghica în presupunerile sale cu privire 
la un deznodământ favorabil popoarelor aflate în plină luptă pentru liber- 
tate naţională şi socială. Nu numai concepţiile sale, dar şi acţiunile între- 
prinse se dovedeau iluzorii, căci prejudecățile prevalau încă asupra 
raţiunii în evaluarea pericolelor existente şi viitoare din partea conducerii 
revoluţiei maghiare. Dar L.: Kossuth, din motive de orgoliu naţional, a 
preferat mai degrabă o înfrângere militară, decât o înțelegere cu românii, 
pentru colaborare contra unei invazii străine, căci nu voia în nici un fel să 
le recunnaccă dreptul la existență naţională. 

Prin acţiunile întreprinse de către Ion Ghica în favoarea unei con- 
cilieri româno-maghiare, Ion H. Rădulescu găseşte un nou prilej pentru a 
formula alte acuzaţii contra sa. Astfel, depusese la ambasada otomană 
din Paris o notă prin care era învinuit de trădarea Porții otomane şi de 
tendinţa de a ceda ţara conducerii revoluţiei maghiare. Ion Ghica, intrat 
în posesiunea unor ştiri cu privire la acţiunea întreprinsă de I. H. Rădu- 
lescu împotriva sa, se adresa prietenului său Al. G. Golescu, argumen- 
tând că, orice bun român trebuie să determine Poarta contra Curţii din 
Petersburg, iar revoluţia maghiară oferea un foarte bun prilej. Or, prin 
nota sa, l. H. Rădulescu nu urmărea decât a incita Poarta să acţioneze de 
partea celorlalte două imperii.63 

Evident, I. H. Rădulescu, din prea mult subiectivism, era înclinat la 
comiterea unor exagerări, ştiind cât de mult puteau impresiona Poarta 
otomană, atât de firavă ca putere şi tot mai dependentă de zvonurile care 
circulau. La rândul său, Ion Ghica exagera în evaluarea unei eventuale 
victorii a revoluţiei maghiare, căci nu concepea o sinucidere a ei, prin 
acţiunea nefastă a conducerii sale, în sensul respingerii oricărei concilieri 
cu românii. La 4 septembrie 1849, după aflarea ştirii înfrângerii revolu- 
ţiei maghiare, el înştiinţa pe Al. G. Golescu precum că avea inima zdro- 
bită din această cauză. N. Bălcescu, sosit la Orşova, împreună cu contele 
W. Zamojski şi cu legiunea poloneză, a avut proasta inspiraţie de a se 
reîntoarce în Transilvania, când cel mai potrivit era a se duce în Serbia. 
Desigur, N. Bălcescu a vrut să-l urmeze pe Bem decis a continua să lupte 
în Transilvania. Alţi prieteni se aflau în legiunea română dinspre Buco- 
vina. Oricum, scrisorile trimise din Bucureşti lui Ion Ghica anunțau 
înfrângerea completă a revoluţionarilor maghiari în Transilvania. Orşova 
se afla deja sub ocupaţie armată rusă. Ion Ghica îi ajuta pe toţi cei care 
trecuseră pe malul drept al Dunării.“ 

O mare decepţie îl încerca pe lon Ghica prin tragicul deznodământ al 
revoluţiei maghiare, în izbânda căreia îşi pusese mari speranţe. Decepţio- 
nat, dar nu şi descurajat, el continuă cu aceeaşi perseverenţă şi convin- 
gere să acţioneze în vederea unei noi ridicări la luptă a poporului român, 
de data aceasta prin înfăptuirea unei confederaţii a popoarelor din bazin- 
ul Dunării, dornice de a obţine pe calea armelor libertatea naţională şi 
socială, din nou aflate sub interdicţia absolutismului triumfător prin soli- 

daritatea imperiilor care-l promovau şi ocroteau. O nouă încercare din 
partea lui Ion Ghica, menită a contribui la solidarizarea în luptă a 
popoarelor în scopul unei noi ridicări revoluţionare. 


Ultima speranță a lui Ion Ghica 
în declanşarea unei acţiuni revoluționare 

Un nou firman al Porții otomane exila un număr de 34 conducători ai 
revoluţiei române de la 1848, în urma încheierii Convenţiei de la Balta- 
Liman. Între aceştia, Ion Ghica se afla pe locul 27. Mai degrabă, firman- 
ul interzicea întoarcerea în ţară a exilaţilor, în caz contrar fiind 
ameninţaţi cu arestarea pentru comiterea a două aşa-numite crime: 
împotrivirea cu armele în mâini, care a dus la vărsarea de sânge, şi 
arderea Regulamentului organic. Aceste două “crime” îi excludeau de la 
o amnistie generală. 

Includerea lui Ion Ghica între conducătorii exilați ai revoluţiei care 
s-au ridicat cu armele în mâini şi au ars, apoi, Regulamentul organic se 
dovedea o acuzaţie pur formală, căci el se afla, în timpul desfăşurării 
evenimentelor, la Constantinopol. Altele erau motivele reale, anume 
opoziţia categorică faţă de protectoratul Rusiei şi regimul politic regula- 
mentar. Numai boierilor care se afirmaseră ca partizani ai protectoratului 
şi apărători ai Regulamentului li se permitea reintrarea în ţară, pentru a 
servi atât de bine propriile interese de castă privilegiată şi celor ale 
ocrotitorilor din afară. Între aceştia, desigur, se aflau rude apropiate ale 
lui lon Ghica, situate pe poziţii diametral opuse. Astfel, prinţul Dimitrie 
Ghica înainta un memoriu comisarilor Turciei şi Rusiei, în care propunea 
înfăptuirea unor aşa-numite reforme, în fapt unele îmbunătăţiri de adus 
administraţiei de stat spre a deveni mai eficientă în opera de reconsoli- 
dare a vechiului regim regulamentar.55 

Din nou exilat, prin firman, lon Ghica nu are de suportat vreo con- 
secinţă, rămânând în aceeaşi poziţie la Constantinopol, care-i conferea 
avantaje, căci se adresa în continuare Porții şi reprezentanţilor Marilor 
Puteri în calitatea de agent al partidului naţional din Țara Românească. 
Reprimând revoluţia română, Poarta otomană acordă azil politic 
exilaţilor, internaţi la Brussa şi întreţinuţi cu stipendii considerabile, care 
întreceau, în cazul fraţilor Radu şi Al. C. Golescu, fii de mare boier, ven- 


84 


iturile realizate în ţară. La fel ca românii, maghiarii, după înfrângerea 
revoluţiei lor, se refugiază în Imperiul otoman, care-i primeşte cu aceeaşi 
bunăvoință, acordându-le azil şi stipendii. Curțile din Viena şi Petersburg 
au cerut extrădarea principalilor conducători: H. Dembinski, J. Bem, L. 
Kossuth. Sultanul a convocat marele consiliu, respingând categoric inter- 
pretarea sui generis a tratativelor, care ar face posibilă extrădarea revo- 
luţionarilor maghiari şi polonezi.S 

Un diferend ruso-turc se conturează cu privire la problema refugiați- 
lor maghiari şi polonezi. Ion Ghica expunea lui Al. G. Golescu cele 6 
puncte ale Porții cu privire la cererile ţarului Rusiei, prezentate ambasa- 
dorilor Angliei şi Franţei la Constantinopol, solicitate a media diferendul 
pe cale diplomatică, sprijinind Turcia. S-a răspuns pozitiv la primele 
cinci puncte, însă la ultimul, al şaselea, reprezentanţii Marilor Puteri au 
observat că guvernele lor nu se puteau angaja într-o manieră absolută, 
adică să acorde sprijin refuzului Porții de a considera pe refugiații polo- 
nezi ca supuşi ai ţarului, întrucâ ea nu recunoscuse împărţirea Poloniei. 
Ion Ghica opina că această problemă va degenera în “țâfnă diplomatică”, 
la umbra căreia ţarul îşi va aranja afacerile, mulţumindu-se fie chiar şi 
numai cu expulzarea refugiaților polonezi din Imperiul otoman. 

Dacă în privinţa extrădării Curtea din Petersburg recurgea la conce- 
sii, în cea a expulzării ea era categorică, amenințând cu războiul, în caz 
contrar. Generalii Bem, Kmety şi Stein, împreună cu unii colonei şi 60 
de ofiţeri, şi-au declarat intenţia de a trece la islamism, pentru care 
Poarta a-şi emis ordine către paşa din Vidin. Astfel, Bem se va numi 
Murat Paşa, Kmety-Suleiman Paşa, iar Stein-lsmai! Paşa. Trecerea la 
islamism s-a făcut cu condiţia ca Poarta să nu-i predea. J. Bem s-a 
adresat chiar direct sultanului, afirmând că a luptat contra ţarului Rusiei 
pentru o cauză comună. Pentru a nu cădea în mâinile lui, îmbrăţişează 
islamismul, împreună cu alții.69 

Preocupările lui Ion Ghica erau multiple, diverse, cerându-i timp. El 
nu putea fi oriunde dorea, dar încerca să obţină prin prieteni realizarea 
planurilor sale de a preîntâmpina orice opinie defavorabilă sau dezinteres 
pentru problema românească. La Paris, în luna octombrie 1849, Nicolae 
Bălcescu lua iniţiativa organizării emigrației şi, astfel, la 2 decembrie 
1849, se înfiinţa Asociaţia română pentru conducerea emigrației, sub 

direcţia unui comitet din 5, alcătuit din: Ion Ghica, Gh. Magheru, N. 
Bălcescu, C. A. Rosetti şi P. Brătianu. Ion Ghica nu se raliază cu convin- 
gere acestei soluţii a lui N. Bălcescu, întrucât contravenea planului ela- 
borat de el cu un an în urmă. În consecință, după două luni de existenţă, 
Asociaţia se dizolvă, mai ales că împotriva €i acționau şi foştii locote- 
nenţi domneşti. Membrii Asociaţiei, cu excepția lui Ion Ghica, continuau 
însă să acţioneze uniţi, la iniţiativa lui N. Bălcescu, în jurul revistei 
“România viitoare”, care milita pentru ridicarea poporului la o nouă rev- 
oluţie.70 

În scopul ridicării poporului se pronunța şi Ion Ghica, însă nu în sen- 
sul preconizat de radicali, doi dintre ei fiind aleşi în comitetul de conduc- 
ere al Asociaţiei. Îndeosebi cu C. A. Rosetti va intra într-un total dezacord 
cu privire la căile şi mijloacele de înfăptuire a unei democraţii românești. 
În mod firesc, Ion Ghica se disocia de formula dată organizării emigrației 
de către N. Bălcescu şi alţi exilați români din Paris. El intra în divergență 
de opinii, în această privinţă, atât cu exilaţii din Brussa, cât şi cu cei din 
Paris, aflaţi sub influenţa foştilor locotenenţi domneşti, în primul rând a 
lui I. H. Rădulescu. Astfel, la 4 decembrie 1849, răspundea “unei scrisori 
stupide”, trimisă din Brussa de către N. Rusu-Locusteanu, adept al lui I. 
H. Rădulescu. Menţiunea aceasta se făcea în limba franceză pe scrisoarea 
redactată în întregime în limba română. În scrisoarea de răspuns, Ion 
Ghica se scuza pentru întârziere, mărturisind că primeşte sfaturi de la 
oricine: “După norocire, din natura mea nu sunt presompiuos, însă 
cunosc cu umilinţă valoarea mea individuală, mă stim însă ca om de 
onoare, de inimă şi de bunăvoință; în privința capacităţii mă înduplec a 
cunoaşte fiecăruia superioritatea şi alerg la sfătuiri”.7! 

Menţiunea făcută pe scrisoarea primită de la N. Rusu-Locusteanu nu 
lasă însă nici o îndoială asupra resentimentelor provocate de opiniile 
unui partizan al lui I. H. Rădulescu. Răspunzându-i totuşi, cu întârziere, 
îi mărturisea că avea un foarte strâns cerc de acţiune, necunoscut pre- 
opinentului său. De aceea, îşi ia libertatea de a-i spune că greşeşte atunci 
când afirmă despre el că n-a avut altă preocupare decât de a-şi ponegri 
compatrioţii, în competiţia pentru asigurarea unei funcţii de conducere a 
emigrației. Or, afirma lon Ghica, nu a aspirat niciodată la “acea prepon- 
derinţă individuală”. N. Rusu-l.ocusteanu îi reproşa că nu a făcut nici o 

jertfă, nu a avut nici o reuşită pentru națiunea română, nu a întreprins 
nimic folositor ţării. Ion Ghica aprecia că acel ce aspiră la conducerea 
emigrației trebuie într-adevăr să aibă “titluri la recunoştinţa publică”. Or, 
o “asemenea sarcină” a considerat-o “mai presus de slabile mijloace” de 
care dispunea, încât ruga pe N. Rusu-Locusteanu să îndrepte eroarea de 
a-l aprecia astfel.72 

Evident, lon Ghica era cu adevărat iritat de reuşita intrigilor lui I. H. 
Rădulescu, care făcuse prozeliţi printre exilați. Adversarii politici, pre- 
valându-se de faptul că Ion Ghica fusese trimis la Constantinopol înainte 
de izbucnirea revoluţiei, îi denigrau sau nesocoteau activitatea atât de 
asiduă şi perseverentă depusă în folosul ţării şi al revoluţiei. Cu vădită 
rea-credinţă i se denega orice merit. El nu fusese, formal, la conducerea 
revoluţiei, dar era totuşi unul din fruntaşii ei, care o servise cu devota- 
ment şi multă dăruire în capitala Imperiului otoman. Adevărul era însă 
greu de stabilit în acel timp, activitatea lui Ion Ghica fiind dusă în secret, 
doveditoare numai prin documente, adică scrisori confidenţiale, note, 
memorii, rămase în arhivele personale sau ale cancelariilor diplomatice. 
Astfel că, lon Ghica se afla în postura de a pleda propria cauză numai în 
temeiul însuşirilor, calităţilor sale personale, de om de onoare, de inimă 
şi bunăvoință. Cât priveşte capacitatea de a acţiona, o recunştea tuturor, 
fiind dispus să le asculte sfaturile. 

La Constantinopol, Ion Ghica se afla înconjurat de oameni care nu 
erau interesaţi a-i recunoaşte meritele personale, decât cu unele rari 
excepţii. Bănuit şi denigrat se adresează, ca şi alteori, lui Al. G. Golescu- 
Negru, mărturisindu-i că se simte foarte jenat de neîncrederea manifes- 
tată în el. Totodată, menţiona că-i plăcea să creadă că a trecut timpul 
când falsele acuzaţii contra sa mai aveau audienţă la Al. G. Golescu. Nu 
considera că era nevoie de avocat pentru a-şi pleda cauza în faţa sa. 
Astfel, în primăvară, Al. G. Golescu n-a dat crezare afirmațiilor sale, 
potrivit cărora cei trei foşti locotenenţi nu aveau de: ce. să-vină.la 
Constantinopol. A mers chiar cu bănuielile până la a întrerupe corespon- 
denţa. Oricare ar fi raţiunile unor astfel de suspiciuni, lon Ghica îl preve- 
nea că nu va accepta o atitudine de neîncredere şi îndoială continuă. 
Desigur, nimic temeinic nu se poate face fără încredere. Toţi sunt suscep- 
tibili de greşeli, lon Ghica poate mai mult ca alţii: “admit sfaturile şi 

dezaprobarea, dar niciodată o acuzaţie de laşitate sau infamie”. Astfel, 
circula o scrisoare trimisă din Paris despre un diferend Chr. Tell-N. 
Bălcescu, în care ultimul era acuzat de prevaricaţiuni: “orice ar zice 
aceşti domni - afirma Ion Ghica -, Bălcescu nu va fi mai puţin stimat şi 
venerat de compatrioţii săi oneşti şi inteligenţi, ca un om capabil, cinstit 
şi devotat intereselor ţării sale”.73 

În condiţiile în care se aflaseră în ţară, sub rigorile unui regim abso- 
lutist-oriental, apoi răzleţiţi în emigrație, după înăbuşirea revoluţiei, la 
conducerea căreia se înfruntaseră prin divergențe de opinii, exilaţii 
români cu greu îşi puteau armoniza punctele de vedere menite a servi 
unei acţiuni comune pentru atingerea aceluiaşi scop general urmărit: o 
Românie unită, puternică şi democratică. Al. G. Golescu era şi el un 
democrat, tot moderat ca şi lon Ghica, dar foarte aproape de foştii locote- 
nenţi domneşti, care, în virtutea funcţiilor deţinute la conducerea 
revoluţiei, căutau să-şi impună autoritatea şi în emigrație, influențând şi 
atrăgând de partea lor numeroşi exilați. Rând pe rând, fruntaşi ai 
revoluţiei muntene devin ţinta unor acţiuni nesăbuite, menite a le dimi- 
nua meritele în faţa compatrioţilor. N. Bălcescu, fraţii Brătianu, Ion 
Ghica, Al. G. Golescu, C. A. Rosetti sunt expuşi unor necesităţi de a-şi 
dovedi probitatea morală, unui umilitor examen de conştiinţă, inutil şi 
epuizant, dăunător intereselor generale ale emigrației. 

La Constantinopol lucrurile se complicau tot mai mult, lăsând de 
înţeles lui Ion Ghica iminenţa unui război ruso-turc. Astfel, noul ministru 
de exteme al Franţei, generalul Jean Ernest Ducos, viconte de Lahitte, 
scria generalului Aupick că, în pofida costului ridicat al întreţinerii flotei, 
Poarta trebuie să fie sprijinită cu tunuri, onoarea Franţei în străinătate 
depinzând de ambasadorul la Constantinopol. În particular, Lahitte scria 
lui Aupick despre eventualitatea transformării preşedinţiei republicii din 
electivă pe termen într-una pe viaţă, deci într-un consulat sau chiar 
imperiu. Evident, se întrevedea un viitor conflict cu Rusia din partea 
Angliei şi Franţei. Situaţia oricum se complica, deoarece țarul nu voia să- 
şi micşoreze efectivele de trupe din Principate la 10 000 precum s-a sta- 
bilit în Convenţia de la Balta-Liman. Problema Principatelor Române se 
va pune, deci, neapărat. Românii nu dispuneau, însă, de un general, încât 
va fi solicitat polonezul J. Bem să pună vreunul la dispoziţia lor. Oricum, 

Ion Ghica îndemna pe N. Bălcescu de a fi gata pentru a veni la 
Constantinopol, la primul semnal. Dacă ar dispune de bani, lon Ghica 
scria că ar trimite un român în Transilvania spre a face propagandă, în 
sensul de a se cere unirea românilor din această provincie cu cei din 
Bucovina şi Banat. Deocamdată, însă, nu avea nici pe cine trimite.” Ion 
Ghica înaintase un memoriu ambasadorilor Franţei şi Angliei, îndem- 
nând pe românii din Paris să acţioneze asemenea. Cel mai indicat dipise 
exilați spre a merge în Transilvania era considerat a fi Al. C. Golescu- 
Albu.75 În ceea ce-l priveşte, Ion Ghica declara că este dispus să adere la 
toate cele întreprinse de N. Bălcescu pentru organizarea emigrației, fiind 
gata să răspundă la orice chemare a comitetului de conducere al 
Asociaţiei româneşti. Atâta doar cerea ca numele său să nu'apară în vreo 
publicaţie, întrucât nu considera comietul “o organizaţie politică 
serioasă”, ci numai o etapă pentru a se ajunge la organizare. Pe parcurs, 
exilaţii se vor lămuri mai bine asupra mijloacelor de a ajunge la scopul 
propus. În privinţa acţiunilor de întreprins, lon Ghica opina să se declare 
suzeranitatea Porții şi să se mijlocească acordarea sprijinului diplomaţiei 
otomane la Londra, să se întemeieze o gazetă în limba franceză, după 
exemplul celei intitulate “La Pologne” a lui Cyprien Robert, gazetă con- 
dusă, dacă era posibil, de H. Desprez. Mai considera necesară o 
înţelegere cu sârbii de pe ambele maluri ale Dunării, divizați şi ei în 
două, la fel ca românii, unii în Imperiul otoman, alţii în cel habsburgic, 
pentru a se orienta în comun din punct de vedere politic, adică unirea în 
acelaşi stat a tuturor românilor, după exemplul sârbilor. lon Ghica relua 
ideea întreprinderii unor eforturi în vederea alcătuirii unei confederaţii 
româno-sârbo-maghiare sub suzeranitatea Porții, în care să intre toţi 
românii. Mai propunea lon Ghica înfiinţarea unei gazete româneşti săp- 
tămânale, în felul unei foi ştiinţifice cu informaţii politice în final. 
Această gazetă ar putea aduce chiar venituri, prin abonamente făcute şi 
în ţară, dacă va fi redactată pe un ton moderat.76 

Convins de utilitatea mijloacelor diplomatice şi de necesitatea 
oricărei moderaţii în acţiune, Ion Ghica îndemna pe N. Bălcescu să se 
găsească printre francezi un filoromân în genul englezului Dudley Stuart, 
poate chiar Alphonse de Lamartine, apoi să se trimită în ţară un exilat, 
care să organizeze câte o agenţie în fiecare judeţ. Ion Ghica aprecia ca 

fiind absolut necesară o înţelegere cu românii din toate provinciile 
istorice aflate sub dominaţia directă sau indirectă a celor trei imperii 
vecine. El opina că ideea unităţii româneşti n-avea de ce să însăpimânte 
alte popoare, care năzuiau asemenea poporului român, fiindu-le chiar 
utilă în lupta lor de emancipare naţioală. Ion Ghica se angaja să între- 
prindă noi demersuri pe lângă ambasadorul britanic, căruia se pare că i-a 
plăcut nota înmânată anterjtr.:Pe generalul Aupick; ambasadorul. Franţei, 
l-a vizitat într-o situaţie jenantă pentru el, încât a promis să revină spre 
a-l întreţine cu ştiri referitoare la problema românească.” 

Nimic nu considera îndeajuns Ion Ghica pentru servirea cu înalt 
devotament a patriei sale, aflată la discreţia forţelor absolutismului, 
instaurate sau restaurate pe întreg cuprinsul provinciilor locuite de 
români. Moderat în forma de concepere şi în folosirea mijloacelor de 
atingere a idealului naţional, el era un democrat şi un revoluţionar, con- 
stant în convingeri şi tenace în acţiuni. Moderaţia o considera necesară în 
toate demersurile politice şi diplomatice, fiind convins că poporul român 
trebuia să dobândească bunăvoința Porții şi a Puterilor Occidentale, sim- 
patia, înţelegerea şi chiar prietenia unor publicişti, oameni politici, cu 
vederi progresiste. El continua să stăruie în posibilitatea constituirii unei 
confederaţii dunărene, în care vedea acumularea unor energii ale 
popoarelor asuprite contra absolutismului, pentru o nouă ridicare 
revoluţionară. Totodată, plănuia realizarea unei unităţi politice româneşti 
între românii de pe ambele versante ale Carpaţilor. 

Multe erau de întreprins, planurile sale vor fi părut irealizabile,toate 
deodată. Conceperea lor constituie o mărturie elocventă a unei intense 
trăiri a sentimentului patriotic, a unei înalte conştiinţe răscolită profund 
de îngrijorările generate de perspectivele sumbre pentru întreaga naţiune 
română, aflată sub dominaţia a trei imperii. Pe deplin convins de utili- 
tatea mijloacelor diplomatice, el le acordă atenţia cuvenită, pentru a face 
tot mai mult cunoscute grava situaţie politică şi economică a 
Principatelor Române, necesitatea de a fi sprijinite să iasă din impasul 
istoric la care au fost reduse prin arbitrariul reacţiunii interne şi externe. 

Din proprie iniţiativă sau la cerere, lon Ghica redactează note şi 
memorii, pentru a face cunoscută problema românească, resursele mate- 
riale şi umane ale Principatelor Române, locul şi rolul românilor în 


90 


Orientul european. Astfel, trimite o notă lui Ahmed Vefik Effendi, 
comisarul otoman în Principate, la cererea lui,spre a se informa. În 
primul rând, lon Ghica se referea la vămi, care reprezentau trei procente, 
arendate pe termen de 7 ani, începând cu 1 ianuarie 1842 până la 1 ian- 
uarie 1849, lui Negroponte pentru suma de 2 500 000 piaştri, curs al 
Vistieriei de 31,5 piaştri pentru un ducat austriac. După trei luni, 
Negroponte n-a mai reuşit să plătească suma cuvenită pentru al doilea 
trimestru. Ca atare, vămile au fost vândute prin licitaţie în Adunarea 
obştească pentru suma de 2 250 000 piaştri lui Xenocrat Cantacuzino et 
C-ie. Deficitul de 2 500 000 piaştri a fost suportat de Vistierie. În 1847, 
vistieriile celor două Principate Române s-au înţeles între ele în vederea 
unei uniuni vamale. După un astfel de aranjament, vămile celor două 
principate trebuiau vândute în comun, două treimi revenind Ţării 
Româneşti şi o treime Moldovei, licitaţiile având loc în ambele Adunări 
Obşteşti. Toate produsele treceau liber dintr-un principat în altul, cu 
excepţia sării, din cauza interesului manifestat de Mihail Sturdza, care 
dorea un preţ mult mai ridicat decât în Ţara Românească.78 

În fond, lon Ghica insista atât de mult în analizarea problemei uniu- 
nii vamale, pentru a sugera deja existenţa unor puternice elemente pentru 
înfăptuirea unei unităţi politice a celor două Principate, uniune vamală 
despre necesitatea căreia publicase un articol în 1844.79 Printr-o adresă 
către partidul naţional italian, publicată în ziarul “La Concordia”, Ion 
Ghica prezenta locul şi rolul românilor în estul european, din aceeaşi 
dorinţă de a face cunoscută în Europa cauza naţională românescă. Astfel, 
argumenta că, în pofida tuturor vicisitudinilor aşezării geografice, 
românii, popor de origine latină, au rămas neclintiţi, deşi izolaţi de cele- 
lalte popoare latine. Apăsaţi şi oprimaţi din toate părţile, ei n-au putut 
beneficia de sprijinul confraţilor de gintă, din cauza opoziţiei Austriei, 
care împiedica orice comunicare, interpunându-se, prin aşezarea 
geografică. Curtea din Viena a sfârşit prin a se uza în slujba obscuran- 
tismului şi despotismului, menite a anihila lupta de eliberare naţională a 
popoarelor oprimate. Noi perspective se deschid legăturilor fireşti între 
români şi popoarele latine din Occident. “La Concordia” se dovedea 
primul jurnal italian care se preocupa îndeaproape de soarta românilor. 
lon Ghica menţiona că prezentarea doar a câtorva noţiuni istorice asupra 

originii, limbii şi obiceiurilor poporului romanic de la Dunăre, începând 
cu Traian şi Decebal, va fi de mare interes cititorilor ziarului. Va reveni 
mai târziu asupra trecutului căci de neapărată necesitate este a se ocupa 
de prezentul şi viitorul poporului român, de speranţele la care are dreptul 
şi de politica de urmat pentru atingerea scopului propus.80 

Ion Ghica reproduce cunoscutele date asupra numărului românilor, a 
repartizării lor provinciale, în total 8 767 000, dintre care 3 871 000 în 
Imperiul habsburgic, 896 000 în Imperiul rus şi 4 000 000 în cele două 
Principate dependente de Imperiul otoman. O luptă dârză şi tenace pentru 
păstrarea fiinţei naţionale şi statale constituie tot trecutul poporului 
român. Dintre toţi, numai românii din provinciile vasale Imperiului 
otoman şi-au păstrat autonomia statală şi o viaţă naţională. Ei constituie 
nucleul în jurul căruia se vor grupa celelalte teritorii locuite de români, în 
vederea alcătuirii unui singur stat. Dezvoltarea autonomă a Principatelor 
Române a avut loc în temeiul unor aşa-numite capitulaţii cu Poarta, pe 
care lon Ghica le expune amănunţit, spre a le desprinde importanţa şi 
semnificaţia. Toate au decurs în maniera binecunoscută şi stabilită a 
relaţiilor Principatelor Române cu Poarta, până la începutul secolului al 
XVIII-lea, când Imperiul rus s-a erijat în apărătorul creştinilor din 
Imperiul otoman. Din protectoare, Curtea din Petersburg a ajuns să 
domine situaţia din Orientul european, în propriul interes, scopul fiind 
expansiunea spre Strâmtori. Abia după 1821 a consimţit Poarta să se 
revină la domniile pământene în Principatele Române, într-o perioadă de 
neînţelegeri cu ţarul Rusiei. Ea a fost convinsă că fanarioţii nu serveau în 
Principate decât interesele Rusiei. Înfrângerea Turciei, în războiul din 
1828-1829, a avut ca urmare impunerea Regulamentului organic şi 
începerea unei noi perioade în istoria lor politică.8! 

Din Constantinopol, unde se afla în serviciul cauzei naţionale, Ion 
Ghica avea prilejul să afle că în Principatele Române îşi începuseră 
activitatea comisiile de revizuire a Regulamentului Organic. Despre 
acestea, informa pe N. Bălcescu precum că lucrau slab şi rău, cea din 
Moldova divizându-se în două, în problema proprietăţii. O parte susţinea 
că ţăranul a năpăstuit pe proprietar, care - chipurile - ar trebui să fie 
despăgubit de Vistieric. În fruntea acestei grupări se aflau: N. Rosetti- 
Rosnovanu, Costin Catargiu şi lacovachi Veisa, mari boieri conservatori. 

Nobil şi iertător cum e proprietarul - zic ei - se jertfeşte şi renunţă la 
despăgubire, mulţumindu-se numai “să fie rugat de ţeară a se mulţumi cu 
sfânta păzire a regulamentului”. Discuţii şi neînţelegeri a provocat şi 
problema renunţării de către proprietari la pogoanele ce trebuiau lucrate 
în schimbul dijmei. În Ţara Românească, dezbaterile au decurs mai 
liniştit, cu toţii fiind de acord a se mări numărul zilelor de clacă de la 12 
la 20. Guvernul otoman se arăta iritat de lăcomia şi egoismul boierilor.s2 

În acel moment istoric, ideea de independenţă a Principatelor 
Române i se părea prematură lui lon Ghica, căci vedea în ea desprinderea 
de Imperiul otoman şi pericolul absorbirii de către imperiile vecine. De 
aceea, scria lui N. Bălcescu precum că independenţa surâde oricărui 
român, dar avansarea ideii, în condiţiile existente, devenea primejdioasă. 
Ea a fost enunțată prima dată la Constantinopol de către N. Aristarchi şi 
însuşită de Aali Paşa, care a propovăduit-o între membrii consiliului de 
miniştri al Imperiului, deloc entuziasmați. În pofida acestei atitudini, 
ambasadorul otoman la Paris, prinţul Al. Sc. Callimachi, a reluat-o. 
Concomitent, generalul Aupick primea de la Pierre Eugène Poujade, con- 
sulul Franţei la Bucureşti, un memoriu în care se propunea cu claritate 
independenţa, spre a nu da prilej imperiilor vecine a le anexa. Ion Ghica 
nu era de acord cu ideea lui Poujade, care ținea foarte mult la ca, cerând 
chiar un concediu spre a se duce la Paris. Aşadar, Ion Ghica opina că 
românii nu trebuiau să abunde în idei de acest fel, dar nici să le 
stăvilească, căci considera necesar ca să fie dezbătută în Occident proble- 
ma naţiunii române şi a existenţei sale politice.83 

Profund ataşat ideii de evoluţie naţională a poporului român sub 
suzeranitatea Imperiului otoman, în care intuia o garanţie a existenţei 
statale a Principatelor Române, Ion Ghica nu se opunea ideii de indepen- 
denţă, ca atare, ci inoportunităţii afirmării ei, după restaurarea protec- 
toratului rus şi a Regulamentului organic, adică într-o perioadă de ascen- 
siune şi continuă tendinţă de expansiune a Rusiei. Poarta, intimidată şi 
fără sprijin efectiv din partea Angliei şi Franţei, putea uşor ceda drep- 
turile de suzeranitate asupra Principatelor Române, devenite sursă de 
permanente ficțiuni cu Curtea din Petersburg, erijată în protectoarea lor. 
În mod firec, independența, idee scumpă tuturor românilor, putea deveni 
un pericol real pentru existenţa Principatelor, în lipsa oricăror garanţii 

internaţionale. Or, în relaţiile speciale cu Poarta Ion Ghica le vedea sal- 
varea, căci, fiind dependente de Imperiul otoman, a cărui integritate era 
garantată de Marile Puteri occidentale, în mod implicit era garantată. şi 
existenţa lor. Independenţa, fără garanţii, semnifica pentru Ion Ghica 
perspectiva sumbră a pierderii chiar şi a drepturilor la autonomie statală. 

Spirit moderat şi pragmatic, Ion Ghica preconizează obţaerea unor 
rezultate practice, de natură a redobândi drepturile depline la autonomie 
sub suzeranitatea Porții. Astfel, tinde să se folosească de bunele oficii ale 
noului comisar otoman desemnat a merge în Principate, în locul lui Fuad 
Effendi. Lui îi funizase anumite date despre starea economică şi socială. 
Comisarul numit, Ahmed Effendi, întârzia însă la Constantinopol, din 
cauza unor intrigi contra sa. Va ajunge însă în decurs de o săptămână la 
Bucureşti. Această numire cauza nelinişte lui Barbu Ştirbei, pe care nu 
întârzia s-o exprime consulului Franţei, E. Poujade: “Eu ştiu - spunea 
domnitorul - că acest funcţionar datorează numirea sa lui sir Stratford 
Canning, a cărei creatură este, şi că el continuă, la fel ca în trecut, să trăi- 
ască în cea mai mare intimitate cu dl. Ion Ghica, care era agent al 
Locotenenţei domneşti la Constantinopol, şi care întreţine încă şi astăzi o 
corespondenţă neîntreruptă cu membrii Eteriei, care există în Valahia; 
această corespondenţă are loc prin intermediul consulatului general al 
Angliei. Dacă veţi binevoi să vă amintiţi, adăuga domnul, că revoluţia a 
fost excitată şi protejată aici de di. Colquhoun, veţi înţelege toate temer- 
ile mele”.34 

Ion Ghica întreținea, într-adevăr, corespondenţă în ţară, dar nu cu 
eteriştii, cum insinua Barbu Ştirbei, ci cu rudele şi prietenii din ţară, prin 
intermediul secretarului consulatului britanic, Ef. Grant, prieten al lui Ion 
Ghica şi al fraţilor Goleşti, cu a căror nepoată, Ruxandra Racoviţă, s-a 
casătorit în 1850. El mai era şi fratele Mariei C. A. Rosetti, deci cu atât 
mai puţin agreat de Barbu Ştirbei. Temerile domnului Ţării Româneşti 
nu erau departe de realitate, numai că le dădea o interpretare conven- 
abilă, subiectivă, pentru a stârni reacţii din partea Franţei, pe care o voia 
geloasă pe acţiunile Angliei în Principatele Române. 

n scrisorile sale către N. Bălcescu, Ion Ghica revine asupra proble- 
mei organizării emigrației, susţinând, ca şi alteori, soluţii mai puţin com- 
plicate, care să nu implice comitete cu membri mulţi. Orice soluţie ar fi 

adoptată, niciodată nu va satisface pe toţi emigraţii. Indiferent de soluţii, 
problema cea mai importantă o constituie trecerea hotărâtă la acţiune, în 
condiţiile în care ţara se afla sub o ocupaţie armată, anunţată a se prelun- 
gi cu încă doi ani, şi la bunul plac al boierilor. Astfel, lucrările comisiilor 
de revizuire a Regulamentului organic se terminaseră în defavoarea 
ţăranului, care a fost etichetat ca “nrost şi dobitoc, fiindcă nu este în stare 
d-a păstra nici proprietatea ce are, dovadă răzeşii”.85 

Cât priveşte atitudinea consulului Franţei la Bucureşti, în astfel de 
împrejurări, Ion Ghica o condamnă cu asprime. Ajunge chiar să declare 
lui N. Bălcescu precum că s-a transformat în adversar al francezilor: 
“Crede-mă - scrie el -, dacă ai fi şi tu aici ai judeca ca şi mine. 
Amploiaţii lui Titoff sunt nişte liberali, nişte sanculoţi pe lângă 
amploiaţii generalului Aupick, care sunt conți, baroni. aristocrați”, cu 
doar câteva excepţii. Tot timpul se feresc să nu fie văzuţi de ambasadorul 
rus Titov în compania emigraţilor, între care şi Ion Ghica, pe când diplo- 
maţii austrieci şi ruşi caută a-i face cunoştinţa. V. P. Titov nu se arăta 
însă deloc încântat de a-l vedea pe Ion Ghica la întruniri sau recepții fiind 
chiar scandalizat de prezenţa sa. În relaţiile diplomatice, problema 
românească se dovedea cu totul ingrată la Constantinopol, unde circulau 
tot felul de zvonuri.86 

Cu adevărat, Ion Ghica devine stânjenitor la Constantinopol, fie chiar 
şi numai prin prezenţa sa acolo. Deşi C. Bolliac fusese scos de sub 
învinuirea cauzată de afacerea diamantelor contelui maghiar Zichy şi i se 
dăduse paşaport pentru a pleca liber unde dorea, I. H. Rădulescu scrisese 
la Bucureşti, zvonind între comercianţi că atât C. Bolliac, cât şi Ion 
Ghica se aflaseră închişi pentru însuşirea diamantelor.” Nu mai puţin era 
preocupat Barbu Ştirbei de existenţa lui Ion Ghica la Constantinopol şi 
de activitatea lui. De aceea, a rugat pe comisarul rus, generalul Al. 
Duhamel, să ceară comisarului otoman Fuad Effendi, demersuri pentru 
îndepărtarea lui din Constantinopol. Comisarul otoman s-a arătat foarte 
mirat de intermedierea prin Al. Duhamel, în acest caz, când îi era la 
îndemână să vorbească direct sau să scrie marelui vizir. Atât B. Ştirbei, 
cât şi Al. Duhamel au cerut comisarului Porții îndepărtarea lui Ion Ghica. 
Fuad Effendi nu a dat nici un răspuns, arătându-se surprins de a vedea o 
cerere comună în acest sens.58 

Diplomaţia rusă devine tot mai energică în demersurile sale. Astfel, 
ambasadorul V. P. Titov a fost în audienţă la sultan, căruia i-a înmnânat 
o scrisoare autografă din partea ţarului, prin care-l sfătuia să-şi schimbe 
guvemul. Totodată, se făceau noi presiuni în legătură cu expulzarea refu- 
giaţilor polonezi, care, pentru a evita astfel de deznodământ, se islamizau 
şi intrau în armata otomană.89 

În atare împrejurări, lon Ghica, deşi grav bolnav, nu rămânea inactiv. 
El concepe şi trimite un memoriu lui L. Kossuth, apelând la înţelegere în 
baza respectării principiului naționalităților. lon Ghica argumenta lui L. 
Kossuth că două principii acționau tenace asupra românilor, anume reli- 
gia şi naționalitatea. Primul determina alăturarea la popoarele ortodoxe, 
ca o tendinţă naturală. Cel de-al doilea este încă şi mai puternic, exagerat 
poate, în condiţiile existente, însă este unicul salvator, atât pentru 
români, cât şi pentru maghiari. lon Ghica aprecia că în urma revoluţiei i 
s-a atenuat acestui principiu “caracterul periculos şi vătămător”. În con- 
secinţă, oamenii de idei şi acţiune vor putea face înţelese celor mulţi 
primejdia diviziunii forţelor ce luptă pentru dreptate şi libertate, precum 
şi avantajele solidarizării în atingerea unui scop comun. Dacă L. Kossuth 
era dispus să angajeze un dialog în scris, Ion Ghica promitea să-i trans- 
mită ulterior unele idei cu privire la diferendul româno-maghiar. Declara 
că nu avea pretenţia de a-i influența gândirea, ci numai de a contribui, în 
măsura posibilului, la făurirea unui ideal comun. D. Urquhart l-a încura- 
jat pe Ion Ghica să o facă.% 

Dornic de ajungere la o înţelegere cu emigrația maghiară, în vederea 
înfăptuirii unei confederaţii şi unei ridicări la luptă revoluţionară pentru 
dobândirea emancipării politice şi sociale, Ion Ghica insista să prezinte 
lui L. Kossuth necesitatea respectării principiului naționalităților. El se 
referea la perioada când revoluţia maghiară lupta contra a două imperii, 
când L. Kossuth era un conducător puternic, dar toate acestea aveau loc 
în prezenţa unui război intern între maghiari şi celelalte naţionalităţi, în 
primul rând românii. În acele momente, lon Ghica i s-a adresat prima 
dată în scris, în scopul ajungerii la o înţelegere, la un acord, pentru a 
izbândi contra adversarului comun. Astfel, el îşi oferea bunele oficii, ca 
intermediar între fraţii săi din Transilvania şi maghiari. Din nefericire, N. 
Bălcescu n-a reuşit decât în mică măsură în misiunea sa de conciliere şi 

aceasta încă foarte târziu, pentru a mai folosi la ceva.”! Ion Ghica stăruia 
să afirme necesitatea îndreptării greşelilor trecutului, printr-o solidarizare 
a emigraţiilor şi a pooarelor asuprite, în vederea atingerii scopului 
comun.92 

Memoriile, notele, scrisorile lui Ion Ghica, adresate emigrației ma- 
ghiare, rămân fără răspuns, căci conducătorii săi aveau alte preocupări cu 
privire la viitorul patriei şi poporului lor. Dacă solidarizarea prin con- 
ciliere cu românii din Transilvania întâmpinase dificultăţi de nedepăşit în 
timpul revoluţiei, când trebuia să fie de o acută necesitate, în scopul 
obţinerii victoriei contra absolutismului, cu atât mai puţin această pro- 
blemă va putea constitui temelia înfăptuirii unei Confederații dunărene, 
bazată pe drepturi egale ale popoarelor, în care toţi românii să fie laolaltă 
căci se propunea suzeranitatea Imperiului otoman. Sublimă prin fasci- 
naţia unei necesităţi de solidaritate a celor oprimaţi, soluţia confederării 
popoarelor dunărene, concepută de Ion Ghica şi de N. Bălcescu, venea în 
contradicţie formală cu idealul naţional al clasei conducătoare maghiare, 
indiferent de orientarea politică, întrucât nici cei mai luminaţi din rân- 
durile sale nu întrevedeau viitorul patriei lor decât în limitele geografice 
ale statului medieval, deci prin nesocotirea drepturilor naţionale ale 
românilor, sârbilor, croaților, slovacilor şi rutenilor. Orice altă atitudine 
era considertă ca act de trădare a intereselor naţionale. 

Intransigenţa conducătorilor emigrației maghiare în privinţa ajungerii 
la o solidarizare şi confederare pe baze egale determină pe lon Ghica să 
renunţe definitiv la ideea conceperii revoluţiei ca mijloc de emancipare 
naţională şi socială, întrucât nu o vede posibilă altfel. El nu împărtăşise 
niciodată punctele de vedere ale liberalilor radicali, potrivit cărora socia- 
lismul se afla la ordinea zilei în Europa, ce va fi cuprinsă curând de revo- 
luţie. În Principate, va avea ca urmare crearea unei Republici democrati- 
ce şi sociale. Pe cât de utopică se dovedea atunci această fascinantă 
imaginaţie a radicalilor, pe atât de iluzorie se dovedea şi soluţia confede- 
rării popoarelor dunărene sub suzeranitatea Imperiului otoman care ar 
profita de un nou război ruso-turc în scopul ridicării revoluţionare la 
luptă pentru emancipare politică şi socială. Prin eşuarea repetatelor încer- 
cări de a obţine acordul emigrației maghiare la constituirea unei confede- 
raţii dunărene, Ion Ghica nu mai recurge la nici o soluţie revoluţionară. 

Odată năruite speranţele în posibilitatea înfiinţării unei confederaţii 
dunărene, deci în perspectiva unei solidarizări în luptă a popoarelor opri- 
mate, lon Ghica nu mai întrevedea în vreun fel izbucnirea unei revoluții. 
Mai mult chiar, în condiţiile existente, el nu mai întrevede nici posibili- 
tatea unirii “între diferitele ramuri ale trunchiului român”, adică înfăp- 
tuirea unei unităţi politice a românilor din fiecare dintre imperiile care-i 
dominau. La 12/24 iunie 1850, el scria despre imposibilitatea realizării 
unei astfel de unităţi româneşti după 1848: “mai întâi, împrejurările şi 
absolutismul stupid a! guvernului cezaro-crăiesc şi al prinților nu era a 
desbate această chestiune şi a ajunge opinia publică la un rezultat. 
Deosebit de aceasta, ar fi poate primejdios pentru români a proclama 
principiul de unire între dânşii la o epocă, când amândouă imperiile (aus- 
triac şi otoman) de care atârna cea mai mare parte a lor era încă puter- 
nică”. 

Încă o speranţă a lui Ion Ghica, Nicolae Bălcescu, loan Maiorescu şi 
a altor oameni politici români se năruia, prin fortificarea absolutismului 
în Imperiul habsburgic, arestarea lui Avram Iancu, intensificarea 
mijloacelor de oprimare naţională şi socială. Decepţionat, dar nu descu- 
rajat, Ion Ghica îşi va continua intensa sa activitate politică şi diplomati- 
că la Constantinopol, în care vedea unicul mijloc de a servi cauza naţio- 
nală românească. În noile condiţii, rolul lui Ion Ghica devine primordial, 
pe planul general al activităţii emigrației. Adresându-se din Brussa 
fratelui său Ştefan şi lui N. Bălcescu, Al. C. Golescu-Albu îl găsea foarte 
potrivit pe Ion Ghica de a face parte dintr-un comitet de conducere a 
emigrației, împreună cu: Al. G. Golescu-Negru, Şt. Golescu şi N. 
Bălcescu, dar el se dovedise foarte util la Constantinopol, de neînlocuit: 
“Este unul din posturile cele mai importante pentru succesul cauzei noas- 
tre şi poziţia pe care şi-a făcut-o pe lângă ambasade şi Poartă este şi ne 
va fi utilă încât va fi teeprudeat de a o strica prin numirea sa în 
conaitet”.94 

De altminteri, nici nu se putea găsi un altul, în împrejurările exis- 
tente, care să dobândească încrederea guvernului otoman şi a ambasade- 
lor engleză şi franceză: “trebuie pentru aceasta condiţii de tact, de fineţe, 
de pătrundere de spirit şi, în acelaşi timp, un nume (căci acesta contribuie 
foarte mult - şi spre ruşinea societăţii noastre - atât asupra ambasadelor 

cât şi asupra Porții otomane) întrucât nu cunoaştem nici unul dintre noi 
care să dispună de aceste calităţi în cel mai înalt grad ca el. Va trebui 
deci a-l lăsa la postul său şi a recurge la alţii”.95 

Într-adevăr, Ion Ghica dispunea de toate calităţile enumerate de cel 
mai tânăr dintre fraţii Goleşti, un liberal radical, internat la Brussa, 
împreună cu mulţi dintre adepţii lui I. H. Rădulescu. Şi el, şi Ion Ghica 
descindeau direct din mari boieri. Ultimul purta însă un nume, cel al 
familiei domnitoare, veche de două secole. Pentru acest nume, cu care 
reuşea în demersurile sale diplomatice la Constantinopol, Ion Ghica era 
bănuit de către adversarii politici că ar urmări scopuri personale, anume 
de a determina Poarta să-i acorde tronul Ţării Româneşti, într-o conjunc- 
tură favorabilă. Discret, interiorizat, lucid, stăpân pe sine, cu o mare 
voinţă, tenace şi perseverent, Ion Ghica era dificil de desluşit în gânduri 
şi acţiuni, în vremuri de restrişte, când pe exilați îi separau nu numai dis- 
tanţele, dar şi concepţiile cu privire la mijloacele de a făuri o Românie 
unită, puternică şi democratică, idealul comun al tuturor. Clarificat 
asupra mijloacelor, lon Ghica se dedică cu pasiune împlinirii nobilului 
ideal, abandonând definitiv ideea de revoluţie. 

CAPITOLUL IV 
ABANDONAREA IDEII DE REVOLUŢIE 
ÎN ÎMPLINIREA IDEALULUI NAȚIONAL 


Accenturarea moderatismului lui lon Ghica 
în acţiunile întreprinse în favoarea cauzei naţionale 

În mod cert, până la mijlocul anului 1850, Ion Ghica a rămas ataşat 
ideii de revoluţie, dar după această dată se îndepărtează, adoptând în ex- 
clusivitate calea politică şi diplomatică, menită a folosi contradicţiile din- 
tre Marile Puteri. Prin refortificarea absolutismului şi dobândirea de as- 
cendente redutabile asupra forţelor progresului, ideea de revoluţie mai 
persistă doar în imaginaţia radicalilor, nedeprinşi încă să scruteze cu lu- 
ciditate realităţile existentă. În concepția lui Ion Ghica, tactica trebuia 
schimbată. Astfel, în locul unei solidarizări a popoarelor oprimate şi a în- 
făptuirii unei Confederații dunărene, dovedite iluzorii, din mai multe mo- 
tive, românii trebuiau să lupte, după 1850, de partea acelor mari puteri 
care aveau sorţi de izbândă contra dominaţiei Rusiei şi care simpatizau 
cauza naţională românească, adică emanciparea de sub protectoratul ex- 
clusiv şi reintegrarea în drepturi depline de autonomie ale Principatelor 
sub suzeranitatea otomană. 

La 30 ianuarie 1854, Ion Ghica scria lui C. A. Rosetti că, după înăbu- 
şirea revoluţiei, nu a mai putut să urmeze orientarea acestuia şi a priete- 
nilor săi (radicali), pe care a dezaprobat-o în mod sincer. O nouă cale se 
deschidea acţiunii românilor pentru atingerea scopului comun, anume ac- 
țiunea pe câmpul de luptă: “trebuie să luăm în mână stindardul naţional, 
lăsând cu totul la o parte pe cel revoluţionar, căci numai astfel putem 
avea simpatia şi sprijinul puterilor ce se gătesc să intre în lupta cu apăsă- 
torii noştri”.! 

lon Ghica avusese prilejul să-i expună lui C.A. Rosetti părerile sale 
despre presupusul triumf al socialismului în termen de doi sau trei ani. El 
aprecia că naționalismul, înţeles ca promotor al luptei de emancipare 
politică, nu este compatibil cu socialismul. În Anglia sau Franţa, dacă ar 
deveni inevitabil, socialismul ar fi, teoretic, acceptat de către lon Ghica, 
însă numai “ca un rău necesar”, căci impune multe rezerve, care exclud 
entuziasmul receptării lui.? 

Abandonarea ideii revoluţionare de luptă pentru emancipare politică, 
într-o perioadă de timp când toţi exilaţii aşteptau o izbucnire a revoluţiei 
pe plan european, i-a atras lui lon Ghica incriminări şi critici din cele mai 
aspre. Astfel, N. Bălcescu îi reproşa cu amărăciune, într-o scrisoare din 
16 mai 1851: “Teoriile revoluţiei, îmi zic, nu le-ai aprobat, nu le-ai iscălit 
însuşi? Oamenii revoluţiei, nu ai fost însoţit cu dânşii? Pentru/ce/ dai cu 
` piatra în acei oameni şi acele teorii?”? 

Fără îndoială, Ion Ghica nu ajunsese să fie înțeles nici măcar de cei 
mai apropiaţi prieteni ai săi. El se situa pe o poziţie realistă scrutând cu 
obiectivitate mijloacele de întrebuințat în perspectiva evoluţiei eveni- 
mentelor: “Dacă la 1848 - scria G. Zane - situarea românilor în lagărul 
revoluţionar a însemnat un act de vitalitate, situarea de partea puterilor 
occidentale în conflictul armat care avea să urmeze era un act de lucidita- 
te. Istoria i-a dat dreptate (lui lon Ghica), deşi poporul român n-a benefi- 
ciat de toate urmările la care ar fi avut dreptul”.4 

În condiţiile eşuării oricăror speranţe în posibilitatea unei ridicări 
revoluţionare, lon Ghica acorda în mod firesc prioritate problemelor 
politice-naţionale faţă de cele social-economice, fiind convins de impor- 
tanţa libertăţii naţionale în înfăptuirea reformelor social-economice. 
Deci, înainte de orice, trebuiau obţinute unirea şi independența. În pri- 
vinţa relaţiilor dintre naţiuni, Ion Ghica rămânea acelaşi om politic 
democrat. Astfel, scria lui C. A. Rosetti, la 14 iulie 1850: “tu române să 
rămâi ramân, să nu laşi pe nimeni să te facă ceea ce nu eşti, dar nici tu să 
nu cauţi a asupri pe maghiar, pe sârb sau pe polon”.5 

Abandonarea ideii de revoluţie devine evidentă în concepţia lui Ion 
Ghica, îndeosebi, la mijlocul anului 1850. El procedează la o analiză a 
rezultatelor revoluţiei de la 18438, într-o scrisoare adresată lui Gr. Ale- 
xandrescu. Astfel, aprecia el, în retrospectiva evenimentelor, revoluţia de 
la 1848 n-a avut rezultatele aşteptate pentru cei care-şi puseseră prea 
mari speranţe. În ceea ce-l priveşte, el nu şi-a făcut iluzii, neaşteptându- 
se la alte rezultate: “Întotdeauna am gândit, în pofida justei aprecieri a 
oamenilor noştri şi în pofida greşelilor de care îi cred capabili, întotdeau- 
na am fost de părere că o mişcare nu va putea lipsi de a avea unele ur- 
mări avantajoase şi sub raport politic şi sub raport social şi într-adevăr 
cred că din punct de vedere politic ea a dat o foarte mare lovitură influ- 

enţei ruseşti, dacă ştim să profităm. Voi zice chiar că i-a dat ò lovitură 
decisivă, mortală”.S Şi astfel, continuă lon Ghica, printre boieri, care nu 
aveau ochii îndreptaţi decât către Puterea protectoare, sunt unii Care se 

- îndreaptă acum spre Poartă şi protectoarele sale din Occident. Desigur, 
boierii nu procedează astfel din patriotism sau din pasiunea de a face bi- 
nele, ci din interes, sesizând că binele pentru ei nu va mai veni, în viitor, 
de la ţarul Rusiei, ci din altă parte. Ca atare, prin interesul lor de a servi 
Poarta boierii înţeleg a face bine ţării lor, precum altă dată procedau în 
favoarea Puterii protectoare.? 

Stabilind rezultatele pozitive ale revoluţiei române de la 1848, Ion 
Ghica insista asupra consecinţelor sale din punct de vedere politic şi so- 
cial: “Problema Principatelor a fost un moment agitată; ideile naționali- 
tăţii române, unirea celor două Principate, care n-a depăşit niciodată li- 
mitele câtorva capete înfierbântate, cum ne numeau alţii, sărmani visă- 
tori, sunt astăzi, la ordinea zilei şi au devenit foarte familiare oamenilor 
politici din toate ţările. Din punct de vedere social rezultatele vor fi de 
altminteri mari. Se ştie în mod cert, domnul şi boierii înşişi înţeleg că 
odată Principatele debarasate de ocupaţia străină, ceea ce nu poate întâr- 
zia, nu se pot guverna şi menţine în linişte cu instituţiile actuale. Afară 
doar dacă aceşti oameni nu sunt nebuni sau duşmani ai lor înşişi vor tre- 
bui să chibzuiască numai decât să aducă schimbările necesare. Atunci, 
cum există o luptă pentru a dobândi influenţă de popularitate între cele 
două mari puteri interesate, ele vor rivaliza în concesii şi liberalism, nu 
mă voi mira că cea mai abilă nu va merge până a flata cele mai mari spe- 
ranţe naţionale ale românilor. Austria însăşi va intra în luptă, căci dacă 
odată ideea unei naţionalităţi române compactă va fi generală şi formula- 
tă concurenţa se va stabili definitiv între Austria şi Turcia spre a atrage şi 
a absorbi românii de la cealaltă”.2 

Exprimând un astfel de optimism, lon Ghica atrăgea atenţia că nu ve- 
dea totul astfel. Rezultatele deja menţionate vor fi atinse numai dacă ro- 
mânii vor şti să acţioneze cu toate capacităţile de care dispun şi numai 
dacă revoluționarii, cum erau denumiți, vor şti să profite de împrejurări şi 
să-şi păstreze poziţia pe care o au, spre a nu periclita însuşi viitorul ţării 
prin vreo imprudenţă. Referindu-se la aceştia, Ion Ghica înțelegea aşa- 
numitul partid naţional, care se consideră patriotic prin excelenţă. Or, 

unele acţiuni necugetate ar face jocul Puterii protectoare. Acest partid nu 
trebuie neglijat, căci fruntaşii săi trec, în opinia publică, drept oameni 
oneşti şi inteligenţi, atât în țară cât şi peste hotare. De acest partid s-au 
detaşat nouă zecimi dintre emigraţi, însă, fără a o ascunde, trebuie 
recunoscut că este cel mai popular şi mai influent în ţară, căci “flatează 
constant relele pasiuni ale maselor”, neîncetând să scrie circulare şi 
proclamaţii, să întreţină spiritele într-o permanentă iritare, şi aceasta pen- 
tru a nu fi uitaţi şi spre a nu se spune că nu sunt cei mai influenţi în ţară 
în timp ce “în aceşti oameni nu există nici sentiment înălțător, nici patrio- 
tism, nu există decât personalitate”, adică interes personal.? 

De la nemulţumirea faţă de acţiunile întreprinse de către liberalii ra- 
dicali, lon Ghica ajunge de-a dreptul la aversiune politică, contestându-le 
buna credinţă, chiar sentimentul patriotic, căci - aprecia el - deserveau 
patria prin exaltarea lui. El însuşi activase la Constantinopol în numele 
acestui partid naţional, ca agent diplomatic, partid sau grupare de care se 
desprinsese, la fel ca alţi oameni politici moderați, cât şi cu vederi de 
dreapta, precum I. H. Rădulescu şi Chr. Tell. Ion Ghica se arăta iritat de 
succesele radicalilor, considerându-le acte de imprudenţă, căci puteau 
provoca “tulburări” în ţară, de care va profita armata de ocupaţie, pentru 
a pretexta reocuparea, în cazul că ar evacua Principatele, căci numai ocu- 
paţia armată acorda avantajele dorite Puterii protectoare. Care trebuia să 
fie conduita unui bun român în astfel de împrejurări? lon Ghica nu ezită 
s-o formuleze, fireşte un crez politic al unui liberal moderat, adversar ho- 
tărât al soluţiilor radicale, considerate periculoase şi folositoare numai 
Curţii din Petersburg, deşi nu se dorea acest lucru. În primul rând, sus- 
ținea Ion Ghica, este necesară sprijinirea consecventă pe Turcia şi respin- 
gerea celei pe Austria, căci elementul german din Transilvania înăbuşe 
pe cel românesc, neexistând nici o perspectivă a unirii tuturor românilor 
sub sceptrul Habsburgilor. Alături de Turcia, nu aveau nimic a se teme, 
întrucât ea nu ducea o politică de colonizare în Principate, nici de asimi- 
lare prin limbă, nici de a se impune prin gradul de civilizaţie. Ca atare, 
românii vor fi liberi să-şi dezvolte geniul naţional.!0 

Din totdeauna adept al sprijinirii pe Turcia, lon Ghica nu găsea 
virtuţi Puterii suzerane, ci, dimpotrivă, scăderi, de care trebuiau însă să 
se folosească românii. El nu nega posibilitatea ca în mintea vreunui dem- 

nitar otoman să încolțească ideea absorbirii în întregime a Principatelor 
Române şi de a le supune din punct de vedere legislativ Porții, la fel cum 
proceda cu provinciile sale, dar această idee nu va fi decât un exces, de 
care românii nu aveau a se teme, căci nu va fi posibilă aplicarea, din cau- 
za unei eventualităţi uşor de înțeles, anume de a nu compromite influenţa 
exercitată, pe care Poarta vrea s-o întărească şi nicidecum s-o slăbească. 
Cât priveşte guvernarea lui Barbu Ştirbei, lăsând la o parte caracterul său 
moral şi aspiraţiile materiale, lon Ghica afirma că nu va căuta nici să o 
desconsidere, nici să o slăbească. De altfel, domnul trebuia avertizat din 
timp, dacă era posibil, să rămână pe calea cea bună, mai degrabă decât să 
fie înlăturat de pe tron, căci cu instituţiile existente şi cu boierii pe care îi 
are ţara nimic nu va fi de câştigat printr-o schimbare de domnie. Consi- 
dera că Barbu Ştirbei nu era lipsit nici de spirit şi nici de calcul pentru a 
nu înţelege că singurul mijloc de a domni, chiar peste termenul stabilit 
prin Convenţia de la Balta-Liman, îl constituie o bună conduită. În caz că 
va acorda argumente celor ambiţioşi, dornici să revină în ţară, crezând că 
au vreo şansă, se vor găsi oricând oameni care să pună la cale o schim- 
bare, în primul rând capuchebhaia la Constantinopol, măcar pentru a pro- 
fita material. Aşadar, lon Ghica se pronunţa pentru linişte absolută, până 
la momentul când se vor putea constata definitiv urmările revoluţiei de la 
1848.11 

Aversiunea față de soluțiile radicale ale unor exilați români îl deter- 
mină pe Ion Ghica să recurgă nu numai la moderație, dar chiar la conser- 
vatorism politic, venind în întâmpinarea unui concurs ce trebuia acordat 
administraţiei lui Barbu Ştirbei şi politicii care căuta sprijin în Poarta 
otomană. Continuu iritat de acţiunile îndreptate contra sa de către adepţii 
lui I. H. Rădulescu,!2 Ion Ghica se detaşează categoric de acţiunile radi- 
calilor, care-l iritau în aceeaşi măsură. Dintr-o scrisoare „1 constată că N. 
Bălcescu ajunsese la înţelegere cu Goleştii. Or, se întreba el, pe ce baze 
şi de ce Nicolae şi Ştefan s-au dezbinat de I. H. Rădulescu. Ion Ghica era 
cu atât mai bănuitor cu cât partizanii lui I. H. Rădulescu din Brussa îl 
denigrau şi îl calomniau tot mai mult. Moldovenii, de asemenea, acționau 
contra bunului domn Gr. Al. Ghica, intrigaţi de atitudinea lui politică. Un 
boier conservator, precum Theodor Balş, uneltea la Constantinopol con- 
tra domnului. Boierii conservatori fanariotizaţi îl împiedicau pe Gr. Al. 

Ghica să întreprindă îmbunătăţiri. Deja se formase o opoziţie contra lui, 
fiind posibilă chiar o mişcare. Domnul Moldovei era deosebit de favora- 
bil Unirii Principatelor, deşi înțelegea că va fi foarte dificil de realizat. În 
cazul că se voia Unirea sub un arhiduce austriac, Gr. Al. Ghica ar fi dis- 
pus să renunţe la tron, în favoarea acestei soluții.!4 

În Ţara Românească, boierii îşi îndreptau speranţele spre Austria. Al. 
Dim. Ghica deja acţiona în acest sens, înțelegându-se cu toţi Ghiculeştii 
şi cu alţi boieri. Precum se afirma la Constantinopol, prinţul Felix von 
Schwartzenberg, cancelarul austriac, se arăta interesat de problema 
Principatelor Române, dorind să ia parte la acţiunile viitoare întreprinse 
în acest scop. Profitând de interesul Austriei pentru Principate, Poarta 
voia să facă din problema românească una europeană. Se vorbea de noi 
colonizări de germani în Transilvania. Perspectiva surâdea boierilor, 
care-şi vedeau sporite veniturile moşiilor. Domnul însă se opunea. 
Boierii propagau unirea românilor din Principate cu cei din Imperiul hab- 
sburgic sub sceptrul unui principe austriac. Ion Ghica opina că trebuia să 
se profite de acţiunile Austriei contra tendinţelor Rusiei, dar să nu se ac- 
cepte supremaţia austriacă asupra românilor, căci s-ar vedea înăbuşiţi de 
elementul german, precum se întâmpla în Transilvania din partea saşilor: 
“Dacă românii sunt destinaţi a se absorbi unii într-alţii - scria el lui N. 
Bălcescu -, apoi mai bine ca Principatele cu suzeranitatea Porții să ab- 
soarbă pe rumânii Austriei şi Rusii, decât să ne absoarbă ei pe noi”.15 

lon Ghica repudia alte formule de unire decât sub suzeranitatea Por- 
ţii, temându-se de supremaţia germanilor asupra românilor, într-o even- 
tuală formulă de unire sub suzeranitatea sau suveranitatea Austriei. Prin 
unirea sub suzeranitatea Porții, el nu vedea un asemenea pericol căci 
“turcii nu pot avea idee de a ne domina nici prin limba lor, nici prin reli- 
gia lor, nici prin legile lor; totdeauna ci ne vor lăsa la geniul nostru, ca să 
ne dezvăluim o civilizaţie potrivită cu misiunea-şi tendințele noastre”.16 
El nu nega existenţa unor oameni de stat şi politici turci care doreau 
transformarea Principatelor Române în paşalâcuri, dar vedea posibilităţi 
minime de realizare a unor deziderate de acest fel sau chiar nule, având 
foarte multe forţe potrivnice. Eliberată de presiunea diferendului cu Ru- 
sia în Principatele Române, Poarta ar fi bucuroasă să-şi reînnoiască ve- 
chile relaţii cu acestea, fără alte pretenţii, ceea ce ar satisface ambele 

părţi, adică Turcia şi Principatele.!? 

Noul comisar otoman în Principate, Ahmed Effendi, nu agrea pe 
Barbu Ştirbei, din cauza atitudinii sale servile faţă de Puterea protec- 
toare. Sesizând că nu va avea o domnie prea lungă, domnul Ţării Româ- 
neşti proceda la fel ca loan Caragea, adică strângea tot ce putea. Cu toate 
acestea, Ahmed Effendi nu dorea înlăturarea lui de pe tron, ci mai de- 
grabă aducerea pe calea cea bună, ştiindu-l interesat în problema mănăs- 
tirilor. Consulul Franţei se dovedea favorabil domnului şi boierilor, prin 
urmare şi unei orientări pro-germane, fiind, ca atare, un adversar al lui 
Ahmed Effendi. Fostul comisar în Principate, Fuad Effendi, i-a făcut re- 
proşuri lui Ion Ghica. I s-a replicat că între Ion Ghica şi boieri nu va fi 
posibilă nici o înţelegere. Între fostul şi noul comisar exista, aşadar, o 
mare deosebire. Guvernul otoman însuşi se afla în cumpănă, dacă să-l 
sprijine pe Ahmed sau dacă să-l înlocuiască cu un altul care să aplice o- 
rientarea fostului comisar. Când numirea unui alt comisar era aproape 
gata, Ion Ghica a pus toate relaţiile sale în mişcare, fiind intens sprijinit 
de Michal Czajkowski. Astfel că s-a obţinut sprijinirea lui Ahmed 
Effendi şi acceptarea ideilor sale în privinţa activităţii ce o va întreprinde 
în Principatele Române.18 

Fuad Effendi se pronunţase categoric pentru a nu se da importanță 
poporului, pe motiv că s-ar cădea în demagogie, ci boierilor, care repre- 
zintă ţara. Dimpotrivă, Ahmed Effendi îi consideră pe boieri completa- 
mente corupți, fără nici o influenţă în ţară, fără nici o audienţă la naţiune. 
Chiar dacă ar fi de partea militanţilor pentru unitate naţională, ei n-ar 
constitui nici un câştig. Boierii n-au nici credinţă, nici convingeri, tre- 
când cu uşurinţă dintr-o parte în alta, în funcţie de interes. Ei nu reprezin- 
tă o forţă în ţară, iar dacă reprezintă vreuna, apoi atunci este negativă, fă- 
ră vreun folos: “Dacă Poarta voieşte să-şi facă o partidă - scria lon Ghica 
lui N. Bălcescu -, trebuie să caute a menţine partida care s-au făcut revo- 
luţivdari. Boierii îi urăsc, dar poporul a început a simţi unde voiește a 
veni”.I9 

Pe deplin edificat asupra realităţilor politice, economice şi sociale 
existente în ţară, lon Ghica reuşise să le prezinte unui demnitar otoman 
luminat, adept al unor reforme cu caracter liberal. El fusese prim-secretar 
al ambasadei otomane din Paris, apoi ambasador: “era un om instruit, de 

o aleasă cultură, un bibliofil pasionat şi un literat de merit. Vorbea toate 
dialectele Orientului şi principalele limbi europene... Catalogul bibliote- 
cii sale, tipărit după moarte în limba franceză, cuprinde multe lucrări des- 
pre Principate...”.2 Cunoscându-l îndeaproape, Ion Ghica îl asigura pe 
N. Băcescu că activitatea lui Ahmed Effendi în Principate va fi începutul 
unei noi perioade. Avea mulţi adversari, între care Fuad Effendi, E. 
Poujade. Îndeosebi primul, foarte invidios, se temea de toţi oamenii de 
valoare. Despre consulul Franţei, Ion Ghica afirma că, probabil, nu se va 
mai întoarce în Principate, căci plecase din Bucureşti. Îndemna pe N. 
Bălcescu să insiste în numirea lui H. Desprez sau M. J. Cor, ultimul fiind 
cel mai bun şi mai sigur “omul care înţelege chestiunea ca şi noi şi o 
cunoaşte foarte bine”.2! 

În mod vădit, Ion Ghica se menținea de o parte, fără a participa la 
reuniunile românilor exilați din Constantinopol. La una din acestea, ți- 
nută în locuinţa lui C. Bolliac, au avut loc discuţii aprinse. Unii i-au re- 
proşat lui Ion Ghica faptul că nu vrea să ia conducerea mişcării. C. Bol- 
liac îi repeta aproape zilnic că militarii români (Chr. Tell, Gh. Magheru, 
N. Pleşoianu, Al. Christofi) se pregăteau de război. Pentru care motiv, îl 
îndemna să intre în legătură cu Tell. lon Ghica era de părere că o mişcare 
românească în ţară n-ar folosi decât Rusiei şi boierilor care doresc schim- 
barea domnilor. Într-o zi, C. Bolliac i-a spus că ofiţerii români s-au înţe- 
les cu alţii, aparţinând altor emigraţii, în scopul unei ridicări comune, la o 
dată fixată, pentru ca “să proclame libertatea universală”. lon Ghica se 
arăta însă foarte sceptic cu privire la sprijinul Porții şi al ambasadorului 
englez pentru o insurecție. Decepţionat, C. Bolliac şi-a găsit alți prieteni, 
rărind vizitele la Ion Ghica. Ulterior, l-a mai întâlnit la moldoveanul Va- 
sile Ghica, unde i-a vorbit despre acelaşi plan de insurecţionare a ţării 
sub comanda lui Chr. Tell şi N. Pleşoianu: “I-am întors spatele - scria Ion 
Ghica - urându-i izbândă bună "22. 

Adept al unei ridicări revoluţionare, însă în cu totul alte condiţii de- 
cât cele preconizate de C. Bolliac şi alţi exilați români, Ion Ghica aban- 
donase cu totul ideea la mijlocul anului 1850. El nu mai vedea o altă 
perspectivă de îmbunătăţire a situaţiei din Principate decât demersurile 
politice şi diplomatice pe lângă marile puteri, adică pe cale paşnică. O 
nouă mişcare revoluţionară în ţară i se părea o acţiune complexă. El con- 

sidera puterea şi influenţa Curţii din Petersburg în Principate deja com- 
promise, chiar şi în ochii boierilor, foarte înclinați anterior spre protecţia 
sa. Puţina influenţă de care mai dispune se va anihila prin retragerea tru- 
pelor de ocupaţie, ce nu putea întârzia prea mult. Ca atare, Puterea pro- 
tectoare are interesul de a provoca unele mişcări pentru a pretexta prelun- 
girea ocupaţiei armate sau revenirea, în cazul că părăsise cumva Princi- 
patele. Din corespondenţa primită din ţară, Ion Ghica constata cu evi- 
denţă pregătirea unei mişcări. Că autorităţile militare şi diplomaţia rusă 
împingeau la declanşarea unei astfel de mişcări, nu mai exista nici o în- 
doială. Pe de altă parte, trebuia ținut seama de atitudinea Austriei şi posi- 
bilitatea intervenţiei sale, căci se va interesa mai mult ca în trecut de 
Principatele Române. Proiectele de unificare naţională românească sub 
sceptrul sau sub protecţia împăratului au prins contur în mintea cancela- 
rului, care gândeşte că va izbândi măcar unul din numeroasele proiecte. 
Se vorbea chiar de o colonizare cu 2 000 000 de germani în Principate. 
La Bucureşti se şi afla un comisar austriac cu o astfel de propunere.2 

Un adept constant al sprijinirii pe Turcia, în toate împrejurările, Ion 
Ghica nu agrea nici o soluţie care nu ţinea seama de interesele Porții şi 
de eventualul său sprijin. El cunoştea că în condiţiile existente, Poarta:nu 
putea acorda ajutor românilor, căci ea însăşi se afla fără sprijin din partea 
Franţei şi Angliei, adversare ale unor noi ridicări revoluţionare pe conti- 
nent. Aceste două mari puteri dispuneau de oameni politici şi de stat, de 
diplomaţi cu concepţii moderate, conservatoare. În atari condiţii, Poarta 
ar fi determinată să reprime o mişcare izbucnită în Principatele Române, 
ceea ce ar semnifica o mare lovitură a influenţei sale la nordul Dunării. O 
colonizare germană nu trebuia încurajată, căci lovea putemic interesele 
naţiunii române. Austria împingea astfel o mişcare care să compromită 
Poarta în Principate. Or, această influenţă - aprecia lon Ghica — nu tre- 
buia compromisă, prin punerea în situaţia de a reprima o mişcare care ar 
folosi numai celorlalte două imperii vecine. Aspiranţii la domnie vroiau 
înlăturarea domnilor, pentru a le lua locul. Mulţi români şi străini doreau 
înlăturarea lui Gr. Al. Ghica, organizând o mişcare în Moldova. La 
Constantinopol se alcătuise un grup de moldoveni, care se unise cu unul 
de munteni tot în vederea declanşării unei mişcări. Barbu Ştirbei avea şi 
el adversari, precum E. Pouajde, care împingeau la o mişcare. Acţiunile 

consulului francez se conjugau cu cele ale adversarilor lui Ahmed 
Effendi din Constantinopol, foarte numeroşi şi influenţi, între care Fuad 
Effendi şi N. Vogoridi, pentru a-l îndepărta din Principate.” 

Înainte de orice, Ion Ghica era de părere că trebuia lămurit românilor 
adevărul despre evenimentele în curs, atrăgându-le atenţia să se ferească 
de a deveni instrumente ale intrigilor urzite de puterile vecine. Anglia, 
Franţa şi Turcia trebuiau prevenite asupra naturii intrigilor puse la cale 
de diplomaţia rusă şi cea austriacă, precum şi de alţii. În cazul declanşării 
unei mişcări trebuiau pregătiţi oamenii care să ia conducerea, spre a o 
orienta în sensul intereselor naţionale, întrucât cei ce se erijau în con- 
ducători prezumtivi nu se dovedeau capabili să îndeplinească un astfel de 
scop. Întrezărind dificultăţi de surmontat, Ion Ghica îndemna pe N. 
Bălcescu să vină la Constantinopol.25 

O problemă dintre cele mai importante pentru unitatea naţională 
românească o constituia Dobrogea. Acolo trimisese lon Ghica pe Ion 
lonescu, un fost elev la Academia mihăileană, cu studii de agricultură la 
Roville, în Franţa, şi de chimie, fizică şi ştiinţe naturale la Sorbona. El 
fusese însoţit de Gh. loranu, de asemenea inginer, care studiase problema 
căilor de comunicaţie. Ei tocmai se întorseseră din călătoria lor, la 
Constantinopol. lon Ghica aprecia activitatea lor ca “foarte importantă”, 
aducând trei hărţi, una etnografică, alta topografică şi ultima asupra 
căilor de comunicaţie. Ion Ionescu a şi început publicarea unei serii de 
articole cu privire la călătoria sa în Dobrogea, în “Joumal de Constanti- 
nople”. lon Ghica luase deja hotărâri cu privire la demersuri viitoare în 
Dobrogea, ca urmare a rezultatelor călătoriei lui lon lonescu. Astfel, se 
decidea trimiterea unei cereri la Poartă, în scopul autorizării cumpărării 
unei moşii la Cighirgiava, în Dobrogea, pe o perioadă de 50 de ani, cu 
condiţia de a face o fermă mode! şi o şcoală de agricultură, fără vreo con- 
tribuţie bănească din partea guvernului otoman. După obţinerea autoriza- 
tiei, vor fi necesari 6 000 de galbeni pentru începerea exploatării şi înte- 
meierii şcolii. Se vor face 12 acţiuni, a câte 500 de galbeni, pe care le vor 
lua astfel: Ion Ghica 4, Costache Negri, Ali Paşa şi Ministerul Agiculturii 
câte 2, V. Alecsandri 1. Ion Ionescu spera la un beneficiu de 25 procente. 
În cazul unui succes, se va înființa şi o Academie, sau măcar un Colegiu 
românesc. Dacă N. Bălcescu se dovedea intetesat în cumpărarea unei 

moşii, apoi aceasta nu constituia o dificultate, pământ fiind destul. Mai 
bine însă să cumpere o acţiune la întreprinderea fermei model a lui Ion 
Ghica.26 

Cât priveşte perspectiva problemei orientale, Ion Ghica prezenta lui 
N. Bălcescu dificultăţile ce se vor ivi. Deocamdată au fost reprimate o 
mişcare în Bosnia şi alta în Bulgaria, aceasta din urmă fiind pasibilă de a 
intra sub influenţa agenţilor ruşi. Au fost capturate tunuri bulgăreşti de 
fabricaţie rusească, câțiva ofiţeri ruşi şi chiar câteva scrisori de la genera- 
lul Al. O. Duhamel. Mulţi răsculați s-a» retras în munţi sau în Serbia. 
Generalul Liiders a plecat la Viena, în privinţa Principatelor Române. În 
atare situaţie, Ion Ghica relua problema, insistând asupra demersurilor ce 
trebuiau făcute de N. Bălcescu la Paris, în vederea numirii unui consul la 
Bucureşti favorabil problemei româneşti în locul lui E. Poujade.27 

O scrisoare lungă, de o mare densitate de idei, vădind preocupările 
lui lon "a despre situaţia Principatelor Române, aflate încă sub ocu- 
paţia armată, fără perspectiva imediată a evacuării. El căuta a tempera, a 
modera spiritele surescitate ale unor români exilați, din cauza îndepăr- 
tării de patrie, a lipsurilor materiale, a privaţiunilor de tot felul, dar, mai 
ales, din dorința de eliberare a patriei lor de sub ocupaţia armată străină 
şi de sub ' *suportabilul regim absolutist regulamentar. Entuziasmul mul- 
tora se dovedea iluzoriu, căci, în condiţiile existente, Poarta, lipsită de 
vreun sprijin extem, se dovedea nevoită să intervină, reprimând mişca- 
rea, la fel ca în 1848, în profitul evident al imperiilor vecine. Numai de- 
clanşarea unui război ruso-turc şi acordarea de sprijin Porții ar fi avut 
consecinţe favorabile pentru împlinirea idealului naţional românesc. Alt- 
minteri, prin mişcări intempestive, fără vreun sprijin din partea altor po- 
poare, se compromitea scopul urmărit, întârziindu-se atingerea lui. 

Om politic şi diplomat înzestrat cu calităţi superioare de cuprindere a 
esenței fenomenelor şi evenimentelor în cadrul cărora se circumscria pro- 
blema românească, lon Ghica nu se situa totuşi în afara unor erori de 
apreciere a oamenilor şi concepțiilor lor, a perspectivei desfăşurării unor 
evenimente, fiind contemporan lor şi aflat sub influenţa lor directă. Ast- 
fel de erori sunt inevitabile, în natura lucrurilor, căci depindeau de necu- 
noscut şi, deci, de subiectivism. Cu toate acestea, erorile nu erau mari şi 
nu aveau consecinţe grave pentru problema naţională românească, din 

cauza unui autocontrol permanent şi a unei constante moderaţii în 
gândire şi acţiune. Calitățile sale deosebite nu puteau să nu fie remarcate 
de oamenii de bună credinţă. Astfel, Al. C. Golescu-Albu era furios pe 
Gr. Serurie, partizanul lui I. H. Rădulescu, care profera calomnii la 
adresa lui lon Ghica, precum că ar fi un trădător, un om devotat Curţii 
protectoare, iar pe Al. C. Golescu un instrument al lui, având aceleaşi 
defecte. Cel mai tânăr dintre fraţii Golescu, aflat între emigraţii internaţi 
la Brussa, un liberal radical, găsea că şi Ion Ghica are defecte, fiind 
ambițios, capabil şi el de resentimente şi de urzirea unor intrigi, dar, pen- 
tru acestea nu trebuia eliminat. El nu putea fi confundat cu “această 
pleavă omenească”, constituită de adepţii lui I. H. Rădulescu. Astfel că - 
scria Al. C. Golescu-Albu fratelui său Ştefan - “înainte de orice, să ținem 
la onoarea, la loialitatea, onesitatea omului; or Ghica înseamnă toate 
acestea; dar Ghica este în acelaşi timp ambițios sau cel mult noi îl bănu- 
im toţi de foarte multă ambiţie! Ei! bine, la această obiecţie tu cunoşti 
deja răspunsul meu: să ne facem datoria, să-l reducem la neputinţă, să-l 
înconjurăm, să-l încercuim de o aşa manieră încât să nu poată dăuna cau- 
zei generale; totodată, în cazul în care ambiția sa nu va fi contrară intere- 
selor cele mai scumpe ale ţării, cele mai vitale ale unicei, marii Românii, 
cum alături de această ambiţie personală el dispune, în acelaşi timp, de o 
mare capacitate, a-i pune piedici ar fi o lipsă de tact din partea noastră, a 
nu-l încuraja ar fi o greşeală de nciertat”.22 

Al. C. Goiescu-Albu intuia cel mai bine calităţile lui Ion Ghica, om 
de o mare capacitae. Părea ambițios, unor oameni politici radicali, prin 
tenacitatea atitudinii şi fermitatea convingerilor sale, atribuite numai sco- 
pului atingerii vreunui interes personal, bănuit a fi eventuala ocupare a 
tronului Țării Româneşti cu sprijinul Porții. Altminteri, Al. C. Golescu 
nu concepea o paralelă între lon Ghica şi I. H. Rădulescu, considerat şi el 
un ambițios, un intrigant, dar fără a avea capacitatea celui dintâi. Astfel, 
Ion Ghica aflase primul despre urzirea unui complot în ţară, desigur de la 
Ahmed Effendi, şi avertizase pe emigraţii români din Brussa. Gh. Ma- 
gheru dezvăluise secretul, fiind în bune relaţii cu N. Rusu-Locusteanu, 
partizanul lui I. H. Rădulescu. Ştefan Golescu întrebase, anterior, dacă 
erau adevărate cele ce se afirmau despre lon Ghica la Paris. Tânărul său 
frate nega categoric, afirmând că “toate sunt minciuni cum nici bărbierii 

nu scornesc”. Încă se mira cum fratele său Ştefan a putut să dea crezare 
unor astfel de ştiri mincinoase. Emigraţii din Brussa puteau garanta că 
Ion Ghica nu era filo-rus, scrisorile, articolele, memoriile sale fiind întru 
totul elocvente. Dimpotrivă, toate dovedesc că “este turc până la gât şi 
român până dincolo de urechi”. Nimic, orice s-ar spune sau s-ar fi spus, 
nu îngăduie concluzii eronate asupra conduitei lui Ion Ghica. De la aver- 
tismentul dat de el emigraţilor din Brussa asupra unui complot în ţară, 
pus la cale de agenţii Puterii protectoare, despre care primise veşti de la 
Ahmed Effendi, şi până la a conchide că se afla în legătură cu aceşti 
agenţi, deci un trădător al cauzei naţionale româneşti, se comitea o mare 
nedreptate. Al. C. Golescu îndemna pe exilaţii din Paris la unirea efortu- 
rilor în vederea realizării unei Românii unite şi puternice, o operă grandi- 
oasă, dificil de realizat. Nici o divizare nu este necesară, fiind profund 
dăunătoare.% 

Sesizând dificultăţile în care se aflau exilaţii români din Paris, Ion 
Ghica se străduia să-i informeze prin intermediul prietenului său N. Băl- 
cescu. Astfel, afirma că boierii se situau contra lui Ahmed Effendi, întru- 
cât acesta declarase că boierimea constituia o castă politică cu care nu se 
putea nimic bun întreprinde pentru viitorul ţării, căci se dovedea întru to- 
tul coruptă. Ca atare se impunea modificarea legii electorale spre a aduce 
la putere alţi oameni. Boierimea conservatoare a deschis lupta contra lui. 
Comisarul otoman s-a pronunțat fără reticenţă ca “dreptul politic să fie 
dat proprietăţii”. El se opunea şi măsurilor preconizate de autorităţile ţa- 
riste de ocupaţie. Din cauza nemulțumirii evidente, care ar putea degene- 
ra în mişcări, se întăresc posturile de pază, prelungindu-se ocupaţia ar- 
mată. Comisarul otoman a protestat contra unor astfel de măsuri. Boierii 
s-au retras din Bucureşti, iscălind o petiție la Poartă contra sa. Ahmed 
Effendi avea adversari şi între compatrioţii săi, precum şi între românii 
exilați, aflaţi sub influenţa lui I. H. Rădulescu, care au semnat, de aseme- 
nea, o petiție contra lui. Comisarul otoman era însă sprijinit de guvernul 
său şi de ambasadorii Angliei şi Franţei. Întrucât generalul Al. Duhamel, 
comisarul țarist, urma să plece definitiv din Principate, ambasadorul Ru- 
siei la Constantinopol pretindea îndepărtarea lui Ahmed Effendi, comisa- 
rul otoman.% 

Admirator al înțeleptului comisar otoman, lon Ghica îşi pusese, evi- 


113 


dent, multe speranţe în activitatea sa diplomatică în Principatele Române. 
El constata cu satisfacţie cum, împotriva numeroaselor abuzuri comise 
s-au făcut reclamaţii lui Ahmed Effendi, care a sugerat domnului să al- 
cătuiască o comisie de anchetă.?! În atare condiţii, Ion Ghica voia dubla- 
rea eforturilor comisarului otoman, prin numirea unui nou consul francez 
la Bucureşti. Cel ce deţinea locul lui E. Poujade, temporar absent, fusese 
anterior consul la Odesa “un om de nimica”, în nici un fel netrebuind să 
rămână definitiv. Consulul titular nu manifesta nici o simpatie pentru 
revoluționarii români, dar s-a dovedit corect în informarea ministrului 
său de externe, inclusiv asupra manevrelor diplomaţiei ţariste, căci nu 
agrea în nici un fel protectoratul. Cu alte cuvinte, “E. Poujade era cam 
ruso-filo-boierist, dar totodată rumânist”. Ion Ghica mărturisea că, în 
aparenţă, era în bune relaţii cu E. Poujade, dar în realitate nu se agreau 
unul pe celălalt, tocmai datorită deosebirilor accentuate de vederi. Fiind 
căsătorit cu Maria, fiica lui Constantin Grigore Ghica, se înrudea, astfel, 
cu Ion Ghica, temându-se de el, ca nu cumva să se opună realizării 
intereselor sale în ţară. Pe de altă parte, E. Poujade nu agrea bunele 
relaţii ale lui Ion Ghica cu ambasadorul Angliei la Constantinopol, ştiin- 
du-se ce influenţă avea el asupra Porții. Fostul consul al Franţei mai era 
şi bun prieten cu Fuad Effendi, adversarul lui Ahmed Effendi, de care se 
temeau amândoi. Conchizând, Ion Ghica stăruia asupra calităţilor lui E. 
Poujade, care susţinea problema românească, dar nefiind favorabil 
ideilor revoluţiei române “este prea conservator şi reacţionar”. În pers- 
pectiva ocupării postului vacant de consul la Bucureti, presupus a rămâne 
vacant, lon Ghica deja vorbise cu generalul Aupick în privinţa colonelu- 
lui Margadel de la ambasada Franţei din Constantinopol. Generalul n-a 
acceptat, pe motiv că nu se putea despărţi de un om cu care fusese împre- 
ună 30 de ani. Un alt diplomat francez ar fi contele de Reculot, care în 
acel timp se afla la Paris, Nicolae Bălcescu putându-l contacta şi îndem- 
na să ocupe postul de consul la Bucureşti, în cazul că E. Poujade va 
părăsi definitiv Ţara Românească, pentru a se duce la Atena.%? 

Ideea de revoluţie nu mai era agreată nici de Ion Ghica în noile îm- 
prejurări create după prăbuşirea revoluţiei maghiare şi încheierea Con- 
venţiei de la Balta-Liman. El înclină tot mai mult la absolutizarea mijloa- 
celor diplomatice şi politice, întemeiat, fireşte, pe realităţi, dar nu erau de 

neglijat nici cele folosite de radicalii liberali, măcar ca o alternativă, tac- 
tică, de presiune psihologică asupra unor demnitari şi diplomaţi conser- 
vatori, cât şi, mai ales, asupra boierimii conservatoare din ţară. Lipsa 
unei alternative revoluţionare, chiar în cazul imposibilității declanşării 
unor acţiuni de acest fel, îngăduia, peste tot în Europa, o ascensiune fără 
precedent a forţelor reacţiunii, cărora le convenea o acţiune moderată din 
partea foştilor revoluționari. Astfel, înainte de a-i cunoaşte conţinutul, 
dar cunoscând orientarea politică a iniţaitorilor, Ion Ghica scrie lui N. 
Bălcescu despre intenţia sa de a publica o revistă, pe care o voia redac- 
tată în limba română. Revista “România viitoare” urma să apară în no- 
iembrie 1850, astfel că Ion Ghica nu aflase conţinutul ei. Îşi exprima do- 
rinţa de a fi colaborat şi el, dar nu ştia încă ce orientare vor avea artico- 
lele. Intuind însă natura lor, îndemna pe N. Bălcescu să se străduiască “a 
nu cădea în idei prea noi pentru care atât turcii, cât şi englezii şi francezii 
au convenit a zice că sunt subversive şi nepotrivite cu bunul ordin”.33 
Oricât ar ţine revoluționarii români să-şi apere ideile, guvernelor din 
1850 trebuia să li se dovedească faptul că românii nu aveau înclinare 
spre anarhie şi dezordine socială, precum erau dispuse a crede. Din acest 
punct de vedere, Ion Ghica îşi exprima satisfacția pentru refuzul lui N 
Bălcescu de a fi reprezentantul românilor în Comitetul Central Democra- 
tic European de la Londra.34 

Din punct de vedere politic, Ion Ghica sugera ca în programul ce va 
fi publicat în revista preconizată să se menţioneze unirea Moldovei, în 
frontierele sale de dinainte de 1812, cu Ţara Românească sub suzerani- 
tatea Porții. Cât priveşte pe românii din Imperiul habsburgic, el opina ca 
să se menţioneze dezideratul unirii lor şi constituirii într-un stat naţional 
românesc sub sceptrul împăratului Austriei. Referitor la Unirea Principa- 
telor, Ion Ghica a avut discuţii aprinse, contradictorii cu David Urquhart, 
care se opunea acestei idei, tăci se dovedea adept “fanatic al menținerii 
integrității Imperiului otoman. Exista şi un plan de fuzionare a emigraţii- 
lor, preconizat de publicistul englez Hamilton, aflat sub influenţa lui L. 
Kossuth, pentru a lupta contra imperiilor rus şi austriac în scopul desfiin- 
țării lor, însă prin aceasta se urmărea tot supremaţia maghiară. Ion Ghica 
a şi spus lui Hamilton că românii vor să fie şi să rămână ca atare oriunde 
şi în orice împrejurări. La fel alte popoare precum sârbii, polonezii etc.35 

Revista “România viitoare”, apărută doar într-un singur număr în 
noiembrie 1850, conţinea, cu adevărat, articole care nu conveneau nici 
lui Ion Ghica, nici adversarului său politic de dreapta, I. H. Rădulescu, 
ambii preconizând mijloace paşnice pentru aplanarea nemulțumirilor din 
țară, care amenințau a se transforma în mişcări. N. Bălcescu, împreună 
cu alţi români exilați, semnează textul unei proclamaţii către poporul 
român, precedat de cunoscutul său studiu: Mersul revoluţiei in istoria ro- 
mânilor. În pofida unei eventuale etichetări de anarhism, din partea gu- 
vernelor europene, N. Bălcescu afirma răspicat că numai revoluţia va 
aduce “mântuirea ţării”. Mai colaborau cu articole radicalii: C. A. Roset- 
ti, Dumitru Brătianu, Ion Voinescu Il.36 

Ion Ghica, iritat că prietenul său N. Bălcescu avea relaţii bune cu N. 
Golescu, care semnase, în trecut, o acuzaţie la dresa lui, îi solicita să pre- 
tindă retractarea celor afirmate.*? Astfel dovedea că nu era înclinat la 
vreo concesie cu radicalii liberali. Intransigenţa ducea în mod firesc la 
fricţiuni şi neînţelegeri. Chr. Tell răspândea zvonuri cu privire la atitudi- 
nea filo-rusă a lui lon Ghica, prin faptul că era ginerele lui N. Mavros, 
cunoscut filorus. lon Ghica, adresându-i-se lui N. Bălcescu, care-l infor- 
ma despre toate acestea, repudia astfel de afirmaţii, rugându-l să spună 
celor care le fac, precum că nimeni nu are dreptul de a-l considera ceea 
ce nu este. Adversarii săi îşi permit satisfacția de a înşela opinia altora 
despre el: “Răul este mai lesne de făcut decât binele, cu deosebire că 
acest din urmă, fiind mai ancvoic, nu este de nasul ficcăruia”.38 

Cu adevărat, prin moderatismul său, Ion Ghica ajunsese a nu se mai 
înţelege chiar cu prietenii săi. Astfel, s-a îndepărtat de C. Bolliac, din 
momentul lipsei de adeziune la conceperea unei eventuale mişcări revo- 
luţionare. În scopul urmărit, acesta s-a deplasat la Atena, pentru a se înțe- 
lege cu Chr. Tell. Ion Ghica începe să reproşeze şi lui N. Bălcescu asu- 
pra conţinutului scrisorilor sale, apreciate ca “fără nici o savoare, fără 
nici o coloar.”. Îşi explica această atitudine, fie printr-un calcul, fie din 
cauză că era prea preocupat, fie că se temea de cineva.‘ 

În realitate, Ion Ghica intrase treptat în divergență de opinii chiar şi 
cu cei mai apropiaţi dintre compatrioţii săi. Apreciat pentru capacitatea 
sa intelectuală incontestabilă, pentru caracterul şi onestitatea sa, Ion Ghi- 
ca începe să nu mai fie înțeles, toate bănuielile fiind permise pentru ati- 

tudinea lui tot mai consecventă de sprijinire pe Imperiul otoman, de 
menajare a susceptibilităţilor Porții şi cabinetelor europene. Unui radical- 
liberal, precum C. A. Rosetti, îi era foarte greu să desluşească natura unei 
concepţii politice moderate, la un om cu atâtea disponibilităţi intelectuale 
şi sufleteşti, ca Ion Ghica. Cu vădită satisfacţie, într-o scrisoare trimisă 
din Paris, la 16 septembrie 1850, marele vizionar C.A. Rosetti 4! căuta să 
consolideze ceea ce considera că-l unea cu Ion Ghica, una din personali- 
tăţile proeminente între contemporanii săi. În primul rând, se scuza că 
nu-i mai scrisese de câtăva vreme, pe motiv că în privinţa a ceea ce-i 
unea nu mai aveau ce discuta, iar în ceea ce-i despărțea nu era posibilă 
clarificarea prin scrisori. Deocamdată, C. A. Rosetti se arăta entuziasmat 
de scrisoarea lui Ion Ghica din 14 iulie 1850: “Cât o iubesc scrisoarea ta, 
mai cu seamă introducerea, o vei vedea în mica scriere ce ţi-am trimis as- 
tăzi prin poştie, unde vei vedea pipăit c-am profitat de cuvintele - însă să 
le scrii singur, aş dori să dai rumânilor într-un volum de 8-9 coale o parte 
din inima şi ideile tale. Trebuie să vorbeşti, dragul meu, zi şi noapte, 
căci, afară de popul, cea mai mare parte din noi trebuie s-o scapi din pră- 
pastic fără voia ei. Nu ştiu de mă-nţelegi bine, dar ştiu că ţi-am zis, şi ţi-o 
mai repet, trebuie să vorbeşti şi să lucrezi ne-ncetat şi să faci pe oameni 
să te iubească, să te stime şi să te crează nu pentru egoismul, ci pentru 
fericirea lor. Încă odată, nu vorbesc de popul, ci numai d-o clasă de 
oameni”.42 

Raţional în concepţii şi pragmatic în acţiune, Ion Ghica nu înţelegea 
că oameni precum C. A. Rosetti, C. Bolliac şi alţii aveau nevoie, în situa- 
ţia dificilă în care se aflau ei şi poporul lor, de cuvinte mari, înălțătoare, 
care să se adreseze mai degrabă sentimentului, decât raţiunii. Altminteri, 
neputinţa de a scruta cu ingeniozitate prezentul şi viitorul i-ar fi dus la 
disperare, la descurajare. Ei aveau nevoie, ca toţi radicalii, de altfel, de 
exaltarea sentimentului naţional, de conceperea ideală a viitorului patriei, 
în sensul unui romantism revoluţionar, caracteristic mijlocului de veac, 
sesizabil în mai toate ţările continentului. Contagiunea spiritului revolu- 
ţionar va continua, în pofida proclamării unui preşedinte pe viaţă în Fran- 
ta, apoi a unui împărat. La fel, în fărămiţata de ambiții aristocratice Ger- 
manie, aflată încă sub efectul evenimentelor de la 1848. Dacă pentru Jon 
Ghica direcţia evenimentelor istorice prinsese contur, sesizând la mo- 

mentul oportun prioritatea mijloacelor de întrebuințat în servirea cauzei 
naţionale româneşti, în condiţiile restaurării vechilor stări de lucruri pe 
continent, în urma înăbuşirii revoluţiei de la 1848, nu aceeaşi claritate de 
cuget se stabilise în concepţiile unor oameni care nu se obişnuiseră cu 
ideea înfrângerii revoluţiei, năzuind continuu la reaprinderea flăcărilor 
ei. Aflaţi timp de trei luni de zile sub regimul politic al democraţiei şi li- 
bertăţii, mulţi dintre foştii conducători ai revoluţiei române de la 1848 nu 
mai reuşeau să se desprindă sentimental de mijlocul care-i adusese la câr- 
ma țării, absolutizându-l, fără a ţine seama de schimbarea necontenită a 
împrejurărilor care se opuneau tot mai mult unor ridicări revoluţionare. 
Patriile marilor revoluţii, Anglia şi Franţa, nu mai agreau aceste mijloace 
în propăşirea lor naţională, preferând pe cele economice, întemeiate mai 
degrabă pe promovarea unei revoluţii industriale. Popoarele din centrul 
şi estul continentului aveau însă nevoie de ridicări revoluţionare, care să 
le modifice radical stările de lucruri existente, stabilite de regimuri politi- 
ce absolutiste, asupritoare atât din punct de vedere social, cât şi politic- 
naţioal. 

Radicalii liberali români, în condiţiile existente după înăbuşirea revo- 
luţiei de la 1848, nu se dovedeau a fi nici idealişti, nici utopici în conce- 
perea viitorului ţării şi poporului lor. Eroarea lor consta doar în apropie- 
rea de prezent sau de viitorul imediat a unor obiective mai îndepărtate. 
Această eroare le menținea însă treaz spiritul militant, fără de care nu pu- 
teau concepe activitatea lor în perspectivă. Pe cât de neclintit se dovedea 
Ion Ghica în convingerile sale de om politic liberal moderat, tot atât de 
neclintiţi se vor dovedi liberalii radicali, întru totul pătrunşi de mesianis- 
mul lor revoluţionar. Astfel, numai formal concesiv, pentru a determina 
pe lon Ghica să acţioneze, fie şi prin mijloacele ce-şi propunea, C.A. 
Rosetti rămânea consecvent convingerilor sale, pe care le considera pe 
deplin întemeiate pe încrederea în potenţialul revoluţionar al poporului, 
dovedit în tot timpul celor trei luni cât a durat revoluţia în Ţara Româ- 
nească. De aceea, îl contrazice pe Ion Ghica foarte sceptic într-o eventu- 
ală posibilitate de ridicare a poporului: “Surâzi d-această amăgire a mea, 
şi eu sufăr de rătăcirea ta”, îi scria C. A. Rosetti, la 16 decembrie 1850. 
Regreta că lon Ghica n-a fost în ţară în timpul desfăşurării revoluţiei, 
motiv pentru care nu se pot înţelege între ei :"neînţelegere fatală, dar ca- 

re în curând va înceta, căci vei vedea toate credinţele tale politice 
cenuşate ş-atunci vei veni în braţele mele, căci cu mine este adevărul”.43 

Din nefericire pentru vizionarul C. A. Rosetti, credințele sale se vor 
vedea cât de curând “cenuşate”, desfăşurarea evenimentelor dându-i 
dreptate lui Ion Ghica pentru orientarea sa pragmatică în realităţile mo- 
mentului istoric. Deocamdată, el argumenta precum că ţăranii dispuneau 
de bani, de disciplină revoluţionară şi de cunoştinţe, însuşi Ion Ghica 
fiind mai puţin versat în “ştiinţele revoluţionare”, decât ţăranul român, în 
probleme de dreptate şi de ridicare la luptă şi chiar în cele sociale, până 
la un anume punct. C. A. Rosetti nu se îndoia de mirarea lui lon Ghica la 
citirea unor astfel de afirmaţii; îi dorea însă să le înţelegă cât mai repede 
posibil esenţa şi sensul, pentru a nu fi prea târziu. Şi acestea le afirmă nu 
din invidie pentru cineva, nici chiar faţă de Ion Ghica. C. A. Rosetti de- 
clară că nu poate fi de acord cu opinia lui Ion Ghica despre Imperiul oto- 
man, care nu este altceva decât “un simplu cadavru galvanizat, de echili- 
bru european, carele va cădea în putrejune în ziua ce se va rupe acest 
echilibru. Ziua aceea este departe zici tu. Foarte aproape, zic eu şi toată 
lumea. Uite-te bine... şi vei vedea”.44 

Ferm convins că are dreptate, C. A. Rosetti insistă pentru o presu- 
pusă revenire la normal, adică la concepţia împărtăşită de toţi, să argu- 
menteze lui lon Ghica necesitatea de a se alătura, într-un efort comun, 
atât de necesar unei declanşări a revoluţiei în ţară. La cele scrise la 16 de- 
cembrie 1850, adăuga că intenţiona să publice o broşură despre rolul 
Turciei şi atunci Ion Ghica va fi nevoit să recunoască justeţea aprecieri- 
lor sale, în afară doar dacă nu şi-a pierdut mintea şi vederea în timpul şe- 
derii sale la Constantinopol. C. A. Rosetti insista să afirme că merita să 
fie iubit de lon Ghica şi de toţi, căci el vroia binele tuturor: “Gândeşte-te 
bine Ioane, calcă pe pământ iar nu pe ruine, căci România are trebuinţă 
de tine şi cu aş fi fericit să fiu prietenul şi tovarășul tău”.45 

Un lung interval de timp îi desparte pe cei doi oameni politici ro- 
mâni. lon Ghica nu era mai puţin ferm în convingerile sale, întemeiate pe 
realităţi constatate la faţa locului, în capitala Imperiului otoman, departe 
încă de a se prăbuşi, fiind bine sprijinit de Anglia şi Franţa. Convingerile 
lui C. A. Rosetti se confundau cu dorinţele sale. El de altfel avea mai de- 
grabă credinţă în justeţea împlinirii idealului naţional românesc pe cale 

revoluţionară, care va consacra o Republică democratică şi socială, ca 
stat al tuturor românilor. lon Ghica nu se arăta dispus să accepte sub 
forma unei orientări de acţiune un astfel de mesianism sau donquijotism 
revoluţionar, aşa precum nu accepta un misticism revoluţionar propagat 
de adversarul său înverşunat, care a fost şi a rămas I. H. Rădulescu. După 
o lungă trecere de timp, lon Ghica îşi mărturisea fermitatea convingeri- 
lor, într-o scrisoare, din care C. A. Rosetti avea să constate cu amărăciu- 
ne că nu exista nici o posibilitate de înţelegere cu preopinentul său: 
“Suntem amândoi încăpăţânaţi şi numai viitorul ne poate birui”, îi răs- 
pundea el concesiv, încredinţat totuşi că avea dreptate. Prin urmare, tre- 
buia lăsat la o parte ceea ce îi separa, pentru a pune accentul pe ceea ce-i 
unea: “Când doi oameni sunt oneşti, pot fi vrăşmaşi politici şi totodată se 
pot iubi şi stima”.46 

Din nou, Ion Ghica tace, nemulţumind pe C. A. Rosetti care-i place 
să creadă că împrejurările şi nu indiferneţa constitue cauza.47 La 16 de- 
cembrie 1851, îi scria din nou, fără a mai menţiona nimic despre politică: 
“Ne credem unul pe altul oameni oneşti dar rătăciţi. Mă plâng şi te 
plâng”. Mărturisea sincer că ar da foarte mult să-i urmeze calea, spre fo- 
losul României. Numai viitorul va decide asupra cui şi de ce s-a rătăcit, 
şi-atunci vor merge împreună 48 

Viitorul apropiat a confirmat oportunitatea orientărilor lui lon Ghica, 
temeinic ancorat în realităţile devenite tot mai evidente pentru el în capi- 
tala Imperiului otoman. C. A. Rosetti va recunoaşte, formal, justeţea con- 
vingerilor sale, dar niciodată nu va uita eşecul vizionarismului său revo- 
luţionar. Recunoscându-l manifest, a rămas cu resentimentul pe care-l 
provoacă orice insucces. lon Ghica, aflat la Constantinopol, într-o tot mai 
accentuată izolare faţă de compatrioţii săi, procedează la acţiuni pe cont 
propriu în favoarea cauzei naţionale. Într-un memoriu din 1850, intitulat 
Emigraţia politică din Orient. Partida valahă, se menţiona scopul urmă- 
rit, anume unirea Moidovei cu Ţara Românească şi Transilvania, sub nu- 
mele de “Daco-România”. Emigraţia română nu dispunea de o organiza- 
re internă şi, deşi mică, se împărțea totuşi în două grupări, una democra- 
tică, la Paris, sub conducerea lui I. H. Rădulescu, şi una aristocratică, la 
Constantinopol sub conducerea lui lon Ghica. Gruparea din Constantino- 
pol dispunea de puţine fonduri, însă avea corespondenţi în diverse părţi, 

devotați lui Ion Ghica, căruia îi trimiteau rapoarte. La rândul lor, primeau 
instrucţiuni din partea conducătorului, care, prin mijlocirea englezilor D. 
Urquhart şi Thompson, s-a apropiat de L. Kosuth.49 

Sursa de informare este austriacă, probabil din Constantinopol, meni- 
tă a pune în evidenţă acţiunile diverselor emigraţii, legăturile dintre ele. 
Autorul sesizase multiplele preocupări ale lui Ion Ghica, fără îndoială co- 
ordonatorul unor acţiuni româneşti întreprinse în capitala Imperiului oto- 
man, legăturilor sale cu D. Urquhart şi colonelul englez Thompson, cu 
emigrația maghiară şi polonă. În scopul urmărit, al unei cunoașteri amă- 
nunţite a realităţilor existente în Principatele Române, Ion Ghica îşi in- 
tensifica activitatea poltică şi diplomatică, scriind şi trimițând note, me- 
morii şi scrisori. Într-o notă referitoare la obligaţiile țăranilor clăcaşi, el 
expune opinii cu privire la lucrările Comisiilor de revizuire a Regula- 
mentului organic, trimițând o copie şi comisarului otoman la Bucureşti, 
Ahmed Effendi. Astfel, el subliniază principiul fundamental care trebuie 
să stea la baza relaţiilor dintre proprietari şi ţărani, stabilit de cele două 
comisii numite pentru revizuirea Regulamentului organic şi anume: 
“Cantitatea de pământ de dat fiecărui țăran trebuie să fie proporţionată cu 
nevoile sale şi munca acestuia trebuie să corespundă cu valoarea reală a 
pământului pe care îl primeşte”.50 

Principiul era considerat raţional de către Ion Ghica, just şi echitabil, 
fiind de dorit ca, în primul rând, cele două comisii să-l respecte. Compa- 
rând prevederile Regulamentului organic din 1831 cu cele ale proiectelor 
de regulament revăzute de către cele două comisii, el constata că în Ţara 
Românească Regulamentul din 1831 acorda fiecărui ţăran, în medie, 7 
pogoane, adică 3, 5 ha, iar în Moldova, asemenea, 3 fălci, reprezentând 
3, 5 ha. Or, în această privinţă, comisiile n-au propus nici o schimbare. 
Pentru această suprafaţă de pământ, țăranul trebuia să efectueze o muncă 
proprietarului, care echivala cu 132 piaştri, deci 19 piaştri pogonul pe an, 
în Ţara Românească, pentru care comisia a propus ridicarea preţului la 
23 piaştri. În acest principat, pământul se videa, în medie, cu 3 ducați po- 
gonul, adică 94, 5 piaştri, cu ţăranii clăcaşi aferenţi, în caz contrar preţul 
fiind mai mic de un ducat. În atare situaţie, proprietarul primea o arendă 
de aproape 4 ori mai mare decât valoarea reală a pământului, intenţio- 
nându-sc ridicarea la de 5 ori. În Moldova, țăranul plătea 60 de piaştri pe 

an pentru o falce, care se vindea cu 8 ducați, adică 250 de piaştri. Arenda 
propusă de comisie era, deci, mai ridicată de 5 ori decât preţul real al 
pământului.5! Dacă se avea în vedere plata arenzii prin muncă în natură 
şi nu în bani, fapt generalizat în Principate, doar cu puţine excepții, situa- 
ţia ţărănimii clăcaşe era încă şi mai gravă. Țăranul fiind totalmente ocu- 
pat numai în agricultură, zilele de muncă în sezonul agricol fiind de 180, 
ori cât ar fi de harnic, din acestea reducându-se 60 de zile (sărbători, du- 
minici, vreme rea), îi mai rămâneau 120, din care 20 trebuiau efectuate 
pentru proprietari, potrivit propunerii Comisiei. Din roadele muncii sale, 
în cele 100 de zile rămase, ţăranul trebuia să dea, încă, o dijmă dublă 
proprietarului, ceea ce echivala cu 20 de zile de lucru. Prin urmare, nu-i 
mai rămâneau decât 80 de zile de lucru în fiecare sezon agricol. Din ve- 
nitul obţinut în acest fel, el trebuia să plătească toate obligaţiile către stat, 
adică: taxele pentru jandarmi, capitaţia, pentru şcoală, administraţia co- 
munală, pentru armată etc., în afara impozitelor indirecte care se ridicau 
la 30 de procente din toate bunurile de consum.52 

În Moldova, din cele 120 zile de muncă în sezon, trebuiau reduse 64 
zile de lucru pentru proprietar, ţăranului mai rămânându-i doar 56 de zi- 
le, din care era obligat să plătească dările către stat şi impozitele indirecte 
şi să se mai întreţină el şi familia lui în acest timp. Dacă ţăranul muntean 
pare să fie mai avantajat decât cel moldovean, administraţia Ţării Româ- 
neşti avea grija să nu lase să fie invidiată situaţia lui. Abuzurile de tot fe- 
lul egalizau în mizerie ţăranii din ambele principate. Comisia de revizui- 
re a Regulamentului organic din Moldova enumera unele abuzuri în lu- 
mea satelor, dar omitea pe cel mai grav dintre ele, anume traficul cu ţui- 
că, pe care proprietarii o fabricau pe terenurile lor. Ilama dădeau ţuică pe 
datorie, acaparând pe un preţ derizoriu munca ţăranului pentru sezonul 
următor, ajungându-se, în unele cazuri, la efectuarea a peste 50 de zile de 
lucru proprietarului. Astfel că, în Ţara Românească mai rămâneau doar 
60 de zile pe an de lucru pentru ţăran, din care trebuia să plătească şi cei 
200 piaştri datoraţi: “Un ţăran este pierdut - preciza Ion Ghica - dacă n- 
are o femeie robustă şi sănătoasă; cel care ar avea nenorocirea de a rămâ- 
ne văduv cu copii mici va fi ruinat pentru toideauna”.5 

Bun cunoscător al relaţiilor agrare din Principate, Ion Ghica le anali- 
za sub toate apsectele, pentru a le prezenta în adevărata lor înfăţişare, 

adică întru totul defavorabile ţărănimii clăcaşe, expusă unor abuzuri neli- 
mitate, în afara dărilor directe şi indirecte şi clăcii sau boierescului ce tre- 
buiau efectuate. Într-atât de grea era situaţia ţăranului clăcaş că arenda 
plătită de el proprietarului întrecea de 4 sau 5 ori preţul pământului, pă- 
mânt care, fără țărani clăcaşi aşezaţi pe el, valora de trei ori mai puţin. Şi 
în acest din urmă caz, valoarea pământului era sporită de numărul țărani- 
lor clăcaşi care-l munceau. Practica generalizată de a angaja în timpul 
iernii, pe alimente sau băutură, munca ţăranului pentru sezonul agricol a- 
grava, peste măsură, o situaţie şi aşa deosebit de grea. Din ce trăiau totuşi 
țăranii? Ion Ghica demonstra că dobândeau un surplus pentru existenţă 
din transporturile efectuate în timpul celor aproximativ două luni geroase 
de iarnă, căci în sezonul ploios drumurile deveneau impracticabile. Şi 
astfel, trăiau cum nu se poate mai mizerabil, în locuinţe precare, hrănin- 
du-se aproape numai cu mămăligă, uneori şi cu legume şi foarte rar cu 
peşte sărat. Prea puţini dintr ei îşi permiteau “luxul” de a mânca şi carne 
de trei-patru ori pe an. Când munceau pentru proprietar, făceau lucrul de 
mântuială, dar când munceau pentru ei stăteau de dimineaţa până scara, 
chiar noaptea pe lună sau la lumina unei făclii, fiind mai productivi decât 
proprietarul. Între 1831 şi 1834 mai multe familii au venit din Transilva- 
nia, Serbia şi Bulgaria în Ţara Românească dar după aceasta s-au reîntors 
la locurile lor de baştină. Cele care au rămas, totuşi, au înfiinţat oraşe li- 
bere, cu pământuri sustrase dependenţei proprietarilor. Acei care n-au 
reuşit să scape de dependenţă au fost reduși la starea de mizerie care ex- 
clude speranţa de mai bine. An de an ţăranii din Principate au emigrat 
peste Dunăre, unde au prosperat, înființând sate bogate. Recensământul 
din 1846 a înregistrat scăderi considerabile în numărul populaţiei rurale. 
De aceea, trebuiau găsite mijloacele adecvate pentru a scoate țărănimea 
din situaţia mizerabilă în care se afla.54 

La temelia sărăcirii ţăranului român, lon Ghica stabilea servajul, cla- 
ca sau boierescul, agravate pe măsura unor nevoi sporite pentru stăpânii 
de domenii de cereale-marfă îndeosebi după desființarea monopolului 
otoman prin Tratatul de la Adrianopol din 1829. Lăcomia multora ducea 
la intensificarea obligaţiilor țărănimii clăcaşe pe căi extralegale, adică 
prin abuzuri de tot felul. Dezvoltarea economică a Principatelor întâmpi- 
na dificultăţi nu numai din cauza unei productivităţi scăzute în agricul- 

tură, datorită lucrului efectuat fără interes de către o țărănime aservită şi 
abrutizată, dar şi din cauza lipsei unor căi de comunicaţie, care să per- 
mită dezvoltarea agriculturii şi comerţului. Ion Ghica trimitea o notă lui 
David Urquhart cu privire la căile de comunicaţie în Principatele Româ- 
ne, pentru a prezenta grava situaţie existentă şi din acest punct de vedere. 
Spre a demonstra utilitatea căilor de comunicaţie, la mijlocul veacului 
trecut, Ion Ghica dădea exemplul deschiderii unui drum în Moldova, care 
a mărit de două sau aproape trei ori producţia. El menţiona că natura a 
fost darnică cu Principatele Române, numai Dunărea oferind o cale natu- 
rală de 160 leghe pentru Țara Românească. Apele interne erau şi ele, 
unele, navigabile. Deşi existau drumuri în Principate, numărul lor se do- 
vedea insuficient. Pentru Ţara Românească era necesar unul care să lege 
Transilvania cu Dunărea, trecând prin Ploieşti şi Bucureşti, apoi de la 
Ploieşti, unui spre Târgovişte, pentru a revigora schimbul produselor 
agricole. În Moldova, un drum spre Bucovina şi Dunăre fusese aproape 
terminat şi deschis circulaţiei. În Țara Românească, drumul spre Slatina, 
apoi peste Olt avea intermitențe, nefiind practicabil pe întreaga sa lungi- 
me, din cauza lipsei de poduri şi existenţei unor locuri mlăştinoase .55 
David Urquhart avusese prilejul să viziteze Principatele Române în 
ianuarie 1835 şi în iulie 1836, pentru a constata potenţialul economic şi 
situaţia lor strategică în cadrul problemei orientale. După prima vizită, 
încheiată cu un evident succes, el a fost numit secretar al ambasadei bri- 
tanice din Constantinopol.55 În 1840, cunoscuse pe Ion Ghica la Paris. A- 
dept intransigent al integrităţii Imperiului otoman, David Urquhart era un 
adversar vehement al expansionismului rusesc. În anul 1850, reia legătu- 
rile cu Ion Ghica, cel mai apropiat dintre români concepţiilor sale politi- 
ce. Intenţiile lor politice se întâlniseră în demersurile diplomatice pentru 
crearea unei confederaţii dunărene. lon Ghica, ştiindu-l atât de interesat 
în problema orientală şi favorabil evacuării armate a Principatelor, pre- 
cum şi viitorului lor, îi pune la dispoziţie note informative nu numai refe- 
ritoare la căile de comunicaţie, dar şi cu privire la construirea unui canal 
la Carasu (Cernavoda) în Dobrogea, la anexiunile teritoriale din ţara 
Moldovei. Astfel, o primă notă se referea la cedarea Bucovinei în 1775. 
lon Ghica menţiona pretextul invocat de Maria Tereza, anume o pretinsă 
dependenţă de Ungaria. Grigore IH Ghica, domnul Moldovei. a protestat 

contra cesiunii, Poarta dispunând uciderea lui la 12 octombrie 1777: “În 
acest fel, Austria a dobândit, la umbra unei negociaţiuni misterioase, o 
parte din Moldova a cărei suprafaţă este de 178 mile pătrate geografice”. 

O a doua notă se referea la urmările tratatului de pace ruso-turc de la 
Bucureşti din 16 mai 1812, când teritoriul Moldovei a fost redus la mai 
puţin de o jumătate. În 1806, generalul Ivan Ivanovich Michelson intrase 
în Moldova, proclamând principiul respectării integrităţii sale teritoriale. 
Cu toate acestea, în februarie 1807 a cerut, drept condiţie pentru încheie- 
rea păcii, cedarea de către Poartă a Principatelor Române. Ţarul Alexan- 
dru I a determinat, puţin după aceea, pe împăratul Napoleon I să consim- 
tă la încorporarea Moldovei şi Ţării Româneşti. La întrevederea de la Er- 
furt, din octombrie 1808, Napoleon I sacrifica astfel cel mai vechi aliat al 
Franţei. Drept urmare, ţarul Alexandru I a ordonat plenipotenţiarilor săi 
de a intra în tratative de pace cu Poarta otomană, punând, ca o condiţie 
preliminară, cedarea celor două Principate. Poarta a încetat tratativele, re- 
luând ostilitățile. Ion Ghica susţinea că era imposibil de admis ca Anglia 
şi Franţa să nu fi cunoscut caracterul special al relaţiilor Principatelor 
Române cu Imperiul otoman. Ţarul a reuşit însă să determine a se consi- 
dera că Principatele făceau parte integrantă din Imperiul otoman, prin cu- 
cerire, fiind în afara oricărui drept internaţional. În tot timpul războiului, 
Poarta n-a dispus de nici un moment favorabil pentru a impune pacea, 
Principatele fiind tot timpul sub ocupaţie armată rusă. Ca şi Turcia, Rusia 
dorea încheierea războiului, mai ales că era ameninţată cu o invazie. La 
14 martie 1812, s-a încheiat un tratat între Franţa şi Austria, prin care se 
garanta integritatea Imperiului otoman. Prin pacea de la Bucureşti din 
16/28 mai 1812, teritoriul Moldovei era redus la jumătate. Cedarea celei- 
lalte jumătăţi era considerată de Ion Ghica “un act de felonie”, căci 
Curtea din Petersburg nu era în drept să determine cedarea, precum Poar- 
ta otomană nu avea dreptul să cedeze, în calitatea sa de Putere suzerană, 
fiind obligată, în virtutea poziţiei sale faţă de Principate, să protejeze pe 
cel slab contra celui puternic.58 

Nici un efort nu precupeţea Ion Ghica pentru a demonstra Porții şi 
Marilor Puteri justeţea cauzei năţionale româneşti, legitimitatea cererilor 
românilor de a se emancipa de sub protectoratul rusesc exclusiv şi a rein- 
tra în drepturile depline la autonomie. În mod deosebit, se adresa el unor 

oameni politici şi diplomaţi cu concepţii înaintate, dispuşi să înţeleagă şi 
să sprijine înfăptuirea dezideratelor naţionale româneşti. În afară de Da- 
vid Urquhart, Ahmed Effendi, comisarul otoman în Principate, era con- 
siderat de către Ion Ghica un intermediar important, care să influenţeze 
Poarta şi aliatele sale în sensul unor bune dispoziţii faţă de viitorul ţărilor 
române. Încrezător în destinul lor, Ion Ghica, într-o scrisoare trimisă din 
Constantinopol, la 4 ianuarie 1851, lui Ahmed Effendi, mărturisea că, de 
câteva zile, se afla într-o bună dispoziţie, mulţumit: “Nu ştiu pentru ce - 
scria el -, îmi pare că orizontul politic se clarifică şi simt speranţa că re- 
naşte în mine. Am bune presimţiri pentru viitorul ţării mele”.59 

Optimismul lui Ion Ghica se întemeia mai întâi pe asigurarea dată că 
memoriul lui David Urquhart asupra Principatelor fusese dat la tradus, 
în scopul de a fi prezentat sultanului. În afară de aceasta, mai ştia că 
miniştrii otomani se arătau dispuşi să acorde problemei româneşti toată 
importanţa pe care o merita. Evident, optimismul se mai întemeia şi pe 
încrederea pe care o avea în puritatea de sentimente şi în priceperea prie- 
tenului său Ahmed Effendi. Cu vădită încântare de sine, lon Ghica îl în- 
ştiinţa că poetul italian Giuseppe Regaldi i-a citit din lucrarea sa referi- 
toare la o călătorie în Orient. Între altele, se referea şi la problema învăţă- 
mântului în Imperiul otoman, la dorinţa elevilor de a se instrui şi educa. 
Mai informa că D. Urquhart înmânase Porții un memoriu asupra unui 
proiect de canal Constanţa-Carasu. Pe cât se pare, Suleiman Paşa a luat 
lucrurile foarte în serios, fiind decis a se ocupa de această problemă.S! 

lon Ghica se arăta foarte încântat şi onorat de relaţiile sale apropiate 
cu Ahmed Effendi, căruia îi putea încredința cele mai intime gânduri ale 
sale cu privire la situaţia şi viitorul Principatelor Române: “De douăzeci 
de ani - mărturisea el -, purtarea domnitorilor, a boierilor şi a consulatu- 
lui Rusiei a făcut ca ţara să-şi îndrepte întru totul speranţele în afara sfer- 
ei de acţiune a acestui polip ale cărui mandibule sunt puse în mişcare de 
instrucţiuni emanate de la St. Petersburg”? Drept urmare, toţi oamenii 
care gândeau de bine pentru viitorul patriei lor, menţinându-se ferm pe 
această poziţie, îşi îndreptau privirile spre Constantinopol, deşi Poarta a 
uitat să-şi mai definească relaţiile speciale cu Principatele, devenite pen- 
tru ea ceva nedefinit. Numai tradiţia mai evoca vechile relaţii, căci firma- 
nele recente contraveneau atât intereselor Principatelor, cât şi ale Impe- 

riului otoman. Instinctul poporului român îl determina însă să se îndrepte 
acolo unde aşteaptă salvarea.% 

În foarte bune relaţii cu comisarul otoman în Principate, Ion Ghica 
nu ezita să critice atitudinea ezitantă a Porții, slăbiciunile sale devenite 
dăunătoare sub imperiul presiunilor diplomaţiei ţariste, menajându-i to- 
tuşi susceptibilităţile, prin asigurări date că românii numai spre Constan- 
tinopol îşi îndreaptă privirile lor, spre a găsi sprijin în febrila lor căutare 
de a se emancipa de protectoratul rus şi a reintra în deplinele drepturi la 
autonomie. Pentru a-l convinge asupra punctelor sale de vedere, lon Ghi- 
ca recurgea la retrospectiva evenimentelor din ultimii ani. La 1848, toată 
lumea se afla în conspirație, din cauza unei mari tensiuni politice şi so- 
ciale. Românii, în colaborare cu alte popoare, voiau'să controleze mişca- 
rea, pentru a-şi atinge scopul urmărit. Şi boierii, şi Curtea din Petersburg 
ar fi pierdut din prima lovitură dacă Poarta ar fi vrut să profite de împre- 
jurări, prin încredere în oameni şi evenimente. Altminteri, avantajele au 
rămas aparent de partea Puterii protectoare şi a boierilor, în realitate 
acestea fiind totuşi de partea ţării şi a Porții, în pofida comiterii unor fap- 
te de neiertat. Optimismul acesta din partea românilor nu este însă lipsit 
de nelinişte din partea Porții, ei fiind adeseori victimele unor neglijenţe 
ale sale. Astfel, au trecut mai bine de doi ani de când ţara a fost golită de 
oameni care au tins cu mult mai sus decât domnitorul şi boierii, aspirând 
la schimbări politice care să permită reintrarea ţării în situaţia normală şi 
legală, adică redobândirea drepturilor depline la autonomie. Prin alunga- 
rea din ţară a acestor oameni, gruparea care se sprijină pe Puterea protec- 
toare în apărarea privilegiilor sale a pus mâna pe conducerea statului. În 
Moldova, deşi există un domn inteligent, domic de a face binele, Gr. Al. 
Ghica, nu reuşeşte să-şi pună în aplicare toate măsurile preconizate. Ţara 
Românească n-a fost tot atât de bine înzestrată. Prin hazard, s-a reuşit în- 
să împiedicarea răului ce putea fi făcut, datorită în primul rând interven- 
tiei Porții, îndeosebi a lui Ahmed Effendi. Un cât de mic gest de abando- 
nare va face să reintre Barbu Ştirbei în vechile sale deprinderi. 

lon Ghica se temea numai de perspectiva îndepărtării lui Ahmed 
Effendi din postul de comisar al Porții în Principate, fie prin intervenţia 
Rusiei, fie prin ridicarea lui în rang diplomatic şi plecarea la Constanti- 
nopol, Londra sau Paris. În acest caz, va trebui găsit un aranjament pen- 

tru a nu rămâne în van eforturile întreprinse în favoarea Principatelor şi 
Porții. În acest sens, o Constituţie pentru Principate ar fi lucrul cel mai 
bun. Rusia va fi nevoită să cedeze, cum deja a mai cedat şi în alte împre- 
jurări. În lumea germană existau neînţelegeri de care Poarta putea profi- 
ta. Şi astfel, în avangarda armatei otomane, românii ar putea recuceri 
ceea ce au pierdut de mai bine de un secol, adică deplina autonomie. Ah- 
med Effendi va găsi tot ce interesa această problemă în memoriul lui Da- 
vid Urquhart, înaintat ministrului turc de externe, spre a fi remis sultanu- 
lui. Ion Ghica mărturisea că doreşte să redacteze un regulament organic 
(Constituţie) pe bazele menţionate în acest document. Dacă Ahmed 
Effendi va fi de acord cu principiile enunțate în memoriul lui D. Ur- 
quhart, atunci îi va trimite capitolele unei viitoare Constituţii a Principa- 
telor, pe măsură ce le va elabora. Înainte de aceasta, lon Ghica dorea însă 
să afle opiniile lui Ahmed Effendi.% 

Încrezător în posibilităţile de înţelegere şi în solicitudinea comisaru- 
lui otoman, lon Ghica îi expunea şi alte proiecte. Între acestea, se afla cel 
al lui D. Urquhart referitor la construirea unui canal Cernavoda- 
Constanţa. Un alt proiect aparţinea lui lon Ghica, preconizând vânzarea 
unei păduri şi deschiderea unei exploatări agricole în Dobrogea. În acest 
sens, cerea avizul lui Ahmed Effendi, dacă se putea adresa guvernului 
otoman fără vreun inconvenient, pentru a-i cere concesiunea unui teren 
cu angajamentul de a deschide şi întreţine o şcoală de agricultură.65 

Sadyk Paşa (Michal Czajkowski) care fusese înlocuit ca agent la 
Poartă, cu un alt polonez, la intervenţia lui P. Kiseleff, i-a vorbit lui lon 
Ghica despre perspectiva înfiinţării unui birou românesc la Constantino- 
pol, având a se ocupa de interesele şi studiile tinerilor veniţi a se instrui 
în capitala Imperiului otoman. lon Ghica aprecia planul ca foarte bun, te- 
mându-se totuşi ca un astfel de birou să nu cadă în mâna lui Rustem Bey, 
secretar al lui Fuad Effendi, fostul comisar în Principate şi existentul 
funcţionar în Ministerul de Externe al Turciei. După părerea lui Ion Ghi- 
ca, biroul trebuia încredinţat spre supraveghere unui turc care să se ocupe 
de instrucţia publică sau unui român cu influenţă nu numai asupra româ- 
nilor din Principate, dar şi a celor din imperiile vecine lor. Cel mai bun, 
în această privinţă, ar fi N. Bălcescu, altminteri fiind indicată numirea u- 
nui francez, englez sau american. lon Ghica spera ca să nu se decidă 

nimic în această privinţă, înainte de reîntoarcerea lui Ahmed Effendi la 
Constantinopol, unde se spunea că i se rezervă locul de adjunct la 
Ministerul de Externe sau postul de ambasador la Paris.56 

Cu încredere şi speranţă, lon Ghica se adresează în continuare lui 
Ahmed Effendi, care dispunea de mijloace pentru a face binele Principa- 
telor Române, în calitatea sa de demnitar diplomatic otoman. Într-o nouă 
scrisoare, el îi făcea cunoscut că V. P. Titoff anunţase retragerea trupelor 
de ocupaţie din Principate în luna martie 1851, în timp ce generalul Al. 
Duhamel afirma că va pleca atunci când drumurile vor deveni practica- 
bile, pentru a ajunge cât mai repede la Petersburg, fără intenţia de a se 
mai întoarce. lon Ghica aprecia că ţarul Nicolae 1 dădea dovadă de spirit 
de moderație, din dorinţa de a menţine bune relaţii cu Poarta. El chema- 
se, aşadar, la Petersburg pe generalul Al. Duhamel, dând de înţeles că ți- 
nea seama de susceptibilităţile şi micile vanităţi ale oamenilor de stat. 
Prin aceasta dorea să nu ofere cel mai mic pretext de nemulţumire comi- 
sarului Porții, Ahmed Efendi.S7 

Ion Ghica aprecia ca deosebit de puternică poziţia lui Ahmed Effen- 
di. Din care motiv, s-a încercat să se deplaseze discuţiile la Constantino- 
pol spre a se rezolva problema evacuării armate a Principatelor fără el. 
Ambasadorul Angliei a fost însă de părere să i se lase comisarului oto- 
man toată libertatea de acţiune în Principate. lon Ghica promitea lui Ah- 
med Efendi trimiterea unor copii după manuscrisul intitulat: Les Duches 
et les Principautes et le Bosphore ou magnetisme politique, destinat să 
fie publicat, o lucrare cu totul remarcabilă. Îi va mai trimite şi câteva ca- 
pitole din lucrarea sa asupra Regulamentului organic şi, în cazul că le va 
găsi bune, ruga să-i încredinţeze traducerea în limba română .68 

Încurajat de receptivitatea comisarului otoman în Principate, Ion 
Ghica se angajează în reflecţii asupra principiilor necesare pentru menţi- 
nerea liniştii şi ordinei. Astfel, el aprecia că, în ultimii ani, guvernele, 
indiferent de forma şi natura lor, au neglijat complet două principii fun- 
damentale, anume: dreptatea şi omenia. Din această cauză survin nemul- 
ţumiri, murmure şi, în cele din urmă, răzvrătiri. Liniştea popoarelor cons- 
ta în respectarea celor două principii. Prin adoptarea lor ca regulă de con- 
duită în Principatele Române, Ahmed Effendi a făcut mari servicii 
Imperiului otoman. Ion Ghica mulțumea astfel lui Ahmed Effendi pen- 

tru salvarea averii sale, ceea ce îi făcea onoare.70 

Cu toate că se anunţase evacuarea armată a Principatelor, termenul se 
dovedea cu totul altul decât cel amintit anterior. Ambasadorul britanic 
era furios, atribuind întârzierea retragerii nu proastei stări a drumurilor, 
precum afirma V. P. Titov, ci diferendului în creştere între Prusia şi 
Austria şi protestelor Franţei şi Angliei cu privire la afacerile germane. 
Tinerilor români li se ofereau locuri la studii în şcolile din Odesa, pentru 
a părăsi pe cele din Constantinopol”!. Instinctul de conservare al poporu- 
lui român îl îndeamnă să se îndrepte, însă, acolo de unde-i poate veni sal- 
varea. Tensiunea a crescut într-atât în ultimii ani, încât explozia se poate 
oricând declanşa. Nimeni nu mai pune la îndoială o ridicare a ţărănimii 
după mişcarea din Viena de la 1848.72 

Insistând asupra tensiunii politice şi sociale din ţară, Ion Ghica pre- 
zenta scopurile urmărite de diversele forţe politice, anume de a se preva- 
la şi a pune pe prim plan interesele personale. Astfel, domnul voia să do- 
bândească recunoştinţa Porții, indicând orice acţiune ca ostilă Imperiului 
otoman. Prin înăbuşiea unei mişcări, el vede mijlocul cel mai potrivit 
pentru a-şi asigura creditatea tronului. La rândul lor, boicrii erau intere- 
saţi în schimbarea guvernului, fiecare dorind accederea la putere în stat. 
Curtea din Petersburg avea şi ca interesul său, anume menţinerea unei 
agitaţii continui pentru a-şi perpetua ocupaţia armată în Principate, de 
unde să acţioneze fie contra Austriei, fie a Turciei. Românii vedeau sal- 
varea lor prin alăturarea la politica Porții otomane. Ei speră să domine 
mişcarea şi să o orienteze într-un scop deliberat. Domnul şi boierii nu vor 
putea să câştige din aceste maşinaţiuni politice, dacă Poarta va şti să ac- 
ţioneze conform propriilor ei interese. Aparent par să aibă un avantaj, în 
realitate, remarca lon Ghica, avantajul va fi de partea Principatelor şi a 
Porții, temându-se totuşi ca românii, ca de atâtea ori în trecut, să nu devi- 
nă victimele neglijenţei. De 27 de luni au fost îndepărtați din Principate 
oamenii care aspirau la schimbări politice, pentru ca ţara să intre în situa- 
ţia normală şi legală. În locul lor, afacerile ţării au fost încredințate fac- 
țiunii aservite Puterii protectoare.73 

În anul 1851, devenise clară atitudinea conducătorilor emigrației ma- 
ghiare, prin proiectul lui L. Kossuth cu privire la problema naționalități- 
lor şi polemica angajată de Daniel Irányi cu D. Brătianu. Punctul lor de 

vedere era exact contrariul celui românesc. Astfel, L. Kossuth susținea 
mai întâi recunoaşterea poziţiei maghiare față de celelalte naţionalităţi, 
după care să urmeze federalizarea cu popoarele vecine. Or, N. Bălcescu, 
Ion Ghica şi alţi români susțineau mai întâi unirea minorităţilor prin 
autodeterminare şi apoi federalizarea pe bază de egalitate în drepturi.74 

Planul de federalizare a popoarelor dunărene se năruise deja, cu un 
an în urmă, dar prin poziţia manifestă a conducătorului emigrației ma- 
ghiare, nici o speranţă nu se mai întrezărea. Numai solicitarea bunăvoin- 
tei şi înţelegerii unor oameni politici şi de stat, a unor diplomaţi mai ră- 
mânea românilor, în continuare. Ion Ghica o folosise intens şi continua 
să o folosească, având convingerea că astfel servea cel mai bine interese- 
le patriei sale. El acţionase febril pentru înlocuirea consulului francez la 
Bucureşti, E. Poujade, pe motiv că avea concepţii conservatoare. Reve- 
nind totuşi la postul său, acesta este contactat de Ion Ghica. Scriindu-i, i 
se adresa: “dragă prietene şi vere”, căci era căsătorit cu fiica lui Constan- 
tin Gr. Ghica. Îl solicita să întreprindă tot ce-i stătea în putință pentru 
efectuarea unor schimbări: “Nu se poate face nimic pentru ţară - sublinia 
lon Ghica - fără abolirea sau cel puţin corectarea profundă a boierescu- 
lui şi fără o reformă în reprezentarea naţională”.75 

Ca unul care trăise la Paris, lon Ghica dorea pentru ţara lui democra- 
tizarea cea mai largă, o reprezentare într-adevăr naţională, dintre cele mai 
extinse. În condiţiile existente, declara lui E. Pojuade că se va acomoda 
şi cu mai puţin, date fiind condiţiile geografice şi politica existente.76 În- 
tr-o nouă scrisoare adresată lui E. Pojuade, Ion Ghica menţiona că vistie- 
ria Ţării Româneşti ajunsese la un deficit de aproape 20 milioane de 
piaştri, redus, prin măsurile luate de Barbu Ştirbei, la 16 milioane. Dato- 
ria publică nu avea perspective de a fi lichidată mai devreme de trei ani. 
În atare situaţie, consulul general rus F. L. Kalcinsky îndemna pe cei doi 
domnitori să confişte averile revoluţionarilor exilați. Prin această măsură 
nu se acoperea decât o mică parte din deficitul bugetar, însă se crea o 
excelentă sursă de ură şi dispreţ. Ahmed Effendi a împiedicat o astfel de 
confiscare, autorităţile ruse neatingându-şi decât pe jumătate scopul, 
anume de a aprinde ura emigraţilor contra boierilor. Ahmed Effendi a 
refuzat, de asemenea, să se considere drept datorie a statului deficitul 
cauzat de aprovizionarea armatei ruse de ocupaţie în Principate.” 

La cererea ambasadorului britanic la Constantinopol, Ion Ghica elab- 
ora şi îi înainta o notă amănunţită asupra datoriilor Ţării Româneşti în 
care erau incluse şi cheltuielile efectuate de Guvernul provizoriu pentru 
întreţinerea unei armate de 12 000 de oameni, licenţiată după intrarea tru- 
pelor otomane la Bucureşti.78 O notă trimitea Ion Ghica şi ambasadorului 
prusian la Constantinopol, Ludwig von Wildenbruch, în care îi prezenta o 
scurtă retrospectivă asupra situaţiei politice a Principatelor Române, pen- 
tru a expune apoi drepturile lor politice, poziţia Rusiei şi Turciei faţă de 
ele. El menţiona că se adresa reprezentantului primei puteri germanice, cu 
rol determinant în afacerile continentului european. Austria şi-a-pierdut 
orice credit faţă de popoarele din Orient, din momentul în care a apelat la 
ţarul Rusiei pentru a înăbuși revoluţia de la 1848-1849. Europa şi Ger- 
mania pot găsi elemente de stabilitate în români, interesaţi în existenţa 
unui echilibru politic pe continent. Românii din Principate se bucurau, 
spre deosebire de cei aflaţi în imperiile vecine, de autonomie statală, 
având o viaţă politică proprie, încă din secolul al XV-lea. Cu trecerea 
timpului, Poarta a abuzat de drepturile sale de Putere suzerană. Contra 
abuzurilor, românii s-au ridicat cu armele. Uneori au primit sprijinul 
împăraţilor Germaniei şi al regilor Prusiei, spre a-şi redobândi drepturile 
lor din trecut. Ulterior, în relaţiile speciale cu Poarta, a intervenit ţarul 
Rusiei, pe considerentul apărării credinţei ortodoxe.79 

Evident, lon Ghica se străduia să informeze şi să menţină trează a- 
tenţia diplomaților Marilor Puteri din Constantinopol cu privire ia situa- 
ţia gravă în care se aflau Principatele Române, încă ocupate de o armată 
străină, lipsite de drepturi, fără putinţă de propăşire. O problemă dintre 
cele mai acute o reprezentau mănăstirile închinate. Un memoriu este 
trimis de lon Ghica lui Ahmed Effendi spre a-i prezenta adevărata stare 
de lucruri. Astfel, o treime din teritoriul Principatelor Române aparţinea 
mănăstirilor închinate, aflate în mâna călugărilor greci, prin danii sau di- 
verse dotaţiuni făcute de boieri şi domni. Aceste averi nu puteau fi consi- 
derate ca aparţinând exclusiv clerului, căci n-au fost destinate nici fastu- 
lui cultului ortodox, nici îmbogăţirii preoţilor. Biserica ortodoxă greacă 
era protectoarea sau tutoarea acestor averi din Principate şi nicidecum 
proprietara nici uzufructuara lor. Prin urmare, nu se putea bucura de ve- 
nitul mănăstirilor, trebuind să-l folosească pentru operele de binefacere, 

în favoarea cărora au fost întemeiate. Astfel că, orice mănăstire a fost cti- 
torită pentru scopuri de utilitate publică, într-o perioadă când biserica era 
Singura instituţie care se putea opune arbitrariului şi cupidităţii domnilor 
sau invadatorilor, fiind aşadar singurul garant posibil al perpetuării 
dorinţei donatorilor. În acest fel au fost plasate averile sub protecţia kiri- 
arhilor greci. Cu timpul, egumenii mănăstirilor închinate au găsit în 
cupiditatea domnilor fanarioți un mijloc de a sustrage averile mănăstir- 
ilor oricărui control al familiilor fondatorilor şi al guvernului. În locul 
actelor de fundaţie, care au fost trecute sub tăcere, au apărut chrysobule 
prin substituire, pentru a nu se mai cunoaşte condiţiile severe puse de 
donatori fundațiilor lor, conform cărora egumenii trebuiau să-şi îndeplin- 
ească de o manieră excelentă îndatoririle de administratori, în scopul 
sporirii veniturilor.80 

Ion Ghica mai avusese prilejul să scrie despre spolierea avuţiei naţio- 
nale a Principatelor Române de către călugării greci. De data aceasta, el 
intra în detaliile problemei, explicând comisarului otoman că toate danii- 
le aveau ca scop ajutorarea familiilor sărace, de a îngriji de bolnavi, de a 
oferi un refugiu pentru nenorociţi, de a petrece restul zilelor în reculegere 
şi rugăciuni, de a întreţine şcoli publice etc etc. În afară de acestea, orice 
mănăstire trebuia să acorde ospitalitate călătorilor şi cailor lor timp de 
trei zile. Cu alte cuvinte, mănăstirile erau instituţii de utilitate publică, în- 
tre altele servind de refugiu în timp de invazii, de uşurare a comunicații- 
lor cu ţările vecine, într-o vreme când nimeni nu îndrăznea să înnopteze 
pe drumurile publice. Or, călugării greci au adus o gravă atingere credin- 
tei religioase şi moralei, în discordanţă flagrantă cu dorinţele donatorilor. 
Ion Ghica propunea un aranjament de natură a satisface cele două părţi: 
călugării greci şi guvernele celor două Principate Române. Astfel, consi- 
dera că trebuie să se fixeze o sumă anuală pe care nici călugării greci, 
nici guvernele să n-o folosească altfel decât prin întreţinerea mănăstirii şi 
bisericii, cu scripte contabile bine organizate; guvernul trebuie să aibă 
cunoştinţă despre veniturile mănăstirilor şi despre sumele ce sunt desti- 
nate licitaţiilor publice din averile mănăstirilor, călugării şi domnitorii să 
se poată adresa Porții pentru o augmentare sau diminuare proporţională a 
sumei pe care trebuie s-o plătească drept contribuţie, în caz de creştere 
sau descreştere a veniturilor mănăstirilor.8! 

În pofida unor acţiuni de izolare întreprinse de unii adversari politici, 
lon Ghica îşi continua, chiar intensifica activitatea sa diplomatică la 
Constantinopol, căutând să clarifice unor oameni influenţi şi binevoitori 
faţă de cauza românească adevărata stare de lucruri din Principate. Înțe- 
lept şi abil, tenace şi perseverent, el îşi îndrepta atenţia acolo unde consi- 
dera că are o şansă, cât de mică, pentru a fi receptat mesajul său. Conco- 
mitent, întreținea o corespondenţă cu compatrioţii săi, pentru a nu se 
izola într-atât, încât să dăuneze cauzei generale. De altminteri, lon Ghica 
nu a căutat niciodată să se izoleze, având permanentă nevoie de contacte, 
măcar pe calea poştei, pentru a înţelege mai bine oamenii şi evenimente- 
le, pentru a se informa asupra a tot ce-l interesa, în scopul de a acţiona în 
cunoştinţă de cauză şi, deci, eficient. Preocupat de astfel de contacte, lon 
Ghica scria lui Grigore Alexandrescu că nu s-a izolat, n-a devenit inde- 
pendent de prieteni, precum unii exilați de la Constantinopol şi Paris. 
Astfel, I. H. Rădulescu se întrecea în filipicele sale. Precum în tinereţe a 
monopolizat literatura în tovărăşia lui C. Bolliac, în prezent monopoli- 
zează patriotismului în tovărăşia lui Gr. Zosima. lon Ghica mărturisea că 
nu împărtăşeşte iluzii deşarte, precum alți exilați români din Principate. 
Trupele ţariste nu se vor retrage fără o cerere din partea Porții. Oricum, 
nu puteau depăşi primăvara anului 1852, căci Anglia va determina Poarta 
să forţeze evacuarea. Armatele ţariste dispun de o bază strategică în Prin- 
Cipate de care cu greu se pot lipsi. Un eventual război ruso-turc s-ar 
termina în folosul Turciei. În condiţiile existente, nici un exilat nu poate 
intra în ţară, viaţa devenindu-i imposibilă.82 

Incitat la mărturisiri de către C. A. Rosetti, care-l voia câştigat pentru 
punctele sale de vedere, Ion Ghica îi răspundea imperturbabil că nu mai 
făcea comentarii asupra mijloacelor de întrebuințat în vederea atingerii 
scopului urmărit de toţi, căci existau deosebiri, care duceau la neînţele- 
geri. Exilaţii români se stimau însă reciproc “ca nişte oameni cu inima cu- 
rată”, aşa cum se considerau. Astfel că erau datori a se prevesti unii pe al- 
tii din timp în timp despre relele consecinţe ale acţiunilor întreprinse deşi 
se va “respecta eroarea fiecăruia ca sfântă”. lon Ghica mărturisea că nu 
era de acord cu acţiunile radicalilor, ceea ce nu-l opreşte totuşi să citească 
“cu cel mai mare interes” tot ce scriu ei, având “toată stima şi admiraţia 
pentru oamenii carii fără preget lucrează pentru cauza românilor”.83 

În ceea ce-l privea, Ion Ghica scria lui C. A. Rosetti că îşi petrecea 
timpul “în cea mai mare nelucrare”, fără a fi însă pensionarul cuiva, nici 
în grațiile domnului Barbu Ştirbei, nici ale sultanului. Se vedea nevoit să 
se ocupe de comerţ pentru a-şi completa veniturile, încât ruga pe C. A. 
Rosetti să-i fie corespondent în vederea achiziţionării de cărţi pentru des- 
chiderea unei librării la Constantinopol. Îi trimitea chiar o listă de titluri 
necesare de cumpărat la Paris.34 

Om politic cu concepţii liberal-moderate, lon Ghica nu-şi ascundea 
raţiunile dezacordului său cu radicalii, a căror activitate o dezaproba. 
Pentru a clarifica lui C. A. Rosetti atitudinea sa, îi trimitea o scrisoare, în 
care-i mărturisea opiniile despre ei. Astfel, precum I. H. Rădulescu mo- 
nopolizase patriotismul, la fel procedau şi radicalii: “Care sunt, te rog, 
acele mari fapte patriotice şi acele mari dovezi de mare învăţătură ale 
scriitorului I. C. Brătianu care i-ar da dreptu să vorbească cu atâta des- 
preţu de ceilalţi rumâni? Care sunt dovezile care îi dau dreptul să tracteze 
pe cei ce nu sunt de părere cu dumnealui ca pe nişte ambiţioşi de putere 
şi lacomi de parale? De ce, şi de când nu mai este ertat unui rumân d-aşi 
iubi patria şi neamul ca şi dl. I. C. Brătianu fără de a striga pentru legea 
agrară, pentru egalitatea absolută a oamenilor între ei!”85 

În prea multa sa cumpătare în evaluarea oamenilor şi evenimentelor, 
Ion Ghica făcea abstracţie de exaltarea unor spirite surescitate de priva- 
ţiunile traiului în exil, de puţina audienţă de care se bucurau în faţa cabi- 
netelor europene, de lipsa de acţiuni temeinice din partea Porții şi Puteri- 
lor occidentale în vederea evacuării armate a Principatelor. Or, radicalii 
voiau să determine puterile democratice ale Europei să-şi respecte princi- 
piile, venind în apărarea popoarelor asuprite. Românii exilați erau che- 
maţi să-şi folosească toate energiile, dând prioritate sentimentului patrio- 
tic, pentru emanciparea patriei şi poporului de sub apăsarea nefastă a re- 
gimului regulamentar şi a protectoratului rus. Cuvintele lor erau de îm- 
bărbătare, de însufleţire pentru participare hotărâtă la luptă. Idealişti, ei 
nu erau utopici, căci luptau pentru cauza naţională adică pentru un ideal 
posibil de înfăptuit. Mesianismul revoluţionar, exaltarea sentimentului 
naţional se dovedeau deosebit de necesare în momente de restrişte, pen- 
tru a reaprinde speranţele şi a întreţine abnegaţia şi curajul de a lupta. 
Dacă pentru lon Ghica era deajuns să cunoască realităţile înconjurătoare 

pentru a fi determinat să acţioneze în sensul împlinirii idealului naţional, 
pentru mulţi alţii, care nu aveau capacitatea de pătrundere similară a fe- 
nomenelor şi evenimentelor, se dovedea necesară întreţinerea credinţei în 
acest ideal. Or, credinţa nu putea fi întreţinută decât prin exaltarea senti- 
mentului patriotic, al neţărmuritei dragoste de ţară şi de poporul ei. 

Istoria, nu numai a poporului român, probase îndeajuns rolul factoru- 
lui sentimental, senzaţional, idealist, în declanşarea unor mari evenimen- 
te, fireşte, grefate pe nemulţumirile permanente de ordin economic şi so- 
cial. Despre o pretinsă monopolizare a patriotismului, mai ales în timpul 
exilului, nu putea fi vorba, nici din partea radicalilor, nici din cea a lui I. 
H. Rădulescu şi a adepților săi. Cu toate acestea, Ion Ghica mărturisea lui 
C. A. Rosetti că, citind scrierile radicalilor deosebit de atent, poate afir- 
ma că ei sunt “ambiţioşi de putere”, că le este teamă de a ajunge alţii la 
putere, rămânând ei pe dinafară. El, Ion Ghica, nu este decât “un foarte 
umil soldat al cauzei române”, care crede în devotamentul şi patriotismul 
fiecăruia, fără de a crede în buna credinţă a tuturor. Pentru el, cei ce se 
consideră “floarea patriotismului” nu sunt decât “nişte burdufuri pline de 
vânt”. Ideile radicalilor nu i se păreau practice, deşi nu puteau fi lipsite 
de efect, cu condiţia să nu cadă în intoleranţă, în şarlatanie sau cama- 
raderie.86 

Fără îndoială, prin tot ce gândea şi făcea pentru patria şi poporul lui, 
Ion Ghica era un om de bună credinţă, un mare patriot. A suspecta însă 
pe alţii de rea-credinţă în acţiunile întreprinse pentru cauza naţională, 
deşi nu le nega patriotismul, însemna totuşi o evaluare subiectivă, depă- 
şind limitele realităţii. Compatrioţii săi aveau calităţi şi defecte, generate 
de temperament, de formaţia politică şi intelectuală, de educaţie. Reaua 
credinţă putea fi sesizabilă în relaţiile personale dintre ei, dar nu în acţiu- 
nile menite a servi cauza naţională. Fără bună credinţă, nici un român nu 
se putea numi astfel şi încadra luptei pentru emancipare politică şi socia- 
lă. Ion Ghica făcea confuzie între pasiunea dovedită în exaltarea senti- 
mentului patriotic şi efectele ce le aveau asupa conştiinţei altora astfel de 
acţiuni, creând popularitate binemeritată. Or, tocmai această popularitate 
o considera lon Ghica urmărită, din interes personal. 

La rândul lor, radicalii greşeau în aprecierea perspectivelor imediate, 
evaluând idealist realităţile prezentului, un prea mare entuziasm ducând 

la diminuarea dificultăţilor de întâmpinat, la supraevaluarea potenţialului 
revoluţionar şi subestimarea forţelor politice adverse. Astfel, scriindu-i, 
la 5 decembrie 1851, lui Ion Ghica, C. A. Rosetti mărturisea surprinderea 
provocată de izbânda loviturii de stat în Franţa. La 8 ianuarie 1852, el 
scria din nou lu Ion Ghica asupra actului de la 2 decembrie 1851, care, 
preciza el, pentru Ion Ghica nu fusese ceva de neconceput, precum fuse- 
se pentru el. Dezamăgit, considera că sosise momentul pentru Ion Ghica 
să acţioneze, mai ales în sensul de a convinge Poarta ca, prin sprijinul 
Angliei şi Statelor Unite ale Americii, să învingă coaliția dintre Ludovic 
Napoleon Bonaparte şi Nicolae I. Ion Ghica era dator să trezească Poarta 
la viaţă, pentru a se salva: “Acum ţi-a venit timpul de acţie! Al meu a-n- 
cetat deocamdată”.37 

Recunoscându-i justeţea previziunilor politice a perspectivelor ime- 
diate, C. A. Rosetti nu-i recunoştea obiectivitatea criticilor făcute artico- 
lelor publicate în revista “Republica Română”. Într-o scrisoare din 5 
martie 1852, lon Ghica reproşa că în aceste articole s-au făcut aluzii la 
el: “Nu sunteţi oameni cu principii libere şi drepte - scria Ion Ghica -; aţi 
pactizat cu aceia care vor să taie şi să spânzure pe câţi nu vor fi de o pă- 
rere cu dânşii (nu zic cu voi, fiindcă veţi difera de părere cu ei precum aţi 
diferat)”.88 

C. A. Rosetti reproşa, la rândul său, că Ion Ghica se dovedea contra- 
dictoriu în afirmaţia sa, referitoare la pactizarea cu oameni de care diferă. 
S-ar putea ca ideile din “Republica Română” să nu fie încă prea clare, în- 
să a bănui de demagogie pe autorii articolelor însemna o inepţie. C. A. 
Rosetti considera că probabil lon Ghica nu a fost într-o bună dispoziţie 
când a citit numărul din revista lor, găsind aluzii la adresa sa din partea 
lui |. C. Brătianu şi C. A. Rosetti. Or, bănuielile erau lipsite de temei: 
“nu ne-nchinăm la nimeni - mărturisea C. A. Rosetti -, stimăm ideile tu- 
tulor oamenilor, pe cât n-avem dovezi pipăite că ele sunt o prefăcătorie, 
iar nu o credinţă adevărată”.89 

Preocupat, în aceeaşi măsură, de mijloacele de propagandă prin pre- 
să, lon Ghica plănuia înfiinţarea unui jurnal românesc la Constantinopol, 
având ca scop “a poporisa între rumâni principurile adevărate şi mântui- 
toare”. El preciza că nu era vorba de un ziar de partid sau care să serveas- 
că interese personale. Principiile necesare de propagat se refereau la: 

religie, familie, proprietate, dreptate, idealuri, muncă. Împrejurările poli- 
tice şi situaţia în care se aflau Principatele Române erau deosebit de 
grele. Jurnalul propus a fi editat nu urmărea subminarea ordinei sociale, 
nici modificarea hărţii Europei, ci, dimpotrivă, stabilitatea: “Când vom ră- 
dica glasul pentru clasele suferinde, o vom face nu cu scop de demagogie; 
o vom face-o fără fraze de teatru, armă favorită a oratorilor de modă, carii 
vorbesc cu mâna pe inimă necontenit călări pe patriotism armă primej- 
dioasă care mai mult întărâtă decât convinge şi vatămă fără de a folosi, 
dorinţa noastră este de a fi un intermediar între opinie şi guvern, ajutorând 
pe acesta la dorinţa de a stârpi abuzul, a sfărâma stavilele care îi împie- 
dică păşirea treptat către bine şi propagând unirea şi înfrăţirea tuturor”.90 

Evident, proiectul de jurnal al lui Ion Ghica nu se voia altceva decât 
o replică la “Republica Română”, fiind în dezacord manifest cu ideile, 
considerate demagogice, cuprinse în articolele acesteia. El şi afirma că 
jurnalul preconizat nu avea ca punct de pornire însuşirea opiniilor celor 
care susțineau că totul era rău şi trebuia schimbat. Dimpotrivă, noul or- 
gan de presă avea să se pronunţe pentru îmbunătăţirea a ceea ce exista 
deja, aşa precum stipula Convenţia de la Balta-Liman. Se vor recunoaşte 
meritele şi se vor critica lipsurile, fără părtinire, fără laude şi servilism, 
“care mult umileşte persoanele cărora sunt îndreptate şi le face a perde în 
opiniea oamenilor luminaţi”. Se vor întâmpla adversităţi, calomnieri şi 
minciuni, dar convingerea este că “minciuna să toceşte iute”, iar ceea ce 
este bine făcut devine durabil, căci intenţia constă în a dezvălui toate 
nedreptăţile şi abuzurile, stigmatizându-le.9! 

De data aceasta, lon Ghica se apropie de conservatorismul moderat, 
care preconiza exact aceleaşi măsuri de îmbunătăţire a situaţiei existente 
în Principatele Române. Şi prințul Dimitrie Ghica se pronunţa contra eta- 
lării zgomotoase a patriotismului şi pentru reforme în cadrul regimului 
regulamentar. Proiectul de jurnal valah la Constantinopol nu a fost pus în 
aplicare, căci îi lipseau mijloacele necesare, atât banii cât şi colaboratorii. 
Rămâne însă ca o mărturie concepţiilor sale politice moderate, de om po- 
litic care, odată soluţia revoluționară eşuată nu mai vedea ale posibilităţi 
de ameliorare, decât în cadrul regimului politic existent, prin stigmatiza- 
rea abuzurilor şi nedreptăţilor, în vederea eventualei lor înlăturări. În 
aceste căutări ale sale, Ion Ghica se întâlneşte în concepții şi acţiuni cu 

oamenii de stat şi diplomaţii Marilor Puteri occidentale, de orientare libe- 
ral-moderată sau conservatoare, sub influenţa evenimentelor care au 
urmat restauraţiei după înăbuşirea revoluţiei de la 1848. Pragmatic, dar 
de o îngustime de vederi care-l apropia de conservatori, lon Ghica putea 
avea, şi a şi avut, succese, în activitatea sa politică şi diplomatică, întru- 
cât îşi asigura, astfel, concursul unor oameni politici şi diplomaţi cu con- 
cepţii similare, foarte influenţi, în numeroasele posturi pe care le deţi- 
neau la Constantinopol. 

Un act de patriotism pentru lon Ghica putea însemna fie chiar şi in- 
formarea unui diplomat străin asupra realităţilor din ţară. Astfel, într-o 
scrisoare către Gr. Alexandrescu, secretar al Divanului, îl informa că se- 
cretarul ambasadei britanice din Constantinopol, Ch. Alison, se va afla, 
în trecere, prin Bucureşti. El va trebui să fie pus la curent cu tot ceea ce îl 
interesa, în vederea clarificării guvernului otoman şi ambasadorului en- 
glèz asupra nevoilor ţării. Cunoscând independenţa caracterului lui Gr. 
Alexandrescu, Ion Ghica menţiona că nu consideră un act mai patriotic 
pentru un român, în asemenea împrejurări, de a aduce servicii țării sale.9%2 

Ion Ghica nu era dominat de incertitudini şi îndoilei, căci îşi propu- 
nea mai puţin de realizat şi avea convingerea că va izbândi. Ţinta lui de 
atins nu era o republică, fără a mai vorbi de atributele de democratică şi 
socială, precum tindea C. A. Rosetti. El nu era un visător, un idealist, 
pentru a suporta eşecul unor proiecte fascinante, dar irealizabile în pers- 
pectiva imediată. Calculat şi raţional în tot ceea ce întrerpindea, se dove- 
dea constant în concepţii şi tenace în acţiuni, dar tot ce preconiza şi între- 
prindea era legat numai de înțelegerea şi solicitudinea Porții şi Marilor 
Puteri occidentale faţă de situaţia grea în care se aflau Principatele Ro- 
mâne. Jon Ghica devenise adeptul acumulărilor treptate de îmbunătăţiri 
ale administraţiei existente, abandonând categoric orice soluţie radicală 
pentru democratizarea vieţii publice. El nu solicita prea mult ca să se 
acorde măcar ceva, adică numai atât cât să nu irite şi să capteze bunăvo- 
inţa unor cabinete europene conservatorizate în concepţii şi a unei Porţi 
otomane, permanent bântuită de nălucirile unei şi mai accentuate decă- 
deri, refractară oricăror reforme de structură, căci contraveneau monopo- 
lului deţinerii absolutiste a puterii, fără de care nu era posibilă existenţa 
unui imperiu atât de mare. 

În împrejurările interne şi externe ale mijlocului secolului al XIX- 
lea, când forţele reacţiunii şi absolutismului se aflau în continuă ascen- 
siune, cele revoluţionare suportând prigoana şi privaţiunile vieţii de exil, 
chiar în Franţa după lovitura de stat din 2 decembrie 1851, Ion Ghica îşi 
consolidase convingerea că nu exista altă cale, pentru a servi cauza naţio- 
nală, decât recurgerea la solicitudinea Porții şi a Marilor Puteri, în vede- 
rea ameliorării gravei stări de lucruri din Principate, începând cu evacua- 
rea armată străină. Lui Al. G. Golescu-Negru, un alt om politic moderat, 
îi scria, îndeninându-l, atât pe el cât şi pe N. Bălcescu, să acţioneze, iar: 
“dacă nu obţinem să jucăm un rol frumos, încă vom putea ajunge să îm- 
piedicăm ca ţara noastră să joce un rol rău sau ridicol”.93 

Rolul cel rău şi ridicol nu putea fi altul decât cel conceput de către 
radicali. În mod firesc, Ion Ghica le dezagrează principiile, mijloacele şi 
procedeele concepute în folosul cauzei naţionale. Dimpotrivă, le găseşte 
acceptabile pe cele ale unor conservatori moderați. Unul dintre aceştia 
era Grigore Sturdza, fiul fostului domn al Moldovei. Despre el, scria lui 
Costache Negri, elogiindu-l chiar. Astfel, din puţinele relaţii cu el, la 
Constantinopol, unde îl cunoscuse, a putut constata că este “un om cu 
inimă şi cu bună voinţă (...), om cu inimă şi cu duh; are învăţătură şi 
viitor”, cu toate că “a sosit în lume ceva cam târziu”. Mai considera că 
“ideile şi opiniile lui politice se vor modifica cu timpul şi va putea fi 
foarte folositor ţării lui, atât prin capacitatea sa personală cât şi prin nu- 
mele şi starea ce arc”. El s-a dovedit binevoitor faţă de compatrioţii săi la 
Constantinopol, ţinând “masă întinsă” şi ajutând pe mulţi aflaţi în grea 
situaţie materială.94 

Costache Negri se afla deja în Moldova, fiind numit administrator al 
judeţului Covurlui, apoi ridicat la rangul de mare vomic de către Grigore 
V Ghica. lon Ghica se întreținea cu el prin scrisori, informându-se reci- 
proc asupra oamenilor şi evenimentelor. Într-una din scrisori, găseşte pri- 
lejul de a vorbi despre pasiunea lui Dimitrie Bolintineanu pentru Josefina 
Negri, despre sentimentele sale faţă de un bun prieten, care merita cu 
adevărat să fie iubit: “Am auzit că ai o fată frumoasă ca Aurora pe Bos- 
for - scria el la 12 aprilie 1852 -, împodobită cu toate darurile inimii, su- 
fletului şi ale spiritului, prin urmare vrednică de a împăca imaginaţia şi 
inima unui tânăr. Avem un prieten comun, pe care acel copil făcător de 

minuni, anume hamor, l-a muşcat 'de inimă; suspină zi şi noapte, să 
topeşte ca o lumănare, caută la lună şi la stele şi cântă necontenit frumu- 
seţile naturei şi ale celei ce domneşte în sufletul lui; dar prietenul nostru 
nu este bogat decât în talent, talent care la noi nu dă nici carne, nici car- 
tofi, nici rochii, nici surtuc; la noi este o industrie care poate îmbogăţi şi 
pe un creştin sărac. Această industrie este agricultura; dar prietenul nos- 
tru la plug ar lăsa boii să are singuri şi el ar căuta ca Virgil. Prietenul 
nostru este împodobit cu toate darurile cele bune: onest, generos, bun ru- 
mân, înainte de toate nu cunoaşte decât datoriile lui către ţară şi către 
compatrioţii lui. Ţi-am scris lămurit şi fără întorsături fiindcă aşa ai voit 
tu, fiindcă aşa să cuvine de la mine la tine şi de la tine la mine. Ţine-le 
acestea numai pentru regula ta”.95 

Solicitat de Costache Negri, în privinţa intenţiei de căsătorie a lui 
Dim. Bolintineanu cu sora sa, Josefina, Ion Ghica a elogiat talentul prie- 
tenului comun, bogăţia sa spirituală, care contrasta cu cea materială. Cos- 
tache Negri nu a fost de acord cu căsătoria: “Eu am ajuns atât de sărac - 
îi scria el la 22 septebmrie 1852 -, el asăminca, şi pentru ca viitorul să nu 
mă apuce blăstămat de ea către ei, a mea datorie este de a gândi la dânsul 
cu acel sânge răce şi înţălepciune ce nu are poezia care priveşte toate în 
floarea trandafirie”.95 

Talentul, onestitatea, generozitatea şi sentimentele patriotice ale lui 
Dim. Bolintineanu nu erau suficiente pentru a-l recomanda pe acesta unei 
căsătorii cu Josefina Negri. Sentimentele originii aristocratice nu depă- 
şesc limitele tradiţionale, Dimitrie Bolintineanu fiind de condiţie socială 
modestă. De altminteri, aproape toţi oamenii revoluţiei de la 18438, având 
aceeaşi condiţie socială ca Ion Ghica şi Costache Negri, au fost moderați. 
Ion Bălăceanu, Al. G. Golescu-Negru, Gr. Grădişteanu, fraţii Nicolae şi 
Constantin Creţulescu constituiau exemple la fel de elocvente. Cei patru 
fraţi Golescu au fost radicali, dar nu s-au situat niciodată la conducerea 
grupării din care făceau parte. În Moldova, moderatismul liberal şi con- 
servator a fost predominant. După înăbuşirea revoluţiei, moderatismul lui 
lon Ghica se accentuează, apropiindu-se de conservatorismul moderat, 
căci ambele curente, moderat-liberal şi moderat-conservator, urmăreau 
transformarea treptată a societăţii prin intermediul reformelor, fiind ad- 
versare înverşunate ale radicalismului liberal. 

Scriind moderatului Ion Bălăceanu, şi el descendent din marea boie- 
rime, Ion Ghica ironiza oarecum pe unii exilați români din Imperiul oto- 
man, care aveau o origină modestă. Astfel, Nicolae Pleşoianu era denu- 
mit Plebeianu, spre a-i indica origina socială umilă. El găsea virtuţi lui 
AL. C. Golescu, iarăşi un fiu de mare boier, care nu aproba conduita ce- 
lorlalți exilați, dar le-o tolera, În afara celui mai mic dintre fraţii Golești, 
existau şi alţi exilați români de ispravă, precum prinţul Grigore Sturdza 
“un băiat de o deosebită inteligenţă, deşi sosit pe lume cu un secol mai 
târziu”. Fraţii Goleşti, Radu şi Alexandru, nu veneau însă să-l vadă, la 
Constantinopol, probabil de teama de a nu se compromite în ochii altora: 
“În calitatea mea de aristocrat, eu sunt la index şi poarta mea era însem- 
nată cu creta roşie”. 

Convins de necesitatea mijloacelor politice şi diplomatice în servirea 
cauzei naţionale, lon Ghica le utilizează în toate împrejurările. El ştie, şi 
reuşeşte, să se facă solicitat de către demnitarii otomani şi diplomaţii 
străini, prin informaţiile pe care le deţinea şi sagacitatea opiniilor pe care 
le emitea. Un om deosebit de influent, fost dragoman la ambasada fran- 
ceză din Constantinopol până în luna ianuarie 1852, era Mathurin-Joseph 
Cor, care primea apoi conducerea Direcţiei Levantului din Ministerul de 
Externe al Franţei. El mai era şi ginerele cunoscutului bancher din Cons- 
tantinopol, Jacques Allcon. Ion Ghica i se adresează, printr-o lungă scri- 
soare, cunoscând rolul important ce urma să-l aibă în politica Orientului. 
Prin plecarea sa din Constantinopol, ambasada Franţei şi Poarta fuseseră 
lipsite de un colaborator valoros. 

Pentru a convinge pe M. J. Cor să acorde atenţia cuvenită rezolvării 
problemei naţionale româneşti, Ion Ghica începe prin a demonstra nece- 
sitatea salvării Imperiului otoman, cuprins de o gravă criză financiară. 
Această criză nu ajunsese totuşi la apogeu, dar provoca noi şi noi compli- 
caţii. Astfel, se emiteau hârtii monede turceşti care nu erau acceptate 
pentru schimb la Londra şi Paris. Firmanul dat în urmă cu două luni, po- 
trivit căruia tranzacţiile comerciale să se facă numai în moneda ţării, de- 
vine impracticabil. Numeroase operaţiuni comerciale au fost sistate. Toa- 
te soluţiile propuse se dovedeau insuficiente, căci nimeni nu se angaja să 
garanteze asupra monedelor-hârtie emise de guvern. Se simţea o nevoie 
acută de capitaluri pentru redresarea economiei.’ 

În scopul îndreptării unei asemenea grave stări de lucruri, Ion Ghica 
aprecia ca absolut necesare reforme, dar, mai înainte de orice, oameni ca- 
pabili şi cinstiţi care să le aplice. Aşadar, oameni care să ştie mânui mili- 
oane, fără a risipi şi fără să agraveze răul, dacă nu puteau să-l facă să dis- 
pară: “Lipsa de oameni sau mai degrabă ura şi bunul plac care existau 
între câţiva oameni capabili condamnă Turcia la o lipsă de acţiune com- 
pletă şi la o incapacitate de a face binele, neputându-se astfel conta nici 
pe ameliorări eficiente, nici pe realizarea de măsuri adecvate de progres 
şi de civilizaţie. Acum, veritabilul obstacol nu este nici în spiritul retro- 
grad al turcilor, nici în fanatism, dar mai ales în dificultatea de a face să 
păşească împreună micul număr de oameni pregătiţi şi capabili, de care 
ei pot să dispună”. 

Regimul politic absolutist de tip oriental nu comporta însă remediile 
propuse de lon Ghica spre a supravieţui. Astfel de remedii veneau în 
contradicţie cu natura însăşi a sistemului, care nu comporta reforme, căci 
s-ar fi transformat, cu timpul, în contrariul său, amenințând monopolul 
puterii politice în stat, adică privilegiile de castă. Evident, în contact cu 
valorile culturii europene, apăruseră şi în Turcia oameni dornici şi capa- 
bili de a efectua reforme, însă regimul politic în care trebuiau să acţione- 
ze le era potrivnic, nu suporta decât paliative, simulări de reforme. Ion 
Ghica nu reuşea să sesizeze imposibilitatea aplicării unor reforme într-un 
mediu corput, care excludea orice inițiativă de valoare. Astfel, considera 
CĂ, în aşteptarea unui om de geniu care să îndrepte starea de lucruri exis- 
tentă, s-ar putea recurge ia colaborarea unor oameni ca: Reşid Paşa, Riza 
Paşa, Aali Paşa, Safeti Paşa, Fuad Effendi şi Ahmed Effendi. Un guvern 
alcătuit din aceşti oameni capabili ar putea foarte bine colabora cu mare- 
le vizir, Mehmed Ali Paşa.100 

Salvarea Imperiului otoman nu depindea însă de raţiuni de natură in- 
ternă, ci de cele de natură externă, adică de sprijinul acordat de Anglia şi 
Franţa, care ar trebui să ajungă la o înțelegere între ele în problema 
Orientului. lon Ghica aprecia că Franţa ajunsese la o stabilitate guverna- 
mentală, astfel că, în momentul în care se va decide fie pentru război, fie 
pentru pace, va reuşi să reglementeze destinul Turciei. În caz de război, 
Turcia va fi un auxiliar folositor, deşi se dovedea slabă, dispunând doar 
de 100 000 de militari activi şi de 500 000 de rezervişti. Pe de altă parte, 

Austria şi Rusia vor căuta să atragă Turcia de partea lor, ameninţând-o cu 
diverse mişcări în provinciile creştine din cuprinsul său!0! Jon Ghica 
acorda importanţă rezolvării problemei orientale, în interesul Imperiului 
otoman, sprijinit de Anglia şi Franţa, deci şi în interesul lor, ştiind că de 
această problemă depindea direct cea a Principatelor Române. În cazul 
modificării hărţii Europei, în urma unui război, lon Ghica apela la M. J. 
Cor să-şi amintească existenţa celor opt milioane de români, aflaţi sub 
dominaţia a trei imperii, români care vorbeau aceeaşi limbă, aveau ace- 
leaşi obiceiuri, acelaşi port şi aceeaşi religie, fără a mai socoti alte două 
milioane şi jumătate de români din afara pronviciilor istorice româneşti. 
Un popor latin, care separă slavii de nord de cei de sud. Deşi folositori 
existenţei Imperiului otoman, românii au fost abandonaţi şi de către 
Poartă şi de către cele două puteri apusene interesate în menţinerea aces- 
tui imperiu. Principatele Române au avut de suportat pierderi nu numai 
din punctul de vedere al statutului lor juridic internaţional, dar şi pierderi 
teritoriale. M.J. Cor ar putea face mult în privinţa Principatelor Române, 
consulul la Bucureşti începând chiar o acţiune în acest sens. Ţarul Rusiei 
înţelege foarte bine greutatea şi influența Franţei în Principate, fiind iritat 
de legăturile strânse ale domnitorilor cu consulii francezi. Aceşti domni 
nu vor să displacă Puterii protectoare, dar se văd nevoiţi să recurgă la 
ajutorul consulilor Franţei în probleme interne.!%2 

Concomitent, lon Ghica se adresează şi fostului comisar otoman în 
Principate, Ahmed Effendi, profitând de numirea noului mare vizir, 
Mehmed Ali Paşa, la 3 octombrie 1852, cumnatul sultanului. El era con- 
siderat un prieten al Franţei, cu care Poarta intenţiona a se alia contra Ru- 
siei, Austriei şi Prusiei. Mehmed Ali Paşa se dovedea singurul care susţi- 
nea interesele Franţei în afară. În acest timp, situaţia în ţară se deteriorea- 
ză treptat. Astfel, pe când “Domnul Ştirbei este într-o dispoziţie groazni- 
că, astfel că distruge tot ce-i cade în mână, justiţie, administraţie şi pune 
bucăţile în buzunarul său afirmând că soseşte sfârşitul lumii”103, "dl. 
Kalcinski (consulul general rus - n.n.) trage sforile marionetelor sale de o 
manieră agitată şi sacadată. El încurcă firele şi agită pe cât poate ţara. La 
Bucureşti şi împrejurimi sultanul trece drept mort şi îngropat şi încă chiar 
mai mult, nu-i mai rămâne nimeni din familie, în mod firesc tronul reve- 
nind lui Constantin Cantacuzino. Pentru moment, el se mulţumeşte cu cel 

al Ţării Româneşti, care nu este decât un taburet, comparativ cu cel al Bi- 
zanţului. Ştirbei nu este decât umbra unui domn; merge vorba că el s-a 
îmbarcat când pentru Constantinopol, când pentru Odesa, urmărind vân- 
tul de o parte sau de alta şi dacă giruetele sunt îndreptate toate spre Can- 
tacuzino”.104 

Ironic şi foarte sugestiv în expresii şi comparații, Ion Ghica căuta să 
desprindă realităţile şi tendinţele forţelor reacţiunii interne şi externe, 
Barbu Ştirbei aflându-se în dilemă, iar fostul caimacam de după 13 sep- 
tembrie 1848, Constantin Cantacuzino, în derivă politică, aşteptând re- 
luarea tronului Ţării Româneşti. Adresându-se secretarului ambasadei 
britanice din Constantinopol, Ion Ghica menţiona că țarul Rusiei a împo- 
vărat Ţara Românească cu plata a 50 de milioane de piaştri pentru întreţi- 
nerea armatei sale de ocupaţie. Domnul a găsit un bun prilej pentru a lua 
de două sau trei ori mai mult de la ţărani, fără însă ca aşa-zisa datorie să 
fie vreodată achitată. Curtea din Petersburg nu avea nici un drept să deci- 
dă şi să ordone impozite Ţării Româneşti. Fără îndoială, demnitarii oto- 
mani se dovedeau nişte netrebnici, nimic bun nemaifiind de sperat, dacă 
situaţia va evolua astfel, până la data expirării aranjamentului de la Bal- 
ta-Liman.105 

Evoluţia evenimentelor în sud-estul continentului european avea să 
conducă inevitabil la declanşarea unui conflict militar. Deja la 26 februa- 
rie 1853, Ion Ghica informa pe Ahmed Effendi că, de două luni, la Bucu- 
reşti şi laşi nu se vorbea decât de o apropiată ocupaţie armată ţaristă a 
Principatelor Române. Oricum, autorităţile ruse şi române vorbeau des- 
pre aceasta ca despre un lucru sigur, preocupându-se de problema aprovi- 
zionării trupelor. Armata rusă se afla masată pe Prut, gata să treacă fron- 
tiera. În capitala Ţării Româneşti a şi sosit un aghiotant al ţarului.105 

Redeschiderea problemei orientale se apropia, generată de neostoita 
tendinţă de expansiune spre Strâmtori a ţarismului rusesc. Pretextele în- 
totdeauna au fost găsite. S-au găsit şi în 1853, anume protejarea interese- 
lor popoarelor creştine din Balcani. Cum se împăca o astfel de dorinţă 
exprimată cu tendinţa vădită de reocupare a Principatelor Române, pără- 
site doar cu câtva timp în urmă? Evident, nicicum. Românii vor găsi însă 
răspunsuri şi explicaţii, unul dintre ei fiind lon Ghica, intens preocupat 
de viitorul patriei şi poporului său, în condiţiile redeschiderii problemei 

orientale. El sperase la îmbunătăţiri, la unele reforme întreprinse prin so- 
licitudinea Porții şi a Marilor Puteri aliate, prin aportul unor români exis- 
tenţi în Principate, deţinând unele funcţii publice. Nimic nu-l mai putea 
determina să spere la mai mult, într-o perspectivă apropiată. În noile con- 
diţii, o nouă perioadă de rodnică activitate politică şi diplomatică se ivea 
la orizontul politic al Orientului european. 

Liberalul moderat lon Ghica, omul politic şi diplomatul capabil a se 
adapta la toate situaţiile, va servi cu tot devotamentul şi abnegaţia cunos- 
cute cauza naţională românească. Această cauză evolua nu numai spre 
emanciparea politică de sub regimul absolutist regulamentar şi protecto- 
ratul Rusiei, dar şi spre unitatea naţional-statală, în limitele existente de 
dinaintea rapturilor teritoriale. 

Ion Ghica nu a fost şi nu va fi un om politic oscilant, căci îşi formase 
convingeri temeinice asupra lumii, naturii şi societăţii. Numai împrejură- 
rile în care acţiona se schimbau, el adaptându-se permanent, menţinân- 
du-se consecvent pe poziţiile politice ale moderatismului liberal. Având 
tangenţe cu conservatorii moderați, căci se apropia de ei, mai ales după 
1850, când renunţase definitiv la soluţia revoluţionară pentru schimbarea 
stării de lucruri din Principate, lon Ghica se depărtează tot mai mult de 
liberalii radicali, pe care nu-i poate înțelege şi de care este tot mai puțin 
sau deloc înţeles. Cu timpul, se ajunge a fi considerat drept conducătorul 
grupării aristocratice a emigrației româneşti, existentă în Imperiul oto- 
man, spre deosebire de cea democratică, existentă la Paris, sub influenţa 
directă a radicalilor. 

Puternic dominat de sentimentul dragostei de patrie, democrat stator- 
nic în convingerile sale, militant pentru unitatea naţională a tuturor româ- 
nilor, lon Ghica îşi va asuma un rol de prim rang în evenimentele preves- 
tite de redeschiderea problemei orientale. 


Intensa activitate a lui lon Ghica 
ntru Unirea Principatelor în timpul iului Crimeii 
Refuzul Porții otomane de a semna un document cu privire la recu- 
noașterea protecţiei Curţii din Petersburg asupra creştinilor ortodocşi din 
Imperiul otoman a constituit pretextul pentru ocuparea armată a Principa- 
telor Române la 21 iunie/3 iulie 1853, fără nici o declaraţie de război. 

Presiunile diplomatice ale arogantului ambasador A. S. Menşikov rămân 
fără efectul scontat. Cancelarul K. R. Nesselrode considera că Imperiul 
otoman se va descompune la primul impact militar mai important cu ar- 
mata rusă. Calcule eronate fac să se creadă că Anglia şi Franţa nu vor in- 
terveni. Modificările survenite în cabinetul engelz aduc pe lordul Claren- 
don la Externe. Ambasadorul Angliei la Constantinopol, care din 1853 
primise titlul de lord de Redcliffe, dobândeşte un puternic sprijin politicii 
sale de a determina declanşarea unui război cu Rusia. Tactica folosită 
consta în cesiuni din partea Porții în privința “Locurilor Sfinte”, spre a nu 
oferi un pretext pentru ocuparea Principatelor Române. A. S. Menşikov 
îşi sporeşte pretenţiile, cerând încheierea unui tratat, cerere respinsă cate- 
goric de către sultan, la îndemnul ambasadorului Angliei. De îndată, s-a 
anunţat ruperea relaţiilor diplomatice cu Poarta, A. S. Menşikov părăsind 
capitala Imperiului otoman. 107 

Cunoscând deja poziţia Angliei, Ion Ghica se adresează lui M. J. Cor, 
şeful Direcţiei pentru Orient din Ministerul Afacerilor Externe al Franţei, 
pentru a sugera o soluţie a problemei orientale. El stăruia să afirme că 
Imperiul otoman nu se putea menţine în prezenţa intrigilor din sânul 
guvernului, care-l împiedică să se ocupe de probleme grave. Oamenii de 
Stat erau preocupaţi nu de a servi statul, ci de a face avere, profitând de 
slăbiciunea sultanului: “furt şi risipă, iată deviza fiecărui pașă până într- 
atât încât este tentat să creadă că-i lipsesc Turciei cei zece drepţi pe care 
Dumnezeu îi cere pentru a cruța un oraş”. În cazul inexistenţei unui acord 
perfect între Franţa şi Anglia, Rusia va profita din situaţia creată de slă- 
birea Turciei şi, poate, de prăbuşirea Austriei. Democraţia, pe plan euro- 
pean, va fi, fără îndoială, în declin, în faţa avansului autocrației ţariste, 
care va ajunge la Bosfor şi la Adriatica. Aşa cum se prezintă, Imperiul 
otoman se dovedeşte a fi, încă, o necesitate, Principatele Române fiind în 
măsură de a-l face capabil să reziste expansiunii ruseşti: “Între Nistru şi 
Dunăre - scria Ion Ghica - există aproape cinci milioane de locuitori, toţi 
de rasă latină şi dotați cu instinctul conservării în mod egal cu pericolul 
care-i ameninţă. Principatele reunite ar putea uşor întreţine o armată per- 
manentă de 50 000 de oameni şi să dubleze chiar această cifră la nevoie; 
lanţul Carpaţilor le oferă mii de fortărețe de necucerit”108 Românii au dat, 
adeseori, buni soldaţi, pe câmpul de luptă, remarcaţi prin acte de vitejie. 

Înainte de orice - scria Ion Ghica -, românii aveau încredere în viito- 
rul lor, pe care-l întrevedeau asigurat alături de Imperiul otoman şi nu in- 
tegraţi în el, sub forma de raia. În pofida reputației lor de turbulenţi şi re- 
voluţionari, Ion Ghica încerca să convingă pe M. J. Cor că românii erau 
totuşi conservatori, în genul bretonilor şi scoţienilor, căutând să-şi con- 
serve limba, portul, obiceiurile, tradiţiile, precum şi drepturile politice. 
La toate acestea, niciodată nu vor renunţa. Oamenii politici otomani n-a- 
veau însă nici cea mai mică idee despre tendinţele şi aspiraţiile poporului 
român, nefiind preocupaţi de altceva decât de tributul care trebuia plătit 
şi de diversele avantaje ce rezultau pentru ei din schimbarea domnilor. 
Pe de altă parte, au mai comis şi grava eroare de a erija, în faţa Curţii din 
Petersburg, pe sultani ca suverani ai Principatelor Române, în ultimul se- 
col, prin abuzul de a schimba domnii după plac. Or, abuzul poate fi co- 
mis atunci când Poarta este puternică şi poate înceta când nu mai este. 
Interesul Porții ar fi trebuit să fie acela de a întări Principatele, începând 
cu redarea deplinelor drepturi la autonomie, spre a fi capabile să reziste 
presiunilor externe.109 

Ion Ghica menţiona că trimisese spre publicare, la Paris, o mică lu- 
crare, sub pseudonimul de Chainoi, asupra stării Principatelor Române. 
Astfel, explica cum prin Regulamentul organic s-a distrus vechea aristo- 
craţie a ţării, creându-se una de funcțiuni, birocratică. Boierii actuali s-au 
făcut instrumentele străinilor, ignorând interesele şi chiar limba ţării. Ve- 
chea nobilime a ţării a fost anulată ca pondere politică, alcătuind mica 
proprietate, un fel de a treia stare, care nu însemna nimic deocamdată, 
dar va fi totul în viitor, având o mare influenţă asupra ţăranilor. Boieri- 
mea existentă se recrutează din tot ce e mai corupt şi venal: “A şti să ci- 
teşti şi să scrii, a da dovezi de josnicie şi abilitate în furturi, iată ceea ce 
se cere unui om pentru a fi ridicat pe cele mai înalte trepte ale ierarhiei 
birocratice”. Lipsită de învăţătură înaltă, de demnitate, de moralitate şi de 
cunoştinţele necesare servirii statului, birocraţia sau boierimea n-are nici 
o încredere în legi, încălcându-le, ştiind că va avea acoperire. Dreptul, 
justiţia, onoarea, conştiinţa n-au nici o valoare. Numai primordialitatea 
meritului personal în recrutarea funcţionarilor statului ar duce la desfiin- 
tarea acestei aristocrații istorice, devenită anacronică şi păgubitoare pro- 
gresului.I10 

Ion Ghica intuia marile prefaceri ce vor suverni pentru Principatele 
Române prin declanşarea unui război ruso-turc. Reocuparea lor armată, 
chiar fără declaraţie de război, constituia totuşi semnalul pentru începe- 
rea unor eventuale ostilităţi armate. De aceea, se străduia să clarifice gra- 
va stare de lucruri din Principate sub regimul Regulamentului organic şi 
sub protectoratul rus. Pentru remedierea situaţiei existene, lon Ghica se 
pronunţa, în primul rând, pentru Unirea Principatelor, apoi restabilirea 
drepturilor la autonomie deplină. O constituţie le-ar deschide calea spre 
prosperitate, satisfăcându-le cerinţele de dezvoltare. Micii proprietari ar 
trebui să fie însărcinaţi cu supravegherea aplicării legilor şi finanţelor. 
Mai propunea lon Ghica înfiinţarea de şcoli pentru pregătirea de specia- 
lişti necesari în administraţie, armată şi lucrări publice. Capuchehaelele 
la Constantinopol trebuiau împiedicate de a deveni instrumente de intrigă 
şi corupţie. Se mai considera necesară numirea, cu sprijinul Puterilor oc- 
cidentale, a unui străin ca guvernator al ţării, pe timp de zece ani, cu sar- 
cina de a organiza noul stat. În acest fel, Ion Ghica preconiza alegerea 
domnului de origină străină, care să devină ereditar, spre a curma intrigi- 
le care precedau alegerile. Aşadar, un domn ereditar sub suzeranitarea 
Porții. Prin aceste măsuri s-ar asigura prosperitatea Principatelor şi s-ar 
garanta securitatea Imperiului otoman..!! 

Alte soluţii, decât cele propuse, lon Ghica le considera paliative. 
S-au făcut unele încercări de ieşire din impas, dar fără urmări. Astfel, 
câţiva mari boieri, la îndemnul consulului francez E. Poujade, au părăsit 
orientarea favorabilă Puterii protectoare, îndreptându-se nu către Poartă, 
ci către Austria, sub al cărei sceptru imperial voiau să alcătuiască un du- 
cat moldo-valah, cu un prinţ german pe tron. Curtea din Viena nu era în- 
să în măsură să procedeze astfel, căci se afla la discreţia puterii imperiale 
ruse. Soluţia alcătuirii unui stat din toate provinciile istorice româneşti 
dependente sau administrate direct de cele trei imperii vecine propagată 
de adepţii lui A. A. Ledru-Rollin şi G. Mazzini, în sensul constituirii unei 
confederaţii de republici naţionale, era considerată de Ion Ghica o utopie. 
El susţinea că va fi greu de conciliat interesele unor popoare care au lup- 
tat unele contra altora la 1848-1849. Un stat moldo-muntean va constitui 
un nucleu în jurul căruia se vor grupa treptat celelalte provincii româ- 
neşti.112 

Evident, soluţia preconizată de Ion Ghica pentru înfăptuirea unităţii 
naţional-statale a tuturor românilor s-a dovedit singura posibilă în împre- 
jurările istorice generate de evoluţia evenimentelor. Reflectând la necesi- 
tatea unirii tuturor românilor, însă treptat, mai întâi prin formarea unui 
stat naţional român din cele două Principate vasale Imperiului otoman, el 
nu omitea să fie preocupat de soarta românilor din sudul Dunării, denu- 
miţi cuţovlahi. Într-o scrisoare adresată lui Sadyk Efendi (polonezul 
Michal Czajkovski), Ion Ghica menţiona răspândirea în Imperiul otoman 
a unui număr considerabil de români, care vorbeau aceeaşi limbă şi 
aveau aceleaşi obiceiuri cu cei din Principate, numai că mişcarea lor inte- 
lectuală aparţinea grecilor, care organizau şcoli şi biserici în limba grea- 
că. Dacă n-au reuşit încă să-i deznaţionalizeze pe aceşti români, grecii 
i-au antrenat în sfera lor de interese politice, făcând să fie consideraţi de 
către alte popoare ca greci. Cunoscând aspiraţiile aromânilor, lon Ghica 
s-a gândit să acţioneze asupra conştiinţei lor conform cu interesele Impe- 
riului otoman. Astfel, considera că este potrivită trimiterea lui Dimitrie 
Bolintineanu spre a trezi sentimentele naţionale ale aromânilor şi a face 
să renască o altă tendinţă politică la ei, decât cea grecească. În scopul pu- 
nerii în aplicare a acestei idei, Ion Ghica solicita sprijinul şi consimţă- 
mântul Porții. Ruga, aşadar, pe Sadyk Efendi să depună bunele sale oficii 
pe lângă guvernul otoman spre a obţine o scrisoare pe numele lui Dimi- 
trie Bolintineanu pentru autorităţile din Ianina şi Monastir.113 

Ocuparea armată a Principatelor Române provoca îngrijorări lui lon 
Ghica. El se adresează lui M. J. Cor, pentru a-i prezenta primejdia pe 
care o implica această ocupaţie. Astfel, în binecunoscuta manieră de a 
proceda, autorităţile ruseşti din Principate caută să le determine să ceară 
mai degrabă să implore încorporarea la imperiu, ca o favoare. Şi aceasta 
ar putea foarte bine reuşi, dată fiind inepţia Porții şi indiferența Puterilor 
occidentale. O şesime din furniturile şi aprovizionarea pentru armată nu 
erau plătite. Domnii celor două Principate erau puşi în situaţia de a refu- 
za să aplice ordinele Porții, încât curând urmau a fi emise firmane de 
destituire. În atare situaţie, Ion Ghica afirma că Poarta nu mai putea pro- 
ceda cu aceeaşi lipsă de inteligenţă ca în 1848. Astfel, ar putea lua iniția- 
tiva acordării independenţei Principatelor, consemnând ea însăşi condiții- 
le, în scris. Oricum, Poarta nu era dispusă în nici un fel să semneze un 

aranjament care s-o compromită în faţa supuşilor săi, dorind mai degrabă 
un război, ale cărui consecinţe nu puteau fi decât favorabile pentru ea, 
altminteri, orice reformă şi orice progres ar deveni imposibile în cuprin- 
sul Imperiului.114 

Ion Ghica aflase că Poarta se pregătea să adreseze un protest oficial 
către ţarul Rusiei împotriva ocupaţiei armate a Principatelor. Intuind că 
protestul nu se va redacta fără participarea lui Charles Alison, secretarul 
ambasadei britanice din Constantinopol, i se adresează în scris pentru a 
da unele lămuriri şi a-şi exprima opiniile. Astfel, consideră că, dacă ar fi 
vorba de ocuparea Dobrogei sau Bulgariei, o simplă protestare ar fi de 
ajuns, dar Principatele Române aveau o situaţie excepţională, o poziţie 
deosebită faţă de Imperiul otoman. În privinţa lor, Curtea din Petersburg 
revendica un drept de protecţie. Or, sultanul trebuie să ataşeze şi mai 
strâns Principatele Române de imperiul său, spre a le putea apăra mai bi- 
ne în faţa expansionismului rusesc. Pentru a clarifica diplomatului englez 
problema Principatelor Române, lon Ghica expunea aspiraţiile şi dorințe- 
le locuitorilor săi. Nimeni în Principate nu credea cu adevărat că situaţia 
va rămâne sau trebuie să rămână aşa cum este. Fiecare, însă, din cei care 
vor schimbări, le vede prin prisma propriului interes.115 

Procedând la prezentarea diverselor interese ale claselor şi categorii- 
lor sociale, lon Ghica aprecia că ţăranii şi funcţionarii aşteptau o răstur- 
nare care să le permită luarea de pământ de la boieri, unora, înalte funcții 
în stat, altora. În 1848 şi 1849, s-a urmat o falsă politică de către caima- 
cam şi boierime, în convenienţă cu diplomaţia rusă, căreia Fuad Efendi 
n-a ştiut sau n-a putut să-i reziste, anume persecutarea celor care se opu- 
neau abuzurilor şi relei administrații. Oamenii exceptaţi de la viaţa publi- 
că au fost exilați peste hotare, singura lor speranţă rămânând confedera- 
rea popoarelor oprimate spre a se putea elibera de absolutism şi tiranic. 
În Principatele Române, în alte teritorii locuite de români, aflate sub do- 
minaţia imperiilor vecine, există oameni care visează la o Românie de 9 
milioane de locuitori, un stat naţional românesc în limitele vechii Dacii, 
cu un şef de stat german. Încă împărăteasa Rusiei Ecaterina a Il-a a nutrit 
un plan de unire a românilor sub sceptrul unui rege al Daciei, în persoana 
unui principe rus. lon Ghica opina că “românii sunt încă departe de a 
avea energia de care ar avea nevoie pentru a ajunge la un astfel de rezul- 

tat”, căci au nevoie de concursul de bună voie al celor trei mari imperii 
vecine, ceea ce ar fi primul exemplu în istorie.!16 

Unii boieri de origine greacă precum şi partidul fanariot din Cons- 
tantinopol agitau ideea revenirii la domnitorii greci, ceea ce Ion Ghica 
aprecia ca o eroare fatală, căci locuitorii Principatelor vor opune o dârză 
rezistenţă care va slăbi energiile lor. Marii boieri autohtoni, care au înce- 
put să vadă adevăratele scopuri ale diplomaţiei ruse, s-au ataşat ideii de 
formare a unui ducat românesc sau moldo-muntean cu un domn de origi- 
ne germană sub garanţia colectivă a Puterilor europene. O idee care ar 
putea flata amorul propriu al fiecărui român. Ar urma ca noul stat să plă- 
tească două milioane de piaştri pe an pentru ca Poarta să renunţe la suze- 
ranitatea sa. Totuşi, un ducat astfel alcătuit - considera Ion Ghica - n-are 
nici o garanţie de durată. Anglia, Franţa şi Prusia nu pot proteja Principa- 
tele Române decât prin intermediul Austriei, însă ea nu este capabilă să 
reţină armatele ruseşti pe Prut.!!7 

Adept consecvent al ideii de sprijinire pe Imperiul otoman în împli- 
nirea dezideratelor naţionale româneşti, lon Ghica nu o abandonase, mai 
ales în împrejurările critice ale începutului crizei orientale. El argumenta 
lui Ch. Alison că, oricâte reproşuri întemeiate ar avea de făcut românii 
din Principate Puterii suzerane, existenţa lor politică precum şi garanţia 
dezvoltării lor viitoare constau în întregime de strânsa legătură cu Turcia 
şi invers. Nu numai alte râuri nu constituiau frontiere eficiente, dar nici 
măcar Dunărea, ca fluviu, însă în Principatele Române exista o naţiune 
română, de origine latină, care luptă tenace pentru păstrarea individuali- 
tăţii sale de stat şi de neam. Această naţiune ar putea forma o puternică 
linie de rezistenţă, însă, pentru aceasta, este necesar ca Poarta să adopte o 
cu totul altă atitudine şi anume: să recunoască în mod solemn drepturile 
Principatelor Române, să le acorde o Constituţie conformă cu interesele 
lor naţionale, să nu mai admită ca domnitorii Principatelor să fie procon- 
Suli ruşi, capuchehaiele domnilor la Poartă să nu devină instrumente de 
intrigi şi corupţie, funcţiile de comisari ai Porții în Principate să nu mai 
fie folosite pentru plata datoriilor sau pentru îmbogăţire. În final, lon 
Ghica făcea cunoscut lui Ch. Alison că va termina curând un proiect de 
constituţie pe care îl va trimite dacă va considera necesar.118 

În măsura în care Poarta otomană era ea însăşi sprijinită de Anglia şi 

Franţa, desigur că soluţia preconizată-de Ion Ghica, în lipsa altora mai 
bune, se dovedea viabilă, fiindsingura în concordanţă cu interesele na- 
tionale. El acorda însă prea multă importanţă solicitudinii Porții faţă de 
Principatele Române. O putere absolutistă ca şi Rusia, Turcia nu putea să 
acorde românilor o constituţie sau să întreprindă măsuri de înlăturare a 
intrigilor şi corupției, a incomensurabilului apetit de îmbogăţire prin deţi- 
nerea unor înalte funcţii. Nu se putea cere sau pretinde unui regim abso- 
lutist, el însuşi întemeiat şi susţinut prin corupţie şi privilegii, să aplice 
măsuri de democratizare a vieţii publice în Principatele Române. Nici 
măcar determinată de deciziile unui Congres european Poarta otomană 
nu va proceda în sensul dezideratelor exprimate de Ion Ghica. Procesul 
democratizării depindea de voinţa românilor înşişi exprimată în cadrul 
unor organisme politice reprezentative, după schimbarea statutului inter- 
naţional al Principatelor. 

Pledoaria lui Ion Ghica în favoarea Unirii Principatelor 'şi acordării 
unei constituţii avea însă ca obiect clarificarea stării de lucruri existente 
şi necesitatea ieșirii din impasul istoric în care se aflau şi intrarea pe ca- 
lea progresului şi democraţiei, considerând-o nu numai în avantajul lor, 
dar şi în cel al Puterilor democratice ale Europei, interesate în crearea de 
regimuri politice similare în statele din centrul şi răsăritul continentului, 
în scopul vădit al atenuării disensiunilor politice şi diplomatice, ale asi- 
gurării unui echilibru politic. 

Animat de aceste sublime intenţii, Ion Ghica se adresa şi contelui 
George William Frederic Howard Carlisle, membru al Parlamentului bri- 
tanic, diplomat şi om politic?!’ pentru a-i expune neliniştile provocate de 
afirmaţiile unor parlamentari britanici cu privire la problema orientală. 
Se constata o indiferenţă totală faţă de soarta Principatelor Române în 
discursurile rostite. Lăsând la o parte problemele de sentiment şi de in- 
teres personal, Ion Ghica mărturisea că nu-şi putea explica uitarea totală 
a drepturilor acestor Principate, care ar merita mai multă atenţie, şi pen- 
tru suferinţele, şi pentru originea latină a locuitorilor lor. El menţiona că 
nu dorea să analizeze şi să expună date despre prezentul lor, bogăţia so- 
lului, felul produselor, în măsură să intererseze economic schimburile cu 
Marea Britanie. Deocamdată, Ion Ghica preciza-că nu-şi putea explica de 
unde provenea uitarea .EI nu putea înţelege cum umanitari englezi, de cå- 


153 


re Anglia dispunea din plin, la orice suferinţă, cât de mică, vociferau, se 
revoltau la orice semn de nedreptate, luau în consideraţie o cât de neîn- 
semnată plângere, n-au găsit totuşi de cuviinţă să spună măcar un cuvânt 
de compasiune pentru suferinţele îndelungate, timp de un secol, ale unei 
populaţii de 4 000 000 de locuitori ai Principatelor Române.12 

Ion Ghica mărturisea că îi venea greu să înţeleagă cum oameni politi- 
ci foarte abili nu găseau mijloacele pentru a opri expansiunea ţarismului 
rusesc, spre a asigura odată pentru totdeauna echilibrul european, perma- 
nent ameninţat şi schimbat. Între limitele naturale ale vechii Dacii tră- 
ieşte un popor de 8 000 000 de oameni, care doreşte, luptă, speră să ră- 
mână acelaşi, în pofida vicisitudinilor aşezării sale geografice. Pentru a fi 
convingător, lon Ghica se referă la originile cele mai îndepărtate ale ro- 
mânilor, la strămoşii daci şi romani, la psihologia, obiceiurile, fizionomia 
şi limba românilor, care îi integrează marii familii de popoare latine. 
Dintre toate, limba este criteriul fundamental, prin care se poate distinge 
un popor. Or, această limbă de origină latină a fost desconsiderată, timp 
de un secol şi jumătate. Ea totuşi s-a menţinut ca atare, dovadă a putemni- 
cului spirit de rezistenţă în faţa presiunilor externe, a geniului stabilităţii 
caracteristic poporului român.!2! 

În ultimii 30 de ani, remarca lon Ghica, nu numai limba, dar şi litera- 
tura a făcut paşi de uriaş. Dacă ar fi traduse, operele a doi sau trei poeţi 
ar uimi Europa. Prin toată spiritualitatea sa, nu numai prin limbă şi origi- 
ne, poporul român este legat de Occident, fiind determinat de identitatea 
sa naţională aparte faţă de toţi vecinii. Dacă, însă, din punct de vedere 
spiritual se află atât de apropiat de Occident, din punct de vedere econo- 
mic este mai departe, căci îi lipsesc căile ferate, vapoarele, absolut indis- 
pensabile accentuatei dezvoltări ce o impune spiritul vremii. Cu câţiva 
ani în urmă, lon Ghica a căutat să convingă un demnitar otoman asupra 
necesităţii deschiderii unui canal navigabil Kiistenje-Carasu (Constanţa- 
Cernavodă - n.n) care n-ar costa atât de mult, pe cât de multe avantaje ar 
oferi. La această propunere, demnitarul otoman a afirmat că ţarul Rusiei 
oferă de zece ori mai mult pentru ca acest canal să nu se construiască.!2 

O scurtă retrospectivă asupra istoriei poporului român, de la înteme- 
ierea Principatelor, până la începutul domniilor fanariote, îi oferă posibi- 
litatea lui Ion Ghica de a argumenta temeinic asupra periclitării valorilor 

şi libertăţii naţionale ale poporului român în secolul dominaţiei turco-fa- 
nariote, a iniţierii unei politici expansioniste a Rusiei spre sud-estul euro- 
pean, a încercărilor, care, în cele din urmă, au reuşit, de micşorare a teri- 
toriului lor, încercări neîntrerupte chiar şi după 1812. Războaiele ruso- 
turce, purtate pe teritoriul lor, tratatele de pace încheiate i-au acordat 
Curţii din Petersburg treptat dreptul de supraveghere, de tutelă, apoi de 
protectorat asupra Principatelor Române. Fiecare război le lega şi mai 
mult de această Putere, detaşându-le în aceeaşi măsură de Poartă. În 1828 
au fost chiar ocupate şi administrate până în 1834. O ocupaţie armată 
rusă a fost repetată în 1848, o adevărată calamitate, care se suprapunea 
celor naturale: ierni grele, epizootii, cutremure. După 1710, Principatele 
Române au suportat pe teritoriul lor 7 războaie şi 9 ocupaţii armate. 
Aproximativ 30 de ani din intervalul de timp menţionat, românii au su- 
portat calamităţile ce decurgeau din cele 7 războaie, în care s-au înfruntat 
armate duşmane dar deopotrivă de păgubitoare prin jafurile şi cruzimile 
comise asupra unei populaţii de atâtea ori martiră.!22 

Din punct de vedere politic, Ion Ghica argumenta că Principatele Ro- 
mâne au devenit un câmp de continui intrigi, care le-au ruinat nu mai pu- 
țin decât războaiele, căci au fost neîntrerupte, timp de 154 de ani. Expli- 
cabil, astfel, de ce populaţia n-a crescut în acest răstimp, dimpotrivă, 
mulţi români trecând în sudul Dunării. Drept urmare, Principatele Ro- 
mâne sunt întru totul pregătite spre a intra pe calea progesului. Câteva ar- 
tere de comunicaţie între Carpaţi şi Dunăre ar spori în foarte puţin timp 
producţia de cereale chiar de patru ori. Acestea ar însemna un dublu 
avantaj pentru Anglia, care ar putea săşi procure grâu pe o piaţă bună şi 
să-şi vândă produsele sale manufacturiere în condiţii optime. Din punct 
de vedere politic, avantajele pentru Anglia, implicit pentru Occident, vor 
fi considerabile.124 

Printr-o expunere atât de pătrunzătoare şi obiectivă a situaţiei politice 
din Orient, Ion Ghica satisfăcuse cererea omului politic britanic, dornic a 
se informa asupra Principatelor Române, locului şi rolului românilor în 
sud-estul european. Guvernul britanic îşi întemeia expansiunea pe mij- 
loace economice, dar nu neglija să ia în consideraţie tendinţele unor im- 
perii care şi-o întemeiau pe mijloace politice. Între acestea se afla, evi- 
dent, şi Imperiul rus, cu care Marea Britanie se înfrunta mai ales în Asia. 

Explicabile, aşadar, reţinerile multor parlamentari englezi de a aborda 
problema expansionismului Rusiei în sud-estul continentului european. 
La fel ca alţi oameni politici români, lon Ghica se referea, în contactele 
sale cu oameni de stat sau politici englezi, cu diplomaţi, la resursele eco- 
nomice ale Principatelor, pentru a interesa o naţiune de industriaşi şi co- 
mercianţi în schimbul cu ele, fireşte în favoarea unor avantaje reciproce. 

După invadarea Principatelor Române de către armatele ruse, Ion 
Ghica publicase, la Paris, lucrarea Dernière occupation des Principautes 
Danubiennes par la Russie şi înmânase lui Reşid Paşa un memoriu prin 
care susținea necesitatea participării românilor la război. Mai alătura me- 
moriului un manifest care trebuia adresat din partea sultanului locuitori- 
lor Principalelor, în momentul intrării trupelor otomane, precum că aveau 
intenţia de a alunga trupele invadatoare şi a restabili vechile tratate în- 
cheiate cu domnii ţărilor române şi, fapt deosebit, acordul la Unirea Prin- 
cipatelor, în cazul că locuitorii lor ar dori-o. Ion Ghica voia foarte mult 
cooperarea militară cu armata otomană, însă nu fără garanţii din partea 
Porții. 

În broşura publicată la Paris, lon Ghica respingea ideea unei confe- 
deraţii dunărene a republicilor naționale din Europa şi posibilitatea creă- 
rii unui regat daco-român sub un principe german, susţinând reintrarea 
Principatelor Române în drepturile lor depline la autonomie, în baza ve- 
chilor capitulaţii cu Poarta, deci abolirea protectoratului țarist. El mai 
susținea Unirea Principatelor sub un singur domnitor, ales şi cu o listă ci- 
vilă modestă, controlat de o Adunare alcătuită din reprezentanţii proprie- 
tarilor. Reflectând la această soluţie propusă de lon Ghica, Frederic Da- 
mé adnota: “Ion Ghica emite această idee foarte justă că Poarta n-a con- 
siderat niciodată Principatele ca o garanţie a existenţei sale, nici ca o ba- 
rieră de netrecut între ea şi Rusia; dar că ea nu ţine la suzeranitate decât 
din raţiunea celor două milioane de piaştri pe care le aduc în tezaur şi ale 
câtorva avantaje băneşti pe care le găsesc acolo unii funcţionari. 

În 1853, Ion Ghica reclama la rândul său unirea celor două Principa- 
te sub un singur domn ales, ca singura soluţie posibilă şi singura care ar 
fi în folosul Porţii”.125 

Avantajele considerate de Ion Ghica a fi utile Porții nu erau astfel 
apreciate şi de către demnitarii otomani, căci nu reprezentau o Putere de- 

mocratică, pentru a le determina astfel, ci una absolutistă, interesată în 
menţinerea separată a Principatelor şi a suzeranității asupra lor, chiar a u- 
nei dominaţii directe, dacă ar fi fost posibilă. Crearea unui stat unit româ- 
nesc, puternic şi democratic, cu un domn ales şi cu o adunare reprezenta- 
tivă, care să-i controleze actele sale şi ale guvernului, însemna un prece- 
dent periculos, menit a antrena disoluția imperiului, căci şi alte popoare 
din cuprinsul său tindeau la reconstituirea de state naţionale pe baze de- 
mocratice. Pe de altă parte, nici imperiile vecine absolutiste n-ar fi agreat 
crearea unui stat democratic la frontierele lor, mai ales că includeau, fie- 
care, multe milioane de alţi români, care năzuiau firesc să se unească cu 
fraţii lor. 

Interesantă totuşi de constatat argumentaţia lui lon Ghica în cunoscu- 
ta sa lucrare dedicată străinătăţii, mai ales Occidentului, care avea motive 
suficiente pentru a susține dezideratele naţionale româneşti, în condiţiile 
redeschiderii problemei orientale, perspectivei înfrângerii absolutismului 
Rusiei şi abolirii protectoratului său asupra Principatelor Române. Un 
nou statut internaţional nu era însă posibil, fără abolirea celui precedent. 
În scopul urmărit, aportul românilor trebuia să fie pe măsura deziderate- 
lor de emancipare politică exprimate. Oricum, lon Ghica întrevedea ne- 
cesitatea unor schimbări în Principate, urmărind să le determine cursul, 
în sensul atât de mult dorit. 

Într-un prim capitol al lucrării sale, intitulat Arirudinea Rusiei faţă de 
Europa, lon Ghica susţine că Occidentul nu-şi cunoştea încă interesele, 
de îndată ce considera că va evita un război prin determinarea Porții de a 
face unele concesii ţarului Rusiei, spre a evacua Principatele Române. 
Nimeni nu credea însă în menţinerea staru-quo-ului. Îndeosebi în Princi- 
pate, nu exista nici o îndoială în eventualitatea unor schimbări: “răul a a- 
tins culmea; criza nu poate lipsi de a izbucni; pacientul trebuie să sucom- 
be sau să se salveze”.126 

Exista într-adevăr o părere unanimă în Principate cu privire la nece- 
sitatea unor schimbări, dar fiecare clasă şi categorie socială preconizau în 
alt fel aceste schimbări, alegând, în funcţie de interese, o soluţie sau alta. 
Astfel, ţăranii şi funcţionarii urmăresc deopotrivă înlăturarea boierilor, u- 
nii pentru a le lua pământul, alţii funcţiile în stat. Altceva mai mult nu 
doreau. Se va zice că este o tendinţă criminală, monstruoasă, însă acestea 

erau consecinţele care decurgeau din Regulamentul organic. Această ten- 
dinţă va avea şanse de succes, căci, în condiţiile izbucnirii unei revoluţii, 
se ivesc totdeauna oameni care să aprindă pasiunile populare în pieţele 
publice. Fostul revoluţionar de la 1848, membru al Comitetului revolu- 
ționar din Ţara Românească, extrem de moderat în concepțiile sale după 
1848, nu mai concepea sau nu mai agrea calea revoluţionară în scopul e- 
mancipării şi împroprietăririi ţăranilor clăcaşi. El considera ideea revolu- 
ționară ca neserioasă, fără posibilităţi de durată, căci ideile false, la fel ca 
monedele false, au un curs de scurtă durată, promotorii lor finali fiind, 
ulterior, abandonaţi şi stigmatizaţi. Şi astfel, ideii revoluţionare, Ion Ghi- 
ca îi preferă ideea conservatoare: “Există în fiecare popor, şi îndeosebi în 
români, un instinct de conservare care îi va ghida. Oamenii cu idei mari 
şi generoase sunt întotdeauna gata de luptă, gata să înfrâneze şi să com- 
bată injustiţia şi laşitatea; până la urmă vocea acestor oameni va fi ascul- 
tată dacă pot să ofere soluţii juste şi echitabile diverselor probleme ale 
actualităţii”.127 

Tranşant şi fără vreo reticenţă, fostul fruntaş al revoluţiei române de 
la 1848 se situa, după 1850, contra utopiştilor revoluționari. Astfel, 
susţinea că o politică falsă, aplicată după 1848 în Principatele Române, a 
determinat o nouă orientae în concepţii. Exilaţii au fost excluşi din viaţa 
politică a ţării, hrănindu-se cu idei extravagante, cu teorii ale unei vieţi 
imaginare: “ei merg - scria Ion Ghica -, merg tot timpul fără a se îndoi că 
lumea a rămas de câteva secole în urma lor. Aceştia au fost un mare 
număr de valahi, care aruncaţi pe pavajul Parisului şi Londrei, fără 
căpătâi, fără ocupaţii, cu mulţimea de învişi ai revoluțiilor poloneză, ital- 
iană, germană, maghiară şi franceză, s-au făcut adepţi ai teoriilor lui 
Mazzini, Ledru-Rollin şi Louis Blanc. Astăzi, mulţi dintre ei visează o 
confederație a republicilor naţionale din Europa. Fără a face o socoteală 
greşită, cum se zice, această teorie, în aplicarea sa va întâlni infinit mai 
multe obstacole decât bunul acord imposibil al câtorva aşa-zişi şefi desti- 
naţi de Europa adunărilor de la Londra, chiar admițând că ar ajunge real- 
mente să conducă popoarele”.122 

Intransigent cu opiniile şi acţiunile radicalilor liberali, Ion Ghica le 
nega utilitatea, refuzând să admită că nu erau visători, ci vizionari. Ei ce- 
reau totul, în memoriile şi scrierile lor, pentru naţiunile pe care le repre- 

zentau, în scopul de a obţine totuşi ceva cu sprijinul unor cabinete euro- 
pene democratice, dar conservatorizate în spirit, ca o reacţie la marea ri- 
dicare revoluţionară de la 1848. Această conservatorizare în spirit şi ac- 
ţiune cuprinsese şi pe Ion Ghica, adept al unor transformări democratice 
treptate, fără zguduiri sociale. El considera nu numai inoportună, dar şi o 
greşeală maniera de trezire a spiritului naţional de către foştii revoluţio- 
nari de la 1848. Astfel, Comitetul Central Democratic European de la 
Londra preconiza alcătuirea unor patrii unice, naţionale, fără a ţine sea- 
ma de existenţa în centrul şi estul Europei a trei mari imperii: “Aceşti vi- 
sători nu trăiesc în lumea reală”.!29 

O Românie unită, o Italie şi o Germanie, de asemenea unite, un stat 
polonez reînviat nu constituiau utopii, ci idealuri neapărat de îndeplinit. 
Dificultăţile existente erau reale, dar acestea nu trebuiau să împiedice 
afirmarea dezideratelor naţionale, în forma şi în cuprinsul lor ideale, me- 
nite a entuziasma şi a ridica la acţiune milioanele de asupriţi. Dintr-un 
calcul greşit, lon Ghica aprecia că afirmarea atât de ferventă a necesităţii 
împlinirii unor idealuri naţionale împiedica, prin inoportunitate, nu prin 
lipsa de necesitate, realizarea obiectivelor imediate, cuceririle treptate. El 
nega şi utilitatea soluţiei preconizată de românii existenţi în Principate, 
care n-au fost nevoiţi să emigreze, deci în permanent contact cu viaţa po- 
litică, de a se înfăptui un regat daco-român sub sceptrul unui principe 
german. Şi acesta era un vis, fără posibilitate de înfăptuire. lon Ghica 
aprecia că aceşti oameni nesocotesc o realitate, anume aceea că imperii 
ca Austria, Turcia şi Rusia niciodată n-au cedat de bună voie teritorii 
pentru a da posibilitatea constituirii de alte state. Dimpotrivă, ele s-au în- 
teles pentru a împărţi o ţară cu mult mai mare decât vor să-şi creeze unii 
români: “visătorii de această nouă speţă nu aşteaptă decât un mic congres 
la Viena, pentru a afla din diversele ştiri realizarea utopiilor lor”.130 

Ca şi alteori, Ion Ghica făcea, voit sau nu, confuzie între utopii şi 
idealuri naţionale, pentru a-şi demonstra crezul politic liberal moderat, 
promotor al transformărilor democratice, dar în mod treptat, căci, altmin- 
teri, s-ar prejudicia grav înfăptuirea lor. El dezagrea orice articole publi- 
cate în presa străină despre împărţirea Imperiului otoman, menite să în- 
flăcăreze pe cei visători, precum şi broşurile pe aceeaşi temă. În sprijinul 
afirmațiilor sale, recurgea la exemplificarea că nici măcar o mică bucată 

de pământ nu fusese cedată de bună voie, chiar dacă acel care o reclama 
se afla în drept. Cel mai elocvent i se părea cazul grecilor, care se să 
duiau să-şi refacă statul naţional.13: 

Interesat în obţinerea a ceea ce putea deveni posibil într-o perspec- 
tivă imediată, Ion Ghica nu omitea, ci stigmatiza necesitatea unor trans- 
formări radicale, căci, toate, presupuneau măsuri adecvate pentru înfăp- 
tuirea lor, adică declanşarea unor revoluţii. Or, tocmai acestor revoluţii le 
nega utilitatea, în condiţiile existente. El constatase ostilitatea diploma- 
tiei europene faţă de români, pe care-i considera vinovaţi, întrucât, prin 
atitudinea lor în revoluţia de la 1848, ar fi adus Rusia pe scena Europei. 
Or, reflecta Ion Ghica, diplomaţii europeni nu ţineau seama că revoluţia 
română a fost o consecinţă firească a situaţiei din Principatele Române, 
determinată de însăşi Curtea din Petersburg: “Ocuparea Principatelor asi- 
gură victoria Rusiei, iată veritabila rațiune a ocupaţiilor”!%2 Astfel, Petru 
cel Mare n-a atacat Turcia, până nu şi-a asigurat concursul lui Dimitrie 
Cantemir. Dacă un urmaş al său la tron n-a intrat în Principate, la 1821, 
s-a datorat atitudinii categorice a Curţii din Viena. La 1828, însă, Curtea 
din Petersburg a ocupat Principatele, încă din primele zile ale lunii mar- 
tie. Regulamentul organic prevăzuse toate măsurile posibile pentru ca o 
eventuală ocupaţie să găsească toate magaziile pline cu provizii. Prin 
ocuparea Principatelor, Puterea protectoare dispunea de o linie strategică 
pe Carpaţi contra Austriei şi de una similară pe Dunăre contra Turciei. 
Principatele mai constituiau şi o foarte bună bază de acţiuni militare în 
Europa, până la Rin şi Strâmtori.133 

Comparând diversele momente ale procesului analizat, lon Ghica 
sublinia că, dacă la 1848 Curtea din Petersburg era ameninţată de revo- 
luţia europeană, la 1853 ea era cea care ameninţa Europa: “Agresor sau 
apărător, ţarul are nevoie de Principate”. De data aceasta se afla în po- 
ziţia de agresor, căci, altminteri, avea de făcut faţă unei mişcări în inte- 
rior, dacă nu se lansa într-o cucerire externă. Poarta se afla în recul în 
faţa avansurilor ţarului, a cărui voinţă impune concesii, la îndemnul An- 
glici şi Franţei, spre a evita un război. Cu toate nemulţumirile contra 
Porții, românii sunt legaţi de existenţa Imperiului otoman, precum fără 
ele Imperiul otoman n-ar subsista. Rusia nu poate sălta la Constanti- 
nopol, fără a trece peste teritoriul lor. Pentru a deveni o barieră de netre- 

cut spre Constantinopol, atitudinea Porții trebuie să fie cu totul alta, adică 
de a nu lăsa Principatele la discreţia Curţii din Petersburg şi la dispoziţia 
emisarilor otomani, care nu vin decât pentru a se plimba şi face avere. O 
excepţie fericită a fost acţiunea ultimului comisar, Ahmed Effendi, care a 
determinat o micşorare considerabilă a abuzurilor. Odată plecat, însă, s-a 
revenit la situaţia anterioară. Atotputernică a rămas Curtea din Peters- 
burg, în timp ce Poarta, pentru a nu-şi arăta slăbiciunea, a preferat să de- 
vină complice la orice rău în Principatele Române. 134 

Remediul la această gravă stare de lucruri nu putea fi - după opinia 
lui lon Ghica - decât intrarea Principatelor în deplinele drepturi de auto- 
nomie, potrivit vechilor tratate, prin aceasta îndepărtându-se Rusia de la 
orice rațiune de a le garanta sau proteja, apoi unirea celor două principate 
sub un singur domn ales şi cu o listă civilă modestă, controlat de o adu- 
nare a reprezenanţilor proprietarilor, care să includă totodată pe boieri şi 
Starea a treia. Aceasta ar fi soluţionarea problemei Principatelor Române 
spre care trebuia să tindă Poarta.135 

Preocupat de modificarea statutului internaţional! al Principatelor, lon 
Ghica nu mai concepea, concomitent, şi o rezolvare a gravelor probleme 
sociale, adică necesitatea împroprietăririi şi emancipării clăcaşilor. Un 
regim constituţional, cu un domn ales, controlat de o adunare în care să 
fie incluşi boierii, alături de starea a treia, conserva, fără îndoială, unele 
trăsături ale celui vechi, constituind mai degrabă un hibrid. Nu cu boier- 
imea privilegiată se putea înfăptui un stat democratic, constituţional. 
Căci lon Ghica preconiza şi o constituţie, al cărei proiect voia să-l pre- 
zinte unor oameni politici şi diplomaţi europeni. 

Emanciparea politică dobândea prioritate în faţa celei sociale, căci 
nici o reformă nu avea posibilitate de aplicare în cadrul vechiului regim. 
A menţine totuşi boierimea privilegiată la conducerea statului devenea 
un non sens, căci ea a fost şi va rămâne creaţia vechiului regim, de care 
era strâns legată şi nu va renunţa. Numai proclamarea desființării ran- 
gurilor boiereşti şi a privilegiilor sociale ar fi fost de natură să permită 
marilor deținători de pământ accesul într-o adunare reprezentativă, care 
să controleze actele domnului ales şi ale guvernului său. Nu trebuie to- 
tuşi înţeles că Ion Ghica s-ar fi opus vreodată desființării privilegiilor, în- 
să această desființare nu o considera oportună în momentul Unirii Princi- 

patelor şi constituirii noului stat, când era necesar aportul tuturor claselor 
sociale, inclusiv al boierimii, clasa conducătoare în vechiul regim. Aşa- 
dar, în schimbul unor concesii făcute boierimii, care-şi menținea ranguri- 
le şi privilegiile, se preconiza contribuţia sa la fondarea noului stat. 

Nici în privinţa unităţii naţionale a tuturor românilor, lon Ghica nu-i 
contestase vreodată necesitatea, ci numai oportunitatea afirmării sale, în 
diversele împrejurări. Odată cu deschiderea crizei orientale, când se apre- 
cia ca posibilă Unirea Principatelor, în urma abolirii protectoratului Rusi- 
ei, el nega orice utilitate practică a propagandei radicalilor liberali pentru 
o confederare a unor republici naţionale libere, independente şi unitare, 
precum şi a unor proiecte de înfăptuire a unui regat daco-român sub un 
principe de origine germană. Spirit pragmatic, lon Ghica se străduia să 
obţină numai ceea ce devenea posibil în perspectiva imediată. De aceea, 
toate eforturile sale se îndreaptă spre abolirea protectoratului rusesc. Într- 
un capitol intitulat: Pretextul noii agresiuni şi ocupări a principatelor, 
lon Ghica începe prin a evidenția că diplomaţia europeană a persistat în 
greşeala de a vedea în ocupaţia armată rusă după 1848, timp de trei ani, o 
consecinţă firească a revoluției. Ea a acceptat explicaţia dată de cance- 
larul Nesselrode în manifestul din 19 iulie 1848, crezând, cu adevărat, că 
intervenţia armată n-a urmărit decât garantarea religiei, familiei şi propri- 
etăţii. Astfel, s-a considerat ocupaţia armată ca un rău necesar, care să 
împiedice - zice-se - un rău şi mai mare, adică cel al socialismului şi 
comunismului, precum căuta a acredita ideea guvernul rus “peniru a 
scuza conduita sa incalificabilă... şi pentru a justifica politica sa absur- 
dă”.136 

Dispărând pretextul comunismului, în locul lui a fost creată o nouă 
rațiune plauzibilă pentru a justifica agresiunea, începând prin ocuparea 
Principatelor Române, anume persecutarea bisericii creştine din cuprin- 
sul Imperiului otoman. Astfel, în pofida tratatelor existente, ţarul îşi aro- 
gă dreptul de protector direct şi absolut asupra creştinilor ortodocşi din 
Balcani. Ion Ghica opina că Europa nu va accepta, ca sub acest pretext, 
să se oprime un popor slab şi paşnic.!37 

Pentru a demonstra iraţionalitatea ocupării armate a Principatelor 
Române, Ion Ghica recurge la prezentarea relaţiilor lor speciale cu Poar- 
ta, începând din secolul XV până la 1853, insistând asupra instaurării sil- 

nice a protectoratului Rusiei. Timp de un secol, Curtea din Petersburg ar- 
gumentează potrivit intereselor sale, întotdeauna căutând să aibă dreptate. 
Astfel, în cazul că Poarta încearcă să aibă mai multe drepturi asupra Prin- 
cipatelor Române, Curtea din Petersburg se opune, făcând caz de tratate, 
care prevăd dreptul lor la autonomie. Dacă însă ea este cea care vrea să 
obţină anumite avantaje în Principate, proclamă Poarta suverană şi stă- 
până absolută, în măsură să dispună precum voieşte de soarta lor, dar, în 
acest fel, mai mult din slăbiciune decât din vanitate Poarta se lasă cu uşu- 
rință antrenată pe calea slăbirii puterii sale şi dezmembrării imperiului, 
printr-o aşa-numită învestitură de suveranitate din partea ţarului Rusiei.138 

În scopul cunoaşterii cât mai bine a situației Principatelor Române, 
lon Ghica procedează la analiza temeinică, pe bază de date statistice, a 
compoziţiei sociale a populaţiei Principatelor Române, a economiei şi 
avuţiei lor, a comerţului, producţiei agricole!39 Insistă apoi asupra atitu- 
dinii favorabile Puterii protectoare din partea Adunărilor obşteşti, dar 
mai ales a naturii Regulamentelor organice, pe care le consideră “operă a 
câtorva boieri”, care “n-au avut în vedere nici interesele ţării nici ale ce- 
lor două sau trei mii de boieri care o constituie în ţară legală. Regula- 
mentele au aservit pe ţărani boierilor proprietari, lăsând acestora dreptul 
de a stabili, fără control, arenda pământului, şi ţăranul este forţat să se 
supună la o învoială care, de două secole, a menţinut pământul la o 
valoare împătrită, decât cea pe care i-ar fi dat-o balanţa cererii şi ofer- 
tei”140 La rândul lor, boierii erau aserviţi domnului, care le conferea 
funcţii şi ranguri. Domnul era însă şi el aservit boierilor, căci, odată 
ajunşi în vârful ierarhiei, puteau organiza o opoziţie în Adunare, care-l 
înlătura de pe tron: “Domnia era electivă, dar restrânsă la vreo zece can- 
didaţi, proveniţi dintre primii mari boieri”. Această alegere s-a practicat 
doar o singură dată, anume în 1842, spre a asigura o majoritate candida- 
tului favorizat de Puterea protectoare, care a şi fost ales. Ulterior, însă, 
n-au mai avut loc alegeri, domnii fiind numiţi, contrar prevederilor Re- 
gulamentului organic, încălcate cu toate prilejurile, în interesul boierilor 
şi Curţii protectoare.141 

Întemeiat pe argumente de necontestat, Ion Ghica procedează la ana- 
liza viciilor fundamentale ale Regulamentelor organice care “prin faptul 
falselor interpretări şi numeroaselor modificări arbitrare şi ilegale nu sunt 

decât o literă moartă; Adunarea generală nu este decât un nume de- 
şart”142. Insistând asupra viciilor instituţiilor vechiului regim, Ion Ghica 
stăruie şi asupra instrumentelor sale, boierii, despre care scrisese adeseori 
în trecut. Boieria, aşa cum a fost organizată prin Regulamentul organic, 
se aseamănă cu nobilimea rusă statuată de Petru cel Mare. Nemaifiind o 
castă, ea se reînnoia la bază, prin ridicări în ranguri: “Corpul politic, cu 
care regulamentele au dotat ţara, este o aristocrație birocratică, recrutată 
dintre oameni corupți, rapaci, cruzi, denunţători şi cartofori”. Legile, 
aflate la dispoziţia acestor oameni devin instrumente ale capriciilor per- 
sonale, deci impracticabile, ca atare.:43 

Ca şi alte ori, de data aceasta însă mai amănunţit, Ion Ghica prezintă 
situaţia politică a Principatelor Române înainte de 1848144, care a provo- 
cat o gravă stare a finanţelor statului: “infracţiune la toate legile constitu- 
tionale; deturnări de bani publici în profitul boierilor şi domnitorilor, pre- 
levarea de impozite fără buget, nici control, abuzuri strigătoare în admi- 
nistraţie; corupţie şi refuz de a face dreptate în tribunale; absenţa comple- 
tă de garanţii pentru proprietate şi descompunerea familiei”.145 

În condiţiile existente, lon Ghica apreciază că pătrund cu mare difi- 
cultate ideile avansate. Mulţi tineri au studiat şi studiază în Franţa şi în 
alte ţări din Occident. Filosofia luminilor şi-a găsit adepţi în Principatele 
Române, eliberând oamenii de vechi prejudecăţi. Propagarea ideilor se 
face de la om la om, prin relaţii sociale, căci guvernul interzice înființa- 
rea unei catedre de filosofie. Studiată sistematic, efectele filosofici ar fi 
fost însă altele, căci ideile cele noi dau impuls transformărilor sociale. 
Limba română, abandonată de clasa conducătoare în timpul fanarioţilor, 
s-a păstrat în graiul poporului, în balade şi legende, în cântece şi poezii 
populare. Cântecele haiduceşti nu sunt elegii plângăreţe, ci strigăte în- 
drăzneţe, vădind bucuria unui om liber, plin de mânie contra asupritorilor 
săi: “Mănăstirea şi ceata de haiduci erau singurele mijloace pentru omul 
din popor, de a deveni liber. Poezie fără pretenţii, facilă, culantă, expre- 
sie simplă şi naturală a unei apropiate treziri; toate aceste cântece, deşi 
fără numele autorului, nu sunt mai puţin demne de un mare poet”146 

O dezvoltare a literaturii culte începe abia la finele secolului al 
XVIII-lea, sub imboldul Şcolii ardelene. În prima jumătate a secolului al 
XIX-lea se remarcă poeți, scriitori, artişti, istorici etc. Proza a evoluat 

însă mai lent, căci, la începuturile sale, s-a limitat la cronici şi memorii 
savante, puţin accesibile, aride, precum cele ale cărturarilor transilvăneni. 
Abia prin pana lui M. Kogăniceanu şi cea a lui N. Bălcescu, proza cu- 
noaşte un avânt fără precedent. Despre ultimul, Jon Ghica scria că avea “o 
imaginaţie vie, o inimă caldă, un spirit profund, gânduri elevate, un stil 
pur şi bogat. El a fost ridicat foarte tânăr speranţelor țării sale. Operele pe 
care le-a lăsat sunt suficiente gloriei numelui său, dar ele sporesc regretele 
compatrioţilor săi care gândesc la tot ceea ce acest tânăr scriitor ar fi putut 
să dea literaturii române, dacă ar fi parcurs o mai lungă carieră”.147 

El însuşi un mânuitor talentat al condeiului, dotat cu un pătrunzător 
spirit de observaţie, analiză şi sinteză, Ion Ghica aprecia tendinţele litera- 
turii române ca fiind naţionale, moderate şi generoase. Poeziile lui V. 
Alecsandri, Dim. Bolintineanu şi Gr. Alexandrescu au dat o nouă strălu- 
cire faptelor de arme ale vitejilor şi domnitorilor. Fabulele lui Al. Donici, 
teatrul lui V. Alecsandri şi satirele lui Gr. Alexandrescu au lovit în co- 
rupţie şi în parvenitism: “În emigrație - preciza Ion Ghica, în vădit deza- 
cord -, tendinţa literară se străduieşte de a deveni revoluţionară, dar acest 
fel de scrieri, puţine în raport cu speranţele şi aspiraţiile româneşti din 
partidul înţelept şi moderat, n-au avut ecou în ţară. Verva scriitorilor roşii 
s-a răcit în mod sensibil”.148 

Moderatul Ion Ghica se referea, desigur, la scrierile radicalilor, pre- 
cum C. A. Rosetti, Dumitru şi lon C. Brătianu, a căror ideologie de stân- 
ga, revoluţionară, nu o împărtăşea. În Principate, se aflau, în acel timp, 
oameni cu concepţii politice moderate, liberale sau conservatoare, recep- 
tivi la punctele de vedere ale lui Ion Ghica. El sesizase cu deplin temei că 
deţinătorii puterii în stat nu aveau înclinații spre citit. Puterea păta presti- “ 
giul şi conştiinţele, poporul având aversiune pentru cei care o deţineau. 
Ion Ghica nu agrea nici formaţia şi tendinţele tineretului. venit de Ja studii 
din capitala Franţei. Aceştia, exaltaţi de cuvintele lui J. Michelet şi Ed. 
Quinet, pe care îi dmiră cu pasiune ce nu mai îngăduie alta, citesc cu pre- 
dilecţie “elucubraţiile profesorilor lor”,14 între care şi L. Blanc şi Al. de 
Lamartine, neavând alte relaţii decât cu agitatorii societăţii, fiind astfel 
cu toţii pătrunşi de doctrinele cele mai periculoase. Revoluţia franceză- 
izbucnită la 24 februarie 1848 - i-a găsit pe aceşti tineri cu arma în mână 
pe baricade, apoi s-au întors în patria lor pentru a proceda la fel. Multe 

din idei au prins contur în manifestul Guvernului provizoriu din Ţara Ro- 
mânească. Tinerii studenţi au discutat cu conducătorii revoluţiei fran- 
ceze, au strâns mâna lui Al. de Lamartine “acest om care a ţinut Europa 
întreagă, regi şi popoare, cu răsuflarea tăiată, timp de trei luni. Ei adu- 
ceau deci din Franţa impresii de neşters”.150 

În nici o scriere a sa, lon Ghica nu expusese atât de clar şi concis 
opiniile sale cu privire la radicalismul revoluţionar european şi româ- 
nesc. Este în afară de orice îndoială că ideile radicale îi trezeau repulsie, 
aversiune. Cu trecerea timpului se constată o tot mai accentuată desolida- 
rizare de actele revoluţionarilor de la 1848, sesizabile în manifestul Gu- 
vernului provizoriu. În exil, caută să prindă şi mai mult distanţă, pentru a 
nu se confunda sau a nu fi confundat cu oamenii vădind o exaltare a spi- 
ritului revoluţionar, aflaţi în strânse relaţii cu G. Mazzini şi Ledru-Rollin, 
cititori pasionaţi ai unor “elucubraţii” cuprinse în operele lui J. Michelet 
şi Ed. Quinet. În lucrarea publicată la Paris, în 1853, Ion Ghica ţine să se 
distanţeze categoric de radicalismul revoluţionar, atât de odios guverne- 
lor moderate, deşi liberale, democratice, din ţările occidentale. El refuză 
orice colaborare cu radicalii, ale căror acţiuni le consideră dăunătoare 
cauzei naţionale, prin nesăbuinţa lor. 

Analizând atât de temeinic situaţia din Principatele Române, înainte 
de 1848, Ion Ghica argumenta că devenea imposibilă împiedicarea iz- 
bucnirii unei revoluţii, unei mişcări. Clasele sociale şi grupările politice 
nu erau însă animate de acelaşi spirit de solidaritate, nici de acelaşi senti- 
ment. Toţi îşi spuneau revoluționari, însă fiecare vedea într-o manieră 
proprie ceea ce pretindea a fi.!51 O mişcare revoluţionară în Ţara Româ- 
nească izbucnea oricum, dar “Tânăra Românie”, cum era denumit tinere- 
tul revoluţionar, a pus stăpânire pe această mişcare potenţială, deturnân- 
d-o de la tendinţele necontrolate, care ar fi adus nenorociri țării: “Marea 
pârghie pusă în joc de spiritele rele pentru a-şi împlini planurile era ne- 
multumirea țăranilor contra proprietarilor, aceştia aveau perfectă cunoş- 
tință de ceea ce se petrecuse în Galiţia şi de nepedepsirea revoltaţilor”.!52 
"Țăranul fusese frustrat prin Regulamentul organic, căci îl ţinea ataşat de 
pământul pe care i-l acorda boierul, în schimbul clăcii. Îndârjit şi nemul- 
tumit, el nu aştepta decât momentul favorabil pentru a relua pământul de 
care se considera frustrat, convins că proprietarul constituia cauza neno- 

rocirii şi mizeriei sale: “ţăranul - scria lon Ghica -, deşi bun de la natură, 
blând şi cinstit, poate deveni totuşi Jacques cel mai feroce, acel pe care 
l-am văzut în Transilvania; din fericire n-a fost nimic”.153 

Dintre toate clasele şi categoriile sociale, aprecia că numai revoluţio- 
narii puteau să sustragă ţara de la ura şi răzbunarea unor ambiţioşi, îm- 
piedicând masacrele. Deţinătorii de domenii, în cea mai mare parte, prin 
cedarea de pământuri ţăranilor, pe care le posedau din tată în fiu, în mod 
perpetuu, în schimbul unei despăgubiri, potrivit legii din 1848 “împiedi- 
cau această tânără naţiune de a se păta cu o crimă, care ar fi marcat-o 
drept în frunte cu o pată de neşters, în momentul trezirii sale la viaţă po- 
litică”.154 

Cu alte cuvinte, înțelepciunii proprietarilor, care au consimţit să ce- 
deze pământuri țăranilor cu despăgubire, la 1848, s-a datorat împiedica- 
rea unei răscoale ţărăneşti şi nu celei a revoluţionarilor, fiind de datoria 
lor. Mişcarea din Moldova s-a produs tot sub imboldul unor nemulțumiri 
ţărăneşti, încurajate de declanşarea răscoalei din Galiţia. Prevenitori, ma- 
rii proprietari s-au întrunit la laşi pentru a dezbate asupra modificărilor 
de făcut în legea referitoare la munca ţăranilor. Concomitent cu o adresă 
care cuprindea unele modificări neînsemnate privind obligaţiile ţăranilor, 
marii proprietari au trimis şi un proiect de constituţie. Domnitorul a 
reprimat mişcarea, arestând şi exilând pe conducătorii săi.155 

Izbucnită şi în Ţara Românească, revoluţia a reuşit, menţinându-se 
limp de trei luni. Eliberat de clacă, ţăranul nu putea totuşi primi pământ 
de muncă decât cu acordul marilor proprietari contra unei despăgubiri. 
Comisia proprietăţii tocmai urma să stabilească mărimea pământului care 
trebuia acordat, dar presiunile diplomaţiei externe anunțau iminenta înă- 
buşire a revoluţiei care a şi avut loc la 13 septembrie 1848.156 

Nimic temeinic n-a mai avut loc în privinţa îmbunătățirii în situaţia. 
țăranilor după 1848. Aşezământul agrar din 1851 n-a făcut decât să agra 
veze această situaţie.157 Barbu Ştirbei urma întru totul practicile fratelui 
său, corupţia, mizeria, intriga fiind în creştere. Ţara se afla sub o grea po- 
vară, într-o atmosferă de nelinişte, nenorocire şi ruşine. Domnul persecu- 
tă pe exilați, şicanându-i şi punând la cale diverse măsuri contrare lor şi 
rudelor din ţară şi chiar problema confiscării averilor lor.158 

Lucrarea publicată de Ion Ghica la Paris, după ocupaţia armată a 

Principatelor, avea menirea să clarifice dintr-un anumit punct de vedere 
opinia publică şi cabinetele europene asupra rezolvării problemei naţio- 
nale româneşti, în contextul redeschiderii problemei orientale. Ea se do- 
rea o replică la intensa propagandă efectuată de radicalii liberali în presa 
occidentală dar mai ales prin articolele şi studiile publicate de C. A. Ro- 
setti şi fraţii Brătianu în “Repbulica Română”. Ion Ghica era convins că 
prin acţiunile lor, considerate nesăbuite, se compromitea lupta pentru 
cauza naţională românească în faţa unor oameni politici şi de stat occi- 
dentali, în dezacord manifest cu radicalismul revoluţionar. După lovitura 
"de stat de la 2 decembrie 1851 şi după instaurarea imperiului în Franţa, 
exact după un an, oameni ca Ed. Quinet sunt nevoiţi să plece în exil. Le- 
dru-Rollin şi alţi foşti revoluționari deveniseră indezirabili unui regim 
politic autoritar, precum cel napoleonian. Exilaţii români înşişi se văd 
nevoiţi să părăsească Parisul, retrăgându-se în provincie sau în alte ţări. 
Opiniile lui Ion Ghica despre foştii revoluționari români de orientare ra- 
dicală în emigrație publicate în lucrare aveau menirea de a-i discredita, 
într-o perioadă de prigoană şi recul ale acţiunilor lor. 

În apropierea scenei politice a diplomaţiei europene din capitala Im- 
periului otoman, Ion Ghica era mai bine informat asupra perspectivelor i- 
mediate. Astfel, desfăşurarea ulterioară a evenimentelor a confirmat opi- 
niile lui despre importanţa utilizării mijloacelor diplomatice şi sprijinului 
pe Turcia. C. A. Rosetti venise din Franţa la Vidin, spre a contribui la e- 
manciparea politică a ţării, după începerea ostilităţilor militare ruso-turce 
din toamna anului 1853. Între timp, aflase veşti nu tocmai bune despre 
Ion Ghica anume că scopul său primordial era de a ajunge domn al Ţării 
Româneşti cu sprijinul Porții otomane. După doi ani, relua corespondența 
cu el, scuzându-se, într-un fel, că nu-i mai scrisese Constatând deosebi- 
rile pronunţate de vederi, nu se mai considera însă în drept a-i cere o ex- 
plicaţie asupra a ceea ce crede, speră sau vrea: “De la ‘52 evenimentele 
veniră unul după altul în favoarea ideilor tale şi-n contra credințelor 
mele, până ce lepădarea ultimului Mentchicof aduse şi mai bine şi mai cu 
deplinătate pe tărâmul tău, pe tărâmul diplomaţiei. Atunci am voit de 
multe ori a-ţi scrie; a te-ntreba ce speri, ce crezi şi ce cugeţi a face, ş-a-ţi 
spune totodată până unde şi cum pot merge şi eu cu tine. Aşa se cuvenea 
şi n-am făcut-o”.159 

De data aceasta, C. A. Rosetti nu-l mai contrazicea pe Ion Ghica în 
privinţa mijloacelor de adoptat, ci era dispus să dea crezare unor bănuieli 
şi acuzaţii “care - scria el - sunt cu atât mai triste şi mai grave cu cât sunt 
sortite160 de oameni oneşti, carii merită să-i stimăm şi să-i iubim”. C. A. 
Rosetti se referea, desigur, la presupusa ambiţie de a ajunge domn cu 
sprijinul Porții. În ceea ce-i privea, considera pe Ion Ghica în stare numai 
de o ambiţie nobilă, însă poate şi.el să greşească “fiind singur, neavând 
lângă dânsul un prieten carele să-l susţie şi să-l lumineze cu sfaturile 
sale”. Orice om procedează cum consideră mai bine, cu condiţia să fie 
sincer .Or, lon Ghica este acuzat că voieşte să devină domn şi de aceea 
trăieşte singur, depărtându-se de toţi. Singurătatea nu este compatibilă cu 
urmărirea unui scop nobil. C. A. Rosetti recunoaşte justeţea opiniilor lui 
Ion Ghica în privinţa mijloacelor, declarându-se gata de a-l urma pe tărâ- 
mul său, adică unitatea naţională mai întâi, apoi problemele de ordin so- 
cial, după redobândirea deplinclor drepturi la autonomic.161 

C. A. Rosetti se afla la Constantinopol, unde voia să-l întâlnească pe 
Ion Ghica, dar nu a reuşit să-l găsească, întrucât fusese, între timp, numit 
guvernator al insulei Samos. În însemnările sale de călătorie, C. A. Ro- 
setti se referea chiar mai tranşant în privinţa atitudinii lui Ion Ghica: 
“Purtarea lui Ghica aci - îşi nota el la Constantinopol - spun toţi că a fost 
foarte rea. Zic că el eliminează pe toţi, fiind singurul care este introdus la 
ambasadori şi fiindcă voiește a ajunge la domnie”.162 Notând acestea, C. 
A. Rosetti menţiona că lon Ghica îi trimisese o scrisoare la Paris, în 
care-i propunea drapelul naţional, îndemnându-l să vină la Constantino- 
pol. A venit, dar el plecase în Samos, ca guvernator. Din Vidin, în martie 
1854, îi trimitea o scrisoare în care-i răspundea cu sinceritatea la scrisoa- 
rea lui din 25 ianuarie 1854: “Mi-a părut totdeauna rău - scria C. A. 
Rosetti lui Ion Ghica -, am suferit şi ca român şi ca om, când am văzut 
că, deşi aveam aceeaşi ţintă, suntem siliţi a merge despărțiți şi pe căi deo- 
sebite. Am suferit ca român, primo, fiindcă lipsit de ajutorul tău, eram 
negreşit pe jumătate mai slab; secundo, fiindcă cei ce apucă pe osebite 
căi, deşi la plecare au acelaşi scop, ajung adesea fără voi-le şi fără a şti 
chiar a se despărţi cu totul. Am suferit şi ca om, fiindcă am dorit totdeau- 
na a iubi şi a fi iubit de-un om ca tine”! 

Cu toate că recunoscuse, în scrisorile către Ion Ghica, precum că gre- 

şise în aprecierea mijloacelor folosite, în realitate, C. A. Rosetti vădea în 
continuare neîncredere în mijloacele diplomatice. Rezultă aceasta cu evi- 
denţă dintr-o scrisoare către I. C. Brătianu, din 19 aprilie 1854. Astfel, 
prezentat de către Ion Ghica ambasadorilor la Constantinopol, Gh. Ma- 
gheru n-a obţinut nimic. Ineficienţa diplomaţiei nu mai determina îndem- 
nuri de a se urma pe această cale. lon Ghica aflându-se în Samos, pentru 
C. A. Rosetti nimic nu mai era de făcut la Constantinopol şi pe Dunăre, 
încât va reveni la Paris. Într-o scrisoare din 15 mai 1854, îi scria din nou 
lui I. C. Brătianu că venirea sa la Constantinopol a fost “una din cele mai 
mari nebunii” din viaţa lui. Nicolae Golescu nu s-a întâlnit cu nici un 
ambasador, Gh. Magheru a fost introdus de Ion Ghica, dar n-a obţinut ni- 
mic. Aşadar, speranţe deşarte,de la diplomaţie nimic bun de aşteptat: 
“Datoria aceea, despre care-mi vorbeşti - se adresa el lui I. C. Brătianu - 
am înţeles-o dintr-un singur punct, şi iată-l: a dovedi rumânilor că nu tre- 
buie s-aştepte nimic de la diplomaţie. Dar aceasta a fost de trebuinţă la 
început, şi pentru aceasta atunci, ş-acum mai mult decât oricând, trebuie 
s-o facă Ghica, Magheru şi unul din Golești; frate-to şi eu, însă din alte 
puncturi de privire, poate c-ar fi fost mai bine să nu ne fi mestecat nici- 
cum”16, Între altele, Al. G. Golescu n-a reuşit nici el nimic în demersuri- 
le sale. Ion Ghica l-a făcut astfel să piardă mai mult de o lună la Constan- 
tinopol.165 

Deosebit de interesant de constatat că, la 28 mai 1854, C. A. Rosetti 
se adresa lui Ion Ghica, recunoscându-şi eşecul opiniilor: “Sunt 6 ani de 
când trăim într-un timp atât de ciudat, încât adesea omul este silit dimi- 
neaţa a-şi schimba cu totul planurile şi hotărârile ce luase seara. Singura 
statornicie ce am văzut în aceşti 6 ani este că toate prefacerile se făcură 
în defavoare-mi. E! Ce ştii la ce-o fi bună!” Cu adevărat, căinţa lui C. A. 
Rosetti se dovedea numai formală, căci sincer în opiniile sale era numai 
cu I. C. Brătianu. Mijloacele diplomatice îi repugnau, chiar mai mult ca 
înainte, sub impresia recentului eşec al demersurilor românilor sosiți din 
capitala Franţei în Imperiul otoman, pentru a-şi oferi serviciile lor guver- 
nului otoman. Căuta totuşi să-l aducă pe făgaşul opiniilor sale pe Ion 
Ghica, pe care-l considera rătăcit în labirintul diplomaţiei, întrucât, chi- 
purile, nu ajuta mai nimic cauzei naţionale româneşti. Ion Ghica mai 
avea să constate, fără a fi surprins, cum Chr. Tell, îndată după sosirea la 

Şumla, unde se afla tabăra militară a lui Omer Paşa, s-a împăcat cu I. H. 
Rădulescu: “Am avut deci dreptate! una până acum!!!"156, scria el lui Al. 
G. Golescu. 

Nu numai C. A. Rosetti şi fraţii Brătianu nu agreau activitatea lui Ion 
Ghica, dar şi fraţii Golescu, de asemenea radicali. Scriindu-i fratelui său 
Radu, Ştefan Golescu îl considera pe Ion Ghica un ambițios şi un intri- 
gant: “Ghica, care de trei ani tămâia pe prinţul său Sturdza (Grigore 
Mihail - n.n.) şi care s-a rupt cu fraţii mei decât pentru că au declarat că 
pe acest om românii de la 1848 nu puteau să-l ia drept drapel fără a se 
dezonora, Ghica rupe relaţiile cu el; spune că nu l-a stimat niciodată şi 
aceasta pentru ce? pentru că la fel de ambițios ca şi el, Sturdza a preferat 
să se servească de Eliade ca un personaj deja în acţiune decât să aştepte 
pe Ghica”157 

Fără îndoială, acţiunile întreprinse de lon Ghica nu erau agreate de 
românii exilați la Brussa, între ei aflându-se şi Al. C. Golescu, nevoiţi a 
se întoarce la Şumia, căci Omer Paşa refuzase a-i folosi. Refuzul său se 
datora schimbării condiţiilor, Anglia şi Franţa acordând sprijin Porții, ea 
nu mai avea nevoie de altul. Ion Ghica a înţeles, însă Al. C. Golescu- 
Albu repudia poziţia lui şi pe a lui Gh. Magheru, căruia îi atribuia o 
“simplicitate” şi o “ambiţie ignorantă”, căci era în cunoştinţă de cauză, şi 
cu toate acestea se afla “în mânica lui Ghica”. Prin urmare, Al. C. Goles- 
cu se temea de a nu fi daţi de o parte. Se îndoia totuşi că Gh. Magheru va 
putea face ceva, căci se dovedea “foarte ignorant şi din nenorocire tot 
atât de ambițios”. Aşadar „va fi jucat de Ion Ghica, potrivnic alcătuirii u- 
nei legiuni române, spre a nu crea prilejul punerii în evidenţă a vreunui 
adversar al său. Mai întâi, Ion Ghica a promis lui Gh. Magheru trei fir- 
mane, apoi două şi, în cele din urmă unul singur. Şi astfel se defăşura în 
continuare comedia, repetată de această dată, căci mai fusese odată jucată 
cu exilaţii din Brussa. Al. C. Golescu îşi exprima însă speranţa că, în po- 
fida politicii guvernelor şi intriganţilor, ei îşi vor servi “sfânta şi nenoro- 
cita patrie”168. În ceea ce-l privea, Al. C. Golescu afirma că a rupt relații- 
le cu Ion Ghica, căci s-a purtat “mârşav” cu ei. Avertismentul amical dat 
de Al. G. Golescu nu l-a impresionat cu nimic. După plecarea sa din 
Constantinopol, Ion Ghica s-a purtat încă şi mai nedemn decât înainte.!5 

Nicolae Golescu scria şi el lui Al. G. Golescu despre întâmplările de 

la Şumla şi Constantinopol. El constată că sprijinul românilor nu mai era 
necesar, Ion Ghica fiind trimis în insula Samos în calitate de “comisar 
imperial”, ca “să facă o cercetare”!70 . Între timp, aversiunea mocnită a 
lui C. A. Rosetti contra lui lon Ghica era în creştere. Într-o scrisoare că- 
tre Ion C. Brătianu argumenta asupra deşertăciunii mijloacelor diplomati- 
ce. Jon Ghica era considerat un impediment în plus în realizarea idealului 
naţional, fiind sprijinit de ambasadorul Angliei: “Pe scurt - conchidea el - 
„afară din piedicile diplomatice, piedica cea mai mare este Canning, 
adică Ghica, carele este candidatul domniei”.!7! C. A. Rosetti mărturisea 
că nu împărtăşea ideile lui Ion Ghica, cum nu le împărtăşise nici mai îna- 
inte, fiind dispus a crede orice se spunea despre el, dar mai ales despre 
ambiția: de a deveni domn. Apoi, prin demersurile sale diplomatice la 
Constantinopol a determinat pierderea timpului din partea lui N. Golescu 
şi Al. G. Golescu: “Nu sunt eu oare în drept a crede - mărturisea el lui I. 
C. Brătianu - că de nu dobândirăm nimic, pricina este că venirăm cu do- 
uă luni prea târziu, al 2-lea că furăm paralizaţi de intrigile lui Ghica şi 
Eliade!"172. Aşadar, Ion Ghica, prietenul său, căruia i se adresase în scri- 
sori: “Frate loane, Frate Ghica”, era considerat un intrigant. Şi încă o mai 
repetă, alăturându-l unor oameni ca Gr. M. Sturdza şi Omer Paşa: “Ceea 
ce crez este că atât turcii cât şi ceilalţi au voit a face ceva cu noi şi că sin- 
gurele piedice fură pe d-oparte intrigile candidaţilor de domni: Ghica, 
Sturdza, Eliade, Omer, şi necapacitatea, neunirea şi neputinţa noastră d-a 
lucra”..73 

Moderatul Al. G. Golescu reproşa totuşi lui Al. C. Golescu pasiunea 
cu care rupsese relaţiile cu Ion Ghica, la care acesta răspunde că nu are 
dreptate. Cel mai tânăr dintre fraţii Goleşti considera că nu era vorba de 
nimic personal, nici măcar un grăunte de pasiune în “războiul cu înverşu- 
nare” dus contra lui. Numai în numele raţiunii şi al intereselor țării a rupt 
relaţiile cu lon Ghica. Cine vede altceva este vrednic de plâns: “Acest 
om nu va fi nici tu, nici Rosetti, nici Brătianu, nici Mălinescu, nici unul 
dintre fraţii mei, nici unul din cei care mă cunosc şi pe care îi stimez. 
Este tot ceea ce-mi trebuie; pentru toţi ceilalţi, aspiranţi la rolul orgolios 
şi egoist al domnului Eliade şi al domnului Ghica, nu-mi pasă. Adevărul: 
salvarea patriei mele înainte de orice” .174 

În realitate, Ion Ghica urmărea acelaşi lucru, dar el nu voia să se 

piardă în iluzii deşarte, gândind şi acţionând în sensul concepțiilor sale 
rămase nestrămutate, după trecerea anilor. Adresându-se lui Ştefan Go- 
lescu, D. Brătianu şi C. A. Rosetti, la finele anului 1853, Al. G. Golescu, 
care se afla la Constantinopol, menţiona redactarea unei proclamaţii de 
către Ion Ghica, primită cu mici modificări şi trimisă lui Omer Paşa “cu 
poruncă de a subscrie”. El promitea să trimită un exemplar şi la Paris, dar 
ruga să fie ţinut în secret, spre a nu se afla şi a folosi la tot felul de intri- 
gi. I. H. Rădulescu acţiona peste tot, având influenţă pe lângă ministrul 
otoman de război, care făcea parte din gruparea fanatică. “Ghica din con- 
tra, are mare influenţă pe lângă toţi turcii care sunt inteligenţi, dar care, 
din nenorocire,visează pace şi se lasă de-i duc de nas ambasadorii Puteri- 
lor occidentale”!75. Aceloraşi se adresa şi Al. C. Golescu-Albu, afirmând 
că Ion Ghica avea mare influență la Constantinopol. În orice problemă 
referitoare la români, demnitarii otomani observau interlocutorilor dacă 
au cerut părerea lui Ion Ghica.176 

Concepând alte căi şi mijloace pentru rezolvarea problemei naţionale 
româneşti, Ion Ghica se distanţase şi mai mult de radicalii liberali, care, 
neînţelegându-l, îl bănuiesc de nemăsurate ambiţii personale, între care 
aceea de a deveni domn, cu sprijinul Porții, căci, altminteri, nu conce- 
peau atâta pasiune pentru apărarea unei cauze generale, de unul singur, în 
pofida tuturor. Încă de la 5 februarie 1854, Ion Ghica scria lui Sadyk Pa- 
şa că nu era de acord cu venirea emigraţilor români din diverse centre eu- 
ropene spre hotarul patriei: “Văd cu un veritabil regret - scria el - că de 
câtva timp compatrioți de ai mei aleargă de la Paris, de la Londra, de la 
Viena şi de la Constantinopol la Calafat în scopul de a răscula Valahia 
Mică”. Ei considerau că vor primi arme de la comandanții otomani şi ali- 
mente pentru oamenii pe care-i vor recruta. Câţiva dintre ei au parcurs 
câteva sate din zona otomană de operaţiuni militare “vorbind ţăranilor un 
limbaj revoluţionar”, ceea ce a determinat pe boieri să treacă de partea 
autorităţilor ruseşti. Drept urmare a acţiunii românilor emigraţi în Oltenia 
a fost masacrul de la Galicea. Nu s-a reuşit o înarmare a locuitorilor con- 
tra armatelor ruse. La Calafat a fost arborat drapelul revoluţiei de la 
1848. Numai cu sprijinul Porții puteau reuşi românii să mobilizeze toate 
forţele naţionale, inclusiv boierii, contra invaziei armate a Rusiei: “Ridi- 
carea țării prin sistemul revoluţionar nu va lăsa în urma retragerii trupe- 

lor otomane decât războiul civil în Principate, în timp ce ridicarea prin 
sentimentul naţional va lăsa ţara organizată şi puternică faţă de Rusia”. 
Or, Porții nu-i convine ca Principatele Române să fie slabe, dezorgani- 
zate, ci dimpotrivă, spre a face faţă unor invazii armate încă de la frontie- 
ra Moldovei: “Dacă la 1848 mişcarea ar fi fost naţională, în loc de a avea 
un caracter revoluţionar, războiul ar fi fost făcut atunci şi în împrejurări 
excelente”.177 

Nu numai că dezavua o ridicare revoluţionară în Oltenia, plănuită şi 
iniţiată de radicalii liberali în 1854, dar Ion Ghica dezavua însăşi revolu- 
ţia de la 1848, considerând-o inoportună, un război fiind de preferat, căci 
ar fi dus mai devreme la emanciparea de sub protectorat, cu concursul tu- 
turor claselor sociale. El se situase şi împotriva folosirii emigraţilor ro- 
mâni din Brussa, care fuseseră bine primiţi de Omer Paşa, la Şumla. Pe 
nedrept considerau ei însă că datorită intervențiilor lui I. H. Rădulescu şi 
Ion Ghica fuseseră retrimişi la Constantinopol. În realitate, Poarta nu mai 
avea nevoie de aportul lor, deîndată ce primise sprijin eficient militar din 
partea Angliei şi Franţei „care au determinat Rusia ca, începând cu aprilie 
1854, să părăsească Principatele Române, pentru a se îndrepta spre ope- 
raţiunile militare din Crimeea. Necunoscând resorturile intime ale diplo- 
maţiei, românii exilați la Brussa considerau că nu fuseseră acceptaţi de 
Omer Paşa din cauza unor presupuse intrigi din partea lui I. H. Rădules- 
cu şi lon Ghica. 

În condiţiile unor băuieli şi unei lipse de încredere în activitatea sa 
dedicată cu pasiune cauzei naţionale, lon Ghica îşi mărturiseşte crezul 
politic şi bunele sale intenţii lui Manole Anghelescu, care se afla în ţară: 
“Dorinţa şi ambiția mea au fost întotdeauna de a putea să fiu de un oare- 
care folos nenorocitei noastre patrii. Ei i-am dat tot timpul şi toate slabele 
mele puteri; existenţa mea întreagă ei i-a fost consacrată din cea mai fra- 
gedă tinerețe. N-am fost totdeauna sprijinit, precum zelul meu îmi dădea 
dreptul; este adevărat că prin temperament sau prin uitare, am neglijat 
totdeauna unele mici mijloace care ridică omul în opinie, precum tocurile 
de gheată. Aceasta nu înseamnă că nu mă închin şi nu respect opinia şi 
popularitatea, dar îţi mărturisesc că uneori nu pot să le consider decât ca 
o mânie a lui Dumnezeu pe care trebuie să o laşi să treacă”.178 

Înţelegător pentru opiniile altora, Ion Ghica îşi mărturisea amărăciu- 

nea pentru intransigenţa altora faţă de ale sale. El aprecia că exilul exer- 
cita o influenţă nefastă asupra oamenilor, nimeni nemaifiind ca înainte, 
înăsprindu-i caracterul, chiar şi în cazul său. Românii exilați s-au îndrep- 
tat spre frontierele patriei, el însă a rămas la Constantinopol, spre a servi 
pe alte căi, diplomatice, interesele ţării sale, dezagregând în mod. vădit 
mijloacele revoluţionare. Pentru a fi cât mai de folos în demersurile sale 
diplomatice, Ion Ghica solicita anumite date din ţară lui Manole Anghe- 
lescu referitoare la: socotelile vistieriei pe anul 1853, cantitatea şi valoa- 
rea în bani a furniturilor către armata rusă de ocupaţie, cât s-a achitat în 
bani şi cât în bonuri, abuzurile comise şi mecnaismul acestora, numărul 
vitelor pierite în timpul transporturilor efectuate de armata rusă, pagubele 
făcute de armata de ocupaţie producţiei agricole şi comerţului european 
în Principatele Române.!79 

Încurajat de succesul operaţiunilor militare ale aliaţilor, Ion Ghica se 
adresa lui Dimitrie Creţulescu de a solicita românilor din Moldova şi 
Ţara Românească să se înroleze în armata otomană, sub comanda lui 
Sadyk Paşa. Îndeosebi, considera el, Costache Negri şi Paul Balş vor 
înţelege această necesitate, căci exista deja, lăsată de austrieci, o fâşie pe 
Prut pentru acţiuni militare.180 

Dimitrie Creţulescu era un liberal moderat, ca şi fratele său Nicolae 
Creţulescu. Lor li se mai putea adresa Ion Ghica, pentru a avea credinţa 
că va fi înţeles şi urmat în acţiunile sale. O scrisoare, în acelaşi scop, 
adresase şi fratelui său, Pantazi Ghica, la finele anului 1854. Astfel, îi 
mărturisea că a dorit dintotdeauna să-l vadă, mai mult ca oricând, dornic 
de a îmbrăţişa cariera militară, pentru a onora patria şi familia. Cu puţin 
sânge rece şi ceva îndrăzneală va ajunge departe pe câmpul de bătălie. 
Până atunci, întreaga participare la război se reducea la câteva mii de ro- 
mâni care s-au distins în Basarabia. Fără aceasta,românismul ar fi fost 
dezonorat. Prin urmare, dacă i se va permite, Pantazi Ghica să recruteze 
români pentru a fi înrolați în armata sultanului şi să nu se amestece în alt- 
ceva. Să caute prietenia lui Sadyk Paşa, care stimează pe români şi cu- 
noaşte interesele lor şi să nu se îndepărteze de sfaturile lui!3! 

Prin îndemnuri adresate prietenilor de idei şi fratelui său de a se înro- 
la în armata otomană sub comanda unor ofiţeri sau generali turci, lon 
Ghica părea să contravină adevăratelor interese naţionale, anume de a se 

crea o legiune românească, având comandă proprie şi front de operaţiuni 
separat, pentru a se cunoaşte distinct contribuţia lor la războiul ruso-turc. 
Fireşte, aceasta fusese şi intenţia lui, îndată după deschiderea ostilităţilor, 
în care scop intervenise în favoarea generalului Gh. Magheru, spre a i se 
încredința comanda unei legiuni româneşti. Evenimentele evoluaseră alt- 
fel, încât, între timp, planul s-a modificat. Pe la finele lui februarie 1854, 
otomanii atacă trupele ruseşti la Olteniţa, după trecerea Dunării, apoi la 
Calafat. Flota otomană fusese însă arsă de amiralul rus Pavel Stepanovici 
Nahimov la Sinope. Flotele aliate erau gata de a pătrunde în Marea Nea- 
gră. Noul vizir, Mustafa Naili Paşa, amână plecarea lui Gh. Magheru în 
Oltenia. Ambasadorul englez, Stratford de Redcliffe,contactat de Ion 
Ghica, îl informează că Austria, în schimbul neutralității sale, ceruse Por- 
ţii, prin ambasadorul său, ca să nu folosească în armata otomană pe revo- 
luţionarii de la 1848, adică pe români şi pe polonezi. Curtea din Viena 
mai dădea asigurări că va ocupa Principatele Române cu armata sa, după 
plecarea trupelor ruseşti, şi se va opune, dacă acestea ar căuta să revină, 
pentru a da posibilitate aliaţilor să ducă operaţiuni militare, în condiţii de 
dezangajare în privința Principatelor. În cazul folosirii revoluţionarilor de 
la 1848, Curtea din Viena ameninţa că va trece de partea Rusiei. Poarta 
nu răspunsese notei austriece, dar lordul de Redcliffe observa că nu putea 
să nu ţină seama de ea, deci nevoită să îndepărteze din tabăra lui Omer 
Paşa pe români şi polonezi. Ambasadorul englez era deosebit de iritat 
contra propagandei greceşti şi insurecției împotriva Porții, care creştea în 
fiecare zi, de atacarea vaselor aliate de către piraţii greci aciuaţi în insula 
Samos, de unde guvernatorul solicitase o corabie pentru a o părăsi. Ca 
atare, îl îndeamnă pe lon Ghica să ocupe funcţia de guvernator de Sa- 
mos, aducând prin aceasta un serviciu Principatelor Române, căci lupta 
cu Imperiul rus se ducea nu numai în Ţara Românească şi Moldova, ci şi 
în Epir şi Arhipelag. Ion Ghica şi-a arătat dezamăgirea pentru intervenţia 
Austriei.182 

În scurt timp, Omer Paşa alungase pe toți românii din lagărul său mi- 
litar de la Şumla. Reşid Paşa l-a chemat pe lon Ghica spre a-i încredința 
cele propuse de ambasadorul englez, precum că Poarta avea nevoie de 
serviciile sale, cel puţin trei luni, în Samos. Mai întâi, lon Ghica a refu- 
zat, dar, în cele din urmă a acceptat, căci i se făcuseră atâtea promisiuni 

în favoarea Principatelor Române. Pentru trei luni, el avea să plece în in- 
sula Samos, ca guvernator, pentru a stârpi pirateria, cu acordul lui Reşid 
Paşa şi al ambasadorilor englez şi francez. Caimacamul insulei tocmai 
pleca, atunci când lon Ghica îl înlocuia. În aprilie 1854, Ion Ghica se sta- 
bilise în oraşul Chora, pe o înălțime a insulei Samos. De acolo, a putut 
vedea cu binoclul atacurile piratereşti asupra vaselor, pe care le abordau, 
apoi le jefuiau. Adeseori prinşii erau torturați. Încă mai grav pentru aliaţi, 
erau atacate corăbiile engleze şi franceze încărcate cu muniții şi arma- 
ment.183 

lon Ghica organizează diverse expediţii pentru prinderea piraţilor, 
capturând unele căpetenii ale lor. Îndeosebi, a fost ajutat de comandantul 
francez al unui vas, Ponthier, şi de secundul său, locotenentul Laurent, cu 
care s-a împrietenit, petrecând împreună 6 luni. Cu ajutorul lor, lon Ghi- 
ca a reuşit să curăţe insula de pirați, precum şi împrejurimile. Peste 600 
de pirați s-au predat, de teamă sau au fugit, încât, prin 1855, liniştea în 
arhipelag fusese complet restabilită. După organizarea administraţiei, fi- 
nanţelor şi justiţiei, Ion Ghica îşi considera misiunea îndeplinită. El şi-a 
prezentat demisia în mai multe rânduri, însă nu i-a fost primită acordân- 
du-i-se doar concediu pentru a merge la Constantinopol. Între timp, căzu- 
se Sevastopolul şi începuseră tratativele de pace, mai ales sub conduce- 
rea cancelarului Friedrich Ferdinand Beust al Austriei!84. Foarte abil, el 
căuta să tragă maximum de foloase din război, fără ca Imperiul habsbur- 
gic să piardă nici bani, nici oameni: “Printr-o dibăcie rară - scria Ion Ghi- 
ca -, izbutise a ocupa milităreşte Principatele Române şi a închide dru- 
mul întoarcerii trupelor ruseşti la Dunăre, fără de a intra în luptă pe faţă 
cu Rusia”.185 Spera chiar mai mult, să anexeze Principatele sau măcar să 
se substituie protectoratului rusesc, dar, fără acordul Prusiei, s-a mulţu- 
mit numai cu îndepărtarea Rusiei de la Dunăre.186 

Activitatea lui Ion Ghica în insula Samos a fost una dintre cele mai 
rodnice, dovedind calităţi de bun administrator!%7. Raţiunile numirii sale, 
precum şi înfăptuirile, sunt expuse de el însuşi în discursul de deschidere 
a Adunării din insula Samos ţinut la Chora în ziua de 9/21 martie 1855. 
Astfel, menţiona că, de aproape un an, i se încredinţase de către sultan 
guvernarea insulei. În tot acest răstimp, s-a străduit, pe cât i-a fost ome- 
neşte posibil,să fie, alături de locuitori, interpretul fidel al ordinelor şi 

dorințelor monarhului. S-a străduit să aducă liniştea , siguranța şi justiţia, 
îndemnându-i pe toţi, mai degrabă prin persuasiune decât prin mijloace 
coercitive, de a respecta legea şi a se supune rigorilor sale. în acelaşi 
timp, a veghiat la respectarea drepturilor şi imunităţilor acordate Princi- 
patului de către sultan. Pe de altă parte, a apelat şi a avut concursul sa- 
mienilor la această operă de regenerare, scopul comun al tuturor. De la 
sosirea sa în insulă, lon Ghica încredința pe membrii Adunării că n-a 
avut altă dorință decât să guverneze cu dreptate, în vederea dezvoltării 
morale, intelectuale şi materiale a insulei. Trebuie, însă, recunoscut că 
există uneori impedimente mai puternice decât cea mai bună voinţă a 
omului. Timpul şi răbdarea le va duce pe toate la bun sfârşit. Anul care 
trecuse se dovedise deosebit de greu, mizeria cea mai groaznică lovind 
peste tot, ca urmare a maladiei viței de vie, principala sursă de venituri. 
Pe lângă această calamitate naturală au venit altele nu mai puţin funeste, 
de data aceasta din partea confraţilor: brigandajul şi pirateria, cărora unii 
le-au fost martori şi victime. Consecințele grave n-au întârziat să se 
abată: slăbirea comerţului şi compromiterea numelui de samian în 
străinătate. 188 

Prin bunăvoința sultanului, insula a fost ferită de foamete, căci s-a 
adus grâu din Asia Mică. Cele două aliate ale Porții au contribuit la men- 
ţinerea ordinei şi securităţii prin stârpirea pirateriei. Starea regretabilă a 
tezaurului insulei a stat din primele momente în atenţia lui Ion Ghica. 
Astfel, a făcut reduceri la cheltuieli, pentru a termina anul fără deficit bu- 
getar, spre a echilibra balanţa dintre venituri şi cheltuieli. Dată fiind ne- 
cesitatea stârpirii pirateriei, a fost nevoie de cheltuieli extraordinare pen- 
tru întreţinerea jandarmeriei, a căror listă o şi prezenta, spre a fi cunos- 
cută, într-un tabel statistic189. S-au realizat totuşi unele economii, în con- 
diţii destul de dificile, agravate şi de continuarea războiului!%. Ion Ghica 
afirma că nu reuşise să înfăptuiască toate îmbunătățirile pe care le preco- 
nizase. Dezvoltarea învățământului a constituit una din primele preocu- 
pări. Lipsa de cadre de specialitate şi de bani l-a împiedicat să împlineas- 
că toate îmbunătățirile considerate necesare. În concluzie, Ion Ghica fă- 
cea apel la dezbateri demne de o Adunare atât de importantă pentru viito- 
rul insulei.!9! 

Iniţial, trimis doar pentru trei luni, lon Ghica se vede nevoit a rămâne 

câţiva ani în Samos, unde sosise la începutul lunii aprilie 1854. După un 
an, primea ordinul Medjidie din partea sultanului, pentru meritele deose- 
bite în guvernarea insulei Samos. Printr-o scrisoare adresată lui Ahmed 
Effendi, îl ruga să-l sprijine pentru a obţine o permisie de câteva săptă- 
mâni şi a pleca din Samos spre a-şi aranja unele afaceri personale în ţară. 
Ahmed Effendi a întreprins demersurile necesare, dar l-a sfătuit că nu 
este în interesul lui de a veni la Constantinopol. Ca atare, lon Ghica s-a 
decis să lase totul la latitudinea lui Ahmed Effendi, aşteptând totuşi mo- 
mente mai potrivite pentru a călători fie la Constantinopol, fie în ţară. Se 
apropia toamna anului 1855 şi nu mai vedea posibilă o călătorie decât în 
primăvara anului următor, când spera schimbări în administraţia Ţării 
Româneşti, deci condiţii propice unei călătorii şi aranjării afacerilor, care 
se aflau într-o stare deplorabilă. Barbu Ştirbei îi micşorase considerabil 
averea, încât aprecia absolut necesară prezenţa sa în ţară.192 

Ion Ghica reuşise să întreprindă multe măsuri, datorită priceperii, stă- 
ruinţei şi tenacităţii sale în toate acţiunile în care se angaja, dar, mărturi- 
sea lui Ahmed Effendi că avusese multe dificultăţi de întâmpinat, postul 
de guvernator fiind departe de a constitui o îndeletnicire agreabilă pentru 
un om cinstit: “Furtul, intriga, reaua credinţă, brigandajul fără reţinere, 
nici pudoare iată mediul în care înot din plin. Unul mai flegmatic decât 
mine s-ar fi obosit din cauza acestei vieţi dezgustătoare, fără a-l acuza în 
nici un fel de lipsă de răbdare. Dar răul pe care mi-l pricinuieşte că va fi 
ceva de făcut pentru ţara mea pe care o văd, din nenorocire, astăzi aban- 
donată bunului plac al Austriei şi lui Ştirbei”.193 

Departe de patria sa, aflată sub ocupaţia armată a Austriei, Ion Ghica 
avea să constate că toţi intriganţii acționau la Viena şi Paris contra intere- 
selor Principatelor Române. Or - menţiona el în scrisoarea către Ahmed 
Effendi -, acestor intrigi trebuie să li se pună capăt. Patria lui lon Ghica 
se afla în împrejurări critice şi nu mai putea sta departe de ea. El aprecia 
că dacă nu se luau măsuri, Principatele Române vor continua să fie o 
problemă stânjenitoare, chiar o povară pentru Poartă şi pentru Europa. 
Locuitorii din Samos, pe care Ion Ghica îi guverna, au rămas consternaţi 
de victoria aliaţilor în Crimeea. lonienii erau încă şi mai afectaţi. Din 
acest motiv, lon Ghica, fireşte, mâhnit de atitudinea grecilor, evident fi- 
lorusă, deci dăunătoare emancipării de sub protectoratul Rusiei, conside- 

ra că regatul lor trebuia să fie reintegrat autorităţii sultanului!9%4 

Deschiderea conferinţelor de la Viena, în vederea încheierii păcii, ca 
urmare a victoriei aliaţilor în Crimeea, dădea noi speranţe lui lon Ghica 
în posibilitatea reorganizării Principatelor Române, după modificarea 
statutului lor internaţional. Unii oameni politici şi diplomaţi îl considerau 
cel mai în măsură să-şi asume o misiune diplomatică. Alţii vorbeau des- 
pre o eventuală ocupare a tronului Ţării Româneşti, fie ca domn, fie cai- 
macam. Nu avea să fie nici una, nici alta, lon Ghica rămânând guverna- 
tor în Samos. Ion Ionescu, Ion Bălăceanu îl îndeamnă să plece în misiune 
diplomatică în Anglia şi Franţa.!%5 El nu se putea însă decide fără asenti- 
mentul Porții. Aflând că prietenul său moldovean Costache Negri, minis- 
tru al Lucrărilor Publice, fusese numit delegat la Conferinţa de la Viena 
de către Grigore al V-lea Ghica, îi scrie, pentru a-i expune opiniile sale 
cu privire la reorganizarea Principatelor. Astfel, în dezbaterea conferințe- 
lor Marilor Puteri era problema abolirii tratatelor ruso-turce cu privire la 
Principatele Române şi cea a protecţiei acestora de către Marile Puteri. 
Dacă principiul protecţiei colective este admis, atunci Curtea din Peters- 
burg, prin binecunoscuta sa abilitate, va sfârşi prin a-şi aservi din nou 
domnitorii celor două Principate. Ţara Românească şi Moldova nu pot fi 
independente fără o fâşie de pământ la Marea Neagră, întrucât navigația 
nu va putea fi liberă pe Dunăre, dacă gurile sale nu vor aparţine români- 
lor. Principatele vor putea obţine mult în combinaţiile politice şi diplo- 
matice existente, în cazul că se va stabili un echilibru european, precum 
pot pierde, în caz contrar. lon Ghica se arăta totuşi optimist, încrezător în 
împlinirea idealului naţional. El se pronunţa pentru integrarea Moldovei 
în frontierele de dinainte de 1812, spre a facilita navigația pe Dunăre. 
Atrăgea, mai ales, atenţia asupra tendinţelor expansioniste ale Rusiei în 
sud-estul european, făcând un lung expozeu asupra acestor tendinţe ma- 
nifestate cu tenacitate şi perseverenţă de câteva secole.19% 

Întrevăzând iminenta înfrângere a Rusiei şi abolirea protectoratului 
său asupra Principatelor, lon Ghica preconiza unirea lor, prin întregirea 
Moldovei cu Basarabia pierdută la 1812. În acest scop, se adresează am- 
basadorilor Franţei şi Angliei la Constantinopol, pentru a găsi înţelegerea 
necesară mai ales la guvernele lor, care trebuiau determinate să acţioneze 
în favoarea satisfacerii lui. Astfel, într-o scrisoare către noul ambasador 

al Franţei la Constantinopol, Edouard-Antoine Thouvenel, Ion Ghica in- 
sista asupra istoricului problemei, menţionând că, în pofida unei vexato- 
rii politici de deznaționalizare, jumătatea Moldovei separată în 1812 a ră- 
mas eminamente românească. El conchidea că stavila cea mai bună în 
calea expansionismului rusesc spre sud-estul european nu putea fi alta 
decât “constituirea unui singur Principat sub suzeranitatea Porții, din cele 
trei provincii româneşti: Basarabia, Moldova şi Valahia”.197 

Indiferent de crezul politic al fiecărui român, lon Ghica aprecia că 
există o cauză pentru care toţi românii, fiind de acord,trebuie să lupte, 
căci primează înaintea tuturor, prin urmările sale binefăcătoare: “primum 
vivere, deinde philosophari”. În privinţa Unirii Principatelor, Poarta se 
va opune nu faptului însuşi, ci consecinţelor pe care le antrenează alege- 
rea unui principe străin şi formarea unei dinastii, deci ruperea legăturilor 
de vasalitate, în perspectivă. Pe de altă parte, alegerea unui principe indi- 
gen ar pune problema dacă va fi unul muntean sau moldovena, stârnind 
neînţelegeri. Ion Ghica opina că problema putea fi soluţionată prin ale- 
gerea unui principe indigen muntean sau moldovean cu câte o căimăcă- 
mie la laşi şi Bucureşti: “Numele persoanei nu contează, oamenii trec şi 
lucrurile rămân”198 

Pe ambasadorul Angliei, lordul de Redcliffe, îl interesa starea socială 
a Principatelor Române. lon Ghica îi scrie, începând prin a-i expune că 
două treimi din populaţie locuiau şi cultivau pământul stăpânit de un mic 
număr de proprietari, în cea mai mare parte boieri, potrivit prevederilor 
legale în vigoare. Stăpânul de domeniu era obligat să acorde ţăranului 
clăcaş o parte din pământul său, în schimbul căruia primea o cantitate de 
muncă determinată. În situaţia existentă se perpetua un dezacord între 
boieri şi clăcaşi, rezultat din obiecţia ţăranilor la neechivalența muncii 
depuse cu cantitatea de pământ acordată, ceea ce se dovedea întru totul 
întemeiată. Plătind dările către stat, ţăranilor le rămânea foarte puţin pen- 
tru întreţinerea familiilor lor. Această sursă de neînţelegeri între boieri şi 
ţărani datează din vechime, nu numai de la 1848. În care scop, Ion Ghica 
face un expozeu al problemei agrare, din cele mai vechi timpuri, până în 
contemporaneitate, insistând, mai ales, asupra prevederilor Regulamentu- 
lui organic, exemplificându-se cu date statistice semnificative. În regimul ` 
politic existent, boierii erau şi proprietari şi guvernanţi „totodată, încât nu 

se puteau sutrage răspunderii abuzurilor administraţiei asupra ţăranilor. 
Documentele Adunării obşteşti stăteau mărturie celor afirmate.!9% 

Într-o altă scrisoare adresată lordului de Redcliffe, Ion Ghica stăruia 
asupra adversităţilor pe care le avea de întâmpinat împlinirea cauzei na- 
tionale româneşti. Austria se opunea rezolvării problemelor româneşti, la 
fel ca Rusia înainte de 1856, trezind resentimente românilor în continua- 
re, dacă se are în vedere câte suferinţe le-a provocat în 1848-1849. Cons- 
ternarea a fost cu atât mai mare cu cât caută să acrediteze ideea că sulta- 
nul a consimţit la ocuparea armată a Principatelor Române de către tru- 
pele sale, departe de a fi considerate dintre cele mai disciplinate şi civili- 
zate. Mai mult decât precedentele trupe ruseşti de ocupaţie, cele austriece 
se dedau la “acte de prădăciune feroce, la asasinate”, care devin tot mai 
numeroase „comise chiar în prezenţa armatei otomane. Cu toate încercă- 
rile de ascundere a adevărului, unele ştiri cu privire la cruzimile săvârşite 
au izbutit să pătrundă în afară, căci asemenea acte nu pot fi apreciate ca 
obişnuite şi lipsite de importanţă. În văzul poporului îngrozit şi indignat, 
au loc zilnic incidente şi silnicii, abuzuri de tot felul. Pedepsele pentru 
asemenea acte sunt ridicole comparativ cu gravitatea lor. Domnul şi sfa- 
tul său rămân impasibili în faţa unei atare situaţii. Or, românii au şi altă 
forţă decât răbdarea lor. Poarta nu este în măsură de a se opune atrocități- 
lor comise de trupele aliatei sale, mai ales că nu există nici o plângere 
oficială contra lor, saloanele lui Barbu Ştirbei fiind pline de ofiţerii aus- 
trieci care petrec, împreună cu gazdele lor, dând impresia unei satisfacţii 
generale.200 

În fond, în condiţiile victoriei aliaţilor contra Imperiului rus, Ion Ghi- 
ca avea să constate o oprimare continuă a poporului român din partea al- 
tor trupe de ocupaţie, care urmăreau aceleaşi scopuri în Principatele Ro- 
mâne, aflate la discreţia lor. Tot ce-a întreprins Poarta consta în trimi- 
terea de ordine către domn de a interzice intrarea în ţară a unor partizani 
ai politicii ruseşti şi a a anula unele ranguri acordate de autorităţile ruse. 
Chiar şi aceste măsuri se considerau binevenite, căci de la domn era im- 
posibil de aşteptat o atitudine protestatară, cunoscut fiind printr-una ruşi- 
nos de egoistă şi servilă faţă de autorităţile austriece, de parcă n-ar fi ro- 
mân, ci străin, jumătate austriac, jumătate rus. O dovadă în sprijinul aces- 
tei afirmaţii a lui lon Ghica consta în eludarea ordinelor primite de la 

Poartă în privinţa atitudinii de urmat faţă de influenţa politicii ruse, fără a 
mai vorbi de grija de a menţine măsurile administrative şi judiciare luate 
de fostele autorităţi ale armatei de ocupaţie din 1853-1854. Pe de altă 
parte, Barbu Ştirbei se dovedea tot atât de servil faţă de austrieci. Un ast- 
fel de om nu putea fi judecat după criteriile aplicate oamenilor oneşti şi 
loiali. El nu se orientează decât după interesele de moment: “Ce durere 
legitimă trebuie să resimt de a vedea destinele ţării mele încă şi astăzi în 
mâinile acestui om pentru care a guverna este totul; de acest om care, 
pentru câteva zile de dominație va sacrifica inspiraţiile Cerului tot atât de 
bine ca insinuările diavolului”.20! În consecință, Ion Ghica solicita spri- 
jinul Angliei şi altor mari puteri în privinţa cauzei româneşti. 

Moderat în concepții, Ion Ghica devine virulent în criticarea vechiu- 
lui regim politic şi a clasei conducătoare, din care el însuşi provenea, ca 
fiu de mare boier. El face răspunzătoare marea boierime de decadenţa şi 
reducerea la o stare precară a poporului român: “în afară de N. Bălcescu - 
scria G. Zane -, nici unul dintre oamenii epocii n-a denunţat cu mai multă 
tărie incapacitatea şi irzoralitatea marii boierimi, împilarea la care aceas- 
ta se dedă, cu sprijin străin, lipsa ei de patriotism, de iubire de ţară. Nu 
s-a mulţumit s-o atace în bloc, dar la Constantinopol a făcut un adevărat 
catalog, o arhondologie originală în care a inserat nominal, familie cu fa- 
milie „arătând în parte pentru membrii fiecăreia, fără nici un menajament 
„păcatele, viciile şi decăderea lor”.22 Prin contrast, nutrea sentimente de 
compasiune şi simpatic pentru oropsita clasă ţărănească, spoliată “în pro- 
fitul unei clase care n-a avut niciodată în ţară alt titlu decât acela de a fi 
servit ca instrument pentru abuzuri şi corupții”203. Concomitent, clasa tă- 
rănească, din timpuri imemoriale, suportă singură toate sarcinile statului, 
în contrast cu boierimea „burghezia era considerată :"onestă muncitoare, 
prietenă a ordinii, devotată adevăratelor interese ale ţării”.204 O concepţie 
statomică a lui lon Ghica, adversar totuşi al unei părţi venale şi rapace a 
burgheziei orăşeneşti, dispusă la compromisuri. Dacă era un adversar ho- 
tărât al marii boierimi şi al domeniilor feudale, lon Ghica era un adept 
convins al superiorității în explotare a marii proprietăţi rurale, concomi- 
tent cu susţinerea emancipării şi împroprietăririi clăcaşilor. Prin urmare, 
recunoştea dreptul la existenţă atât a proprietăţii mari, cât şi a celei mici, 
punând însă accentul pe prima, pe care o considera deosebit de propice 

unei culturi intensive, atât de necesară progresului general economic.205 

Spre deosebire de Mihail Kogălniceanu, şi el un liberal moderat, lon 
Ghica avea ca ideal nu o democraţie rurală, întemeiată pe clasa ţărăneas- 
că, ci o democraţie burgheză liberală, în care un rol important revenea 
marilor proprietari rurali: “Marea burghezie agrară este fracțiunea cea 
mai interesantă, după părerea sa, pentru România”.20 Democrat-liberal, 
Ion Ghica, la fel ca la 1848, susţinea egalitatea tuturor în faţa legii, sepa- 
rarea puterilor în stat, care să permită crearea unei aristocrații de merit, 
veritabilă clasă conducătoare. Contemporanii săi s-au referit mai mult la 
persoana decât la concepţiile sale, aprecierile oscilând între elogii şi de- 
nigrări. Unii oameni politici şi diplomaţi străini şi unii prieteni de inimă 
şi idei îi preamăreau calităţile de om politic şi diplomat, de mare patriot. 
Adversarii, precum I. H: Rădulescu, l-au acuzat de cele mai rele intenţii 
şi tendinţe, între care pregătirea în secret pentru preluarea domniei, cu 
sprijinul Porții. Le-a răspuns cu demnitate tuturor: “Dacă aşi fi voit să iau 
domnia nu trebuia să iau calea revoluţiei, aş fi putut-o avea altfel, căci 
aveam toate mijloacele”.207 

Exilaţii din Paris continuau cu neîncrederea lor în Ion Ghica. Mihail 
Kogălniceanu şi alţi moldoveni dăduseră chiar 1000 de franci lui C. A. 
Rosetti spre a elabora şi publica o broşură, care să contracareze efectele 
scrierilor lui lon Ghica. Rezultă aceasta cu evidenţă dintr-o scrisoare a 
lui C. A. Rosetti către Dumitru Brătianu: “Tu înţelege - i se adresa el - că 
patriotismul lor vine fiindcă sunt rău cu Ghica. Dar ce ne pasă nouă de 
mobil! Eu, dar „sperând că de vor vedea că făcurăm treabă, şi că prin ur- 
mare ştim şi putem face, o să-i câştigăm ş-o să avem bani de la dânşii, 
m-am pus şi am făcut une ébauche (o schiţă - n.n.) d-o broşură în care, 
deşi atacăm pe Ghica, profităm însă a ne face interesul nostru general, 
adică a trata în scurt despre unire etc.”208 C, A. Rosetti îl îndemna şi pe 
Dumitru Brătianu să scrie un articol în “Daily News” contra lui lon Ghi- 
ca, căci va face mare plăcere lui Mihail Kogălniceanu şi moldovenilor, 
când vor constata că s-a reuşit şi în presa engleză. Acuzaţiile la adresa lui 
lon Ghica iau întorsături cu totul subiective, nefondate. Astfel, adresân- 
du-se lui M. Kogălniceanu, la 9 martie 1856, C. A. Rosetti îl informa 
despre dezbaterile Congresului de pace de la Paris. Între altele, G. Cla- 
rendon, ministrul de externe şi primul plenipotenţiar al Angliei, ar fi fă- 

cut unele remarci, precum că muntenii şi moldovenii nu vor Unirea Prin- 
cipatelor. C. A. Rosetti atribuia sursa unor astfel de ştiri agenţilor diplo- 
matici, chiar consulului englez la Bucureşti “care are o poziţie bună în 
opinia cabinetului său, este contra unirii fiindcă este tare prietin cu Ion 
Ghica, şi se zice că fratele Ion este contra Unirei, căci ar fi crezând că 
mai lesne ajunge la domnie astfel decât unindu-se Principatele”20, În po- 
fida unor astfel de afirmaţii, moldo-muntenii voiau desigur unirea, ne- 
existând totuşi o manifestare “cu care să le astupi gura” celor care insinu- 
iază 210 

Insinuăriic aparţineau chiar lui C. A. Rosetti, şi nu la adresa unei pre- 
supuse lipse de dorinţă cu privire la unire din partea moldo-muntenilor, 
ci la adresa unui vechi considerat prieten şi frate, bănuit, pe nedrept, că 
ar fi contra Unirii, pentru a ajunge cât mai repede domn. Patima politică 
elimina spiritul de luciditate în scrutarea oamenilor şi evenimentelor. 
Căci, cu adevărat, după 1850, Ion Ghica era omul politic care se situa pe 
o poziţie de luciditate. G. Zane îi recunoştea justeţea schimbării de 
poziţie politică: “Dacă la 1848 - scria el - situarea românilor în lagărul 
revoluţionar a însemnat un act de vitalitate, situarea de partea puterilor 
occidentale în conflictul armat care avea să urmeze era un act de lucidi- 
tate. Istoria i-a dat dreptate, deşi poporul român n-a beneficiat de toate 
urmările la care ar fi avut dreptul. Folosind situaţia personală pe care a 
reuşit s-o dobândească la Constantinopol până la plecarea la Samos, ca 
guvernator al acestie baze strategice turceşti, şi chiar la Samos, lon Ghica 
a întreprins o vastă acţiune în folosul cauzei româneşti” .211 

Ion Ghica năzuia nu numai la Unirea Principatelor, numeroasele sale 
memorii şi chiar broşura pulicată în 1853 dovedind-o cu prisosinţă, dar 
chiar la înfăptuirea unei Românii unite, democratice şi puternice. Mai 
întâi, însă, preconiza Unirea Principatelor, ca nucleu al viitorului stat na- 
tional român unitar. În Unirea Principatelor, el vedea opera poporului şi 
nu a partidelor şi conducătorilor lor. Opiniile sale le afirmă răspicat în- 
tr—o scrisoare către Manole Anghelescu, la 26 mai 1856. El aprecia că 
Tratatul de la Paris era mai bun decât se sperase pentru Principatele Ro- 
mâne, rămânând ca românii să-i pună în aplicare prevederile. În mod 
cert, Puterile semnatare doreau binele Principatelor, însă ţineau foarte 
puţin seama de dreptul lor la autonomie, de instituţiile lor din trecut. De 


185 


aici, necesitatea solidarizării, în locul dezbinării, a armoniei, în locul urii. 
În Adunările ad-hoc trebuie să fie reprezentate toate clasele sociale. Fie- 
care va pleda cauza sa, iar comisia europeană va lua act de părerile expri- 
mate. lon Ghica opina că moderaţii trebuiau să rămână în afara discuții- 
lor înveninate, luptelor şi intrigilor, pasiunilor politice generate de porni- 
rile partizane. Deci, nu se va căuta ralierea altora, dar nici trecerea de altă 
parte. Programul moderaţilor va fi al unor oameni oneşti, fără patimă po- 
litică, care nu vizează puterea, nici pentru ei şi nici pentru prietenii lor. 
Un astfel de program va fi în mod cert adoptat. Există o clasă foarte inte- 
resantă, cea a clăcaşilor, care atrage atenţia şi solicitudinea Europei. Ea 
nu trebuie uitată. În programul moderaţilor trebuie preluată concepţia lui 
N. Bălcescu însă de pledat în favoarea ei fără patimă şi cu dreptate,212 
Militant pentru independenţă, lon Ghica a preconizat-o într-o altă 
concepţie tactică decât liberalii radicali. El acorda prioritate problemelor 
politice naţionale,faţă de cele social-economice, fiind convins de impor- 
tanţa libertăţii naţionale pentru înfăptuirea reformelor social-economice. 
În preocupările sale curente, nu omitea însă niciodată importnaţa necesi- 
tăţii emancipării şi împroprietăririi clăcaşilor, insistând pentru punerea în 
aplicare a concepţiei lui N. Bălcescu, de fapt şi a sa, căci ei doi şi Al. G. 
Golescu insistaseră pentru înscrierea ei în Proclamaţia revoluţionară de la 
1848. Pe plan politic, la 1848 s-a pus problema restabilirii deplinei auto- 
nomii a Principatelor sub suzeranitatea Porții. Mai târziu, trebuia obţinu- 
tă independenţa faţă de Poartă. Resentimentele generate de reprimarea 
revoluţiei de la 1848 de către Poartă, de cedările repetate în faţa presiuni- 
lor diplomaţiei ruseşti în defavoarea Principatelor Române au determinat 
pe mulţi români exilați să repudieze capacitatea fizică şi morală a Puterii 
suzerane de a-şi îndeplini obligaţiile asumate. Sesizând corect raportul de 
forţe pe plan european, lon Ghica a rămas pe aceeaşi poziţie ca la 1848. 
Îndată a fost acuzat de către adversarii politici de turco-filie. Pentru a cla- 
rifica atitudinea sa şi a altora, el căuta să determine cauzele: “Ideea care 
conducea pe acei români - scria G. Zane - era că suzeranitatea sultanului 
„redusă la limitele prescrise de tratate, este un drept iluzoriu, destinat a 
dispare de la sineşi, şi deci această situaţie politică ar putea până la un 
punct împiedica sau întârzia dezvoltarea politică şi socială a României, 
dar că ea nu putea lovi în esenţa şi existenţa sa”.212 Prin aceasta, se evita 


186 


trecerea României sub dominaţia altui imperiu vecin şi astfel “fiind lip- 
sită de suzeranitatea turcească, naționalitatea lor s-ar fi dizolvat în marea 
masă de altă gintă a acestui imperiu”.214 

Om politic liberal moderat, adversar a! frazeologiei şi demagogici, 
Ion Ghica nu a reuşit să-şi facă decât puţini adepţi politici. Radicalii nu-l 
considerau a fi de-al lor, dar nici conservatorii, primii văzând în el un 
aristocrat, ultimii un renegat. Şi unii şi alţii s-au desprins de colaborarea 
cu el: “Partidele şi oamenii politici, în luptă pentru putere - scria G. Zane 
-, precum şi o anumită presă îl suspectează mereu că ar pune la cale cine 
ştie ce uneltire diavolească în defavoarea lor”.215 În realitate, Ion Ghica 
era un liberal democrat, moderat în concepţii, care dispreţuia propaganda 
zgomotoasă şi pătimaşe pentru ajungerea la putere. Fără o astfel de pro- 
pagandă nu va dobândi prozeliţi, fiind mereu suspectat de rele intenţii 
atât din partea dreptei cât şi a stângii. 

Viaţa de exil avusese influenţe negative asupra conştiinţelor. Ion 
Ghica nu se considera în afara lor, devenind bănuitor faţă de adversarii 
de opinie. Retrăgându-se tot mai mult în cadrul unei activităţi politice şi 
diplomatice inspirată de propriile concepţii, el se izolează, dând posibili- 
tatea unor incriminări ieşite din limitele obiectivităţii. 

Stabilind cu certitudine coordonatele majore ale politicii europene, 
ca om politic şi diplomat cu întinse şi strânse relaţii în mediul constanti- 
nopolitan, lon Ghica renunţă definitiv la ideea de revoluţie ca mijloc de 
emancipare politică şi socială, începând cu vara anului 1850. În perma- 
nentă înfruntare de opinii cu radicalii liberali cu privire la căile de urmat 
în servirea cauzei naţionale româneşti, el caută să-i determine, îndeosebi 
pe C. A. Rosetti, măcar să-l înţeleagă, dacă nu să-l urmeze. Nu reuşeşte, 
izolându-se tot mai mult şi acţionând pe cont propriu, fără vreun sprijin 
eficient din partea compatrioţilor săi exilați. Ideea de revoluţie este repu- 
diată chiar şi în condiţiile declanşării războiului Crimeii, când radicalii 
veniseră spre Dunăre, pentru a înarma poporul în Oltenia şi a-l ridica la 
luptă. Intenţia lor o considera iluzorie, în condiţiile în care Poarta se opu- 
nea oricăror mişcări de acest fel. De altminteri, mişcarea ţărănească con- 
dusă de Ioniţă Magheru şi Gheorghe Scurtulescu a fost crunt reprimată 
de colonelul Ion Solomon. O convenţie turco-austriacă semnată la 2/14 
iunie 1854 şi un tratat de alianţă anglo-franco-austriac contra Rusiei la 

2/14 decembrie 1854 puneau capăt oricăror tendinţe revoluţionare în 
Principate, aflate sub o nouă ocupaţie militară, chiar mai dură decât era 
precedenta, anume cea austriacă. 

Unirea Principatelor devine scopul primordial al lui Ion Ghica, fireş- 
te, conform concepţiilor sale politice democratice, liberal-moderate. Din 
insula Samos, unde va rămâne guvernator până în noiembrie 1858, în- 
dreaptă numeroase memorii, note şi scrisori, menite a contribui la înfăp- 
tuirea idealului naţional al tuturor românilor. 

CAPITOLUL V 
ÎN OPERA DE CONSTITUIRE 
A STATULUI NAȚIONAL ROMÂN MODERN 


Contribuţia lui lon Ghica la Unirea Principatelor Române 

Din insula Samos, unde se afla din aprilie 1854, ca guvernator, lon 
Ghica urmărea cu asiduitate evoluţia evenimentelor, care trebuiau şi 
aveau să conducă la Unirea Principatelor. Pentru el, Unirea, oricât ar fi 
fost de periclitată în viitor, constituia chezăşia progresului naţiunii. Ceea 
ce-i unea pe români era cu mult mai puternic decât ceea ce-i separa. Şi, 
pentru a fi mai explicit, recurgea la o definiţie a statului şi a naţiunii: 
“Statele nu sunt decât o grupare de oameni cari au între dânşii interese 
politice şi sociale comune, legături cari în cele mai multe cazuri sunt re- 
zultatul identităţii de limbă, de obiceiuri, de credinţe; legături între oame- 
nii care au aceleaşi caracteristici fizice şi morale. Popoarele, ca şi indivi- 
zii, au fizionomia lor proprie: portul, caracterul, spiritul unui om ne arată 
mai totdeauna națiunea la care aparţine. Colectivităţile au interesele, as- 
piraţiunile, patimile şi ambiţiunile lor, întocmai ca şi indivizii; acele inte- 
rese şi ambiţiuni, fie generale, fie numai ale partidelor, îşi exersează ade- 
sea acţiunea lor contra altor societăţi, altor state, prin fel de fel de mij- 
loace, prin presiuni politice şi de multe ori chiar prin puterea armelor”.! 

lon Ghica însuşi insista asupra necesităţii respectării libertăţii altuia 
sau altora ca trăsătură a omului civilizat. Orice violare a drepturilor este 
sancţionată de către societate. Pe planul dreptului internaţional, problema 
se prezintă altfel, în politică şi diplomaţie contând numai învingătorii, 
chiar şi dupa 1856. Contrar unor aserţiuni, Ion Ghica susţinea că violările 
dreptului internaţional au fost încă mai frecvente după 1856, incluse 
chiar în tratate, abuzuri şi uzurpări, denumite în mod expres fapt împlinit, 
când ar fi putut foarte bine să nu fie lăsat să se împlinească. Se proclama 
principiul neintervenţiei, pentru a fi lăsate oști de sute de mii de oameni 
să invadeze. Nici un stat nu vrea să renunţe la “drepturile câştigate asu- 
pra altor state”. Marile Puteri închid ochii atunci când “se vând provincii 
cu sute de mii de locuitori ca turmele de vite”.2 Cei puternici se consider- 
au obligaţi să păstreze tot ce cotropiseră în trecut, încât nici un guvern 
european nu-şi revendica în comportament echitatea şi moderaţia, pre- 

cum nu se tolera la putere un guvem care s-ar situa de partea dreptului, 
dar contra interesului pretins a fi al naţiunii. Fără sancţiune, forţa primea- 
ză, astfel, asupra dreptului. 

Marile state, pentru a-şi apăra securitatea nu numai a lor, dar şi a 
ceea ce au cotropit, eventual, se înarmează. Până şi guvernele celor mai 
civilizate ţări se tem unele de altele. Încât, teama de noi cotropiri şi de 
punere în stare de inferioritate a unor popoare este încă destul de puter- 
nică impunând fiecărei naţiuni datoria şi obligaţia de a căuta să-şi adune 
forțele spre a rezista oricăror tentative de a o umili. Din aceste motive, 
ale insecurităţii pe plan internaţional, ţineau atât de mult românii la uni- 
tatea naţională, menită a-i face puternici, căci nimeni nu poate conta 
decât pe sine însuşi şi în nici un fel pe spiritul de dreptate şi echitate din 
partea altora: “Pe noi românii - scria lon Ghica - instinctul de conser- 
Vaţiune ne împinge să căutăm a ne aduna într-un singur snop, ca să ne 
putem apăra naţionalittea, ca să putem înfățișa o rezistenţă năvălirilor”.3 

Pe când la români ideea de unitate înseamnă apărare, la alte popoare 
înseamnă solidarizare în vederea atacării şi cotropirii unor teritorii străi- 
ne. Pentru români, ideea de unitate naţională nu este o dorinţă oarecare, 
un capriciu, rezultatul vreunei intrigi politice, ci o necesitate vitală, de 
existenţă politică. Oricine susţine contrariul este fie un necunoscător, fie 
de rea-credinţă. Unirea nu este o psihoză, o boală trecătoare, ci o idee 
fără de care nimic nu este de conceput spre a progresa, este o dorință 
inerentă situaţiei politice în care românii se află şi aşezării lor geografice. 
Nu numai în epoca modernă, preciza lon Ghica, dar încă de la înte- 
meierea Principatelor, unirea a fost dorinţa cea mai mare a românilor; 
istoria lor, întreagă, o dovedeşte. Astfel că “unirea este efectul luptei sec- 
ulare în contra cotropitorilor, luptă prin care ne-am putut conserva naţio- 
nalitatea; ea este simbolul dorinţei de a fi, garanţia cea mai puternică şi 
mai temeinică în contra tendințelor şi ambiţiunilor din afară”. În trecutul 
istoric, românii au căutat tot timpul s-o înfăptuiască, dar numai “Mihai 
[Viteazul/ a realizat-o câtva timp în toată întinderea ei”. Împotriva cotro- 
pitorilor din afară au luptat românii fără încetare. Fără unire, această 
sfântă datorie nu poate fi împlinită.4 

În argumentaţia sa, Ion Ghica pornea de la situaţia politică specială a 
românilor, atât de strâns legată de zona geografică unde se găsesc, în 

care cu greu îşi află sprijinitori în afară: “Ştim că avem o misiune ca 
popor şi ca stat - scria el -, înțelegem că pe cât timp vom fi în voia întâm- 
plărilor din afară, geniul nostru naţional nu se poate dezvolta; simţim că 
avem o- datorie imperioasă a căuta să ne asigurăm fiinţa. A renunţa la 
unire, ar fi pentru noi a abdica ca naţiune, ar fi a renunţa la speranţele 
noastre”.5 

După încheierea Tratatului de pace de la Paris, lon Ghica întrevede 
şansele Unirii Principatelor cu sporite speranţe. Înlocuirea lui Barbu Ştir- 
bei cu Alexandru al II-lea Ghica i se pare de bun augur pentru intensifi- 
carea mişcării unioniste. După numire, el adresează felicitări sincere cai- 
macamului, fost domn al Ţării Româneşti. Mai mult încă, spera ca în cu- 
rând să fie ales domn, speranţa sa fiind pornită din sinceritate şi dezinte- 
res personal, căci nu va reclama şi nu va solicita nimic pentru sine noului 
domn. Dorinţa de a-şi vedea patria era puternică la Ion Ghica, dar nu o 
Va cere pentru sine, ca o favoare, ci va aştepta o amnistie generală. Se 
împlineau 10 ani de când văzuse ultima dată pe Alexandru al II-lea Ghi- 
ca la Viena, ani care au trecut pentru el ca 10 secole: “Dumnezeu mi-a 
dat forţa şi resemnarea de a îndura în acest timp de încercare fără a mă 
umili în faţa oamenilor, fără a renunţa o singură clipă ia datoria pe care 
mi-a impus-o demnitatea mea de om şi de membru al unei familii oneste. 
Aduc mulţumire Proniei cereşti pentru a fi petrecut acest timp de perse- 
cuţie, injustiţie şi de privaţiuni fără a fi resimţit cea mai mică ură, cel mai 
mic resentiment contra detractorilor mei”.6 

Ură, resentimente nu va fi nutrit lon Ghica, dar amărăciune, dezamă- 
gire şi dispreţ a manifestat de ajuns, izolându-se tot mai mult, într-un 
cerc de prieteni devenit tot mai mic cu trecerea timpului, pentru că ambi- 
ţia, impulsionată de o vanitate împinsă până la trufie, i-a lipsit ca să devi- 
nă un om politic pătimaş, urmărit de himerele puterii personale. Superior 
dotat cu subtilităţile spiritului, Ion Ghica le-a utilizat, spre binele său, în 
numeroasele sale note, memorii şi scrieri, contribuind la sporirea patri- 
moniului naţional de valori, care disting eminamente geniul şi specificul 
poporului român între alte popoare ale lumii. În perspectiva evenimen- 
telor care prevesteau mari transformări în Principatele Române, lon Ghi- 
ca-preconiza nu numai Unirea, dar şi democratizarea lor, pentru care şi 
pregătise un proiect de constituţie, trimis deja lui Ion Bălăceanu.” Ştefan 

Golescu scria vărului său Al. G. Golescu, precum că Ion Bălăceanu nu-l 
arătase decât prietenilor săi intimi: “Ion Bălăceanu acţionează pentru 
Unire, cu Ion Ghica drept şef”. 

Numele lui Ion Ghica începe tot mai mult a fi pronunțat când se vor- 
bea de ocuparea tronului Ţării Româneşti. Consulul englez la Bucureşti, 
adresându-se lordului Clarendon, menţiona că, încă din 1838, semnalase, 
în rapoartele sale, necesitatea Unirii Principatelor sub un principe străin, 
iar în cazul neadmiterii unui astfel de principe, căruia ar putea să i se 
opună Poarta, atunci cel mai indicat pentru a ocupa tronul Principatelor 
Române nu putea fi altul decât Ion Ghica, prinţul de Samos. Împotriva 
lui s-ar situa Austria, însă, timp de 20 de ani, de cânt R. G. Colquhoun 
cunoştea oamenii politici din Principatele Române, i-a dat putinţa să afir- 
me, cu convingere nestrămutată, că “în afară de prinţul de Samos, nu mai 
există altă persoană căreia aş dori să-i văd încredinţată guvernarea uni- 
tară, fie pe timpul vieţii sale, fie în mod ereditar. Acest fapt, când a fost 
prezentat chiar agentului francez şi celor care pledează pentru unire (fără 
să se specifice «sub prinţ străin»), a fost admis şi nu a fost niciodată 
numită o persoană capabilă să-şi asume guvernarea”.9 

Atât Anglia, cât şi Franţa dispuneau de oameni politici şi de stat, de 
diplomaţi cu vederi liberal-moderate, încât un moderat liberal ca Ion Ghi- 
ca le satisfăcea întru totul dezideratele în privinţa ocupării tronului Prin- 
cipatelor Unite. Alt moderat liberal român, precum Al. G. Golescu, se 
arăta şi el deosebit de încântat față de perspectiva ca Ion Ghica să fie ales 
domn al Principatelor. Se temea totuşi ca intrigile diplomatice şi mili- 
oanele puse în acţiune să nu prepondereze, pentru a-l înlătura. Or, dacă nu 
va fi ales Ion Ghica, Al. G. Golescu nu voia să fie sacrificat un drept atât 
de important pentru existenţa naţională, adică un principe străin ereditar, 
pentru a veni la conducerea noului stat un fanariot, sau ceva similar.!0 

Un alt prieten al lui Ion Ghica, Grigore Alexandrescu, aflat în ţară, 
îşi exprima speranţa numirii sale în funcţia de caimacam. lon Ghica îi 
răspundea că îşi face iluzii, căci, dacă Poarta ar fi vrut, apoi numirea ar fi 
fost posibilă după încetarea domniilor Convenţiei de la Balta-Liman, în- 
trucât “nu era trebuinţă să treacă prin alte pipăituri; eram destul de cu- 
noscut atunci ca să fiu numit în acest post. Nu ştiu dacă numele meu a 
fost propus atunci, dar ceea ce este sigur este că de l-ar fi pronunțat cine- ` 

va s-ar fi găsit destule limbi ca să astupe acea gură”. Vreme de mai mulţi 
ani, adversari politici, ca: Gh. Bibescu, Barbu Ştirbei, Cantacuzinii, 
Ghiculeştii, I. H. Rădulescu, Goleştii n-au precupeţit nimic pentru a-l 
îndepărta de o astfel de eventualitate, adică numirea sa de către Poartă fie 
la domnie, fie în funcţia de caimacam. Deşi între ei se duşmănesc, intere- 
sul comun, oricât de efemer ar fi, îi uneşte. Ei ştiau că dacă Ion Ghica va 
ajunge la conducerea statului “adio slujbele chiverniselii”, orice funcţio- 
nar trebuind să se mulţumească numai cu salariul legiuit. Apoi, s-ar aboli 
abuzurile în justiţie şi în administraţie, se vor înlocui din funcţii cei fără 
merit. Nici prin alegere, considera Ion Ghica, nu va ieşi victorios, aceasta 
fiind numai “o iluzie poetică” a lui Gr. Alexandrescu. Zvonul purtat prin 
gazete despre numirea lui Ion Ghica nu constituie decât o manevră a 
acelei coaliţii “involuntare”, în scopul determinării celor ezitanţi să sem- 
neze contra lui.I! 

Îndeosebi, Ion Ghica era continuu acuzat de I. H. Rădulescu. Într-o 
scrisoare, el mulțumea omului politic francez Pierre Marie Pietri, care 
luase parte la revoluţia din 1848, deputat al Corsicei în Constituantă şi 
consilier al împăratului Napoleon al III-lea, pentru a fi făcut cunoscută 
scrisoarea lusi I. H. Rădulescu către St. Marc Girardin. Heliade nu dorea 
decât un lucru şi anume ca lumea să se lase câştigată de imaginaţiile sale, 
mai ales ambasadorii Marilor Puteri la Constantinopol şi înalții demnitari 
otomani, regretabile erori de apreciere a oamenilor şi evenimentelor.12 

Ion Ghica opina că Poarta nu avea nici un interes de a declara româ- 
nilor că ei nu existau decât în virtutea bunăvoinţei sultanului. O astfel de 
idee nu putuse germina decât în mintea lui Noguès, ziarist francez şi 
director la “Journal de Constantinople”, înclinat să atribuie toate greşelile 
în sistemul de relaţii speciale cu Poarta numai domnitorilor români, care 
s-au ridicat cu armele, uneori de partea puterilor vecine, contra Puterii 
suzerane. El trecea drept prieten al Porții, dar în realitate nu era decât un 
prieten neîndemânatic şi cu puţin cuget. Românii aveau o existenţă poli- 
tică în virtutea unui aranjament pe care nici un sultan n-a găsit oportun 
să-l conteste, acest aranjament numindu-se hattiumaiurm, tratat sau sened, 
europenii denumindu-l capitulaţie. Originea acestor capitulaţii constă în 
supunerea românilor faţă de sultan, în anumite condiţii. Sultanii, din 
motive proprii, au considerat necesar să cedeze cererilor domnilor ro- 

mâni, în schimbul unei păci durabile la marginile imperiului lor, deci 
pentru încetarea stării de ostilitate. Hattiumaiumul, la care se referea 
Noguès, începea astfel: “Eu mă angajez pentru mine şi succesorii mei”. 
De atunci s-au comis multe greşeli în relaţiile speciale ale Principatelor 
cu Poarta, dar esenţa lor a rămas aceeaşi. 

Revenindu-şi din starea de umilinţă în care o aduseseră presiunile tot 
mai insistente ale diplomaţiei ruseşti, prin victoria aliaţilor şi încheierea 
Tratatului de pace de la Paris, Poarta otomană devine arogantă, erijându- 
se în ceea ce niciodată nu pretinsese a fi, anume în Putere suverană asu- 
pra Principatelor Române, pentru a le lega mai strâns de imperiu, măcar 
formal, spre a le stăvili tendinţa spre Unire, apoi, inevitabil, spre Inde- 
pendenţă, ca o consecinţă firească. Directorul de la “Journal de Constan- 
tinople” se făcea ecoul unor astfel de tendinţe, cu nimic justificate. Ion 
Ghica, încă bei de Samos, nu putea ataca direct orientarea politică a 
Porții în privinţa Principatelor, ci indirect, combătând aserţiunile nefon- 
date ale ziaristului francez, care-şi pusese pana în slujba unor idei revo- 
lute, lipsite de sens şi contrare adevărului istoric. De aceea, lon Ghica ar- 
gumenta omului politic francez, deputatul Pierre Marie Pietri, că tratatele 
sau capitulaţiile n-au fost niciodată revocate de sultani, rămânând întot- 
deauna în vigoare, ceea ce rezultă şi din protocoalele Conferinţelor pre- 
liminare şi din Tratatul de la Paris. Românii au fost şi rămâneau vasali 
Imperiului otoman în împrejurările internaţionale existente. Poarta, însă, 
a abdicat de la obligaţiile asumate ca suzerană, dacă n-ar fi de menţionat 
decât tratatul din 1812, prin care se dezicea de obligaţia esenţială de a 
apăra integritatea teritorială a Principatelor Române. Or, Poarta nu putea 
anula cu de la sine putere obligaţiile asumate prin tratat în profitul unor 
puteri străine. Capitulațiile interzic chiar Porții însăşi, prietenilor şi alia- 
ților săi de a se amesteca în treburile interne ale Principatelor Române.!4 

lon Ghica susţinea că, în temeiul tratatelor existente între cele două 
părţi (vasal-suzeran), nici una dintre ele nu putea schimba nimic fără 
consimţământul celeilalte. Cât priveşte Unirea Principatelor, ea nu este 
menţionată în vreun hattuimaium, dar nu se poate exclude posibilitatea 
de a face obiectul unei moţiuni sau cereri. Întocmai ceea ce s-a cerut şi 
s-a aprobat de Congresul de la Paris, anume consultarea locuitorilor 
Principatelor în privinţa viitoarei lor -reorgnaizări, dorinţele exprimate 

fiind înaintate Comisiei europene, care se va întruni la Bucureşti. Astfel 
de cereri sunt incluse în dreptul Principatelor la autonomie. Baronul 
Talleyrand-Perigord plecase deja la Bucureşti, Noguès putându-l întâlni 
spre a se informa asupra a ceea ce gândesc românii despre Unirea Princi- 
patelor, dacă este dorită de majoritate sau de o minoritate.!S 

O altă scrisoare a lui Ion Ghica, fără a menţiona adresantul, insista 
asupra rolului lui Noguès, care susţinea poziţia Porții faţă de Principatele 
Române. Înainte de toate, el ţinea să-şi definească propriul rol: “Eu nu 
am pretenţia - scria lon Ghica - de a dirija evenimentele, încă mai puţin 
de a mă erija în ghicitor, dar, plasat aici ca o sentinelă la înălţimea unui 
turn, în afara oricăror zgomot şi influenţe, zăresc distinct la orizont 
mişcările, ascunzişurile şi tendinţele diplomaţiei. Deşi acestea nu consti- 
tuie decât preludiile, se poate ca privind de aproape să judeci fondul 
jocului”. Astfel, articolele lui Noguès, atât de iritante, nu sunt, de această 
dată “simple butade sau nevinovate tirade”, ci, dimpotrivă “o veritabilă 
forţă politică”, deoarece reflectau punctul de vedere al Porții. Ceea ce 
Poarta respinge categoric este alegerea unui principe străin şi, pentru 
acest motiv, se opune Unirii Principatelor, gândind că poate determina 
Franţa să renunţe la ideea principelui străin. Poarta considera că prin 
această idee s-ar reedita cazul Greciei, mergându-se până la cererea de 
independenţă, nu numai din partea românilor dar şi a altor popoare din 
Balcani. Ceea ce irita şi mai mult Poarta era atitudinea Rusiei de a nu se 
opune nici unui proiect de unire. De aici, bănuiala că ar urmări scopuri 
aparte în Principate într-un viitor care să i le faciliteze împlinirea.!6 

În fond, sublinia Ion Ghica, articolele lui Noguès din “Journal de 
Constantinople” nu făceau decât să irite pe români contra Porții, într-un 
moment când forma de guvernământ venea pe plan secund faţă de cea a 
Unirii Principatelor. De aici, ordinele primite de caimacami de la Poartă 
pentru a înăbuşi manifestaţiile partidului unionist. Mai speră, încă, Poarta 
de a găsi în Adunările ad-hoc o rezistenţă pe măsura aşteptărilor, căci 
Franţa susţinea cu fermitate dreptul acestora de a se pronunța liber în pri- 
vinţa Unirii, considerând-o o problemă vitală. În această privinţă, opozi- 
ţia Austriei aproape că nu contează pentru ea. Cea a Porții va fi înlătu- 
rată, din moment ce Franţa va renunţa la soluţia principelui străin, la care 
nu ţine atât de mult. Impedimentul cel mai important consta în atitudinea 

ce o va avea Anglia, umilită de a-şi fi pierdut influenţa exclusivă la 
Constantinopol, pe care se vede nevoită a o împărţi cu alte Mari Puteri. 
Din acest motiv, a găsit de cuviinţă să sprijine Turcia în atitudinea ei faţă 
de Unirea Principatelor. Soarta românilor se afla, aşadar, în propriile 
mâini. Franţa considera că dacă vor unirea, ei vor învinge toate obstaco- 
lele .Dacă nu o vor obţine, românii nu aveau să-şi reproşeze decât lor în- 
şişi, Franţa rămânând cu consolarea că n-a precupeţit nimic în dorinţa de 
a le face numai bine.!? 

Într-o nouă scrisoare către Pierre Marie Pietri, Ion Ghica mărturisea 
că se simţea fericit şi excesiv flatat de buna părere despre el a baronului 
Talleyrand-Pârigord, reprezentantul Franţei în Comisia europeană, pen- 
tru care motiv va face tot posibilul să o păstreze, în cazul că va rămâne 
ferm în principiile pe care i le-a prezentat şi cărora va rămâne întru totul 
ataşat, căci in ele vede prosperitatea viitoare a ţării sale şi menţinerea 
demnităţii faţă de alte popoare. Cât priveşte opiniile adversarilor politici, 
precum că s-ar menţine în rezervă faţă de problema Unirii Principatelor, 
lon Ghica îl informa pe P. M. Pietri că această rezervă îi era dictată de 
poziţia sa excepţională, căci nu voia să apară în postura unui demagog 
smintit. Atunci când va considera oportun să-şi spună răspicat părerea, o 
va face fără reticenţă. Cât priveşte reformele de stabilit, Talleyrand-Pri- 
gord va găsi la lon Bălăceanu un proiect de regulament (constituţie) în 
care lon Ghica trata problemele principale de justiţie, administraţie etc. 
În acest sens, el a urmat întru totul principiile care au călăuzit organi- 
zarea statului francez.18 

În privinţa diverselor clase sociale, lon Ghica mărturisea lui Pietri că 
nu a putut lua ca bază situaţia din Anglia, unde exista o aristocrație pu- 
ternică şi demnă, pe când în Principate, dimpotrivă, aristocrația era lip- 
sită de orice forţă şi demnitate, dominată de birocraţie, avidă de îmbogă- 
tire cu orice preţ. Astfel că, în loc de forţă, aristocrația românească pre- 
zintă un obstacol. De aceea, lon Ghica a adoptat exemplul Franţei, care a 
creat o aristocrație de merit, însă în Principate nu va fi nici uşor, nici 
rapid de înfăptuit. Pentru aceasta era nevoie de şcoli accesibile tuturor, 
fără deosebire, în care să se dea o temeinică instrucţie la toate nivelurile. 
Numai în acest fel, considera lon Ghica posibilă ajungerea la o moderni- 
zare profundă şi durabilă a ţării sale.!9 


198 


În 1857, Ion Ghica se adresa, printr-o notă, şi lui Aali Paşa, ministrul 
de externe al Turciei, pentru a-i face cunoscută iritarea provocată de arti- 
colele lui Noguès. El afirma că se iroseşte prea multă energie pentru o 
atât de neînsemnată dezbatere, iniţiată de directorul ziarului constanti- 
nopolitan. Din capriciu pueril, românii sunt insultaţi şi ameninţaţi cu 
suprimarea drepturilor lor, făcându-se din pactul constitutiv al relaţiilor 
româno-otomane o problemă de tocmeală negustorească. O dispută s-a 
deschis în jurul documentului care atestă relaţiile de vasal-suzeran. Este 
el un tratat, un sened sau o capitulaţie? Nu! Şi atunci, ce este? Un firman, 
un hattiumaium. lon Ghica susţine că orice nume s-ar da acestui docu- 
ment, el nu este mai puţin un contract sinalgamatic, cu îndatoriri care 
leagă cele două părţi, în mod reciproc, pasibil de a fi anulat, dacă nu este 
respectat, de una din ele sau de ambele. A proceda altfel, însemna a ieși 
din domeniul dreptului şi a recurge la forţă. Românii se obişnuiseră, însă, 
cu jonglerii de genul celor al lui Noguès, mirându-se numai de îndrăz- 
neala şi lipsa lui de scrupule. Se ştia totuşi că, indiferent de existenţa 
unor documente, era interzis musulmanilor de a se stabili în Principate şi 
chiar de a rămâne câteva zile, iar dacă da, atunci fără arme, precum şi 
abţinerea sultanilor de a emite firmane referitoare la afacerile interne, 
existând încă şi alte interdicţii.2 

În argumentaţia sa către Aali Paşa, Ion Ghica susţinea că, indiferent 
de orice motiv sau împrejurări sub care au fost emise firmanele, pentru 
nimic în lume, nimeni nu putea contesta dreptul românilor ia autonomie: 
“În secolul în care trăim - preciza el - nu se suprimă printr-o trăsătură de 
peniță drepturi atât de respectabile”2!, căci un act atât de revoltător ar 
atrage atenţia şi judecata întregii lumi civilizate. Ion Ghica admitea că în 
situaţia de provizorat, în care se aflau Principatele, este greu de determi- 
nat viitorul lor, dar nu poate admite ca românii să fie trataţi precum lo- 
cuitorii Vidinului, căci s-ar irita peste măsură. Prin urmare, din punct de 
vedere al dreptului, devine imposibil de atentat la libertăţile românilor. A 
proceda altfel de către Poartă, ar fi egal cu o sinucidere, căci românii nu 
erau nici greci, nici slavi, pentru a fi trataţi cu asprime. El nu cerea de a 
se situa națiunea sa deasupra celorlalte, ci numai de a sublinia că, spre 
deosebire de slavi şi greci, românii nu se dovedeau direct şi neapărat 
interesaţi în dezmembrarea Imperiului otoman.2? 

Interesul Porții consta, după opinia lui Ion Ghica, în a nu se opune 
orbeşte dezvoltării naţionale a românilor şi nici întăririi forţelor lor. Dim- 
potrivă, cu cât vor fi mai puternici, cu atât vor fi mai de folos Imperiului 
Otoman, la frontiera sa nordică. Un astfel de adevăr este atât de evident, 
încât a căuta a-l demonstra însemna a aduce injurii inteligenţei oricărui 
interlocutor. În atare situaţie, când românii şi turcii îşi pot fi reciproc de 
folos, nu pot fi nesocotite învăţămintele trecutului: “Sentimentele popoa- 
relor - se adresa Ion Ghica ministrului otoman de exteme - sunt ca şi 
înţelepciunea lor, rezultatul unei obişnuinţe şi deloc al unei vieţi de re- 
flecţie”. Or, românii au luptat de partea armatelor sultanului. Uneori au 
luat armele şi contra turcilor, dar motivele s-au datorat vexaţiunilor into- 
lerabile ale unor trupe nedisciplinate, a căror tiranie apăsa greu asupra 
tuturor provinciilor Imperiului, chiar şi asupra sultanilor. lon Ghica nu 
stăruie asupra acestor disensiuni, care nu au şansă de renaştere în pre- 
zent, existenţa naţională a românilor, fiind, în acel moment, legată de 
existenţa Imperiului otoman. 

În pofida evidenţei acestui adevăr, menţionat de lon Ghica, Poarta 
părea să-l neglijeze, căci tindea să slăbească pe români, probabil în ideea 
de a-i lega şi mai mult de destinul său. Or, o asemenea aberaţie nu era 
decât de plâns, întrucât va avea consecinţe fatale. Poarta mai avea încă 
timp să revină asupra atitudinii sale. O ocazie mai potrivită nici că i se 
putea oferi prin Unirea Principatelor, care-i va asigura o frontieră puter- 
nică pe Dunăre. Separarea lor a adus şi aduce numai pagube dezoltării lor 
din toate punctele de vedere. Numai o infimă minoritate de boieri privile- 
giaţi vede în unire o reducere a obligaţiilor ţăranilor, deci a dependenţei 
lor, ceea ce înseamnă o poziţie meschină, egoistă. Austria se situa contra 
unirii Principatelor, căci ţinea sub dominaţia sa trei milioane de români. 
Ea a încercat să facă unirea sub sceptrul său, un vis de secole. Imperiul 
său s-ar fi dezmembrat la 1849, dacă n-ar fi intervenit ţarul Rusiei cu ar- 
matele sale în ajutor. Atunci, românii din Transilvania, Banat, Bucovina 
s-ar fi unit cu cei din Principate sub suzeranitatea Porții otomane.” 

Ion Ghica insista asupra drepturilor românilor după Tratatul de la 
Paris, anume de a vorbi despre unirea Principatelor ca o dorinţă de for- 
mulat. Poarta vrea să determine pe români să nu ceară unirea ca un drept 
din vechime, ci ca o concesie pe care sultanul poate sau nu să le-o facă. 

În condiţiile în care orice se arată favorabil Unirii Principatelor se inter- 
zice în ziarele din ţară şi din Constantinopol, făcându-se, în schimb, loc 
insultelor fără limite, este greu de atras simpatiile unor oameni de bun 
simţ. Un straniu abuz de cuvinte produce iritarea şi neînţelegerea, tocmai 
în momente de intensă manifestare a spiritului naţional al românilor, în 
sensul viitoarei lor reorganizări administrative. A sta în apatie, în astfel 
de momente extrem de importante pentru viitorul lor, înseamnă pentru 
români de a se condamna să nu aspire niciodată la viaţă politică.25 

Cutezător şi înţelept în folosirea expresiilor, atunci când se adresa 
ministrului de externe otoman, Ion Ghica stăruia să afirme adevărul în 
privinţa atitudinii Porții şi Curţii din Viena faţă de Unirea Principatelor, 
asupra imposibilității din partea românilor de a renunţa să continue să 
lupte pentru împlinirea idealului naţional. În acest scop, el se adresează 
înalţilor demnitari otomani şi ambasadorilor Marilor Puteri la Constanti- 
nopol, care aveau un rol important în determinarea politicii sud-estului 
european. Într-o scrisoare de răspuns către Ed. Thouvenel, ambasadorul 
Franţei, care avansase unele întrebări, Ion Ghica susţinea că ideea funda- 
mentală care se punea era cea a alcătuirii Adunărilor ad-hoc. În aceste or- 
ganisme politice trebuiau că intre toate clasele sociale, căci numai în 
acest fel se putea răspunde dezideratului după care s-au orientat membrii 
Congresului de pace de la Paris, numai astfel se poate concepe consulta- 
rea naţiunii, fireşte prin reprezentanţii săi aleşi. De o parte, se vor afla, 
astfel, cei oprimaţi, care-şi vor expune dorinţele de amelioare a situaţiei 
lor, iar, de altă parte, cei care domină prin putere, privilegiaţii exclusivi 
ai societăţii. A persista în vechile instituţii vicioase devine imposibil, în 
condiţiile în care Europa s-a constituit în judecător.25 

Cu toate acestea, lon Ghica aprecia ca o utopie introducerea ţăranilor 
în Adunare, dată fiind lipsa lor de educaţie, ignoranţa lor, care-i împiedi- 
cau chiar să gândească. Cauza lor era totuşi evidentă până într-atât, încât 
vorbeşte de la sine. Astfel că, Adunările ad-hoc vor trebui alcătuite din 
marii şi micii proprietari, din reprezentanţii industriei, micului comerț şi 
profesiunilor libere.27 Numai radicalii liberali militau pentru alegerea de 
deputaţi dintre ţărani, moderaţii şi conservatorii opunându-se acestei idei. 
Opozanţii, cu toţii, aveau în vedere posibilitatea unei presupuse mane- 
vrări a deputaţilor ţărani de către radicali, în privinţa ridicării şi susţinerii 

unor reforme sociale. lon Ghica, adept al reformelor, considera totuşi că 
iniţiativa aplicării lor trebuia făcută de sus în jos, pentru a tempera elanul 
extremiştilor de stânga şi pentru a modera procesul democratizării pub- 
lice, care să decurgă lent, treptat, fără zguduiri sociale. 

Într-o scrisoare către lordul de Redcliffe, ambasadorul Angliei la 
Constantinopol, lon Ghica susţinea că, în pofida unor frământări exis- 
tente în Ungaria, acestea nu au semnificaţia unei tendinţe revoluţionare şi 
nici una de dezorganizare. Nu mai exista nici o dorinţă din partea 
românilor pentru un stat confederat cu maghiarii. Curtea din Viena „ca şi 
cea din Petersburg, urmărea absorbirea Principatelor Române. Puterea 
Imperiului habsburgic era numai aparentă, în realitate fiind slab, căci nu- 
meroasele popoare care-l alcătuiau tindeau necontenit spre eliberare. În 
timpul ocupaţiei armate în Principate, Austria s-a comportat la fel ca în 
provinciile sale. Ea a împiedicat formarea unor guverne oneste şi a unor 
legiuni româneşti în sprijinul aliaţilor, a împiedicat chiar trecerea armatei 
otomane peste Prut, contra celei ruseşti, pentru a facilita ţarului concen- 
trarea tuturor forţelor în Crimeea. După încheiereaTratatului de pace, 
Curtea din Viena continua să-şi menţină trupele de ocupaţie în Principa- 
te. Or, fără o reglementare internaţională a principiilor de justiţie şi echi- 
tate nu este posibilă menţinerea păcii în Europa.28 

Guvernator al insulei Samos, lon Ghica expunea situaţia şi perspec- 
tivele acestei insule. De unde, în trecut, locuitorii săi nutreau sentimente 
filo-ruse şi panelenice, după războiul Crimeii au început să se orienteze 
în alte direcţii. Acesta a şi fost scopul eforturilor depuse de lon Ghica în 
Samos, anume ca locuitorii să-şi vadă de propriile intererse, prin aban- 
donarea unor planuri iluzorii. A întreprins multe în insulă, dar mai sunt 
încă multe de făcut pentru ieşirea dintr-o gravă înapoiere.2 O scrisoare 
referitoare la îndreptarea situaţiei din Samos este adresată de Ion Ghica şi 
marelui vizir. Situaţia în insulă se ameliorase, dar unele racile vor rămâ- 
ne permanent. În ceea cel priveşte, Ion Ghica menţiona că şi-a făcut da- 
toria, în Samos existând o autoritate foarte respectată, introducându-se 
legalitatea: “Fiecare se închină de bună voie în faţa legii, chiar dintre cele 
mai severe, nimeni în faţa forţei celei mai impunătoare, când ea se pune 
în serviciul arbitrariului şi bunului plac”.30 În acest fel, prezenţa sa în in- 
sulă nu mai devenea necesară, încât solicita concediu pentru a-şi instala 

familia la Constantinopol.?! 

Pe cât se pare, insistenţele lui Ion Ghica, atât faţă de lordul de Red- 
cliffe, cât şi față de marele vizir, întârziau să se concretizeze, prin elibe- 
rarea lui din funcţia de guvernator. Profitând de prilejul oferit pentru a 
raporta asupra situaţiei din insula Samos, Ion Ghica afirma categoric ma- 
relui vizir că Unirea Principatelor este o dorinţă naţională. Astfel că, ni- 
mic nu trebuie să-i împiedice pe români să o dovedească în prezent şi să 
o spere în viitor. Guvernul sultanului trebuie să recunoască dorinţele tă- 
rii, care sunt consecinţa logică a naturii lucrurilor: locuitorii ambelor 
Principate vorbesc aceeaşi limbă, au acelaşi port, aceleaşi obiceiuri. Toţi 
domnitorii de seamă din trecut au tins la unire, unii reuşind s-o realizeze. 
Dorinţa Unirii Principatelor a fost inclusă chiar în Regulamentul organic, 
la 1830. Toată lumea doreşte cu ardoare unirea „dar ea întârzie, după opt 
luni de la semnarea Tratatului de la Paris. Ion Ghica recunoaşte că reor- 
ganizarea Principatelor este o problemă complexă, dar trebuie neapărat 
rezolvată. El se pronunţa contra vechii aristocrații româneşti şi pentru 
crearea unei clase conducătoare pe bază de merit, care, cu timpul, poate 
deveni o aristocrație a banului, egoistă, dar nu se va opune progresului, 
fiind interesată în promovarea lui.32 

În genere, lon Ghica era preocupat de tot mai buna cunoaştere a 
situaţiei din Principate de către străini, altminteri, existând dezinteres sau 
chiar atitudini de ostilitate din partea lor. Nu cu mult timp în urmă străi- 
nii aveau puţine cunoştinţe despre români, adeseori eronate. Drept ur- 
mare, într-un lung expozeu, el prezintă situaţia Principatelor Române în 
1857. Ca şi alteori, în trecut, Ion Ghica se referă la aşezarea geografică, 
la căile de comunicaţie, la bogăţiile solului şi subsolului, la originea ro- 
manică a poporului român, la tendinţele continui ale imperiilor vecine de 
a aduce Principatele sub dominaţia lor directă. În lumina considerentelor 
exprimate, lon Ghica aprecia că problema Principatelor Române cuprin- 
dea trei puncte esenţiale de rezolvat: menţinerea şi întărirea relaţiilor spe- 
ciale cu Poarta, pentru a putea face faţă unor presiuni din partea celorlal- 
te imperii vecine; libera navigaţie pe Dunăre şi reorganizarea lor intemă 
sub garanţia Puterilor aliate.34 

Ion Ghica inisistă, apoi, asupra problemei reîntregirii Moldovei în 
frontierele de dinainte de 1812, căreia îi era subordonată libera navigaţie 

pe Dunăre, asupra libertăţii comerțului în Principatele Române, asupra 
problemei reorganizării şi viitorului lor statut internaţional, acordând pri- 
oritate necesităţilor de dezvoltare economică, politică şi socială.35 

Între toate, prioritară era însă Unirea Principatelor, fără de care nu 
era de conceput o evoluţie accelerată spre progres, cum impunea ieşirea 
din grava stare de înapoiere. Adresându-se lui Mihail Kogălniceanu, la 
12 martie 1857, el stăruia să afirme că nu trebuie să se facă nici o deose- 
bire între cererile moldovenilor şi cele ale muntenilor, toate trebuind să 
fie identice, căci din diferenţe s-ar face o armă contra Unirii la Conferin- 
ţa de la Paris. Dacă va exista identitate de compatibilităţi între cele două 
Adunări Ad-hoc, nimic în lume nu va putea împiedica Unirea. Îndemna 
pe M. Kogăniceanu de a întreprinde o călătorie la Bucureşti, după ce se 
va fi înţeles asupra programului comun de adoptat.36 

În vederea participării la alegeri şi pentru a candida să fie ales în 
Adunarea ad-hoc, Ion Ghica ceruse permisiunea de a reintra în ţară. Într- 
un raport al Ministerului de Interne al Ţării Româneşti către caimacamul 
Alexandru Ghica, din 6 iunie 1857, se făcea referire la cererea lui lon 
Ghica, din 19/31 mai 1857. Ministrul de reson adăuga că “cererea d-lui 
Ghica merită a se lua în consideraţie”. Printr-o rezoluţie a caimacamului, 
din 11 iunie 1857, se îngăduia lui Ion Ghica reîntoarcerea în ţară, atunci 
când va voi, paşaportul trebuia însă să aibă şi încuviințarea Porții, căci 
ocupa demnitatea de bei de Samos. 

Referitor la o invitaţie făcută de către Dimitrie Ghica de a veni în 
țară, Ion Ghica dorea explicaţii asupra motivelor sau utilității plecării 
sale fără întârziere din Samos, desigur cu avizul caimacamului, ale cărui 
interese trebuiau să fie aceleaşi cu ale lor. Cât priveşte oamenii, împărtă- 
şea aceleaşi opinii despre ei ca şi Dimitrie Ghica, luând prietenii cu cali- 
tăţile şi defectele lor: “Această manieră de a vedea, căreia-i sunt dator nu 
atât caracterului meu rece, cât principiilor mele raţionale, mă conduc na- 
tural la foarte multă indulgență şi puţină ranchiună: Astfel, deşi foarte 
mulţi boieri, mai ales cei din familia mea, nu s-au arătat prietenii mei, nu 
i-am judecat totuşi atât de sever ca alţii, adeseori chiar m-am surprins 
oferindu-le bune argumente, dacă nu pentru a-i scuza complet pentru 
conduita lor în ochii oamenilor de stat, cel puţin pentru a o explica”. De- 
sigur, mărturisea lon Ghica, aceşti compatrioți ai săi nu erau oameni de 

care nu trebuia ţinut seama, însă cu certitudine viitorul nu le va aparţine 
lor în mod exclusiv, căci la treburile publice se impuneau chemaţi oa- 
meni noi, neangajaţi prin antecedentele lor, oameni cu concepţii mai 
apropiate de ideile secolului şi, mai ales, oameni ale căror ocupaţii şi in- 
fluenţe străine să nu fie nici uzate, nici compromise.38 

Prin scrisoarea adresată lui Dimitrie Ghica, un conservator moderat, 
Ion Ghica ţinea să se delimiteze categoric de concepţiile învechite ale 
membrilor familiei Ghiculeştilor din ţară, cu toţii conservatori, împănă- 
şind concepţii aristocratice .La vremuri noi, oameni noi, afirma el des- 
chis prinţului Dimitrie Ghica în momente de decizie pentru soarta Princi- 
patelor Române. Raţional şi ferm în principii, Ion Ghica nu era dispus să 
facă nici o concesie pe temeiul relaţiilor de rudenie. 

Nu numai conservatorilor, fie ei chiar şi rude apropiate, nu era dispus 
Jon Ghica să facă vreo concesie, dar nici celeilalte grupări a liberalilor, 
cea a radicalilor. Din insula Samos unde se afla, el nu mai putea răspun- 
de apelurilor repetate ale lui C. A. Rosetti de a-l folosi ca prieten în lupta 
pentru cauza naţională, pe căile şi cu mijloacele preconizate. C. A. Ro- 
setti îl îndemna să plece din Samos, spre a veni la Constantinopol, căci 
altfel îşi face un “mare rău” sieşi precum şi țării.2 După o întrerupere a 
corespondenţei, timp de trei ani, C. A. Rosetti credea că de vină erau 
doar împrejurările: “Eu pot diferi cu cineva în opinii „dar asta nu mă 
opreşte a fi chiar prietenul său. Brătienii au un frate cu totul opus lor şi 
cu toate acestea se văd, îşi scriu, se iubesc”.40 

C. A. Rosetti omitea, însă, din raţionamentul său, ca o condiţie oblig- 
atorie a prieteniei, anume sinceritatea. Ori, el nu se dovedise a fi fost 
întotdeauna sincer cu Ion Ghica, întrucât acţionase adeseori contra lui şi 
principiilor sale, fireşte în ascuns. Cât priveşte relaţiile cu membrii fami- 
liei sale din ţară, Ion Ghica era des solicitat să revină şi să participe la 
alegeri. R. Dalyell, gerantul consulului Angliei la Bucureşti, scria lordu- 
lui Clarendon că lon Ghica era candidatul guvernului sau mai exact al 
ministrului de interne, beizadea Constantin Gr. Ghica. Exista probabili- 
tatea de a fi ales şi de a reveni, astfel, la Bucureşti, pentru a participa la 
lucrările Adunării ad-hoc. Mai menţiona diplomatul britanic că familia 
Ghica era împărţită în două fracțiuni, una mai conservatoae, iar alta mai 
puţin. Ultima se identifica prin Gheorghe Ghica, nepotul caimacamului 

„care avea mare influenţă asupra lui. Unii membri ai familiei nu doreau 
alegerea de deputat a lui Ion Ghica, rudă mai îndepărtată a caimacamu- 
lui, în divergență de opinii şi atitudine cu toţi ceilalţi, mai apropiaţi lui 
Alexandru Ghica. R. Dalyell opina că Ion Ghica va fi susţinut la domnie 
numai dacă Alexandru Ghica nu va avea nici o şansă: “În prezent ei nu 
sunt în nici un caz pregătiţi să abandoneze pe actualul caimacam şi, în 
consecinţă, el însuşi, ca şi majoritatea rudelor, privesc cu oarecare îngri- 
jorare alegerea prinţului de Samos în Divan, pentru că el poate să-şi 
aleagă propria lui cale, care poate să nu fie deloc compatibilă cu interese- 
le de familie. De unde, ca o consecință, şi opoziţia sau cel puţin lipsa de 
sprijin din partea caimacamului pentru candidatul propus de propriul său 
ministru”.4i 

lon Ghica nu se dovedea a fi însă omul care să facă jocul politic al 
membrilor familiei sale. Constantin Gr. Ghica, ministrul de interne, se 
opunea cu îndârjire ascensiunii politice a lui Gheorghe Ghica, aflat în 
grațiile caimacamului. Apelurile sale repetate la Ion Ghica, pentru a rein- 
tra în ţară, aveau în vedere contracararea influenţei mai tânărului şi ambi- 
ţiosului său văr. Cent este că Ion Ghica nu a revenit în ţară, urmărind din 
Samos desfăşurarea evenimentelor. Adresându-se lui Sadyk Paşa, la 15 
octombrie 1857, el reflecta la componenţa Adunării ad-hoc a Ţării Ro- 
mâneşti, al cărei fond îl considera “roşu”, adică liberal radical. Dintre de- 
putaţii care simpatizau cu ideile moderate nu vedea cum ar renunţa la ne- 
cesitatea de a se face populari, deci de a urma pe radicali: “ideile foarte 
înaintate dacă nu exagerate pe care Divanurile le vor exprima ne vor re- 
comanda rău cabinetelor conservatoare şi dacă unirea nu se face românii 
se vor simţi zdruncinaţi în încrederea pe care şi-au pus-o în sultan”.42 

Cunoscând deja numele deputaţilor aleşi, publicate în presă, lon 
Ghica se arăta mai neliniştit acum de soarta țării sale decât înainte de 
războiul Crimeii. Prezenţa deputaţilor ţărani în Adunarea dominată de un 
“fond roşu” îi sugera perspectiva exprimării unor “idei foarte înaintate 
dacă nu exagerate”, dificil de primit de către cabinetele europene cu ve- 
deri mai puţin înaintate. Temător de măsuri radicale, moderatul Ion Ghi- 
ca probabil că nici nu regreta neparticiparea la dezbaterile unei Adunări 
ad-hoc dominate de voinţa “roşilor”, pe care-i considera mai primejdioşi 
cauzei naţionale, decât conservatorii. Sadyk Paşa îi reproşa unele nedrep- 

tăţi faţă de prieteni, la care Ion Ghica într-o scrisoare din 14 noiembrie 
1857 răspundea: “Eu vreau să rămân credincios principiului meu şi să fiu 
mai sever faţă de mine însumi decât faţă de alţii”. Dacă, totuşi, părea a 
avea o atitudine inversă, apoi aceasta se datora faptului că, spre deosebire 
de alţii, îşi exprima sincer opiniile: “Eu am naivitatea de a spune deschis 
prietenilor mei ceea ce gândesc şi aceasta numai pentru a nu risca să mă 
înşel asupra celor pe care îi iubesc”.43 

Îngrijorat de disputa angajată între Franţa şi Anglia cu privire la Uni- 
rea Principatelor, lon Ghica prevedea un câştig pentru imperiile vecine şi 
pierderi pentru români şi Imperiul otoman. Mai mult ca de orice, el se 
temea însă de exprimarea unor dorinţe prea radicale de către Adunările 
ad-hoc, inaccepțabile pentru cabinetele moderate sau conservatoare ale 
Europei. Totuşi, se încheiase un acord la Osborne, care îndepărtase even- 
tualitatea unei opoziții din partea Angliei, căci se exclusese definitiv pro- 
blema alegerii unui principe străin. În atare situaţie, H.L.Bulwer, repre- 
zentantul Angliei în Comisia europeană, considera pe lon Ghica cel mai 
indicat să ocupe tronul Ţării Româneşti. După o succintă caracterizare a 
tuturor, într-un raport adresat lordului Clarendon, H. L. Bulwer aprecia 
că “dintre toţi..., Ion Ghica este cel mai remarcabil pentru capacitatea şi 
energia sa şi despre care se spun cele mai bune şi cele mai rele lucruri”"44. 
El se înrudea, ceva mai de departe, cu Alexandru II Ghica, însă nu şi-a 
putut dovedi capacitatea sa intelectuală în principatul său, ci în Moldova, 
unde a fost profesor la Academia Mihăileană. Revenit în Ţara Româ- 
nească, s-a căsătorit cu una din fiicele lui N. Mavros, care dispunea de o 
avere considerabilă, fost şef al cancelariei lui P. Kiseleff. La 1848, a par- 
ticipat la revoluţie “de partea poporului”, apoi a fost trimis în misiune di- 
plomatică la Constantinopol, unde a cunoscut pe ambasadorul britanic, 
care a rămas” impresionat de ţinuta sa liniştită şi modestă, dar hotărâtă, 
ca şi de conversaţia şi abilitatea sa”.45 Ulterior, l-a sprijinit la Poartă pen- 
tru a fi numit guvernator în Samos, “unde a dovedit un remarcabil curaj, 
hotărâre şi competenţă administrativă”, atât de necesare încetării unei 
grave şi îndelungate crize. 

Comisarul britanic relata despre lon Ghica precum că are puţini prie- 
teni, dar care “vorbesc în favoarea lui cu cel mai cald entuziasm.” Între ei 
se afla şi H. Stanley, secretarul lui H. Bulwer. Cu toţii îl înfăţişează ca un 

om de bun simţ, spiritual, capabil ca om de stat şi ataşat patriei sale: “Ei 
consideră cinstea sa ca ireproşabilă şi ideile sale ca, totodată, liberale şi 
conservatoare”. Alţii îl caracterizează, însă, cu totul altfel. Potrivit opinii- 
lor lor, un om onest şi raţional n-ar fi participat la revoluţia din 1848. Cât 
priveşte patriotismul, el se află pe o poziţie ambiguă, nefiind nici de par- 
tea vechilor săi prieteni de la 1848, nici de ceea a guvernului existent, 
împărtăşind însă punctul de vedere al guvernului otoman. Gruparea sa 
politică din Ţara Românească era mică, însă beneficia de aportul unor 
oameni noi, dispuşi la schimbări, al căror înfăptuitor găseau că nu putea 
fi decât şeful lor, atât prin calităţile sale deosebite, cât şi prin legăturile 
cu Poarta şi promotorii reformelor din propria ţară. Ion Ghica nu era de- 
loc agreat de vechii boieri conservatori, unii temându-se chiar de el. Nu 
era agreat nici măcar de familia Ghica, însă, fiind un purtător al numelui, 
va fi susţinut.45 

H. Bulwer mărturisea că-l cunoştea foarte puţin pe lon Ghica, însă, 
atât cât l-a cunoscut, a fost impresionat şi i-a plăcut “simplitatea manie- 
relor sale şi tactul în ce a spus”. Se îndoia totuşi de fermitatea şi talentele 
sale. Cât priveşte caracterul lui lon Ghica, comisarul britanic îl situa pe o 
linie mediană, între ceea ce afirmau prietenii şi adversarii săi: “pe scurt, 
eu l-aş considera un om cu intenţii cinstite pentru ţara sa şi incapabil să 
întreprindă vreo acţiune josnică sau meschină, dar, în acelaşi timp, l-aş 
considera deosebit de ambițios şi, deşi este posibil să folosească bine pu- 
terea, nu este extrem de delicat în ceea ce priveşte calea prin care va 
ajunge la ea”. H. Bulwer îşi exprima însă îndoiala că va fi ales domn. Fă- 
când suma calităţilor şi defectelor sale şi ţinând seama de condiţiile exis- 
tente şi de atitudinea Porții, comisarul englez afirma cu certitudine că Ion 
Ghica ar fi candidatul pe care l-ar recomanda spre a fi ales. Curtea din 
Viena se opunea, considerându-l ataşat politicii ruse şi implicat cu bună 
ştiinţă în evenimentele de la 1848, spre a facilita manevrele guvernului 
rus. H. Bulwer aprecia însă ca exagerate acest opinii, mai ales că nu se 
putea dovedi nici cum în ce fel s-a ajuns la astfel de concluzii. Desigur, 
numai suspiciuni, bazate pe aparenţe, anume că Ion Ghica a participat la 
revoluţia de la 1848 sau s-a căsătorit cu fiica unui filo-rus, generalul N. 
Mavros.47 

Consulul Franţei la Bucureşti confirma relatările despre Ion Ghica, 

adică de a fi un prezumtiv candidat la domnie: “D-1 Ion Ghica - scria el 
contelui Walewski - astăzi prinţ de Samos, a jucat un rol la 1848. Ela re- 
prezentat la Constantinopol guvernul republican al Valahiei. Din acest 
timp, el n-a mai revăzut patria sa. Se zice că este foarte capabil. Lordul 
Stratford de Redcliffe, care i-a acordat o deosebită atenţie, l-a pus în si- 
tuaţie favorabilă la Constantinopol şi a făcut să obţină Principatul de Sa- 
mos, în aşteptarea a ceva mai bun. Este foarte temut; la Bucureşti, el are 
foarte puţini partizani” 48 

Într-adevăr, Ion Ghica, un om politic moderat, nici prea liberal, nici 
prea conservator, se situase temeinic pe o poziţic mediană, între curen- 
tele extreme ale vieţii politice româneşti în accelerată devenire, neaccep- 
tând transigenţa nici faţă de conservatori, de partea cărora se aflau toţi 
membri familiei sale, nici faţă de radicalii liberali, foştii săi colaboratori 
de la 1848, cărora le reproşa propaganda zgomotoasă şi mijloacele pentru 
a dobândi supremație politică. Prea liberal, pentru a ajunge la vreo înţele- 
gere cu conservatorii, fie ei chiar şi moderați, precum Dimitrie Ghica, 
lon Ghica se distanţase totuşi într-o considerabilă măsură pentru a nu se 
mai simţi solidar cu actele foştilor săi colaboratori de la 1848. Prin ade- 
ziune un democrat, el nu vedea altfel procesul de democratizare a vieţii 
publice, decât printr-o evoluţie treptată, cu iniţiative de sus în jos, pentru 
a o feri de zguduiri politice radicale, considerate incompatibile cu dez- 
voltarea unui stat mic, încă nedesăvâşit pe planul unităţii politice. Diplo- 
mat şi om politic cu multă experienţă, lon Ghica nu întrevedea perspec- 
tive favorabile pentru patria şi poporul său decât prin solicitudinea Porții 
şi Marilor Puteri aliate. Toate aceste concepţii ale sale îşi aveau originea 
în lipsa de încredere în capacitatea celor de jos de a se situa la înălţimea 
dezideratelor de emancipare politică şi socială, căci le atribuia tendinţe 
spre anarhie şi radicalism, deci înclinaţie spre violenţă în afirmarea unor 
îndreptăţite speranţe de altminteri. De aceea, Ion Ghica aprecia că refor- 
mele trebuiau aplicate cu solicitudine şi sagacitate de sus în jos, spre a 
prinde consistenţă şi durabilitate printr-o înfăptuire treptată. Destul de 
aproape de conservatorii moderați, el nu s-a contopit totuşi cu ei, căci nu 
voia um simulacru de democraţie, ci una temeinică, bazată pe meritul 
fiecăruia, pe deplină egalitate în faţa legii, deci, pentru desființarea totală 
a privilegiilor sociale. Ion Ghica nu se pronunţa pentru simularea de re- 

forme, ci chiar pentru reforme veritabile, de genul celor care fuseseră 
aplicate în Anglia, patria de predilecție a unor aplicaţii practice ale doc- 
trinei liberal moderate. 

Pentru el, boierimea conservatoare căuta să concentreze toată puterea 
în mâna ei, mai mult încă, s-o perpetueze, închistând astfel numeroase e- 
nergii populare, căci meritul şi capacitatea nu erau încurajate, ci dimpo- 
trivă stârnind invidia şi ura celor din sfera castei politice. De aici, tendin- 
ţa accentuată spre critica socială, pentru a demonstra “corupţiunea şi ne- 
păsarea celor mari” cărora au fost atribuite “toate suferinţele poporului”. 
Aşadar, contrastul social izbitor, obstinaţia unei caste politice, îndărătni- 
cia ei în a concede la aplicarea unor principii democratice, moderne au 
condus la tensiune socială, care se manifestă intens, pătimaş în domeniul 
vieţii politice şi culturale îndeosebi în literatură care devine o armă con- 
siderată de Ion Ghica “de destrucţiune”.49 

Or, pentru Ion Ghica, literatura semnifica “tezaurul în care se depun 
cunoştinţele societăţii româneşti”, constituind o mare deschidere spre cu- 
noaşterea adevărului, facilitând înlăturarea prejudecăţilor, pentru a face 
loc ştiinţei. Nimic nu dăuna mai mult decât starea de incultură, căci “un 
popor cuprins de eresuri şi prejudeţe, un popor ignorant este totdeauna 
fatalmente expus a deveni victima intriganţilor şi impostorilor ambiţioşi, 
cari sub masca de voitori de bine îi excită patimile, îi linguşesc tendinţele 
cele proaste şi ajung a-l exploata în folosul intereselor lor”.50 

Ion Ghica se pronunţa contra ruperii legăturilor cu trecutul şi imitării 
oarbe a străinătăţii. Din cauza unei îndelungate rămâncri în urmă a ţărilor 
române, considera că unii vor să treacă prea în grabă de la vechea stare 
de lucruri la cea nouă. Şi, atunci, şi-a făcut loc nerăbdarea, care întărâtă 
şi exaltă spiritele, dând impresia, sau mai degrabă iluzia că, dintr-odată 
s-a “descoperit secretul prin care România ar putea să îmbrace într-o 
clipă haină de zână”. Este ceea ce se cheamă “entuziasmul patriotic”, în 
fapt o exaltare a acestui sentiment, până la pierderea măsurii, încât cei ce 
nu apar în această ipostază sunt trataţi ca oameni desueţi, împotrivitori la 
nou. Etalarea unui astfel de patriotism entuziast duce, în cele din urmă, la 
un alt fel de despotism decât cel al castei politice a boierimii conserva- 
toare: “o luptă de patimi şi de ambiţiuni, cari de cele mai multe ori pro- 
pagă numai eroarea, devine un amestec de patimi, de invective şi de ca- 

lomnii, cari rănesc sentimentele delicate; mai totdeauna exageră răul; cri- 
tică, nu ca să îndrepteze ci ca să dărâme, ca să omoare, laudă, nu ca să 
încurajeze sau să răsplătească, ci ca să linguşească” 5! 

Adversar intransigent al exceselor de dreapta ale conservatorismului, 
profesat de câteva familii de mari boieri privilegiați, Ion Ghica se dove- 
dea un adversar în aceeaşi măsură al exceselor de stânga ale liberalismu- 
lui, care dobândise numeroşi prozeliţi în rândurile burgheziei de toate 
nuanțele, mai puţin cultivată, însă, şi mai dispusă să dea frâu liber senti- 
mentelor, decât să şi le modereze prin filtrul raţiunii. In concepţia lui Ion 
Ghica, acesta era idealism curat. Promotorii unor astfe! de excese de 
stânga “aspiră a aduce națiunea ca prin farmec la starea ce imaginaţiunea 
lor şi-a creat, şi în neputinţa materială d-aş realiza visurile, îşi închipu- 
iesc obstacole imaginare, ca copiii cari, încălicaţi pe bețe, bat scaunele şi 
mesele, crezând că ele opresc bidiviul lor de a alerga; se mânie pe iradiţi- 
uni, pe obiceiuri şi pe oameni, tabără cu condeiul asupra lor fără milă şi 
fără generozitate, îi denunţă opiniei şi vendictei naţionale ca obstacole 
cari îi opresc d-a duce ţara la raiul ce ei l-au pregătit; pierd respectul mo- 
ralei şi al raţiunii, se lasă delirului unei porniri netemperate de idei greşi- 
te, de sentimente proaste şi de limbagiu nemăsurat şi devin, fără voia lor 
poate, instrumentul urei şi ambiţiunii acelora cari nu văz înnălțarea decât 
în dărâmare”.s2 

Când scria toate acestea, Ion Ghica se afla foarte aproape de concep- 
tiile moderat conservatoae ale principelui Dimitrie Ghica. Fără nici o în- 
doială, el nu agrea propaganda liberalilor radicali întreprinsă în diverse 
feluri, mai ales prin presă. Aversiunea ia naştere şi devine constantă în 
pofida trecerii timpului, care nu contribuie la o apropiere, ci dimpotrivă. 
O veritabilă profesiune de credinţă constituie prefața la primul volum al 
ediţiei a III-a a Scrierilor sale. El nu vorbeşte totuşi, cum au înclinat să 
creadă unii, ca un boier, mai ales lui Nicolae Bălcescu, care avea, de ase- 
menea, origine boierească. Ion Ghica, liberalul moderat de la 1848, nu 
vorbea, nici nu gândea ca un boier, pentru că a fost tot timpul contra cas- 
tei privilegiate a boierimii. Moderatismul său trebuie foarte bine înţeles, 
pentru a avea o imagine clară asupra puternicei sale personalităţi. Ca mo- 
derat, el constata că mulţimea nu se călăuzeşte după raţiuni, ci după sen- 
timente, încât cei ce au propovăduit egalitatea, libertatea au avut succes, 

moderaţii plecându-se spre a nu fi loviţi,dar rezultatul a fost o aprindere 
de patimi şi ambiţii, căci la egalitate socială - considera el - tot nu se va 
ajunge, singura egalitate posibilă fiind doar în faţa legilor, orice altă ega- 
litate nefiind decât “un instrument de apăsare şi de injustiţie, care mai 
curând sau mai târziu duce la despotism”. 

Ion Ghica încearcă sentimente de amărăciune a omului politic care 
profesa o ideologie moderată şi o atitudine politică moderată, acuzat de 
adversarii politici de gândire boierească, dată fiind originea sa socială.5? 
El nu voia sau nu putea să înţeleagă că moderatismul în viaţa politică nu 
avea cum să prindă la un popor care întârziase până după jumătatea seco- 
lului al XIX-lea într-un regim politic oligarhic, profund nedemocratic, 
susţinător al monopolului puterii în mâna unei caste privilegiate. O tu- 
multuoasă aspirație spre democraţie caracteriza anii luptei pentru Unirea 
Principatelor, care se manifesta, adeseori, ca o explozie, prin declanşarea 
de patimi, ambiţii, interese, dar accelerând producerea noului în toate do- 
meniile vieţii sociale. Între cele două curente sau grupări politice extre- 
me, moderaţii găseau cu dificultate şanse pentru supravieţuire: “Acei oa- 
meni/ moderaţi/ - scria lui Ion Ghica - au fost loviți din toate părţile, căci 
ei nu constatau nici nerăbdare de forme în unele clase, nici împotriviri în- 
verşunate în celelalte; nu văd nici tirania, nici anarhia care să poată legi- 
tima revoluțiunea”.54 

La începutul anului i858, schimbul de scrisori dintre moderaţii libe- 
rali lon Ghica şi Dimitrie Creţulescu evidenția nemulţumirea reciprocă 
cu privire la ceea ce se petrecuse în Adunarea ad-hoc. Ca şi alteori în tre- 
cut, lon Ghica îşi exprima regretul de a vedea oamenii de la 1848 “de a 
muri pentru a lua parte la stoarcerea bătrânilor țării”. Or, remarca el, cele 
patru puncte nu ar fi fost votate fără aceşti bătrâni boieri. lon Ghica apre- 
cia ca foarte încordată situaţia din ţară şi, în caz că nu se vor deschide bi- 
ne ochii, ciocoii vor face legile şi un Gheorghe Bibescu va deveni domn. 
Astfel că, detractorii lui lon Ghica au dreptate de a vedea în el un om 
periculos, un duşman. Aceasta dovedeşte perspicacitatea lor. De atâtea 
ori s-a zis că românii vor săvârşi fapte admirabile dacă vor egala prin pa- 
triotism instinctul de conservare al ciocoilor. lon Ghica se declara adver- 
sarul cel mai de temut al acestor ciocoi, pe care-i va strivi ca pe un pahar 
în cioburi, dacă vor avea nenorocul ca el să ajungă la putere. S-a zis des- 

pre lon Ghica precum că este mai englez decât englezii, mai turc decât 
orice turc, mai rus decât ruşii, mai francez decât francezii, mai austriac 
decât austriecii. El mărturisea lui Dimitrie Creţulescu că, în realitate, ad- 
miră toate calităţile acestor popoare, fiind dornic de a le pune în practică 
în patria sa pentru a înlătura, astfel, josnicia, lenevia, laşitatea, aviditatea, 
ienoranţa. Prin această dorinţă, de a vedea strălucind la români virtuțile 
existente la alte popoare, nu înseamnă că este vândut străinilor. Ciocoii 
trebuiau să ştie că popoarele amintite n-au devenit mari şi putemice decât 
prin virtuţi.55 

Intensă şi dureroasă zbuciumare sufletească a unui om de bună 
credinţă, a unui înflăcărat patriot de a concepe binele patriei şi poporului 
său, însă Ion Ghica omitea din raţionamentele sale că oamenii, mulţimea 
la care se referea el, nu se încredeau în opera de binefacere a celor de 
sus, oricât de generoşi s-ar arăta, căci prea fuseseră înşelaţi de atâtea ori 
în speranţele lor din trecut. lon Ghica, în realitate, se temea de radicalism 
în Viaţa politică, de aversiunea în creştere a oamenilor de la 1848 contra 
boierimii privilegiate, asupra căreia exercitau presiuni pentru a ceda put- 
erea. Ciocoii, pe care-i ameninţa Ion Ghica, nu erau alţii decât parveniţii 
în clasa boierească, îmbogăţiţii pe seama vechiului regim, pe care-l 
detesta, fireşte, dar nu-l voia înlocuit pe cale revoluţionară, printr-o lovi- 
tură de moarte dată vechii clase boiereşti, ci prin prefaceri democratice 
lente, care să aducă vechea clasă boierească, prin desființarea privilegi- 
ilor, pe făgaşul noului regim, adică prin transformarea ei în moşierime, 
boierii devenind, astfel, mari proprietari rurali, interesaţi în dezvoltarea 
producţiei marfă: “Ion Ghica este un adversar ireductibil al marii boieri- 
mi şi al marii proprietăţi de tip feudal - scria G. Zane, dar este partizan 
declarat al marii proprietăţi funciare sub forma capitalistă, el este un ad- 
versar tot atât de categoric al muncii servile şi un partizan al emancipării 
clăcaşilor şi al împroprietăririi lor. El admite şi creds posibilă existenţa 
unui regim burghez a ambelor forme de proprietate, mare şi mică, dar nt 
recunoaşte ca formă superioară economică decât marea proprietate,singu- 
ra care poate da loc la o exploatare de timp modern şi, prin urmare, poate 
sta la baza progresului întregii economii naţionale”.56 

Om politic progresist, dar moderat, Ion Ghica întrunea aversiunea 
grupărilor politice extreme, având şanse minime sau nici una pentru a fi 

ales domn al Ţării Româneşti, deşi candidatura sa este tot mai mult men- 
ţionată şi chiar de dorit din partea reprezentanţilor Marilor Puteri, care-i 
admirau calităţile personale. După Convenţia de la Paris, caimacamii tre- 
buiau să demisioneze. Se spera la o alegere de domni: Costache Negri în 
Moldova şi lon Ghica în Ţara Românească, ambii fii de mari boieri, îm- 
părtăşind concepţii liberal-moderate. Consulul Franţei la Bucureşti rapor- 
ta ambasadorului la Constantinopol, Ed. Thouvenel, la 27 aprilie 1858, 
că Alexandru II Ghica nutrea aversiune pentru Ion Ghica, candidatura lui 
iritându-l peste măsură: “Se teme - scria L. Beclard -, şi, în general, Ion 
Ghica este temut aici tocmai din cauza calităţilor sale, care sunt o mare 
tărie de caracter, o clarviziune nemiloasă asupra viciilor compatrioţilor 
săi, o atitudine inflexibilă de nepărtinire care nu admite nici o preferință 
de familie sau de clică. Iată de ce îl consider ca fiind cel mai bun şi sin- 
gurul acceptabil dintre toţi Ghiculeştii şi acesta este şi motivul spaimei 
caimacamului, gândul că un Ghica de acest fel să-i poată deveni ur- 
maş!”s7 

Aflând despre prevederile Convenţiei de la Paris, prin care se pre- 
coniza desfiinţarea rangurilor boiereşti, Ion Ghica se adresa lui Costache 
Negri, spre a-şi mărturisi gândurile. Referindu-se la desfiinţarea ran- 
gurilor, scria: “Iată-te proletar bătrâne, după ce ai fost cetăţean, ministru 
şi chiar pe punctul de a fi caimacam”. Cât priveşte restricţiile electorale, 
opina: “Eu cred că cu condiţiile impuse alegătorilor şi aleşilor în Camere, 
precum şi acele pentru a fi candidat de domn, numai Mihalake Sturdza 
poate fi ales”. Restricţiile acestea electorale nu erau altceva decât “conse- 
cuenta neparticipării noastre la resbelu de la 1853”.58 Altminteri, Ion 
Ghica aprecia că prin Convenţia de la Paris s-a animat mişcarea unio- 
nistă, provocându-se griji numai boierilor regulamentari. Fiecare grupare 
politică îşi punea speranţa în candidatul său, în funcţie de orientare, pro- 
gresistă sau retrogradă. Deşi în Adunarea electivă a Ţării Româneşti Gh. 
Bibescu putea avea voturile majorităţii conservatoare, totuşi ţara nu-l vo- 
ia, căci “îşi aducea aminte de cei şase ani de domnie de la 1842-1848".5 

În fond, lon Ghica avea să constate că Marile Puteri, prin semnarea 
Convenţiei de la Paris, nu acceptaseră Unirea Principatelor, rămânând a 
fi înfăptuită ulterior. Pentru a alege şi a fi eventual ales domn al Ţării Ro- 
mâneşti, Ion Ghica se reîntorcea în patrie, prin Brăila. Sosirea lui la Bu- 

cureşti, noiembrie 1858, a stârnit - precum relata R. G. Colquhoun lui H. 
Bulwer - “un oarecare interes”, căci intenţiona să candideze în Adunarea 
electivă, în caz de acceptare urmând să renunţe la funcţia de guvernator 
de Samos. El mărturisea lui R. Colquhoun hotărârea de a rămâne în afara 
oricărei grupări politice şi spre a nu da naştere la diverse intepretări, nu 
s-a stabilit în locuinţa socrului său, generalul N. Mavros, care susţinea 
dealtfel candidatura la domnie a unui alt ginere, Ion Cantacuzino, şi nici 
în locuinţa vreunei alte rude: “Cred - scrie R. G. Colquhoun - că de mult 
s-a despărţit de partidul de care aparţinea la început, acela al oamenilor 
de la 1848, şi acum se pare că profesează opinii conservatoare. Cred că 
prezenţa sa aici va avea o oarecare greutate pentru partidul a cărui cauză 
o va sprijini”.60 

Comisarul britanic H. Bulwer se referea la candidaturile pentru dom- 
nie în Ţara Românească, apreciind ca nefondate obiecțiile la dreptul de 
eligibilitate al membrilor din familia Ghica, conchizând că “a fost de se- 
cole valahă”. Despre lon Ghica scria că este “un om de o abilitate consi- 
derabilă, dar cu puternice pasiuni şi prejudecăţi şi, de asemenea, cu opi- 
nii mai degrabă violente”.S! Prin sosirea în ţară a lui Ion Ghica şi Ion Bă- 
lăceanu se încerca o solidarizre a moderaţilor, pentru a contracara victo- 
ria grupărilor ultraconservatoare ale lui Gh. Bibescu şi Barbu Ştirbei.%? 
Caimacamii scriseseră la Poartă în privinţa acceptării unor candidaţi care 
fuseseră în serviciul unor puteri străine. Consulul britanic la Bucureşti 
considera eronată opinia potrivit căreia lon Ghica se afla în serviciul unei 
puteri străine, căci Poarta era suzerana Principatelor. În țară “exista un 
partid puternic care ar fi bucuros să vadă pe lon Ghica exclus din Came- 
ră”. Acesta nu putea fi decât gruparea ultra-conservatoare, căreia îi apar- 
ținea unul din cei doi caimacami reacţionari, lon Manu, susţinător al ex- 
cluderii lui lon Ghica, pe un astfel de motiv. R. G. Colquhoun respingea 
categoric această opinie.8 

Întâmpinat cu ostilitate de gruparea ultra-conservatoare, care avea 
sprijin în cei doi caimacami, lon Manu şi Emanoil Băleanu, lon Ghica 
era contestat, în perspectivă de a fi îndepărtat de pe listele electorale, 
pentru motivul că era prinţ de Samos; “lată-mă lansat în vârtejul electoral 
- scria el lui C. Negri -, eu omul care niciodată n-a ştiut să menajeze nici 
să se plece în faţa falselor idei pe care pasiunile populare le face să apară 

în împrejurări dificile. Astfel, eu am toate grupările politice în spate, fără 
a mai menţiona caimacamii şi pe cei ce se intitulează liberali. Să nu le fie 
cu supărare, dar cred că ei n-au înţeles nimic despre libertate” 54 

lon Ghica nu înțelegea să facă vreo concesie nici unora, nici altora, 
fiind decis ca, în cazul radierii numelui său de pe listele electorale, să 
demisioneze şi să plece în Asia Mică, departe de zgomote şi de luptele 
politice care nu duceau la nimic bun, învârtindu-se într-un cerc vicios. 
Considera că avea dreptul sacru de a trăi liber şi a se bucura de libertăţi, 
în mod onorabil, peste tot unde putea şi dorea, drept pe care orice fran- 
cez, englez sau german îl avea, fără excepţie. S-ar putea ca luptătorii 
pentru Unire să fie înfrânți de propriile lor greşeli, făcând loc alegerii lui 
M. Sturdza în Moldova şi lui Gh. Bibescu în Ţara Românească. Conta 
însă, cu optimism, pe alegerea ca domn în Moldova fie a lui C. Negri, fie 
a lui M. Kogăniceanu sau Anastasie Panu.65 

Contestându-i-se dreptul de vot în Adunarea electivă, Ion Ghica îna- 
intează o Pledoarie către tribunalul județului Dâmboviţa, la 24 decem- 
brie 1858. El susţinea că este român, născut din părinţi români, că nu s-a 
dezis niciodată de naționalitatea sa, încât nu vedea nici o rațiune pentru 
a-i fi contestată calitatea de alegător. Nesocotirea drepturilor sale consti- 
tuia o violare a legii electorale. Primirea unei funcţii într-o ţară străină nu 
însemna renunţarea la naţionalitate, căci stătuse şi călătorise în străină- 
tate numai cu paşaport român, cu care s-a şi întors în ţară, paşaport pe 
care-l înainta, spre edificare. Toate relele în ţară - aprecia el - au provenit 
din ilegalităţi, din interpretarea vicioasă a legilor. Ca atare, nu cerea ju- 
decătorilor decât aplicarea lor dreaptă, riguroasă. Şi, pentru a nu mai lăsa 
vreun dubiu, deşi nu contravine nici unei prevederi legale, Ion Ghica de- 
clara că renunţă la prerogativele de prinţ de Samos, spre a-şi exercita fără 
impediment drepturile sale politice la alegerile care se apropiau.66 

Ion Ghica a fost admis în listele electorale, dar, candidând în judeţul 
Dâmboviţa, pierde în favoarea lui Constantin Creţulescu. Lipsind din 
țară, timp de 11 ani, fără popularitate politică şi lipsit de sprijinul unei 
grupări puternice, el îşi vedea, deocamdată, năruite speranţele sale. Con- 
Sulul francez aprecia că în Adunarea electivă “elementul care va fi îndeo- 
sebi în minoritate va fi elementul moderat”. Despre Ion Ghica relata con- 
telui Walewski că era “într-adevăr un om remarcabil (...) cel mai bun 

dintre toţi candidaţii cunoscuţi, dacă ar îndeplini condiţiile fixate prin 
articolul 13 din convenţia de la 19 august”.S7 

Alegerile din Ţara Românească dăduseră o majoritate favorabilă lui 
Gh. Bibescu, al cărui succes părea sigur: “Neliniştea minorităţii era mare. 
Democraţii depuseseră mai înainte candidatura lui N. Golescu, dar ei 
n-aveau nici o şansă şi în plus ei ar fi avut împotriva lor pe prinţul Al. 
Ghica, prinţul Dim. Ghica şi Ion Ghica, care nu renunţaseră să-şi prez- 
inte candidatura decât cu condiţia ca Bibescu să nu fie ales”.68 Astfel că, 
Ion Ghica luase parte la înfruntarea politică acerbă care a permis anihi- 
larea susţinerii candidaturii lui Gh. Bibescu, în favoarea alegerii domnu- 
lui Moldovei, Alexandru loan Cuza, preconizată de deputaţii unionişti. 
Însuşi Dimitrie Ghica, unul din candidaţi, avansează pentru prima dată, 
la întrunirea membrilor partidei naţionale de la hotelul “Concordia” so- 
luţia dublei alegeri, după care urma propunerea lui Vasile Boerescu în 
şedinţa secretă a deputaţilor care a precedat votul acordat unanim dom- 
nului Moldovei în şedinţa Adunării elective din 24 ianuarie 1859. Cu 
nespusă bucurie anunţa telegrafic rezultatul Ion Ghica lui V. Alecsandri, 
chiar în aceeaşi zi: “Seanţa Obşteştii Adunări de astăzi (...) este una din 
cele mai frumoasă pagini ale istoriei noastre”.69 

O transmitere defectuoasă a textului telegramei lasă, totuşi, să se 
înţeleagă sentimentele încercate de Ion Ghica în momentul alegerii lui 
Alexandru loan Cuza şi ca domn al Ţării Româneşti, după ce, la 5 ian- 
uarie 1859, fusese ales în Moldova. El constatase că Unirea Principa- 
telor într-un singur stat nu putuse fi înlăturată definitiv, din cauza stăru- 
inţelor plenipotenţiarului Franţei la Conferinţa de ia Paris. Românii au 
profitat de toate lacunele Convenţiei, pentru a-şi atinge scopul propus. 
Una dintre lacune, anume aceea că nu exista în Convenţie o prevedere 
care să interzică alegerea aceluiaş domn în ambele Principate, fusese de 
îndată observată. S-a sperat însă că românii nu vor avea curajul să profi- 
te. Ion Ghica avea să sublinieze că “românii au avut şi curagiul, şi spiri- 
tul d-a o face, instinctul poporului, care este călăuza cea bună în chestiu- 
nile naţionale, a făcut ca alegerea domnului ales la Iaşi să devie o necesi- 
tate pentru deputaţii din București” .70 

Meritul Unirii Principatelor Române nu era al unuia sau altuia, ci al 
tuturor. Fiecare deputat a găsit că este un titlu de glorie de a vota pentru 


217 


alesul moldovenilor, în condiţiile în care grupările politice nu mai sperau 
în succesul candidaţilor lor, din cauza intensificării luptelor politice. Ast- 
fel că, principiul Unirii devenise salvator pentru ţară: “Votul de la 24 ge- 
narie era în natura lucrurilor - scria Ion Ghica mai târziu -, era o conse- 
cinţă logică a celor petrecute şi a simțirilor naţionale; orice român este în 
drept a-l revendica. Unanim în Cameră, precum era unanim în inimile 
tutulor, acest vot era important, fiindcă era proclamarea unirii definitive. 
Astfel l-au înţeles românii; astfel l-au înţeles străinii. Românii la 24 
genarie, au proclamat unirea şi au luat răspunderea tutulor consecinţelor. 
Peste şase luni, Europa, înregistrând îndoita alegere, a sancţionat unirea: 
audaces fortuna juvat. Alegerea de la 24 genarie a fost un act îndrăzneț, 
dar a fost o cutezare de acelea care recomandă o naţiune şi-i dă dreptul 
de a fi; precum asemenea se compromite în ochii lumei şi se pierde, când 
nu ştie a se folosi de asemenea ocaziuni. Oricine a văzut primirea domni- 
torului de la Focşani până la Mitropolie poate mărturisi că românii înțele- 
gea(u) gravitatea actului împlinit de dânşii”.7! 

Propagator şi promotor al Unirii Principatelor Române, prin nume- 
roase note, memorii şi scrieri, menite a o face cunoscută demnitarilor 
otomani, reprezentanţilor Marilor Puteri şi opiniei publice din ţările euro- 
pene, Ion Ghica s-a situat la loc de frunte între militanţii unioniști. Spirit 
elevat şi cu întinse relaţii politice şi diplomatice, el căuta să determine 
cursul evenimentelor în favoarea cauzei naţionale româneşti, pezentân- 
d-o, ca nimeni altul, în toate aspectele sale esenţiale. Au existat şi alţi 
oameni politici care au militat cu ardoare pentru Unie, au publicat artico- 
le şi broşuri, dar nici unul nu a avut atâtea posibilităţi de a se afla în prea- 
jma Porții otomane şi reprezentanţilor Marilor Puteri la Constantinopol şi 
a li se adresa, cu audienţă, în vederea adoptării unor atitudini favorabile 
Unirii Principatelor, atât de necesară propăşirii naţionale a poporului ro- 
mân, care o merita din plin, după mai multe secole de păgubitoare sepa- 
rare politică. Cu eforturi sporite avea să contribuie, apoi, la organizarea 
instituţională a statului naţional român modem. 


ceputul procesului de crati; vieţii publice 


Noul statut internațional al Principatelor Unite ale Moldovei şi Ţării 
Româneşti, care a fost Convenţia de la Paris, constituia un compromis 

între puterile democratice şi cele absolutiste, îngăduind totuşi un început 
de democratizare a vieţii publice, care va decurge sinuos şi lent din cauza 
preponderenţei, pe plan politic, a boierimii conservatoare, care deţinea 
majoritatea în cele două Adunări. Îndată după alegere, Alexandru loan 
Cuza numeşte guverme moderate, având ca prim miniştri foşti caimaca- 
mi: Vasile Sturdza în Moldova şi I. A. Filipescu în Ţara Românească. 

După 24 ianuarie 1859, Adunarea a votat supunerea căimăcămiei la 
ordinul domnitorului. Ion Ghica - transmițând aceasta lui V. Alecsandri - 
considera de stringentă necesitate venirea lui Alexandru loan Cuza la 
Bucureşti. O deputăţie va sosi la laşi în acest scop, căci problema nu mai 
suferea amânare, fiind necesară curmarea intrigilor.72 

La 30 ianuarie 1859, domnitorul ceruse guvernului Moldovei votarea 
unei dări de 5 000 000 lei asupra proprietăţii funciare, în vederea 
redresării stării finanţelor. Adunarea votează, dar majoritatea conserva- 
toare, care acceptase, pentru prima dată, un impozit pe veniturile moşii- 
lor, a găsit, ulterior, un pretext pentru a acorda un vot de blam guvernu- 
lui, încât, la 6 martie 1859, Vasile Sturdza prezenta demisia cabinetului 
său.73 În urma demisiei guvernului moldovean, domnitorul numea în 
funcţiile de preşedinte şi ministru de interne, la 6 martie 1859, pe 
munteanul Ion Ghica.74 

Raţiunile numirii lui Ion Ghica în funcţia de preşedinte al Consiliului 
de Miniştri al Moldovei sunt explicate de consulul britanic la Bucureşti 
ministrului său de exteme. Înainte de plecarea sa la laşi, Ion Ghica l-a vi- 
zitat pe R. G. Colquhoun spre a-l anunţa asupra numirii. Plecând, el a 
promis să-i comunice “cum ar putea ca, potrivit principiilor sale, să ac- 
cepte postul ce i se oferă”. Consulul relua bunele păreri despre Ion 
Ghica, pe care-l considera potrivit funcţiilor ce i se încredinţaseră: “EI 
este perfect calificat pentru a îndeplini funcţia de ministru de interne. Ca- 
racterul său ferm şi inflexibil îl va face nepopular printre valahi şi dom- 
nitorul Cuza a făcut bine încercând să ia în serviciul său, în Moldova, pe 
unul în a cărui judecată şi experienţă poate avea încredere”.7S 

Într-adevăr, Ion Ghica întrunise, totodată, atât adversitatea conserva- 
torilor, cât şi a liberalilor radicali, prin atitudinea sa moderată de distan- 
tare atât faţă de unii, cât şi faţă de alţii. Or, guvernul Ţării Româneşti, în- 
dată după alegerea de la 24 ianuarie 1859, era unul alcătuit din conserva- 

tori şi radicali. A demisionat şi el, fiind numit un guvern prezidat de lib- 
eralul moderat C. A. Creţulescu. S-a preferat, astfel, numirea lui lon 
Ghica, tot un liberal moderat, în Moldova, pentru a se evita eventuale 
ostilităţi politice. Domnitorul îi transmitea o telegramă: “Vino îndată la 
laşi, eşti numit în locul lui Vasile Sturdza preşedinte al Consiliului şi 
ministru de Interne”.76 Ion Ghica răspundea că va sosi peste trei zile la 
laşi “dar - scria el mai târziu -, ca să primesc poziţia ce mi se oferă tre- 
buie să mă pătrund mai întâi de starea lucrurilor”.7? 

Pentru prima oară i se ofereau lui lon Ghica funcţiile de prim-minis- 
tru şi ministru, punându-l în situaţia de a chibzui asupra a ceea ce avea de 
făcut. La laşi, domnitorul, între altele, i-a recomandat să se ocupe de 
recunoaşterea îndoitei alegeri de către Poartă. Probabil că Alexandru 
loan Cuza avea în vedere numeroasele şi îndelungatele sale relaţii la 
Constantinopol, care să faciliteze recunoaşterea. Ion Ghica a observat că 
recunoaşterea nu depindea de Constantinopol ci de Paris în scopul urmă- 
rit, organizarea unei tabere militare fiind mai de folos decât orice acţiune 
diplomatică: “Vodă s-a uitat lung la mine, ca şi cum aş fi spus o gugu- 
mănie, dar după puţine zile, întorcându-se la Bucureşti, îmi trimite o tele- 
gramă prin care îmi cere un projet de organizare a unui lagăr la Floreşti, 
în judeţul Prahova. Am bănuit negreşit că Bâclard îi explicase însemnă- 
tatea cuvintelor mele”.78 

La laşi, Ion Ghica avea să facă faţă unor presupuse comploturi puse 
la cale de reacțiune, de conivenţă cu consulul Austriei. Acesta înapoiase 
o notă a Ministerului Afacerilor Străine, care avea antetul Principatele 
Unite. De atunci, primul ministru încetase corespondenţa oficială cu 
Goedel de Lannoy. Consulul austriac se afla în permanente şi secrete 
contacte cu Gr. M. Sturdza. lon Ghica a trecut de îndată la pregătirea 
proiectelor de legi în vederea organizării Comisiei Centrale de la Foc- 
şani. Prezentându-se în fața Adunării noul guvern, preşedintele său, Ion 
Ghica, dădea citire unui program, în care se preconizau: păstrarea legali- 
tăţii, constituirea Comisiei Centrale, sprijinul pentru dezbaterea legilor 
sugerate de Convenţia de la Paris.Programul a fost acceptat de către de- 
putaţi.”? 

În timpul dezbaterilor din Adunare, M. Kogălniceanu propunea un 
amendament, cu totul inoportun, potrivit căruia Comisia Centrală să se 

ocupe de împlinirea celui de-al treilea punct al Adunărilor ad-hoc, anume 
alegerea unui domn străin ereditar din familiile princiare europene. S-a 
întrunit Consiliul de Miniştri, alcătuit din: E. Alcaz, C. Hurmuzaki, gene- 
ralul Constantin Milicescu, Ludovic Steege şi D. A. Sturdza, pentru a se 
exprima asupra amendamentului propus. 

Cunoscându-se poziţia domnului, care se pronunţase pentru cedarea 
tronului în favoarea principelui străin, lon Ghica a primit dezlegarea din 
partea guvernului pentru a sprijini amendamentul. De îndată opoziţia a 
înștiințat pe doamna Elena Cuza despre o așa-zisă “trădare” din partea lui 
M. Kogăniceanu “în unire cu Ion Ghica”. Se spunea că fuseseră mai 
dinainte înţeleşi asupra depunerii domnului, lon Ghica fiind în bune 
relaţii cu şeful conspirației poloneze. Doamna a înștiințat la Bucureşti, 
Alexandru loan Cuza cerând explicaţii. S-a dus D. A. Sturdza, care, în- 
torcându-se, a adus încuviințarea domnului pentru actul guvernului. Cu 
toate acestea, neîncrederea în Ion Ghica a persistat şi a prins contur. 
Pentru a fi sigur de sentimentele domnitorului faţă de el, Ion Ghica a re- 
vocat din funcţii pe Al. Teriachiu şi Al. Beldiman, pentru motivul de a-şi 
fi părăsit posturile fără permisiune, ceea ce domnul a refuzat să aprobe. 
Drept urmare, Ion Ghica îşi prezenta demisia, odată cu el şi ceilalţi 
miniştri, în afară de V. Alecsandri, ministrul Afacerilor Străine, aflat în 
misiune diplomatică la Paris, şi de generalul Constantin Milicescu.8 

Consulul Angliei la laşi, H. A. Churchill, raporta lordului John 
Russell, între altele, asupra numirii şi căderii guvernului. Astfel “lon 
Ghica, valah prin naştere, bine cunoscut ambasadei Majestății Sale la 
Constantinopol ca om abil şi inteligent, avea două motive să accepte 
funcţia”. În primul rând, consulul britanic menţiona că urmărea să se facă 
bine cunoscut în Moldova spre a-şi asigura un loc în Comisia Centrală, 
apoi, în al doilea rând, dorea să pună în aplicare principiile liberale şi cel 
al Unirii, cărora le păstra un statornic ataşament. Din nefericire, Alexan- 
dru loan Cuza, îndată după numirea lui, i-a bănuit intenţia, dealtfel nicio- 
dată nutrită, de a-l răsturna şi a-i lua tronul. Din acest motiv, bunele 
intenţii ale lui Ion Ghica devin impracticabile, căci peste tot mişunau 
iscoade în guvern sau emisari în judeţe pentru a detecta pretinse acţiuni 
ale primului ministru şi ministru de inteme, cu indicaţii de a le contra- 
cara: “Ion Ghica, abil cum era,s-a expus curând indignării domnitorului, 


221 


consimţind la un amendament, ce poate fi numit «actul unirii», propus de 
domnul Kogălniceanu, şi care, efectiv, nu era nici mai mult nici mai 
puţin decât o adeziune a guvernului la unirea celor două adunări la Foc- 
şani - măsură pe care domnitorul proiecta să o combată. Această acţiune 
l-a făcut pe principele Cuza să se întoarcă încă o dată de la Bucureşti - 
unde se dusese a doua oară - şi a pricinuit căderea lui Ion Ghica”.3! 

Primul ministru demisionar nu considera o întâmplare că după ieşirea 
sa din Cabinetul domnitorului, în urma acceptării demisiei, a văzut în ca- 
mera aghiotanţilor pe M. C. Epureanu şi L. Catargiu, care tocmai i-au ur- 
mat la guvern.t? 

Şi astfel, guvernul prezidat de Ion Ghica, după însemnate realizări, se 
retrage numai după 50 de zile de la numirea sa, adică la 27 aprilie 1859. 
Găsind justă cererea desăvârşitei uniri sub principe străin, Alexandru 
Ioan Cuza n-o considera oportună în acele împrejurări politice. Contem- 
poranii nu cunoşteau adevăratul motiv al căderii guvernului lon Ghica, 
atribuindu-l tot manevrelor Adunării, unde conservatorii preponderau. 
Dim. Bolintineanu aprecia că “Ideea loviturii de stat se născu la retrage- 
rea ministerului loan Ghica”.8 

Noul guvern era prezidat de conservatorul Manolache Costache Epu- 
reanu, care avea între miniştri şi pe Lascăr Catargiu. În Ţara Româ- 
nească, fratelui îi urmase la preşedinţia guvernului N. Creţulescu, tot un 
liberal moderat, pe care Ion Ghica îl considera “un om incapabil de orce 
concepţiune de organizare”, iar pe Manolache Costache Epureanu “un 
cinic care credea că ţările cărora li se deschisese prin tractatul de Paris un 
câmp întins de dezvoltare pot fi constrânse a se conduce numai de 
Străşnicia poliţiei, încât orice avânt era contrariat de puterea poliţieneas- 
că, mergând până la ciocniri şi arestări ”.84 

În atare stare de lucruri existentă în ambele Principate Unite, domni- 
torul îl cheamă pe lon Ghica, propunându-i preluarea conducerii unuia 
din guverne, pe motiv că guvernarea nu decurgea normal cu N. Creţules- 
cu, iar în Moldova, unde “treaba mergea bine” sub Ion Ghica, acum era 
regretat. După o discuţie cu domnitorul, “care credea mai cu seamă că 
arta de a guverna consta în a semăna zâzanie şi ostilitatea între oamenii 
ţării”, Ion Ghica nu a acceptat: “Am declinat propunerea de a forma mi- 
nisteru - scria el -, arătând că eram antipatic boierilor şi că nu puteam 

avea sprijinul partidului de la Rumânul”,85 adică al radicalilor. Consulul 
francez a venit cu o propunere la Ion Ghica pentru a forma un guvern cu 
Barbu Catargiu, C. Brăiloiu şi N. Bibescu. A refuzat şi de data aceasta 
observând că “formarea unui minister pestriţ acum când ţara aşteaptă o 
nouă organizare ar fi o mare greşeală politică”.86 C. Negri, care se afla la 
Bucureşti, a propus preluarea guvernului Ţării Româneşti în condiţiile 
puse de lon Ghica. El cerea, înainte de toate, dizolvarea Adunării, ceea 
ce s-a acceptat. O criză guvernamentală izbucnise în Ţara Românească, 
la 1 septembrie 1859, prin demisia ministrului de externe, Scarlat Fălco- 
ianu, apoi a celui de război şi a însuşi primului ministru, N. Creţulescu. 
La 11 octombrie 1859, se alcătuia noul guvern, având ca preşedinte şi 
ministru de Interne pe lon Ghica, pe V. Alecsandri la Externe, Al. G. Go- 
lescu la Culte, Ion Bălăceanu la Control. Fostul guvern nu reuşise să în- 
deplinească sarcinile pentru care-i fusese încredinţată puterea.s? 

Îndată după formarea guvernului, Ion Ghica pregăteşte proiectele de 
legi pentru a fi dezbătute în viitoarea Adunare şi în Comisia Centrală. 
După citirea mesajului, în final preşedintele Consiliului de Miniştri 
anunţa dizolvarea Adunării, pe motiv că fusese constituită pentru alege- 
rea domnului şi nu pentru organizarea ţării. La fel s-a procedat şi în Mol- 
dova. În realitate, adunările erau dominate de conservatori, făcând difici- 
lă sarcina de guvernare, în sensul unor măsuri de democratizare a vieţii 
publice. Ion Ghica ajunsese la o stare de deprimare sufletească în urma 
deplorabilei situaţii politice. O mărturisea soţiei lui Sadyk Paşa, la 16 iu- 
nie 1859, după demisia sa din preşedinţia Consiliului de Miniştri al Mol- 
dovei: “În ce mă priveşte - scria el Ludowikăi Czajkowska-Sniadecka-, 
vă mărturisesc, Doamnă, că dacă n-aş avea soţie şi copii cărora prezenţa 
mea pe acest pământ poate le-ar fi de ceva folos, aş invoca numele lui 
Dumnezeu pentru a-l ruga să mă odihnească cât mai curând posibil, într- 
atât ceea ce văd şi ceea ce mă înconjoară mă întristează şi mă oboseşte. 
Nenorocita mea ţară a devenit un turnir în care se bat de moarte toată 
ziua cu lovituri de calomnie şi toată noaptea cu lovituri de intrigă; aceas- 
ta este într-adevăr deplorabil”.38 

Omul politic puritan în privinţa moravurilor politice, care era lon 
Ghica, ajunsese să constate gravele deficienţe ale unor stări de lucruri, 
decurgând direct din stipulaţiile electorale restrictive ale Convenţiei de la 

Paris, câre acordaseră majoritatea conservatorilor în ambele Adunări. 
Astfel că acceptase conducerea guvernului muntean cu condiţia dizolvă- 
rii Adunării. Conservatorii sesizează de îndată semnificaţia actului, orga- 
nizându-se tot mai temeinic şi înființând la Bucureşti, la începutul anului 
1860, un organ de presă, “Conservatorul progresist”, pentru a-şi susţine 
mai bine interesele.89 

Noile Adunări nu au o compoziţie prea deosebită faţă de cele prece- 
dente, căci restricţiile electorale în vigoare rămăseseră aceleaşi. Astfel că, 
nici în Adunarea legiuitoare lon Ghica nu va afla majoritatea de care 
avea nevoie pentru a-şi pune în aplicare concepţiile de guvernare.% 

Gruparea radicală, care contribuise atâta la îndoita alegere, voia să 
determine pe domn s-o accepte la guvern. O întrunire politică are ca scop 
forțarea voinţei lui Alexandru loan Cuza, în toamna anului 1859, dar nu 
obţine decât înlocuirea guvernului moderat liberal al lui N. Creţulescu cu 
un alt guvern liberal moderat prezidat de Ion Ghica. Presiunile şi nemul- 
țumirile contra guvernului sunt în creştere. Ion Bălăceanu demisionează. 
lon Ghica i se adresează în scris, exprimându-și regretul şi mărturisindu-i 
că se simte rănit de a-i primi demisia, fără vreo explicaţie din partea lui. 
N-o atribuie decât unui rău intenţionat care a găsit oportun pentru parti- 
dul său de a semăna discordie în micul grup al moderaţilor liberali, bine- 
înţeles pe seama lui Ion Ghica. Le-ar da adversarilor această mică satis- 
facţie, dar nu voia în nici un fel să renunţe la prietenia lui Ion Bălăceanu 
şi nici să-i permită lui de a o face. Ca atare, îl roagă să nu facă uz de de- 
misia sa, ci numai o cerere de concediu de 2, 3 sau 4 luni, până la noile 
alegeri, când,dacă va reuşi, va putea ocupa portofoliul Ministerului Con- 
trolului. În cazul desființării acestui minister, atunci va putea fi numit 
ministru al Lucrărilor Publice sau preşedinte de Consiliu, în locul lui Ion 
Ghica, care va prelua el portofoliul Lucrărilor Publice, având pentru 
acesta “o veritabilă predilecție”. 

Prin obţinerea dizolvării Adunării, lon Ghica a atras critici la adresa 
domnului. Iritat, raporta lui Alexandru loan Cuza, în calitate de ministru 
de Interne, asupra necesităţii suprimării ziarului lui I. H. Rădulescu, 
“Curierul românesc”, pe motiv că publicase un articol critic la adresa şe- 
fului statului care dispusese deschiderea şi închiderea în aceeaşi zi a 
Adunării. Astfel, se scria că “primul domn constituţional” dădea “acest 

singur şi unic exemplu în analele parlamentului”, lovind în Adunarea 
care îl alesese, deci în izvorul puterii sale: “Poate exista un râu de i se 
seacă sorgintele sale?” se întreba autorul articolului. lon Ghica solicita 
domnului suprimarea ziarului, în baza ordonanţei din 30 septembrie 
1859, care prevedea: “În cazuri grave, Ministerul de Interne, prin ordo- 
nanţa domnească, va suprima giurnalul abătut şi fără prevestire, ca mă- 
sură de securitate publică”. Primul ministru şi ministrul de Interne subli- 
nia că “guvernul are nestrămutata convicţie că aceste linii au provocat in- 
dignaţia şi apoi disprețul ţării întregi asupra scriitorului lor”. Legile tre- 
buind aplicate, se cerea buna lor funcţionare. Ca atare, domnitorul decre- 
ta, la 21 decembrie 1859, suprimarea “Curierului românesc”, motivată 
“ca măsură de siguritate publică”.92 

Măsura constituia, fără îndoială, un act nedemocratic, căci articolul 
incriminat nu atenta la securitatea publică, ci critica practici autoritare a- 
mintind de vechiul regim, pe care lon Ghica le încuraja. Dacă în Moldo- 
va libertatea presei fusese introdusă de către Grigore al V-lea Ghica, su- 
primată de N. Vogoridi, apoi reintrodusă în timpul căimăcămiei de trei, 
în Ţara Românească o asemenea libertate nu fusese niciodată decretată, 
până la 1859. A fost introdusă de Alexandru Ioan Cuza, la solicitarea lui 
Dumitru Brătianu, ministru de externe în primul guvern de după Unire. 
Treptat, libertatea este restrânsă sub guvernele moderate, intentându-se 
chiar procese. La 24 septembrie 1859, erau suspendate ziarele “Româ- 
nul” şi “Nichipercea”, care îndreptaseră critici la adresa primului minis- 
tru şi ministrul de Interne, C. Creţulescu, prin mai multe articole, între 
care unul semnat de prinţul Dimitrie Ghica, un conservator moderat. O 
întrunire a opoziţiei are loc în sala Bossel, la 27 septembrie 1859. Inter- 
venind poliţia,sunt arestaţi: C. A. Rosetti, N. Orăşeanu, I. G. Valenti- 
neanu, Gr. Serurie, M. Kinezu. Domnitorul acceptă restrângerea libertăţii 
presei, la cererea guvernului N. Creţulescu.9 

Sub noua guvernare a lui lon Ghica se continuau măsurile de îngră- 
dire a libertăţii presei, presă care critica dizolvarea Adunării. Măsura di- 
zolvării era considerată necesară pentru a contracara acţiunile conserva- 
torilor, care deţineau majoritatea. Situarea pe poziţii de natură a restrânge 
libertăţile democratice din partea moderatului liberal Ion Ghica deter- 
mină presiuni din partea radicalilor pentru a ceda puterea. Principele Gh. 

Ştirbei este arestat de prefectul judeţului Dolj, pe motiv de critică aspră 
la adresa şefului statului. Conservatorii propun un vot de neîncredere în 
guvem. Radicalii ridică în Adunare problema tuturor încălcărilor libertă- 
ţilor parlamentare sub guvernul existent. Uniţi prin interes în “monstru- 
oasa alianţă”, conservatorii şi liberalii radicali acţionează pentru înlătura- 
rea guvernului lui Ion Ghica. În şedinţa Adunării din 30 aprilie 1860, gu- 
vernul primea un vot de blam, retrăgându-se de la putere. La 28 mai 
1860, era alcătuit guvernul liberal-radical prezidat de Nicolae Golescu, 
cu o durată de numai 40 de zile, după care se constituie un guvern con- 
dus de M. Costache Epureanu.%4 

Unul dintre membrii ““monstruoasei alianţe” era prinţul Dimitrie 
Ghica, adept al conservatorismului moderat. El candidase pentru ocu- 
parea tronului Ţării Româneşti. Sesizând că nu are şanse şi pentru a înde- 
părta alegerea lui Gh. Bibescu, care dispunea de o majoritate, trece de 
partea unioniştilor,avansând ideea alegerii lui Alexandru loan Cuza, în 
ajunul zilei de 24 ianuarie 1859. Noul domnitor nu întârzie să-i acorde 
înalte funcţii în stat. Astfel, la 22 februarie 1859 este ales preşedinte al 
Curţii de Apel, la 16 iunie, acelaşi an, fiind reales preşedinte al Consiliu- 
lui municipal Bucureşti, rămânând în această funcţie până în 1861. În 
1860 este numit ministru al Cultelor şi Instrucțiunii publice, în aprilie 
1861 ministru de finanţe, iar în iulie 1861 peşedinte al Consiliului de Mi- 
niştri şi ministru de Interne.95 El se opunea măsurilor radicale propuse a 
fi înfăptuite de către foştii conducători ai revoluţiei de la 1848. În şedinţa 
Adunării elective din 6 martie 1859, Dimitrie Ghica exprima îngrijorarea 
conservatorilor față de agitarea necesităţii unei reforme agrare: “cum 
vreţi - întreba el - ca, Camera şi ţara întregă să nu fie îngrijată, când as- 
tăzi sunt puşi la cârma administraţiei interioare acei oameni care la 48 au 
prejudecat acea chestie”.96 

O grupare centrist-moderată se înghegase din iniţiativa lui V. Boe- 
rescu şi Gh. Costaforu, având aderenţi dintre liberalii moderați şi conser- 
vatorii moderați, în jurul lui M. Costache Epureanu care a fost numit pre- 
şedinte al Consiliului de Miniştri la 13 iulie 1860, rămânând la putere pâ- 
nă la 11 aprilie 1861. Fost participant la revoluţia de la 1848, M. C. Epu- 
reanu împărtăşea puţine idei liberale, suficiente totuşi pentru a stârni ne- 
încrederea spiritelor conservatoare. Unul dintre acestea este prințul 

Dimitrie Ghica, ministru al Cultelor şi Instrucțiunii publice în guvernul 
său. Nemulțumit de maniera în care conducea gruparea conservatoare 
Barbu Catargiu, Dim. Ghica a luat iniţiativa alcătuirii unei grupări mode- 
rat conservatoare. El căuta, spre deosebire de Barbu Catargiu, să atragă 
masele orăşeneşti de partea conservatorilor, pe care-i voia mai detaşaţi de 
concepţiile aristocratice. Conservator, Dimitrie Ghica nu agrea înclinarea 
spre absolutism a şefului grupării, Barbu Catargiu, căutând să adapteze 
ideologia conservatoare la spiritul vremii, determinat de nevoile strin- 
gente ale unei modernizări.” Ca atare, Dimitrie Ghica accepta să intre în 
guvernul moderat-centrist al lui M. C. Epureanu. Curând, Dimitrie Ghica 
ajunge la o rivalitate cu Gh. Costaforu. Rezultă aceasta din corespon- 
denţa cu Apostol Arsaki. La 20 noiembrie 1860, îi scria despre prezenta- 
rea demisiei din guvern. În prezența evenimentelor, colegii săi acționau 
unii cu ştirea, alţii fără ştirea sa. Nemaiputând să-şi asume responsabili- 
tatea, s-a văzut pus în situaţia de a comunica incidentul domnitorului, 
rugându-l să-i transmită dacă ordona retragerea definitivă a guvernului. 
Alexandru loan Cuza i-a răspuns: “Singură încrederea noastră v-a 
chemat la guvernare, noi dar vom critica rezoanele Domniei tale le neîn- 
târziata sosirea noastră la Bucureşti. Ear până atunci vei urma la înda- 
toririle ce cu nemărginită încredere ce avem în D-ta te-am însărcinat”. 
Dimitrie Ghica i-a răspuns că va continua să se ocupe cu afacerile 
Departamentului său, rugându-l totuşi pe domnitor să-i permită de a nu 
mai face parte din Consiliul de Miniştri.9% Motivul neînțelegerilor consta 
în tulburările ivite la Craiova şi Ploieşti, ca reacţie contra aplicării legii 
patentelor înainte de a fi adoptată de Adunare, care avea o majoritate 
conservatoare. Cum guvernul avea câţiva miniştri radicali, 4 dintre ei 
fiind membri şi în guvernul precedent, liberal radical, însuşi primul min- 
istru şi alţi colaboratori ai săi ca V. Boerescu şi Gh. Costaforu, profesând 
o ideologie moderat-centristă, vin în conflict cu Adunarea, preponderent 
conservatoare, care acordă un vot de neîncredere. Guvernul recurge la 
obţinerea dizolvării Adunării, la 29 ianuarie 1861. 

În noile împrejurări politice create, Dimitrie Ghica găseşte salutare 
sfaturile doctorului Apostol Arsaki de a nu se diviza conservatorii, căci 
unirea făcea puterea în faţa adversarilor politici. Într-o scrisoare din 7 
februarie 1861, Dimitrie Ghica mărturisea lui Apostol Arsaki că avea 

mari temeri în privinţa lui Barbu Catargiu: “Am pentru acest om toate 
menajamentele imaginabile;nu am vrut niciodată să mă las indispus de 
manierele sale prea de tot trufaşe, chiar nepoliticoase”. El reproşa lui 
Barbu Catargiu că făcuse un compromis cu guvernul fără consimţămân- 
tul grupării conservatoare, mai mult chiar, lăsându-i pe membrii săi în ig- 
noranţă. Or, deciziile sale nu erau dintre cele mai fericite şi lipsite de in- 
teres personal. Dimitrie Ghica atrăgea atenţia asupra dizolvării Adunării 
de către guvern, care însemna un război pe moarte cu conservatorii, cău- 
tând să iasă victorios din alegeri, prin folosirea de măsuri dintre cele mai 
puţin legale.” A fost aleasă o nouă Adunare, în care conservatorii revin, 
alcătuind ca de obicei majoritatea şi dând în judecată guvernul M. C. 
Epureanu. La 17 aprilie 1861, M. C. Epureanu prezintă demisia cabinetu- 
lui său.100 

Dimitrie Ghica, moderat şi el dar conservator, se disociase de actele 
majorităţii colegilor săi, căci nu era de acord cu conflictul iscat între gu- 
vern şi Adunare. În şedinţa Adunării din 13 mai 1861, el propune ca 
guvernele să se formeze din majoritate, adică dintre conservatori, pentru 
a nu se mai ivi incidente din cele întâmplate. În pofida unei desprinderi 
de gruparea moderat-centristă condusă de M.C. Epureanu, Dimitrie 
Ghica încerca, prin diverse mijloace, să discrediteze pe Barbu Catargiu 
ca şef al grupării conservatoare. !0! 

Cu toate acestea, Dimitrie Ghica acceptă să facă parte din guvernul 
conservator condus de Barbu Catargiu la 30 aprilie 1861, alături de; C. 
Brăiloiu, loan Cantacuzino, Apostol Arsaki, Constantin Filipescu. 
Curând, guvernul conservator ajunge în conflict cu domnul, care refuză 
să-i accepte unele cereri, între care şi revocarea din Comisia Centrală a 
radicalilor liberali.102 Alexandru loan Cuza încredinţează formarea nou- 
lui guvern radicalului Ştefan Golescu.103 

O guvernare întâmpinată cu ostilitate de toate celelalte grupări poli- 
tice nu avea prea multe şanse de a deţine timp îndelungat puterea. Cum 
se plănuise aniversarea revoluției de la 1848, cu mari demonstraţii şi un 
banchet în celebrul Câmp de la Filaret, Dimitrie Ghica scria lui Apostol 
Arsaki că toate acestea erau concepute în scopul influenţării şi exercitării 
unei presiuni asupra alegătorilor, tocmai în ziua fixată pentru alegerea 
membrilor Consiliului municipal Bucureşti.104 La 18 iunie 1861, scria 

din nou că alegerile nu se soldaseră cu un eşec pentru conservatori, căci 
eşecul presupune luptă, ori ei s-au ocupat cu orice altceva numai cu ale- 
gerile nu. Gruparea conservatoare a disprețuit întotdeauna participarea la 
alegerile de deputaţi din mahalale. De aceea, existau atâtea elemente re- 
voluţionare în acest colegiu. Dimitrie Ghica, în noile alegeri municipale, 
pierduse funcţia de preşedinte al Consiliului. De aceea, îşi exprima spe- 
ranţa de a vedea, într-o zi, detaşată municipalitatea de influenţa “roşilor” 
şi de a salva, astfel, societatea de o calamitate datorată numai indolenţei 
conservatorilor. În vederea atingerii acestui scop, era necesară trecerea 
neapărată la acţiune. Astfel, sub un guvern ostil, precum cel prezidat de 
Ştefan Golescu, nu exista nici o gardă naţională recrutată dintre proprie- 
tari, pentru a fi apăraţi contra unei invazii a ţăranilor.105 

Conservator moderat cu unele concepţii deosebite de cele ale conser- 
vatorilor ultra aflaţi sub şefia autoritară a lui Barbu Catargiu, Dimitrie 
Ghica nu se distanţa de această grupare în privinţa atitudinii faţă de re- 
zolvarea problemei agrare. Or, în această privinţă, Dimitrie Ghica i se ra- 
lia întru totul. Într-o scrisoare către Apostol Arsaki, din 24 iunie 1861, el 
îşi exprimă dezaprobarea faţă de consulul Franţei, Henri Tillos, care con- 
tinua să nu informeze asupra gravei stări de lucruri în curs de desfăşurare 
în România. Dimitrie Ghica aprecia că “Gradowicz, suflet vândut lui Ion 
Ghica, a izbutit să fascineze complet pe Tillos”. Ori de câte ori exista 
ceva în conformitate cu vederile lui lon Ghica, H. Tillos făcea tot posi- 
bilul spre a-l sprijini, mai ales atunci când atitudinea conservatorilor jena 
cel mai mult planurile sale. Astfel, consulul Franţei dezaproba şi incrimi- 
na acţiunile conservatorilor. În acel moment, conservatorii aveau să abor- 
deze legea rurală, or în acest caz, Ion Ghica trebuia să se pronunţe fie 
pentru, fie contra. El era furios contra propunerii lui Barbu Catargiu vo- 
tată în Adunarea legiuitoare. Cu toate acestea, nu voia să-şi spună ultimul 
cuvânt. Consulul Franţei, dezaprobând votarea propunerii lui Barbu Ca- 
targiu în Adunare, căuta să convingă şi pe ceilalţi consuli străini să rapor- 
teze guvernelor lor ca să nu sprijine propunerea conservatoare. Dimitrie 
Ghica se felicita pentru a fi îndeplinit o datorie în Adunare, votând pen- 
tru acordarea unui vot de blam guvernului, la 22 iunie 1861.106 

Primind votul de blam, pe motiv că îngăduise semnarea unei petiţii la 
11 iunie 1861, prin care se acuza majoritatea conservatoare din Adunare 

şi se cerea lărgirea bazei electorale, guvernul prezidat de Ştefan Golescu 
continuă să rămână la putere, până la închiderea sesiunii parlamentare. 
La 19 iulie 1861, se forma guvernul conservator condus de Dimitrie Ghi- 
ca, deţinător şi al portofoliului Ministerului de Interne. Ion Ghica deza- 
proba atât politica guvernului conservator, cât şi pe cea a domnitorului. 
Adresându-se lui D.A. Sturdza, la 25 septembrie 1861, el aprecia că si- 
tuaţia în Ţara Roânească devenise incomparabilă cu cea din 1859: “Dom- 
nul nu se îndoieşte de ceea ce este; se zice că el nu vede decât prin ochii 
guvernului său, un guvern orb cel puţin”.107 Guvernul va continua însă să 
deţină puterea până la 11 decembrie 1861, când se înfăptuia Unirea defin- 
itivă. Astfel că, în momentul proclamării Unirii depline, guvernele celor 
două Principate se aflau sub preşedinţia conservatorilor Dimitrie Ghica şi 
Al. C. Moruzi. Primul guvern al României va fi tot unul conservator, sub 
preşedinţia lui Barbu Catargiu, domnitorul căutând să obțină acordul 
majorităţii conservatoare din Adunare la actul Unirii definitive. Dimitrie 
Ghica „deşi conservator, continua să manifeste dezacordul său cu Barbu 
Catargiu. Încă înaintea venirii la putere, la 5 iulie 1861, considera că şeful 
grupării conservatoare persista în idei absurde şi în intrigi, în care se simte 
puternic, producând o ruptură în gruparea conservatoare, foarte profitabilă 
pentru adversarii politici: “Susţin - scria Dimitrie Ghica lui Apostol 
Arsaki -, ceea ce am spus de multă vreme, că acest om va fi fatal partidu- 
lui „care a avut stupiditatea de a-l desemna şef”.108 

Nici Dimitrie Ghica, nici lon Ghica nu vor mai deţine înalte funcţii 
după 24 ianuarie 1862, ambii fiind convinşi că nimic bun de aşteptat nu 
mai era posibil să rezulte dintr-o astfel de orientare dată politicii interne 
de către Alexandru loan Cuza. Fireşte, fruntaşii politici aveau concepții 
deosebite, dar îi uneau şi interese comune, în calitate de mari proprietari. 
Astfel, un proces-verbal al adunării mai multor proprietari, din 3 februar- 
ie 1862, evidenția intenţia de a constitui un Institut de credit funciar pe 
baza liberei asocieri şi cu autorizaţia guvernului. Institutul urma să emită 
obligaţii ipotecare negociabile cu valoare publică, supuse unui amortis- 
ment gradual în porporţie cu capitalul constituit anual din rentele plătite 
de debitori. S-a decis numirea unui comitet pentru elaborarea statutelor 
ce vor fi supuse dezbaterii adunării generale, întrunită sub preşedinţia lui 
Ştefan Catargiu. având ca secretari pe Ion Bălăceanu şi: Gheorghe M. 

Ghica. Adunarea generală a asociaţiei pentru înființarea unui Institut de 
credit încheia un proces-verbal referitor la alegerea a 7 membri pentru 
redactarea statutelor, între ei fiind şi Ion Ghica. Comitetul de 7 membri 
mai primea, ulterior, sarcina de a întreprinde demersurile necesare, pe 
lângă guvern, la 8 iunie 1862, în vederea obţinerii autorizaţiei, precum şi 
supunerea statutelor spre deliberare Adunării legiuitoare, pentru a dobân- 
di putere de lege.!% 

Datorită puternicei personalităţi politice a lui Barbu Catargiu, gru- 
parea conservatoare munteană va rămâne, în pofida deosebirilor de 
opinii, închegată. Dimitrie Ghica se alătură guvernului conservator, pre- 
zidat de Barbu Catargiu, după 22 ianuarie 1862, spre a contracara acţiu- 
nile grupărilor liberale. În fond, interesul comun prima înainte de orice 
alte considerente personale, adică unitatea de acţiune în faţa asalturilor 
adversarilor politici.!10 Concomitent, guvernarea lui Barbu Catargiu stâr- 
nea obiecţii nu numai din partea radicalilor, dar şi cea a liberarilor mode- 
raţi. Profund nemulţumit, Ion Ghica se adresa moldoveanului D. A. 
Sturdza, şi el un liberal moderat, rugându-l să vină la Bucureşti, pentru a 
participa la lucrările Comisiei arheologice. Dacă nu putea să stea mai 
mult timp în capitala ţării, măcar să vină pentru a face act de prezenţă: 
“Eu acord o foarte mare importanţă la tot ce există ştiinţe, arte, literatură 
şi industrie - scria lon Ghica la 17/29 martie 1862. Am convingerea că 
dacă politica merge atât de rău la noi, veritabila cauză se află în negli- 
jarea şi abandonarea tuturor acestor chestiuni. Să încercăm a le stimula 
dacă putem”. Totodată, menţiona că îşi prezintă demisia din funcţia de 
preşedinte al Camerei şi, în curând, îşi va da demisia ca deputat. Al. G. 
Golescu se afla de aproape 20 zile în ţară şi a luat parte foarte puţin la 
dezbateri şi discuţii în Cameră, căci totul era manevrat de N. Docan şi M. 
C. Epureanu.I!! 

În calitate de prim ministru, Barbu Catargiu era stăpânul situaţiei. O 
moţiune contra guvernului său a fost prezentată în Adunare la 20 martie 
1862 de către liberali. Barbu Catargiu încearcă să vină la tribună pentru a 
explica conservatorilor cursa în care aveau să cadă, dar Ion Ghica, preşe- 
dintele Adunării, a observat că nimeni, potrivit regulamentului de func- 
ţiune, nu putea lua cuvântul. Barbu Catargiu a vrut să ia cuvântul ca mi- 
nistru, însă preşedintele Adunarii din nou se opune. În pofida acestor 

obiecţii, primul ministru ia cuvântul, respingând proiectul de moţiune al 
opoziţiei.!!2 Dominată de conservatori, Adunarea nu voia să acorde în 
proprietate deplină clăcaşilor nici măcar pământul comunal. Se excludea 
astfel soluţia improprietăririi clăcaşilor prin lege pe moşiile particulare. 
În proiectul de lege rurală elaborat sub presiunea conservatorilor în 
Comisia Centrală de la Focşani se acorda ţăranilor dreptul de a folosi ca 
embaticari locuinţele, viile şi pomii. Soluţia împroprietăririi embaticare 
este reluată în dezbaterile Adunării şi inclusă în proiectul de lege rurală 
din 11/23 iunie 1862. Unii liberali, precum M. Kogălniceanu, Al. C. Go- 
lescu, N. Golescu şi Ion Ghica, încearcă să utilizeze în favoarea ţăranilor 
proiectul de lege conservator, prin propunerea de a se acorda proprietate 
deplină asupra locurilor de casă şi îngrădirilor, să se desființeze monopo- 
lurile şi claca şi să se deţină în posesiune păşunile, fânețele, arăturile, 
pentru care trebuia achitată o sumă anuală proprietarului. Aşadar, se sus- 
ținea dreptul ţăranilor la deținerea pământului avut în folosinţă, concomi- 
tent cu despăgubirea stăpânilor de domenii pentru obligaţiile feudale. 
Numai moşierii aveau dreptul de proprietate absolută asupra părţii din 
moşie care nu se afla în folosinţa țăranilor. Conservatorii au respins însă 
o asemenea propunere a minorităţii, care oferea toate concesiile posibile 
din partea ei.113 

Intransigenţa manifestată de primul ministru Barbu Catargiu faţă de 
opoziţia liberală, măsurile îndreptate contra ei au condus la o mare tensi- 
une politică internă, care a culminat cu asasinarea lui, în ziua de 8/20 iu- 
nie 1862, când tocmai ieşea din Adunare, deci înainte de adoptarea pro- 
iectului de lege rurală al conservatorilor, care a avut loc în şedinţa Adu- 
nării din 11/23 iunie 1862. Astfel, ţăranii erau eliberaţi de clacă, dar de- 
posedaţi de pământul pe care îl aveau în folosinţă. Domnitorul a refuzat 
să sancţioneze şi să promulge o astfel de lege.1!4 

După asasinarea ultraconservatorului Barbu Catargiu, şeful grupării 
de dreapta, Dimitrie Ghica, încearcă o raliere a liberalilor moderați la 
gruparea sa. Întocmirea unui program deosebit, mai ales în problema 
agrară, de către el, n-a constituit însă un liant între moderaţii conservatori 
şi liberali. lon Ghica nu numai că nu acceptă colaborarea propusă de Di- 
mitrie Ghica, dar se desparte de însuşi “amicul său personal”, N. Crețu- 
lescu, din cauza vederilor deosebite faţă de politica domnitorului, care 


232 


acceptase să formeze un guvern al “căii de mijloc”, la 24 iunie 1862. 
Astfel că, împreună cu adepţii săi politici, lon Ghica devine unul din 
principalii adversari ai domniei. lui AJexandru loan Cuza. Prin critica 
aspră a unor practici considerate excesive, el se apropie de radicalii liber- 
ali, care manifestau aceeaşi vehementă atitudine faţă de domn şi guver- 
nele sale.115 

Schimbarea de atitudine a moderaţilor lui Ion Ghica faţă de domn 
devine tot mai. evidentă. Într-o scrisoare adresată lui Ion Bălăceanu, la 1 
august 1862, Ion Ghica mărturisea că din întrevederile avute a dedus că 
“împrejurările deja s-au schimbat şi că vântul suflă din altă parte”. Din 
relatarea sa se poate constata că avusese o întrevedere cu “persoana în 
chestiune”, fireşte un om politic şi de stat, probabil chiar primul ministru, 
N. Creţulescu. Conversaţia s-a limitat la declaraţii de prietenie şi devota- 
ment, după două ore ieşind aşa precum venise. A profitat de ocazie spre 
a-i atrage atenţia persoanei care-l primise asupra unor probleme referi- 
toare la organizarea internă a ţării. Astfel, Adunarea legiuitoare vădea 
mai degrabă reavoinţă decât incapacitate. Apoi, lipsea un sistem de 
guvernare, Consiliul de Miniştri preocupându-se cu predilecție de 
diversele ramuri ale serviciului administrativ militar. Guvernul se pregă- 
tea chiar a dizolva Camera cât mai curând: “Creţulescu - scria lon Ghica 
- contează pe roşii cărora le face curte; dar să vede, până unde îi va putea 
urma; «Românul», de câteva zile, serie articole belicoase şi dacă nu-i va 
acorda garda naţională pentru orice român între 20 şi 40 de ani, N. Crețu- 
lescu va avea de-a face cu el”. Pe de altă parte, alegerea lui Gh. Bibescu 
la judeţul Mehedinţi constituia un indiciu că lui N. Creţulescu îi va fi di- 
ficil ca după dizolvarea Camerei să poată alcătui alta aşa precum doreşte 
domnitorul.16 

Nemulțumit profund de starea de lucruri existentă, Ion Ghica măr- 
turisea că toţi oamenii care tind să ajungă la putere trebuie 'să înțeleagă 
un lucru, anume că răul există, că secretul acestei suferinţe generale con- 
stă în aceea că ceea ce era nu mai este, iar ceea ce va fi n-a venit încă. 
Comisia Centrală a avut sarcina de a da ţării ce va fi, ceea ce însă nu a 
înţeles sau n-a voit să înţeleagă. Fapt cert este că nu şi-a îndeplinit misiu- 
nea. Barbu Catargiu a înţeles că în faţa Camerei trebuia să vină cu o or- 
ganizaţie politică, dar această organizaţie n-a luat niciodată o formă în 

spiritul său. EI n-a reuşit să facă mai mult decât a ficut, de îndată ce a 
fost influenţat de oameni ca Gr. M. Sturdza. Sistemul de guvernare adop- 
tat de N. Creţulescu este mult mai practic, încredințând diversele lucrări 
comisiilor. Pentru a reuşi, însă, trebuie să aibă o Cameră care să sprijine 
acest sistem de guvernare. Or, o Cameră, aşa precum doreşte el, generea- 
ză mari dificultăţi, la care nici măcar nu se gândeşte, căci “loviturile de 
stat, ca şi loviturile de tron, nu reuşesc decât oamenilor de elită şi atunci 
când hazardul a favorizat oamenii de felul d-lui Creţulescu acesta n-a 
fost decât de scurtă durată şi pentru a-i împinge puţin mai sus”.117 

Dominanta politicii lui Alexandru loan Cuza “a constat în a se servi 
de «partide» contrare spre a le aduce în situaţia de a se ciocni şi anihila 
reciproc”, din care rezulta uzura, discreditarea şi imposibilitatea de a 
ajunge la guvem. Ion Ghica, unul din adversarii săi, a sesizat acestă abili- 
tate politică, anume de a solicita şi folosi la guvern oamenii politici cei 
mai proeminenţi din toate grupările, în scopul de “a le paraliza voinţa şi 
intenţiile”. Nereuşita domnitorului în opera de colaborare cu grupările 
politice l-a determinat la ““semănarea neîncrederii dintre ele”. Politica de 
“basculă” între diversele grupări avea drept consecinţă temperarea 
tendinţelor extremiste, atât ale conservatorilor retrograzi, cât şi ale radi- 
calilor liberali. Dacă anihila astfel de tendinţe, totuşi politica “basculei” 
se dovedea “nefastă pentru administraţia publică”.118 

lon Ghica făcuse propuneri în vederea reorganizării ţării, publicate 
chiar în broşură, în 1861, sub titlul de Reorganizarea României. O comi- 
sie tocmai se ocupa cu această problemă, în momentul în care lon Ghica 
găsea să formuleze unele sugestii, ca unul care avusese experienţă. Ei àl- 
cătuise chiar un proiect de organizare a comunei, cuprinzând 75 de pa- 
gini, cu 4 titluri şi 323 articole.119 Într-o schiţă a sa, Ion Ghica stigmatiza 
luxul exorbitant al celor avuţi, risipa fără rost a rezultatelor muncii de că- 
tre oamenii care nu aveau nici un contact cu ea, trăind parazitar pe seama 
altora.120 Or, în lumea nouă în care păşiseră, românii trebuiau să aibă alte 
preocupări. În “Țăranul român” din 1862 el publică un articol, întitulat 
semnificativ Misiunea românilor. El preciza, în primul rând, că nu putea 
exista o naţiune fără a avea o misiune de îndeplinit. O astfel de misiune 
depinde de mai multe considerente, fiind deosebit de complexă, atât poli- 
tică cât şi socială “totdeauna consecinţa caracterului şi a geniului gintei 

la care aparţine,a naturei pământului ce ocupă, a poziţiei geografice în 
care se află şi a secolului în care trăieşte”. Toţi aceşti factori enumeraţi 
trebuie analizaţi de către filosofi, oameni politici şi de stat ‚spre a des- 
prinde şi a determina drepturile şi datoriile naţiunii. Încă din vechime, ro- 
mânii şi-au împlinit datoriile ca popor: “Împlinirea datoriei a devenit la 
ei un instinct naţional şi pot fi mândri că au produs totdeauna la timp băr- 
baţi care au ştiut-să-i conducă”121. Prin faptele lor, prin consecvenţa cu 
care au ştiut să-şi împlinească datoria, românii au atras atenţia Europei 
asupra lor. Drept urmare, Europa le-a deschis calea spre viitor. Solidari- 
tatea între popoare a crescut după aplicarea mai consecventă a dreptului 
ginţilor.!22 

Ion Ghica insista asupra importanţei factorului economic, în primul 
rând agriculturii, ca ramură principală, considerând deosebit de păgubitor 
de a constata cum comisiile agricole votate de Adunare, cu doi ani în 
urmă, nu şi-au început încă activitatea. Cât priveşte aşezarea geografică, 
el preciza că românii erau datori să strângă şi mai mult legăturile cu 
lumea civilizată, îndeosebi prin marea arteră de circulaţie care era 
Dunărea. Din punct de vedere politic, românii se aflau înconjurați de trei 
mari imperii, care făceau misiunea lor şi mai dificilă, dar plină de cute- 
zanţă, grandioasă. De aceea, românii trebuie să fie pregătiţi în orice mo- 
ment pentru a face faţă evenimentelor viitoare. Prin pregătire, lon Ghica 
nu înțelegea acţiuni neliniştitoare pentru statele vecine, ci întreprinderea 
unei susţinute activităţi practice, care să aducă prosperitate, într-un cadru 
legal, de securitate individuală, care să înlăture abuzurile şi nedreptăţile. 
Altminteri, bucuria adversarilor va spori, constatând că românii nu-şi 
împlinesc ceea ce sunt datori ca națiune. Neînţelegerile interne, invec- 
tivele,vorbăria goală adâncesc şi nu vindecă relele de care suferă țara. 
Astfel, după trei ani de la Unire, încă n-au fost puse “bazele unei organi- 
zaţiuni serioase”.123 Existau corupție, abuz, prevaricaţiuni în administra- 
ție şi justiţie, se risipeau banii publici. Unii înclinau a crede că numai 
prin forţa armelor românii puteau deveni puternici. Nimic mai fals şi mai 
idealist, opina lon Ghica, căci nu existau posibilităţi materiale pentru a 
avea nici arme, nici şcoli militare, în măsură să satisfacă o astfel de do- 
rință. În România se vorbeşte mult de libertate, însă - remarca Ion Ghica 
- libertatea este un atribut al civilizaţiei, al bunăstării şi nu al sărăciei: 

“Sărăcia nu naşte libertate, ea naşte suferință, desordine, tiranie şi scla- 
vie. Libertatea astfel după cum o înţeleg unii este anarhie. Ordinea după 
cum o înţeleg alţii este absolutism. Şi unii şi alţii duc drept la tiranie. Li- 
bertatea şi ordinea unite şi cumpătate dau acea stare salutară a popoarelor 
la care râvnim”.124 

Pentru a fi mai explicit, lon Ghica recurgea la exemplificări din natu- 
ră. Sodiul şi clorul, fiecare în parte, sunt deosebit de vătămătoare, dar 
combinate în anumite proporţii dau sarea, atât de trebuincioasă omului. 
La fel, libertatea şi ordinea, fără de care o societate nu poate fi viabilă 
dacă sunt combinate în anumite proporţii. Aşadar, este tot atâta nevoie de 
libertate, cât şi de ordine, pentru ca “fiecare să se folosească de mijloace- 
le combinate ale tuturor acelor care trăiesc într-aceleaşi condiţii cu dân- 
sul, pentru dobândirea unor lucruri pe care nu le pot dobândi fiecare în 
parte şi de care se pot folosi mai mulţi deodată, precum sunt biserica, 
şcolile, stabilimentele de binefacere, drumurile ş.a. Are trebuinţă, în fine, 
de dreptate ca să se ştie apărat de asupriri şi să nu aibă teamă că produc- 
tul muncii lui poate deveni pradă altuia”.125 

Nimic mai înţelept spus şi mai ademenitor de înfăptuit decât cele ex- 
puse de Ion Ghica. Domnitorul Alexandru loan Cuza era şi el un om po- 
litic moderat, onest şi dezinteresat personal a face avere în timpul domni- 
ei: “Era nelacom de bani - scria A. D. Xenopol - şi cea mai bună dovadă 
despre aceasta este că, după cum spune Bolintineanu, el a fost unul din 
domnii ce au eşit din domnie, fără să fi făcut avere mare. El însă nici nu 
avea nevoi mari; nu iubia luxul; masa şi traiul său erau cumpătate... Cu- 
za era apoi foarte mândru şi nu pleca uşor capul înaintea altuia/.../. Faţă 
de clasele ţării, Cuza era un protivnic al boerilor, un partizan declarat al 
poporului de jos şi un luptător aprig şi neobosit pentru egalitatea socială 
şi pentru răsturnarea privilegiilor, şi, în această privire, omul cel mai 
potrivit pentru perioada de dezvoltare în care intra poporul românesc” .126 

Racilele sociale constatate, încă, de Ion Ghica, la trei ani după Unire 
nu puteau fi atribuite, în primul rând, domnului şi administraţiei sale. 
Trecerea de la vechiul regim al privilegiilor, la noul regim democratic, în 
condiţiile în care fosta clasă boierească continua să deţină supremaţia po- 
litică în stat prin privilegiul electoral, deci politic, care se substituise ce- 
lui social, cu mare dificultate va crea posibilitatea unor reforme. lon 

Ghica însuşi fusese ministru şi prim-ministru în primii ani de domnie ai 
lui Alexandru loan Cuza. El însuşi ceruse şi obținuse dizolvarea Adunării 
recalcitrante la reforme, căci era dominată de majoritatea conservatoare. 
Puterile ostile Unirii şi democratizării reuşiseră să aşeze destule stavile, 
prin stipulaţiile electorale restrictive ale Convenţiei de la Paris, procesu- 
lui de înnoire al societăţii româneşti. Domnitorul se vede nevoit a elabora 
un statut dezvoltător al Convenţiei de la Paris, pentru a-şi lărgi sfera de 
acţiune, în sensul reformelor, şi de a recurge, ulterior, la lovitura de stat 
de la 2 mai 1864, pentru a înfăptui reforma agrară preconizată, căreia i se 
opunea tenace şi constant o adunare totdeauna majoritar conservatoare. 

Rezultă cu evidenţă că oamenii şi lucrurile nu se puteau schimba la 
modul ideal propus de lon Ghica şi alţii, desigur foarte bine intenţionaţi, 
dar intransigenţi în opiniile lor, când era vorba de timp pentru realizarea 
unor deziderate generale de propăşire naţională. Convins că modera- 
tismul constituia cea mai bună cale de urmat, lon Ghica, fără a se preocu- 
pa de necesitatea de a-şi crea o largă bază socială şi politică, rămânea la 
afirmarea unor principii sublime, de necontestat, dar dificil de aplicat 
dintr-o dată şi toate laolaltă într-o societate care înainta totuşi rapid, după 
secole de întârziere faţă de alte popoare, spre noul regim democratic. 
Fosta clasă conducătoare avea şi după 1859 supremaţia politică în stat, 
dominând noile organisme politice. În astfel de condiţii,critica exagerată 
nu era de mare folos. 

Convins că are dreptate, lon Ghica susţinea necesitatea aplicării unei 
politici moderate, care să evite atât zguduirile sociale, dar şi închistările 
în dogmele trecutului. Concepţiile şi le expune într-un studiu amplu, re- 
feritor la situaţia Principatelor după Unire. Deşi se scrisese mult pe 
această temă, el menţiona că nu doreşte să sporească pur şi simplu numă- 
rul scrierilor cu încă una, ci de a împlini o lipsă resimţită, o lacună exis- 
tentă în toate, premeditată sau nu, generată de manifestările ambiţioase 
ale unui partid care doreşte cu tot dinadinsul preponderența în viaţa pu- 
blică. Acest partid dornic de schimbări se situează între cele două curente 
sau sisteme. Primul exagera atitudinea guvernului (conservatorii) din do- 
rinţa de a nu-l vedea promotor de reforme, al doilea (radicalii) exaltă or- 
goliul naţional, fireşte din interes de grup, pentru a dobândi popularitate. 
lon Ghica aprecia că nici unul din aceste partide (de fapt grupări politice) 

nu preconiza o soluție eventuală pentru analiza propriei contribuții, spre 
a-şi da seama în ce măsură merita să capete frânele puterii, fiecare consi- 
derându-se cel mai bun posibil. În scrierile menţionate s-a vorbit cu des- 
considerare de partidul ordinii şi progresului (moderaţii liberali), care a 
protestat prin tăcerea sa contra detractorilor: “acest partid compus din oa- 
meni puţin dornici de a veni la putere pune ambiția sa în a vedea naţiona- 
litatea română dezvoltându-se la adăpostul instituţiilor înțelepte şi echita- 
bile pentru toată lumea”.12 

Nemulțumit de propaganda prin presă şi alte scrieri întreprinsă de ce- 
lelalte grupări politice, lon Ghica încearcă să suplinească lipsa unei pro- 
pagande liberal-moderate, măcar pentru a-şi ordona propriile gânduri şi 
concepţii. El constata cu vădită iritare că vechile grupări politice la fel ca 
partidul patrioţilor exaltaţi (radicalii) uzau de toate tertipurile pentru a 
respinge orice nu le convine, considerându-se vrednici numai de calităţi, 
fără a-şi recunoaşte vreun defect. Ion Ghica stigmatiza pe acei revoluţio- 
nari de la 1848 care, mergând la Paris, se dedau plăcerilor vieţii cotidie- 
ne, iar reveniţi în ţară îşi vindeau peniţa tuturor partidelor şi domnito- 
rilor. Ei se introduseseră în mişcarea revoluţionară fie din interes perso- 
nal, fie din patriotism şi devotament, făcând din meritul lor un monopol 
în folosul reputației şi nemuririi lor. Acestea erau însă puţin profitabile 
ţării. Nimic bun nu se putea realiza pe calea utopiilor şi misticismului. 
Forma de guvernământ nu trebuia copiată de nicăieri; la fel instituţiile 
sociale şi politice ale țării. Cei care fac obiecţiuni sunt etichetaţi de retro- 
grazi. Programul lor este imposibil de realizat, căci pluteşte în teorie, do- 
minat de un limbaj mistic. În concepţia moderatului liberal Ion Ghica, ra- 
dicalii procedau la folosirea unui limbaj mistic din interes de grup, pen- 
tru a-şi face popularitate, ştiind cât de greu era, altminteri, de a afirma pe 
înţelesul tuturor. El recunoştea că recurge la aprecieri care pot părea foar- 
te aspre, dar preciza că trebuia avut în vedere că porneau din partea unui 
partid calomniat şi persecutat de toate celelalte partide, partid care nu se 
teme şi nu-şi reproşează nimic, întrucât doreşte ordinea şi legalitatea.128 

Întemeiat pe convingeri de nestrămutat, lon Ghica, un aprig adversar 
al liberalilor radicali, mai degrabă decât al conservatorilor, face elogiul 
grupării moderate, pe care o numeşte partid, atât de puţin interesat de 
glorie, dar dornic de a vedea dezvoltându-se viitorul fericit al patriei. 

Ocupându-se de aceste probleme, el mărturiseşte că a acordat mai puţină 
atenţie Principatelor Unite. Afirmă, apoi, că îşi cunoaşte foarte bine ţara, 
împrejurările politice, dificultăţile, pentru a putea concepe în termenii cei 
mai adecvaţi influențarea dezvoltării viitoare. El preciza că nu voiește să 
flateze pe nimeni, străin sau compatriot. Nimic nu trebuia să oprească pe 
istoric a spune adevărul sau să descopere şi să arate nedreptatea, căci 
procedând astfel se angajează în faţa viitorului.129 

Om onest şi integru din punct de vedere al caracterului său, lon Ghi- 
ca nu putea rămâne pasiv la puternica încleştare de forţe politice antre- 
nate de procesul accelerat de democratizare a vieții publice. Din păcate, 
tăgăduia revoluţionarilor de la 1848 bunele intenţii în înfăptuirea noului 
regim politic, suspectându-i de interese egoiste, de dobândire de po- 
pularitate. Sobru şi raţional, spirit limpede determinat de rigorile ştiinţei 
sale, Ion Ghica se dovedea totuşi intransigent faţă de contemporanii săi, 
care, poate, nu aveau aceeaşi înălţime de vederi, dar erau animați de ide- 
alul de progres prin antrenarea unor largi categorii sociale la prefacerile 
profunde în care erau direct interesate. Or, tocmai sprijinul pe acestea nu 
era agreat de lon Ghica. Pentru el, reformele democratice trebuiau apli- 
cate de sus în jos, căci antrenarea mulţimii ignorante în opera de reforme 
ar avea consecinţe defavorabile pentru înfăptuirea ei în deplină ordine şi 
legalitae. În fapt, Ion Ghica se opunea unui proces radical de democrati- 
zare a vieţii publice, fără a se opune însăşi democratizării, pentru că a 
fost şi a rămas un liberal moderat. Sub expresia unei nemulțumiri faţă de 
acţiunile şi concepţiile tuturor se ascundea o tendinţă moderată de apli- 
care a reformelor, care să nu dăuneze interesului marii proprietăţi rurale, 
al cărei fervent susţinător era. 

În septembrie 1862, în drum spre Londra, trecuse cu trenul prin Nor- 
mandia, de la un capăt la altul. El se arăta foarte încântat de ceea ce ve- 
dea în Franţa, unde-şi petrecuse câţiva ani din tinereţe: “Fermecător şi 
delicios ţinut - scria el soţiei sale /.../. Este impresionant să vezi grija ce 
se poartă animalelor. Ai spune că vita reprezintă totul şi că omul e o ni- 
mica toată. Întreaga Normandie e o vastă pășune. Pajişti irigate şi pămân- 
turi drenate în toate direcţiile, în mijlocul cărora vezi tolăniţi, molatic şi 
maiestuos, boi superbi, vaci minunate, oi enorme. Dacă întâlneşti pe ici, 
pe colo, câmpuri cultivate, e vorba de ovăz pentru dat la vite, într-un cu- 

vânt, omul nu munceşte pământul decât pentru a hrăni animalele. Dar 
vita, odată bine hrănită, bine îngrijită şi bine crescută şi bine îngrăşată, ce 
crezi că face omul cu ea? O taie şi o mănâncă, iar el se simte cu atât mai 
bine. Este cel mai bun sistem de cultură a pământului ”.130 

Idealul de cultură pentru Ion Ghica era cel al marii proprietăţi rurale 
capitaliste, cultură intensivă, pe care o voia introdusă şi în patria sa. El 
manifesta un vădit interes pentru creşterea producţiei agricole, folosind 
seminţe selecţionate. Astfel, în 1861 publicase articole prin ziare că are 
de vânzare “grâu roşu de Banat”, desigur seminţe selecţionate, de bună 
calitate.!?! El exagera totuşi rolul marii propreităţi rurale în România pre- 
mergătoare adoptării legii rurale din 1864, adică a existenţei încă a do- 
meniilor feudale şi a ţărănimii clăcaşe. Din care motiv, se opune rezolvă- 
rii problemei agrare prin exproprierea stăpânilor de domenii şi împro- 
prietărirea ţăranilor. El concepe o soluţie care să nu comporte exproprie- 
rea latifundiarilor, ci aranjamente de vânzare-cumpărare între ei şi ţăranii 
clăcaşi, care urmau să se emancipeze de servituţile feudale în decurs de 
cinci ani. O soluţie care reflecta interesele marilor proprietari, urmărind 
în realitate transferul treptat de pământ, prin sistemul de vânzare-cum- 
părare către țărănime, adică eludarea principiului exproprierii. Astfel, în 
concurenţă cu alte proiecte, Ion Ghica elaborase un proiect de lege ru- 
rală, în trei secţiuni şi cu 37 de articole. 

În prima secţie, referitoare la domeniile statului şi ale mănăstirilor, 
cuprinzând 12 articole, la articolul 1 se prevede ca toţi clăcaşii de pe nu- 
mitele moşii să aibă dreptul de cumpărare a maximum 10 pogoane din 
moşiile pe care locuiesc, numai pe timp de 10 ani de la promulgarea legii 
preconizate. Preţul pământului va fi în funcţie de calitatea lui: 15 galbeni 
pogonul pentru prima calitate, 12 pentru calitatea a doua şi 7 pentru a 
treia. În continuare, se stabilea procedura de vindere a pământului de că- 
tre Ministerul Cultelor şi Ministerul de Finanţe. În caz de ajungere la di- 
ferende, se vor numi arbitri. Ministerul va avea drept de ipotecă, cumpă- 
rătorul trebuind să achite zece procente anual din valoarea pământului pe 
timp de 15 ani, cu o dobândă de cinci procente pe an. Comuna va răspun- 
de pentru plata tuturor acestor sume prevăzute către casele Ministerului 
Cultelor (moşiile mănăstireşti) sau ale Ministerului Finanţelor (moşiile 
statului). Cumpărătorii, fără excepţie, nu vor putea vinde pământul cum- 

părat, decât după achitarea integrală a preţului.!32 

Secţia a doua din proiectul de lege rurală al lui lon Ghica se referea 
la domeniile particulare. Astfel, în caz de necesitate, pentru “extinderea 
împroprietăririi clăcaşilor, se va destina, din împrumutul făcut de stat, şi 
se va întrebuința suma de un milion de galbeni pentru formarea unei 
bănci ipotecare”. Încât “fiecare proprietar este liber a vinde sau a refuza 
vânzarea de pământ locuitorilor clăcaşi după moşia sa sau şi după alte 
moşii particulare, mănăstireşti sau ale statului” (articolul 13). În caz că 
nu vor ajunge la vreo înţelegere de vânzare-cumpărare, în termenii sta- 
biliţi şi proprietarii şi ţăranii clăcaşi “vor rămânea de tot liberi unii de 
alţii şi orice concesie de pământ sau arenduire va fi de bună voe cu bună 
şi liberă tocmeală fără nici o îndatorire din partea legii nici pentru o par- 
te, nici pentru cealaltă” (articolul 14).133 

În caz de bună înţelegere între proprietar şi clăcaş, la vânzare-cumpă- 
rare respectându-se liberul consimțământ, se vor prezenta la bancă cu 
contract în formă de luare în proprietate. Banca va achita jumătate din 
preţul stipulat în contract, având dreptul de ipotecă generală asupra pă- 
mântului cumpărat, pentru cealaltă jumătate din preţ emițând obligaţii 
ipotecare negociabile. Banca se va substitui propreitarului în vederea 
achitării întregii sume. După expirarea termenului de cinci ani pentru în- 
cheierea de contracte de vânzare-cumpărare (împroprietărirea ţăranilor) 
aceştia vor fi liberi de orice obligaţii către proprietari şi invers. Loturile 
vândute vor fi stabilite separat pe moşii, pe cât posibil la marginea lor.134 

O a treia secţie se ocupa de “libertatea şi formarea comunei”. Astfel, 
după expirarea termenului de cinci ani, pe toate categoriile de moşii, lo- 
cuitorii rămaşi vor primi câte două pogoane de familie, care vor forma 
raza comunei, vatra şi izlazul. Acestea se vor stabili de proprietari în în- 
ţelegere cu locuitorii, cu o despăgubire generală de cinci galbeni pentru 
fiecare pogon, în aceleaşi condiţii. Se va ține seama de necesităţile de sa- 
lubritate, apă etc. În caz de nevoie, se vor comasa unele cătune răzlețe. 
Din cele două pogoane în raza satului, se vor acorda 400 stânjeni pătraţi 
pentru casă şi grădină. Pământul nu se va vinde fără aprobarea Consiliu- 
lui comunal. În caz de renunțare la moştenire, comuna era obligată să 
cumpere locul cu drepturile pe care le incumbă.135 

La proiectul de lege rurală al guvernului M. Kogălniceanu, Ion Ghica 

face un amendament privind liberarea proprietăţii şi locuitorilor clăcaşi: 
“Pământul ce se dă clăcaşilor pentru duoi şi patru boi 3 pogoane 5 prăjini 
şi 6 pogoane 10 prăjini dincoaci de Milcov, ear dincolo de Milcov 1 1/2 
fălci şi 3 fălci, să se lase acelor ce se folosea de dânsul în tomna anului 
1863 pe or cât timp vor voi şi până la încetarea lor din viaţă, plătind pro- 
prietarului câte 18 lei pe an de fiecare pogon fără însă ca acei locuitori 
să-l poată închiria sau întrebuirța numai pentru hrana vitelor sale”.136 

Un astfel de proiect de lege rurală, care în fond, eluda principiul ex- 
proprierii, avantaja în mod evident marea proprietate. În acelaşi timp, 
preconiza o emancipare a ţăranilor clăcaşi, care puteau deveni proprietari 
prin cumpărare de pământ. Un proiect hibrid, încercând un compromis 
între proiectele extreme ale radicalilor şi conservatorilor. Pentru a susţine 
astfel de proiect era necesară o puternică grupare politică. Or, lon Ghica 
nu dispunea, adepţii săi fiind puţini la număr şi lipsiţi de influenţă. În po- 
fida unei coaliţii cu conservatorii, închegată în 1863, menită a face opo- 
ziţie domnului, până la înlăturarea de pe tron, liberalii, atât radicali cât şi 
moderați, sesizând că proiectul de lege rurală al guvernului liberal mode- 
rat are şanse de reuşită, se raliază, căci era cel mai apropiat de dezidera- 
tele lor: “Conservatorii considerau proiectul guvernamental drept spolie- 
rea «cea mai pură» şi priveau cu iritare sprijinirea guvernului de către li- 
beralii radicali şi de către I. Ghica, membri ai coaliţiei din 1863”.137 

De data aceasta, în probleme cu caracter social-economic, membrii 
coaliţiei se deosebeau radical, fiind pe poziţii diametral opuse. Conserva- 
torii considerau proiectul guvernamental o reală spoliere a proprietarilor 
latifundiari. Chiar un conservator moderat, ca Dimitrie Ghica, întâmpină 
cu ostilitate proiectul de lege rurală al guvernului M. Kogălniceanu, pu- 
blicat la 10 aprilie 1864. Astfel, afirma despre proiect că “s-a aruncat ca 
un tăciune de incendiu spre a pune foc în toate patru unghiuri ale 
țărei”.138 Punându-se problema aducerii unui prinţ străin, cu condiţia în- 
făptuirii unei împroprietăriri mai ample a ţăranilor, Dimitrie Ghica, la fel 
ca alţi conservatori, a obiectat că era prea ridicat preţul ce trebuia plătit, 
adică o concesie excesivă faţă de realizarea dezideratului înscăunării 
unui principe străin. El va continua să argumenteze că principiul emanci- 
pării şi împroprietăririi ţăranilor ar fi de natură socialistă, lezând grav 
principiul proprietăţii. Înseşi propunerile liberalilor de lărgire a bazei 

electorale le considera inspirate din doctrinele socialiste ale vremii.1% 
După moartea lui Barbu Catargiu, venise la conducerea grupării conser- 
vatoare Apostol Arsaki. În neputinţă de a asigura şefia, el o oferă lui Las- 
căr Catargiu, apoi lui Dimitrie Ghica, care a şi fost ales în 1862. Întru- 
nind, însă, tendinţe divergente, gruparea apare fără coeziune în momen- 
tul loviturii de stat din 1864. Un membru marcant al grupării, generalul I. 
Em. Florescu, va trece de partea domnitorului Alexandru loan Cuza. 
Fruntaşii conservatori încep să aspire la tron, fiind convinşi că Marile 
Puteri nu vor accepta un domn străin. Lascăr Catargiu raliază însă pe 
fruntaşii conservatori în jurul său, în scopul detronării lui Alexandru loan 
Cuza.14 

Gruparea politică liberal-moderată va acţiona şi ea, deopotrivă cu 
cele ale radicalilor şi conservatorilor, pentru înlăturarea lui Alexandru 
loan Cuza. lon Ghica se deosebea de radicali “printr-o serie de idei eco- 
nomico-politice prin care devenea exponentul moşierimii liberale”!4!. El 
se deosebise fundamental de radicali prin proiectul de lege rurală, care 
reflecta pregnant concepţia sa economică şi socială cu privire la rolul 
marii proprietăţi în evoluţia României moderne. Desigur, marea proprie- 
tate permitea mai mult decât cea mică cultura intensivă. Dar, în condiţiile 
unei tehnici agricole atât de înapoiate, o cultură intensivă cra foarte ane- 
voioasă, aproape imposibilă. Încât, soluţia ce se impunea cu necesitate la 
1864 era exproprierea unei părţi din latifundii pentru împroprietărirea ţă- 
ranilor eliberaţi de servituţile feuadale. O altă soluţie nu exista şi nu va 
exista încă nici după primul război mondial, când a devenit necesară o 
nouă reformă agrară. Chiar după adoptarea legii rurale din 1864, în anul 
următor, s-a pus problema legii tocmelilor agricole, o lege în afara drep- 
tului comun, văci va obliga pe țărani să îndeplinească în mod silit sarci- 
nile faţă de proprietarii de moşii, care nu dispuneau de capitaluri şi nici 
de tehnică agricolă pentru cultivarea intensivă a pământului. Astfel că, 
pentru multă vreme se va recurge la forţa de muncă şi la atelajul rudi- 
mentar al ţăranului dijmaş. Or, legea tocmelilor agricole, iniţiată în ulti- 
mul an de domnie al lui Cuza Vodă, va fi adoptată în Parlament chiar sub 
guvernarea provizorie a lui lon Ghica, de după detronarea domnitorului 
Unirii, la 11 februarie 1866. 

Raliindu-se proiectului de lege rurală guvernamental în 1864, Ion 

Ghica nu o făcuse din convingere că era bun, ci mai bun decât al conser- 
vatorilor, cu care nu putea fi de acord, căci concepţiile sale, chiar mode- 
rate, au fost şi au rămas democrat-liberale. Astfel că, el este unul dintre 
cei cinci membri ai comisiei speciale a Adunării legiuitoare, alături de V. 
Boerescu, L. Catargiu, D. Cornea şi I. C. Brătianu, care adoptase în una- 
nimitate principiul împroprietăririi, dar criticase totuşi prevederi de 
seamă din proiectul de lege rurală al guvernului M. Kogălniceanu. Dacă 
admitea împroprietărirea, Comisia nu era de acord cu modalitatea de 
despăgubire, pe care, potrivit prevederii din proiectul guvernamental, n-o 
considera “nici justă, nici reală”, fiind “o simplă iluziune”. Nu numai I. 
C. Brătianu venise în divergență de opinii cu membrii Comisiei, dar şi 
lon Ghica, rezervându-şi dreptul de a propune “o măsură de tranziţiune 
sub formă de amendament”. Ion Ghica n-a făcut totuşi o propunere con- 
cretă. La deschiderea şedinţei Adunării din 2/14 mai 1864, între cei 53 de 
deputaţi absenţi se afla şi Ion Ghica, precum şi Al. G. Golescu şi Anasta- 
sie Panu. 

În lipsa unui organ de presă propriu, cum aveau celelalte grupări po- 
litice, Ion Ghica nu făcuse publicitate nici proiectului său de lege rurală, 
nici amendamentului la proiectul guvernamental, rămânând doar ca măr- 
turii, în arhivele personale, ale concepţiei care a determinat o întreagă 
conduită politică a celui mai proeminent reprezentant al moşierimii libe- 
rale de după Unire, până la războiul de independenţă. El încercase să în- 
temeieze un ziar, angajând chiar, prin alcătuirea unei liste, colaboratori 
care împărtăşeau aceleaşi concepţii precum: Dimitrie Berindei, Radu Io- 
nescu, Pantazi Ghica, Gheorghe Cretzianu, Al. Odobescu, Gr. M. Ale- 
xandrescu. Se făcuse chiar şi o listă de subscripţie “pentru un jurnal poli- 
tic, literar şi ştiinţific pentru propagarea adevăratelor idei liberale şi sănă- 
toase fără a se face organul vreunei ambiţii sau vreunei partide politice 
exclusive”.143 

Un astfel de organ de presă presupunea existenţa unei puternice şi in- 
fluente grupări politice care să-l susţină. Or, lon Ghica nu dispunea de o 
astfel de grupare. Din 1863, se alătură cu mica sa grupare liberal-mode- 
rată “monstruoasei coaliţii”, în scopul detronării lui Alexandru loan Cu- 
za. În lipsă de ziar propriu, Ion Ghica începe să publice în “Românul” ar- 
ticole, precum cel din iunie 1863, intitulat Reflecţiuni politice, în care 

blama “guvernarea absolută”, ce ar contraveni regimului politic constitu- 
tional, nesocotind - potrivit opiniei sale - parlamentul şi libertatea presei 
menite a constitui “o garanţie pentru putere în contra erorilor şi o pavăză 
pentru drepturile şi viitorul ţării”.144 

În aceeaşi manieră, lon Ghica va continua să acţioneze, încă mai in- 
tens după lovitura de stat de la 2 mai 1864, în vederea detronării lui Ale- 
xandru loan Cuza. În mod subiectiv, el aprecia că la 2 mai 1864 domnul 
se eliberase de controlul Adunării, sub scutul rezolvării problemei agrare 
şi cu convingerea că nimeni din afară nu va întreprinde o acţiune potriv- 
nică, din cauza nepăsării, iar din interior, de teamă. Astfel că, actul de la 
2 mai 1864, soldat cu dizolvarea Adunării, era considerat de Ion Ghica 
“o nenorocită inspiraţiune”, având ca urmare promulgarea Statutului dez- 
voltător al Convenţiei de la Paris, deci o lovitură de stat. Reacţiile au de- 
termint pe domn să întreprindă o călătorie la Constantinopol şi să aducă 
modificări Statutului său. Marile Puteri, aflate în permanente divergențe 
între ele, n-au reuşit să se opună actului de la 2 mai 1864. Ion Ghica 
aprecia, desigur iritat şi nemulţumit, că Statutul transforma regimul con- 
stituțional “într-un regim quasi-personal, care nu putea fi tolerat de 
naţiune”.145 

Într-un studiu, aflat în manuscris, intitulat La Convention de Paris, 
Ion Ghica, manifestând ostilitate faţă de dubla alegere, critica, în mod 
exagerat, actele primului domn al Unirii. El considera că Alexandru loan 
Cuza se aliase cu demagogia, determinând mii de ţărani să vină până la 
barierele capitalei, ţărani care au fost liniștiți numai prin promisiunea că 
li se va da pământ. Tot în chip demagogic - presupunea Ion Ghica - dom- 
nitorul a atacat Convenţia de la Paris, care nu era agreată de prietenii şi 
rudele sale, în scopul de a se debarasa de ea, avansând ideea votului uni- 
versal şi problema rurală “această sabie a lui Damocles cum era numită 
pe care o ţinea de patru ani suspendată deasupra capetelor proprietarilor”. 
Atunci când s-a considerat asigurat de aprobarea Puterilor garante şi de 
concursul popular, Alexandru loan Cuza a trimis pe primul său ministru 
la Cameră însoţit de trupe, pentru a comunica înlocuirea Convenţiei 
printr-un act emanat din proprie iniţiativă: “Libertatea şi egalitatea erau 
aruncate la picioare - scria lon Ghica -, dar avantajele acordate clasei tru- 
ditorilor, de departe cea mai numeroasă în România, nu puteau decât să 

producă o veritabilă satisfacţie. Orice ţăran devenea proprietarul de la 3 
până la 5 hectare de pământ, tot românul devenea alegător şi eligibil; Ca- 
mera putea deci să fie îndepărtată fără urmări grave, prin baionete, spre 
marea satisfacţie a mulţimii ”.146 

Un democrat şi un fost revoluţionar privea cu consternare, de pe po- 
ziţiile marii proprietăţi, lărgirea bazei electorale, prin adoptarea uni Sta- 
tut dezvoltător al Convenţiei de la Paris, Convenţie care stipulase atâtea 
restricţii electorale, făcând imposibilă alegerea unei Adunări favorabile 
reformelor, căci se opunea constant majoritatea conservatoare, totdeauna 
victorioasă în alegeri. Ion Ghica sublinia că acest act al lui Cuza Vodă a 
fost condamnat de întreaga Europă ca unul dintre cele mai ultra demago- 
gice conceput vreodată de un partid politic, aprobat însă, ulterior, de că- 
tre suveranii celor 7 Mari Puteri şi inclus într-un protocol. 

Referindu-se la consecinţele actului de la 2 mai 1864, Ion Ghica 
menţiona că Alexandru loan Cuza culegea roadele loviturii, în primul 
rând o Cameră docilă, atât de convenabilă lui şi prietenilor lui: “Dacă ar 
fi avut sentimentul dreptăţii şi dacă ar fi putut să îndepărteze de lângă el 
corupția, prevaricaţiunea şi cinismul, el ar fi putut să înceapă o eră de 
prosperitate pentru ţara şi pentru grandoarea lui; boierii ca şi liberalii au 
fost reduşi la tăcere, unii, decăzuţi din drepturile şi privilegiile lor, nea- 
vând nici o forţă, alţii, fiind depăşiţi de domn prin liberalism”. Noii par- 
lamentari aleşi pe liste alcătuite de domn nu puteau nutri decât aprobare 
şi admiraţie pentru toate actele sale şi ale guvernului. Ion Ghica, pe ne- 
drept, consideră că, prin lovitura de stat, Alexandru loan Cuza a urmărit 
un interes personal şi nu o idee politică. El se referă, apoi, cu amănunte, 
la unele acte ale administraţiei de stat, care au nemulţumit diversele gru- 
pări politice.147 

Nemulțumit era şi Ion Ghica şi nu numai de presupusa încălcare a 
Convenţiei de la Paris, pe care în mod nejustificat o condamna, dar şi de 
legea rurală adoptată în 1864. Scriind abia după un an, în 1865, în fai- 
moasele sale Convorbiri economice, despre Proprietate, lon Ghica reve- 
nea asupra problemei agrare, considerând că soluţionarea cea mai echita- 
bilă consta în acordarea de pământ din moşiile statului şi ale bisericilor şi 
nu de “a se lua pământ de la proprietari fără voea lor”, deci “fără a obliga 
pe nimeni să facă ceea ce nu voia şi nu putea să facă”. El repetă condiții- 

le în care ar fi urmat să se facă împroprietărirea din moşiile statului, cu- 
prinse în proiectul de lege rurală, rămas în manuscris, evidenţiindu-i ast- 
fel paternitatea.148 

Decepţionat de felul cum fusese rezolvată problema agrară prin lovi- 
tura de stat de la 2 mai 1864, Ion Ghica scria lui Ion Bălăceanu despre 
hotărârea sa de a se retrage din viaţa politică. El mărturisea că, până 
atunci, avusese prostia să se creadă obligat şi responsabil pentru tot ceea 
ce se referea la ţara lui: “Eu număr printre strămoşii mei Ghiculeşti, Vă- 
căreşti, Dudești şi Câmpineni morţi şi exilați pentru a avea şi a păstra o 
ţară, ei şi-au făcut datoria lor, eu cred că mi-am făcut-o pe a mea. Actual- 
mente, că acest popor se crede major şi crede că poate declara că nu mai 
are nevoie de tutela mea, ştiindu-l puternic, intru în viaţa mea de egoism 
unde nu văd altceva decât grâu, porumb, păduri şi alte avantaje ce-mi re- 
vin prin împărţire mic, fie prin munca alor mei, fie prin munca mea pro- 
prie”. Astfel că, va mânca, cu conştiinţa curată, grâul pe care-l va pro- 
duce şi va tăia arbori din pădurile sale. Ion Ghica avea să constate cum 
700 de ţărani de pe moşiile sale vor deveni liberi: “le doresc fericire şi 
prosperitate şi țării de asemenea. Nobleţea obligă, se zicea odinioară. În- 
cepând de la 14 mai 1864, nu mai sunt nobil, nu mai sunt obligat. Deci 
sunt liber şi trăiască libertatea”. Ion Ghica mărturisea că se supusese ac- 
tului de la 14 mai 1864, dar cu amărăciune şi regret, retrăgându-se, deza- 
măgit, în viaţa particulară, la moşia sa, căci, menţiona el, proprietăţile pe 
care le posedă au fost cumpărate de trei generaţii de Văcăreşti şi de patru 
generaţii de Ghiculeşti, iar altele de socrul său.149 

Evident, Ion Ghica nu era mulțumit de exproprierea prin lege a mari- 
lor domenii, în general, şi ale lui, în mod special. Adept al desființării 
servituţii feudale, el se opusese ideii de expropriere silită, voind o despă- 
gubire nu “cu 41% şi 26% din valoarea reală”, ci una dreaptă, echivalând 
cu preţul întreg al pământului, adică, de fapt, cumpărarea. Astfel că, po- 
trivit legii din 1864, a primit mai puţin: “Numărasem patru sute douăzeci 
şi opt de galbeni inginerului care binevoise a măsura şi delimita foştilor 
mei clăcași şase mii pogoane de pământ din moşia mea, pământ bun, pă- 
mânt ales, fără mărăcini, fără prund şi fără contestaţiune, cedez în virtuta 
legii sau a ordonanţei de la 14 august 1864 pe preţ de şapte sute două 
zeci de mii lei, platnici în termen de cincisprezece ani”.150 Or, în confor- 

mitate cu proiectul său de lege rurală, pământul de calitatea întâia, 
cumpărat cu 15 galbeni pogonul, s-ar fi ridicat la suma de 90.000 de gal- 
beni. El acceptase totuşi exproprierea prin legea rurală din 1864, de 
teama ridicării ţăranilor; “Am fost totdeauna pentru împroprierirea ţăra- 
nului clăcaş, pentru că aceasta fiind o chestiune care interesa marea parte 
a românilor, peste 400000 de familii plugari, oameni puţin luminaţi, 
putea să facă să pericliteze libertăţile noastre; pentru că putea să aducă o 
perturbaţiune mare”.15! 

Aversiunea lui Ion Ghica împotriva înfăptuitotului reformelor de 
după actul de la 2 mai 1864 este în creştere. Domnitorul nu renunţă însă 
la serviciile sale. Astfel, prin decret domnesc era înfiinţată, la 24 noiem- 
bric/6 decembrie 1864, Casa de Depuneri şi Consemnaţiuni, având ca 
director pe Enric Winterhalder. iar ca preşedinte al Comisiei de priveghe- 
re pe Ion Ghica.!52 

Într-o scrisoare adresată lui Ion Bălăceanu, la 7 ianuarie 1865, Ion 
Ghica îl anunţa că i se făcuse “onoarea” de a fi numit în Comisia de su- 
praveghere a Casei de Depuneri şi Consemnaţiuni. E! considera acest 
post “un loc onorific în societatea bună”. Întru totul nemulțumit de situa- 
tia sa, precum şi de cea din capitală, el scria: “aici s-a aşternut o manta de 
tristeţe asupra întregului oraş. N-am întâlnit nici o figură surâzătoare, o 
preocupare generală. Ţăranii înşişi suspină, după ce! aceasta este proble- 
ma. Eu cred că ei sunt cu abilitate aţâţaţi”!s3 

Suprimarea ziarului “Românul” determina pe radicali la acţiuni con- 
Spirative. De îndată iau contact cu moderaţii liberali şi conservatorii. 
După discuţii între fruntaşii celor trei grupări, se ajunge la o înţelegere 
sau legământ în vederea detronării lui Alexandru loan Cuza prin atrage- 
rea armatei. Astfel, în luna iunie 1865, acordul secret era semnat de: Gri- 
gore Bibescu-Brâncoveanu, C.N. Brăiloiu, Dimitirie Ghica, G. Ştirbei, I. 
C. Brătianu, C. A. Rosetti, Anastasie Panu şi Ion Ghica. Dintre toţi, nu- 
mai lon Ghica era un liberal moderat, ceilalţi fiind conservatori şi liberali 
radicali. Ei se angajau ca, în caz de vacanţă a tronului, să susţină alegerea 
unui principe străin din familiile domnitoare ale Occidentului. În virtutea 
acestui legământ, grupările politice acționau prin toate mijloacele şi cu 
toate forţele în vederea erodării puterii, apoi a detronării domnitorului 
Unirii. Conservatorii se aflau totuşi divizați în privinţa detronării lui Cu- 

za Vodă. Unii, în frunte cu L. Catargiu, Dim. Ghica şi Gr. Sturdza, se 
situau categoric împotriva domnitorului, alţii, precum generalul I. Em. 
Florescu, se aflau de partea lui.154 

După reprimarea mişcării din 3/15 august 1865, se constituie o socie- 
tate secretă, din care făcea parte şi Ion Ghica, alături de liberali radicali şi 
conservatori. Comitetul de conducere era alcătuit din: L. Catargiu, Dimi- 
trie Ghica, C. A. Rosetti, Ion Ghica, D. A. Sturdza, N. Blaremberg, P. 
Mavrogbheni, Gh. Ghica şi Ion Cantacuzino!55 Faptul este descris de în- 
suşi Ion Ghica. Comitetul avea sarcina organizării unei revoluţii sau in- 
surecţii contra domnului. Se preconiza distribuirea de arme conjuraţilor 
spre a antrena poporul la palat. Ion Ghica, totdeauna temător față de ape- 
lul la mase, observa că iniţiatorii insurecției nu calculau primejdiile ce 
decurgeau din ridicarea poporului. Desigur, iniţiativa aparţinea radicali- 
lor liberali, singurii din “coaliția monstruoasă” care se puteau adresa, cu 
audienţă, maselor populare. lon Ghica opina că dacă o astfel de insurec- 
ție reușea, remediul ar fi mai rău decât situaţia gravă în care aprecia că se 
afla ţara, căci nimeni nu putea domina furia şi excesele populare.156 

Într-o scrisoare adresată moderatului liberal moldovean D. A. Sturd- 
za, lon Ghica menţiona atmosfera care domnea ca urmare a situaţiei gra- 
ve create de către Cuza Vodă, în urma evenimentelor din august 1865. 
Un pamflet la adresa domnului circula în Bucureşti “scris de o manieră 
să facă un foarte mare efect şi să submineze temeliile autorităţii domni- 
torului Cuza încă şi mai profund”.157 După o zi numai, scria lui D.A. 
Sturdza că M. C. Epureanu rupsese negocierile cu palatul, de o manieră 
categorică, încât - zice-se - trebuie să-şi trimită demisia ca deputat. În 
consecinţă, Costache Negri a plecat la Constantinopol.158 

Evenimentele evoluau precipitat spre detronarea domnitorului. lon 
Ghica scria cum membrii Comitetului de organizare s-au decis să expună 
Situaţia câtorva comandanţi militari, demonstrându-le că insurecția era 
gata să izbucnească. Ea trebuia să fie victorioasă, căci, în caz de eşec, va 
continua un despotism corupt, care va deveni şi mai îndrăzneţ şi mai in- 
solent în acţiunile sale. Apelul la armată se făcea, în mod evident, pentru 
a evita pe cel la mulţime, ale cărei excese, aprecia lon Ghica, ar atrage 
intervenţia străină. Ofițerii superiori au înţeles şi au aderat la acţiune. 
Două regimente din garnizoana Bucureşti, comandate de ofiţeri influenţi, 


249 


trebuiau să se închidă în cazarma din Dealul Spirii, cerând abdicarea 
domnului. S-a decis însă ca un număr de ofiţeri să însoţească persoanele 
desemnate a merge la palat pentru a ridica pe Alexandru loan Cuza.159 

În locul unei insurecţii, a fost preferată, pentru detronare, lovitura de 
stat. La 11 februarie 1866, la orele 4 dimineaţa, întreaga armată, cu ex- 
cepţia unui regiment de infanterie şi două escadroane de cavalerie, care 
nu fuseseră prevenite, a ieşit din cazărmi, orânduindu-se în piaţa teatru- 
lui, în apropierea palatului, în timp ce o trăsură escortată de o sută de 
conjuraţi conducea pe domn într-o casă din piaţa Sf. Gheorghe şi, o oră 
după aceea, la palatul său din Cotroceni. El abdicase, în favoarea unui 
principe străin, în conformitate cu votul Adunării ad-hoc din 1857, ce- 
rând să părăsească ţara spre a se duce în străinătate.160 

Domnitorul Alexandru loan Cuza, în momentul detronării sale, înde- 
plinise deja marea operă de reforme: “Înălțat pe tron prin o aiurare mo- 
mentană, acei ce o făcură îşi veniră curând în fire - scria A. D. Xenopol -, 
şi începură a unelti a lui răsturnare, pe când el nici nu se aşezase bine în 
scaunul ţărilor surori. Aşa am văzut întâi cum se zvoneşte vorba de un 
complot, apoi despre un altul. Mai târziu se îndrumează o lucrare prin ca- 
mere, pentru a-i proclama căderea, acţiune ce trebuie să amorţească, faţă 
de recunoaşterea alegerei lui de puterile europene”.161 

Ion Ghica, încă de la prima sa guvernare, în Moldova, iritase pe 
domn, când aderase la propunerea lui M. Kogăniceanu referitoare la pro- 
blema principelui străin adoptată de Adunările ad-hoc. Problema este re- 
luată în Adunare la 1863, rănind orgoliul domnitorului care mai avea în- 
că de îndeplinit reforme importante, precum cea electorală şi cea rurală. 
Pentru a le înfăptui, recurge la lovitura de stat de la 2 mai 1864 Candidat 
la tronul Țării Româneşti, în ianuarie 1859, Ion Ghica renunţase în fa- 
voarea afirmării principiului Unirii Principatelor, deşi, în sinea lui, nu 
agrea, personal, pe Alexandru loan Cuza. Referindu-se la neacceptarea 
Unirii prin Convenţia de la Paris, lon Ghica scria că marele act s-a îm- 
plinit ulterior, prin eforturile românilor. Din păcate - scria el - “câţiva in- 
triganţi au reuşit să îndepărteze doi sau trei candidaţi care trebuiau să răs- 
pundă cel mai bine la aşteptările ţării, sub pretextul că nu ar fi îndeplinit 
condiţiile de cens prescrise de convenţie. Prin aceasta, ei au sperat să 
creeze, lor înşişi, şansele la o poziţie căreia nici trecutul, nici capacitatea 


250 


nu le dădea dreptul”.162 

Vădit nemulţumit că fusese determinat să cedeze, dar nu în favoarea 
lui Alexandru loan Cuza, ci pentru a triumfa principiul unirii prin alege- 
rea sa, lon Ghica aprecia această alegere o surpriză pentru toată lumea, 
una din loviturile hazardului. Potrivit opiniei sale, Alexandru loan Cuza 
era omul care îndrăznise cel mai puţin să ajungă la demintatea încredin- 
tată. Cu numai 24 ore înainte de alegerea sa, Adunarea moldoveană con- 
venise să aleagă pe oricare altul în afara fostului domn Mihail Sturdza şi 
a fiului său Grigore Sturdza. Şi astfel, a fost ales domn al Moldovei Ale- 
xandru loan Cuza, la 5 ianuarie 1859. După 19 zile, Adunarea electivă a 
Ţării Româneşti îl alegea domn din necesitatea devenită stringentă a Uni- 
rii Principatelor. 163 

Ales sau nu printr-o întâmplare, Alexandru loan Cuza s-a dovedit, în 
pofida unor defecte personale, a fi fost la înălțimea speranţelor puse în el 
de către poporul român, dornic de adânci prefaceri economice, sociale, 
politice şi culturale: “În perspectiva istorică, slăbiciunile sale, omeneşti, 
se estompează - scria Constantin C. Giurescu -; rămâne opera sa, de mari 
proporţii, una din cele mai mari din întreaga istorie a poporului român. 
Domnul Uhnirii,al secularizării averilor mănăstireşti, al dreptului lărgit la 
vot, al desființării clăcii şi al împroprietăririi ţăranilor, a fost reprezenta- 
tiv pentru aspiraţiile societăţii noastre, pentru ceea ce a dorit şi a realizat 
poporul român în vremea sa”.154 

Om politic cu concepţii liberal moderate, la fel ca Alexandru loan 
Cuza, lon Ghica, fostul revoluţionar de la 1848, cu o îndelungată, intensă 
şi rodnică activitate politică şi diplomatică în slujba cauzei naţionale, 
identificată în năzuința fierbinte a unirii tuturor românilor, n-a rcuşit să 
se alăture cu toate capacităţile sale la marea operă de reforme de după 
Unire. Sub povara unei acute conştiinţe a apartenenţei sale la marile fa- 
milii aristocrate româneşti, la fel ca şi alţi contemporani ai săi, în pofida 
unor concepţii democratice, a preferat să-şi limiteze activitatea politică, 
căci nu voia aplicarea unor reforme radicale, favorabile micii proprietăţi, 
ci unele moderate, de natură a nu prejudicia interesele marii proprietăţi. 

CAPITOLUL VI 
CONTRIBUȚIA LA ÎNFĂPTUIREA 
ŞI CONSOLIDAREA INDEPENDENŢEI DE STAT 


Moderator al dificultăţilor de instaurare 
a regimului monarhic-constituţional 

În condiţiile în care personalităţi proeminente ale luptei de emanci- 
pare naţională şi democratizare a vieţii politice din România se aliaseră 
cu reprezentanţii fostei clase dominante, conservatorii de toate nuanțele, 
pentru a-l! înlătura de pe tron pe domnitorul Unirii, se punea cu acuitate 
problema alegerii unui principe străin, pentru avea un rol ponderator în 
viaţa politică a ţării. În fond, Alexandru loan Cuza, prin măsurile luate 
contra grupărilor politice, n-a făcut decât să intensifice pomirile subiecti- 
ve ale unor oameni politici care-şi revendicau merite cu mult mai mari în 
trecutul țării, precum liberalii radicali, sau o vechime şi un rang cu mult 
mai mari în aristocrația țării, precum conservatorii şi liberalii moderați. 
Aproape toţi fruntaşii vieţii publice intraseră în conflict cu tendinţele au- 
toritare ale domnitorului, determinat de împrejurări să recurgă la măsuri 
care puteau părea nedemocratice, în realitate fiind îndreptate contra pri- 
vilegiaţilor şi în favoarea poporului. Căci, privilegiile decurgeau, după 
1859, din deținerea supremaţiei politice a fostei clase dominante, prin sti- 
pulaţiile electorale ale Convenţiei de la Paris, care preconizau un cens ri- 
dicat pentru a fi alegător şi ales. 

Domnitorul Alexandru loan Cuza folosise autoritarismul nu împotri- 
va claselor populare, deci în mod nedemocratic, ci împotriva reprezen- 
tanţilor clasei dominante a societăţii, care tindeau să-şi asigure o cât mai 
largă bază de acţiune în favoarea unor interese de grup sau personale. 
Indiferent de motivele invocate pentru detronarea lui Cuza Vodă, adevă- 
rul istoric rămâne stabilit de imensa utilitate economică, politică, socială 
şi culturală a reformelor, adoptate şi aplicate în timpul domniei sale. Pre- 
văzând dificultăţile continuării procesului de propăşire naţională, domni- 
torul însuşi declarase, nu odată, dar tot mai accentuat în ultimul an, că va 
renunţa la tron, în favoarea menţinerii principiului adoptat de Adunările 
ad-hoc. 

Ion Ghica, unul dintre fruntaşii politici ai organizării loviturii de stat 

de la 11 februarie 1866, nu urmărise să ia tronul, aşa precum stăruitor, şi 
pe nedrept, afirmaseră unii adversari ai săi, ci aplicarea unui mai vechi 
deziderat, pentru care acţionase atât de intens în trecut. El era un adept al 
monarhiei constituţionale, menită să asigure “domnirea legii şi a voinţei 
naţionale”. Mai ales principele străin era considerat de către liberali că ar 
reprezenta “ideea de stabilitate şi progres”. Prin susținerea cu nestrămu- 
tată convingere a ideii monarhice, lon Ghica şi partizanii săi politici se 
deosebeau de radicali. El susţinea că apelul la un principe străin nu a fost 
un simplu capriciu, nici o idee de circumstanţă sau de moment. Ea a 
aparţinut generaţiilor anterioare, avându-și originea în luptele peniru pu- 
tere şi în intrigile aspiranţilor la tron. Exemplele Poloniei, Greciei şi Bel- 
giei au edificat odată mai mult pe români asupra necesităţii. Unirea Prin- 
cipatelor a fost dintotdeauna aspiraţia naţională, fără de care nu era con- 
cepută dezvoltarea poporului român în totalitatea sa, temelia regenerării 
viitoare a ţării. Domnitorul străin era considerat o încununare a edificiu- 
lui naţional, dorinţa cea mai sinceră a românilor pentru o stabilitate 
guvernamentală şi o ordine de stat. Prin aceasta, se dorea stingerea urii 
dintre grupări politice şi familii, pentru a urma ani buni de linişte şi pace 
spre a lecui rănile făcute în luptele politice şi de către invaziile străine! 

Ca şi alteori, Ion Ghica indica măsurile ce se impuneau pentru dez- 
voltarea viitoare a naţiunii române: ridicarea nivelului moral şi intelectu- 
al al locuitorilor, îmbunătăţirea producţiei, deschiderea de noi surse de 
bogăţie, obişnuirea românilor de a munci şi a-şi îndeplini datoriile de ce- 
tăţeni şi de funcţionari, deprinderea tinerei generații de a-şi căuta mijloa- 
cele de existenţă în industrie, comerţ şi ştiinţe şi nu să trăiască pe seama 
bugetului, un guvem de ordine, libertate şi probitate, stabilirea unei bune 
justiţii, ordine în finanţe şi crearea de noi surse pentru tezaur, îmbunătăți- 
rea culturii agricole, crearea unei industrii naţionale, construirea de căi 
de comunicaţie şi porturi, canalizarea râurilor, pregătirea armatei.? 

În scopul îndeplinirii acestor măsuri, lon Ghica stăruia să afirme 
necesitatea unui principe străin, în favoarea căruia s-au pronunţat toţi 
românii. Cuza Vodă, chiar, a doua zi după urcarea pe tron, a declarat, 
printr-un manifest către guvernele europene, că este gata oricând să 
cedeze locul unui domn străin, considerat a fi un element de stabilitate. 
În 1862, cea mai mare parte a oamenilor influenţi a semnat un act prin 

care se angaja să nu acorde tronul decât unui principe străin.? Ion Ghica 
susţinea că de 7 secole românii s-au străduit fără încetare de a forma un 
stat puternic, fiind determinaţi mai ales de aşezarea geografică şi de 
situaţia politică externă. La răscruce de drumuri, scopul lor a fost cu mult 
mai dificil de atins decât al altor popoare. Originea latină le-a stat la te- 
melia aspirațiilor lor, fiind mai puternic accentuată decât la celelalte po- 
poare romanice, din Occident. Din cauza vicisitudinilor politice, românii 
au fost despărțiți unii de alţii, rămânând astfel multă vreme. Secole de-a 
rândul, tendinţele de unire ale românilor din Principate nu s-au putut rea- 
liza decât la 24 ianuarie 1859, după încercări pline de curaj şi manifestări 
energice ale voinţei tuturor. Adversarii Unirii au încercat şi încearcă ne- 
contenit s-o smulgă poporului român. Însă, acest popor înzestrat cu mul- 
tiple calități “voeşte să fie unit, voeşte să trăiască”, întrucât “Unirea este 
astăzi un fapt intrat în dreptul gintelor şi noi îl vom menţine etern”.4 

Spre a căpăta consacrarea deplină, precum fusese cerută în Adunările 
ad-hoc, apoi în Corpurile legiuitoare şi cu toate prilejurile, de atunci 
încoace, îndeosebi în Comisia Centrală, Unirea Principatelor - susţinea 
Ion Ghica - trebuia însoţită de alegerea unui domn străin. Astfel, după 
detronarea lui Alexandru loan Cuza, pentru a se pune “capăt intrigilor şi 
perturbaţiilor”, s-a proclamat domnitorul străin: “Ideea de un şef heredi- 
tar luat dintr-una din familiile suverane din Europa este o idee de stabili- 
tate şi de progres pentru România, ca este o pavăză în contra vicisitu- 
dinilor, şi a speranţelor hrănite cu speranţe nesocotite”.5 

Adversar înverşunat al domnitorului Alexandru loan Cuza, Ion Ghica 
apreciază domnia lui ca o “suferinţă morală şi materială pentru beata ţa- 
ră”. Astfel că, la 11 februarie 1866, Parlamentul a proclamat principiul 
stabilit de Adunările ad-hoc, decizând alegerea contelui de Flandra. Poar- 
ta a convocat urgent pe reprezentanţii Puterilor garante la Constantino- 
pol, pretinzând alegerea unei Camere la laşi şi a uneia la Bucureşti şi câ- 
te un domn pentru fiecare principat. Puterile garante au chibzuit că pro- 
blema deschisă prin actul de la 11 februarie 1866 este de drept interna- 
tional, încât numai o nouă Conferinţă la Paris o putea reglementa, fiind, 
ca atare, convocată.S 

După detronarea lui Alexandru loan Cuza fusese instituită o locote- 
nenţă domnească, care a semnat, de îndată, un decret pentru numirea lui 

Ion Ghica în funcţiile de preşedinte al Consiliului de Miniştri şi ministru 
de Externe.” Noul prim-ministru se adresa lui Aali Paşa, ministrul oto- 
man de Externe, pentru a comunica numirea lui Alexandru G.Golescu ca 
agent la Constantinopol, în locul lui C.Negri.8 Parlamentul şi guvernul 
român au numit o delegaţie din 6 cu misiunea de a întreprinde demersuri 
pe lângă Poartă, în scopul înfăptuirii votului de la 11 februarie 1866, 
adică alegerea unui principe străin. Puterile occidentale voiau pe tronul 
României un principe liberal. În contele de Flandra, se considera a fi fost 
găsit unul dintre cei mai buni ce puteau fi aleşi. Rivalitatea dintre Marile 
Puteri a determinat altfel cursui evenimentelor. Napoleon al III-lea încu- 
raja alianţa prusiano-italiană contra Austriei, puterile beligerante re- 
curgând la intervenţia Franţei. Astfel că Napoleon al III-lea agrea mai 
degrabă un principe prusian pe tronul României, având legături de rude- 
nie cu sine, decât unul belgian, crezând că prin aceasta va plasa un corp 
de armată în spatele Austriei „dată fiind rivalitatea dintre cele două state 
germane. Carol de Hohenzollern întrunea toate condiţiile preconizate de 
Napoleon III. Şi astfel, la refuzul contelui de Flandra, a fost avansată 
ideea alegerii lui Carol de Hohenzollern.’ 

De îndată, lon Ghica se adresa lui lon Bălăceanu, la Paris, replicân- 
du-i că principele străin al cărui nume a fost indicat în telegrama cifrată 
(Carol de Hohenzollern) nu exista menţionat în Almanahul de Gotha. Pri- 
mul ministru solicita lui Ion Bălăceanu ca să grăbească refuzul oficial al 
lui Filip de Flandra, pentru a accepta noua candidatură. lon Ghica sfătuia 
să se negocieze în secret cu ei şi să se asigure dacă nu vrea să vină în se- 
cret pentru a lua tronul României, guvernul fiind gata să îndeplinească. 10 

Întrunite în Conferinţă la Paris, Puterile garante n-au ajuns la un 
acord, încât, curând vor fi puse în faţa faptului împlinit: alegerea prin 
plebiscit a domnului străin. Plebiscitul a fost organizat la 2 aprilie 1866. 
La 3 aprilie, avea loc o mişcare separatistă la laşi iniţiată de N. Rosetti 
Roznovanu şi mitropolitul Calinic Miclescu. Adresându-se consulului 
general al Austriei, Karl von Eder, Ion Ghica informa că la laşi au avut 
loc unele evenimente a căror gravitate n-o exagerează. Primul ministru al 
României opina că mişcarea separatistă a avut ca scop satisfacerea unor 
ambiţii personale sau a unor interese politice. Instigatorii mărturisiţi 
erau: Constantin Moruzi, N. Rosetti-Rosnovanu şi mitropolitul Calinic 

Miclescu. Izbucnită în ziua de 3/15 aprilie 1866, mişcarea a fost înăbuşi- 
tă după o jumătate de oră, murind câţiva soldaţi şi 14 rebeli. Scopul ime- 
diat al mişcării a fost de a răsturna guvernul existent. S-au efectuat ares- 
tări. Constantin Moruzi, unul din conducătorii mişcării separatiste, era 
supus rus. S-a cerut expulzarea lui. Izolată şi cu totul artificială, mişcarea 
n-a avut nici un sprijin din partea poporului, o deplorabilă înscenare. 
Pentru care motiv, nu trebuiau prea mult demonstrate scopul, caracterul 
şi cauza.!! 

Ion Ghica se adresa şi cancelarului Prusiei, Otto von Bismarck, la 
15/28 aprilie 1866, pentru a comunica rezultatul plebiscitului. Astfel, în 
urma refuzului contelui de Flandra, s-a ales prin plebiscit ca principe al 
României cu titlu ereditar Carol de Hohenzollern, sub numele de Carol I. 
Ion Ghica recomanda pe membrii deputăţiei trimişi să aducă la 
cunoştinţă aceasta regelui Prusiei. O scrisoare cu conţinut similar fusese 
trimisă ministrului de Externe al Franţei, Ed. Drouyn de Lhuys.!2 

În condiţiile existente, un eventual refuz din partea lui Carol de 
Hohenzollern era considerat de Ion Ghica “o catastrofă”, căci un principe 
indigen nu putea fi acceptat, antrenând după sine separarea Principatelor. 
Adresându-se lui lon Bălăceanu, el preciza că trebuia evitat prin toate 
mijloacele un refuz absolut. Nicolae Golescu nu reuşea să facă nimic în 
vederea unui aranjament direct cu Poarta, căci se dovedea necesară o pre- 
siune diplomatică de la Paris asupra lui Aali Paşa!3. Nerăbdător, primul 
ministru scria din nou lui Ion Bălăceanu, la Paris, cum că de nouă zile 
plecase Gh. Costaforu să transmită rezultatul plebiscitului în străinătate 
şi încă nu se cunoştea dacă prinţul Carol de Hohenzollem acceptase ve- 
nirea pe tronul României, ceea ce-l pusese pe Ion Ghica într-o mare în- 
curcătură faţă de Cameră, de natură a compromite situaţia. El afirma că 
nu putea atribui ignoranţa în care erau lăsaţi în ţară decât unei defecţiuni 
telegrafice. Poarta concentrase 25000 de oameni pe Dunăre şi intenţiona 
să treacă la Giurgiu, în cazul în care Adunarea deputaţilor va vota pentru 
Carol de Hohenzollern. Ion Ghica se îndoia însă că intenţiile Porții se vor 
materializa. Era de neînchipuit cum acționau în ţară tot felul de intriganţi 
şi separatişti, care determinau o aspră viaţă politică. Primul ministru ce- 
rea ştiri grabnice lui Ion Bălăceanu, agentul diplomatic al României la 
Paris, referitoare la acceptarea plebiscitului şi la demersurile întreprinse 

pentru votul Camerei!4. 

Nicolae Golescu îl informase pe lon Ghica precum că guvernul brita- 
nic făcea presiuni asupra Porții pentru a trece Dunărea. Guvernul otoman 
masase deja trupe pe Dunăre, o flotă otomană urmând să plece din Cons- 
tantinopol. lon Ghica înştiința pe Ion Bălăceanu că guvernul român este 
decis să reziste: “Dacă turcii trec Dunărea - scria el la 7/19 mai 1866 -, 
noi vom rezista; acum este necesar să ştim ce gândeşte Franţa despre a- 
cest act de nebunie din partea Porţii”!S. 

Evenimentele se precipitau însă, anunţându-se intrarea în ţară a nou- 
lui domnitor. Împreună cu N. Golescu, membru al Locotenenţei dom- 
neşti, Ion Ghica, preşedinte al Consiliului de Miniştri şi ministru de Ex- 
terne, l-a întâmpinat pe Carol I la Piteşti. Însoţit de cei doi, principele 
Carol a traversat oraşul în trăsură. După câteva momente de odihnă i-au 
fost prezentate diversele probleme interne. Apoi, s-a întreţinut cu primul 
ministru, care i-a făcut o foarte bună impresie: “lon Ghica, cu alură de 
diplomat otoman instruit, deprins cu bunele maniere în societate şi foarte 
inteligent, ca guvernator de Samos el a purtat fes şi s-a distins ca exce- 
lent organizator”.15 În drum spre Bucureşti, principele Carol a trecut 
Dâmboviţa pe un pod de lemn, la Ghergani, unde a fost întâmpinat cu 
buchete de flori de către membrii familiei Ion Ghica. La Ciocăneşti, 
moşie a familiei Ghica, Carol I a fost aşteptat de prinţul Dimitrie Ghica, 
ministrul de Interne: “o figură de frumoasă prestanţă, cu maniere ele- 
gante şi care vorbea în mod curent atât de bine germana cât şi 
franceza”.!? Seara, Locotenenţa îşi prezenta demisia, Carol I numind un 
nou guvern sub preşedinţia lui Lascăr Catargiu, din care lon Ghica nu 
mai făcea parte.!? Ion Ghica prezidase un guvern eterogen alcătuit din 
conservatori moderați, ca Dimitrie Ghica, liberali moderați, ca D. A. 
Sturdza, dar şi radicali, precum C. A. Rosetti şi I. C. Brătianu. Sarcina 
principală a guvernului a constat în rezolvarea crizei politice generate de 
vacanţa tronului, în urma detronării lui Alexandru loan Cuza. A avut 
totuşi de îndeplinit şi alte măsuri legislative. Una dintre acestea se referă 
la obligativitatea muncii ţăranilor. Stipulată prin legea rurală din 1864, 
emanciparea ţăranilor a fost corectată, în sens restrictiv, prin legea toc- 
melilor agricole, care instituia regimul muncii obligatorii. Proiectul de le- 
ge fusese propus chiar în decembrie 1865, deci sub domnia lui Cuza Vo- 

dă, reluat şi dezbătut în Parlament de către guvernul provizoriu prezidat 
de Ion Ghica, la 10 martie 1866. În expunerea de motive, prezentată de 
preşedintele Consiliului de Miniştri, se menţiona, între altele: “munca 
obligatorie fiind înlocuită prin munca liberă, este de mare necesitate ca 
pentru dezvoltarea agriculturii să se asigure mai întâi buna credinţă şi 
exacta îndeplinire a liberelor tocmeli între proprietarii de moşii şi 
locuitorii cultivatori”. Drept urmare, se stipula că “primarul, prin 
mijloacele executive de care dispune, va aduce îndată pe datornic la 
munca pentru care s-a tocmit”. E. Lovinescu, comentând o astfel de 
măsură, o considera incompatibilă cu existenţa noului regim politic con- 
stituţional-liberal: “Şi această lege/.../ n-a fost votată de un parlament 
boeresc, ci de o adunare democratică ieşită din legea electorală a statutu- 
lui lui Cuza. Nici nu trecuse doi ani şi, prin cea dintâi « Lege de tocmei 
agricole», mai aspră chiar decât legiui-rea lui Ştirbei din 1851, libertatea 
ţăranilor trecuse în rândul umbrelor; vechiului sistem feudal i se substi- 
tuise un neoiobăgism lipsit totuşi de foloasele feudalismului”.!9 

Cu deplin temei, E. Lovinescu aprecia că reforma agrară din 1864 şi 
legea tocmelilor agricole aduceau, în primul rând, avantaje pentru marea 
proprietate. Fără o tehnică agricolă, cultura intensivă preconizată de Ion 
Ghica rămânea un deziderat, realitatea existentă determinând recurgerea la 
măsuri în afara dreptului comun, caracteristice vechiului regim: “prin exe- 
cuţia silită, ţăranii sunt scoşi de sub protecţia Codului Napoleon şi aruncaţi 
într-o neoiobăgie şi mai împovărătoare decât cea veche, de unde instituirea 
unui regim dublu capitalisto-iobăgist, din care clasa dominantă a cules 
foloasele ambelor regimuri, aruncând ponoasele asupra ţăranilor”.20 

În Adunarea constituantă din 1866, liberalii reuşiseră să obțină în 
alegeri un mic avantaj numeric, anulat însă, ulterior, din cauza deosebiri- 
lor. existente între ei “dar mai ales de poziţia moderată a grupului Ion 
Ghica, mai înclinat spre conservatorism decât spre radicalism”. În privin- 
ţa sistemului electoral s-a impus opinia conservatorilor, care susțineau 
cele 4 colegii în funcţie de avere. La fel ca ei,lon Ghica aprecia sistemul 
electoral cenzitar cel mai adecvat vieţii politice din România, căci - scria 
el - “concilia spiritul liberal al societăţii moderne cu imperativul de a 
asigura conducerea claselor şi păturilor sociale înstărite şi instruite”. Ion 
Ghica dădea exemplul negativ al Statutului lui Cuza Vodă, care, pretex- 

tând voinţa celor mulţi, îngăduia deținerea puterii de către un singur om. 
În contrast cu aceasta, sistemul electoral bazat pe cele 4 colegii asigura - 
potrivit concepţiei lui lon Ghica - reprezentarea intereselor tuturor clase- 
- lor sociale, temperând “bunul plac al mulţimei, prin rațiune, în folosul tu- 
turor intereselor” 2! Prin urmare, Ion Ghica aprecia că numai un parla- 
ment bazat pe cele 4 colegii era cu adevărat reprezentativ, situându-se 
deci contra admiterii suveranităţii poporului, considerată ca o voinţă neli- 
mitată a mulţimii.22 

Adept al unor soluţii conservatoare, lon Ghica nu se situa totuşi din- 
colo de limitele unui liberalism moderat. Pe când el era un reprezentant 
al moşierimii liberale, prinţul Dimitrie Ghica reprezenta interesele mo- 
şierimii conservatoare, tot de pe poziţii moderate. Alături de Vasile Boe- 
rescu, Dimitrie Ghica milita pentru înfiinţarea unui “partid al ordinii”. 
Participant activ la detronarea lui Cuza Vodă, el se considera un repre- 
zentant al conservatorilor, însă, fiind moderat, era contestat de ultracon- 
servatori, care-i reproşau “o anume versalitate şi o uşoară tendinţă de 
apropiere de masele populare”.23 Aşa-zisul “partid al ordinii” urmărea 
preîntâmpinarea “spiritului revoluţionar de orice culoare”, dar şi înfăp- 
tuirea unor reforme “fără sguduire”. V. Boerescu vedea atât în Dimitrie 
Ghica, cât şi în Ion Ghica oameni politici capabili să participe la alcă- 
tuirea unui partid de centru.24 Crearea unui astfel de partid nu va fi însă 
posibilă, Dimitrie Ghica şi V. Boerescu fiind determinaţi a-şi afla locul 
mai degrabă în rândurile Partidului Naţional Liberal, în 1879, partid al 
cărui membru fondator va fi, între mulţi alţii, şi lon Ghica, în anul 1875. 

După numirea primului său guvern, Carol I trimite în misiune diplo- 
matică la Constantinopol pe fostul prim-ministru, în vederea întreprinde- 
rii demersurilor necesare pentru recunoaşterea ca domn. La 17/29 iunie 
1866, tocmai se întorcea de la Viena şi Berlin prinţul Dimitrie Ghica. 
Despre călătoria sa în Prusia, scria prinţul Carol Anton fiului său, domni- 
torul Carol I :”Prințul Dimitrie Ghica a fost aici la 13 iunie. El a produs o 
excelentă impresie, atât ca mare senior cât şi prin amabilitatea sa perso- 
nală. Mi-a părut numai a fi de o nuanţă conservatoare”.25 Misiunea lui 
Dimitrie Ghica se dovedise utilă, măcar pentru necesităţi de informare 
asupra reacției politice în cele două capitale faţă de alegerea lui Carol I. 
Din Viena, el informa pe ministrul de Externe asupra atitudinii ostile 

existente în capitala Austriei faţă de noul domnitor al României: “Alege- 
rea noastră în persoana prinţului de Hohenzollern a tulburat şi scandali- 
zat întreaga lume politică de la Viena, precum am putut s-o văd în aceas- 
tă seară, prin conversațiile pe care le-am avut cu mai mulţi oameni de 
stat. Femeile însele li se alătură; între altele, contesa de Mensdorf mi-a 
zis că ei au destui Hohenzollerni în nord pentru a nu mai vrea să-i vadă 
în sud”.26 

Dimitrie Ghica a fost primit în audienţă la împărat. l-a trebuit mult 
timp până să-l convingă că alegerea făcută de români în persoana princi- 
pelui de Hohenzollern n-a fost o lovitură premeditată contra Asutrici: “El 
miza zis astăzi, satisfăcut de sincerele şi loialele mele explicaţii, că va fa- 
ce tot ce depinde de Austria, pentru a ne dovedi că a fost o nedreptate de 
a ne fi îndoit în trecut de bunăvoința sa. Ne-a recomandat de a veghea ca 
legile şi instituţiile noastre să nu fie impregnate de idei revoluţionare”.2 

Împăratul Franz Joseph era totuşi nemulţumit de noua evoluţie a eve- 
nimentelor din România. Austria fusese, alături de Turcia, ostilă Unirii 
Principatelor, după detronarea lui Alexandru loan Cuza dorind separarea, 
căci nu-i convenea un stat puternic românesc la frontierele estice ale Im- 
periului, în contact permanent cu românii din Transilvania şi Bucovina. 
De altfel, nu-l primise pe Dimitrie Ghica decât “ca particular şi călător de 
distincţie”. 

O atmosferă similară avea să constate Ion Ghica la Constantinopol. 
Astfel, Sadyk Paşa (Michal Czajkowski) nu se mai dovedea acelaşi prie- 
ten politic al românilor, îndemnând Poarta să treacă Dunărea contra lor. 
Se pronunţa chiar pentru o cucerire a României de către Rusia, conside- 
rând-o în folosul polonezilor. Cu toate acestea - scria Ion Ghica lui Ion 
Bălăceanu -, polonezii s-au purtat admirabil faţă de români în ultimele 3- 
4 luni. Anunţându-l că se afla în misiune diplomatică pentru recunoaşte- 
rea lui Carol I, Ion Ghica mărturisea lui lon Bălăceanu că a fost pentru 
alegerea noului domnitor, că lucrurile nu s-ar fi petrecut astfel dacă Ion 
Bălăceanu şi alţi români n-ar fi acţionat rapid şi în secret. Oricum, după 
12 aprilie 1866, Ion Ghica se recunoştea cel mai fidel supus al prinţului 
Carol, fiind gata de orice sacrificiu pentru a-i asigura tronul şi a-l apăra. 
Dacă a părăsit puterea după sosirea domnitorului „aceasta s-a datorat fap- 
tului că s-a extenuat, epuizat alături de colegi ca Dimitrie Ghica şi C. A. 

Rosetti. A plecat, apoi, la Constantinopol pentru a servi pe noul domn, la 
fel cum îl servise în țară. În capitala Imperiului otoman atmosfera politi- 
că era ostilă României, opinia publică fiind incitată de grecii din Fanar şi 
de Sadyk Paşa. Astfel că, misiunea sa diplomatică se dovedea dificilă.2 

Adept al monarhiei constituţionale, lon Ghica se dovedise unul din- 
tre cei mai fideli colaboratori ai principelui Carol I. Prin susţinerea cu ne- 
strămutată convingere a ideii monarhice, el şi partizanii săi se deosebeau 
de liberalii radicali, pe care-i acceptase de nevoie în guvern, căci contri- 
buiseră în egală măsură la aducerea lui Carol I pe tronul României. Ion 
Ghica nu agrea colaborarea nici cu un conservator moderat, precum Di- 
mitrie Ghica, şi el un monarhist constituţional, dar deosebit în concep- 
ţii. Pe când Ion Ghica manifesta un moderatism liberal, nutrind convin- 
geri democratice, Dimitrie Ghica prin moderatism voia să se opună unor 
transformări structurale social-politice, sub pretextul că s-ar “merge prea 
repede”.29 

Trimiterea în misiuni diplomatice în străinătate pentru recunoaşterea 
lui Carol I nu se dovedise deloc întâmplătoare, ci în mod deosebit delibe- 
rată, date fiind relaţiile, prestigiul şi convingerile lor politice moderate şi 
constituţional-monarhice. La Constantinopol, Poarta înmâna lui Ion Ghi- 
ca cele 14 condiţii puse pentru recunoaşterea domniei lui Carol I. Tratati- 
vele - precum relata agentul diplomatic sârb ministrului său de externe - 
au decurs direct între Ion Ghica şi Poartă: “Împuternicitul principelui 
crede că toate acestea sunt fraze goale, iar mie mi se pare că punctele - 
câte sunt - constituie tot atâtea motive noi de amestec turcesc”.30 

lon Ghica însuşi informa pe Ion Bălăceanu asupra conţinutului şi 
semnificației celor 14 condiţii puse de Poartă pentru recunoaşterea dom- 
niei şi Constituţiei. Astfel, Carol I se recunoștea domn al Principatelor U- 
nite ale Valahiei şi Moldovei, în mod condiţionat şi cu garanţii pentru 
Puterile vecine. Se condiţiona că nu se va intitula vreodată împărat al ro- 
mânilor şi alte “articole mai mult sau mai puţin dezagreabile”, pe care 
ambasadorii Angliei şi Franţei le-au acceptat, ceea ce ambasadorul rus N. 
P. Ignatieff a considerat “un mare succes diplomatic”. Ion Ghica spera că 
aceste condiţii se vor schimba atât în formă, cât şi în fond. Între condiții- 
le dezagreabile se afla şi cea referitoare la interdicţia de a bate monedă 
sau de a conferi decoraţii. Sultanul era dispus să acorde aceste drepturi 


263 


unul câte unul şi nu toate dintr-odată. Alte condiţii constau în recunoaşte- 
rea unui agent consular rus pentru afaceri comerciale, în angajarea dom- 
nitorului Carol I să acorde sprijin Porții în caz de pericol şi chiar acordul 
pentru încheierea unui aranjament defensiv în cazul că Poarta va avea 
nevoie de un contingent de trupe. Ion Ghica opina că demnitarii otomani 
erau bine dispuşi, o înțelegere cu ei fiind posibilă, în schimbul unor con- 
cesii care să satisfacă amorul propriu al sultanului, foarte excitat de intri- 
gile grecilor din Constantinopol. De altfel, Imperiul otoman - considera 
lon Ghica - se afla în cea mai rea situaţie, neputând rezista nici celui mai 
mic şoc din partea supușilor săi. Cu toate acestea- conchidea el -, Poarta 
putea depăşi dificultăţile existente.3! 

La 3/15 iulie 1866, lon Ghica revenea la Bucureşti cu condiţiile 
scrise din partea Porții referitoare la recunoaşterea lui Carol I. Guvernul 
a respins însă condiţiile în unanimitate, decizând elaborarea unui contra 
proiect. El a fost prezentat şi adoptat în şedinţa Consiliului de Miniştri 
din 5/17 iulie 1866.32 

După adoptarea Constituţiei, la 29 iunie/11 iulie 1866, Ion C. Bră- 
tianu şi C. A. Rosetti demisionează din guvernul Lascăr Catargiu, la 
12/24 iulie 1866, antrenând o criză ministerială. La 15/27 iulie 1866, gu- 
vernul însuşi demisionează. Domnitorul acordă conducerea guvernului 
lui Ion Ghica, revenit din misiunea sa diplomatică de la Constantinopol: 
“Ferm partizan al libertăţii alegerilor - scria Fr. Dame - şi dornic de a îm- 
piedica revenirea la putere a lui Lascăr Catargiu, lon Ghica lăsa pe roşii 
să organizeze comitetele lor în Muntenia şi Fracţiunea (grup liberal şi an- 
tisemit) să organizeze pe ale sale în Moldova”.33 Din noul guvern făceau 
parte : G. Ştirbei, generalul I. Gr. Ghica, D. A. Sturdza, P. Mavrogheni, 
lon Cantacuzino, |. Strat. După numai câteva zile, generalul Iancu Ghica, 
fiul lui Grigore al V-lea Ghica, era înlocuit de generalul N. Haralambie.34 

Guvernul era, aşadar, alcătuit din moderați liberali şi conservatori. 
Domnitorul numise pe lon Ghica preşedinte de Consiliu şi ministru de 
Interne, întrucât el tratase cu Poarta recunoaşterea domniei sale, fiind 
deci cel mai indicat să ducă la bun sfârşit această problemă, considerată a 
fi cea mai importantă în acel timp. lon Ghica se mai bucura, de altfel, şi 
de încrederea demnitarilor otomani. După o călătorie în Moldova, în au- 
gust 1866, domnitorul era întâmpinat de primul său ministru lon Ghica 

spre a-l informa că negocierile la Constantinopol pentru recunoaştere nu 
avansau deloc. Sosit la Cotroceni, domnul întruneşte guvernul spre a dis- 
cuta asupra condiţiilor pentru recunoaştere, care au fost respinse. S-a de- 
cis trimiterea la Constantinopol a miniştrilor G. Ştirbei şi D. A. Sturdza, 
în vederea unor noi tratative. La 8/20 septembrie 1866, Carol I făcea o 
excursie la Ghergani, unde avea moşie primul său ministru lon Ghica.35 

Din depeşe sosite de la Constantinopol, rezultă că Aali Paşa punea în 
continuare condiţii inacceptabile. Carol I a rechemat pe G. Ştirbei pentru 
a conferi cu el asupra afacerii. Văzând dificultăţile în problema recunoaş- 
terii, Carol I a vrut să se ducă spontan la Constantinopol, spre a aranja 
personal această problemă, contând pe puterea faptului împlinit. Însă nici 
guvernul, nici alți oameni politici nu i-au împărtăşit opinia. La 20 sep- 
tembrie/2 octombrie 1866, preşedintele Consiliului de Miniştri, lon Ghi- 
ca, declara domnitorului că tratativele cu Poarta intraseră într-o fază în 
care îi era imposibil să-şi asume pentru multă vreme conducerea guver- 
nului, încât îşi prezenta demisia. Carol I n-a acceptat-o, pe motiv că o 
criză guvernamentală ar agrava şi mai mult situaţia, de care s-ar folosi 
numai adversarii României. În cele din urmă, problema recunoaşterii a 
ajuns la punctul final, Aali Paşa renunțând la unele condiţii. La 9/21 oc- 
tombrie 1866, Carol I pleca din Bucureşti la Constantinopol. Prin decret, 
domnitorul lăsa conducerea statului preşedintelui Consiliului de Miniştri, 
lon Ghica. Poarta recunoștea, apoi, domnia lui Carol I şi noua Constituţie 
a României.3€ 

La 23 octombrie/4 noiembrie 1866, domnitorul adresa o scrisoare 
primului ministru lon Ghica, prin care se declara în favoarea libertăţii 
alegerilor. Miniştrii conservatori nu au primit bine această intenţie a 
domnitorului, văzând în ea o concesie făcută liberalilor. O nouă lege 
electorală a fost votată in Parlament. În campania electorală ies la iveală 
vechile animozităţi între liberali şi conservatori. Primele alegeri sub pre- 
vederile noii legi au loc în toamna anului 1866. În pofida efectuării unor 
alegeri libere, rezultatele nu au fost pe măsura aşteptărilor, nici o grupare 
politică nedispunând de o majoritate pentru a putea să conducă. Astfel, o 
treime din locuri revenea guvernului, alta liberalilor radicali şi ultima cu- 
ziştilor şi separatiştilor moldoveni.3 

Rezultatul alegerilor, în care domnitorul îşi pusese atâtea speranţe, 

fusese, de fapt, o mare deziluzie, căci nu satisfăcea nici o grupare politi- 
că. La 13/25 noiembrie 1866, I. C. Brătianu era primit în audienţă de 
principe, căruia îi expune situaţia parlamentară. Nici un guvern nu putea 
conduce cu un asemenea Parlament. La deschiderea dezbaterilor, în ziua 
de 15/27 niembrie 1866, Carol I a prezentat mesajul tronului-în limba 
franceză, apoi preşedintele Consiliului de Miniştri, lon Ghica, în limba 
română. Lascăr Catargiu a fost ales preşedinte al Camerei şi mitropolitul 
primat preşedinte al Senatului.38 

Gruparea moderată a lui Ion Ghica nu dispunea decât de 20 de locuri 
în Parlament, fiindu-i imposibil de a guverna,decât în alianţă cu modera- 
ţii conservatori. Liberalii moderați conduşi de M. Kogălniceanu întru- 
neau însă 35 de locuri. După deschiderea dezbaterilor parlamentare, gu- 
vernul se afla într-o permanentă criză, căci nu dispunea de majoritate. Se 
constituise totuşi o majoritate de centru din moderați liberali şi conserva- 
tori care să susţină guvernul, însă lon Ghica nu preconiza în acest fel 
menţinerea la putere de lungă durată.% 

La 16/28 noiembrie 1866, avea loc dezbaterea generală asupra buge- 
tului în Cameră. Guvernul se vedea nevoit să-l reducă cu 14 milioane 
piaştri faţă de cel precedent. Carol I invitase pe Ion Ghica şi I. C. Brătia- 
nu spre a a examina situaţia după alegeri. Ion C. Brătianu acuză pe faţă 
pe preşedintele Consiliului de Miniştri pentru lipsă de energie faţă de 
Adunarea deputaţilor, la care Ion Ghica a replicat că nu acordă acelaşi în- 
teles regimului constituţional precum Ion C. Brătianu. Cum Carol | părea 
să fie de acord cu opinia exprimată de I. C. Brătianu, preşedintele Consi- 
liului de Miniştri îşi prezintă demisia, retrasă însă printr-un vot de încre- 
dere al Camerei acordat la 1 ianuarie 1867.40 

Întruntat cu multiple dificultăţi, guvernul prezidat de lon Ghica nu 
reuşeşte să obțină votarea bugetului şi nici aprobarea împrumutului “Op- 
penheim” contractat la Paris, în condiţii foarte grele. Nici pe plan extern, 
Ion Ghica nu are reuşite notabile. Dimpotrivă, chiar, provoacă reacție po- 
litică internă prin atitudinea sa, în momentul proclamării dualismului 
austro-ungar, la 5/17 februarie 1867. În timp ce toţi ceilalţi liberali, adică 
radicalii, fracţioniştii şi moderaţii lui M. Kogălniceanu, se ridicaseră ho- 
tărât împotriva acestui odios compromis politic între clasele dominante 
ale Austriei şi Ungariei, care dăuna grav intereselor naţionale ale români: 

lor de peste Carpaţi, lon Ghica a evitat să se pronunţe. Rămas în rezervă 
faţă de compromisul austro-ungar, lon Ghica felicită totuşi pe Gyula-An- 
drâssy pentru numirea sa ca prim-ministru al Ungariei. Un gest nefiresc, 
care a iritat opinia publică românească, căci cercurile conducătoare 
- maghiare i-au conferit un caracter oficial, adieă de recunoaştere a dualis- 
mului de către statul român. Mai mult chiar, lon Ghica tot amâna inaugu- 
rarea Societăţii Academice, în care intrau învăţaţi din toate provinciile 
locuite de români, tocmai pentru a nu irita cercurile conducătoare ale Im- 
periului austro-ungar, fiind convins că actele de acest fel ar dăuna bune- 
lor relaţii, pe care trebuia să se bazeze dobândirea Independenţei de stat a 
României. Aşadar, el căuta să anihileze orice manifestare politică de da- 
co-românism-4! Mihail Kogălniceanu protestează în Cameră contra tele- 
gramei de felicitare trimisă de Ion Ghica premierului maghiar G. An- 
drâssy, fără însă a trece la excese verbale contra Imperiului austro-ungar. 
Ion Ghica se vede nevoit să precizeze că telegrama către G. Andrássy nu 
avea un caracter oficial, ci personal, date fiind legăturile pe“care le-a avut 
cu acesta în anii exilului. Totodată, dădea asigurări românilor din Impe- 
riul austro-ungar asupra sentimentelor celor mai bune din partea fraţilor 
şi conaţionalilor lor din statul român. Ion Ghica nu era, nici nu putea fi, 
un adversar al desăvârşirii unităţii statale şi cuceririi independenţei de 
stat, ci al mijloacelor folosite de radicalii liberali în atingerea acestor sco- 
puri. El aprecia că radicalii agitau intempestiv speranţele românilor din 
Imperiul habsburgic, făcând în mod precipitat apel la începerea unei lup- 
te de eliberare naţională. Aşadar, deşi justă, potrivit opiniei lui lon Ghica, 
nu sosise încă timpul unor manifestări deschise în favoarea acestei 
lupte.42 
În virtutea concepțiilor sale politice moderate, Ion Ghica se conside- 
ra bine intenţionat în momentul când trimisese o telegramă de felicitare 
primului ministru maghiar, voind, desigur, să atragă bunăvoința cercu- 
rilor conducătoare ale Imperiului habsburgic faţă de dobândirea Indepen- 
denţei de stat. El excludea, spre deosebire de radicalii liberali, cucerirea 
Independenţei pe cale revoluţionară, adică prin proclamarea ei şi apoi re- 
zistenţă armată contra Porții, preconizând numai mijloacele diplomatice. 
Nu numai radicalii, dar şi moderaţii liberali conduşi de M. Kogălniceanu 
dezaprobă gestul lui Ton Ghica, în fond lipsit de tact politic. De îndată, se 

realizează contra sa o coaliţie a grupărilor liberale, denumită înţelegerea 
de la “Concordia”, din radicali, moderaţii lui M. Kogălniceanu şi fracţio- 
niştii moldoveni. Se crează astfel o majoritate parlamentară capabilă să 
guverneze. Grava situaţie politică este relatată de însuşi Ion Ghica lui Al. 
G. Golescu. Astfel, în pofida unui calm aparent „el prevedea totuşi o ma- 
re furtună, având drept scop răsturnarea guvernului. Considera că Ion C. 
Brătianu şi C. A. Rosetti s-au pus la dispoziţia lui M. Kogălniceanu, care, 
în acest fel, profită de incapacitatea stângii de a se afirma. Dreapta nu 
atacă pe liberalii moderați aflaţi la guvern, de teamă ca să nu vină stânga 
la putere. lon Ghica mărturisea că ar vrea să se retragă de la guvern, în- 
trucât se simte extenuat. De 12 luni trăia sub un regim de suspiciuni ale 
unora faţă de alţii. Fiecare caută să dovedească domnitorului că-i este 
credincios şi devotat. Îndeosebi “roşii”, adică radicalii, se pretau la 
această atitudine faţă de domn. Ca atare, Ion Ghica menţiona că, dacă va 
putea să plece din ţară va fi foarte bine :"ţara noastră a devenit foarte 
dificilă pentru oameni oneşti”.4 

Ton Ghica intuia foarte bine evoluţia ulterioară a evenimentelor, Într- 
adevăr, se crează o majoritate parlamentară liberală care propune o mo- 
ţiune de neîncredere în guvern, la 21 februarie/5 martie 1867, aprobată 
cu 59 voturi contra 56, membrii guvernului abţinându-se de la vot, deşi 
erau deputaţi. La 1/13 martie 1867, guvernul Ion Ghica îşi prezenta de- 
misia, fiind numit un guvem al coaliţiei liberale condus de C. A. Crețu- 
lescu, dominat practic de personalitatea lui I. C. Brătianu, ca ministru de 
interne.“ 

Necesar, ca şi în perioada recunoaşterii domniei lui Alexandru Ioan 
Cuza, date fiind abilitatea şi relaţiile sale diplomatice, Ion Ghica nu se 
mai dovedea atât de util şi versat în problemele politice interne, căci de- 
zagrea practicile curent uzitate în vederea dobândirii unei clientele politi- 
ce necesare menţinerii la putere şi întreprinderii măsurilor de guvernare. 
Sprijinit pe o firavă majoritate parlamentară, alcătuită din partizanii săi şi 
moderaţii conservatori, Ion Ghica nu mai avea cum continua guvernarea 
în condiţiile insuccesului manifest în obținerea votării bugetului şi apro- 
bării împrumutului extem, precum şi reacției politice la lipsa de tact în 
momentul proclamării dualismului austro-ungar: “La urma urmelor - 
reflecta cu deplin temei Fr. Dame -, nu mai era nevoie de Ion Ghica. El 

era necesar la putere atât cât situaţia era încordată cu Poarta pe lângă care 
el a fost totdeauna persona grata; acum că problema este definitiv 
tranşată, el poate reintra în viaţa privată” 45 

Ilon Ghica se retrăsese totuşi de la guvern cu demnitate, fără a se 
crampona de putere. Dimpotrivă, anterior îşi dăduse în mod repetat de- 
misia, neacceptată de domn, căci nu se constituise încă o grupare capa- 
bilă să preia guvernul. Din momentul constituirii ei, guvernul Ion Ghica 
refuza să mai deţină puterea. Votul de blam fusese dat numai cu o ma- 
joritate de trei voturi, ce putea fi anulată prin votul celor 7 membri ai gu- 
vernului „care s-au abținut totuşi. Partizanii primului ministru erau slabi 
şi cereau zadarnic să rămână la guvern. Indecizia conservatorilor l-a de- 
terminat pe domn să recurgă la roşii (radicali), care s-au coalizat cu 
“partidul cuzist” (gruparea liberal-moderată a lui M. Kogălniceanu), gră- 
bind căderea guvernului Ion Ghica.46 

În continuare, liberalii moderați ai lui Ion Ghica rămân deoparte, 
fiind ostili guvernelor liberal-radicale care au urmat. Adresându-se lui 
Al. G. Golescu, un liberal moderat, la 14 mai 1867, Ion Ghica îl informa 
că, după încheierea dezbaterilor Camerei, se retrăsese la ţară de unde ob- 
serva gloria Brătienilor şi a partizanilor lor “cântată de mii de guri a cinci 
mari şi mici jurnale ale companiei. Aceşti patrioţi, făcând ce vor cu Bol- 
liac şi Kogălniceanu, după ce mi-au aruncat ancora şi iataganul atât pe 
cât au putut şi după ce m-au aruncat la pământ ca nişte bravi ce sunt, au 
sfârşit prin a mă uita. Aceşti redactori sunt atât de fericiţi de a se găsi la 
banchetul bugetului că nu mai au timpul de a-şi aminti numele meu. De 
altminteri, țara e fericită. Aspiraţiile naţionale au fost satisfăcute... Înţe- 
lege acum despre ce aspirații naţionale este vorba. Ceea ce mă doare în 
toate astea este că văd o anumită lume descurajată şi cârtitoare”.47 

Devenită imposibilă, datorită rivalităţii dintre Ion Ghica şi liberalii 
radicali, coaliția liberală se reface totuşi în defavoarea lui, pe alte baze, 
întrunind radicalii munteni şi moldoveni, precum şi moderaţii lui M. Ko- 
gălniceanu. Ion Ghica refuza, în fond, să participe, alături de ceilalţi libe- 
rali, îndeosebi radicali, la adâncirea procesului de democratizare a vieţii 
publice. După căderea guvernului său, în urma votului de blam din 21 fe- 
bruarie 1867, el declarase că se situa între acei “oameni numiţi moderați, 
adică nu eram nici cu dreapta, nici cu stânga, nu împărtăşeam lupta fier- 

binte ce există de mai mulţi ani între aceste două partide”.48 

Ion Ghica încerca în mod stăruitor să afle o cale de mijloc în marea 
înfruntare între vechi şi nou, menită a accelera democratizarea vieţii poli- 
tice, fără a reflecta că moderaţia constituia scopul fundamental, dacă nu al 
ultraconservatorilor, măcar al grupărilor moderate, între care aşa-numitul 
partid al ordinii şi junimiştii. O delimitare între curentele extreme, ad- 
versare de neconciliat, devenea nu numai dificilă, dar zadarnică, produ- 
când amarnice deziluzii. Datorită atitudinii sale, lon Ghica ajunge să fie 
suspectat pe nedrept, fireşte, că ar dori tronul, chiar şi după ocuparea lui 
de către un principe străin. În fond, adversităţile de la 1848 au rămas ace- 
leaşi şi în noul stat românesc. Liberalii nu-l considerau pe Ion Ghica de-al 
lor, dar nici conservatorii, primii văzând în el mereu un aristocrat, ultimii 
un renegat. Şi unii şi alţii se desprind de colaborarea cu el: “Partidele şi 
oamenii politici - scria G. Zane -, în luptă pentru putere, precum şi o anu- 
mită presă îl suspeactează mereu că pune la cale cine ştie ce uneltire diav- 
olească în defavoarea lor. I se atribuie puteri ascunse şi, pe drept sau nu, 
intenţia unor noi lovituri surpriză, în care se dovedise maestru, la '48, la 
‘66 şi în multe alte ocazii mai puţin importante. Un publicist lansează 
impotriva lui un pamflet de răsunet. Un glumeţ adversar politic, vorbind 
în parlament că preşedintele de consiliu este unul din acele suflete rătăci- 
toare şi în suferință pe care raiul nu le primeşte şi iadul le respinge”.49 

Cu un rol important în detronarea lui Alexandru loan Cuza, Ion Ghi- 
ca îşi îndepărtează simpatia maselor populare, rămânând solitar, lipsit 
aproape de popularitate, ceea ce se pare că nu-l deranja. Când şi când în- 
drepta critici virulente, din anonimat, începând de la şeful statului şi până 
la un umil agent electoral. Concepţiile sale politice preconizau o alianță a 
tuturor celor “capabili, uniţi sub drapelul constituțiunii”, practicând prin- 
cipii politice “de ordine, de libertate şi de justiţie”.s0 

Ion Ghica era o fire independentă, întemeiată pe convingeri durabile, 
pe o riguroasă pregătire ştiinţifică, prin care a devenit util în diverse 
domenii de activitate. El se considera capabil să formeze o grupare 
politică moderată “mai ales prin atracţia pe care o exercita asupra unor 
admiratori”. Printre aceştia, oameni capabili, ca Ion Bălăceanu, Ion Strat, 
D. A. Sturdza, partizani convinşi ai concepţiilor sale. O încercare de 
colaborare cu un moderat ca Vasile Boerescu eşuează, căci aveau con- 

cepţii diferite, ultimul fiind un conservator moderat.5! 

După îndepărtarea de la guvern a lui Ion Ghica, liberalii radicali sunt 
cei care culeg roadele eşecurilor sale pe plan politic intern şi extem. 
Contra lor, el îndreaptă o critică virulentă. Adresându-se lui D. A. 
Sturdza, la 14/28 iunie 1867, lon Ghica se arăta nemulțumit de insecuri- 
tatea vieţii la ţară, unde atacau bande de hoţi şi tâlhari. Retras la 
Ghergani, nu-l mai văzuse pe domnitor de la 10 mai. Se pare că se va 
deplasa la Balta, spre a se întâlni cu împărăteasa Rusiei, însoţită de 
prinţesa de Leuchtenberg, o eventuală candidată la mariaj, Carol I fiind 
însoţit de N. Golescu, D. Brătianu şi Carol Davilla. Îndeosebi I. C. Bră- 
tianu şi C. A. Rosetti căutau să influenţeze pe domn, sustrăgându-l influ- 
enţei altora. Ion Ghica îl prevenea pe D. A. Sturdza să nu încerce să co- 
mită ceva care să nu fie pe placul lor. Aşadar, de lăsat pe seama timpului 
ca să deschidă ochii celor încăpăţânaţi: “Trebuie ca ţara să vadă că sunt 
intriganţi fără nici o valoare intrinsecă, că există câţiva oameni care le 
cântă pe toate strunele, că aceşti şarlatani sunt oameni mari, un public 
ignorant şi puţin capabil de rațiune o repetă, alţii nu pot să ofere probe 
contrarii, pentru că nu sunt lăsaţi niciodată să se manifeste în afaceri. 
Consider că a-i lăsa să se manifeste, dacă sunt oameni mari cu atât mai 
bine; nu avem decât de câştigat. Dacă sunt ceea ce cred, trebuie ca lumea 
să vadă şi să nu ne poată contrazice când noi zicem că nu sunt nici 
Cavour, nici Bismarck, cum îşi imaginează”.52 

Văzându-l pe Carol 1 cu o înfăţişare tristă, Ion Ghica refelcta că radi- 
calii îi făceau o viaţă dură. A încercat chiar să-i sugereze o călătorie la 
Paris, spre a-şi reveni. Credea că domnitorul este dispus să se căsătoreas- 
că, ceea ce era şi foarte necesar. Într-o nouă scrisoare către D. A. Sturd- 
za, lon Ghica se dovedea tot mai iritat şi furios contra radicalilor: “Con- 
duita roşilor în justiţie şi administraţie este ceva scandalos, ei sunt avizi 
şi neruşinaţi”.53 e 

Nemulțumit, din toate punctele de vedere, Ion Ghica întreprinde o 
călătorie în străinătate. La 28 octombrie 1867, el scria soţiei sale că 
venise abia de o zi la Torino, fiind în drum spre Florenţa, unde spera să 
găsească scrisori. Împreună cu lon Strat „făcuse o încântătoare călătorie 
prin Monts Cenis: “Era multă zăpadă pe munţi, aveam 16 şi 20 catâri de 
trăsură; ne-au trebuit paisprezece ore pentru traversare, dar de îndată ce 

am trecut pe versantul italian,vântul a început să ne trimită o delicioasă 
mireasmă de primăvară”.54 

Ajuns la Florenţa, scrie din nou soţiei sale,la 31 octombrie 1867: 
“Niciodată nu mi s-a părut Italia atât de frumoasă”.55 La 2 noiembrie 
1867, scria lui D. A. Sturdza precum că părăsise cu regret Florenţa. Plă- 
nuia să revină în Italia cu soţia şi unii copii să petreacă iarna la Florenţa, 
Roma şi Napoli.5 La 16 noiembrie 1867 scria din Napoli că avea intenţia 
de a călători prin Grecia, în drum spre ţară, în scopul participării la 
alegerile pentru Adunarea deputaţilor. Astfel se dizolva o Cameră bună 
în care toate grupările erau reprezentate spre a se alege una dominată de 
radicali, ceea ce considera a fi nici drept, nici prudent: “Aceşti domni 
vorbesc totdeauna în numele opiniei publice, dar nu înseamnă a respecta 
opinia prin desărcinarea unei Camere care o reprezintă în toate părţile 
sale; dar ei zic că dacă ea reprezenta opinia în 1866 nu o mai reprezintă 
în 1867. Este posibil, dar atunci trebuie să întruneşti poporul în fiecare zi 
la Târgu Cucului pentru a-i cere opinia asupra fiecărui lucru şi nu numai 
poporul din Bucureşti dar din toată ţara”S” 

În mod vădit, Ion Ghica nu era deloc mulțumit de ascensiunea radi- 
calilor în viaţa politică a ţării, dispunând de popularitate în opinia publi- 
că, prin măsurile legislative întreprinse şi prin apelul tot mai insistent la 
sprijinul maselor populare. La 5/17 august 1867, venise la putere un 
guvern prezidat de radicalul Ştefan Golescu, care organizează noi 
alegeri, căci vechiul Parlament fusese ales pe timpul guvernării lui lon 
Ghica. De aceea nu agrea el o Cameră dominată de «roşii», ieşită din 
noile alegeri, la care voia să participe neapărat. La 7/19 decembrie 1867, 
scria din Bucureşti lui D. A. Sturdza despre dizolvarea Camerii fără nici 
un alt motiv decât tendinţa de dominare a roşilor în frunte cu I. C. 
Brătianu. Guvernul radical nu are nici o jenă în a acţiona chiar “scanda- 
los”. Într-o circulară, Ion Brătianu, ministrul de Interne, declara că va 
exercita o influenţă morală, că va emite bancnote, fiind contra împrumu- 
tului Oppenheim, în special, şi contra oricărui împrumut, în general. Al- 
bii, adică dreapta, au înfiinţat un comitet şi un jurnal “Ordinea” (n.n.): 
“Jurnalul este ridicol şi acţiunile lor absurde”. Roşii însă se pretează la 
toate intrigile şi calomniile :”"eu deplâng din toată inima slăbiciunea 
domnitorului pentru aceşti netrebnici care compromit numele şi pres- 

tigiul său”.s8 

Fără îndoială, lon Ghica se considera un om de bine, un democrat 
liberal cu concepţii statornice despre probitate politică şi integritate 
morală. El nu agrea apelul la masele populare al radicalilor, căci vedea în 
el o recurgere la demagogie pentru dobândirea de popularitate ieftină. În 
realitate, moderatismul său nu folosea nimănui, căci pentru a întreprinde 
ceva şi a reuşi se dovedea necesară hotărâre şi voinţă de a învinge, iar nu 
şovăială pe o linie mediană şi lucru cu jumătate de măsură, care 
derutează creind confuzii cu privire la natura şi scopul acţiunilor 
urmărite. Însuşi Carol I sesizase slăbiciunea concepţiilor moderate ale lui 
Ion Ghica şi ale partizanilor săi. La 13/25 decembrie 1867, domnitorul 
scria tatălui său despre situaţia politică din ţară. Între altele, relata că D. 
A. Sturdza devenise adversarul lui I. C. Brătianu: “el vede lucrurile 
foarte în negru şi nu poate să le judece de departe. El aparţine şcolii lui 
Ion Ghica, care vrea să obțină lucruri mari prin mijloace mici şi dă înapoi 
în faţa tuturor măsurilor energice”.s9 

La alegerile din decembrie 1867, coaliția liberală obţine o considera- 
bilă majoritate în Adunarea deputaţilor, spre decepţia lui Ion Ghica, un 
adversar înverşunat al radicalilor aflaţi la putere. Într-o scrisoare adresată 
lui D. A. Sturdza, la 12/24 februarie 1868, el critică aspru politica guver- 
nului prezidat de Ştefan Golescu, acuzându-l pe nedrept: “Guvernul nos- 
tru înnoată ca un marsuin în apele turburi ale Rusiei. Sunt mâhnit că 
acest prost de Carp (P.P.) a venit să interpeleze de o manieră intempes- 
tivă şi asupra afacerii bandelor bulgare pentru care nu avea nici o 
dovadă, ceea ce a dat prilejul lui Brătianu de a face un discurs patriotic şi 
de a se face aplaudat de toată junta roşie. Frumoasa situaţie pe care i-a 
făcut-o Carp îndemnat de Blaremberg (Nicolae) nu l-a împiedicat să 
spună foarte multe prostii şi chiar lucruri care vor face foarte mult rău în 
Occident marelui nostru ministru. Hurmuzaki (Constantin) este în admi- 
raţie pentru Brătianu şi chiar ar fi zis domnului că discursul acestui mare 
ministru a fost sublim”.60 

Cu adevărat, Ion C. Brătianu era “sufletul ministerului”, adică al gu- 
vernului, precum se nota în Memoriile lui Carol I. Implicat în măsuri 
energice pe plan politic intern şi extern, de natură a stãmi reacţia unor 
mari puteri, I. C. Brătianu, ministrul de Inteme, este făcut vinovat de 

excesele de la Bacău contra negustorilor evrei. O circulară a primului 
ministru către consulii străini este considerată a fi fost concepută în “ter- 
meni prea aspri”, ceea ce determină aversiune contra guvernului, nevoit 
să-şi prezinte demisia, la 1/13 mai 1868. Urmează la conducerea guver- 
nului tot un radical, Nicolae Golescu, care demisionează după o lună, în 
urma unui vot de blam din partea Senatului. Demisia nu-i este însă 
acceptată de către domn, care dizolvă Senatul. Ca şi precedentul guverm, 
cel prezidat de N. Golescu este acuzat de Poartă că îngăduie formarea şi 
înarmarea detaşamentelor bulgare. Se încearcă unele remanieri, dar nu 
reuşesc să menţină guvernul radical, care demisionează, fiind înlocuit cu 
guvermul prezidat de Dimitrie Ghica, alcătuit din liberali moderați şi con- 
servatori, la 16 noiembrie 1868. Noul prim-ministru se angajase “să nu 
sprijine revoluționarii din ţările vecine şi să ducă o politică de înțelegere 
faţă de Poartă”-61 

Guvernul se formase cu sprijinul radicalilor, care continuă să deţină 
conducerea Corpurilor legiuitoare, Nicolae Golescu fiind preşedintele 
Senatului, iar I. C. Brătianu al Camerei. Dimitrie Ghica îndeplinea func- 
tiile de prim-ministru şi ministru al Lucrărilor publice, M. Kogălniceanu, 
ministru de Interne, Al. G. Golescu la Finanţe, V. Boerescu la Justiţie. 
Condiţia sprijinului radicalilor consta în continuitatea politicii şi facili- 
tarea revenirii la guvern a radicalilor. lon C.Brătianu, preşedintele 
Adunării deputaţilor, a promis sprijin, dar guvernul şi-a schimbat ati- 
tudinea, intrând în conflict cu majoritatea din Parlament. Astfel, guvernul 
retrage din Senat un proiect de lege pentru interpretarea legii electorale 
din 1866, care fusese adoptat de Cameră, căci era menit a lărgi baza elec- 
torală şi a micşora puterea Senatului sau a o anihila total. Conservatorii 
din Senat se opun categoric, având sprijinul primului ministru şi parti- 
zanilor săi. Ministrul Justiţiei, V.Boerescu, adept al lui Dimitrie Ghica, 
declară retragerea de către guvern a proiectului de lege din dezbaterea 
Senatului, ceea ce a dat câştig de cauză conservatorilor. La fel s-a întâm- 
plat cu proiectulde lege referitor la avansarea ofiţerilor şi cu cel pentru 
prelungirea termenului de arendare a moşiilor statului. Conflictul dintre 
guvern şi Adunare se amplifică, având ca urmare dizolvarea ei. Noile 
alegeri, conduse autoritar de M. Kogălniceanu, sunt câştigate de guvem, 
radicalii neobţinând decât 10 mandate. Moderaţii liberali ai lui M. Ko- 

gălniceanu dispuneau de cele mai multe locuri (70-80), pe când conser- 
vatorii aveau 40-50. Liberalii caută să aibă o preponderență politică, dar 
intră în conflict cu conservatorii moderați din guvern. Drept urmare, Al. 
G: Golescu şi N. Calimachi-Catargiu, ministrul de externe, îşi prezintă 
demisiile din guvern direct lui Carol I, care le remite primului ministru. 
La 24 ianuarie/5 februarie 1870 demisiona şi M. Kogălniceanu. 

Ion Ghica şi D. A. Sturdza sfătuiesc pe domnitor să nu apeleze la ra- 
dicali pentru formarea guvernului, după demisia lui Dimitrie Ghica, din 
2/14 februarie 1870. Carol I se despărţea cu un sincer regret de o guver- 
nare moderată, care corespundea concepțiilor sale politice. La 3/15 fe- 
bruarie 1870, adresa chiar o scrisoare de mulţumire fostului prim-minis- 
tru Dimitrie Ghica: “Regret viu retragerea Dumitale de la Minister căci 
perd un concurs care în totdeauna mi-a fost scump. Îţi mulțumesc din ini- 
mă, Principe, pentru bunele şi numeroasele serviciuri aduse țărei de către 
Dumneata. Zelul şi devotamentul despre care mi-ai dat atâtea dovezi în 
toată durata funcţiunilor Dumitale ca Preşedinte al ultimului Cabinet vor 
rămâne neşterşi din memoria mea şi sunt sigur că voi regăsi în inima 
Dumitale aceleaşi simţiminte de credinţă ori şi când aş face, în interesul 
scumpei noastre patrii, apel la patriotismul Dumitale. Primeşte te rog 
această expresiune de recunoştinţă şi de deosebită stimă”.S Carol I a 
oferit preşedinţia lui Ion Ghica, acordându-i şi dizolvarea Parlamentului, 
dar el a refuzat, pe motiv că Al. G. Golescu era indicat a ocupa funcţia de 
prim-ministru, promițând sprijinirea lui. Lipsit de concurul unei grupări 
politice: puternice, guvernul prezidat de Al. G. Golescu este de scurtă 
durată, întrunind adversităţi atât din partea radicalilor, cât şi a conserva- 
torilor. Demisionază curând, formându-se un guvern din “Juna dreaptă”, 
adică din conservatori, precum: G. Manu, Al. Lahovari, G. Gr. 
Cantacuzino, C. Grădişteanu şi P. P. Carp, sub preşedinţia lui M. C. 
Epureanu. O mişcare republicană are loc la Ploeşti, după izbucnirea 
războiului franco-prusian la 7/29 iulie 1870, care este înăbuşită cu 
uşurinţă, fiind arestaţi, între mulţi alţii, şi N. Golescu şi Ion C. Brătianu, 
bănuiţi că voiau să preia conducerea statului. Guvernul reprimă mani- 
festări ostile şi la Piteşti. Nemulţumirile sunt în creştere şi guvernul nu le 
poate face faţă. Adunarea deputaţilor îi acordă un vot de blam la 14/26 
decembrie 1870, determinându-l să demisioneze.% 

În condiţiile de încordată tensiune politică provocată de afacerea 
Strousberg şi de consecinţele războiului. franco-prusian asupra opiniei 
publice româneşti, Carol I nu putea recurge în nici un fel la formarea 
unui guvern de către radicali. Soluţia o găseşte în încredințarea preşedin- 
tiei moderatului liberal Ion Ghica, ale cărui merite anterioare nu le uitase. 
Astfel, la 28 noiembrie/10 decembrie 1868, domnitorul îi acordase o me- 
dalie comemorativă pentru meritele în evenimentele din 1866, la care Ion 
Ghica avusese o importantă contribuţie.55 

După căderea de la putere din 1867, grăbită de liberalii radicali, Ion 
Ghica, aflat în acută divergență cu ei, a încercat o apropiere de V. 
Boerescu şi gruparea moderat conservatoare. Negăsind însă o platformă 
comună de colaborare, căci se deosebeau în concepţii şi scopuri, se 
detaşează categoric, reluând, în 1870, vechile legături cu radicalii, pe 
care se va sprijini în scurta sa guvernare. Astfel că, gruparea V. Boeres- 
cu-Dim. Ghica se vede nevoită a ajunge la o înţelegere cu vechii conser- 
vatori. Recurgerea lui Ion Ghica la sprijinul radicalilor se dovedea abso- 
lut necesară, căci minuscula sa grupare politică moderată nu avea o pre- 
ponderenţă la guvern decât printr-o alianţă, care nu putea fi decât libera- 
14, de data aceasta radicală. În pofida unor cugetări raţionale şi perti- 
nente, lon Ghica era “lipsit de simpatii politice în ţară”. Chemat de Carol 
1 să preia puterea, el nu avea altă alternativă decât activarea unei coaliţii 
liberale, căci era printre cei mai lipsiţi de popularitate oameni politici, 
din cauza eşuării alcătuirii unei puternice grupări proprii. Timp de 20 de 
ani, nu a reuşit să grupeze în jurul său mai mult de zece “amici perso- 
nali” 66 

După demisia din 1867, Ion Ghica nu rupsese toate legăturile cu ra- 
dicalii, colaborând, uneori, fie cu N. Golescu, fie cu N. Ionescu. Colabo- 
rarea cu radicalul fracționist ieşean nu convenea însă lui Carol I, care se 
arăta contrariat de o apropiere între oameni care profesau convingeri atât 
de opuse, precum cele republicane şi antievreeşti ale lui N. Ionescu şi 
cele atât de dinastice şi prudente ale lui Ion Ghica. Revenirea la guvern a 
lui Ion Ghica, la 18/30 decembrie 1870, este considerată un prilej potrivit 
de către radicali pentru refacerea coaliţiei liberale. Încă din martie 1870, 
redactorii de la ziarul “Pressa” comentau că Ion Ghica dispunea de “stra- 
niul privilegiu” de “a servi totdeauna de piedestal roşiilor” faţă de care el 

“nu este o forţă, ci o slăbiciune”, căci “sau se şterge cu desăvârşire” prin 
reducerea sa la “un umilit zero, sau spre a fi tolerat devine instrumentul 
lor docil”.67 

Exista, desigur, un sâmbure de adevăr în aceste aprecieri, care se 
dovedeau totuşi exagerate, cum bine va remarca însuşi Ion C. Brătianu, 
anume că Ion Ghica nu a devenit niciodată un “roşu” rămânând ceea ce a 
fost dintotdeauna, adică un moderat. Având o puternică personalitate, dar 
lipsit de o grupare politică proprie deosebit de puternică, el recurgea, la 
fel ca în trecut, la sprijinul radicalilor. La rândul lor, radicalii intuiseră 
preferința lui Carol I pentru Ion Ghica în vederea alcătuirii unui eventual 
guvern, căci îi aprecia dinasticismul şi prudenţa politică, adică modera- 
tismul concepţiilor sale. Încă din mai 1870, N. Golescu propunea lui Ion 
Ghica o cooperare politică prin platforma lansată de liberalii radicali, 
menită a ralia toate fracţiunile liberale, în pofida existenţei unor deose- 
biri. În campania electorală din luna mai 1870, radicalii renunţă la fraze- 
ologia revoluţionară tocmai pentru a menaja suspiciunile moderaţilor, 
care nu agreau concepţii de acest fel în împrejurările existente după 
1866, căci apreciau că regimul politic instaurat favoriza dezbaterea liberă 
a problemelor. La 11 iunie 1870, se ajunsese la o “raliere liberală”, în 
care gruparea lui lon Ghica avea la extreme radicalii munteni şi modera- 
ţii moldoveni ai lui M. Kogălniceanu. Într-o astfel de coaliţie intrase şi 
gruparea radicală a lui N. Ionescu, care se acomodează greu noilor ce- 
rinţe de colaborare. O coaliţie de acest fel, alcătuită din fracțiuni autono- 
me organizatoric, se menţine ca atare până la începutul anului 1871. În 
Parlament, alianţa liberală dintre cele 4 fracțiuni era deosebit de activă la 
începutul sesiunii 1870-1871.58 

Dintre toţi oamenii politici, Carol I l-a ales pe Ion Ghica spre a lua 
conducerea guvernului. Astfel, la 16/28 decembrie 1870, el era desemnat 
de Cameră preşedinte al Consiliului de Miniştri, ca întrunind încrederea 
deputaţilor. După discuţii prealabile cu preşedinţii celor două Corpuri le- 
giuitoare, Jon Ghica a prezentat domnului lista guvernului din care fă- 
ceau parte: D. A. Sturdza, D. Cariagdi, D. Berindei, colonelul Eustațiu 
Pencovici, N. Calimachi-Catargiu, N. Racoviţă. Domnul a aprobat lista 
urmând învestitura noilor miniştri“ Astfel că, la 18/30 decembrie 1870, 
guvernul Ion Ghica îşi începea activitatea în condiţii deosebit de dificile: 

“Anul 1871 - scria Fr. Dame - începe plin de ameninţări: un guvern 
impus de o Cameră ostilă, finanţele într-o situaţie aşa de rea încât lista 
civilă însăşi nu fusese plătită; ţara ruinată de contralovitura războiului 
dată Franţei care a suspendat tranzacţiile cu străinătatea, opinia publică 
dirijată de o opoziţie care nu dă înapoi înaintea nici unui mijloc de a o în- 
dârji contra domnului şi care exploatează cele mai mici ispite, exagerân- 
du-le peste măsură; problema drumurilor de fier care se îndreaptă spre un 
dezastru fără precedent; zvonurile de abdicare care circulă şi care 
etalează velcităţile unei lovituri de stat”"70 

Noul guvern nu inspira încredere reprezentanţilor Marilor Puteri. Din 
partea guvernului prusian, domnitorul a fost pus în gardă contra lui lon 
Ghica, pe care-l bănuia că nu avea intenţii bune faţă de suveranul său. 
Ion Ghica, îngrijorat de soluţionarea crizei existente, era foarte abătut că 
domnitorul nu mai avea încredere în ţară.7! În opera de guvernare, primul 
ministru se sprijinea îndeosebi pe radicali în cele două variante ale lor, 
adică roşii şi fracţioniştii, lor trebuind să le facă concesii. Astfel că, în 
armată şi în administraţie pătrund numeroase elemente radicale, atât în 
Muntenia, cât şi în Moldova. Este dizolvat consiliul comunal București, 
ostil radicalilor, fiind înlocuit cu adepţii lui C. A. Rosetti şi Ion C. 
Brătianu. Prefect al poliţiei Capitalei a fost numit Simion Mihalescu, om 
de încredere al lui C. A. Rosetti. La 4 ianuarie 1871, într-un articol din 
“Pressa” se comenta că, prin preluarea puterii, lon Ghica devenise un “fi- 
del executor al voinţei roşiilor”. În realitate, primul ministru nu era atât 
de strâns prins în alianţa sa cu radicalii, precum îl prezentau conserva- 
torii în organul lor de presă, până la a se fi integrat în această grupare.72 

Încă de la începutul guvernării, lon Ghica îşi manifesta dezacordul 
cu punctele de vedere ale domnitorului în rezolvarea crizei politice gene- 
rate de deruta financiară şi de reacţiile opiniei publice la politica pro-ger- 
mană a lui Carol. I. Dintr-un studiu aflat în manuscris, elaborat de Ion 
Ghica, referitor la concesiunea Strousberg, rezultă dezacordul său faţă de 
aceasta. În primul rând, Ion Ghica analizează originea contractului. Ast- 
fel, încă din primii ani de domnie ai lui Carol Į s-a decis la Berlin ca dru- 
murile de fier din România să fie concesionate unei companii prusiene. 
Un funcţionar de la Ministerul de Finanţe din Berlin, anume Ambronn şi 
prințul Hugo de Hohenlohe, duce de Ujest, au încredinţat afacerea unui 

cunoscut întreprinzător în lumea industrială, prin îndrăzneala şi imperti- 
nenţa sa. De fapt, capitalul era pus la dispoziţie de guvernul român prin 
obligaţiuni emise de concesionari, având semnătura ministrului de Finan- 
ţe şi a comisarului principelui Carol I, pentru valoarea de 270000 franci 
pe kilometru de cale ferată, inclusiv plata cupoanelor în timpul întregii 
durate a construcţiei, încredinţată lui Bethel Henry Strousberg, fără caiet 
de sarcini spre a garanta plata cupoanelor de emisiunea obligaţiilor. Se 
putea crede că după terminarea construcţiilor, drumul de fier trebuia să 
aparţină statului român, cu toate că se concesionase exploatarea pe o du- 
rată de 99 ani doctorului Strousberg. Până la 1 ianuarie 1871, B. H. 
Strousberg construise două tronsoane de cale ferată într-o manieră deplo- 
rabilă, între Bucureşti şi Brăila. De la Galaţi la Amara lăsase multe între- 
ruperi, declarând că nu mai poate continua lucrările, până când guvernul 
român nu-i va avansa 4000000 taleri. În acest fel, statul român se vedea 
spoliat, în situaţia de a-l trata pe B. H. Strousberg în faţa Europei ca pe 
un escroc. Carol | a comis greşeala de a patrona această afacere şi de a se 
asocia cu Ambronn şi cu bancherul prusian Gerson Bleichrâder contra 
românilor.?? 

Relatând la persoana a treia, cu intenţia de a determina obiectivitate 
sporită în analiza crizei politice create, lon Ghica sublinia că din afacere 
comercială se ajunge la una politică, cu concursul evident al guvernului 
român. Ca în toate ţările, există şi în România un partid tânăr, militant 
pentru liberate şi naţionalitate, care se gândea la unirea Transilvaniei cu 
România, în divergență de opinii cu principele Carol. Domnul a procedat 
la înlăturarea guvernului lon Ghica în 1867, care a înţeles să inaugureze 
domnia lui prin măsuri economice şi prin respectul Constituţiei şi al legi- 
lor şi printr-o politică externă de natură a nu stârni iritarea Marilor Puteri 
vecine. Acest guvem n-a admis vreodată o concesie pe baze atât de one- 
roase precum cea prezentată unei Camere alese ad-hoc, care să voteze 
concesia Strousberg fără s-o examineze, pe baza unui raport temeinic al- 
cătuit. Domnitorul a profitat de venirea la putere a germanofilului M. C. 
Epureanu care a format un guvern cu totul împotriva intereselor țării. La 
deschiderea sesiunii parlamentare, primul ministru a dat citire unui mesaj 
prin care se erija în şef absolut. Camera l-a asigurat de concursul său. 
Devenit extrem de nepopular, guvernul a trebuit să fie schimbat.74 

După concedierea guvernului conservator prezidat de M. C. Epurea- 
nu, domnitorul a încredinţat putera lui lon Ghica “om din partidul mode- 
rat pe care majoritatea, deşi compusă din nuanţe mai avansate şi extreme, 
l-a acceptat şi susţinut. El întotdeauna a respins propunerile albilor pen- 
tru că le găsea tendinţe retrograde în acest partid de parveniţi cu pretenţii 
aristocratice. El a respins şi propunerile roşilor, deoarece le găsea exclu- 
siviste şi pentru că nu voia să se asocieze pasiunilor lor, nici să flateze 
greşelile mulţimii, combătând atât tendinţele retrograde ale unora cât şi 
nerăbdarea altora, el a rămas izolat. Lumea voia să găsească un mister în 
conduita sa, cu totul alt mobil decât acela al unei profunde convingeri şi 
al unui patriotism de care nu erau capabili nici unii, nici alţii”.75 

O veritabilă profesiune de credinţă a lui Ion Ghica în momentul pre- 
luării puterii, care atesta limpezimea gândurilor şi natura sentimentelor 
sale, în momente de mare tensiune politică internă. El recunoștea că 
primise puterea într-o situaţie politică deosebit de dificilă, când, izolat, a 
fost nevoit să acţioneze între două extreme, care-i puteau face tot felul de 
imputări. A acceptat totuşi sarcir formării guvernului din dorinţa de a 
degaja pe domn de situaţia grea în care se plasase prin patronarea deschi- 
să a afacerii Strousberg şi prin adresarea unei scrisori lui Auerbach, de 
natură a răni demnitatea românilor.76 

Evoluţia ulterioară a evenimentelor politice confirma obiectivitatea 
cu care lon Ghica scruta gravitatea crizei, angajându-se în mod sincer în 
rezolvarea ei în avantajul ţării şi al poporului său. El nu voia, în nici un 
caz, ca Prusia să abandoneze România în favoarea Austriei. Pe de altă 
parte, Ungaria nu concepea ca să se adauge celor 2,5 milioane de români 
din Transilvania cele 5 milioane din Principate, căci se considera că 
maghiarii vor fi copleșiți de români. Ion Ghica mai considera că Austria 
nu putea inspira teamă Prusiei decât ca aliată a Rusiei, pentru care motiv 
se vedea nevoită să menajeze interesele Curţii din Petersburg, pentru a 
împiedica înfăptuirea alianţei. Concesii trebuiau făcute şi Franţei şi Aus- 
triei, fără prea multă întârziere. Cât priveşte România, putea să se aştepte 
la neprevăzut şi din partea Austriei, şi din cea a Rusiei. Datorită situaţiei 
sale goegrafice speciale, statul român se vedea nevoit să adopte o politică 
constantă pentru a nu permite Rusiei să se apropie şi mai mult, în scopul 
de a anexa gurile Dunării sau să-şi extindă suzeranitatea asupra teritori- 

ilor vasale Imperiului otoman.” 

Dacă în scrutarea evenimentelor politice interne Ion Ghica dispunea 
de obiectivitate şi largheţe de vederi, în cea extemă exegera pericolul ex- 
pansiunii ruseşti, având obsesia trecutului. Condiţiile se schimbaseră du- 
pă Congresul de pace de la Paris, după înfrângerea Austriei de către Pru- 
sia la Sadova, în 1866 şi, mai ales, după înfrângerea Franţei în războiul 
din 1870-1871, care consacra unificarea Germaniei. lon Ghica, în pofida 
evoluţiei acestor evenimente, va rămâne un statornic neutralist, adept al 
obţinerii Independenţei de stat pe cale politico-diplomatică, excluzând 
orice act de desprindere unilaterală şi forţată de Poartă. 

În privinţa rezolvării crizei politice interne, primul ministru Ion Ghi- 
ca se deosebea radical de punctele de vedere ale domnitourlui. Despre 
aceasta, biograful lui Carol I nota :"Foarte îndepărtat de ideea de a rezol- 
va criza prin sacrificarea constituţiei pentru a păstra ţării pe domnul său, 
adică independenţa, lon Ghica crede dimpotrivă, astăzi încă, anume că 
poate neapărat guverna cu constituţia; el are dorinţa de a duce la bun 
sfârşit un compromis între domn şi reprezentanța ţării în problema arză- 
toare a constituţiei”.78 

O emoție puternică a produs în Cameră publicarea, la 15/27 ianuarie 
1871, a scrisorii lui Carol I către un corespondent imaginar în “Augsbur- 
ger Algemeine Zeitung”, pe care o voia reprodusă în mai multe ziare. În 
acţiunea sa, Carol 1 fusese determinat de consulul general german şi de 
oamenii politici români conservatori, urmărind desigur, nu abdicarea, ci 
luarea unor măsuri energice, în vederea restrângerii libertăţilor constitu- 
ţional-democratice, care să permită o conducere autoritară. În scrisoarea 
către Auerbach, Carol I considera prea liberală Constituţia adoptată în 
1866, făcând o trecere prea bruscă de la un regim despotic la unul liberal, 
constituţie oportună statelor cvasirepublicne. La 23 ianuarie/4 februarie 
1871, Ion Ghica făcea cunoscută domnului impresia profundă a scrisorii, 
pe care o considera apocrifă, asupra opiniei publice. Carol I a precizat că 
scrisoarea era autentică, fără a menţiona dacă fusese publicată cu sau fără 
voia sa, cu sau fără consimţământul său.79 

La 30 ianuarie/1 1 februarie 12871, N. Blaremberg a interpelat guver- 
nul asupra motivului care l-a determinat să nu declare falsă scrisoarea 
purtând semnătura domnului, foarte ofensatoare pentru ţară. Primul mi- 

nistru lon Ghica îl întrerupe pentru a-i aminti cum constituţia interzice ca 
domnul să fie făcut responsabil de actele sale. Preşedintele Camerii a 
citit articolul în chestiune. N. Blaremberg a ținut totuşi să declare că un 
domn care-şi părăseşte ţara în astfel de condiţii este un trădător. A propus 
apoi o moţiune Camerii, prin care să considere scrisoarea apocrifă şi să 
exprime ataşamentul faţă de constituţie: “Situaţia ministrului preşedinte 
este cât se poate de dificilă, căci, după Constituţie, el trebuie să acopere 
pe domn şi cu toate acestea nu poate renega scrisoarea. El a răspuns de o 
manieră puţin energică precum că scrisoarea pare a fi fost scrisă într-o 
clipă de profundă îngrijorare; dar crede să poată afirma că nu va fi dată 
acum nici o urmare proiectelor care au fost exprimate în Cameră, dacă 
este adevărat că ele au existat vreodată”. Drept urmare, M. Kogălniceanu 
a propus o contramoţiune prin care se exprima devotament tronului şi 
dinastiei, ataşament faţă de Constituţie şi se trecea la ordinea zilei.80 

Puternica reacţie la scrisoarea publicată în ziarul german sub semnă- 
tura lui Carol 1 nu putea fi potolită cu asigurările date de primul-ministru, 
căci era considerată ca un act de umilire şi de încălcare a autonomiei 
țării: “Încă din prima şedinţă a Camerei - raporta consului Belgiei la 
Bucureşti ministrului său de Externe, după vacanţa de Crăciun, preşedin- 
tele Consiliului, prinţul lon Ghica, a făcut apel la sentimentele patriotice 
ale tuturor, chemându-i cu ardoare, în condiţiile actuale, să se grupeze în 
jurul tronului. Acest apel va fi el auzit”?8! 

Scrisoarea a fost dezbătută şi în Senat “dar de o manieră loială şi fără 
să întâlnească o atmosferă ostilă ca în Cameră”. Se declara sprijinirea cu 
entuziasm a tronului şi a dinastiei. Articole din “Românul” considerau 
moţiunea votată în Senat ca o atingere a Constituţiei şi o trădare contra 
ţării. Alte ziare liberale au publicat “atacuri neauzite contra domnului”. 
La 9/21 februarie 1871, se consemna în Notele asupra vieţii regelui Ca- 
rol I: “Legea finanţelor nu este votată, guvernul este lipsit de energie şi 
este fără autoritate asupra Camerii, a cărei ordine de zi include 28 de in- 
terpelări! Ion Ghica se plânge de această situaţie, dar nu poate conta pe o 
majoritate solidă”.82 Dimitrie A. Sturdza, ministrul de Finanţe, propunea 
contractarea unui împrumut de 75 milioane lei asupra unei garanţii ipote- 
care a domeniilor statului. Camera a adoptat o propunere de a supune 
afacerea Strousberg unui tribunal de arbitraj. 

În condiţiile existente, primul ministru lon Ghica scria lui lon 
Bălăceanu că politica internă devine tot mai dificilă. Vechii conservatori, 
sprijiniți din afară, vor revizuirea Constituţiei. Ei sunt încurajați de con- 
sulul rus, baronul Offenberg, şi de consulul german Joseph Maria von 
Radowitz “care vorbesc foarte de sus în sensul scrisorii care se zice că 
domnitorul ar fi scris-o suveranilor şi scrisorii domnitorului publicată în 
presa germană”. Carol I ar fi procedat astfel, în urma votului Senatului, 
unde preponderența o au oamenii cu vederi politice ultra-conservatoare, 
obişnuiţi cu frecventarea consulatelor ruseşti. Ion Ghica era convins că în 
privinţa României exista o înţelegere perfectă între Rusia şi Prusia, pre- 
cum şi în privinţa Orientului, aşteptând doar pretextul pentru acţiona. Cât 
priveşte Constituţia, el se pronunţa contra oricărei modificări a ei, con- 
servarea pactului fundamental fiind o idee foarte puternică, care a prins 
în opinia publică, atingerea sa expunând la nenorociri. Referitor la acuza- 
tiile contra lui Ion Ghica, la aşa-zise ambiţii din partea sa, ținea să asigu- 
re pe Ion Bălăceanu că aşa precum s-a dedicat cu toate puterile sale în 
serviciul domnului, la venirea sa, tot aşa, în prezent, va depune acelaşi 
zel în a-l reţine pe tronul ţării şi a păstra neatinsă Constituţia de orice 
atac din afară, căci, altminteri, însemna atingerea drepturilor țării.84 

Monarhist şi dinastic, lon Ghica era şi profund constituţional, încât 
servirea domnului semnifica pentru el, în 1871, salvgardarea Constituţiei 
şi îndepărtarea categorică a oricăror încercări de modificare a ei în sens 
restrictiv, precum preconizau vechii conservatori cu sprijin interesat din 
afară. De partea sa, avea şi Adunarea deputaţilor. Într-o nouă scrisoare 
către Ion Bălăceanu, el relata cum oamenii politici conservatori, în frunte 
cu Gh. Costaforu, au prezentat o moţiune în Cameră cu privire la buget şi 
la datoria flotantă. Cât priveşte intenţia lui Carol I, exista o părere gene- 
rală că domnitorul ar fi conceput o scrisoare sau ar fi redactat un memo- 
riu, prin care solicita Marilor Puteri, care urmau a se întruni la Londra, ca 
să acorde o nouă Constituţie României. Camera, prin moţiunea prezen- 
tată de conservatori, a respins schimbarea oricărui articol, deoarece 
Constituţia în vigoare conţinea ea însăşi un articol prin care se prevedea 
cazul revizuirii sau modificării sale, precum şi procedura de urmat. Prin 
urmare, Constituţia nu putea fi modificată sau revizuită prin acţiuni între- 
prinse din afara ţării. Chiar în Senat nu exista vreun senator care să 

înţeleagă altfel revizuirea, adică pornind ca o acţiune externă.55 

Dificultăţile de guvernare pentru Ion Ghica sporesc în fiecare zi, el 
dispunând de foarte puţine mijloace pentru a le face faţă. Lui Ion 
Bălăceanu îi relata despre neînțelegerile ivite între el şi ministrul de Ex- 
terne, N. Calimachi-Catargiu, cu privire la utilizarea cifrului secret în co- 
respondenţa sa: “nu este imposibil ca colegul meu - scria el la 23 februa- 
rie/7 martie 1871 - să fi fost muşcat de bănuială că sunt un mare intrigant 
şi un mai mare ambițios şi că acest cifru trebuie să fie o maşină infernală, 
destinată a ne face să sărim toţi, în afară de noi doi, tu şi eu, se înţelege”. 
Despre lon Ghica se făceau tot felul de presupuneri. Astfel, unii ziceau 
că ar fi “cel mai umil servitor al lui Kogălniceanu”, alţii al lui I. C. Bră- 
tianu sau N.lonescu, unii al lui Ion Bălăceanu, “ceea ce nu împiedică pe 
roşii să afirme că sunt ministrul albilor”. Ion Ghica se consola, totuşi, 
căci se lăsa a se înțelege că era ministrul întregii lumi, adică al tuturor. 
Ceea ce s-a petrecut cu privire la revizuirea Constituţiei, a determinat un 
şi mai mare ataşament al românilor faţă de ea, spulberând speranţele 
reacționare ale vechilor conservatori.85 

Manifestaţiile antimonarhice şi republicane, iniţiate după declanşarea 
războiului franco-prusian, la 7/19 iulie 1870, culminează cu turburările 
prilejuite de aniversarea zilei împăratului Germaniei în sala Slătineanu, 
la 10/22 martie 1871. Domnitorul, cu concursul conservatorilor M. C. 
Epureanu, Dim. Ghica şi al consulului german von Radowitz, procedează 
la organizarea unei astfel de festivități, în pofida surescitării opiniei pub- 
lice faţă de politica de umilire a Franţei, susținătoarea ferventă a Unirii 
Principatelor. Astfel, la 10/22 martie 1871, în mod excepţional, şedinţa 
Consiliului de Miniştri, care avea loc săptămânal la palat, fusese amâ- 
nată. Ion Ghica informa pe domn cum câţiva tineri au aruncat cu pietre 
asupra ferestrelor sălii de festivități. Seara, sute de oameni s-au adunat în 
faţa sălii Slătineanu. Domnul a trimis acolo pe aghiotantul său, în spriji- 
nul primului ministru şi prefectului poliţiei, în vederea luării tuturor 
măsurilor pentru restabilirea ordinei. Însă, nici Ion Ghica, nici prefectul 
poliţiei nu erau de găsit. Mulțimea arunca cu pietre, strigând: “Trăiască 
Republica! La Palat!” Între timp, a sosit la faţa locului şi ministrul 
preşedinte. El voia să interzică generalului Ion Solomon, comandantul 
diviziei din Bucureşti, să înainteze cu trupele asupra mulţimii şi a se 

vărsa sânge. Ion Solomon i-a replicat lui Ion Ghica precum că demorali- 
zează trupele prin ezitarea sa, după care a ordonat ocuparea străzilor 
către palat şi a împrejurimilor palatului de către armată. A invitat apoi 
mulţimea, în mijlocul căreia se aflau deputaţi şi membri ai grupărilor 
politice, să se răspândească: “În acest timp, domnul a trimis în van şi de 
trei ori după lon Ghica, care se afla la prefectura poliţiei; miniştrii Calli- 
machi-Catargi şi Cariagdi au apărut la palat cu totul consternaţi şi dom- 
nul le-a arătat toată indignarea sa cu privire la tot ce s-a întâmplat. El a 
făcut apoi apel la Dimitrie Ghica şi îl însărcină să constituie guvernul, 
asigurându-l de tot sprijinul său”.*7 Însă, Dimitrie Ghica nu a acceptat, pe 
motiv că Adunarea deputaţilor îl atacase cu prilejul afacerii Strousberg. 

Între timp, N. Callimachi-Catargiu pătrunsese în sala Slătineanu, ase- 
diată de mulţime, şi a ieşit cu consulul von Radowitz cu care s-a dus la 
domn. După o oră şi-a făcut apariţia la palat şi Ion Ghica: “Domnul şi-a 
stăpânit nemulţumirea; îl primeşte cu calm şi răceală şi îl întreabă asupra 
a ceea ce s-a petrecut. «Este o mare nenorocire!», zice ministrul preşe- 
dine, şi domnul a căpătat convingerea că lon Ghica nu este complicele 
autorilor demonstraţiei, astfel cum se temuseră până în acel moment con- 
sulul general Radowitz şi el însuşi dar că el şi-a pierdut capul în prezenţa 
situaţiei şi n-a avut curajul de a interveni energic şi a micşora agitația. 
Prefectul poliţiei, care nu a fost animat de intenţii loiale, a avut astfel joc 
liber”.88 

Domnul a cerut lui lon Ghica demisia sa şi i-a făcut cunoscut că va 
convoca în dimineaţa zilei următoare Locotenenţa domnească din 1866 
pentru a-i încredința guvernul. Efervescenţa pe străzi a durat tot timpul 
nopții, situaţia rămânând incertă, neexistând nici guvern, nici poliţie. To- 
tuşi nu s-a întâplat nici o dezordine, datorită garnizoanei armate din Bu- 
cureşti. La 11/23 martie 1871, domnul a convocat Locotenenţa dom- 
nească, apoi s-a decis formarea guvernului conservator condus de Lascăr 
Catargiu. Carol 1 a făcut pe prefectul poliţiei, Simion Mihalescu, adept al 
lui C.A. Rosetti, responsabil de toată dezordinea, cerându-i să demisio- 
neze.39 

Primul ministru demisionar dădea o circulară către prefecţi, în care 
comunica, pe scurt: “Aseară la eşirea de la denie câţiva indivizi au spart 
ferestrele la sala unde colonia germană avea banchet. Perturbatorii s-au 

răspândit de gendarmerie şi de trei companii de infanterie fără a se face 
întrebuințare de arme. Ministeru ş-a dat demisiunea. Generalul Golescu 
şi Lascăr Catargiu sunt într-acest moment la palat”.9% 

Ultima guvernare a lui Ion Ghica eşuase numai din punctul de vedere 
al domnitorului şi al conservatorilor. Altminteri, preşedintele demisionar 
reuşise să se opună tendinţelor de a modifica în sens restrictiv Constitu- 
ţia. El se opusese, în care scop sosise, pentru scurt timp, la faţa locului, 
folosirii violenţei armate şi vărsării de sânge de către un cunoscut repri- 
mator, încă de la 1848, al ridicărilor populare, generalul lon Solomon. 
Ion Ghica declarase categoric domnitorului, care-i solicitase opinia cu 
privire la modificarea Constituţiei, că “dacă ţara era pusă în necesitatea 
de a opta între prinţ şi Constituţie, Constituţia va fi preferată”.9! În urma 
unei atât de categorice opoziții, şi domnul, şi conservatorii s-au văzut 
nevoiţi să renunţe la proiectele de modificare. 

Monarhist şi constituţional, lon Ghica acorda prioritate libertăţilor 
democratice, pentru care sacrificase energie şi averi în anii revoluţiei şi 
exilului. E] nu era şi nu va deveni vreodată un oportunist. De o remarcabilă 
integritate morală a caracterului său, lon Ghica poate fi criticat numai din 
punctul de vedere al limitelor sale conceptual-politice, care se circumscriau 
unui moderatism aparent raţional, dar inadecvat perioadei de tumultuoasă 
activitate politică, inerentă unui proces de democratizare, după un îndelun- 
gat şi odios regim politic absolutist de tip oriental. În intensa încleştare din- 
tre vechi şi nou, moderatismul părea celor mai mulţi şovăială, ezitare, iar 
minorităţii conservatoare o trădare, mai ales din partea unui om politic care 
descindea dintr-o familie aristocratică românească. 

Ca monarhist, Ion Ghica se deosebea esenţial de radicalii republi- 
cani, pe care s-a sprijinit totuşi în diversele sale guvemări pentru a se 
menţine la putere. Democrat, el nu s-a îndepărtat niciodată prea mult de 
matca liberală, semnificând nucleul din care va lua fiinţă partidul, în 
1875. Şi conservatorii, de toate nuanțele, erau monarhiști, dar ei s-au 
dovedit oricând dispuşi a sacrifica principiile democratice în favoarea 
principiului monarhic. Prin acest ataşament nestrămutat faţă de libertăţile 
democratice înscrise în Constituţie se deosebea fundamental lon Ghica 
de aristocrația conservatoare, care-l renega şi denigra. Adept convins al 
principiului monarhic constituţional consacrat prin întemeierea unei di- 

nastii străine, Ion Ghica nu înţelegea să facă nici o concesie care să atin- 
gă demnitatea națională şi libertăţile dobândite. Unul dintre cei mai ata- 
şaţi oameni politici faţă de domnitorul Carol I, aşa precum fusese şi faţă 
de domnitorul Alexandru loan Cuza, în primii ani de domnie, când ac- 
ceptă sarcini de ministru şi prim-ministru, Ion Ghica intră în rezervă şi 
sfârşeşte prin a se opune tendinţelor autoritare de limitare a libertăţilor 
politice, indiferent de motivele invocate. 

Precum făcuse o analiză a domniei lui Alexandru loan Cuza, lon 
Ghica procedează în aceeaşi manieră şi faţă de primii cinci ani de dom- 
nie ai lui Carol I, dovedind stăruinţă şi obiectivitate în stabilirea adevăru- 
lui. Astfel, într-un studiu, în limba franceză, intitulat Prince Charles, el 
sublinia că domnitorul, după venirea pe tron în 1866, n-a reuşit să înţe- 
leagă că interesele Prusiei ar putea, în anumite împrejurări, să se găseas- 
că în opoziţie cu cele ale României, deşi fusese prevenit la timp de către 
tatăl său. Încât, de bună voie, s-a făcut instrumentul politicii lui Bismarck 
în Orientul european. O veritabilă dramă se deschidea, căreia abia i se 
ridica cortina. lon Ghica stăruia să afirme că dintotdeauna cercurile con- 
ducătoare germane puseseră ochii pe România, pentru a proceda, de bună 
seamă, la fel cum au procedat cu Transilvania, Banatul şi Bucovina, unde 
românii au fost împinşi în mod constant spre Dunăre şi înlocuiţi cu sârbi, 
maghiari, ruteni etc., pentru a nu mai menţiona oraşele, din care autoh- 
tonii au fost alungaţi în zonele rurale. În oraşe, se vorbeşte numai limba 
germană, nefiind nici o inscripţie în limba indigenilor.%? 

Scrutând cu luciditate evoluţia evenimentelor, lon Ghica remarca 
cum Prusia era înarmată până în dinţi, Austria se înarma şi ea cu febrili- 
tate, Rusia, la fel. Milioane de soldaţi se pregăteau pentru un eventual 
război între germani şi slavi. În acest caz, românii vor fi prada învingă- 
torului sau puterilor vecine care vor cădea la înţelegere s-o împartă, pre- 
cum Polonia. După ultimul război, nu mai exista echilibru în Europa, 
ambițiile şi poftele deslănţuindu-se din nou. Dreptul ginţilor în Occident 
se numeşte Bismarck, cum altă dată în Orient se numea Nicolae I. Prin 
crearea de condiţii plasării capitalului german în construcţia căilor ferate 
pentru care românii plăteau de la 22 până la 25 procente anual, precum şi 
acordarea dreptului germanilor de a se stabili în România în calitate de 
colonişti, se facilita o cucerire materială asupra poporului român. Prinţul 

Carol Anton de Hohenzollern cunoștea, vine pe vărul său Wilhelm si 
politica tradițională a Prusiei. D% aceea, căuta să angajeze pe fiul său 
Carol I să nu conteze pe s% rijinul Berlinului, căci la prim? ocazie putea fi 
sacrificat. În ochii cancelarului Bismarck - preciza ion Ghica - principele 
Carol I nu era decât un gaj pe care să-l utere, fie Rusiei, fie Austriei, 
desigur, contra unor avantaje. Di aceea, insista tatăl domnitorului ca fiul 
să-şi apropie afecţiune= românilor, ca veritabil sprijin al tronului. Contrar 
acestor sfaturi, se căuta modificarea unor articole din Tratatul de la Paris, 
în scopul de a acorda prerogative domnului spre a conduce ţara conform 
tendinţelor politice ale Berlinului. Scrisoarea către Auerbach mărturiseş- 
te amărăciunea unui domn care se considera nenorocit şi chinuit de supu- 
şii săi înapoiaţi. Curtea imperială germană a fost deosebit de iritată de 
reacţia viguroasă a “supuşilor barbari” ai lui Carol I la afirmaţiile jigni- 
toare, dispreţuitoare din menţionata scrisoare.” 

Domnitorul Carol I, stăruia să precizeze Ion Ghica, nu a ţinut seama 
de sentimentele poporului român, în condiţiile desfăşurării războiului 
franco-prusian şi ale crizei politice dezlănţuite de afacerea Strousberg. 
Diplomaţii prusieni au reuşit să înstrăineze pe domn de ţară şi interesele 
ei. Vorbind de afecțiunea poporului român, prinţul Carol Anton avea în 
vedere sentimentele sale rănite prin înfrângerea Franţei, singura putere 
care s-a interesat în mod constant de soarta sa. Or, în acest timp, Carol I 
nutrea sentimente ultra-germanice. În tot cursul războiului a existat o 
contradicţie flagrantă între sentimentele palatului şi cele ale poporului 
român, care nu putea să uite ce datora Franţei, a doua patrie a multor 
români, după războiul Crimeii şi până la recunoaşterea dublei alegeri de 
către Puterile europene. Consulul prusian von Radowitz, un slav germa- 
nizat şi un promotor al ideii de germanizare a României, căuta să obişnu- 
iască poporul român cu umilirea şi servitutea, obligând deschis pe Carol 
I să se supună voinţei sale, în scopul pregătirii dominaţiei germane.” 

În atare situaţie, Carol I şi-a schimbat atitudinea, văzând în agenţii 
francezi veritabili inimici, fiind decis să urmeze orbeşte sfaturile agenți- 
lor Prusiei, foarte preţuiţi la palat. Ei se străduiau, pe cât posibil, să con- 
tracareze influenţa franceză în favoarea intereselor Prusiei, mai ales prin 
crearea de condiţii avantajoase pentru plasarea capitalurilor germane în 
România, în scopul construirii de căi ferate. Austria şi Ungaria erau ame- 

ninţate cu spectrul unor dificultăţi în Transilvania, în cazul apropierii de 
Franţa şi unui ajutor în momentul declanşării unui război. Într-adevăr, 
prin guvernarea Şt. Golescu - I. C. Brătianu, care a înţeles să încurajeze 
lupta de eliberare a fraţilor din Transilvania şi a popoarelor din Balcani, 
scopul a fost atins: Austria a fost îndepărtată de Franţa.95 

În deplină cunoştinţă a evenimentelor care au concurat la culminarea 
crizei politice din timpul războiului franco-prusian din 1870-1871, prin 
manifestaţiile republicane şi antidinastice de la 10/22 martie 1871, Ion 
Ghica analiza erorile comise de tânărul domnitor, de ale cărui slăbiciuni 
a abuzat consulul Prusiei, depăşindu-şi atribuţiile printr-un exces de zel, 
în scopul de a se prevala de influenţa ce exercita asupra poporului român. 
Prin concesiunea Strousberg, ţara a fost aruncată într-o veritabilă în- 
curcătură financiară, care a determinat chiar pe Carol I să repudieze 
această afacere. Cunoscându-l îndeaproape, ca prim-ministru în timpul 
celor trei guvernări, Ion Ghica îi face un succint, dar sugestiv şi obiectiv 
portret lui Carol I, cel care-i trezise atâtea speranţe şi-i provocase atâtea 
decepţii: “Înflăcărat, mândru, laborios, spirit mediocru, obstinat şi neîn- 
crezător, ca toţi oamenii slabi de caracter, el n-a ştiut şi nici n-a putut să 
devină român. El a păstrat sentimentele sale pentru vechea sa patrie care-l 
atrage ca un magnet oma sa expresie în scrisoarea către ra 
neîncetând nici ă să se ide; 
Wilhelm era şeful său şi imi de Bismarck A sa, oricine știind 
că nici regele Prusiei, nici guvernul său, nici dl. de Bismarck n-au făcut 
nimic nici pentru venirea, nici pentru recunoaşterea de către Poartă”. 

Promotor al formei de guvernământ monarhice constituţionale, pe 
motiv că o coroană va feri ţara de zbuciumul luptelor politice ce însoțeau 
schimbările de la conducerea statului, lon Ghica avea să constate, cu vă- 
dită amărăciune şi decepţie, contrariul convingerilor sale politice. El mai 
avea să constate că vechile moravuri politice nu dispăruseră sub noul re- 
gim, manifestându-se doar sub alte forme. Domnul de origină străină tre- 
buia să fie în afara luptelor politice dintre diversele grupări „dar, contrar 
aşteptărilor, Carol I îşi raliase pe conservatori punctelor sale de vedere 
pentru a încerca modificarea în sens restrictiv a Constituţiei, considerată 
prea liberală pentru România acelor ani. lon Ghica avea în vedere conse- 
cinţele defavorabile ale guvernărilor conservatoare, când afirma că sfătu- 

itorii tronului trebuiau să ţină seama de evoluţia demnă şi liberă a statului 
român în contextul politic european, ca stat mic, înconjurat de mari pu- 
teri, a căror preponderență era necesar de preîntâmpinat. O politică aven- 
turoasă practicată de consilieri în jurul tronului, în locul uneia de egali- 
tate în interior şi de moderație în exterior, o considera profund dăună- 
toare. De aceea, potrivit opiniei sale, consilierii tronului trebuiau aleşi 
dintre cei mai capabili şi cinstiţi şi nu dintre risipitori, linguşitori, care să 
împingă pe domn la măsuri autoritare, de natură a facilita încălcarea legi- 
lor şi Constituţiei, mărirea impozitelor. În atare situaţie, conducerea sta- 
tului nu se poate baza decât pe forţă, pe violenţă: “A face din putere un 
instrument de corupţiune şi de stoarcere - scria Ion Ghica -; a pierde din 
vedere că numai progresul moral şi dezvoltarea completă a tuturor izvoa- 
relor interioare poate să aducă mărirea şi prosperitatea unui stat mic, este 
a pregăti agitaţiuni, tulburări, revoluţiuni, a micşora pe suveran în ochii 
naţiunei şi a menţine o luptă din care nici suveranul nu poate ieşi cu vic- 
torie”.97 

Fără libertate, Ion Ghica nu concepea ordine socială, ambele fiind in- 
dispensabile existenţei unei societăţi moderne, democratice. dealurile 
democratice şi liberale ale lui lon Ghica nu sucombaseră, dar suportaseră 
o grea încercare în timpul evenimentelor declanşate sub impulsul unor 
practici politice caracteristice vechiului regim, utilizate, în momente de 
criză, de conservatori, ca foşti privilegiați sociali şi actuali privilegiați 
politici, printr-o lege electorală care le asigura poziţii avantajoase în viaţa 
publică. 

Concepând democraţia în maniera liberalismului moderat englez, Ion 
Ghica avea să constate că societatea românească ar trebui să facă faţă 
unei înfruntări dintre adepţii republicanismului francez şi cei ai sistemu- 
lui monarhic-autoritar prusian. Interpunându-se curentelor extreme, mo- 
deratul liberal Ion Ghica este îndepărtat pentru totdeauna de la conduce- 
rea statului român, căci nu va mai ocupa vreo funcţie ministerială, ci nu- 
mai diplomatică. Singular în angrenajul vieţii politice româneşti, tot mai 
izolat ca şef de grupare, sfârşeşte prin a se integra coaliţiei liberale, care 
a întemeiat, în 1875, Partidul Naţional Liberal, păstrându-şi concepţiile şi 
atitudinea moderate. 

Concepții şi atitudini în perspectiva obținerii Independenţei de stat 

În locul unei modificări a Constituţiei menită să instituie domnia au- 
toritară, se recurge la guvernarea conservatoare a lui Lascăr Catargiu, 
dispusă a suplini lipsa de succes în scopul urmărit. Încercarea de abdi- 
care întâmpină opoziţia vehementă a vechilor conservatori, care preiau 
puterea pentru a diminua asperităţile apărute în conducerea statului, în- 
fruntată cu necesităţile sporite de democratizare a vieții publice în condi- 
tiile unei reacţii ultraconservatoare. Până şi gruparea centristă, lipsită de 
aportul moderaţilor liberali, se vede nevoită să colaboreze cu conserva- 
torii după 1870, contându-se pe atenuarea principiilor ultra ale vechilor 
conservatori. Şi astfel, se ajunge la o grupare politicfă de centru-dreapta 
care-şi propunea să apere “libertatea prin ordine şi stabilitatea prin dinas- 
tie”. Pe plan politic, se urmărea contracararea propagandei liberal-radica- 
le. Gruparea conservatoare dispunea şi de un periodic intitulat “Pressa”, 
care milita pentru ordine şi stabilitate, considerate condiţii primordiale 
ale progresului şi libertăţii constituţionale. Aşadar, o grupare politică 
menită să apere interesele marilor proprietari conservatori, prin înfăp- 
tuirea unui progres lent şi treptat. Dimitrie Ghica sprijinea cu toată 
convingerea dinastia, ca preşedinte al Consiliului de Miniştri în 1868- 
1870, propunând domnitorului luarea unor măsuri severe contra mişcării 
republicane şi antidinastice.9%8 

Moderaţii conservatori, în frunte cu V. Boerescu şi Dim. Ghica, se 
situaseră pe o poziţie de neutralitate în conflictul franco-prusian, susţi- 
nând cucerirea Independenţei de stat pe cale diplomatică. Dimitrie Ghica 
se coalizează cu marea grupare conservatoare a lui Lascăr Catargiu, în 
timpul guvernării sale. Coaliția conservatoare se înfăptuise din necesita- 
tea unei rezistenţe comune contra progresului preconizat de radicali, care 
agitau problema republicanismului în rândurile poporului, pe care con- 
servatorii nu-l doreau implicat în conducerea ţării. Cu toate acestea, 
coaliția n-a reuşit constituirea într-un partid. Nu avea nici măcar un peri- 
odic, întrucât “Pressa” întruchipa concepțiile moderaţilor Dimitrie Ghica 
şi V. Boerescu, care, având un rol însemnat în coaliţie, se apropie tot mai 
mult de liberali, în probleme de natură economică, apoi politică, până la 
trecerea în rândurile lor.’ 

După numirea guvernului conservator Lascăr Catargiu, la 11/23 mar- 

tie 1871, Ion Ghica a intrat în coaliţie cu M. Kogăniceanu, formând o 
opoziţie în campania electorală.1% În noul guvern intraseră şi doi foşti 
liberali moderați, deveniți conservatori, anume: generalul Chr. Tell la 
Culte şi Instrucţiune publică şi Nicolae Creţulescu la Justiţie şi Lucrări 
publice. Ulterior, va intra şi Ion Bălăceanu, prietenul apropiat al lui Ion 
Ghica, la Externe, după V. Boerescu. În guvernul constituit la 11/23 mar- 
tie 1871, Lascăr Catargiu deţinea preşedinţia şi Internele, generalul Ion 
Em. Florescu la Război, P. Mavrogheni la Finanţe, G. Costaforu la 
Externe. În timpul celor cinci ani de guvernare, cabinetul se va remania 
astfel: M. C. Epureanu şi Al. Lahovari la Justiţie, G. Cantacuzino şi I. 
Strat la Finanţe, Theodor Rosetti la Lucrări Publice, Titu Maiorescu şi P. 
P. Carp la Culte şi Instrucţiune publică.101 

Vădit nemulţumit de maniera în care fusese înlăturat de la guvern şi 
de evoluţia ulterioară a evenimentelor, iritat de o nedreaptă campanie de 
presă îndreptată contra sa de B. P. Haşdeu,!02 Ion Ghica întreprinde frec- 
vente şi îndelungate călătorii în străinătate, căci nimic nu-l mai reţinea ca 
odinioară. În toamna anului 1871, transmitea, în ţară, impresii din Viena 
soţiei sale. După vizite la Schönbrunn şi Laxenburg lon Ghica a fost la 
operă, unde a văzut Euryanthe de Karl Maria von Weber: “N-am auzit 
niciodată ceva mai bine cântat” - scria el cu vie satisfacţie. Cu o seară 
înainte văzuse Romeo şi Julieta de Charles Francois Gounod: “Muzică 


admirabilă, punere în scenă grandioasă, dar o Julietă de 300 oka nu te 
poate mulţumi. Nu avea nici măcar meritul de a cânta bine; trebuie totuşi 
să recunosc că a cântat valsul cu un gust deosebit. Tenorul care a cântat 
pe Romeo, Müller, deşi nu este o privighetoare, nu este nici un măgar, ci 
ţine calea de mijloc între amândoi”. Văzuse câteva celebrităţi, între care 
şi “abatele Liszt. Era într-o lojă de rangul al doilea, care este, cum se 
spune, etajul lumii bune”.103 

Revine în ţară, unde găseşte o atmosferă politică “sufocantă”. Dintr-o 
intensă corespondenţă cu D. A. Sturdza rezultă cu evidenţă gândurile şi 
preocupările sale. Într-o scrisoare din 14/26 ianuarie 1872, îl invidia pe 
D. A. Sturdza că respira un aer sănătos departe de Capitală, el fiind obli- 
gat să vină din când în când în “acest oribil oraş”, de care ar prefera să 
fie cât mai departe, pentru a nu mai avea prilejul să vorbească de un Las- 
căr Catargiu sau de un P. Mavrogheni, care dispun de jandarmerie şi 

armată în interesul puterii: “Dar ceea ce deplâng mai mult decât anarhia 
în guvern este anarhia în spirite”.104 

Membrii guvernului conservator se dovedeau foarte preocupaţi de 
“uneltirile revoluţionare”, care presupuneau că ar exista în ţară. De la tri- 
buna Camerii, Lascăr Catargiu, primul ministru,s-a referit la acestea. Da- 
că se va adeveri ceva, lon Ghica aprecia că guvernul va lua măsuri. Se 
spunea chiar despre el că ar lua parte la complot. Primul ministru încerca 
de a-l face să treacă drept un conspirator şi un revoluţionar de profesie. 
Chiar I. Em. Florescu şi Gh. Bibescu erau bănuiţi. Se vorbea de schim- 
barea şefului statului - remarca lon Ghica într-o nouă scrisoare către D. 
A. Sturdza -, dar nu se vede ce ar putea fi câştigat: “cel care îi va urma, 
indigen sau străin, va intra sub influenţa fie a roşilor, fie a albilor, ceea ce 
a fost Cuza, ceea ce a devenit prinţul Carol”. Nu schimbarea şefului sta- 
tului se dovedea necesară. Nici măcar răsturnarea guvernului nu ducea la 
schimbări, întrucât nu erau prea multe de obţinut cu M. C. Epureanu, cu 
Dim. Ghica sau I. C. Brătianu. Domnitorul Carol I ameninţa cu aducerea 
la putere a roşilor: “Sărmana ţară - reflecta Ion Ghica. Eu o cred real- 
mente foarte bolnavă. Mă îndoiesc că se restabileşte”.10s 

Împotriva conservatorilor, Ion Ghica se situa şi împotriva radicalilor, 
în cazul unei eventuale reveniri la guvern, pentru că nici unii, nici alţii, 
cum va scrie el mai târziu, nu-şi înțeleg misiunea. Numai divergenţele 
acute dintre guvernaţi şi guvernanţi conduc la lupte politice şi răsturnări, 
dovedind acuta incompatibilitate. Or, după opinia sa, principiile de gu- 
vernare trebuie să vină în întâmpinarea nevoilor şi aspirațiilor poporului: 
“Astăzi guvernele sunt ale popoarelor, iar nu popoarele ale guvernelor, şi 
au datorii de împlinit. Guvernul trebuie să lumineze poporul, oricare ar fi 
credinţele politice ale oamenilor de la guvern şi forma guvernului, el este 
dator să conducă poporu: pe calea moralității, a justiţiei şi progresului; 
trebuie să serve în îndeplinirea misiunii sale cu tot ce națiunea are mai 
capabil şi mai onorabil”. A proceda altfel este totuna cu a trăda mandatul 
încredinţat, căci marea datorie de îndeplinit nu este de a servi pe un mo- 
narh sau domn şi a ruina poporul prin dări tot mai numeroase. Guvernul 
conservator uza, într-adevăr, de violentări şi abuzuri în alegeri, dar alegă- 
torii îşi aveau partea lor de vină, abţinându-se de la vot. Şi astfel, se pro- 
povăduiau fel de fel de teorii, precum că poporul are nevoie de o mână 

forte, de un guvern conservator, care să conducă, să-i satisfacă nevoile, 
aşa cum le consideră şi le stabileşte e1.106 

Prin afirmarea unicei teorii care să argumenteze necesitatea pentru 
conservatori de a guverna, lon Ghica aprecia că se negau cu perfidie 
principiile constituţional-liberale, ei văzând în alegerile libere turburări, 
agitaţii şi anarhie: “libertatea este un cuvând magic - spun ei -, care ne 
poate entuziasma în anii juneţei noastre, este leagănul turburărilor şi re- 
voluţiunilor, dar devine o mingie pe care partidele şi-o aruncă una alteia, 
ca cărbunele din joc, pe care îl trecem vecinului, îndată ce punem mâna 
pe cl”. Astfel că, potrivit unei asemenea concepţii conservatoare, poporul 
nu trebuie lăsat “în voia lui”, căci s-ar sălbătici, ci trebuie să i se impună 
binele. lon Ghica se situează, evident, de partea democraţiei şi liberalis- 
mului, susţinând că ideile, fie ele cele mai avansate, nu se pot impune cu 
forţa: “Libertatea este un drept natural al omului - scria el -, o însușire a 
Vieţii, ea există de sine şi nu trebuie impusă. Nu numai că nu exclude 
progresul, dar îl trage după dânsa; progres şi libertate sunt două idei co- 
relative, una este consecinţa celeilalte, sunt precursorul una alteia. Lucră- 
rile generale şi acele cari au înlesnit bunul trai al popoarelor şi dezvolta- 
rea civilizaţiunii s-au făcut sub egida libertăţii”.107 

În numele unor aşa-numite dezordini şi instabilităţi, guvernul aflat la 
putere în România îşi permite cheltuieli exagerate, nejustificate de o 
cerinţă reală decât aceea egoistă de grupare politică interesată a-şi men- 
ţine privilegiile politice şi economice. Şi astfel, prin birocraţie, se ajunge 
ca forţa să primeze dreptului. Pentru a găsi o justificare a folosirii ei, gu- 
vernul conservator punea în circulaţie zvonuri despre aşa-zise comploturi 
contra lui Carol I. Ion Ghica informa pe D. A. Sturdza că se citeau chiar 
numele unor caimacami. Politicienii se aflau în competiţie pentru conce- 
Siuni, deci de afaceri de tot felul. Patruzeci de deputaţi au cerut vânzarea 
vămilor şi salinelor. Bugetul a fost micşorat cu câteva milioane pentru 
pensii.108 

Din Ghergani, unde se afla, lon Ghica afirma, într-o scrisoare către 
D. A. Sturdza că “nu există nici cea mai mică îndoială că se pregăteşte o 
lovitură contra acestei țări”. Se considera foarte posibil un ultimatum din 
partea domnului dat Camerii, apoi, sub presiunea înţelegerii la care se ac- 
tiona la Berlin, să obţină ceea ce doreşte. Însă, nu va fi mai fericit pentru 

aceasta, dimpotrivă. M. Kogălniceanu acţiona pentru venirea la guvern, 
pentru care motiv s-a deplasat la Berlin. Se prevedea o apropiată cădere a 
guvernului L. Catargiu. M. Kogălniceanu se considera singurul preşedin- 
te de Consiliu posibil, având, pe cât se pare, dreptate.109 

Aflat la o cură de ape minerale la Vichy, în Franţa, Ion Ghica scria 
lui D. A. Sturdza că nici văzută din afară situaţia politică din ţară nu pă- 
rea mai bună. Lipsa de solicitudine faţă de problema evreiască a produs 
un mare rău ţării în străinătate, încât Puterile occidentale se arătau dis- 
puse să sacrifice pe români în favoarea Rusiei sau a Austriei. Răul făcut 
de propaganda prin presă, ca o reacţie negativă, se dovedea imens, de 
toate acestea profitând Rusia. Doar poziţia geografică a ţării a mai rămas 
în atenţia Marilor Puteri. Interesui pentru Carol I era nul la Berlin şi ne- 
gativ în celelalte capitale. Domnitorul, când afirma că rămâne pe tronul 
României, când că pleacă, dorinţele sale devenind, astfel, simple mofturi, 
pe seama cărora se făcea haz, căci, în realitate, nu voia să plece.110 

În luna august 1872, Ion Ghica se dusese pentru câteva zile la Paris. 
Reîntors la Vichy, scria lui D. A. Sturdza că se întâlnise cu E. Poujade. 
Între alţii, l-a zărit şi pe Alexandru loan Cuza, care spera să meargă în ţa- 
ră pentru a se stabili la Ruginoasa. Referitor la situaţia din ţară, Ion Ghi- 
ca citise din Uniunea liberală, care făcea apoteoza domniei lui Ale- 
xandru loan Cuza. Între altele, Ion Ghica nu se arăta deloc mirat de ple- 
carea Junei drepte din guvern, căci această grupare politică îi făcea real- 
mente rău lui L. Catargiu: “Aceşti domni din Juna dreaptă se consideră 
trădaţi de guvernul actual, care nu şi-a ţinut angajamentele. Or, care sunt 
acele angajamente”?111 

În trecere spre ţară de la Vichy, Ion Ghica s-a oprit în capitala Unga- 
riei. Timp de trei ore a avut discuţii cu un interlocutor asupra relaţiilor 
româno-magbhiare. Între altele, Ion Ghica a spus interlocutorului său că 
atât românii cât şi maghiarii sunt deopotrivă ameninţaţi din toate părţile, 
fiind înconjurați numai de germani şi slavi. Astfel că, din instinct de con- 
servare naţională, trebuie să se unească. Succesele românilor din 1866 au 
influenţat asupra Curţii din Viena, care a admis constituirea monarhiei 
dualiste, situând atât de sus Ungaria. Atât Imperiul otoman, cât şi cel 
habsburgic deveniseră elemente ale existenţei naţionale ale românilor şi 
maghiarilor, încât erau de dorit schimbări în formă, dar nu şi în conţinut, 

adică dispariţia lor. Poarta manifesta, încă, o mare încredere în guvernul 
din Viena. lon Ghica observa interlocutorului său maghiar că Ungaria 
dobândise o mare influenţă asupra guvernului central şi, în loc să sprijine 
dezvoltarea românilor, îi suspectează atât prin presă, cât şi prin agenţii la 
Bucureşti şi Constantinopol în scopul de a crea disensiuni. Presa austro- 
ungară umileşte națiunea română şi guvernul său atât în afacerea 
Strousberg, cât şi în problema evreiască. Agentul austro-ungar la Bucu- 
reşti preferă să pozeze mai degrabă în adversar decât în consilier.!12 

La Constantinopol, ambasadorul austro-ungar, în loc să vorbească în 
favoarea românilor, îşi făcea un titlu de glorie de a acţiona contra lor. In- 
terlocutorul maghiar al lui Ion Ghica a convenit că Gyula Andrássy, can- 
celarul Austro-Ungariei, nu era în măsură să rupă cu tradiţiile Ministeru- 
lui Afacerilor Externe, pe care-l conducea, neîndrăznind să bruscheze ie- 
rarhia diplomatică, în faţa căreia el însuşi dădea înapoi. A promis să vadă 
pe contele cancelar şi să-l informeze asupra convorbirii, încercând să-i 
angajeze bunăvoința de a-l vedea adesea pe D. A. Sturdza, spre a-i vorbi 
intim şi cu încredere.13 

În ţară, Ion Ghica avea să constate o foarte mare nemulţumire. 
Deputaţii majorităţii se pronunţau contra domnului şi miniştrilor săi, care 
voiau să se retragă. Exista un deficit bugetar de 15000000 lei. Petre 
Mavrogheni, ministrul Finanţelor, demisionase. Însuşi Lascăr Catargiu a 
vrut să se retragă. Înainte de aceasta, a apelat la fruntaşii conservatori 
(M.C. Epureanu, V. Boerescu ş.a.) care au replicat că nu trebuie dat 
spectacolul unui partid care se devorează. Astfel că, preşedintele de Con- 
siliu să aibă încredere în Cameră şi să se retragă numai în faţa verdictului 
naţiunii. Sfatul fruntaşilor conservatori a fost urmat şi miniştrii au rămas 
cu toţii la guvern. Juna dreaptă acţiona în judeţe, pentru a câştiga bună- 
voinţa alegătorilor în vederea dizolvării Camerii. Dimitrie Ghica râvnea 
la un portofoliu ministerial, M. Kogălniceanu, de asemenea.114 

O situaţie internă în continuă deteriorare a vieţii politice, din cauza 
unor nemulțumiri generale: “Totul pare liniştit - scria Ion Ghica lui D. A. 
Sturdza - dar trebuie să-ţi spun că niciodată n-am văzut o mai mare şi 
mai generală nemulţumire; publicul este nemulțumit de impozite, de jus- 
tiţie, de administraţie, de poliţie, de guvern,de Cameră, sunt nemulţumiţi 
unii de alţii Partizanii guvernului actual, dinasticii, cum se intitulează, 

sunt nemulţumiţi. Domnul este nemulţumit de nemulţumirea lor şi poate 
de nemulţumirea generală”. Se vorbea deja despre o lovitură de stat, cu 
suspendarea Constituţiei şi numirea unui guvern autoritar. Nemulțumirea 
cuprinsese şi pe cei pentru care “prinţul Carol a sacrificat totul” spre a fi 
mulţumiţi. Se caută tot felul de paliative pentru å se ieşi din impas. Astfel 
„spre a se plăti anuităţile concesiunii Strousberg se urmăreşte monopoli- 
zarea băuturilor alcoolice, iar pentru achitarea preţului a 100000 de cara- 
bine contractate se preconizau vânzări din domeniile statului.!!5 

Încăierări publice, urmăriri cu poliţia, agitaţii de tot felul caracterizau 
bine situaţia politică internă: “Domnul este pus între mâinile ticăloşilor, 
nebunilor şi imbecililor” - scria lon Ghica lui D- A. Sturdza. Decorându-i 
cu numele de oameni devotați ţării şi tronului, Carol I îi vede sfâşiindu- 
se între ei. Unii caută a se coaliza chiar cu liberalii radicali. Nu se putea 
şti cât va dura această situaţie gravă: “Cel de la care domnul primeşte 
sugestii şi sfaturi nu este nici prietenul său, nici prietenul țării”.116 

Ca şi alteori, în trecut, Ion Ghica resimțea acut lipsa unui ziar sau 
măcar a unei reviste, prin care să-şi facă publice opiniile şi concepţiile 
sale, căci simpla comunicare a prietenilor de idei se dovedea cu totul in- 
suficientă. În Prefaţă la o revistă, el stabileşte programul unui eventual 
periodic de acest fel. lon Ghica dorea să scrie despre existenţa unei patrii 
libere şi respectate de străini. Revista va căuta să lumineze pe fiecare 
asupra drepturilor şi posibilităţilor ce le are spre a-şi atinge scopul urmă- 
rit, ferindu-se de rătăciri. Ca atare, revista nu se va pune în slujba unor 
interese de partid sau personale, ci în interesul tuturor. Se vor publica ar- 
ticole de etică, politică şi economie, în scopul deprinderii principiilor să- 
nătoase şi folositoare şi al formării unei opinii corecte, considerâtă şi res- 
pectată: “Omul care voieşte să contribuie cu pana sa la civilizaţia unui 
neam trebuie să caute a combina elementele sociale astfel încât să le adu- 
că să producă cea mai mare câtime de bine. Acela care într-această lucra- 
re nu este povăţuit nici de iubirea unei deşertăciuni de popularitate, nici 
de aplicarea copilărească către nişte opinii la care se interesează amorul 
său propriu, nici de ura sau slăbiciunea către persoane are o ţintă mare 
înaintea sa şi niciodată zadarnicile clevetiri ale oamenilor de rău voitori, 
sau ale curtezanilor de popularitate, nu-i vor putea pricinui în inima lui 
cea mai mică mâhnire, sau să răscoale într-însa ură sau răzbunare”.117 

Mâhnit şi iritat de maniera în care se înfruntau prin presă principalele 
grupări politice, de mânuirea partizană a condeiului în competiţia per- 
petuă pentru putere, Ion Ghica stabilea datoriile redactorilor revistei pre- 
conizate. Astfel, întreaga capacitate intelectuală, toate calităţile morale 
de care dispuneau trebuiau puse în slujba fericirii tuturor, spre a dezrădă- 
cina prejudecățile, înapoierea, ignoranţa, patimile etc. La o primă vedere, 
toate ar părea uşor şi simplu de îndeplinit, însă deosebirea era ca o călă- 
torie în vis şi una în realitate: “Este puţin a zice adevărul şi a hotărî a se 
lupta cu rătăcirile, dar rătăcirile au devenit de multe ori obiceiuri şi nimic 
nu este mai rezistent decât obiceiul, trebuie să ştie să-şi aleagă timpul, să 
pregătească gândurile ca să aducă opinia să fie destul de generală. Ade- 
vărurile cele mai învederate, cele mai simple au întâmpinat totdeauna ce- 
le mai mari anevoinţe ca să străbată, dar cu timpul au izbutit. Cu cât 
aceste izbânzi sunt mai anevoie, cu atât triumful într-acele lupte dă o 
mulţumire mai mare”.118 

Preconizând înfiinţarea unei reviste, lon Ghica avea în vedere marile 
dificultăţi de întâmpinat în împrejurările politice grele existente. În pe- 
rioada de tranziţie în care se afla ţara, o revistă care să propage istoria şi 
libertatea este foarte necesară. Din punct de vedere politic, orice articol 
meritoriu va fi publicat, indiferent de autor, căci nimeni din redacţie nu 
revendică monopolul ideilor şi sentimentelor. Ideile eronate vor fi com- 
bătute argumentat, fără injurii şi acuzaţii, precum se cuvine la oameni 
liberi şi binecrescuţi. 19 

Omul politic moderat şi omul de ştiinţă lon Ghica se dovedea, cate- 
goric, un adversar al demagogiei politice, care înlocuia practica politică 
raţională în contact cu poporul. La fel ca Mihai Eminescu, el stigmatiza 
cuvintele “frumoase şi sunătoare”, căci nu aceasta era calea de “a raţio- 
na” şi “a răspândi idei”, deci de “a lumina”, cu atât mai gravă aceea de a 
profera injurii şi de a calomnia, întrucât prin acestea nu se urmărea altce- 
va” decât a vâna monoplul virtuţii şi al patriotismului”.120 

În imposibilitate de a fi creat vreodată un ziar sau o revistă care să-i 
propage concepţiile şi ideile, Ion Ghica şi-a compensat inechitatea faţă 
de contemporanii săi printr-un uimitor dar al scrisului, concretizat în nu- 
meroase scrieri publicate începând din 1863 sub forma unor deosebit de 
interesante Convorbiri economice, apoi a unor Scrisori către Vasile 

Alecsandri şi a unor Amintiri din pribegia după 1848, în care se evocă 
oameni şi evenimente “într-o limbă plină de farmec, fără vrăjmăşie faţă 
de adversarii de odinioară cu o sinceră simţire faţă de lumea în care 
trăise”.121 

În concepţia lui Ion Ghica, expusă în prefața la primul volum al Scri- 
erilor sale, nu cu vorbe se putea hrăni sufletul, ci cu îndemnuri adresate 
fiecăruia de a înţelege şi a aplica respectul ce omul datorează sie însuşi şi 
altora, simţul de dreptate, dar şi de datorie, pasiunea pentru dreptate, ca o 
condiţie esenţială a libertăţii şi egalităţii. Fără cunoaşterea temeinică a 
acestor principii şi trecerea la aplicarea lor “oriunde ar fi cle scrise, se pot 
preface lesne, treptat sau într-o clipă în cea mai urâcioasă tiranic”. Aşa- 
dar, lon Ghica se pronunţa pentru asimilarea şi aprofundarea noţiunilor 
politice, în scopul aplicării principiilor ce decurg din cunoaşterea lor, 
căci numai astfel “libertatea va putea trăi în sufletul nostru”.122 

Ulterior, lon Ghica va dezvolta diversele înţelesuri date libertăţii. 
Unii vor libertatea de a oprima pe alţii. În numele libertăţii se propovă- 
duieşte protecţionismul economic, din dorinţa unora de a cumpăra numai 
de la ei. Omul liber trebuie să fie activ, nu pasiv, pentru a dobândi liber- 
tatea şi a o păstra, căci nimeni nu o preţuieşte mai mult decât cel care a 
avut-o odată şi n-o mai are: “Libertatea rău înţeleasă face afacerile 
despotismului, precum şi despotismul naşte mai curând sau mai târziu li- 
bertate”.123 

Stabilind ipostazele libertăţii, lon Ghica îi determină condiţiile. Ast- 
fel, libertatea nu poate pătrunde unde există ignoranță şi lipsă de educaţie 
morală. Libertatea trebuie înţeleasă în sensul că omul poate face tot ce 
voieşte cu condiţia să răspundă pentru actele sale şi să recunoască seme- 
nilor săi acelaşi drept. Pe de altă parte, omul nu poate fi liber dacă nu în- 
ţelege că o condiţie a libertăţii este munca, unica sursă de avuţie şi pres- 
tigiu social, singura cale spre civilizaţie. Nici o promisiune de libertate 
absolută, de micşorare de dări, de îmbunătăţire a învățământului nu devi- 
ne posibilă fără a avea în vedere munca. Principiile democratice devin 
găunoase şi impracticabile fără ea. De aceea, propaganda partidelor poli- 
tice este searbădă şi demagogică atunci când se întreprinde pentru un 
scop în sine, făcând abstracţie de îmbunătăţirea condiţiilor de muncă şi 
trai. Intenţia este, fără îndoială, preluarea puterii, căci nici un partid nu 

poate îndeplini, oricât ar vrea şi s-ar strădui, cele promise în campania 
electorală. Din înverşunare în lupta politică pentru putere, se ajunge la 
patimă, adică la refuzul de a primi chiar binele, dacă vine de la partidul 
advers. 

Opinia publică ar trebui să stabilească coordonatele vieţii politice, 
dar adeseori ea nu înseamnă chintesenţa părerii tuturor membrilor socie- 
tăţii asupra unei anumite probleme, ci a unui partid politic sau a unui gu- 
vem, care se fac instrumente oarbe ale unor tendinţe greşite în scopul de 
a domina mulţimea. Şi astfel, în numele opiniei publice, ajunge să con- 
ducă “o facțiune, un Ciceronache, un Lumânărică, un ziarist, un ambiţi- 
os, un Catilina”. În acest caz, nu se mai ține seama de interesele reale ale 
societăţii,deşi se proclamă sus şi tare că se guvernează în numele voinţei 
naţionale. Mulțimea este adeseori sentimentală, neavând încredere decât 
în cei pe care îi iubeşte. Dacă cel pe care îl onorează cu afecțiunea şi 
încredrea sa îi îndreptățepte aşteptările, atunci binele este de partea sa, 
dar atunci când se înşeală, răul este mare, căci se abate asupra tuturor. Şi 
astfel, când guverne şi partide îşi însuşesc puterea prin demagogie, afir- 
mând că vor să facă binele şi ajung la contrariu, poporul cade în dezamă- 
gire şi suferinţă, neavând nici fericire, nici libertate” pentru că nici pute- 
rea absolută nu face tăria şi stabilitatea guvernului, nici voinţa mulţimii 
nu constituie libertatea. Şi una şi alta, ca să se poată susţinea, au tre- 
buinţă să fie sprijinite de rațiune şi dreptate”.124 

Pentru a ajunge la rațiune şi dreptate, Ion Ghica susţine că este nevo- 
ie de libertate intelectuală, care trebuie înţeleasă fără nici o îngrădire, a- 
dică în mod absolut, ca un drept inalienabil. În acest sens, el menţionează 
între libertăţile fundamentale: securitatea, libertatea electorală, libertatea 
reprezentanţei naţionale în conducerea statului.125 

Prin analiza atributelor libertăţii, se stabilesc mai temeinic înțelesuri- 
le egalităţii. Ion Ghica preciza că, deşi dorită de toţi, foarte puţini sunt 
cei care înţeleg egalitatea, căci mai toţi vor egalitatea numai cu cei mari 
şi puternici. Şi, pentru a ajunge unde tind, unii-şi revendică titlul de no- 
bleţe morală sau prin naştere, care nu constituie, de fapt, criterii de egali- 
tate. Or, egalitate înseamnă desfiinţarea oricăror privilegii care decurg 
din naştere sau din merite exterioare persoanei în cauză, care nu ţin de 
capacităţile sale, ci de substituiri, prejudecăţi, însuşiri aparente, prestigiu 

nemeritat. Oricâte condiţii s-ar crea afirmării capacităţilor personale, 
stăruia să precizeze lon Ghica, niciodată nu vor exista condiţiile egale 
pentru toţi, căci acestea nu depind, toate, de organizarea socială şi 
politică, ci şi de limitele fizice şi intelectuale ale fiecărui individ în parte. 
Astfel că, în societăile moderne, legile fac sau vor face tot ce depinde de 
ele, omul fiind liber să dispună într-un cadru legal favorabil de facultăţile 
cu care este înzestrat în mod natural. Condiţia esenţială a liberei dezvol- 
tări a personalităţii umane este, deci, abolirea privilegiului, desfiinţarea 
inegalităţi artificiale. În viaţa socială nu se poate impune decât justiția, 
care dă dreptul la legitimă apărare. Astfel, nu se poate impune nimănui 
nici de a fi religios, nici învăţat sau laborios, căci toate impunerile, care 
ies din cadrul egalităţii în faţa legii, umilesc inteligenţa, conştiinţa, mun- 
ca şi libertatea umană.125 

Analizând existenţa unor inegalităţi naturale şi cauzele lor, Ion Ghica 
susține că sunt foarte multe posibilităţi de a înfăptui dorinţa oricăruia de 
a urca pe treptele sociale, însă unii, mai ambiţioşi, vor să sară peste 
trepte, ocolind drumul cel drept şi natural al muncii. Orice muncă este 
onorabilă dacă produce ceva folositor individului sau societăţii. Adre- 
sând un apel la solidarizare naţională pentru a face binele general prin 
muncă, Ion Ghica se adresează concomitent guvernului, pentru a şi-o în- 
ţelege pe a sa.127 

Ion Ghica era un fervent susţinător al principiilor democratice potri- 
vit cărora trebuia deţinută puterea în stat, fără de care nu avea nici o şan- 
să de a fi suportată şi respectată de către popor, adică “să-şi aibă rădăci- 
nile ei înfipte în spiritul şi trebuinţele poporului”. Dacă parvine prin vio- 
lenţă sau dictatură militară, un guvern durează doar atâta timp cât poate 
să-şi menţină un principiu bazat pe reuşite de răsunet, după care slăbeşte 
treptat, devennd tiranic, căci numai arbitrariul îl mai poate susţine. Aşa 
s-a întâmplat cu guvernele provinciilor otomane. Mai mult chiar: 
“existenţa şi durata unui guvern devine o chestiune de oportunitate, când 
el a fost opera unei influenţe străine”. Astfel, Convenţia de la Paris, deşi 
afirma principii democratice, ele au fost preluate spre a fi aplicate de oa- 
meni, chiar dacă bine inspirați, totuşi departe de nevoile acute ale naţiu- 
nii. Aceştia erau conservatorii.128 

Pe deplin edificat asupra a ceea ce trebuia făcut,lon Ghica era con- 

ştient că între cele două forţe politice ale radicalilor şi conservatorilor, el 
nu putea deţine un guvern atâta timp cât ar fi avut nevoie să realizeze tot 
ce şi-a propus: “A fi ministru, fără a putea face ce trebuie făcut, ar fi nu- 
mai satisfacţiunea unei vanităţi copilăreşti, care nu poate sătura ambiţiu- 
nea mea”. Din guvernare, lon Ghica nu şi-a făcut “un ideal strâmt şi tira- 
nic”, în folosul vreunui partid. El a dorit să vadă pe toţi oamenii capabili 
strânşi sub drapelul Constituţiei, decişi să lupte pentru apărarea principii- 
lor politice, de ordine, libertate şi justiţie. În spiritul acestor covingeri po- 
litice, Ion Ghica se angaja să dezvolte unele din principiile directoare ale 
evoluţiei societăţii româneşii.!22 

Retras pentru totdeauna de la conducerea statului, Ion Ghica nu înţe- 
legea să se abandoneze lipsei de activitate. Dimpotrivă, ca reprezentant 
de seamă al marilor proprietari liberali, se remarcă prin iniţierea 
înfiinţării Creditului funciar rural, o mai veche preocupare a sa, încă din 
timpul domniei lui Cuza Vodă. În luna noiembrie 1872, deja informa pe 
D. A. Sturdza despre pregătirea statutelor şi a proiectului de lege pentru 
înfiinţarea unei Bănci de credit funciar. Astfel, se întâlnise cu G. 
Cantacuzino şi cu V. Boerescu, înțelegându-se ca Ion Ghica să plece la 
Ghergani spre a redacta cele două documente. Dificultatea principală i se 
părea a consta în găsirea unui om capabil, care nu putea fi decât din exte- 
rior, adică un om versat în probleme de acest fel. Ion Ghica voia să 
folosească drept model statutele şi regulamentul creditului funciar din 
Silezia şi alte părţi ale Prusiei.130 

Iniţiativa creării Creditului funciar rural aparţinea lui lon Ghica, D. 
A. Sturdza şi Ion I. Câmpineanu care nu reușiseră într-o întreprindere 
pentru exploatarea pădurilor, ce le ameninţa considerabil averile: “Ion 
Ghica - scria Fr. Dame -, un economist dintre cei mai distinşi, s-a gândit 
atunci să reia un proiect care adeseori a preocupat pe marii proprietari ro- 
mâni, crearea unui Credit financiar rural de natură a le permite eliberarea 
de ipotecile oneroase pe care le contractaseră şi de a-şi procura capitaluri 
ieftine pentru punerea în valoare a pământurilor lor”!3! Dimitrie Ghica 
fusese ales membru al Comitetului provizoriu pentru organizarea Credi- 
tului funciar, în care intraseră şi liberalii Gh. Vernescu şi I. C. Brătianu. 
Radicalii se opuneau numirii lui Dimitrie Ghica în funcţia de preşedinte 
al Creditului funciar rural, pe motiv că “abandonase pe capitaliştii ro- 

mâni”. Recurgerea la capitalurile străine era considerată primejdioasă, 
avându-se în vedere exemplul recent al afacerii Strousberg. În Parlament, 
iniţiativa dobândeşte adepţi, în condiţiile în care guvernul nu reuşea să 
domine situaţia. Profitând de lipsa de decizie a guvernului, opoziţia câşti- 
gă concursul a cât mai mulţi parlamentari, mari proprietari. Camera apro- 
bă proiectul de lege pentru crearea Creditului funciar rural la 2/14 martie 
1873, după câteva zile fiind votat şi în Senat. Şi astfel, conducătorii di- 
verselor grupări liberale (Ion Ghica, D. A. Sturdza, I. C.Brătianu, Ion |. 
Câmpineanu, G. Vernescu) deveniseră stăpânii comitetului de conducere 
al Creditului funciar rural. Primul său director a fost Ion Ghica, subdirec- 
tor D. A. Sturdza, iar preşedinte al Consiliului de administraţie Dimitrie 
Ghica. Creditul funciar rural nu dispunea de sume băneşti proprii, ci de 
împrumuturi la C.E.C. garantate cu proprietăţile de către membrii aso- 
ciaţi.132 

Aceeaşi membri iniţiaseră fondarea unei bănci de scont şi circulaţie, 
între ei fiind şi Dim. Ghica. La 7 aprilie 1874, se constituia societatea de 
asigurare “România” condusă de Dim. Ghica, alături de “Dacia”, socie- 
tate de aisgurare iniţiată de V. Boerescu şi Gh. Costaforu.!% Dimitrie 
Ghica este ales, în 1875, preşedinte al Consiliului de administraţie al So- 
cietății drumurilor de fier din România, menită a facilita răscumpărarea 
căilor ferate.134 Prin întreaga sa activitate literară şi ştiinţifică, politică şi 
publicistică, lon Ghica dobândise un mare şi binemeritat prestigiu între 
contemporanii săi. Deja publicase cinci borşuri din faimoasele sale Con- 
vorbiri economice, precum şi alte scrieri cu caracter politic şi literar. 
Drept recunoaştere a meritelor, Societatea Academică Română îl alegea 
membru al său. Astfel, la 14 august 1874, preşedintele Societăţii Acade- 
mice, August Treboniu Laurina, scria lui lon Ghica: “Am onoare a ve fa- 
ce cunoscutu că societatea academică română în şedinţia din 13 Augustu 
a.c: v-a allessu în unanimitate de membru actuale, şi ve invită se bine- 
voiţi a lua parte la lucrările societăţei”.135 

Participând la lucrările Societăţii Academice, începând de la 28 au- 
gust 1874, lon Ghica se distingea printr-o contribuţie remarcabilă, fiind 
ales preşedinte în sesiunea din 18 septembrie 1876. În anul 1878, se 
schimba denumirea în Academia Română.!36 1 

Foarte prudent, adeseori rezervat, excesiv de moderat, pentru care 

era atât de contestat de către ceilalţi liberali, Ion Ghica sfârşeşte prin a se 
ralia grupării radicale, promotoare a înfiinţării Partidului Naţional Libe- 
ral. Întruniţi în casa englezului St. B. Lakeman (Mazar Paşa) şefii grupă- 
rilor liberale, între care şi cea condusă de Ion Ghica, precum şi disidentul 
conservator M. C. Epureanu, decideau constituirea Partidului Naţional 
Liberal. La 4 iunie 1875, era publicat programul partidului. Din Comite- 
tul de conducere făcea parte, alături de alţi fruntaşi liberali, şi Ion Ghi- 
ca.137 

Fără a împărtăşi toate punctele de vedere ale liberalilor radicali, Ion 
Ghica se alătură lor, pentru înfiinţarea partidului, căci se deosebea funda- 
mental de conservatori şi principiile lor de guvernare. Critic sever al 
actelor de guvernare ale lui Lascăr Catargiu, el nu înceta a le desprinde 
sensurile şi a le stigmatiza: “Aici lucrurile merg ca puii corbului - scria el 
moderatului liberal M. Kogăniceanu. Cu cât înaintează în etate cu atât se 
fac mai negri”.138 

lon Ghica era pe bună dreptate iritat şi indignat când critica unele din 
practicile politice ale guvernului conservator, care miza prea mult pe pu- 
terea materială a membrilor săî, pentru a-şi permite licenţe de guvernare 
inadmisibile, bizuindu-se pe sprijin din afară. În atare situaţie, oamenii 
mai slabi se pleacă pentru a se feri de persecuții. Cei dârzi şi curajoşi se 
călesc în lupta pentru punerea intereselor generale mai presus decât cele 
personale.139 

El evidenția lipsa de preocupare a unor oameni de stat pentru starea 
financiară a ţării. Starea economică generală era încă şi mai gravă, căci 
principalul izvor de avuţie naţională era “plugăria cea mai simplă şi mai 
primitivă”. Celelalte ramuri ale economiei nu reprezentau decât o zecime 
din producţia totală. Productivitatea în agricultură era foarte scăzută, căci 
se lua totul pământului fără a-i da nimic.140 Sporirea impozitelor şi chel- 
tuielilor atrăgea creşterea datoriei publice, care tindea să ajungă la 
600000000 franci la finele anului 1876. Adept al obţinerii Independenţei 
de stat pe cale politică şi diplomatică, Ion Ghica vedea în Convenţia co- 
mercială cu Austro-Ungaria, semnată de guvernul conservator la Viena 
la 10/22 iunie 1875, un act de suveranitate, de independenţă naţională, 
găsind protestele Porții şi ale altor Mari Puteri ca nejustificate. El men- 
ționa totuşi că din punct de vedere economic Convenţia cu Austro-Unga- 

ria contravenea intereselor industriei şi comerţului, întrucât se exportau 
produse brute, importându-se, în schimb, produse fabricate. În esenţă, 
Convenţia nu constituia nici un sistem protecţionist, dar nici unul al libe- 
rului schimb, cum credea guvernul conservator..4! 

Promotor al teoriei liberului schimb, Ion Ghica găseşte prilejul pen- 
tru a analiza avantajele sale, începând cu dezvoltarea unei industrii naţio- 
nale în strânsă interacţiune între producţie şi consum, ultimul fiind crite- 
riul fundamental de apreciere a gradului de civilizaţie, impulsionarea de- 
terminării şi diversificării producţiei: “Traiul bun, darea de mână sunt 
elemente esenţiale ale fericirii unui popor, iar sărăcia, mizeria, neputinţa 
de a consuma sunt faze nenorocite ale existenţei sale”.142 

Insistând asupra comerţului „ca intermediar între producţie şi con- 
sum, asupra liberului schimb care favorizează producţia mai bună şi mai 
ieftină, datorită concurenţei sporite, prin taxe vamale cât mai mici,!43 Jon 
Ghica formulează soluţii şi propuneri pentru dezvoltarea industriei: des- 
fiinţarea totală a taxelor vamale, accesibilitatea în funcţii de stat a unor 
oameni bine pregătiţi; dezvoltarea învăţământului real şi tehnic; învăța- 
rea unei meserii în orice şcoală primară; acordarea de credite în condiţii 
avantajoase celor ce dovedesc că le folosesc pentru deschiderea unui ate- 
lier.144 

Foarte raţionale, în sine, măsurile preconizate de Ion Ghica se dove- 
deau idealiste în condiţiile economice, sociale şi politice de dezvoltare 
ale României din secolul al XIX-lea. Bucuros de a vedea un act de inde- 
pendenţă în Convenţia comercială cu Austro-Ungaria, el aprecia în chip 
ideal dezvoltarea unei industrii în condiţiile unei concurenţe acerbe de- 
terminată de liberul schimb, deci în lipsa unor taxe vamale. Or, Conven- 
ţia cu Austro-Ungaria satisfăcea aceste deziderate teoretice ale sale. În 
realitate, guvernele româneşti , atât cele liberale cât şi cele conservatoare, 
vor fi nevoite a propune şi vota legi de protejare a industriei naţionale de 
către stat prin stabilirea de tarife vamale sporite. Altminteri nu devenea 
posibilă înfiriparea şi evoluţia unor ateliere şi fabrici. Liberul schimb era 
tocmai ce nu putea admite şi practica nici un guvern român, din cauza 
unor condiţii obiective, care s-au menţinut şi în prima jumătate a secolu- 
lui al XX-lea. 

Nu numai în domeniul economic, dar şi în cel politic Ion Ghica vă- 


305 


dea erori de apreciere a evoluţiei politice a statului român în condiţiile 
redeschiderii problemei orientale în 1875. Astfel, se punea problema da- 
că trebuie sau nu să se alieze România cu popoarele balcanice. Şi în 
această privinţă, lon Ghica se deosebea de majoritatea oamenilor politici: 
“oameni cu minte - scria el - cred că deznodământul şi transformarea Im- 
periului otoman are să urmeze un curs mai gradat şi că afrancarea (elibe- 
rarea - n.n.) populaţiunelor creştine nu se poate face dintr-o săritură în- 
tr—un picior, ci printr-o dezvoltare treptată a popoarelor care locuiesc 
acest imperiu”.145 Jon Ghica aprecia că guvernul conservator orienta 
politica externă în sensul celei adoptate de Germania, corespunzând ved- 
erilor politice ale lui Carol 1.146 Or, ţinta lui Otto von Bismarck, cance- 
larul german, era expansionismul, lovind în interesele altor imperii euro- 
pene. Românii nu aveau nicicum interes să urmeze politica Germaniei în 
Orient.147 

Din punct de vedere intern, situaţia guvernului era extrem de grea. 
Astfel, în pofida existenţei unei majorităţi - scria lon Ghica lui C. A. 
Creţulescu -, se prevesteau schimbări în atitudinea deputaţilor din cauza 
creării unei crize financiare, fără a mai menţiona lipsa de respect pentru 
Constituţie. Un nou guvern se prefigura la orizontul politic. A numi însă 
un guvern condus de Dimitrie Ghica, secondat de P. P. Carp şi P. Mavro- 
gheni, însemna, precum se afirma, a înlocui “pe dracu cu lacu”.148 

Convins că România merită alte guveme decât cele conservatoare, 
Ion Ghica intră în opoziţia-unită pentru înlăturarea guvernului Lascăr Ca- 
targiu. Încă din 1871, când fusese numit guvernul conservator, şefii opo- 
ziţiei considerau venirea la putere ca pe o lovitură de stat. Divergenţele 
dintre ei i-au menţinut încă nedecişi, până în momentul când s-au con- 
vins că domnitorul nu dorea deloc renunţarea la cabinetul său. Şi, atunci, 
s-a alcătuit opoziţia-unită, la fel ca în 1865, pentru a înlătura guvernul 
conservator al lui L. Catargiu. Liantul necesar al acestei opoziții l-a con- 
stituit crearea Creditului funciar rural, căruia se alătura şi M. C. Epurea- 
nu, fostul ministru în cabinetul L. Catargiu. O campanie politică se des- 
chide cu intensitate contra guvernului.149 

La 16 februarie 1876, Dimitrie Ghica demisionează din funcţia de 
preşedinte al Camerii, părăsind coaliția condusă de L. Catargiu, nefiind 
de acord cu politica financiară a guvernului. Împreună cu V. Boerescu şi 

Gh. Gr. Cantacuzino, iniţiază o grupare de centru, intitulată “partidul 
conservator liberal moderat”, având ca periodic “Pressa”, care încetează 
de a mai fi organ de presă al coaliţiei conservatoare. Se încerca ralierea 
tuturor conservatorilor moderaţi,sub cunoscuta deviză a conservării, prin 
progres lent şi stabilitate, adică evolutiv şi nu prin schimburi bruşte. În 
martie 1878, se inaugurează chiar un club al “partidului de centru”.150 
Întreaga conducere a Creditului funciar rural aparţinea opoziţiei 
unite, care exercita o puternică presiune asupra parlamentarilor mari pro- 
prietari. La 9 februarie 1876, Lascăr Catargiu îşi prezintă demisia ca ur- 
mare a votului de neîncredere dat lui Titu Maiorescu, care propusese des- 
fiinţarea unor catedre universitare din laşi şi Bucureşti. Se propune ca 
preşedinte al noului guvern Dimitrie Ghica, dar el refuză formarea cabi- 
netului. Se reînnoieşte mandatul lui L. Catargiu, dar cu Petre P. Carp la 
Ministerul Cultelor şi Instrucțiunii. Opoziția unită se indignează la cul- 
me. Parlamentul nu se mai supune dezideratelor guvernului. Lascăr Ca- 
targiu cere dizolvarea Senatului şi o obţine la 3/15 martie 1876. Două 
forţe se înfruntă în noile alegeri: guvernul şi Creditul funciar rural, ambe- 
le putemice. Domnitorul a promis lui I. C; Brătianu că vor fi alegeri libe- 
re. Şi într-adevăr, după terminarea lor, guvernul demisionează la 30 mar- 
tie 1876 înainte de convocarea Corpurilor legiuitoare după alegerea nou- 
lui Senat.Toţi şefii opoziţiei fuseseră aleşi. Ei trebuiau să-şi menţină an- 
gajamentul solemn de a impune domnului constituirea unui guvem care 
să-i includă pe toţi. Fiind desemnat G. Vernescu pentru a ocupa funcţia 
de preşedinte al Consiliului de Miniştri, Carol I a ridicat obiecţiuni căci 
scrisese o broşură împotriva sa, sub pseudonim. 15! Domnitorul încă nu 
putea încredința guvernul lui I. C. Brătianu, nici lui Ion Ghica, întrucât 
“îl rănise atât de adânc în 1871”, nici lui D. A. Sturdza, căci îl atacase 
personal, prin publicarea broşurii: Germania, România şi principele 
Carol de Hohenzollern, în 1875, sub pseudonimul Erdmann von Hahn.152 
S-a constituit, la 4/16 aprilie 1876, un guvern provizoriu prezidat de 
conservatorul I. Em. Florescu, fost ministru de război în cabinetul lui L. 
Catargiu. Un cabinet considerat fără “culoare”, care nu durează decât pâ- 
nă la 27 aprilie/9 mai 1876, când este numit un guvern prezidat de M. C. 
Epureanu, reprezentând coaliția de la Mazar Paşa, cu M. Kogălniceanu la 
Externe, |. C. Brătianu la Finanţe, G. Vernescu la Interne, G. Slăniceanu 

la Război, G. Chițu la Culte, M. Pheekyde la Justiţie. Dintre liderii libe- 
rali, lon Ghica şi D. A. Sturdza rămâneau în afara combinației guverna- 
mentale. Ei fuseseră aleşi vicepreşedinţi ai Senatului. V. Boerescu şi 
Dim. Ghica erau interesaţi în durata guvernului, propunând deputaţilor 
opoziţionişti să-l sprijine în adoptarea unor legi cu caracter naţional.153 

La 2/14 mai 1876, domnitorul primea adresa Senatului, prezentată de 
preşedinte şi cei doi vicepreşedinţi, între care, evident, şi lon Ghica, pen- 
tru prima dată în fața lui Carol 1, după acea neuitată noapte de 11/23 mar- 
tie 1871. Timp de cinci ani se menţinuse deoparte, la fel ca Dimitrie A. 
Sturdza. Domnul le-a adresat cuvinte amabile fiecăruia, după ceremonie. 
La 4/16 mai 1876, Carol I l-a primit pe D. A. Sturdza, căruia i-a exprimat 
regretele sale că, în pofida încrederii pe care i-a acordat-o, s-a lăsat antre- 
nat, timp de 5 ani. într-o opoziţie personală şi la o politică antidinastică. 
A doua zi, primea într-o audienţă particulară şi pe lon Ghica: “Domnul 
s-a întreţinut cu el amical şi a recunoscut că în timpul acestor ani el s-a 
menţinut în mod absolut deoparte”.154 

Nu numai atitudinea sa faţă de domn,dar şi cea faţă de evoluţia poli- 
ticii externe îl excludeau pe Jon Ghica de la încredințarea vreunei funcţii 
ministeriale. Adept al neutralității, el va rămâne, în continuare deoparte, 
fără să-şi asume vreun rol în viaţa politică a ţării, căci nu se considera 
chemat să delibereze asupra unor probleme a căror rezolvare o vedea cu 
totul altfel. Încă din 1870, Ion Ghica se situase împotriva oricăror atin- 
geri ale statutului internaţional al României, pe motiv că se pierdea ga- 
ranţia Puterilor apusene. În mod cert, Ion Ghica se pronunţa contra unei 
alianţe cu Rusia şi pentru neutralitate într-un eventual conflict ruso-turc. 
Şi nu numai el,dar şi alţi liberali, precum Dim. A. Sturdza şi Dumitru 
Brătianu. O atitudine eronată, în discoranţă cu opinia generală şi cu a 
propriului partid şi guvern.155 

Prin atitudinea sa aparte, lon Ghica ajunge să fie incriminat pentru 
relaţii amicale faţă de demnitarii otomani, tocmai în momente de resusci- 
tare a spiritelor contra opresiunii otomane în Balcani din partea popoare- 
lor ridicate la luptă de eliberare naţională. Astfel “Independenţa Româ- 
nă” din 17 ianuarie 1876 făcea cunoscută corespondenţa lui lon Ghica cu 
ministrul de Externe al Turciei, Aarifi Paşa, la începutul anului 1875. La 
11 februarie 1875, paşa adresa o scrisoare de răspuns lui Ion Ghica, în 

care menţiona că citise cu plăcere scrisoarea din 22 ianuarie 1875, 
mulţumindu-i “pentru sentimentele nobile ce sunt exprimate într-însa” de 
către un prieten delicat şi sincer. Aarifi Paşa fusese felicitat pentru felul 
cum a ştiut să apere interesele Porții, ceea ce-i producea deosebită satis- 
facţie. Ministrul otoman de Externe dorea ca şi “Principatele (România!? 
- n.n.) să înţeleagă în fine necesitatea de a încredința administraţiuena 
publică unor persoane inspirate de interesele bine înţelese ale ţării”. 
Aarifi Paşa îi trimitea, apoi, la cerere, două scrisori de recomandare, una 
către Reşid Paşa, ambasadorul Turciei la Viena, alta către Aali Paşa. În 
prima, scria că “DI. Ion Ghica ... este unul din cei mai vechi ai mei 
amici”. Cea de-a doua, către ambasadorul Turciei la Paris, avea conţinut 
identic. Ambele datau din 11 februarie 1875, semnate de Aarifi Paşa. Or, 
se scria în “Pressa”, Aarifi Paşa. ministru de Externe între 1874 şi înce- 
putul anului 1875, era unul dintre demnitarii otomani cei mai radicali, 
“cel mai neîmpăcat vrăjmaş al României”.156 

Aarifi Paşa susţinea că România nu era altceva decât o provincie oto- 
mană, că agentul său la Constantinopol era un tolerat, că românii erau su- 
puşi ai sultanului. Prin faptul că lon Ghica solicitase recomandări de la 
ministrul otoman de Externe către ambasadorii din Viena şi Paris, redac- 
torii de la “Pressa” considerau că el sacrificase interesele patriei sale, fe- 
licitând pe Aarifi Paşa pentru buna susţinere a intereselor Porții, contrare 
celor ale României, căci îi contesta chiar dreptul al autonomie. 

Ion Ghica mai procedase asemănător în 1867, când felicitase person- 
al pe primul ministru maghiar Gyula Andrâssy, cu prilejul dualismului 
austro-ungar, stâmind reacţii publice întemeiate. De data aceasta, se re- 
peta o situaţie jenantă, care-i micşora prestigiul în fața opiniei publice. 
De aceea, găseşte de cuviinţă să adreseze o scrisoare redactorului ziarului 
“Pressa”. În această scrisoare, Ion Ghica menţiona că timp de 5 ani a fost 
urmărit, spionat şi supravegheat peste tot, acasă, pe stradă, în oraşe cât şi 
la sate, interceptându-i-se corespondenţa spre a fi citită. Una din scrisori 
era a unui paşă turc care considera drept amic pe un român, lon Ghica, 
recomandat prietenilor săi din Viena şi Paris. Or, aceasta nu constituia o 
dovadă de complotare contra regimului. Din aceasta nu poate rezulta de- 
cât că Ion Ghica nu s-a amestecat cu oamenii de cafenea, ci a avut relaţii 
cu oameni de seamă, fiind mândru de prietenia lor. Nimeni nu va găsi 

nimic în aceste scrisori care să lezeze drepturile şi interesele României: 
“S-a zis de mult că, din toate ignoranţele „cea mai rea este a celor cari ju- 
decă, căci când se înşeală, sunt de două ori culpabili. Ei trebuie să aibă 
dreptate şi când afirmă şi când condamnă”. Deocamdată, lon Ghica incri- 
mina interceptarea corespondenţei, interzisă de Constituţie, ca fiind aten- 
tat la libertatea individuală. Prin publicare, afla şi el de conţinutul scriso- 
rilor. Dorea totuşi restituirea lor sau a unor c6pii.15 

lon Ghica se eschiva, însă, de la examinarea fondului problemei, căci 
nu delictul de interceptare a corespondenţei, grav, în sine, de altminteri, 
era în chestiune, ci atitudinea sa amicală faţă de un adversar al indepen- 
denţei naţionale, care nu recunoştea nici măcar dreptul la autonomie, 
considerând România ca fiind “Principate” integrate ca provincii Impe- 
riului otoman. Desigur, lon Ghica nu lua în consideraţie astfel de afirma- 
ţii, pe motiv că erau pur formale, fără consistenţă. El nu ţinea „totuşi, sea- 
ma de surescitarea opiniei publice româneşti, pe deplin întemeiată în 
reacţia ei faţă de astfel de aserţiuni nefondate. 

Relaţiile sale cu demnitarii otomani au prins întotdeauna bine, căci, 
în cazuri de necesitate, şi acesta n-au fost puţine, Ion Ghica devenea cel 
mai indicat să întreprindă demersuri la Poartă. Astfel, în plină desfăşura- 
re a crizei orientale şi a venirii la tron a sultanului Abdul Hamid al II-lea, 
la 31 august 1876, Ion Ghica este propus spre a îndeplini o misiune spe- 
cială la Poartă, pentru a sonda opiniile şi atmosfera politică, în vederea 
obţinerii de concesii pentru România. Între timp, însă, situaţia s-a agra- 
vat, la 7/19 octombrie 1876 fiind trimis în misiune specială la Londra, iar 
C. A. Rosetti la Paris, cu scopul unor tratative în vederea încheierii de 
convenţii comerciale cu Anglia şi Franţa, semnificând fiecare un act de 
independenţă.!58 

Misiunea încredinţată lui Ion Ghica în Anglia corespundea concepţi- 
ei sale politice, potrivit căreia independența trebuia obţinută numai prin 
mijloace diplomatice, evitându-se orice tendinţă de participare la un con- 
flict armat ruso-turc. Consulul Franţei la Bucueşti, Frederic Debains, 
relata ducelui Decazes, ministrul de Externe, că exista o teamă generală 
faţă de o eventuală ocupaţie armată rusă, încât nici guvernul prezidat de 
I. C. Brătianu, constituit la 24 iulie 1876, în urma demisiei lui M. C. 
Epureanu, nici domnitorul nu acționau asupra opiniei publice. Oricum, se 

făceau concentrări masive de oameni, care se întrebau împotriva cui vor 
lupta: “Prinţul Ion Ghica - scria Fr. Debains - acceptând misiunea la Lon- 
dra înaintea oricărei misiuni financiare, a criticat profund concentrările 
care nu vor facilita negocierile sale financiare. I s-a promis o temperare a 
măsurilor militare (...) dar sunt puţini cei care acceptă această «estom- 
pare».159 

Ajuns în capitala britanică, lon Ghica a fost primit de către ministrul 
pentru afacerile Indiei, care se ocupa şi de afacerile Orientului, marchizul 
de Salisbury. Despre audienţă şi rezultatele sale, raporta ministrului ro- 
mân de Externe, N. Ionescu, la 3/15 noiembrie 1876. Astfel, Ion Ghica 
aprecia ca deosebit de potrivită numirea marchizului de Salisbury ca re- 
prezentant al Angliei la Conferinţa Marilor Puteri de la Constantinopol, 
el fiind “omul de talent şi sufletul cabinetului”, întrucât va face faţă pre- 
siunilor diplomatice ale generalului N. P. Ignatieff, care urmărea extensi- 
uni teritoriale ale Rusiei în dauna Imperiului otoman. Pe data de 2/14 no- 
iembrie 1876, marchizul îl primise pe Ion Ghica, discutând cu el “toată 
seara”. l-a vorbit despre necesitatea acordării unei garanţii speciale Ro- 
mâniei de către Marile Puteri în privinţa teritoriului său, apoi, despre 
“necesitatea de a face să dispară cât mai curând dificultăţile ce întâmpină 
prea adesea guvernul nostru în reaua voinţă şi în orgoliul turcesc”.160 

Este în afară de orice îndoială că Ion Ghica nu agrea în vreun fel ati- 
tudinea arogantă a demnitarilor otomani faţă de ţara şi guvernul său, însă 
nu concepea altminteri dobândirea Independenţei de stat decât prin de- 
mersuri diplomatice menite a le determina modificarea opiniilor, iar, în 
scopul urmărit, considera necesară manifestarea unor sentimente de defe- 
renţă. Marchizul de Salisbury s-a arătat interesat faţă de viitorul Româ- 
nici, cerându-i unele notițe referitoare la situaţia ei. Ion Ghica i-a prezen- 
tat astfel de notițe “pe care le-a citit cu toată atenţiunea, promițând că va 
ţine cont de dânsele”. Diplomatul român i-a mai vorbit despre insulele 
Dunării, precum şi despre nedreptatea îndepărtării României de braţul 
Chilia, care trebuia să-i aparţină. Marchizu! de Salisbury a opinat că nu 
era timpul de a se pune problema greşitelor fontiere ale României. 15! 

În notițele cu privire la România, înmânate marchizului de Salisbury, 
a căror copie lon Ghica o trimitea şi ministrului de Externe al României, 
se făcea referinţă la constituirea statului naţional român modern din Prin- 

cipatele Române ale Valahiei şi Moldovei „care au avut întotdeauna o 
conducere proprie, fără admiterea musulmanilor pe tritoriul lor: “Supre- 
maţia doar cu numele a sultanilor consta doar în plata unui tribut anual în 
schimbul obligaţiunii pentru Înalta Poartă de a le da ajutor armat, pe care 
domnitorii români aveau dreptul să-l ceară în cazul când teritoriul lor ar 
fi fost invadat de vreun inamic din afară”. Ion Ghica ținea să precizeze că 
legăturile speciale ale Principatelor Române cu Poarta au fost alterate de 
vicisitudinile timpului şi desele războaie dintre Turcia şi Rusia, încheiate, 
toate, cu tratate care au falsificat aplicarea întocmai a vechilor legături. 
Abia prin Tratatul de la Paris, din 1856, s-a restatornicit dreptul deplin la 
autonomie, sub garanţia colectivă a Marilor Puteri. După 1859, românii 
au făcut progrese uimitoare spre civilizaţia europeană, încât un vizitator 
străin cu 12 ani în urmă, cu greu ar recunoaşte România contemporană. 
Moldovenii şi muntenii au fondat România modernă, un stat mic, dar 
care are conştiinţa existenţei sale şi a îndatoririlor ce-i revin în rândul 
statelor civilizate ale Europei.?62 

Indicând drepturile, îndatoririle, originea şi menirea românilor în 
Orientul european, lon Ghica solicita acordarea de sprijin poporului ro- 
mân în îndeplinirea misiunii sale: “Dacă prin obârşie, prin instinctul de 
conservare naţională, care i-a condus întotdeauna de minune, şi prin apti- 
tudinea pe care o au pentru civilizaţie, de care au dat dovadă, românii au 
devenit un element util, şi, se poate spune „chiar necesar pentru Europa în 
Orient, ar fi drept şi chiar prudent ca Puterile Garante să caute să ridice 
nivelul politic al micului lor stat şi să caute să-i asigure mai bine poziţia 
politică şi existenţa naţională”. Or, în accepțiunea termenilor folosiţi de 
lon Ghica, ridicarea “nivelului politic” nu putea însemna decât indepen- 
denţa şi asigurarea ei de către Marile Puteri.153 

Convins de utilitatea argumentelor, lon Ghica sublinia că românii au 
dovedit tact politic faţă de evenimentele în curs, în zona geografică a 
sud-estului european, însă fricţiunile ivite permanent între România şi 
Poantă nu pot fi neglijate, căci vor provoca stări conflictuale în perspec- 
tivă. Relaţiile de vecinătate şi cele comerciale, navigația pe Dunăre au 
devenit tot atâtea surse de iritare. Poarta dovedeşte o reavoinţă, atunci 
când se încăpăţânează a nu recunoaşte românilor o altă ipostază decât su- 
punerea faţă de ea. Agentul diplomatic la Constantinopol nu este tratat cu 

respectul cuvenit, jignindu-i-se demnitatea personală şi lezându-se mân- 
dria naţională a poporului român. Poarta avansează până într-atât în pre- 
tenţiile sale, încât vrea să se amestece în problema baterii monedei naţio- 
nale, medaliilor şi decoraţiilor acordate de domn. Or, aceste pretenţii 
exagerate ale Porții jignesc odată mai mult mândria naţională a români- 
lor, provocând neînţelegeri şi susceptibilităţi, care pot fi abil utilizate 
contra ambelor state. România a adoptat o atitudine de neutralitate în cri- 
za orientală. Ca atare, cererea Rusiei de a trece cu trupele sale pe terito- 
riul românesc nu poate avea loc fără asentimentul Puterilor garante, căci 
s-ar încălca poziţia de neutralitate, adoptată din motive de conservare 
naţională. Ion Ghica argumenta că, în afară de aceasta, neutralitatea “este 
o obligaţie impusă prin tratate ca o datorie, atâta vreme cât nu se pune 
problema de a strica raporturile sale cu Puterile Garante, dat fiind că ga- 
ranţia colectivă a stării sale politice este în acelaşi timp un interes euro- 
pean şi românesc”.164 

lon Ghica aprecia că, prin adoptarea poziţiei de neutralitate, guvernul 
român a făcut un act de independenţă, fireşte în cadrul statutului său in- 
ternaţional şi cu mijloacele de care dispunea. Date fiind împrejurările 
existente, situaţia politică labilă a crizei orientale, Ion Ghica nu mai con- 
sidera suficiente garanţiile asumate de Marile Puteri prin tratatul de pace 
de la Paris faţă de România şi solicita ca “această garanaţie să fie făcută 
mai eficace”.165 

Marchizul de Salisbury a declarat diplomatului român că guvernul 
ţării sale se va opune oricărei încălcări a poziţiei de neutralitate a Româ- 
niei, dar nu a dat nici o garanţie specială în privinţa acestei neutralități. 
La fel procedase guvernul francez cu C. A. Rosetti. La Constantinopol, 
unde fusese trimis Dumitru Brătianu, un alt adept al neutralității, spre a o 
obţine, înaintea deschiderii conferinţei reprezentanţilor Marilor Puteri, 
problema unor garanţii speciale nu a fost luată în consideraţie „Consulul 
Angliei la Bucureşti considera că “Dumitru Brătianu nu este un om cu 
greutate”, cel mai indicat pentru tratativele din capitala Imperiului oto- 
man fiind lon Ghica, însă el a fost considerat “prea turcofil pentru politi- 
ca lui Brătianu”, încât s-a grăbit plecarea fratelui său D. Brătianu spre 
Constantaninopol “ca să evite a se pune problema că prinţul Ion Ghica 
este potrivit pentru această misiune” .166 

La 27 noiembrie 1876, consulul britanic la Bucureşti raporta minis- 
trului de Externe, lordul Derby, că ministrul de Externe al României 
aprecia asigurările de neutralitate primite din diversele capitale europene 
ca acte de politeţe, neservind la nimic în caz de pericol. Nicolae lonescu 
i-a exprimat mulţumiri pentru primirea făcută lui lon Ghica la Londra: 
“Dl lonescu pune, de asemenea, mare preţ şi pe unele asigurări pe care, 
arată el, prinţul Ghica le-ar fi primit de la primul ministru, făcându-se 
comparaţie între această ţară şi Belgia în privinţa neutralităţii”.167 

În afara unor asigurări formale primite din partea demnitarilor brita- 
nici, în privinţa neutralității, Ion Ghica reuşise să semneze, împreună cu 
lordul Derby, o convenţie comercială provizorie cu Anglia. La fel, se 
semnaseră convenţii similare cu ltalia şi Elveţia.!6 Precum rezultă din- 
tr—o notă a ministrului român de Externe către Dumitru Brătianu, trimisul 
extraordinar al României la Constantinopol, în aşteptarea încheierii unei 
convenţii cu Turcia, se recomanda semnarea cu guvernul otoman a unor 
“declaraţii identice cu cele preschimbate între noi cu Franţa, Italia şi An- 
glia”. Şi, pentru a-i fi de folos lui D. Brătianu, N. Ionescu îi trimitea “tex- 
tul declaraţiei semnată la Londra de d. Ion Ghica şi lordul Derby”.159 

Reprezentanţii Marilor Puteri la Conferinţa de la Constantinopol nu 
au primit instrucţiuni să sprijine neutralitata României, încât demersurile 
diplomatice întreprinse în acest scop eşuaseră. La 12 decembrie 1876, 
consulul Angliei la Bucureşti raporta că D. A. Sturdza, ministrul Lucră- 
rilor publice, şi lon Ghica, revenit de la Londra, la 9 decembrie 1876, îl 
informaseră “în cel mai serios mod” că la Livadia cancelarul Rusiei, Al. 
Gorceakov, a afirmat categoric lui I. C. Brătianu că, dacă nu se vor alătu- 
ra armatelor imperiale, românii vor fi zdrobiţi, la care primul ministru ro- 
mân a replicat: “ne puteţi distruge, dar ne veţi stima”.170 

Consululul britanic afirma că în guvernul liberal prezidat de Ion C. 
Brătianu, D.A.Sturdza, N. Ionescu şi Gh. Slăniceanu se aflau pe poziţii 
contrare unei colaborări cu Rusia, toţi ceilalţi, în frunte cu primul minis- 
tru, fiind pentru colaborare. Între liberalii din afara formaţiei guverna- 
mentale, C.A. Rosetti era de partea lui Ion C. Brătianu, pe când Ion 
Ghica se afla întru totul de partea lui D. A. Sturdza şi N. lonescu.!7! 
Dimpotrivă, conservatorul moderat Dimitrie Ghica, tot mai apropiat de 
politica guvernului, considera că România nu putea rămâne neutră în ast- 

fel de împrejurări. În acest timp, ministrul de Externe al Angliei, lordul 
Derby, sfătuia pe Ştefan Şendrea, agentul diplomatic al României la 
Paris, aflat într-o vizită la Londra, să nu se încheie nici o înţelegere cu 
Rusia, căci România ar pierde bunăvoința Puterilor garante. Considera 
totuşi nepotrivit momentul includerii în dezbaterile Conferinţei de la 
Constantinopol a problemei neutralității României. De altfel, nici nu cre- 
dea posibilă o proclamare a neutralității, căci se opunea guvernul rus. Cu 
toate acestea, lordul Derby sfătuia să nu se ajungă la tratarea problemei 
unei eventuale treceri prin România a trupelor ruseşti, căci prin aceasta 
s-ar recunoaşte dreptul de a trece în Turcia, ceea ce guvernul britanic nu 
putea admite. Ştefan Şendrea a replicat că România se afla totuşi în faţa 
unei dileme, anume de a-şi menţine simpatia Puterilor occidentale, prin 
păstrarea neutralității, concomitent cu presiunile tot mai energice ale Ru- 
siei de a trece cu armatele sale în Balcani. În atare situaţie se punea pro- 
blema dacă Puterile occidentale erau dispuse să garanteze neutralitata 
României, în cazul că s-ar afla în faţa unui act arbitrar, de forţă. Lordul 
Derby a cerut timp de gândire pentru a răspunde.17? 

Guvernul român va fi determinat, însă, curând la deliberări, precipi- 
tate de luarea marilor decizii. În Constituţia otomană promulgată la 11 
decembrie 1876, România era trecută în rândul “provinciilor privile- 
giate” ale Imperiului Otoman. Desprinderea de sub suzeranitatea Porții 
nu mai avea cum să întârzie. 

Întrunită într-o şedinţă secretă a Corpurilor legiuioare, în noaptea de 
5/17 spre 6/18 ianuarie 1877, majoritatea parlamentară a fost solicitată să - 
se pronunţe asupra eventualei convenţii cu Rusia. Cei mai mulţi s-au pro- 
nunţat în favoarea încheierii convenției, însă liberalii moderați de sub 
conducerea lui lon Ghica şi D. A .Sturdza s-au împotrivit. Ion Ghica era 
vicepreşedinte al Senatului, în care avea adepţi politici. Potrivit unor 
mărturii contemporane, lon Ghica ar fi propus: “convenţia să fie respin- 
să, iar în caz de intrare a ruşilor în România, domnitorul să dizolve 
întreaga armată, să se retragă la Craiova şi de acolo să protesteze în faţa 
Europei contra violării drepturilor; dacă acest protest nu va fi luat în con- 
sideraţie, să abdice de la tron”.173 

Şedinţa secretă a Corpurilor legiuitoare era considerată un “consiliu 
naţional” convocat de domnitor pentru a afla opinia diverşilor fruntaşi 

politici faţă de problema încheierii Convenţiei cu Rusia. Opiniile expri- 
mate n-au putut rămâne secrete. Oricum, la 8/20 ianuarie 1877, consului 
britanic raporta lordului Derby, între altele, şi despre atitudinea lui lon 
Ghica: “Prinţul Ghica a vorbit mult - scria C. E. Mansfield - şi, după cum 
sunt informat, cu multă abilitate, recomandând dezarmarea şi o neutrali- 
tate absolută, bazată pe garanţii”. La fel's-a pronunţat D. A. Sturdza, în 
timp ce primul ministru era pentru o angajare militară alături de Rusia.174 
Dimitrie Ghica, tot mai apropiat vederilor guvernului, a opinat că 
România nu putea rămâne neutră: “O politică de negaţiune - afirma el - 
nu se poate admite căci până la fine tot am fi implicaţi şi nu am face de- 
cât să culegem relele fără a avea cel puţin partea bună”. În final, el se 
pronunţa în favoarea încheierii unei convenţii cu Rusia pentru trecerea 
trupelor sale pe teritoriul României 175 

D. A. Sturdza a rămas ferm pe poziţiile de neutralitate, preferând să 
demisioneze din guvern decât să-i accepte orientarea politică externă. lon 
Ghica nu se limitează numai la declaraţii formale de neutralitate, dar 
scrie şi publică o broşură, la începutul anului 1877, intitulată: Vă 
cugetare politică. În binecunoscuta manieră a scrierilor sale de acest fel, 
el face o retrospectivă istorică, pentru a demonstra aspiraţiile românilor 
pentru unitate şi independenţă naţională. Dacă până la Matei Basarab şi 
Vasile Lupu, românii s-au luptat sub drapelul credinţei creştine,apoi după 
aceste domnii, care semnifică pentru lon Ghica apariţia conştiinţei 
naţionale la români, de fapt corespunzând cu renaşterea culturală şi artis- 
tică, lupta se va duce sub drapelul naţionalităţii. El menţionează momen- 
te dintre cele mai importante pentru lupta de emancipare naţională, con- 
fruntarea permanentă cu expansiunea Rusiei spre sud-estul european, sla- 
vonismul şi religia creştină ortodoxă devenind mijloacele pentru atinge- 
rea scopului urmărit: “Deşi umilirile şi persecuţiunile ce au suferit de la 
turci şi prădările fanarioţilor i-au aruncat adesea în descurajare până a fa- 
ce pe unii din români să aştepte şi chiar să provoace ajutor şi protecţiune 
la muscali în contra apăsătorilor; însă s-au căit ori de câte ori s-au 
alunecat pe asemenea cale; au plătit scump abaterile de la linia de purtare 
trasă de posiţiunea lor etnografică şi topografică. Trebuie să recunoaştem 
că națiunea nu a urmat niciodată pe acei care s-au aruncat pe asemenea 
căi, împinși fie de vanitate, fie de ambiţiune prematură şi impatientă”.176 


316 


Nici un român nu putea nesocoti pericolele menţionate de Ion Ghica, 
însă exagerarea lor ar fi paralizat orice acţiune temerară în sensul des- 
prinderii chiar forţate din dependenţa faţă de Imperiul otoman, devenită 
un impediment în dezvoltarea accelerată a noului stat. După 1856, dar 
mai ales după 1871, echilibrul european se modificase în avantajul Pute- 
rilor occidentale, care se opuneau energic expansionismului rusesc spre 
Strâmtori. Zadarnic considera lon Ghica iluzorie suzeranitatea Porții asu- 
pra României, în condiţiile intensificării luptei de eliberare naţională a 
popoarelor din Balcani. Dovada cea mai elocventă în sprijinul anulării 
prin forţă a dependenţei de stat era oferită de rezistenţa îndârjită a Porții 
contra ei, deloc dispusă a face concesii. Dimpotrivă, ea se ataşa tot mai 
mult drepturilor de suzeranitate, avansând formal până a nu mai recu- 
noaşte autonomia statului român. În atare situaţie, neutralitatea devenea 
iluzorie, fiind nu numai dificil de menţinut, dar chiar cu totul de nedorit, 
întrucât Poarta nu era dispusă să renunţe de bună voie la drepturile sale 
de Putere suzerană asupra României. lon Ghica prevestea prea multe 
primejdii, pentru a putea fi posibile, în cazul părăsirii poziţiei de neutrali- 
tate. El dorea garanţii din partea Marilor Puteri, pe care, însă, refuzau 
constant să le ofere României, în condiţiile în care trebuiau să ţină seama 
de interesele lor proprii. În fapt, Ion Ghica se situa împotriva alianței cu 
Rusia şi oricăror concesii făcute acesteia. Aşadar, o neutralitate desăvâr- 
şită “fără meşteşuguri”, care să împiedice atât trecerea armatelor ruse, cât 
şi a celor otomane pe teritoriul românesc, de natură a obliga Europa “să 
ne garanteze pe viitor acea neutralitate de care avem atâta trebuinţă, şi 
care îi este chiar ei atât de necesară”.177 

Dominat de obsesia unui trecut care-i marcase profund sentimentele 
şi concepțiile, în timpul regimului politic regulamentar, îndeosebi al re- 
voluţiei de la 1848 şi în anii exilului, Ion Ghica nu mai reuşea să des- 
prindă cu limpezime de vederi trăsăturile şi tendinţele politicii europene. 
În pledoaria sa pentru neutralitate se pronunța pentru forța dreptului în 
relaţiile internaţionale, de care ataşa soarta patriei sale, fără a ţine seama 
că ceea ce fusese impus cu forţa armelor numai prin forţă armată putea fi 
anulat. Căci, nimeni, nicicând nu a renunţat vreodată la un privilegiu de 
bună voie. Absolutizarea unei idei devenea dăunătoare în condiţiile în 
care înfruntarea dintre Marile Puteri pentru supremație politică pe conti- 

nent oferea României posibilitatea de a se emancipa definitiv şi energic 
de sub suzeranitatea otomană devenită tot mai stânjenitoare împlinirii 
idealului naţional al unităţii statale, căci mai întâi se impunea cucerirea 
Independenţei. 

lon Ghica nu era singular în susţinerea neutralității efective, conside- 
rată o atitudine a simțului politic “care ne-a luminat calea şi ne-a condus 
într-atâtea împrejurări grele”.!7 Şi alți oameni politici liberali moderați 
şi chiar radicali împărtăşeau acest punct de vedere, din aceleaşi consider- 
ente. Îndeosebi conservatorii, de toate nuanțele, se arătau mai atașați 
acestei idei. De data aceasta, ziarul “Pressa”, organul conservatorilor mo- 
deraţi, care, cu un an în urmă, criticase aspru relaţiile lui Ion Ghica cu 
înalţi demnitari otomani, era acum de acord cu afirmaţiile sale, susţinând 
că “autorul se ocupă cu multă seriozitate de diversele cestiuni ce privesc 
România faţă cu complicațiile viitoare la care ar putea da naştere even- 
tualităţile unui resbel între Turcia şi Rusia”. Redacţia recomanda broşura, 
nesemnată, dar al cărei autor “este unul din oamenii noştri politici cei 
mai marcanţi, d. lon Ghica”, broşură scrisă cu “mult talent”, Ziarul libe- 
ral “Românul”, în schimb combătea concluziile lui Ion Ghica şi propune- 
rea de retragere în munţi: “Nu fugind la Braşov şi adresând când arzmah- 
joruri (petiţii n.n.) Poartei, când plecaţi jălbi la împărații din Petersburg 
şi Viena - se scria în “Românul” -, s-a deşteptat simţul naţional al ro- 
mânimei şi s-a ridicat poporul român la stima şi încrederea ce i-au arătat- 
o puterile europene în timpul nostru”. Retragerea în munţi constituia o 
umilinţă.!79 

Deosebit de stăruitor în argumentările sale, Ion Ghica a elaborat un 
document în limba franceză, probabil un proiect de memoriu pe care voia 
să-l înmâneze diplomaților, oamenilor de stat şi politici străini, în scopul 
captării bunăvoinţei lor în privinţa unor garanţii pentru menţinerea neu- 
tralităţii României. El insista asupra formării statului național român mo- 
dem şi a naţiunii române, asupra originii latine a poporului român şi ne- 
cesităţii din partea Marilor Puteri de a-l sprijini să devină puternic şi util 
în Orient. În consecință, Ion Ghica, apreciind ca foarte folositoare garan- 
ţia colectivă a Marilor Puteri pentru România, aşa precum a fost stabilită 
prin Tratatul de la Paris din 1856, cu timpul, mai ales în condiţiile izbuc- 
nirii crizi orientale, această garanţie nu mai este satisfăcătoare, fiind în 

interesul european de a o face mai eficientă.!80 

În prezenţa manifestării diverselor opinii ale oamenilor politici şi de 
stat, pe care unii şi le-au făcut publice în presă sau prin broşuri, se impu- 
nea convocarea unui Consiliu de Miniştri lărgit care să ofere posibilitatea 
luării unei decizii prin consultarea factorilor politici cu influenţă în viaţa 
politică a ţării. Titu Maiorescu, însuşi, un conservator junimist, constata 
necesitatea unei limpeziri în problema diversităţii de opinii, unele de-a 
dreptul pernicioase, în momente de grea cumpănă pentru viitorul ţării: 
“Din norocire - scria el - loan Brătianu, de pe la sfârşitul lui fevruarie 
1877, îşi hotărăşte atitudinea politică în contra părerii lui Ion Ghica şi Di- 
mitrie Sturdza, şi pentru a avea faţă de gravitatea situaţiei externe un Par- 
lament mai mlădios, disolvă Senatul, ales încă sub ministerul Lascăr Ca- 
targi, şi convoacă pentru zilele 21-26 aprilie colegiile electorale”. 181 

Sfătuit de Ion C. Brătianu, sub presiunea evoluţiei evenimentelor 
care prevesteau iminenta semnare a Convenţiei româo-ruse, Carol I con- 
voacă la palat în ziua de 2/14 aprilie 1877 numeroşi vechi miniştri şi oa- 
meni de stat, în afara foştilor miniştri conservatori, cu scopul consultării 
opiniilor pentru luarea unei decizii. Domnitorul a expus situaţia în care 
se afla România, în condiţiile declarării războiului ruso-turc. Cu excepţia 
lui C. A. Rosetti şi M. Kogălniceanu, ceilalţi s-au pronunţat contra parti- 
cipării armatei române. lon Ghica împărtăşea opinia lui Constantin Bo- 
zianu, anume: “neutralitatea absolută şi liberă trecere, atât pentru turci 
cât şi pentru ruşi”. El aprecia că dacă turcii ar intra în România şi ar ocu- 
pa unul sau două puncte strategice, românii nu ar face decât să se pună la 
adăpost contra unei eventuale agresiuni armate otomane contra lor. Ast- 
fel că, se vor apăra contra unei agresiuni, încât nu trebuie să existe temeri 
de masacre din partea trupelor otomane, atâta timp cât nu exista vreun te- 
mei de a considera pe români duşmani sau aliaţi ai Rusiei. În cazul că vor 
fi primiţi cu lovituri de tun, atunci ei vor răspunde cu represalii, incen- 
diind sau distrugând oraşele de pe Dunăre. Încât, Ion Ghica se pronunța 
pentru neutralitate perfectă, adică aceleaşi măsuri şi faţă de Rusia şi față 
de Turcia, în mod egal. Prin urmare, apărarea Calafatului contra turcilor 
va fi un act de ostilitate faţă de ei. O atitudine de neutralitate va fi bine 
văzută de toate Puterile europene.182 

Convocat şi Dimitrie Ghica, în calitatea sa de fost prim-ministru, a 

opinat că ţara “n-ar putea să-i suporte pe turci şi că trebuie să se înarme- 
ze şi să folosească forţa pentru a-i respinge de pe malul stâng al Dună- 
rii”.183 Consulul britanic raporta lordului Derby că “Prinţul Dimitrie Ghi- 
ca a vorbit de inviolabilitatea teritoriului român, dar în final a fost mai 
mult sau mai puţin de aceeaşi părere cu antevorbitorii săi”.!84 După ter- 
minarea şedinţei Consiliului de Miniştri lărgit, domnitorul a încredinţat 
conducerea Ministerului de Externe lui M. Kogălniceanu, care, împreună 
cu C. A. Rosetti recomandase încheierea imediată a unei Convenții mili- 
tare cu Rusia. El acceptă şi semnează la 4/16 aprilie 1877 Convenţia, pe 
care generalul Iancu Gr. Ghica, fiul fostului domnitor al Moldovei, avea 
însărcinarea să o ducă la Petersburg.185 

În şedinţa Senatului din 30 aprilie 1877, Dimitrie Ghica propunea o 
moţiune, care relua pe cea votată de Cameră la 29 aprilie, anume ruperea 
legăturilor cu Poarta şi declararea stării de război cu Imperiul otoman. V. 
Boerescu a susţinut-o în mod elogios, fiind adoptată cu 36 voturi contra 
7. Altminteri, Dimitrie Ghica, alături de alţi fruntaşi conservatori, pre- 
cum P. P. Carp şi V. Boerescu, se opunea participării României la război 
în sudul Dunării. În Parlament, el critica pe membrii guvernului care pre- 
conizau legi menite a satisface necesităţi urgente ale trecerii peste Dună- 
re. A criticat chiar răspunsul la mesajul tronului.!5 Dimitrie Ghica este 
ales preşedinte al Societăţii române de “Cruce roşie”, recent înfiinţată în 
localul Eforiei spitalelor civile din Bucureşti.!% Concomitent era numit 
prin decret domnesc, din 6 mai 1877, membru şi preşedinte al Comisiei 
de supraveghere în circumscripţia Bucureşti pentru stricta aplicare a legii 
rechiziţiilor în vederea satisfacerii necesităţilor armatei.188 

Aflat la Bucureşti, lon Ghica se arăta îngrijorat în perspectiva par- 
ticipării armatei române în sudul Dunării. Scriind soţiei sale la 25 iulie/6 
august 1877, el dădea ştiri în legătură cu operaţiunile militare, armata 
rusă fiind într-o grea situaţie, mereu aducându-se noi trupe: “Mica noas- 
tră armată, care trecuse la Nicopole, a plecat spre Plevna (...). Sunt atât 
de neliniştit în privinţa bravilor şi demnilor mei prieteni din corpul de 
armată care a trecut Dunărea, încât mă simt foarte trist”.189 

Participarea României la războiul dintre Rusia şi Turcia se dovedea 
în mod obiectiv necesară, pentru a pecetlui pe câmpurile de luptă din 
sudul Dunării marele act istoric al proclamării Independenţei de stat a 

României, în şedinţa Parlamentului din 9 mai 1877. Faptele de nease- 
muită vitejie şi eroism ale ostaşilor şi ofiţerilor români desăvârşeau o 
operă politică, iniţiată cu discernământ şi responsabilitate faţă de viitorul 
țării şi al întregii naţiuni române, pe deplin angajată în împlinirea unuia 
din marile sale deziderate.!% 

La 8/20 ianuarie 1878, ministrul Afacerilor Externe al României, M. 
Kogălniceanu, dădea instrucţiuni agentului diplomatic la Paris, N. Cali- 
machi-Catargiu, să ia legătura cu ambasadorul Turciei, pentru a afla dacă 
Poarta era dispusă să recunoască deîndată independenţa României. În 
acest fel, Rusia n-ar mai fi pretextat că cele trei judeţe din nordul gurilor 
Dunării făceau parte din Imperiul otoman, pentru a cere retrocedarea lor. 
lon Ghica a fost trimis în misiune specială la Londra spre a detecta bu- 
nele intenţii ale oamenilor de stat britanici faţă de România şi a le expune 
cu claritate problema românească. Aflând despre scopul acestei călătorii 
a diplomatului român la Londra, ţarul Rusiei şi cancelarul Al. Gorceakov 
şi-au exprimat opinia că în cazul că viitorul congres de pace va ridica 
problema neutralizării României, ei se vor opune „considerând-o o ofensă 
la adresa ţării lor. De altminteri, nu se formase o majoritate a Marilor Pu- 
teri în favoarea ideii neutralizării României, Austria şi Germania împăr- 
tăşind punctul de vedere al Curţii din Petersburg.!*! 

Generalul Iancu Ghica, trimisul extraordinar al României la Peters- 
burg, informa pe ministrul român de Externe asupra audienţelor sale la 
ţar şi cancelar în privinţa armistiţiului şi a păcii. El a pus problema parti- 
cipării României la toate actele ce decurgeau din dreptul său de belige- 
rantă. Împăratul şi cancelarul au dat asigurări că vor fi satisfăcute intere- 
sele României, precum şi independenţa şi sacrificiile făcute, prin “dobân- 
direa Dobrogei”. Se obiecta, totuşi, că România nu va putea participa la 
negocierile de pace şi să semneze acte cu caracter diplomatic internaţio- 
nal, pe motiv că independenţa sa nu fusese confirmată de Marile Puteri. 
Numai după o prealabilă recunoaştere internaţională a independenţei, 
deci a suveranităţii sale externe, România va putea participa la congrese. 
Până atunci, interesele sale vor fi apărate de Rusia, guvernul român pu- 
tând trimite o delegaţie cu drept consultativ: “În legătură cu misiunea d- 
lui Ion Ghica la Londra - scria generalul Iancu Ghica -, împăratul şi can- 
celarul au adăugat că, dacă la Congres s-ar pune problema neutralizării 

României, Rusia ar respinge-o ca pe o ofensă directă, că, de altfel, aceas- 
tă propunere nu ar întruni majoritatea de voturi, deoarece Austria şi Ger- 
mania erau de acord cu Rusia în această privinţă”.19%2 

Generalul Iancu Ghica era unu! dintre cei trei fii ai fostului domn al 
Moldovei, Grigore V Ghica, şi al Elenei Sturdza. Născut la Iaşi, în 1829, 
el a efectuat studii elementare la Colegiul iezuiţilor din Fribourg, studii 
literare şi militare tot la Fribourg, apoi studii de drept şi filosofie la 
Geneva. Revinţe în ţară în 1851, ocupând funcţia de ministru în diverse 
guverne ale domniei tatălui său. În 1859, a fost ales deputat în Adunarea 
electivă a Moldovei. Din 1861, s-a stabilit la Bucureşti, unde a fost numit 
ministru de Război, apoi de Externe. În urma loviturii de stat de la 2 mai 
1864, el se va despărţi de Cuza Vodă, acţionând pentru aducerea princi- 
pelui străin. Agent diplomatic la Viena, apoi reprezentant diplomatic al 
României la Constantinopol (1872-1877), generalul Iancu Ghica este nu- 
mit ataşat extraordinar al guvernului român pe lângă ţarul Alexandru al 
Il-lea, în războiul din 1877 - 1878. General de divizie după 1878, ela 
fost trimis la Petersburg pentru recunoaşterea Independenţei de stat, cu 
titlul de ministru plenipotenţiar şi trimis extraordinar.193 

Din relatările generalului lancu Ghica, guvernul român trebuia să în- 
ţeleagă că României nu i se recunoșteau drepturi de cobeligerantă, pentru 
a participa la tratativele pentru armistițiu şi încheierea păcii. La 26 ianua- 
rie 1878, Dimitrie Ghica adresa o interpelare guvernului în privinţa atin- 
gerii integrităţii teritoriale prin tratatul separat de pace preconizat de 
Rusia cu Turcia. Drept urmare, M. Kogăniceanu a dat lămuriri, votându- 
se o moţiune prin care se declara că națiunea română nu va consimţi la 
vreo cedare teritorială şi nici la vreun schimb teritorial.!% Ion Ghica ac- 
ceptase o misiune specială la Londra, căci dintotdeauna fusese adeptul a- 
flării unor soluţii diplomatice la stările conflictuale. Demersurile sale e- 
şuează căci lordul de Beaconsfield realizează o înţelegere secretă cu gu- 
vermnul rus în privinţa unor modificări ale tratatului de la San Stefano în 
interesul Angliei. La 4 iunie 1878, va încheia o înţelegere secretă şi cu 
Turcia: “Cu aceste două tratate în buzunar - scria Titu Maiorescu -, en- 
glezul se duce liniştit la Congres, fără a se mai preocupa de soarta Româ- 
niei”,195 

La Viena, unde guvernul român întreprinsese demersuri similare, în 

scopul păstrării integrităţii teritoriale, se întâmpinau dificultăţi. Pentru a 
dubla eforturile agentului român, a fost trimis lon Ghica. Guvernul aus- 
tro-ungar era însă decis să nu discute această problemă înaintea unei con- 
ferinţe de pace. Mai mult, ministrul de Externe austro-ungar declarase că, 
dacă se va ajunge la o înţelegere cu Rusia referitoare la condiţiile păcii, 
Austro-Ungaria se va pronunţa contra punctului de vedere românesc.196 
Astfel că, la 19 februarie/3 martie 1878, se încheia Tratatul de pace ruso- 
turc de la San Stefano, prin care se recunoştea independența României, 
Serbiei şi Muntenegrului şi autonomia Bulgariei. Dobrogea era cedată 
Rusiei, care intenţiona s-o schimbe cu cele trei judeţe din sudul 
Basarabiei retrocedate Moldovei în 1856. Prevederile tratatului au fost 
contestate, ajungându-se la aranjamente înaintea deschiderii Congresului 
de pace de la Berlin.19% 

Precum informa C. E. Mansfield pe marchizul de Salisbury, la 28 
martie 1878, I. C. Brătianu plecase la Viena spre a prezenta contelui An- 
drâssy starea de spirit din România cu privire la pierderile teritoriale. În- 
tre timp, şi Ion Ghica şi D. A .Sturdza se înapoiaseră din misiunile lor di- 
plomatice speciale la Londra şi Viena, care au prezentat rapoarte într-o 
sesiune comună a Corpurilor legiuitoare. S-a propus adresarea unui pro- 
test Marilor Puteri în problema Tratatului de la San Stefano. Ministrul de 
Externe a cerut o amânare până la revenirea în ţară a primului ministru I. 
C. Brătianu.19% 

lon Ghica eşuase, fără îndoială, în misiunea sa diplomatică la Lon- 
dra, cât şi la Viena, în care-şi pusese totuşi mari speranţe, dovedite, ulte- 
rior, cu totul iluzorii. Ministrul de Externe, M. Kogălniceanu, se arăta ne- 
mulţumit de lipsa de rezultate, exprimându-şi iritarea contra lui lon Ghi- 
ca şi pe motiv că acesta îl vorbise de rău în ultima sa călătorie. Aflând, 
lon Ghica i se adresează în scris, asigurându-l că a fost prost servit de 
anumite persoane şi indus în eroare asupra unor probleme, altminteri im- 
portante: “Eroare sau minciună - afirma Ion Ghica -, eu o resping cu in- 
dignare”.1% 

Eşecul din misiunea diplomatică la Londra se adăuga marelui eşec al 
lui lon Ghica suferit în urma unor evidente erori de apreciere cu privire 
la atitudinea sa faţă de intrarea României în război. lon Ghica nu era sin- 
gurul om politic român care susţinuse politica de neutralitate strictă şi 

efectivă. Însuşi fratele primului ministru se opusese intrării României în 
război, scriind şi publicând o broşură.2% Bine intenţionaţi în demersurile 
lor pentru neutralitate, ca sinceri şi devotați patrioţi, adversarii participă- 
rii la război comiseseră erori de apreciere a evoluţiei evenimentelor, din 
prea multe rezerve faţă de expansionismul rusesc. Prevederile lor s-au 
adeverit. România fusese exclusă de la tratativele de pace, nu i se recu- 
noştea integritatea teritorială, însuşi teritoriul său nu avea să fie părăsit 
de trupele ruse decât în urma demersurilor energice ale unor Mari Puteri. 
Cu toate acestea, Independenţa de stat nu ar fi avut sorţi de izbândă prin 
menţinerea neutralității, dacă i se condiţiona chiar şi după victoria împo- 
triva Imperiului otoman, la care avusese o însemnată contribuţie umană 
şi materială. Promotorii cuceririi Independenţei de stat pe calea armelor 
erau şi ei conştienţi de unele pericole în perspectivă, dar se întemeiau pe 
marea dorinţă de a lupta şi a învinge din partea întregii naţiuni, în condi- 
tiile în care Marile Puteri se înfruntau pentru supremație nu numai pe 
continent, dar şi în alte părţi ale globului. Absolutizarea pericolului ex- 
pansiunii Rusiei se dovedea exagerată, din momentul ascensiunii Germa- 
niei şi împotrivirii Angliei la zdrobirea totală şi desfiinţarea Imperiului 
Otoman. 

Succesele de răsunet ale politicii guvernului în timpul războiului de 
Independenţă n-au dus la recunoaşterea eşecurilor din partea celor care i 
se opuseseră printr-o atitudine categorică de neutralitate. Dimpotrivă, se 
ajunge la resentimente puternic accentuate de trecerea timpului. Astfel, 
guvemul liberal prezenta Parlamentului un proiect de lege, intitulat: Le- 
gea pentru interpretarea legii electorale din 1866 şi pentru garantarea 
libertăţii alegerilor. Prin lege, se acordau atribuţii sporite primarilor, în 
comparaţie cu cele ale prefecţilor, în privinţa alcătuirii listelor electorale, 
prin care se favoriza colegiul III, considerat dintotdeauna “zestre guver- 
namentală”. Conservatorii sesizează de îndată intenţiile guvernului, criti- 
când proiectul de lege, pe motiv că era neconstituţional. Nu numai ei 
apreciau astfel proiectul de lege, dar şi unii liberali moderați, între care şi 
lon Ghica. Astfel, în şedinţa Senatului din 25 februarie 1878, M. C. 
Epureanu, I. Ghica şi D. Vioreanu se opuneau adoptării proiectului de 
lege pe motiv că legea electorală din 1866 nu putea fi modificată de un 
Parlament obişnuit, şi numai de Constituantă, mai ales că proiectul în 

chestiune nu se limita numai la interpretarea legii, dar prevedea o modifi- 
care a ei, contravenind astfel pactului fundamental. Deşi aprig dezbătut, 
proiectul de lege a fost adoptat şi aplicat.2! 

Congresul de pace de la Berlin nedreptăţea România, prin reanexarea 
de către Rusia a celor trei judeţe din sudul Basarabiei, dar îi recunoștea 
Independenţa de stat şi drepturile asupra Dobrogei. Esenţialul fusese în- 
deplinit, urmând consolidarea marelui act, atât pe plan intern, cât, mai 
ales, pe plan extern, prin ridicarea rangului şi sporirea prestigiului statu- 
lui independent românesc. 

Angajat într-o atitudine de strictă neutralitate, încă din 1870, lon 
Ghica, un statornic adept al utilizării mijloacelor politice şi diplomatice 
în scopul împlinirii dezideratelor aţionale, se alătura, de fapt, punctelor 
de vedere conservatoare, care se opuneau cuceririi Independenţei de stat 
pe calea armelor, căci se temuseră dintotdeauna de perspectiva utilizării 
lor şi consecinţelor interne sau externe. Moderaţii, atât liberali cât şi con- 
servatori, preconizau numai mijloace diplomatice pentru obţinerea Inde- 
pendenţei, chiar când acestea deveniseră dificil sau zadarnic de utilizat, 
la începutul anului 1877. 

Conceperea moderaţici ca modalitate imuabilă în relaţiile externe şi 
ca atitudine statornică, indiferent de împrejurări, în politica internă, se 
dovedea riscantă pentru prestigiul unor oameni politici care contribuiseră 
esenţial la constituirea statului naţional român modem. Reticenţa în faţa 
deciziilor radicale şi permanentele rezerve faţă de accelerarea procesului 
de democratizare a vieţii publice, în favoarea unei dezvoltări lente, în 
condiţii de ordine şi stabilitate, prin măsuri iniţiate de sus în jos, care să 
excludă afirmarea dezideratelor populare, veneau în contradicţie cu inte- 
resele generale, accentuând pe cele particulare sau de grupare politică, 
indiferent de motive. 


Prin diplomaţie, la consolidarea statului român independent 
Situat în afara operei de guvernare, prin atitudinea sa moderată, ac- 
centuată în timpul războiului de Independenţă, Ion Ghica nu avea alte 
preocupări decât cele ştiinţifice, culturale şi literare. Ales membru al So- 
cietăţii Academice Române în 1874, apoi preşedinte al ei, în 1876, el este 
ales primul director general al teatrelor, funcţii care îi aduc satisfacţii, dar 

şi epuizare, căci se cereau îndeplinite în condiţii de permanentă con- 
fruntare de opinii. 22 După 1879, mai ales, începe scrierea şi publicarea 
Scrisorilor către Vasile Alecsandri, în care-şi dezvoltă fermecătorul său 
talent de scriitor şi memorialist.203 

Realizându-se numai în domeniul politic, Dimitrie Ghica, un conser- 
vator-moderat, după 1876 se apropie treptat de liberali. La alegerile din 
1877 este ales la colegiul I Bucureşti “susținut pe sub mână chiar de libe- 
rali”. Fiind foarte apropiat de liberali, gruparea de centru, intitulată “par- 
tidul liberal-conservator”, se dizolvă prin intrarea lui V. Boerescu în gu- 
vernul prezidat de Ion C. Brătianu, ca ministru de externe, în 1879, şi 
prin alegerea lui Dimitrie Ghica la conducerea Senatului, în 1881, când 
intrase în Partidul Naţional Liberal. În 1884, lon C. Brătianu îi acordă 
chiar şefia nominală a partidului, în încercarea de a preîntâmpina atacu- 
rile în creştere împotriva sa din partea opoziţiei. Intrat în Partidul Naţio- 
nal Liberal, în pofida deţinerii funcţiilor de preşedinte al Senatului şi şef 
nominal, el rămânea acelaşi adversar al reformelor radicale pe care le 
confunda cu socialismul. Astfel, fiind în dezbatere unele probleme de 
ordin fiscal în şedinţa Senatului din 1886, el preopina că socialismul 
atrage “împărţirea averilor în părţi egale cu numărul oamenilor”, decla- 
rând că nu poate fi de acord cu această concepţie.20%4 

Oricum, se aprecia că fuziunea cu liberalii ar fi avut loc mai devreme 
decât după războiul de Independenţă, dacă poziţia de neutralitate a lui 
Dimitrie Ghica n-ar fi întârziat-o.205 Despre el, Titu Maiorescu scria că 
“trecea fără multă greutate dintr-un partid în altul şi a prezidat cu aceeaşi 
încredere în sine atât adunări conservatoare cât şi adunări liberale. Căci 
în aceste vicisitudini el îşi păstra pururea ideea sa de căpetenie de a fi un 
sprijin al dinastiei''.200 

Conştient de valoarea sa ca om de ştiinţă şi cultură, de scriitor, Ion 
Ghica se realizează cu predilecție în aceste domenii de activitate, cărora 
se dedică atât de pasionat în ultimele decenii ale vieţii. Pentru a reflecta 
în linişte şi departe de evoluţia tumultuoasă a vieţii politice interne, Ion 
Ghica intenţiona să demisioneze de la direcţia teatrelor şi să solicite un 
post diplomatic în străinătate. Activitatea lui de director întrunise apre- 
cieri elogioase şi dreptul la recunoştinţă din partea colaboratorilor. Ast- 
fel, în semn de recunoştinţă pentru “marele interes” manifestat de Ion 

Ghica, în calitate de director general, membrii Societăţii Teatrului Naţio- 
nal au aprobat, în unanimitate, întrebuințarea sumei de 500 franci pentru 
“a face portretul d-lui Ion Ghica spre a-l aşeza între portretele din marele 
foaier”.207 

Dormnic să ocupe postul de guvernator al Băncii Naţionale, Ion Ghica 
se vede lipsit de împlinirea acestui deziderat, prin numirea lui Ion I. 
Câmpineanu de către însuşi primul ministru Ion C. Brătianu. Astfel că, în 
ţară nu mai avea nimic de aşteptat de la un guvern ale cărui principii de 
administrare a ţării nu le împărtășea, fiind, de fapt, un opozant în interio- 
rul partidului. Se vede determinat să insiste pentru a fi trimis în misiune 
diplomatică peste hotare. Sprijinit, lon Ghica este numit ministru al Ro- 
mâniei la Londra. Devenit şi rămas “aproape un solitar, un om politic pu- 
țin popular”, mai ales după eşecul opiniilor sale din timpul războiului de 
Independenţă, “în ostracismul comod pe care şi l-a asigurat la Londra, în 
calitate de plenipotenţiar al României, el şi-a pus la punct replica pe care 
o pregătea alcătuindu-şi cu artă savantă noua sa imagine pe care a ţinut 
s-o lase posterităţii. A apelat din nou la '48”. Şi astfel, prin minunatul 
său talent, evocând oameni, fapte şi evenimente din trecut, “Ghica trecea 
el însuşi pe primul plan, în lumina veridicităţii istorice şi a artei sale de 
scriitor”.208 

Renunţând la preşedinţia Academiei Române şi la direcţia teatrelor, 
lon Ghica se încredința unui domeniu predilect al preocupărilor sale, 
unde nu avea cum să intre în contradicţie cu guvernul prezidat de lon C. 
Brătianu, care va folosi în posturi diplomatice atât liberali moderați, cât 
şi conservatori, precum P. P. Carp. Înainte de plecarea din ţară, la 27 
mai/ 8 iunie 1881, lon Ghica se adresa, în calitate de director al teatrelor, 
lui M. Kogălniceanu, făcându-i cunoscut că trimisese la Paris pe 
Aristizza Romanescu, Anicuţa Popescu, Ştefan Iulian şi pe Rassianu, 
spre a urma cursurile Conservatorului şi de teatru francez. Ruga să fie 
recomandaţi Legaţiei române din Paris de către M. Kogăniceanu, minis- 
trul român de Externe, în scopul de a-i ajuta şi sprijini pe lângă instituții- 
le de care vor avea nevoie.209 

La 27 iulie 1881, lon Ghica se afla la Paris, în trecere spre Londra, 
unde avea să ocupe postul de ministru al României, cu misiunea de a 
contribui la rezolvarea problemei Dunării: “Ziarele engleze - scria el so- 

tiei sale - fac mare caz de numirea mea la Londra. Dar reuşi-voi în ches- 
tiunea Dunării? aceasta-i întrebarea; o problemă rău începută, rău dirijată 
şi compromisă”.210 

Problema Dunării fusese redeschisă de pretenţiile Austro-Ungariei de 
a domina asupra cursului inferior, deşi nu era ţară riverană între Porţile 
de Fier şi Mare. La 9/21 septembrie 1878, ea fusese prima mare putere 
care recunoscuse independenţa României, cu condiţia de a fi sprijinită în 
dobândirea dreptului de control şi supraveghere a întregului curs al Du- 
nării. O primă tentativă a eşuat, în 1880, dar problema a fost reluată în 
1881. Întrucât guvernul englez se opunea tendinţelor sale, Austro-Unga- 
ria încearcă o înţelegere prealabilă cu Franţa. Discuţiile au avut loc între 
contele Wolkenstein şi Camille Barrère. Delegatul francez a căutat o 
conciliere între interesele Austro-Ungariei şi Angliei, neglijând cu totul 
pe cele ale României. Astfel, soluţia Barrère preconiza o comisie mixtă 
alcătuită din ţările riverane, plus Austro-Ungaria, care obținea preşedin- 
ţia, deşi nu era ţară riverană, pe cursul inferior al Dunării. În toamna anu- 
lui 1881, aveau loc la Paris tratative franco-engleze, delegatul britanic 
fiind înclinat să accepte propunerea Barrère.?!! 

Acesta era stadiul în care ajunsese problema Dunării în momentul 
când sosea la Londra Ion Ghica. În general, nemulțumit de orientarea po- 
liticii interne a guvernului, el nu era mulţumit nici de cea extemă, atribu- 
indu-i erori, care, între altele, au compromis poziţia României în proble- 
ma Dunării. În realitate, guvernul român avea de făcut faţă unor multiple 
dificultăţi referitoare la recunoaşterea de către Marile Puteri a indepen- 
denţei de stat, Anglia, Franţa şi Germania recunoscând-o abia în 1880, 
apoi la cea a proclamării Regatului din 14/26 martie 1881. La 7 octom- 
brie 1879 se încheiase tratatul secret de alianţă între Austro-Ungaria şi 
Germania, consolidând, astfel, poziţia Curţii din Viena în sud-estul curo- 
pean. Încât, guvernul român era confruntat cu aceste dificultăţi dar şi al- 
tele, care rezultau din conjugarea intereselor Marilor Puteri, în tendinţele 
lor mereu sporite de supremație politică. 

Intens preocupat de rezolvarea problemei Dunării fără lezarea intere- 
selor României, Ion Ghica se adresa lui Ion Bălăceanu, ministrul Româ- 
niei la Viena, pentru a solicita informaţii cu privire la evoluţia acestei 
probleme. Astfel, el se interesa de propunerile Franţei, asupra rezultatu- 

lui convorbirilor dintre C. Barrère şi delegatul austro-ungar. La Londra 
se afla izolat, singur.212 Scriind soţiei lui D. A. Sturdza, Ion Ghica 
menţiona că are o viaţă tristă în capitala britanică, lumea fiind bogată şi 
totul foarte scump.2!? La 14 ianuarie 1882, scria lui D. C. Ollănescu-As- 
canio: “aici trăiesc într-un deşert populat; relaţiile sunt foarte grele din 
cauza distanțelor. Te poţi plimba zile întregi fără să întâlneşti o figură cu- 
noscultă şi, ca să vizitezi pe cineva, trebuie să mergi cu trăsura cel puţin o 
oră. Londra este un oraş care posedă zece sau douăsprezece parcuri, nu- 
mărând fiecare mai multe sute de hectare, străzi largi de cincizeci de 
metri, case nu prea înalte şi, pe lângă acestea „aproape patru milioane de 
suflete. Fă-ţi deci idee cât spaţiu ocupă ea din suprafaţa insulei”.214 În va- 
ra anului 1882, lon Ghica afla, cu imensă durere, despre decesul fratelui 
său mai mic, Pantazi Ghica. Trimiţând o scrisoare de consolare cumnatei 
sale, văduva Camille, mărturisea sentimentele care-l încercau: “Excelen- 
tul meu frate cu inima de aur, acest om de devotament şi de afecţiune pe 
care-l plâng toţi cei care l-au cunoscut”.215 Aceleaşi sentimente le mărtu- 
risea şi lui D. Ollănescu-Ascanio: “crede-mă că ştirea morţii fratelui meu 
m-a răvăşit complet. Dacă ai şti ce nobilă inimă şi ce vid a lăsat în sufle- 
tul meu plecarea sa!”.216 

Între timp, problema Dunării evolua contrar intereselor României 
„care a respins categoric pretenţiile nefondate de dominație ale Austro- 
Ungariei pe cursul inferior. lon Ghica avea să-şi intensifice eforturile 
diplomatice, în perspectiva deschiderii unei conferinţe a ambasadorilor 
Marilor Puteri chiar în capitala britanică, unde se afla ca ministru pleni- 
potenţiar al României. La informarea dată de P. P. Carp, ministrul Ro- 
mâniei la Viena, la 11/23 noeimbrie 1882, în privinţa viitoarei conferinţe, 
ministrul român de Externe, D.A. Sturdza, încunoştinţa pe lon Ghica 
spre a întreprinde demersurile necesare în vederea admiterii unei de- 
legaţii române la dezbateri.2!7 Ion Ghica sesizase deja existenţa unor in- 
dicii care ar conduce la întrunirea unei conferinţe menită să dezbată pro- 
blema Dunării, fără de care nici o soluţie nu era considerată definitivă. 
Într-un lung memoriu în limba franceză, el menţiona comentariile din 
presa europeană, care avansau eventualitatea deschiderii unei conferinţe. 
Unele dădeau de înţeles că la dezbateri nu vor participa decât semnatarii 
Tratatului de pace de la Berlin, ceea ce însemna excluderea României. 

Ion Ghica menţiona că această argumentare poate părea logică atâta timp 
cât anteproiectul austro-ungar, care a provocat incidentul, cât şi proiectul 
Barrère nu sunt decât urmările interpretării art. 55 din Tratatul de la Ber- 
lin şi nu atrag alte interpretări derivate. În realitate, lucrurile se prezentau 
altfel. Ion Ghica argumenta că Tratatul de la Berlin a făcut unele modifi- 
cări în privinţa regimului de navigaţie pe Dunăre stabilit în tratatele ante- 
rioare. Astfel, România avea dreptul de membru în Comisia Europeană a 
Dunării în egală măsură cu Puterile semnatare ale Tratatului de la Berlin, 
ca urmare a recunoaşterii independenţei sale şi a constituirii în stat suve- 
ran. Or, acesta îi dă dreptul să participe la toate dezbaterile Comisiei, să 
fie sau nu de acord cu deciziile sale. Ca stat suveran, fost vasal Turciei, 
România moşteneşte toate drepturile Porții exercitate ca putere suzerană. 
Unul din aceste drepturi constă în participarea la toate întrunirile europe- 
ne menite să reglementeze navigația pe Dunăre de la vărsarea în Marea 
Neagră până la Porţile de Fier. Prin aceasta se explica invitarea României 
de a adera la actul adiţional care reglementa atribuţiile şi competențele 
Comisiei Europene a Dunării maritime. În aceeaşi calitate, a luat parte la 
îndeplinirea mandatului acordat prin art. 55 al Tratatului de la Berlin.218 
În deplină cunoştinţă a aspectelor problemei, lon Ghica argumenta 
că, pe lângă dreptul convenţional, rezultat din tratate, România dispune 
de un drept natural, în calitate de stat riveran, prin urmare de proprietară 
a teritoriului traversat de Dunăre. Acest drept fusese exercitat chiar şi a- 
tunci când existau două Principate vasale Imperiului otoman. Cu atât mai 
mult avea dreptul să participe la o viitoare conferinţă România suverană 
şi independentă, căci drepturile sunt imprescriptibile şi nu pot fi modifi- 
cate decât cu asentimentul tuturor părţilor, mai ales al celor care suferă 
de pe urma acestor modificări. Pe de altă parte, conferinţa nu va avea să 
se pronunţe numai asupra interpretării Tratatului de la Berlin, ci şi asupra 
altora noi, care ar decurge din eventualele intepretări. Sub pretextul alcă- 
tuirii unui regulament de navigaţie - sublinia Ion Ghica -, propunerea 
Wolkenstein-Barrăre inaugurează un nou regim de navigaţie pe Dunărea 
de Jos, creând o nouă persoană morală, o autoritate mixtă menită să func- 
ţioneze paralel cu C.E.D., care să exercite astfel dreptul de jurisdicție şi 
administraţie pe teritoriul şi în apele unui stat suveran. Or, preciza Ion 
Ghica, României, stat independent, i se refuza dreptul de a discuta, recu- 

noscându-i-se numai pe cel de a adera sau consimţi la acest act. Astfel că 
dreptul celui mai puternic este transformat în axiomă internațională.219 

Cu argumente de necontestat, lon Ghica stăruie să afirme că o astfel 
de impunere a dreptului forței nu poate avea loc decât după un conflict 
armat, în urma căruia cel învins trebuie să se supună prin tratat. Într-o 
situaţie normală, de pace, un stat suveran, membru al C. E. D., care să nu 
aibă dreptul de a participa la o Conferinţă menită să dezbată şi să adopte 
hotărâri intrând în competenţa acelui organism, ar însemna violarea drep- 
tului internaţional, când se cunoaşte, în această privinţă, fără deosebire, 
că statele mari şi mici sunt egale. Astfel, problema prelungirii puterilor 
C. E. D. nu poate fi decisă fără participarea României. Chiar proiectul 
Barrère prevede coexistenţa celor două comisii, adică a comisiei mixte, 
cu drept de control al navigaţiei între Porţile de Fier şi Galaţi, şi Comisia 
europeană a Dunării pentru cursul Dunării între Galaţi şi Marea Neagră. 
Or, Austro-Ungaria, deşi, neriverană, avea preşedinţia şi, deci, preponde- 
renţă în prima Comisie, lezând, de drept, interesele şi drepturile suverane 
ale statelor riverane. Cu deplin temei, Ion Ghica sublinia că prima comi- 
sie, nou creată, nu se putea substitui Comisiei Europene a Dunării. În ca- 
zul neinvitării României pentru a participa la Conferinţă, rezultatele 
practice ale deciziilor n-ar avea aplicabilitate, din punct de vedere juri- 
dic, pentru un stat suveran, de îndată ce nu avusese prilejul să se pro- 
nunţe asupra lor. În concluzia argumentării sale, Ion Ghica menţiona că 
acei ce voiau să excludă România de la Conferinţă dădeau dovadă de o 
mediocră încredere în acordul puterilor favorabile soluţiei Wolkenstein- 
Barrăre.2% 

Jon Ghica se dovedea un foarte bun cunoscător al problemei Dunării, 
expunând sub toate aspectele dreptul României de a participa la decizie 
ca stat suveran, independent şi riveran pe cursul inferior. Scriindu-i colo- 
nelului Eustațiu Pencovici, delegatul României în Comisia Europeană a 
Dunării, cu sediul la Galaţi, fostul său ministru de Război în guvernul 
prezidat în 1870-1871, Ion Ghica evoca evenimente care evidenţiau rapa- 
citatea Curţii din Viena, când era vorba de anexare cu forţa a unor cât de 
mici teritorii româneşti: “Tată-meu îmi spunea - scria el - că la retroceda- 
rea Olteniei (în 1739 - n.n.), austriacii, pe când tractau cu turcii de pace 
şi se priimise cursul Bahnei ca hotar, profitând de întârzierile împuterni- 

ciților Turciei, au deturnat cursul râului ca să râmâie Alt-Orşova în par- 
tea Austriei. Turcii nu s-au desceptat decât după ce se iscălise şi se ese- 
cutase prescripţiunile tractatului. Pe atunci era dragoman mare al Porții 
Alexandru Ghica, tata lui Grigore Vodă al Moldovei, din care cauză dra- 
gomanul Alexandru Ghica a fost decapitat. Mai târziu, dovedindu-se ne- 
vinovăția dragomanului, ca reabilitate sultanu a numit pe fii-so Grigore 
Ghica domn al Moldovei „care şi el a fost decapitat din cauza împotrivirii 
la predarea Bucovinei”.2i 

Curtea din Viena va urmări cu asiduitate planurile la Dunărea de Jos, 
tinzând chiar la o extindere teritorială nu numai la o dominație, adică un 
drept de control şi supraveghere a navigaţiei pe cursul inferior. Sesizân- 
du-i intenţiile, lon Ghica încerca să se opună pe cale diplomatică, utili- 
zând toate relaţiile sale. Astfel, reuşeşte să fie primit în audienţă de lor- 
dul Granville, ministrul de Externe al Angliei, de la care află că, prin 
dezbateri, Conferinţa urma a decide asupra prelungirii mandatului C. E. 
D. şi asupra Regulamentelor de navigaţie.22 

Lucrările Conferinţei au fost deschise la 8 februarie 1883, partici- 
pând comisarii şi ambasadorii Marilor Puteri acreditaţi la Londra. lon 
Ghica trimisese o telegramă prin care solicita participarea împuternicitu- 
lui guvernului român la dezbateri cu drepturi egale cu ai celorlalte ţări. 
Telegrama a fost luată în discuţie în şedinţa din 10 februarie 1884, lon 
Ghica fiind invitat să i se comunice decizia Conferinţei în privinţa solici- 
tărilor făcute. După două ore de aşteptare, ministrul român cât şi cel al 
Serbiei au fost invitaţi de lordul Granville pentru a le face cunoscută de- 
cizia de a fi invitaţi, în calitate de consultanţi, să asiste la lucrările Confe- 
rinţei. Bulgaria „fiind numai stat autonom, nu a fost invitată. A doua zi, 
Ion Ghica înmâna o notă de protest lordului Granville, în numele guver- 
nului român, pentru respingerea cererii sale de a fi admis ca membru cu 
drept deplin al Conferinţei, egal cu toţi ceilalţi, şi nu numai cu drept con- 
sultativ. Aşadar, nu admitea exceptarea țării sale de la deciziile finale. În 
consecinţă, declina posibilitatea de a participa la dezbateri cu drept con- 
sultativ, rezervându-şi pe cel de a protesta contra hotărârilor finale, fără 
participarea României. Conduita sa a primit aprobarea regelui şi a guver- 
nului român.22% 

Tratatul de la Londra a fost încheiat la 10 martie 1883, având în 

anexă Regulamentul de navigaţie. Documentele erau înmânate lui lon 
Ghica de către lordul Granaville spre a fi remise guvernului român. Prin 
aceste documente, se lezau grav drepturile suverane ale statului român 
independent, întrucât preconizau măsuri care urmau a fi întreprinse pe 
teritorul său, fără asentimentul şi fără participarea sa. Atribuţiile C. E. D. 
erau extinse până la Brăila, or guvernul român nu fusese consultat în 
această privinţă. Se încălcau astfel norme de drept internaţional. 
Guvernul român nu putea accepta un astfel de tratat şi astfel de regula- 
ment de navigaţie. De altminteri, ministrul de Externe, D. A. Sturdza, 
trimitea o notă lui lon Ghica, pentru a fi înmânată lordului Granville, în 
care se declara că deciziile luate fără participarea României nu pot fi 
obligatorii pentru ea. C6pii ale notei erau înmânate şi altor Mari Puteri. 
Germania şi Austro-Ungaria îndemnau guvernul român să accepte 
Tratatul de la Londra, deoarece, fără acceptarea sa, el nu putea fi aplicat. 
Întrucât existau tratative în curs pentru aderarea României la Tripla 
Alianţă, regele urmând să efectueze o călătorie la Viena şi Berlin, lon 
Ghica a fost înștiințat, la 15 august 1883, să nu mai întreprindă demersuri 
în problema Dunării. De altminteri, lipsind ambasadorii Austro-Ungariei 
şi Rusiei de la şedinţa Conferinţei de la Londra, care urma să ratifice 
Tratatul, aceasta a fost amânată. lon Ghica aprecia evenimentul ca o con- 
secinţă a călătoriei regelui Carol I. 

Tentativele de redeschidere a problemei Dunării au eşuat, în perspec- 
tiva apropiatei semnări a Tratatului secret de alianţă a României cu 
Austro-Ungaria. Evenimentul a avut loc la Viena, în ziua de 18/30 
octombrie 1883, Germania aderând şi semnându-l în aceeaşi zi. Prin 
eforturi intense şi îndelungate guvernul român reuşise în acţiunile sale de 
obţinere a dreptului de control al navigaţiei şi de poliţie fluvială pe cursul 
românesc al Dunării, acest drept constituind, totodată, un act de afirmare 
a suveranităţii şi independenţei.24 

Odată cu rezolvarea problemei Dunării, în sensul dezideratelor 
româneşti, activitatea diplomatică a lui lon Ghica la Londra se reduce la 
îndeplinirea funcţiei de ministru, care nu-i oferea prea multe satisfacţii. 
Le caută şi le găseşte în preocupările pentru îmbogățirea fondurilor 
Bibliotecii Academiei Române sau prin dăruirea cu pasiune scrisului. La 
12 iulie 1883, se adresa lui Ion Bianu, care fusese numit, la 1 februarie 

1879, bibliotecar-arhivar al Academiei Române, pentru a-i face cunoscut 
că achiziţionase şapte lăzi cu cărţi din Anglia şi le va expedia Bibliotecii 
Academiei. Mai spera încă să ceară cărţi în Anglia “ ca să ne împodobim 
Biblioteca Academiei”.225 

La 15 octombrie 1884, Ion Ghica scria din Brighton lui Ion Bianu, 
precum că fusese anterior neliniştit de soarta cărților trimise Bibliotecii 
Academiei, dar se liniştise apoi aflând de sosirea lor. Fiind în bune relaţii 
cu specialişti de la Biblioteca Muzeului Britanic, lon Ghica înştiinţa pe 
Ion Bianu că va procura tot ce considera necesar în vederea organizării 
Bibliotecii Academiei. Înainte de orice, era însă necesară o clădire. Ruga 
să i se trimită unul sau două volume din “Convorbiri economice”, spre a 
le oferi bibliotecilor engleze “pentru că - menţiona el - e vorba să mă 
căftănească boierii d'aici. Eu am declinat acest onor, dar sunt vreo doi- 
trei amici, cari se ţin de capul meu să dau adeziunea mea”. Mai ruga să i 
se trimită “o mai bună istorie a României, dacă există ceva mai bun decât 
Laurian sau chiar pe Laurian”.226 

Într-una din scrisorile sale către Ion Bianu, Ion Ghica se arăta nemul- 
tumit de slaba activitate academică şi de lipsa de preocupare pentru con- 
struirea unui local al Academiei: “Avem trei academici în minister, cum 
de nu s-a făcut un vot de 200000 lei pe an pentru clădirea unei Acade- 
mii? Bine este să aibă dascălul Lazăr o statuă, dar bine ar fi să avem un- 
de păstra cărţile. Cu 200000 lei pe an, în cinci ani s-ar clădi un local pen- 
tru Academie şi Muzeu. Cum de nu s-a făcut nici o propunere de a se 
obliga toţi tipografii să trimiţă câte două sau trei exemplare de fiecare 
publicaţie pentru biblioteci? Aceasta n-ar avea nici dificultate monetaro- 
bugetară” 22 În genere, lon Ghica vădea nemulțumire pentru delăsare în 
privinţa dezvoltării spirituale: “De un secol facem patriotism pe spinarea 
lui Traian, de un sfert de secol facem armatism, ar fi timp să facem şi ni- 
ţel intelectualism. După deşteptarea din Transilvania, a venit deşteptarea 
din 37 cu câţiva bieţi oameni după atunci, ar fi rândul vostru celor tineri 
să faceţi ştiinţă, literatură şi arte, şi nu vă este permisă descurajarea. Aca- 
demicii de azi sunt oamenii epocii de transiţiune; au ceva, dar (au păs- 
trat) şi multe din trecut, din şcoala năpădelii: să apuce şi să ajungă. Dar 
asta o să treacă şi ne vor urma oameni cu un capital intelectual mai mare 
şi tot cu atâta zel patriotic”.228 

Evident, Ion Ghica se referea la operele cărturarilor ardeleni de la 
finele secolului al XVIII-lea şi începutul celui de-al XIX-lea, la redeştep- 
tarea sentimentului naţional prin opoziţia iniţiată de lon Câmpineanu în 
Adunarea Obştească din 1837 contra includerii în Regulamentul organic 
a articolului adiţional. Cât priveşte cei trei academicieni din guvernul li- 
beral, care puteau face mai mult pentru Academie şi Biblioteca sa, erau 
D. A .Sturdza, secretarul general al Academiei, P. S. Aurelian şi Gheor- 
ghe Chițu. 

Nemulțumit de activitatea colegilor săi de Academie, Ion Ghica 
devenea caustic atunci când se referea la activitatea unor oameni politici, 
îndeosebi a conservatorilor, pe care în mod vădit o stigmatiza. Între alții, 
el nu agrea pe P. P. Carp. Într-o scrisoare adresată din Londra, la 8 iunie 
1884, lui Ion Balăceanu, îl denumea pe şeful junimismului politic genti- 
lomul din Cameră cu pretinse ascendențe în lumea nobiliară românească 
şi străină, în realitate bunicul său fiind un pastramagiu, conservator din 
tată în fiu, conservarea cărnii fiind, deci, tradiţională în familia sa.229 
Acest gentilom din Cameră pare să devină ministru de Externe, însă a 
pus condiţii, anume de a avea patru colegi conservatori în guvern, între 
care Titu Maiorescu şi Theodor Rosetti: “unul pentru a se impune stu- 
denţilor şi altul pentru a face dovezile în materie de libertate a alegerilor 
atunci când era coleg cu Lascăr Catargiu”. Gentilomul Petre de Carp, în 
afara celor patru portofolii, mai cerea 20 de prefecturi pentru oamenii săi, 
ceea ce pare o nebunie: “dar ce-a făcut această țară pentru a merita de a fi 
tratată astfel!”.230 

După ultima sa călătorie la Paris, Ion Ghica nu mai primise nici o in- 
formaţie din partea guvernului, toate ştirile fiind deţinute din ziare şi 
scrisori. Reuşise, astfel, să-şi formeze o opinie asupra evoluţiei politice 
din ţară. Datorită sfaturilor lui P. P. Carp, guvernul s-a remaniat, el refu- 
zând totuşi portofoliul propus. A insistat ca Ion C. Brătianu să treacă la 
Interne şi să apeleze la generalul Şt. Fălcoianu pentru Ministerul de Răz- 
boi. P. P. Carp a venit în grabă de la Ţibăneşti pentru a pune capăt crizei 
de guvern.%! Într-o scrisoare către Ion Bălăceanu, din 14 septembrie 
1884, lon Ghica se întreba de ce vrea “ilustrul coleg” P.P. Carp să pără- 
sească Viena? Pe cât se pare, devenise imposibil în funcţia de ministru al 
României.2%2 În altă scrisoare, din 29 septembrie 1884, se întreba, cu can- 

doare “dar, în sfârşit, pentru ce P.P. Carp şi-a dat demisia? Sunt mirat că 
ziarele care erau pline de ştiri cu privire la întâlnirea celor trei împărați 
nu zic nimic despre demisia amicului nostru P.P. de Carp”.23 

În noiembrie 1884, lon Ghica fusese plecat la Paris. La reîntoarcere, 
a căzut bolnav, nemaipărăsind camera. Scriindu-i lui Ion Bălăceanu, la 9 
decembrie 1884, menţiona că abia în acea zi putuse face câţiva paşi prin 
apartamentul său: “Aceasta se datorește - scria el ironic - fără îndoială 
celor 53 de voturi ale marelui Carp la vicepreşedinţia Camerii, care 
mi-au dat această forţă. Este un hatâr care-i revine de drept. Sper că nu 
se va pune speranţa în el pentru a salva patria. Declaraţia majorităţii celor 
două Camere şi avizul celor doi preşedinţi vor dovedi lui Brătianu că nu 
mai trebuie să apeleze la oameni ca P. Carp”.224 

Din singurătatea şi izolarea în care se afla la Londra, lon Ghica se 
preocupa de evoluţia vieţii politice, din care fusese ostracizat, pentru că 
nu reuşise a i se acomoda. Liberal moderat cu principii politice imuabile 
şi puritane, critic sever al moravurilor politice ale vremii sale, Ion Ghica 
dezagrea flirtul politic al primului ministru cu junimiştii, în încercarea de 
a-şi perpetua guvernarea, în condiţiile în care fusese părăsit de prieteni, 
ca M. Kogălniceanu şi C. A. Rosetti, chiar şi de fratele său mai mare, 
Dumitru Brătianu, devenit un disident, apoi un adversar politic înver- 
şunat.25 

La începutul anului următor, lon Ghica beneficia de o călătorie în 
Peninsula Iberică, prilejuită de participarea ca reprezentant al României 
la Congresul poştal de la Lisabona. La 5 februarie 1885, scria soţiei sale, 
din capitala Portugaliei, despre un scurt popas la Madrid, unde a vizitat 
“admirabilul muzeu de tablouri, într-adevăr remarcabil, admirabil de bo- 
gat în toate şcolile, în afară de şcoala engleză”. Scara a fost la Operă, un- 
de a asistat la spectacolul cu Mefistofele de Arrigo Boito, “admirabilă bu- 
cată în genul lui Wagner. Theodorini şi Bassini au cântat admirabil. Am 
văzut-o pe Theodorini la ieşire, am felicitat-o pentru modul în care a cân- 
tat duetul, care e într-adevăr frumos”.236 

Lucrările Congresului poştal se prelungeau, delegaţii simțindu-se bi- 
ne în ambianța plăcută din capitala Portugaliei. Ion Ghica relata soţiei sa- 
le încântătoarea excursie făcută la Cintra, trei ore de mers cu trăsura de la 
Lisabona. O natură cu adevărat fascinantă, un parc, precum o pădure, de 

camelii, cu copaci mari, fiecare având o mulţime de flori. Un araucaria se 
ridica semeţ spre cer, întrecând de două ori ca înălţime un stejar din Ro- 
mânia, dar cu o coroană stufoasă ca a lui.237 La 26 martie 1885, revenea 
la Madrid, fireşte după terminarea lucrărilor Congresului poştal de la Li- 
sabona. Abia sosit la Madrid, intenţiona să se îndrepte spre Barcelona, 
Marsilia, Triest, Viena: “Linia cea mai scurtă ar fi fost prin Paris, dar nu 
vreau să trec prin Paris”, scria el soţiei, Alexandrina Ghica. La 28 martie 
se afla însă la Cordoba, unde a vizitat celebrele monumente istorice, pre- 
cum catedrala, un templu al lui lanus, care fusese transformat în mos- 
chee, “o adevărată minune a lumii, despre care nici o descriere nu e în 
stare să dea nici măcar o idee”. Mai vizitase Alcazarul, columna arhan- 
ghelului Rafael şi Podul Roman.2%8 

Revenit la postul său de ministru al României la Londra, lon Ghica 
se interesa de iniţierea vreunui plan de construire a unui local al Acade- 
miei Române” în care cărţile şi manuscriptele noastre să fie la adăpost de 
foc şi de ploaie”.2% Lui Ion Bălăceanu îi mărturisea, la 21 septembrie 
1886, că doreşte foarte mult să scrie câteva pagini despre viaţa prietenu- 
lui comun Nicolae Bălcescu. Pentru care motiv, recurgea la bunăvoința 
lui Ion Bălăceanu, dacă avea câteva însemnări, îndeosebi asupra curajoa- 
sei lor călătorii din anul 1849 şi asupra acţiunii întreprinse în Ungaria şi 
Transilvania. La Bucureşti, lon Ghica avea foarte multe scrisori de la 
Nicolae Bălcescu şi de la Ion Bălăceanu, însă ele nu-i puteau parveni.240 

La 17 noiembrie 1886, revenea, într-o nouă scrisoare către lon 
Bianu, pe care-l întreba: “Cum merge zidirea Academiei? Văz că Exarcu 
a pus piatra”.241 

Din 1885, V. Alecsandri fusese numit ministru al României la Paris, 
apropierea sufletească dintre cei doi prieteni fiind facilitată de scurtarea 
distanțelor. Ion Ghica mergea adeseori la Paris, pentru a se întâlni şi dis- 
cuta în intimitate. Apoi, la studii, în capitala Franţei se afla şi fiul mai 
mic, Alexandru Ghica, pe care venea să-l vadă. Ion Ghica obţine con- 
cedii spre a veni în ţară, la sesiunile Academiei Române, apoi pentru a se 
îngriji de sănătate, la Vichy, în Franţa. Altminteri, îşi îndeplinea cu bine- 
cunoscuta-i conştiinciozitate îndatoririle de diplomat. Rapoartele sale 
evidenţiază aspecte ale vieţii politice şi sociale, economice şi culturale 
din Anglia. El avea o sinceră admiraţie pentru regimul politic liberal 

englez, al cărui fundament îl constituia proprietatea funciară. În aceşti 
ani, activitatea publicistică a lui Ion Ghica ajunge la apogeu. În Anglia, a 
elaborat cele 16 Scrisori către Vasile Alecsandri, publicate, majoritatea, 
în “Convorbiri literare”. În 1888-1889, publică, în “Revista nouă”, Amin- 
tiri din pribegia de la 1848. Noue scrisori către Vasile Alecsandri.242 

Din1886, ca urmare a bolii de la finele anului 1885, Ion Ghica începe 
să scrie cu tot mai multe dificultăţi, fiind ajutat de soţia şi fiica sa. La 27 
martie 1890, este ales preşedinte al Academiei Române, până la 24 mar- 
tie 1893, când este ales G. Barițiu, apoi reales, pentru încă un an, în urma 
decesului acestuia.” Din Londra, unde încă se mai afla în vara anului 
1890, Ion Ghica scria lui Ion Bianu că va expedia cinci lăzi cu cărţi şi 
manuscrise. Ruga să le primească şi să le păstreze la Academie, până la 
revenirea în patrie. În toamna aceluiaşi an, el demisiona din postul de 
ministru al României la Londra, revenind în ţară, bolnav, slăbit şi adânc 
întristat de moartea prietenului său, poetul Vasile Alecsandri, la 22 
august 1890.245 

Întrunită în şedinţă, în ziua de 1 martie 1891, Comisia pentru con- 
statarea şi regularea drepturilor la pensiuni din Ministerul Finanţelor a 
examinat cererea lui lon Ghica de a-i acorda pensie pentru anii de servi- 
ciu în folosul statului. Din diversele documente prezentate rezultă că ser- 
vise 19 ani, 5 luni şi 17 zile, cu o retribuţie medie lunară, în ultimii trei 
ani, de 1500 lei. Astfel că i se acorda o pensie de 600 lei pe lună, repre- 
zentând 40% din retribuţia medie pe ultimii ani.246 

Tot mai slăbit, din cauza bolii care progresa, şi sub povara anilor, lon 
Ghica se retrage la Ghergani, unde a încetat din viaţă în dimineaţa zilei 
de 22 aprilie 1897, în vârstă de aproape 81 de ani. Ziarul Partidului Na- 
tional Liberal, “Voința naţională” anunţa decesul, publicând o succintă 
biografie a marelui dispărut. Între altele, se menţiona rolul important în 
revoluţia de la 1848, ca trimis al Guvernului provizoriu la Constanti- 
nopol: “În activitatea emigraţiunei române, Ion Ghica a fost sfătuitorul şi 
organizatorul generoaselor încercări neizbutite ale lui N. Bălcescu şi ce- 
lorlalţi în Ungaria şi Ardeal; tot el a fost iniţiatorul mişcărilor emigraţilor 
stabiliţi în Turcia”.27 De la 1848 şi până la 1866, Ion Ghica a avut unul 
din rolurile cele mai importante în formarea statului naţional român mo- 
dern: “Între conducătorii mişcărilor naţionale, cari au transformat Princi- 

patele Române între 1848 şi 1866, lon Ghica are locul său bine marcat 
prin agera sa inteligenţă, prin vastele sale cunoştinţe şi prin dragostea 
fierbinte de țară, pe care întotdeauna a servit-o cu credință. Între străluci- 
toarele figuri ale fruntașilor generaţiunei din care el rămăsese ultimul re- 
prezentant, figura lui Ion Ghica luceşte ca o splendidă lumină sub toate 
multiplele sale înfăţişări, de om public, de om de ştiinţă şi de literat, tot- 
deauna patriot în cel mai înalt înţeles al cuvântului” %8 

Se menţionează, apoi, importanta sa contribuţie la sporirea patrimo- 
niului naţional de valori spirituale: “Nu numai om politic, dar şi scriitor 
de valoare, Ion Ghica lasă, pe lângă opere literare însemnate de literatură 
şi economie, o serie nepreţuită de tablouri ale vieţii româneşti înaintea 
erei de regenerare. O boală crudă îl făcuse mai mulţi ani să trăiască în 
absolută retragere şi să nu mai poată lua parte activă la treburile ţărei. 
Această boală i-a curmat firul vieţei”.249 

Organul partidului din care făcuse parte de la înfiinţare până la 
sfârşitul vieții, în pofida unor puncte de vedere divergente cu conducerea 
lui, recunoştea marile calităţi ale lui Ion Ghica “deşteptăciunea sa natu- 
rală, agerimea minei şi cultura sa vastă, care se întindea asupra obiecte- 
lor celor mai variate”, pentru a conchide că, odată “cu el dispare una din 
cele mai luminoase figuri ale epocei măreţe a redeşteptării naţionale, po- 
litice, culturale şi economice, - poate ultima figură a marei generaţiuni, 
sforţărilor căreia datorim România de azi”.250 

Într-un necrolog din “Răsboiul”, se menţiona, între altele, că Ion 
Ghica a fost “om de acţiune, dar şi foarte mare bărbat de cugetare, fără 
îndoială cel mai mare diplomat al nostru pe acel timp”.251 “Universul” 
anunţa, de asemenea, trista veste, considerându-l “scriitorul distins, pa- 
triotul cel mai înfocat, cel mai devotat pentru binele şi progresul Româ- 
niei”.252 Ziarul “Românul”, în care lon Ghica publicase articole, menţio- 
na cu mare regret micşorarea numărului celor care au militat pentru crea- 
rea şi consolidarea României moderne: “Ion Ghica a fost un om mare. El 
nu a căutat ca prin reclamă şi zgomot să-şi facă o aureolă în faţa opiniei 
publice (...). A fost modest, i-a fost scârbă de sgomot şi de laudă şi 
aceasta l-a mărit şi mai mult. Toată viaţa lui a rămas credincios unei idei, 
şi prin aceasta şi-a atras respectul acelora care ştiu să aprecieze. Un fapt 
care l-a ridicat mult în fața oamenilor e următorul: Fiind prim-ministru, a 

fost primul om care în ţara asta a făcut alegeri libere, chemând şi oprind 
toţi prefecţii în Bucureşti pe tot timpul cât s-au ţinut alegerile. Retras din 
politică, a rămas retras pentru totdeauna, n-a voit ca să reintre în mocirla 
politicianismului. lon Ghica trebue să servească ca model pentru tinerii 
cari azi păşesc în viaţa cetăţenească, Ion Ghica a fost un om mare şi, 
înaintea rămăşiţelor lui, toţi trebuie să ne plecăm capul”.25 

Ceremonia funebră a avut loc în ziua de 25 aprilie 1897 în faţa 
cavoului din biserica familiei de la Ghergani. Sicriul era acoperit cu flori 
şi o panglică tricoloră. Au fost date onoruri militare de către un batalion 
de vânători, un escadron de roşiori, o companie din regimentul 2 şi muzi- 
ca regimentului 6 Mihai Viteazul. Au participat numeroase personalităţi 
ale vieţii publice, între care primul ministru D. A. Sturdza şi miniştrii: M. 
Pherekyde, An. Stolojan, generalul Anton Berindei, Ion I. C. Brătianu, 
Al. Djuvara, Spiru Haret, G. C. Cantacuzino, precum şi reprezentanţi ai 
Camerii şi Senatului, ai Academiei Române şi Teatrului Naţional. Cel 
dintâi discurs funebru a fost rostit de primul ministru D. A. Sturdza, un 
bun şi devotat prieten. Încă în tinereţe - afirma vorbitorul - Ion Ghica şi-a 
dovedit calităţile care vor marca atât de puternic viaţa unui bărbat al ` 
muncii, ştiinţei şi voinţei de neclintit „al concepţiilor patriotice şi marilor 
decizii. Prin variatele sale preocupări, lon Ghica a concentrat în jurul său 
o veritabilă mişcare naţională şi culturală: “În tinereţe, el a apucat o ţară 
necunoscută de lume şi călcată în picioare de cei puternici. Ajuns în vârs- 
ta bărbăţiei, el, cu cei mai aleşi ai neamului cu mână vânjoasă, a rupt 
lanţurile care ţineau națiunea încătuşată, şi cu înţelepciune şi pricepere a 
lucrat să redea românilor o patrie, care multora se părea perdută”.254 Au 
mai luat cuvântul: Dimitrie Giani, V. A. Urechia, P.S. Aurelian, ultimul 
întrerupt de o ploaie torențială. Sicriul a fost purtat apoi de fiii săi şi 
aşezat în cavou. S-au tras trei salve de arme.255 

La 15 februarie 1897, încetase din viaţă prinţul Dimitrie Ghica, pre- 
şedintele în funcţiune al Senatului, de asemenea în vârstă de 81 de ani. 
Despre el, Nicolae Iorga scria: “fiul de domn cu un trecut aproape revo- 
luţionar la 1848 şi la Unire; un om care trecu mult peste deasupra obiş- 
nuitelor idei ale beizadelelor şi boierilor mari din vremea lui. Cu o creş- 
tere foarte distinsă, cu prestanță, cunoştea realele nevoi ale ţării şi pe 
oameni ,256 


Marele istoric, sensibil la toate manifestările aniversare sau oma- 
giale, consemna emoţionante şi pline de adevăr reflecţii, prilejuite de 
dezvelirea bustului lui Ion Ghica din grădina Ateneului Român. Iniţiati- 
va, neașteptată, nu venise prea curând, pentru a face un act de dreptate: 
“Acest liberal, nu prea liberal - scria Nicolae Iorga la 16 mai 1910 -, avea 
aptitudini moştenite pentru politica de cabinet, care în legăturile dintre 
state se chiamă diplomaţie, dar care la popoarele nelibere înlocuieşte pro- 
paganda largă, crearea şi conducerea curentelor, păstrarea contactului cu 
o întreagă lume care, odată trezită la viaţă, înţelege a o trăi, şi cu câtă 
patimă! A început conspirator, urmat ca bei de Samos, reformator în sens 
european, şi cu mult succes; a încheiat ca reprezentant al României la 
Londra. În sfătuiri ştie să tacă şi să aştepte, la minister avea, din educaţia 
pe care o primise, râvniri spre nepărtinirea statului. aşa cum o afli mai 
mult sau mai puţin la apuseni. În Cameră nu-şi afla locul, deşi ca profe- 
sor se dovedise vorbitor. Unii din tovarăşii lui de activitate nu l-au cruțat 
mai mult decât duşmanii: puţini i-au stat în adevăr aproape şi-au păstrat 
despre dânsul o amintire vie şi iubită”.257 

La serbarea, care a avut loc în ziua de 16 mai 1910, au luat cuvântul 
mai mulţi fruntaşi ai vieţii publice. Astfel, C. Dissescu evidenția trăsă- 
turile esenţiale ale personalităţii: “om inteligent, stăpân pe el însuşi şi 
chibzuit, parlamentar dibaciu nu de simplă carieră, ci util ţării sale în 
împrejurări grele, cum a fost chestiunea recunoaşterii Independenţei şi 
chestiunea Dunării”. lon Ghica a fost un enciclopedist, reprezentantul 
şcolii enciclopedice franceze ale cărei principii erau: Natura, Rațiunea, 
Umanitatea. El a pus în locul Umanității Patria „căci patria sa nu era con- 
stituită, precum cea a francezilor.258 

Ideea enciclopedismului lui Ion Ghica fusese deja menţionată în dis- 
cursul de recepţie al dr. Constantin Istrati la Academia Română, în şedin- 
ţa solemnă din 5/18 aprilie 1902, intitulat: Activitatea ştiinţifică a lui Ion 
Ghica. Constantin Istrati, care ocupa locul lăsat de Ion Ghica în Acade- 
mia Română, mărturisea sarcina grea ce-i revenea, dat fiind faptul că pre- 
decesorul său nu se dedicase unui singur domeniu, ci mai multora. Astfel 
că, “faţă de Ion Ghica care, pe lângă Asachi, este al doilea enciclopedist 
al neamului nostru, biograful, într-un discurs de recepţiune, simte nevoia 
de a se mărgini. (...). Neapărat că în altă ţară inginerul Ghica ar fi lăsat 

în urma sa tractate precise, proceduri nouă şi un nume ilustru în ştiinţa 
pură şi a ingineriei de mine. Ce voiţi, însă când, întors la 1841 în ţară, el 
nu găsi decât abia un început de şcoale şi o desăvârşită lipsă de mişcare 
culturală ştiinţi fică”.259 

La serbarea din 16 mai 1910, Em. Porumbaru remarca, între trăsă- 
turile distinctive, pasiunea lui lon Ghica pentru ştiinţă, spiritul său enci- 
clopedic, cultura sa vastă: “Deşi fiu de boer mare, născut şi crescut în 
vremea când înfloreau în țară privilegiile de clasă el se consacră învăţă- 
turii ştiinţelor exacte şi profesoratului (...). Literatură, politică, istorie, 
inginerie, filosofic, economie politică: toate subiectele sunt atinse şi exa- 
minate de el cu acelaşi talent şi cu aceeaşi competinţă. El a tratat în scrie- 
rile sale mai toate cestiunile însemnate care preocupau pe contimporanii 
lui”.260 Dr. Constantin Istrati, prezent şi el la serbare, sublinia, în cuvân- 
tarea sa, că Ion Ghica “este o figură măreaţă din mănunchiul acelor uriaşi 
cărora cată să ne închinăm cu cea mai adâncă recunoştinţă şi care alcă- 
tuesc galeria fondatorilor României. El e dintre acei oameni fără care 
istoria renaşterei noastre nu se poate nici studia nici înţelege. Studiind 
omul sau epoca se face acelaşi lucru, căci ei sunt legaţi pe vecie. El e 
parte din un tot măreţ”.25! D. Costescu-Comăneanu afirma, între altele, 
că “Ion Ghica a fost unul din acei mari patrioţi din acea uriaşă epocă care 
ne-au îndrumat spre plina şi întreaga noastră neatârnare”.262 

Fiul cel mai în vârstă al lui Ion Ghica, Dumitru, mulțumea în final, 
celor care omagiau activitatea părintelui său: “Credinţa lui lon Ghica a 
fost că ţara noastră nu se putea desvolta decât pe baza principiilor demo- 
cratice şi a egalităţii drepturilor fiecărui cetăţean; el a înţeles că nu e 
destul ca să poarte cineva nume pentru ca să-şi menţie locul în societate, 
că faptul unei mişcări a lui implică o mare răspundere şi datorii de înde- 
plinit, şi în fine, că principala dintre datoriile aristocrației este de a fi în 
fruntea luptei pentru triumful idealului naţional şi liberal. Ion Ghica a 
fost omul muncei şi deviza lui a fost «Labor improbus omnia vincit» 
(munca îndârjită le învinge pe toate.)”.25 

Încă din timpul vieții, Ion Ghica se impusese contemporanilor prin 
marea sa capacitate de observaţie şi penetrare a oamenilor şi evenimente- 
lor, a fenomenelor lumii înconjurătoare. Format în spiritul doctrinei libe- 
rale franceze, el a asimilat principalele curente de idei ale timpului. Ingi- 

ner şi economist, om politic şi diplomat, scriitor şi memorialist, lon Ghi- 
ca a depăşit nivelul de cunoaştere al celor mai mulţi dintre contemporanii 
săi. La baza tuturor scrierilor sale se distinge o pregătire filosofică şi eco- 
nomică, menită a conferi luciditate şi profunzime în gândire, înclinarea 
spre polemică şi dialogare, atât de necesare formulării unor temeinice ju- 
decăţi de valoare. 

Rigoarea impusă în studierea fenomenelor din domeniile ştiinţelor 
pozitive l-a determinat să abordeze în aceeaşi măsură analiza relaţiilor 
sociale şi politice, evenimentele prezentului şi trecutului. Stăruitor în 
desprinderea adevărului, lon Ghica a intrat în conflict cu contemporanii 
săi, în primul rând cu clasa din care descindea, pe care o supusese unui 
aspru rechizitoriu, căci devenise parazitară şi potrivnică oricărei reforme, 
din dorinţa înverşunată de a-şi menţine privilegiile. 

Superior înzestrat cu calităţile unui om politic lucid şi pragmatic, Ion 
Ghica a avut de înfruntat prejudecățile şi moravurile vremii. Întreaga sa 
operă constituie dovada cea mai elocventă a luptei necurmate cu prejude- 
căţile, pe care le considera mai nocive decât simpla ignoranță, căci, în a- 
cest din urmă caz, se putea uşor izbândi. Detectându-le şi supunându-le 
unei analize atente, el voia să contribuie la formarea unor buni cetățeni, 
vrednici locuitori ai României modeme. Pentru Ion Ghica, gradul de ci- 
vilizaţie însemna accelerarea progresului. Or, la progres nu se putea 
ajunge decât prin muncă, nu numai prin a creşte avuţia materială, dar şi 
pe cea spirituală. Astfel, meşteşugurile, industria, agricultura, pe măsură 
ce se dezvoltau, ofereau condiţii pentru creaţia ştiinţifică, literară şi artis- 
tică. Ştiinţa, oamenii care o creează şi o propagă constituiau - potrivit 
concepţiei lui Ion Ghica - atribute ineluctabile ale gradului de civilizaţie 
al unui popor. Nesocotirea lor făcea loc prejudecăţilor, deci lipsei de ci- 
vilizaţie, care, în prezenţa linguşirii, patimilor şi instinctelor, deschidea 
calea absolutismului sau demagogii. Adept statomic al necesităţii mun- 
cii ca factor de civilizaţie, Ion Ghica afirma că nimic nu este ruşinos în 
activitatea umană, căci toate meseriile constituiau o aplicare a ştiinţei. La 
confecţionarea oricărui obiect concurau cunoştinţe din mai multe dome- 
nii. Astfel că, numele unor oameni politici puteau fi uitate, dar ale mari- 
lor inventatori niciodată.25 

lon Ghica a stigmatizat lenea şi trândăvia „traficul de influenţă, per- 

manenta preocupare a unora pentru căpătuială cu slujbe neproductive, 
arivismul în viaţa socială şi venalitatea în cea politică. Pentru el, consti- 
tuia o obsesie a constata o ţară atât de bogată înzestrată cu avuţii natu- 
rale, dar locuită de “poporul cel mai sărac din lume”, pe când în capitală 
se etalau “o aparenţă de prosperitate la baluri şi pe trotuar, un lux de rău 
gust, neruşinarea şi corupțiunea moravurilor alături cu o mizerie neagră 
şi vizibilă”. De aceea, susținea ca să fie stigmatizate administraţiile care 
contribuiau la sărăcirea naţiunii. Dintre toate “risipirea banilor publici 
este pentru stat flagelul cel mai durabil”.265 

lon Ghica a fost un adversar înverşunat al nepăsării vinovate, pe care 
o tulbura cu scrierile şi faptele sale. Pentru el, nimic nu era mai greu de 
închipuit decât abuzul, nedreptatea, violenţa şi asuprirea într-o ţară dotată 
cu o Constituţie dintre cele mai liberale. Ignoranţa, prejudecățile facilitau 
menţinerea puterii de către oameni ai vechiului regim. O operă culturală, 
ştiinţifică trebuia întreprinsă pentru educarea şi instruirea poporului, spre 
a deveni capabil să-şi apere drepturile şi legalitatea în faţa abuzurilor de 
tot felul. Într-una din numeroasele sale scrieri, destinată a trezi conştiin- 
tele, conchidea: “Dacă într-aceste câteva pagini am izbutit a vă face să 
urâţi măcar un moment nedreptatea, dacă am izbutit să vă fac să cugetaţi 
măcar un minut la greutăţile contribuabilului, la starea lui nenorocită şi la 
uşurinţa cu care se aruncă banul muncit în cheltuieli zadarnice şi vătămă- 
toare; dacă am ridicat în sufletul vostru dorinţa de a se aduce remediu a- 
cestor rele, sunt cu prisos satisfăcut. Vie cei vrednici a străbate această 
cale, a o lumina şi a ne arăta limanul”.266 


Opera lui lon Ghica a fost dintotdeauna puternic marcată de mesajul 
omului politic militant şi dornic de propăşire pentru țara şi poporul său. 
Pragmatic şi puritan în privinţa moravurilor vremii sale, el devine un ri- 
gorist intransigent, situându-se, cu timpul, în afara vieţii politice, care-i 
pricinuia amărăciuni şi decepţii. Conştient de valoarea şi capacitatea sa 
intelectuală, Ion Ghica se încredinţează marelui său talent, care-i desă- 
vârşeşte pasiunea scrisului, una din menirile primordiale ale personalită- 
ţii sale. Nimic nu-i putea întregi mai fericit minunatele însuşiri ale firii 
sale, după împlinirea programului adoptat în Adunările ad-hoc, decât 
sublima îndeletnicire a consemnării temeinicelor şi judicioaselor sale 

reflecţii asupra oamenilor şi evenimentelor, asupra tuturor aspectelor 
societăţii, ca o mărturie peste veacuri a intensei sale trăiri spirituale. 

Descendent dintr-o familie domnitoare, fiu de mare boier, lon Ghica 
şi-a dedicat gândul şi faptele unei opere grandioase, imperios determi- 
nată de necesitatea emancipării politice şi sociale şi de creare a unei Ro- 
mânii democratice, independente şi puternice. Prin tot ce a întreprins, s-a 
dovedit un om politic progresist, iar prin ce a gândit şi a scris un promo- 
tor al idealurilor democratice, un făuritor de conştiinţe şi de spirite lumi- 
nate. 

Favorizat de publicarea numeroaselor sale scrieri, Ion Ghica s-a făcut 
mai bine şi mai temeinic cunoscut generaţiilor următoare, care i-au cins- 
tit memoria prin preocupări tenace şi sporite, în sensul marilor sale idea- 
luri şi dorințe. Numeroasele ediţii ale operelor sale, articolele. studiile şi 
lucrările consacrate vieţii şi scrierilor sale constituie tot atâtea mărturii 
peste timp ale sensibilităţii generaţiilor următoare faţă de unul din marii 
făuritori ai României modeme. 

